
În urmă cu şaptesprezece ani, m-am retras în 
inima unui munte din lanţul Carpaţilor Orientali. 
Găsisem acolo un vechi templu cioplit în stâncă, 
în care străbunii geto-daci divinizaseră pe 
Zamolxe, regele zeificat. Era o cămăruţă de 
piatră cu o singură intrare, situată la zeci de 
kilometri de cea mai apropiată aşezare 
omenească. Exact ce-mi trebuia mie pentru a 
cugeta în deplină linişte la viitorul nostru. 
Trecusem prin experienţe grele, care mă 
îmbătrâniseră înainte de vreme. Eram disperat, 
dar lucid şi rece, aşa cum fusesem instruit să 
mă port în fiecare clipă a vieţii mele. 

Eram disperat pentru că neamul meu fusese 
înfrânt în războiul psihologic cu imperiile văzute 
şi nevăzute ale Lumii. Se părea că pierdusem 
ultima şansă de a deveni oameni liberi, civilizaţi 
şi demni. Învingătorii oculţi ne pregăteau jugul 
perfid al sclaviei psihice, al sărăciei şi decăderii 
morale. Neamul meu românesc era înfrânt şi 
condamnat la pieire, deşi nu era vinovat de 
nicio încălcare de Lege. Zeii cei cu ochii goi, 
importaţi de  străbunii noştri sălbatici din 
pustiurile semite, priveau nepăsători din icoane 
la pregătirile de genocid. Minciuna rânjea 


triumfător din tronul de jad, demonstrând încă o 
dată că niciun zeu justiţiar nu exista în Lumea 
noastră. 

Nu eram un om oarecare, ros de îndoieli şi 
temeri. Eram un luptător paranormal de elită. 
Ani în şir, cei mai buni psihologi ai lumii secrete, 
spionajul, mă pregătiseră să devin un supraom. 
În mare parte, reuşiseră. Organismul meu 
transformat în armă putea produce cele mai 
neobişnuite fenomene paranormale. Puteam citi 
gândurile din creierele oamenilor obişnuiţi şi le 
puteam schimba după voia mea. Puteam 
adormi oameni cu o simplă privire şi-i puteam 
ucide cu o lovitură psi lansată din frunte sau din 
palme. Puteam incendia de la distanţă fiinţe şi 
lucruri, prin intensă concentrare mentală. 
Puteam produce încă multe alte fenomene 
grozave. Conştiinţa îmi spunea că nu puteam 
schimba soarta neamului meu, însă. Eram 
singur şi agresorii, milioane. Eu refuzam cu 
încăpățânare să accept această realitate crudă. 

Nu mă retrăsesem în sălaşul din stâncă să-mi 
bocesc înfrângerea şi să-mi urlu disperarea. 
Fusesem educat să nu mă las înfrânt niciodată 
şi să nu mă supun nimănui. Mă ascunsesem în 
inima muntelui sacru al dacilor să chibzuiesc pe 
îndelete şi să-mi fac un plan de continuare a 
luptei. Nu speram la niciun ajutor supranatural, 
deoarece eram convins că Dumnezeu era o 
simplă plăsmuire a minţilor sălbatice din 


trecutul îndepărtat al Omenirii. În adolescenţă, 
la timpul marilor frământări, îmi dorisem cu 
ardoare să cunosc şi să divinizez o Raţiune mai 
presus de a mea. Deseori, rămâneam ore în şir 
cu ochii închişi, în meditaţie profundă, pentru a 
surprinde un cât de mic licăr celest. Zadarnic! 
Deschideam ochii şi priveam critic în jurul meu. 
Lumea plină de nedreptăţi, mizerii şi suferinţe 
stătea probă absolut sigură că nicio putere 
supranaturală benefică nu controla Bestia din 
oameni. Noi, pământenii, eram absolut singuri 
pe o planetă pierdută în infinitul universal. Cei 
mai puternici, mai şireţi şi mai lipsiţi de scrupule 
înrobeau, violentau şi exploatau pe cei mai slabi 
şi mai ignoranţi, fără nicio oprelişte divină. 
Intr-un miez de noapte, cugetam rece şi calm 
la moarte ca la o posibilă izbăvire. fericiţi, mult 
mai fericiţi sunt cei care au căzut pe câmpul de 
luptă. Ei nu sunt obligaţi să trăiască disperarea 
și umilințele națiunii învinse, nici nu văd 
chipurile triumtătoare ale bestiilor învingătoare. 
Supraoamenii bestiali, visaţi numai de Nietsche, 
se dezvoltaseră exploziv şi ocupaseră Lumea. 
Noi, oamenii raţionali, creatori şi morali, eram 
condamnaţi la dispariţie. Trebuia să murim, 
pentru a face loc unei lumi bestiale, conform 
scenariului de viitor scris de Ocultă. Pierdusem 
şi ultima luptă, dar moartea nu venise. Mă 
ocolise vicleană, să mă mai chinui un timp. Ori, 
poate, ştia că nu mă temeam de ea, ci de viaţa 


de rob. Da, nu mă temeam deloc de noaptea 
eternă care îngrozeşte firile slabe. E mai uşor să 
mori de glonț decât de mizerie fizică şi morală, 
era credinţa mea supremă. Glonţul nu venise, 
însă. Nici loviturile paranormalilor duşmani nu 
slăbiseră extraordinara forţă vitală din mine. 
Dacă aş fi fost mistic, aş fi crezut că Dumnezeu 
îmi rezervase un destin de excepţie. Eu însă 
eram un paranormal ateu şi perfect raţional. 
Credeam numai în capacităţile mele ieşite din 
comun şi-n legile vieţii omeneşti dezvăluite de 
ştiinţe. 

La un moment dat, muntele în care stăteam 
ascuns a început să tremure ciudat, în spasme, 
ca o fiinţă vie. E un simplu cutremur, a gândit 
cel rece şi sigur din sufletul meu. Probabil, 
presiunea din curbura Vrancei se eliberează. Am 
rămas nepăsător, deoarece mai trăisem câteva 
cutremure şi nu mă impresionaseră deloc. 
Zbaterea muntelui continua însă într-un ritm 
nefiresc, deloc asemănător unui cutremur. Nici 
asta nu m-a mişcat. Ca paranormal, ştiam că 
toate fenomenele din Lumea noastră 
pământeană au cauze cognoscibile. Aşteptam 
să descopăr cauza neobişnuitului fenomen. 

Brusc, stânca de deasupra mea a gemut 
adânc şi s-a deschis ca o poartă. Am ridicat 
numai ochii, să văd ce se întâmpla. Între mine şi 
bolta  înstelată, se interpusese un obiect 
circular, închis la culoare şi punctat pe margini 


cu cercuri portocalii. O rază luminoasă albăstrie, 
în formă de con, pornea din mijlocul obiectului şi 
cobora până în chilia mea. M-am ridicat în 
picioare, să pot studia mai bine straniul 
fenomen. O siluetă umană cobora lent prin rază. 
Primul gând care m-a fulgerat a fost pur 
profesional. Băânuiam că paranormalii inamici 
mă descoperiseră şi mă agresau cu o metodă 
încă necunoscută mie. Ca atare, palmele 
deschise mi s-au îndreptat instinctiv către 
silueta abia zărită prin raza de lumină, gata să 
slobozească fulgerele psi pentru care eram 
foarte temut în lumea noastră, a luptătorilor 
paranormali. 

Aşteptam momentul în care să atac mortal. 
Deja, prin lumina albăstrie, zăream un bărbat 
de vârstă medie, cu o cască ciudată pe cap. Era 
îmbrăcat într-un costum mulat pe corp, de 
culoare argintie. Picioarele lui încălţate într-un 
fel de cizme scurte au atins podeaua de piatră a 
sălaşului meu. Bărbatul a făcut un pas câtre 
mine, să iasă din raza prin care coborâse. Acum, 
Varain! mi-am ordonat eu şi fulgerele psi au 
plecat concomitent, din frunte şi din palmele 
deschise. Bărbatul continua să înainteze 
netulburat, însă. Loviturile mele, capabile să 
distrugă cel mai puternic paranormal 
pământean, păreau să nu-l afecteze deloc. A 
mai tăcut un pas, s-a oprit în faţa mea şi a rostit 
simplu, în cea mai neaoşă limbă română: 


— Aşa arată extratereştrii, pământeanule. 

Extratereştrii nu există, l-a contrazis gândul 
meu. Chiar dacă ar exista, n-ar veni aici, în 
sălbăticie şi n-ar vorbi în limba română. E un 
duşman deghizat, Varaine. Loveşte-l! O nouă 
serie de lovituri psi mi-au plecat din frunte şi din 
palme. Fără efect vizibil, însă. Străinul mă 
privea curios, cam aşa cum privim noi zbaterile 
gângăniilor inofensive. 

Lumina din chilie a crescut în intensitate, din 
motive necunoscute şi am putut studia mai bine 
chipul intrusului. Ochii lui m-au şocat. Erau de 
culoarea bleumarin, cum nu mai văzusem la 
niciun pământean. Poate că sunt lentile de 
contact, argumenta raţiunea mea de spion 
hârşit în lupte perverse. Loveşte-l/! O nouă serie 
de lovituri psi au plecat direct către fruntea sa, 
să-i zdrobească intelectul. larăşi, niciun efect. 
Figura nobilă a străinului emana un aer rece şi 
sigur. Eu continuam să gândesc intens şi rapid. 
Eram convins că pe planeta noastră nu se 
întâmplă niciodată minuni. Nici mistice, nici 
extraterestre. Că trăim într-o lume cauzală bine 
cunoscută de raţionalii de felul meu. 

— Varain, nu mă crezi, a constatat străinul. Mă 
consideri un duşman pământean deghizat. 

Nu i-am răspuns, deşi mi se adresase pe 
nume. Începusem să cred că ajunsesem la 
ultima confruntare paranormală din viaţa mea. 
În mod vizibil, inamicii  pregătiseră un 


paranormal mai puternic decât mine. Era şi 
protejat de o cască psihotronică amplificatoare 
de forţă. Mă întrebam însă de ce nu mă ucisese 
deja. Eu eram pregătit să mor demn, aşa cum 
trăisem. Să mor luptând, adică. 

— Eu sunt Svidur Khom, comandantul unei 
expediţii vegano-alcore, a continuat bărbatul. 
Ţi-am citit în mod telepatic disperarea şi am 
venit să te ajut. 

L-am auzit perfect, dar îmi încheiasem deja 
socotelile cu viaţa. Un nou set de fulgere psi, 
trimise din toată puterea mea, au ţintit fruntea 
intrusului, la limita căştii de protecţie. Speram 
să-i sfărâm creierul şi să ies învingător din 
confruntare. Dacă nu învingător, atunci mort, 
pentru a nu ajunge sclav psihic. Văzusem destui 
camarazi sclavizaţi psihic de inamici, încât să-mi 
doresc moartea în locul unei asemenea grozăvii 
inumane. 

— Ataci psihic, constată străinul impersonal. 

— Voi muri, dar voi muri liber! i-am răspuns 
eu dârz. 

— Vei trăi liber, m-a asigurat el. 

Încă o lovitură, Varaine! mi-am ordonat eu. 
Deja, îmi  concentrasem toate energiile 
biopsihice pentru cea mai teribilă lovitură din 
viaţa mea. Străinul şi-a înfipt însă privirile 
bleumarin în ochii mei şi am simţit că mă 
răceam ca un mort. Palmele mi-au căzut pe 
lângă corp iar fulgerul psihic din frunte n-a mai 


plecat. Intrasem complet în puterea psihică a 
străinului. Sunt înfrânt, dar incă viu! a izbucnit 
gândul disperat în creierul meu. 7rebuie să mor, 
să nu ajung viu în manile duşmanilor! Ochii mei 
priveau ţintă la pistolul atârnat într-un cuier, la 
mai puţin de un metru de mine. Trebuia să-mi 
trag un singur glonţ exploziv în inimă. Îl aveam 
pregătit de mult timp, ca o ultimă soluţie de 
evadare din mâinile bestialilor. Trupul nu mă 
asculta însă. Încremenisem ca o stană de piatră. 
Auzeam şi gândeam, însă. Începusem să cred 
că duşmanii mă vor tortura înainte de a mă 
ucide, spre a-şi stinge setea de răzbunare 
împotriva mea. 

— Nu sunt duşmanul tău, pământeanule, a 
rostit străinul, de parcă mi-ar fi citit gândul. Nu- 
ţi sunt nici prieten. Explorez această planetă şi 
studiez fiinţele semicivilizate care o locuiesc. 
Întâmplător, tu mi-ai trezit un interes aparte. 

— Ce interes? am întrebat eu cu glas 
schimbat. 

— Posezi nişte capacităţi psihice de excepţie. 
Aş putea face din tine un agent de legătură cu 
oamenii acestei planete. 

— Îmi spui poveşti Science Fiction, străine. 
Dacă mai ai un pic de onoare, ucide-mă! 

— Noi nu ucidem pe nimeni, Varain. Anihilăm 
numai personalităţile agresive. 

Eram confuz. Niciun inamic nu mă tratase 
astfel. Priveam neîncrezător la ciudatul străin. 


— Ce te frământă, pământeanule? a întrebat 
el. 

— Sunt disperat. Nu văd nicio posibilitate de 
viaţă omenească demnă, în viitor, pe această 
planetă. Bestialii au cucerit Lumea noastră. 

— Am observat, Varain. Vă vom ajuta să-i 
înfrângeţi pe bestiali şi să impuneţi o nouă 
ordine pe această planetă. Viaţa omenească va 
continua să evolueze. 

— Chiar dacă aş crede că eşti extraterestru, 
ce interes ai avea să ne ajuţi? 

— N-o fac din simpatie pentru voi, terranule. 
Aplic legile Alianţei Civilizaţiilor Humanoide. 

Atitudinea sa impersonală şi rece reuşise să- 
mi câştige un pic de încredere. Rațiunea mea 
putea accepta că, în Univers, trăia o pluralitate 
de lumi civilizate. De ce mi s-a întâmplat tocmai 
mie această întâlnire neobişnuită? era însă 
întrebarea care mă frământa. Si tocmai acum, 
când sunt atât de singur şi de încrâncenat 
împotriva  oculţilor bestial?  Străinul mi-a 
răspuns imediat la gând: 

— Nu eşti singurul pământean pe care îl 
recuperăm pentru a-l folosi ca agent al nostru. 
Vă identificăm şi vă selecţionăm după criterii pe 
care le vei afla mai târziu. 

Vorbele lui îmi induceau o stare de siguranţă 
şi de bine. Parcă îl cunoşteam de o viaţă. 
Semăna cu cineva din trecutul îndepărtat al 
neamului meu. 


— Zamolxe! am rostit eu iluminat. Dacă aş 
crede în reîncarnare, aş spune că eşti zeul 
Zamolxe al străbunilor mei. 

— Îmi poţi spune şi Zamolxe, a acceptat el. 
Populaţiile sălbatice de pe planetele pe care le- 
am civilizat mi-au spus în multe feluri. 

— Atunci, eşti Zamolxe. Îmi va fi mai uşor să 
le explic pământenilor prezenţa ta pe planeta 
noastră. 

— Nu va trebui să-i minţi, Varain. Noi nu 
suntem zei, deşi trăim mii de ani tereştri. 
Suntem exploratori ai spaţiului universal. Am 
trecut frontiera Alianţei Civilizaţiilor Humanoide 
în căutarea unor planete virgine, pe care să 
colonizăm excedentul de populaţie din lumile 
noastre. 

— Pământul este deja suprapopulat, Zamolxe! 

— Terra poate susţine o populaţie de zece ori 
mai mare. Pentru aceasta, trebuie să-i folosiţi 
raţional bogăţiile naturale şi să munciţi foarte 
mult. 

— Ne ocupați, deci? 

— Nu. Am ajuns la planeta voastră în mod 
neplanificat. Ne-au atras atenţia exploziile 
nucleare pe care le produceţi. Ne-am abătut din 
drumul nostru, cu scopul de a vă avertiza că 
riscaţi să vă autodistrugeţi. 

— Înţeleg. Aveţi alt obiectiv... 

— Un nou sistem solar s-a format la circa cinci 
sute de ani lumină de al vostru, Varain. 


Navigam către el, pentru a pregăti condiţii de 
colonizare a câtorva planete noi. 

— Şi-acum, ne veţi supune şi ne veţi impune 
legile voastre? 

— Da, vă vom impune legile Alianţei 
Civilizației Humanoide. Vom înfrânge orânduirea 
bestialilor şi vom impune o societate a 
creatorilor morali pe întreaga planetă. 

— Cu un singur guvern mondial? am întrebat 
eu cuprins de o presimţire. 

— Cu un singur guvern şi cu un singur sistem 
de drept, a confirmat Zamolxe nepăsător. E 
singura soluție de salvare a Umanității 
pământene. 

— Şi vreţi ca eu să vă servesc în aplicarea 
acestui plan? 

— Eşti un semicivilizat, dar nu te dispreţuim, 
Varain. Cândva, străbunii noştri au fost în faza 
voastră de evoluţie. Nu vei fi rob, ci colaborator. 

— Dacă e vorba de înfrânt bestialii, sunt omul 
vostru, cu trup şi suflet. 

— Atunci, să mergem! m-a invitat el, 
întinzându-mi mâna. 

L-am urmat supus, în raza de lumină. De 
îndată ce am pătruns în ea, am simţit că-mi 
pierdeam greutatea am şi început să plutesc 
spre astronava de deasupra. 

— Acceleraţia gravitaţională a Terrei poate fi 
înfrântă mai simplu decât bănuiţi voi, mi-a 
explicat Zamolxe. Vă vom ajuta să înţelegeţi. 


Am pătruns în astronavă în acelaşi timp şi un 
uşor clinchet s-a auzit în urma noastră. Eram 
într-o încăpere circulară, cam de douăzeci de 
metri în diametru şi înaltă de circa trei metri. Un 
bărbat blond, cu părul lung şi ochii albaştri, s-a 
ridicat de pe un fotoliu alungit, să ne întâmpine. 
Zamolxe i-a spus câteva cuvinte într-o limbă 
melodioasă, apoi s-a întors către mine, 
informându-mă: 

— El e Warburich, comandantul flotilei noastre 
de luptă. E atât de înalt, deoarece este vegan 
pur. Noi suntem metişi ai mai multor rase. 

Priveam în jur zăpăcit de năvala de informaţii 
noi. În urmă cu jumătate de oră, eram un 
singuratic lup fugar, pregătit să-şi  sfâşie 
duşmanii. Acum, priveam la un panou 
semicircular, plin de aparate necunoscute. Nu, 
nicio putere pământeană nu atinsese acest 
nivel de dezvoltare tehnică. Cele câteva 
ozeneuri construite de Henri Coandă pentru 
americani, văzute de mine pe timpul unui raid în 
SUA, erau departe în urma a ceea ce vedeam 
eu. 

— Ce trebuie să fac? am întrebat disciplinat, 
cum credeam că se cuvenea. 

— Stai liniştit, pe fotoliul de colo! mi-a indicat 
Zamolxe un fotoliu alungit, ca un scaun 
stomatologic. În câteva minute, vom ajunge la o 
bază de-a noastră. 

— Dar eu sunt pământean! Am o naţiune, 


nişte camarazi, o familie... 

— Nimeni nu va observa că ai dispărut câteva 
zile. Atât voiai să stai în muntele din care te-am 
luat, nu? 

— Da, îmi luasem o pauză. 

— Vei merge cu noi, să ne cunoşti şi să capeţi 
încredere totală în programul nostru de 
civilizare a Omenirii. 

— Am înţeles. 

Mi-am ocupat locul indicat, am încrucişat 
braţele la piept şi am rămas nemişcat. Sute de 
gânduri mi se învălmăşeau în creier iar eu 
voiam să le clarific. Nu mă speriasem deloc de 
cele întâmplate. Dimpotrivă, speranţa, zâna 
bună a tuturor dezmoşteniţilor sorții, îmi 
revenise în suflet. Puteam visa la un viitor 
omenesc pentru neamul meu. 

N-am simţit deplasarea în niciun fel. Când 
Zamolxe m-a anunţat că am ajuns deja, am 
tresărit din visele mele pământene. M-am 
ridicat şi am aşteptat cuminte. O trapă în formă 
de scară s-a deschis în peretele lateral al 
astronavei şi o lumină puternică ne-a învăluit de 
jos în sus. Am coborât în urma ocrotitorului 
meu, privind curios în jur. Eram într-un fel de 
hangar imens, cu boltă înaltă, plin de astronave 
de diferite dimensiuni. Câteva persoane, bărbaţi 
şi femei, îmbrăcate în combinezoane negre, 
trebăluiau printre aparatele de zbor, exact ca 
nişte pământeni. Un vuiet molcom, ca de valuri, 


se auzea deasupra noastră. 

— Warburich îţi va arăta noua ta locuinţă, mi- 
a mai spus Zamolxe şi a plecat printre 
astronavele aşezate ca la paradă. 

Spre surprinderea mea, blondul vegan, cu un 
cap mai înalt decât mine, mi-a vorbit tot în 
limba română: 

— Nu trebuie să te sperii de nimic din ce vei 
vedea, Varain. Nimeni şi nimic nu-ţi este ostil. 

— Cum de vorbiţi limba română? am întrebat 
eu. 

— Am procesat toate limbile pământene, mi-a 
răspuns el. Putem învăţa orice limbă, în câteva 
ore de-ale voastre. 

— Dar voi măsuraţi timpul după alte criterii, 
am ghicit eu. 

— Noi păstrăm sistemul de măsurare a 
timpului folosit în întreaga Alianţă a Civilizaţiilor 
Humanoide, pentru legătura cu baza. Mai 
folosim diverse sisteme de măsurare a timpului, 
în relaţii cu alte civilizaţii. Desigur, urmărim şi 
sistemul vostru de măsurare a timpului, pentru 
a înţelege bine evenimentele pământene. 

— Chiar vă interesăm atât de mult? 

— Nu mai mult decât alte societăţi humanoide 
semicivilizate, dar mai mult decât civilizațiile 
non-humanoide. 

— Există şi aşa ceva? 

— Din nefericire pentru humanoizi, există şi 
civilizaţii incompatibile cu noi. Voi măcar sunteţi 


din aceeaşi specie cu noi. 
— Inseamnă că vă şi luptaţi?! am întrebat eu 
şocat la gândul că nici în Univers nu era pace 


deplină. 
— Ne confruntăm destul de des, cu alte 
civilizaţii, pentru spațiu vital.  Civilizaţiile 


humanoide sunt în expansiune universală. In 
acest scop, în urmă cu vreo cinci miliarde de ani 
pământeni, s-au unit într-o Alianţă. 

— Cinci miliarde de ani! am exclamat eu uluit. 

— O durată de timp infimă, la scara 
Universului, a replicat veganul rece. Cam pe 
atunci, s-a aprins Soarele vostru şi au apărut 
planetele din sistemul vostru solar. 

Informaţiile rostite de Warburich cu atâta 
uşurinţă mă copleşeau. În Univers se întâmplau 
lucruri grandioase, în timp ce noi, pământenii, 
ne confruntam ca nişte gângănii mărunte. În 
timpul discuţiei, pătrunsesem într-un hol larg, 
cu un tavan boltit, din care izvora lumina. Ne- 
am  intersectat cu mai mulţi extratereştri 
asemănători lui Zamolxe şi Warburich, însă 
nimeni nu ne-a acordat nici cea mai mică 
atenţie. Fiecare îşi vedea de preocupările 
proprii. După un timp, am intrat pe un hol 
secundar ceva mai îngust şi punctat de uşi 
argintii. Veganul s-a oprit în faţa unei asemenea 
uşi şi m-a anunţat simplu: 

— Aceasta va fi casa ta, cât timp vei sta între 
noi. 


În timp ce vorbea, a trecut palma pe deasupra 
uşii. Figura mea, fidelă ca o fotografie de 
calitate, în mărime naturală, a apărut pe 
suprafaţa argintie. Sub ea, câteva semne 
necunoscute. Probabil, date de identificare în 
alfabetul lor. După aceasta, Warburich a împins 
uşa şi mi-a precizat: 

— Ai la dispoziţie zece ore, să te odihneşti. 
După aceasta, vom începe instruirea. 

Am intrat în cameră, privind nehotărât în jurul 
meu. Un fel de garsonieră luminoasă şi curată 
ca un pahar, mobilată foarte auster. M-am lăsat 
obosit pe un fotoliu, privind la ecranul de câţiva 
metri pătraţi care ocupa jumătate de perete. 

— Varaine, extratereştrii chiar există, mi-am 
zis eu cu voce tare, pentru a mă convinge că nu 
visam. 

x 

De atunci, au trecut aproape şaisprezece ani. 
Eu am devenit cu totul alt om decât luptătorul 
paranormal pregătit să moară, ca să nu ajungă 
sclav psihic. M-am întâlnit de sute de ori cu 
extratereştrii lui Zamolxe, petrecând perioade 
diferite de timp în compania lor. l-am convins 
să-şi stabilească o centrală de studiere a 
pământenilor chiar în muntele din care mă 
culeseseră. Astfel, îi puteam vizita des şi le 
puteam executa mai uşor sarcinile trasate. 

În anturajul  vegano-alcorilor, am trăit 
evenimente extraordinare, cât pentru zeci de 


vieţi omeneşti. Încă de la primul contact, Ava, 
psihologa expediției, mi-a introdus modificări 
radicale în creier, cu scopul de a putea acumula 
informaţii într-un ritm şi într-un volum de sute 
de ori mai mari decât pământenii obişnuiţi. 
Astfel, faţă de ceilalţi pământeni, am devenit un 
supraom. Faţă de extratereştri, am rămas un 
simplu agent  semicivilizat, folosit pentru 
contacte sporadice cu alţi pământeni sau pentru 
îndeplinirea unor misiuni pe suprafaţa Terrei. 
Ava mi-a modelat şi capacităţile paranormale 
agresive, dezvoltate de psihologii pământeni, 
încât am devenit imun la boli, la lovituri 
paranormale şi psihotronice ori la alţi factori 
nocivi. Intenţia ei era să mă transforme într-un 
luptător creator şi moral, un oştean al viitorului. 
Am înţeles că nu eram singurul pământean 
supus acestor transformări, dar n-am întâlnit 
niciunul din ceilalţi „cobai” ai experienţelor 
extraterestre. 

Vegano-alcorii nu cunoşteau noţiunea de 
secret. Mi-au prezentat fără ezitare coloniile lor 
de pe Lună şi Marte, precum şi mai multe 
centrale ascunse în locuri pustii de pe Terra. M- 
au purtat în lungi călătorii prin sistemul nostru 
solar, angrenându-mă în activităţile lor de 
cercetare şi colonizare. Cel mai mult m-au 
impresionat două călătorii până în atmosfera 
planetei Venus, pe care vegano-alcorii o 
pregăteau pentru a fi locuită de pământeni. 


Atunci am înţeles exact ce înseamnă activitate 
demiurgică. Ei erau demiurgii cărora ar fi trebuit 
să mă închin, aşa cum se închină misticii 
diverselor zeități. Vegano-alcorii nu mi-au 
permis însă niciun sentiment de divinaţie faţă 
de ei, aşa cum, după spusele lor, nu aşteaptă 
nici din partea altor pământeni. M-au făcut să le 
simt mereu superioritatea, dar niciodată 
disprețul pentru condiția mea de humanoid 
semicivilizat. 

Nu m-am aşteptat ca extratereştrii să fie 
interesați de crearea unei rase metise, între 
pământeni şi ei. Prea eram bestializaţi în 
gândire şi comportament. Când am fost invitat 
să particip la producerea unor metişi pe cale 
naturală, împreună cu Ava, am fost şocat. Mi se 
părea că retrăiam o întâmplare de prin anii '60, 
când o femeie a fost răpită de un mascul-gorilă 
şi a produs un copil cu el. Femeia recuperată de 
oameni a avortat metisul bestial, însă acest caz 
de zoofilie a şocat lumea noastră. Ava mi-a 
explicat însă că era vorba de o simplă 
experienţă ştiinţifică, lipsită de orice 
sentimente. Vegano-alcorii erau interesaţi să 
obţină  metişi cu vitalitate şi agresivitate 
ridicate, cu scop de a-i folosi la cucerirea unor 
planete sălbatice, cu condiţii grele de viaţă. 
Primul metis rezultat dintre mine şi Ava a murit 
înainte de naştere, cu grave malformații. Al 
doilea însă, un băiat, s-a născut sănătos şi a 


evoluat normal. Mi s-a permis să-l văd de două 
ori şi m-am bucurat să-i descopăr însuşiri de 
pământean.  Sămânţa noastră pământeană 
putea pleca în Univers, să cucerească noi lumi. 
M-a uimit tenacitatea cu care vegano-alcorii 
sondau trecutul Omenirii pământene. 
Umanitatea se zbătea în contradicții grave, gata 
să se autodistrugă, iar ei se străduiau să se 
lămurească cum ajunseseră oamenii pe Terra. 
In acest scop, au solicitat informaţii din 
calculatoarele Alianţei Civilizaţiilor Humanoide 
şi au sondat Pământul în cele mai neobişnuite 
locuri. Ani în şir, au adunat informaţii pe care le- 
au stocat într-un imens calculator deservit de 
Thekk, un metis recuperat dintr-un refugiu 
himalaian. Din când în când, prindeam şi eu 
câte o informaţie pe această temă, însă nu-mi 
puteam face o imagine de ansamblu. Atitudinea 
vegano-alcorilor faţă de adevărata istorie a 
Omenirii pământene a continuat să mă frapeze 
până ce Warburich mi-a dezvăluit cauza 
frământării lor: conform datelor deţinute de ei, 
noi n-am fi trebuit să existăm pe Terra. 
Pământul era la câteva mii de ani lumină de 
graniţa zonei de Univers locuită de civilizaţii 
humanoide. Pământenii erau o enigmă pentru 
Alianţa Civilizaţiilor Humanoide iar ei nu 
acceptau enigme. Totul trebuia cunoscut şi 
controlat la perfecţie. Nici nu bănuiam că, într-o 
ZI, voi ajunge cronicarul acestor cercetări 


meticuloase. 

După ce Ava mi-a modificat creierul, am 
devenit cumplit de curios. Până şi în somn îmi 
puneam întrebări şi căutam răspunsuri. Toţi 
vegano-alcorii, începând cu Zamolxe, îmi 
răspundeau cu amabilitate şi fără ocolişuri. Aşa 
am ajuns să cunosc o groază de informaţii 
despre lumile din Univers explorate de expediţia 
lor. Mi-am însuşit pe de rost legile Alianţei, 
convins că vor deveni şi legile de viaţă ale 
pământenilor. Am aflat explicaţii şi legi 
ştiinţifice la care teranii nici nu visează. 
Zamolxe a evitat să-mi dea răspuns clar numai 
la două probleme. Prima mă frământa încă de 
când descoperisem că ei trăiau câteva mii de 
ani, apoi dispăreau undeva, fără urmă. Ca atare, 
l-am întrebat direct pe Zamolxe ce se întâmplă 
cu spiritele noastre, ale pământenilor, după 
moarte. Dacă aţi cunoaşte acest adevăr, 
oamenii s-ar sinucide în proporții de masă, a 
fost răspunsul său. Mai bine să nu-l cunoaşteţi 
niciodată. Am luat drept regulă interdicţia sa şi 
n-am mai pus această întrebare nici unui 
vegano-alcor. 

A doua problemă era şi mai delicată. În mai 
multe rânduri, îl surprinsesem pe Zamolxe în 
stări de profundă meditaţie, asemănătoare celor 
induse de psihologii pământeni în scop de a 
obţine contacte telepatice. Zamolxe părea că se 
sfătuia cu cineva nevăzut. Am bănuit un contact 


telepatic cu un corespondent din Alianţă, însă 
miile de ani lumină care ne despărţeau 
contraziceau această ipoteză. O vagă bănuială 
mă încerca. Ca atare, la prima ocazie favorabilă, 
i-am expus lui Zamolxe poziţia mea de ateu 
convins. Spre surprinderea mea, ultracivilizatul 
alcoro-vegan m-a asigurat că o Hiperconştiinţă 
conducea  Umanitatea pe nevăzute, din 
bestialitate, către deplina umanizare. A refuzat 
să-mi dea detalii despre această Hiperconştiinţă 
cu rol divin, motivând că niciun pământean nu 
era pregătit să afle acest suprem adevăr. Mi-a 
permis însă să intuiesc câte ceva pe această 
temă, în timpul discuţiilor privind viitorul 
Umanității terrane. Aşa se face că am ajuns 
credincios, dar nu şi religios. 

Extratereştrii nu m-au chestionat profund 
despre familia mea. Ştiau că aveam o soţie şi o 
fetiţă, pentru care trebuia să trăiesc în lumea 
pământeană majoritatea timpului. Mi-au 
precizat numai că, în caz de cataclism nuclear, 
mă voi putea retrage cu familia în adăpostul lor. 
Puteam chiar să plec împreună cu soţia şi 
copilul într-o expediţie de colonizare a altei 
lumi. Atât şi nimic mai mult. Ei nu încurajau 
exploziile sentimentale instinctuale, deoarece le 
considerau reminiscenţe bestiale. Numai 
sentimentele înalte, deosebit de elevate, erau 
permise în rândul lor. Pe primul loc, se situa 
curiozitatea ştiinţifică. Voiau să cunoască totul, 


la perfecţie şi în profunzimi nebănuite de 
pământeni. Această curiozitate ne deosebeşte 
de sălbaticii superficiali şi  instinctuali, îmi 
explica Zamolxe. Pasiunea pentru creaţie era un 
alt sentiment pozitiv deosebit de dezvoltat în 
personalitatea lor. N-am întâlnit un singur 
vegano-alcor care să stea degeaba măcar 
câteva minute. O sete cumplită de a face, de a 
crea ceva nou, îi mâna prin viaţă. Cu timpul, am 
fost influenţat şi eu de sentimentele lor 
supreme, ajungând să muncesc ca un obsedat. 

In urmă cu vreo şase luni, am fost chemat la 
Zamolxe. Comandantul  vegano-alcor părea 
deosebit de mulțumit de ceva. Ochii săi 
bleumarin străluceau de o lumină vie. 

— Varain, am dezlegat misterul apariţiei 
oamenilor pe această planetă, mi-a comunicat 
el. Am învins ignoranţa şi negura uitării. 

— Şi cum am apărut? m-am interesat eu 
rapid. Din supa primordială a oceanului 
planetar? 

— Din oameni, Varain, din oameni. 

— Imposibil! Frontiera Alianţei Civilizaţiilor 
Humanoide e la mii de ani lumină. 

Zamolxe m-a studiat gânditor câteva clipe, 
apoi mi-a spus: 

— E o istorie fascinantă, Varain. Am 
reconstituit-o bucăţică cu bucăţică, din 
informaţii adunate pe Terra şi de la cele mai 
diverse civilizaţii universale. Chiar şi de la non- 


humani. 

— Ascult. 

— Nu, Varain. Trebuie s-o vezi cu ochii tăi, de 
la un capăt la altul. E istoria rasei tale. 

— Sunt gata s-o cunosc. 

— Vei cobori în bunkerul lui Thekk şi vei studia 
toate informaţiile adunate în calculatorul său! 
După ce le vei înţelege exact, vei scrie pentru 
pământeni adevărata lor istorie. 

— Zamolxe, îi cunosc bine pe pământeni. Ştiu 
cum vor reacţiona. Nu sunt interesaţi de acest 
adevăr. Preferă drogul mistic sau teoria 
darwinistă. 

— Probele pe care le vei găsi în calculatorul lui 
Thekk îi vor forţa să accepte adevărul, Varain. 
Dacă ele te vor convinge pe tine, vor convinge 
şi restul pământenilor. 

— Pot rămâne aici, în centrala voastră, o lună. 

— Vei avea nevoie de mai mult timp să 
studiezi probele şi să-ţi faci o părere, Varain. 
Informaţiile sunt redactate în limbajul vegano- 
alcor, pe care îl cunoşti, iar denumirile au fost 
actualizate anume pentru pământeni. 

— Abia aştept să le văd! 

— Mergi la Thekk şi satisfaceri curiozitatea! 

Nu mai era nimic de spus. L-am salutat 
respectuos şi am ieşit din biroul său. Am 
coborât trei niveluri, până în „imperiul” lui 
Thekk. Metisul m-a întâmpinat zâmbind, căci ne 
legau nişte amintiri frumoase: 


— Vrei să afli supremul adevăr, Varain? 

— Desigur. Incepem? 

— E un adevăr şocant, dramatic şi eroic. Pe 
mine m-a impresionat. 

— Pe mine mă va lumina. 

— Aşa sper şi eu, a spus Thekk, pornind 
calculatorul. Vei sta zile şi nopţi lipit de acest 
ecran. Vei vedea documente, filme, holograme, 
fotografii... Le-am organizat în ordine 
cronologică şi am tradus toate informaţiile în 
limba alcoro-vegană. Ai vreo nedumerire? 

— Nu. Cunosc limbajul  vegano-alcor la 
perfecţie. Dacă voi întâmpina greutăţi, te voi 
solicita. 

— Succes, Varain! Ai în faţa ta un miliard de 
ani tereştri de istorie. 

— Un miliard?! 

— Poate ceva mai mult. Conversia timpului 
astral în ani tereştri nu e chiar perfectă. 

Am luat loc în faţa calculatorului şi mi-am 
trecut palma peste senzorii de comandă. Prin 
faţa mea au început să ruleze lumi pe care nu le 
bănuisem, cu toate că lucram de atât timp cu 
extratereştrii. M-am afundat în ele cu patimă şi 
curiozitate. Le-am trăit dramele, revoltele, 
speranţele şi disperările. Am regăsit cărarea 
pierdută către străbunii din ceruri. Acum, după 
şase luni de muncă, vă pot spune destul de 
exact cum au apărut oamenii pe Terra. Mă veţi 
crede, oare? Probele zdrobitoare ar trebui să vă 


convingă. Pentru a putea fi înţeles corect şi 
uşor, am actualizat denumirile planetelor, 
stelelor şi constelaţiilor şi am adaptat limbajele 
astrale complicate la specificul gândirii 
pământenilor. 


Alianţa Civilizaţiilor Humanoide 


În urmă cu cinci miliarde de ani tereştri, 
populaţia de pe gigantica planetă Hanab, din 
sistemul solar Vega, al constelaţiei Lyra, era în 
sărbătoare. Se terminase un lung şi crâncen 
război cu humanoizii negri din sistemul solar 
Sirius, iar tratativele de pace urmau să se ţină 
în capitala planetei vegane, Meresa. Baidar, 
guvernatorul întregii planete Hanab, decretase 
zece zile de sărbătoare pentru toţi locuitorii, 
indiferent de vârstă sau profesie. Blonzii vegani 
ieşiseră pe străzi, prin parcuri de distracţii şi pe 
litoralul oceanului planetar, îmbrăcați în 
tradiționalele veşminte albastre, ca şi ochii lor. 
Speranța unei vieți liniştite înflorise în toate 
inimile. Oamenii se adunau grupuri, grupuri, 
pentru a discuta evenimentele ori pentru a 
urmări tratativele de pace, transmise din Palatul 
Ințelepților, pe uriaşe ecrane stradale. 

Televiziunile transmiteau continuu sosirea 
delegațiilor de pace, din toate zonele din 
Univers locuite de humanoizi. Astroportul de 
lângă capitală era plin de cele mai diverse tipuri 


de astronave. Unele făcuseră sute de ani lumină 
pentru a ajunge la conferinţa universală de pace 
solicitată de vegani. Erau acolo elegante 
astronave ale varangilor din Lumea celor opt 
stele, botezată mai târziu, de terrani, Ursa 
Major. Putea recunoaşte  astronavele cu 
carapace, asemenea unor uriaşe broaşte 
țestoase, ale delegaților din lumile stelare ale 
Orionului. Humanoizii shangi, mici de statură şi 
cu piele galbenă. 

veniseră din îndepărtata constelație Pegasus 
cu astronave lungi, ca nişte săgeți. Băştinaşii 
priveau cu avidă curiozitate la kaseii din 
Casiopeia, fiinţe humanoide cu pielea aproape 
albastră şi cu ochii imenşi, de culoare verde. Şi 
delegaţiile continuau să sosească. 

Palatul înţelepţilor, cu cele zece mii de locuri 
ale sale, părea neîncăpător pentru mulţimea de 
delegaţi, experţi şi translatori care îl invadase. 
În faţa lui, gărzile vegane, formate din bărbaţi 
înalţi de aproape doi metri şi jumătate, echipați 
în uniforme argintii, stăteau nemişcate ca nişte 
statui. O muzică lină, sărbătorească adia prin 
aer. Gazdele făceau tot ce le stătea în putinţă 
să impresioneze mesagerii celorlalte civilizaţii 
humanoide. 

Un sunet de gong a vibrat în sala imensă. 
Zgomotul de voci a scăzut în intensitate şi 
ultimii întârziaţi s-au grăbit să-şi ocupe locurile 
indicate cu precizie vegană. La al doilea sunet 


de gong, Baidar a început să înainteze către 
tribuna împodobită cu flori. Asemenea tuturor 
coplanetarilor săi, guvernatorul purta o tunică 
de culoare albastră deschis, strânsă pe mijloc 
cu o centură de aur. În mâna dreaptă, ducea 
textul declaraţiei de pace iar în cea stângă, 
simbolul păcii vegane, o imensă floare albă de 
kipala. Când gongul a bătut pentru ultima oară, 
luminile s-au intensificat, pentru a imita lumina 
diurnă şi Baidar a urcat la tribuna conferinţei. 
Baidar a privit cu ochii săi albaştri şi reci sala 
plină. Părul auriu, lung şi pieptănat cu cărare pe 
mijloc, îi strălucea ca o coroană. Guvernatorul a 
ridicat încet mâinile, rostind cu voce puternică: 
— Pace, fraţii mei humanoizi din tot Universul! 
Un vuiet imens de glasuri, ca talazurile unei 
mări agitate, a cuprins mulţimea din Palatul 
Înţelepţilor. În stradă, oamenii se îmbrăţişau cu 
ochii în lacrimi. Aproape că nu era familie de 
vegani care să nu fi pierdut un fiu sau o fiică în 
nesfârşitele războaie cu humanoizii din alte lumi 
sau cu non-humanii de diverse specii. Baidar a 
pus floarea de kipala în vaza pregătită în acest 
scop, apoi a început să citească rar, pentru a da 
timp interpreţilor să-i traducă spusele în zecile 
de limbi folosite de humanoizii prezenţi la 
conferinţă: 
— Viaţa este cel mai important dar pe care 
Universul ni-l face o singură dată şi numai 
pentru un timp limitat. Tocmai din această 


cauză, trebuie s-o trăim cu patimă şi plăcere, 
până la capăt. Moartea nu vine niciodată prea 
târziu, ci întotdeauna prea devreme. Dacă ar fi 
să-i numărăm pe cei care şi-au pierdut vieţile în 
nenumăratele războaie dintre noi, ne-am 
cutremura de oroare. Sunt miliarde şi miliarde 
de căzuţi în războaie, fraţii mei. Ne putem, oare, 
numi humanoizi civilizaţi? Cât de civilizaţi 
suntem, dacă vărsăm cu atâta uşurinţă sângele 
altor fiinţe din specia noastră? Nu e destul că ne 
confruntăm pe viaţă şi pe moarte cu non- 
humanii de diverse specii? Mai trebuie să ne 
ucidem şi între noi, pentru pricini mărunte, pe 
care le putem soluţiona prin discuţii civilizate? 
Pace, fraţii mei humanoizi! 

Un nou val de ovaţii a cutremurat sala de 
conferinţe. Strigătele sincere, ale miilor de 
delegaţi, indicau fără greş o dorinţă de pace 
nedisimulată. Niciuna din civilizațiile humanoide 
prezente la conferinţă nu cunoscuse o lungă 
perioadă de pace, în întreaga ei istorie. 
Războaiele erau mai dese şi mai lungi decât 
perioadele de pace. Liniştea s-a lăsat încet, 
încet şi Baidar şi-a reluat discursul: 

— Noi, veganii, vă chemăm la o pace eternă, 
fraţi şi surori din specia umană. Înţelepţii noştri 
au gândit un tratat de pace care să facă 
imposibilă orice confruntare violentă dintre noi. 
V-am chemat să-l dezbatem pe îndelete şi să-l 
semnăm solemn, cu toată buna credinţă de care 


suntem în stare. Suntem sau nu în stare să ne 
respectăm reciproc vieţile şi drepturile umane 
fundamentale?! 

— Suntem! a izbucnit întreaga masă de 
delegaţi, în limba vegană, probă că o 
cunoşteau. 

Baidar a aşteptat ca rumoarea să se stângă, 
apoi a continuat: 

— Humanoizii sunt ființele supreme din 
această zonă de Univers. Noi am demonstrat o 
capacitate de cunoaştere şi o putere de creaţie 
net superioare celor atinse de non-humani. 
Deci, e drept, moral şi legal să ne adjudecăm 
această zonă de Univers numai pentru noi. 

— Aşa! Aşa! l-au încurajat câteva voci din 
sală. 

— Vă propunem ca, astăzi şi aici, să fondăm 
Alianţa Civilizaţiilor Humanoide. Va fi o alianţă 
cu drepturi egale între toate rasele speciei 
noastre. 

— Da, astăzi şi aici! a izbucnit masa de 
delegaţi. Astăzi şi aici! 

— Alianţa va fi condusă în permanenţă de 
Consiliul Suprem, a continuat Baidar. Acesta va 
fi compus din reprezentanţii tuturor civilizaţiilor 
humanoide cunoscute, chiar dacă nu şi-au trimis 
delegaţi la această conferinţă de pace. Fiecare 
reprezentant va avea drept la un singur vot iar 
hotărârile vor fi luate cu majoritate simplă. În 
subordinea Consiliului, vor lucra comisii de 


experţi în toate problemele vieţii noastre. Ei vor 
elabora proiecte de legi care vor armoniza 
relaţiile dintre civilizațiile noastre. Astfel, vom 
deveni singura superputere din această zonă de 
Univers. Vom delimita cu precizie frontierele 
Alianţei, excluzând orice civilizaţie non-humană 
din interiorul spaţiului nostru vital. 

Câteva strigăte i-au întrerupt expunerea lui 
Baidar. Guvernatorul vegan a aşteptat să i se 
traducă cele strigate în sală, apoi a replicat: 

— Viaţa umană este suprema valoare din zona 
de Univers controlată de Alianţă. Orice instigare 
la încălcarea acestei reguli sau chiar încălcarea 
ei se va pedepsi cu moartea. Alianţa îşi va crea 
organismele prin care să-şi impună legile: 
justiţie, armată, servicii secrete şi poliţie. 
Cazurile de încălcări grave ale relaţiilor paşnice 
dintre civilizațiile noastre vor fi judecate de 
Consiliul Suprem iar pedepsele vor fi deosebit 
de aspre, pentru a descuraja orice dezbinare în 
cadrul Alianţei. 

Baidar şi-a ridicat ochii de pe document şi i-a 
rotit peste sală. Mulțimea îl privea tăcută, semn 
că fusese cât se putea de clar în exprimare. Ca 
atare, a continuat: 

— Noi, fiinţele umane, suntem obligate prin 
acest tratat să ne acordăm simpatie, respect şi 
ajutor reciproc, în toate situaţiile. Această 
regulă porneşte de la faptul că, în urma deselor 
războaie dintre noi, am scăzut numeric şi ne-am 


creat repulsii instinctuale între rasele noastre. 
Aceasta ne pune în inferioritate faţă de non- 
humani. Ei sunt mai mulţi şi mai coezivi. 

— Unitate! Unitate! Unitate! a scandat 
mulţimea de delegaţi. 

— Da, unitate, fraţi şi surori din specia umană! 
a continuat Baidar. Această regulă va dezvolta 
simpatia, încrederea şi solidaritatea între rasele 
umane aflate în pericol de dispariţie, datorită 
expansiunii non-humanilor. Vom deveni 
puternici, capabili să ne apărăm spaţiul vital 
locuit de rasele noastre. În caz de pericol, vom 
lupta toţi ca unul pentru îndepărtarea lui. Dacă 
vom acţiona astfel, în câteva mii de ani, vom 
forma o republică federativă în această zonă de 
Univers. Vom trăi în linişte şi siguranţă. Ştiinţele 
şi creaţia vor înflori iar prosperitatea va fi 
simțită de fiecare cetăţean al Republicii, din 
toate constelaţiile noastre. 

Mulțimea murmura vădit mulţumită. Figura lui 
Baidar s-a înăsprit: 

— Nicio lege a vieţii universale nu ne opreşte 
să ucidem şi să eliminăm non-humanii din 
spaţiul vital al Alianţei. Vieţile noastre sunt mai 
importante decât vieţile lor. Universul ne-a 
înzestrat pe noi cu capacităţi de cunoaştere şi 
creaţie superioare, pentru a-l cunoaşte şi a-l 
popula până în cele mai îndepărtate zone. E 
dreptul nostru să subordonăm şi să dominăm 
fiinţele inferioare, chiar înzestrate cu oarecare 


inteligenţă. 

Delegații ascultau încremeniţi. Până atunci, 
nimeni nu le expusese atât de clar şi de franc 
drepturile lor de humanoizi, în relaţiile cu non- 
humanii bestiali sau vegetali. Baidar a 
continuat: 

— De îndată ce Alianţa se va închega şi se va 
întări, vom porni în expansiune universală, fraţi 
şi surori. Ne vom lărgi continuu spaţiul vital, 
prin ocuparea şi popularea unor noi planete cu 
condiţii favorabile de trai. Vom asigura 
generaţiilor viitoare din constelaţiile aflate în 
stingere posibilităţi de a continua viaţa civilizată 
în noi lumi. Aţi înţeles bine ce vă propunem? În 
loc să ne irosim vieţile în războaie interrasiale, 
pentru bogăţiile limitate ale planetelor noastre, 
să pornim împreună la cucerirea unor planete 
virgine, capabile să ne ofere toate resursele de 
care avem nevoie. Exploratorii se vor dezvolta 
rapid iar numărul luptătorilor va scădea până la 
minimul necesar. Bogăţiile obţinute pe această 
cale vor fi distribuite echitabil între rasele 
Alianţei, încât să asigurăm tuturor o viaţă din ce 
în ce mai bună. 

Un murmur uşor a început în sală, apoi s-a 
dezvoltat către un vuiet: 

— Raţiune-Pace-Unitate! Raţiune-Pace- 
Unitate!... 

Baidar privea mulţumit. Se aşteptase la un 
entuziasm ceva mai scăzut din partea unor 


delegaţi, în special din partea sirusanilor pentru 
care lupta era un mod de viaţă. Da, aşa 
fuseseră educați sirusanii încă din timpuri 
imemorabile: să-şi obţină cele necesare traiului 
prin luptă şi jaf. Munca şi creaţia de bunuri erau 
rezervate numai robilor din alte rase, robi 
capturați în războaie sau născuţi din familii 
sclavizate anterior. Guvernatorul vegan căuta 
cu privirea prin sală delegaţia sirusană. Era uşor 
de găsit, deoarece feţele lor perfect negre 
contrastau cu figurile celorlalţi delegaţi. Ochii lui 
Baidar s-au oprit asupra lui Kokon, guvernatorul 
de pe Nira, cea mai mare planetă din sistemul 
solar sirusan. Acesta stătea nemişcat ca o 
statuie iar însoțitorii săi îi imitau încremenirea. 
Se tem că işi vor pierde robii şi vor fi forțați să 
devină creatori a ghicit Baidar cauza 
comportării reci a sirusanilor. Va trebui să spun 
câteva cuvinte special pentru ei. Care cuvinte 
nu-i vor îndepărta, însă? Nu pot renunța la 
principiul egalităţii depline între toate rasele 
humanoide iar ei au sclavi humanoizi... 

Liniştea s-a lăsat din nou. Baidar simţea 
apăsarea miilor de ochi aţintiţi asupra sa. Nu 
putea da înapoi, deoarece un lucru făcut prost 
de la bun început nu poate fi reparat decât 
arareori. Ca urmare, a atacat frontal: 

— Rațiunea umană ne dictează să nu înrobim 
fiinţe din aceeaşi specie cu noi. Putem folosi 
pentru munci grele animale şi maşini înzestrate 


cu oarecare inteligenţă. Niciodată, însă, fiinţe 
umane. Acest principiu trebuie respectat cu 
sfinţenie în întreaga Alianţă, deoarece el asigură 
demnitatea fiecărui humanoid, din orice rasă. 

Baidar a făcut o pauză, aşteptând reacţia 
sirusanilor şi a altor rase care practicau sclavia. 
Un ropot uşor de picioare se auzea în sală, însă 
nimeni n-a scos un cuvânt. Ca atare, Baidar a 
continuat la fel de deschis: 

— Mai multe rase umane practică robia în 
mod tradiţional. Înţelepţii noştri au înţeles 
această realitate şi au căutat o soluţie 
convenabilă tuturor părţilor. În concret, vă 
propunem răscumpărarea tuturor sclavilor 
deținuți de anumite rase. Vom plăti pentru ei cu 
produse finite şi cu materii prime. Aceasta, 
pentru trecut şi prezent. Pentru viitor, 
propunem raselor care practică războiul şi 
sclavia în mod tradițional să devină luptători şi 
exploratori ai Alianței. În această formulă, ei vor 
primi, în schimbul serviciilor lor riscante, tot ce 
le este necesar unui trai îmbelşugat. Orice, 
numai robi umani nu. 

Un freamăt din sală l-a făcut pe Baidar să 
ridice privirea din document. Guvernatorul 
Kokon şi delegaţia sirusană se ridicaseră în 
picioare. 

— Aveţi cuvântul, domnule guvernator Kokon! 
a reacţionat Baidar, sub influenţa inspiraţiei. 

Sirusanul s-a aplecat uşor şi a pornit aparatul 


din faţa sa. Imaginea i-a apărut pe imensul 
ecran din spatele lui Baidar iar vorbele lui aspre 
au umplut sala: 

— Noi am venit să negociem un tratat de 
pace, nu să luăm lecţii de bună purtare. 

— Nu e vorba de lecţii, ci de un cod de legi 
care va fi dezbătut şi votat de delegaţiile 
civilizaţiilor humanoide, a ripostat Baidar ferm. 
Aveţi dreptul să vă expuneţi opiniile, în faţa 
tuturor reprezentanţilor raselor umane 
prezente. 

În mod vădit, Kokon luase paragraful din 
expunere ca un atac direct la adresa sirusanilor. 
Figura lui, de un negru lucios, cu nări late şi fălci 
puternice, tremura de furie. A continuat pe un 
ton care se voia superior, dar reuşea să fie 
numai agresiv: 

— E adevărat că toţi aparţinem speciei 
humanoide, dar nu ne naştem egal înzestrați 
din niciun punct de vedere. Există rase 
superioare, menite să domine şi rase inferioare, 
destinate să servească drept sclavi. Orice 
încercare de a schimba această orânduire 
firească e o simplă utopie. Lumile sirusane nu 
ne-au împuternicit să negociem renunţarea la 
robia humanoizilor inferiori. Ne vedem nevoiţi 
să ne retragem din această conferinţă. 

— Poate că restul lucrărilor vă vor interesa, a 
pledat Baidar. Nu aveţi nimic de pierdut, dacă le 
urmăriţi. Noi vă vom respecta punctele de 


vedere. 

— Dar le veţi supune la vot! a replicat Kokon 
cu răutate în glas. Vreţi să ne impuneţi tirania 
majorităţii, chiar inferioare. 

— Regula majorității va funcţiona numai 
pentru civilizațiile care vor semna tratatul de 
fondare a Alianței şi-şi vor desemna 
reprezentanţi în Consiliul Suprem. Cei care nu 
vor adera la Alianţă vor fi liberi să-şi organizeze 
societăţile aşa cum vor dori. Nu obligăm pe 
nimeni să accepte principiile şi programul de 
viitor al Alianţei Civilizaţiilor Humanoide. 

Cei cinci delegaţi sirusani şi-au reocupat 
poziţiile, la fel de ţepeni ca şi mai înainte. 
Baidar a reluat prezentarea proiectului de 
tratat. 

— Nimeni nu ştie cum am apărut noi, 
humanoizii, în această zonă de Univers. Ştim 
însă cu siguranţă că ne-am ridicat din sălbăticie, 
către actualul nivel de civilizaţie, graţie 
cunoaşterii ştiinţifice, creaţiei materiale şi 
spirituale de bunuri şi valori, precum şi 
comportării morale. Din această cauză, vă 
propunem să includem în tratatul de constituire 
a Alianţei acest principiu şi să însărcinăm 
viitorul Consiliu Suprem cu elaborarea unui cod 
moral care să asigure civilizarea perfectă a 
raselor noastre. Noi... 

Un ropot lung de bătăi în tăbliile pupitrelor şi 
din picioare a întrerupt expunerea lui Baidar. 


Guvernatorul vegan a rămas surprins. Nu se 
aştepta la o asemenea reacţie. Mai precis, nu-i 
cunoştea cauza. Aşa cum fusese sfătuit de 
înţelepţii neamului vegan, a ridicat palma 
dreaptă, în semn că era pregătit să asculte 
replica. Deja, mai mulţi delegaţi, bărbaţi şi 
femei, se ridicaseră în picioare, pentru a fi 
observati. 

— Să dăm întâietate doamnelor, deoarece toți 
ne-am născut din femei! a propus Baidar 
răbdător. Prima din dreapta! 

Pe ecran a apărut figura aproape rotundă, cu 
ochi piezişi şi părul negru, ţepos, a unei 
delegate shangi. Aceasta a început să 
vorbească cu viteză, schimbându-şi periodic 
mimica, de la modestie şi până la furie: 

— Nu este adevărat că nu ştim cum am ajuns 
în această zonă de Univers. Am fost creaţi de 
zeii cei vechi, fapt pentru care respectul divin 
pentru ei trebuie inclus în statutul Alianţei. 
Poruncile şi ritualurile moştenite de la ei, prin 
tradiţie, trebuie incluse în codul moral al tuturor 
raselor umane! 

— Sunteţi amabilă să ne prezentaţi dovezile 
ştiinţifice care susţin afirmaţiile 
dumneavoastră? a întrebat Baidar. 

— Zeii sunt deasupra oricărei ştiinţe iar 
existenţa lor nu trebuie demonstrată! a replicat 
cu încăpățânare delegata shangi. 

Spusele ei au generat un val de proteste în 


sală. O mare parte din delegaţi strigau că zeii 
nu se arătaseră niciodată în lumile lor iar o 
parte mai mică îşi susțineau proprii zei. Cearta 
se amplifica cu fiecare secundă trecută. Un haos 
tindea să cuprindă întreaga sală. Baidar a 
apăsat un buton discret, din cantul pupitrului şi 
un lung sunet de gong a înăbuşit vacarmul. 
Profitând de momentul de stupoare, Baidar s-a 
adresat întregii săli: 

— Noi planificăm numai ceea ce stă în puterea 
noastră de a face. Fiecare rasă îşi poate diviniza 
zeii sau oamenii de geniu. Fiecare, după 
propriile credinţe. Vă propun să scriem clar în 
tratat că niciun humanoid nu poate fi obligat, 
prin înşelăciune sau violenţă, să îmbrăţişeze o 
credinţă ori să renunţe la ea. 

— Aşa! Aşa! Aşa! veneau strigătele de 
aprobare din sală. 

Înţelepţii vegani, ascunşi privirilor delegaților 
de o draperie, zâmbeau mulţumiţi din fotoliile 
lor. Baidar dovedea maturitate şi înţelepciune. 
Nu greşiseră, când îl aleseseră să prezinte şi să 
negocieze tratatul de fondare a Alianţei. 
Guvernatorul vegan şi-a reluat expunerea: 

— În timpul istoric cunoscut de noi, sute de 
civilizaţii humanoide au dispărut, datorită 
stingerii stelelor ce le luminau şi le încălzeau 
planetele sau datorită unor epidemii teribile. vă 
propun să ne obligăm prin tratatul constitutiv că 
vom ajuta orice rasă umană aflată în pericol de 


dispariţie. În acest scop, le vom oferi 
sinistraţilor posibilităţi de trai pe planetele 
noastre iar celor bolnavi, ajutorul medical 
adecvat. 

— Planetele locuibile sunt puţine, s-a auzit un 
glas din sală. Resursele naturale de pe 
majoritatea celor locuite sunt aproape epuizate. 
Ne paşte pericolul să ne batem crâncen, pentru 
ultimele resurse de hrană, energie şi minereuri 
utile. 

— Aveţi dreptate, l-a aprobat Baidar pe 
necunoscutul care pusese degetul pe rană. 
Niciuna din civilizațiile reprezentate aici, în sală, 
nu poate porni în lungi expediţii, pentru 
identificarea, colonizarea sau exploatarea unor 
planete noi. 

Împreună, uniţi în Alianţă, putem explora în 
infinitul necunoscut al Universului. Expediţiile de 
explorare vor fi conduse direct de câtre Consiliul 
Suprem. Reprezentanții dumneavoastră din 
Consiliu vor decide cum se vor împărţi 
rezultatele pozitive ale explorărilor. Vi se pare 
echitabil? 

— Da, da, da! a fost aprobat Baidar. 

— Atunci, să stabilim în sarcina Consiliului 
obligaţia de a stabili un sistem unic de 
măsurare a valorilor! Trebuie să unificăm câteva 
zeci de sisteme rasiale, în care se folosesc 
metale sau pietre preţioase, minereuri rare, 
monede şi bancnote, combustibili ori substanţe 


folosite la propulsia astronavelor. Trebuie să 
găsim un sistem unic de valori materiale, pentru 
a ne putea înţelege. 

— Şi o limbă de folosinţă comună, a strigat 
cineva din sală. 

— Acesta va fi mai uşor, a răspuns Baidar. 
Lingviştii vor crea o limbă simplă pe care vom 
folosi-o toţi. Astfel, nimeni nu se va simţi 
nedreptăţit de folosirea limbii altei rase. 
Problema e ca şi rezolvată. 

Semnalul de activare a ecranului, un uşor ţiuit, 
a întrerupt discursul lui Baidar pentru un 
moment. Guvernatorul vegan a început să-şi 
plimbe privirile prin sală. O femeie înaltă, suplă, 
cu faţa smeadă şi părul lung, negru ca pana 
corbului, se ridicase în picioare. 

— Vă ascultăm, doamnă, a asigurat-o Baidar, 
aruncând o privire fugară la ecran. 

— Noi, orionii, avem o organizare socială 
bazată pe matriarhat şi monarhie, şi-a început 
femeia expunerea. Am înţeles că intenţionaţi să 
impuneţi o republică federativă, sistem de 
conducere incompatibil cu al nostru. Nu cred că 
voi putea convinge orionii de pe cele douăzeci şi 
trei de planete locuite să-şi schimbe obiceiurile 
de milenii. 

— Nici nu va fi nevoie, doamnă, a asigurat-o 
Baidar. Vă puteţi păstra orânduirile preferate, 
iar noi vom folosi termenul Federație, în loc de 
republică federativă. Fiecare rasă este liberă să 


opteze pentru republică, regat sau imperiu. Nu 
ne-am propus să unificăm modurile de 
organizare şi conducere a celor câteva sute de 
societăţi planetare care vor intra în Alianţă. 

— Şi poziţia femeilor? 

— Aveţi deplină libertate să alegeţi sistemul 
care vă convine. La noi, femeile sunt egale în 
drepturi cu bărbaţii. Există însă şi societăţi 
planetare în care femeile au poziţii inferioare, 
atât în plan profesional, cât şi social. Acestea 
sunt probleme interne ale fiecărei rase şi 
planete. Consiliul Suprem nu se va amesteca în 
ele. 

— Dar noi  milităm pentru emanciparea 
femeilor din toate sistemele solare... 

— E dreptul dumneavoastră s-o faceţi. 
Consiliul Suprem nu este interesat dacă veţi fi 
acceptate sau refuzate. Nu putem primejdui 
închegarea Alianței din cauze particulare, 
specifice anumitor populaţii. 

— Cel puţin egalitatea femeilor cu bărbaţii ar 
trebui să fie înscrisă în constituţia Alianţei, a 
insistat oriona. 

— V-am reţinut propunerea şi o vom supune la 
vot. Acum, trebuie să rezolvăm problema 
cheltuielilor făcute de Alianţă cu întreţinerea 
aparatului de conducere şi justiţie, al armatei şi 
serviciilor de ordine. Fiecare civilizație 
humanoidă trebuie să contribuie la formarea 
bugetului Alianţei, proporţional cu mărimea 


populaţiei şi cu bogăţiile de care dispune. În 
faza incipientă, noi, veganii, vom susţine 
Consiliul Suprem şi forţele armate strict 
necesare. Ulterior, fiecare membru al Alianţei va 
preciza Consiliului Suprem contribuţiile proprii. 
Vă rugăm să fiţi cât se poate de serioşi şi cinstiţi 
în aprecierea şi livrarea acestor contribuţii! 
Alianţa noastră trebuie să devină cât mai 
curând o superputere capabilă să înfrângă 
forţele  non-humane din sfera noastră de 
acţiune. 

— Şi non-humanii sunt creaţia Universului! a 
ripostat un cefeu, ridicându-se în picioare. Avem 
noi dreptul să-i ucidem, să-i alungăm din zona 
noastră de trai ori să-i înrobim? Nu ştiu dacă 
avem acest drept. Trebuie să discutăm serios 
problema. Unii non-humani înzestrați cu rațiune, 
ca şi noi, au dezvoltat civilizaţii similare nouă. 
Poate chiar superioare din anumite puncte de 
vedere. Trebuie să discutăm serios poziţia pe 
care o adoptăm faţă de alte forme de viaţă. 
Scopul fundamental al Alianţei mi se pare 
agresiv şi nu sunt convins că avem dreptate. 

Baidar se frământa nehotărât. Văzuse, în viaţa 
sa de explorator, zeci de colonii umane distruse 
de diverse rase non-humane, bestiale sau 
vegetale. Nu se îndoia de faptul că non-humanii 
puteau fi înrobiţi sau consumaţi ca hrană ori 
drept combustibil. Nu era însă sigur de reacţia 
unei mari părţi din delegaţii. Ştia că multe 


civilizaţii humanoide  dezvoltaseră relații 
comerciale profitabile cu unele rase non- 
humane. Erau ei gata să renunţe la avantajele 
materiale pentru un principiu general al 
Alianței? A mai aruncat o privire către sală, apoi 
s-a hotărât să răspundă: 

— Problema nu este simplă, deoarece non- 
humanii nu aparțin de o singură specie, cu 
comportamente identice. Este dreptul nostru de 
a ucide non-humanii care se hrănesc în mod 
obişnuit cu carne de humanoid? 

Un uşor zumzăit de aprobare a venit în locul 
unui răspuns clar. Nimeni nu era încântat de 
perspectiva de a deveni hrană pentru non- 
humani. Baidar a continuat ceva mai aspru: 

— E dreptul nostru să distrugem non-humanii 
care ne atacă şi ne jefuiesc coloniile din lumile 
noi? Avem acest drept şi această obligație față 
de  bieţii colonişti! Suntem îndreptăţiţi să 
înrobim şi să supunem la muncă forţată non- 
humanii bestiali, lipsiţi de rațiune? Poziţia 
noastră de fiinţe supreme în această zonă de 
Univers ne dă acest drept. Putem exploata 
vegetaţia conform intereselor noastre? Putem, 
deoarece vegetaţia posedă numai rudimente de 
rațiune şi ne este necesară pentru trai. Aceasta 
este una din legile Universului, fraţii mei 
humanoizi!  Fiinţele humanoide trăiesc din 
exploatarea sau consumarea non-humanilor 
inferiori. În ce priveşte non-humanii raţionali, 


care au dezvoltat civilizaţii similare cu ale 
noastre, problema se pune în termeni clari: ei 
sau noi. Nu există spaţiu vital pentru toţi. În cel 
mai bun caz, îi vom alunga dincolo de frontiera 
Alianţei, să-şi găsească alte lumi în care să 
trăiască. 

— Ai vorbit de parcă ai fi Creatorul 
Universului, a observat cefeul. 

— Am vorbit ca un vegan conştient şi 
responsabil faţă de humanozzi, i-a replicat 
Baidar. Nu ne-am adunat pentru a rezolva 
probleme de filosofie sau de etică. Înţelepţii pot 
dezbate aceste probleme pe toate părţile. Noi 
ne-am adunat din motive clare: scădem 
numeric, ni se epuizează resursele de trai iar 
non-humanii ne agresează şi ne jefuiesc. 
Trebuie să ne unim, să dăm non-humanilor o 
ripostă hotărâtă şi să pornim expansiunea 
humanoidă universală. Odată ce ostilitățile 
dintre noi vor înceta, populaţia va creşte din 
nou într-un ritm sănătos. Noi suntem 
exploratori, creatori şi luptători. Nu ne 
permitem să şovăim în faţa unor dubii mărunte. 

Mai multe strigăte de aprobare au răsunat în 
sală. Baidar a ridicat vaza cu floarea de kipala, 
să poată fi văzută de toţi: 

— Pace între humanoizi! Supremaţia deplină a 
humanoizilor asupra oricărei vietăţi din această 
zonă de Univers! Unirea humanoizilor pentru o 
viaţă sigură, civilizată şi prosperă! Expansiunea 


humanoizilor în toate direcţiile universale! Acum 
e momentul unirii, fraţi şi surori! 

Mulțimea s-a ridicat în picioare, bătând ritmic 
din palme. Baidar zâmbea mulţumit. Alianţa 
Civilizaţiilor Humanoide era ca şi constituită. O 
epocă cumplită, de dezbinare între humanoizi, 
lungă de zeci de milenii, se terminase. Viitorul i 
se arăta într-o lumină sublimă. 


Rebeliunea varangilor 


Un miliard de ani pământeni în urmă... 
Consiliul Suprem al Alianţei Civilizaţiilor 
Humanoide începea o nouă zi de muncă, în 
palatul său de pe planeta Hanab, din sistemul 
solar vegan. Bătrânul înțelept Incer, 
preşedintele Consiliului, sosise mai devreme cu 
o jumătate de oră şi se plimba prin parcul 
palatului. Ziua se anunța frumoasă, cu cer curat 
şi soare moderat. Apa din havuz clipocea 
molcom şi păsărelele ciripeau liniştitor. Inima 
bătrânului înţelept era însă  mohorâtă. 
Presimțea o nenorocire. Simţise tensiunea în 
glasul lui Merid, şeful serviciului secret al 
Alianței. Seara trecută, acesta îi solicitase să-l 
primească în audiență cât mai grabnic posibil. 
La întrebarea sa, Merid se limitase să spună că 
în Alianţă se întâmplau lucruri grave, pe care 
agenții săi le descoperiseră şi le probaseră 
suficient de sigur. Atât şi nimic mai mult. 


Incer luă loc pe o bancă de marmură, sub un 
azaleu înflorit. Deşi la început de zi, se simţea 
ostenit şi tulburat. Cei aproape patru mii de ani 
pe care îi ducea în spate începuseră să-şi spună 
cuvântul. Condusese cu mână fermă destinele 
Alianţei, în ultimii trei mii de ani. Evitase cu 
pricepere pricinile de conflict între civilizaţii şi 
sporise continuu zestrea aliaților. Sub 
conducerea sa, Alianţa descoperise și 
colonizase câteva planete noi şi bogate. Se 
putea declara mulţumit. Amintirea discuţiei cu 
Merid continua să-l roadă, însă. Ce poate fi atât 
de grav, încât să-l fi determinat pe Merid să 
încalce protocolul de prezentare în faţa 
Consiliului? se întrebă el. Un fior de nelinişte îi 
străbătu creierul, dar ameninţarea nu căpătă 
chip. Era ca o otravă ascunsă şi hâdă. Poate că 
ar fi timpul să mă retrag, gândi Incer. Merit o 
bătrâneţe liniştită, după o viaţă atât de 
zbuciumată. Se ridică destul de vioi de pe bancă 
şi porni către sala mare a Consiliului. Nu era 
prea convins că făcuse bine convocându-şi 
colegii în adunare de urgenţă. Poate că totuşi 
Merid exagera ori se alarmase inutil. 

Garda de la intrarea în palatul Consiliului îi 
prezentă onorul cu arma la piept. Era un sirusan 
bine legat, pe care uniforma argintie stătea 
perfect. Figura lui de culoarea abanosului 
strălucea de mulţumire. Era linişte şi bine pe 
planeta Hanab... Incer îl depăşi şi dădu cu ochii 


de Merid. Acesta îl aştepta în arcada de la 
intrare, cu o mapă în mână. Figura lui ascuţită, 
de cefeu, cu ochii vii şi iscoditori, îl predestinase 
parcă pentru meseria de spion. Era îmbrăcat 
deosebit de elegant, într-un costum gri deschis, 
cu o tunică croită perfect. Merid înaintă către 
Incer cu pas lin, de felină: 

— Frumoasă zi, domnule preşedinte. Îmi pare 
rău că trebuie să v-o întunec. 

— Un rău cunoscut este pe jumătate evitat, îi 
replică Incer, întinzându-i mâna. 

Şeful spionilor din Alianţă se grăbi să-i prindă 
mâna în ambele palme şi s-o scuture încetişor. 
Gura lui subţire ca o fantă abia şuieră cuvintele: 

— Nu cred să mai puteţi preveni ceva. Poate 
doar să pedepsiţi. 

— Să nu ne grăbim cu concluziile, domnule 
Merid! Consiliul n-a mai aplicat o pedeapsă 
severă de mai mult de o mie de ani. 

— Situaţia e mai gravă decât o bănuiţi, 
domnule preşedinte... 

Incer îşi mutase deja atenţia de la Merid. 
Saluta din treacăt colegii din Consiliu, în drumul 
său către fotoliul de preşedinte. Cei o sută 
douăzeci şi şapte de consilieri, reprezentând 
toate civilizațiile umane din Alianţă, îl aşteptau 
în amfiteatrul în care, de mii de ani, se luau 
deciziile de importanţă intergalactică. Incer 
ajunse la locul său şi rămase în picioare, 
privindu-şi colegii cu care împărțea răspunderea 


pentru destinele populațiilor din Alianţă. 

— Doamnelor şi domnilor colegi, li se adresă 
el, Kaj Merid, şeful serviciului nostru secret, 
doreşte să ne facă o informare de maximă 
importanţă. Vă propun să-l ascultăm cu toată 
atenţia. Vă rog să vă ocupați locurile! 

Consilierii se aşezară în ordine. Incer se lăsă în 
fotoliul de preşedinte şi-şi lipi palmele, cu 
degetele împletite. Se pregătea să asculte cât 
mai calm posibil orice grozăvie. Kaj Merid 
rămase în picioare, în dreapta preşedintelui. 
Extrase o singură foaie din mapa sa şi aruncă o 
privire către imensul ecran care ocupa întregul 
perete din fundul sălii. Verifica dacă 
subordonații săi erau la posturi, gata să 
deruleze imaginile filmate sau holografice, cu 
probele de susţinere a alegaţiilor sale. Totul 
părea în ordine. Merid tuşi, îşi drese glasul, apoi 
începu să raporteze: 

— Doamnelor şi domnilor consilieri, vă rog să- 
mi permiteţi să vă prezint detaliile unei pregătiri 
de rebeliune în Alianţa noastră! 

Atmosfera  paşnică, de uşoară plictiseală 
indusă de rutina sarcinilor banale, se sparse în 
ţăndări, ca un pahar scăpat din mână. Privirile 
tuturor se îndreptară către şeful spionilor mai 
mult decât curioase. Tensiunea crescuse brusc. 

Incer o simţea în ceafă. Toţi consilierii 
fuseseră şocaţi de introducerea făcută de Kaj 
Merid. 


— Continuă! îl îndemnă lIncer. Pe scurt şi cu 
probe cât mai edificatoare! 

— Vă raportez că, din informaţii certe, 
obţinute de serviciul nostru, rezultă că în lumile 
varangilor se pregăteşte o rebeliune împotriva 
ordinii noastre constituţionale. Suntem absolut 
siguri că Zaris, guvernatorul alcorilor şi Roinar, 
guvernatorul kaizilor, au conspirat împreună 
pentru a săvârşi grave încălcări ale legilor 
noastre. De mult timp, ei au permis populațiilor 
conduse să încalce reguli fundamentale de 
comportare şi să... 

Rumoarea stârnită în sala de consiliu îl făcu 
să-şi întrerupă discursul. Varangii prezenţi în 
sală se ridicaseră în picioare, gata să protesteze 
vehement. Incer ridică palma dreaptă şi-i rugă: 

— Domnilor, luaţi loc! După ce Merid îşi va 
prezenta raportul, vom analiza informaţiile pe 
îndelete. Avem în faţă o problemă serioasă, 
care trebuie ascultată cu toată atenţia. Nu ne 
putem permite să facem greşeli. 

Varangii îşi reocupară locurile. Kaj Merid se 
răsuci uşor şi arătă cu degetul către ecran: 

— Acesta este un dezintegrator de planete 
fabricat în ascuns de alcori. Se află în faza de 
testare şi pune în pericol grav viaţa de pe 
planetele Alianţei. Constituţia noastră interzice 
expres proiectarea, producerea, testarea şi 
folosirea acestui tip de armă deosebit de 
distrugătoare. Presupunem că alcorii 


intenţionează s-o folosească în timpul războiului 
de secesiune planificat deja. 

O linişte teribilă se aşterne peste sală. 
Cumplitul cuvânt secesiune era de vină pentru 
această reacţie a consilierilor. 

În aproape patru miliarde de ani de existenţă, 
Alianţa Civilizaţiilor Humanoide nu cunoscuse 
secesiunea. Dimpotrivă, în acest răstimp, multe 
civilizaţii humanoide care nu participaseră la 
fondarea Alianţei aderaseră, rând pe rând, la 
această superputere. Kaj Merid era mulţumit de 
efectul de trăsnet al informaţiei sale. Se 
întoarse cu faţa către consilieri şi continuă: 

— Am descoperit că alcorii şi kaizii încalcă 
sistematic programul de perfecţionare rasială şi 
control demografic al Alianţei. Căsătoriile nu se 
mai încheie pe baza testelor de compatibilitate 
stabilite de experţii noştri. Guvernatorii Zaris şi 
Roinar au permis populațiilor alcore şi kaide să 
dezvolte sentimente inferioare, de dragoste 
instinctuală şi să formeze familii pe baza 
acestora. Numărul naşterilor n-a mai fost limitat 
conform programului Alianței, astfel că 
populaţiile alcore şi kaide sunt mult mai 
numeroase decât vi s-a raportat. E posibil ca 
sporul exploziv de populaţie să indice o 
pregătire de război. Raportorii alcori şi kaizi au 
falsificat rezultatele testelor de căsătorie şi cifra 
naşterilor de copii, introducând aceste falsuri în 
calculatoarele centrale ale Alianţei. 


— Probe! Probe! Probe! scandau varangii din 
Consiliu, bătând cu palmele în masă. 

Kaj Merid aşteptă ca zgomotul să mai scadă în 
intensitate, apoi replică sigur de sine: 

— Putem obţine aceste probe prin anchete la 
faţa locului şi prin recensăminte exacte ale 
populațiilor alcore şi kaide. Vă propun să numiţi 
o comisie de anchetă, cu participarea unor 
specialişti din serviciul nostru de informaţii. 
Această comisie să se deplaseze în sistemul 
solar Alcor, pe planeta Tamira şi în sistemul 
solar kaid, pe planeta Bogana, pentru anchetă şi 
recensământ. Vă garantez cu viaţa mea că 
informaţiile strânse de comisie vor confirma 
integral spusele mele. 

— Propunere reţinută, pentru dezbatere, îl 
anunţă Incer. Continuă! 

— Alcorii şi kaizii au încălcat interdicţia folosirii 
ingineriei genetice pentru a produce fiinţe 
raţionale, continuă Merid. Acesta, arătă el către 
ecran, este un mutant raţional, produs de 
geneticienii alcori din maimuțe. Kaizii şi alcorii 
folosesc câteva milioane de astfel de mutanti, 
pentru munci grele, chiar şi mai complexe. 
Mutanţii numiţi rovi pot fi folosiţi şi în luptă, 
deoarece posedă o agresivitate deosebită. 
Producerea şi folosirea mutanţilor de către cele 
două civilizaţii rebele pot fi documentate tot de 
comisia de anchetă. 

Nimeni nu protesta. Toate privirile se 


concentraseră pe ecran. O fiinţă aproape 
umană, păroasă, cu muşchi puternic reliefaţi, 
îmbrăcată într-un simplu şort, îi privea cu ochi 
ascunşi sub arcade proeminente. In mâna 
dreaptă, ţinea o unealtă folosită îndeobşte în 
legumicultură. Palma stângă, cu degete lungi, 
era ridicată ca şi cum s-ar fi apărat. Sunetele 
care însoțeau imaginea nu lăsau nicio 
posibilitate de dubiu: rovul vorbea în limbajul 
alcor. 

— Cam greu de contestat această probă! 
constată Merid pe un ton sarcastic. Rovii sunt 
înzestrați cu inteligență şi pot desfăşura 
activităţi specific humanoide. 

— Şi pregătirile pentru secesiune? întrebă 
Incer încă destul de calm. 

Kaj Merid privi triumfător către cei opt 
varangi. Era momentul să-i atace în bloc, să-şi 
răzbune umilinţele la care varangii îl supuseseră 
pe timpul unor controale din trecut. În sinea sa, 
era convins că orgolioşii varangi dispreţuiau în 
taină cefeii, considerându-i o rasă inferioară. 
Spionul îşi linse buzele uscate şi începu: 

— Deţinem informaţii verificate prin mai multe 
surse, din care rezultă că alcorii şi kaizii, posibil 
şi alţi varangi, încalcă sistematic legile fiscale 
ale Alianţei. În concret, de mii de ani, ei au virat 
către bugetul Alianţei mai puţin de douăzeci la 
sută din veniturile lor şi nu cele şaizeci de 
procente prevăzute de lege. În plus, au ascuns 


faţă de Consiliul Suprem descoperirea şi 
exploatarea unor noi planete, însuşindu-şi 
integral avuţiile acestora. Astfel, varangii au 
acumulat bogății imense, care contrastează cu 
nivelul general de trai al populațiilor din Alianţă. 
În cercul liderilor varangi, se discută frecvent 
posibilitatea separării civilizaţiei lor de restul 
Alianţei, cu scop de a nu împărţi avuţiile lor cu 
celelalte populații aliate. Cei mai înfocaţi 
susţinători ai secesiunii sunt Zaris-alcorul şi 
Roinar-kaidul. Vă propun să ordonaţi arestarea 
imediată a acestor doi capi ai rebeliunii. 

Discuţii haotice izbucniră în sală. Consilierii 
schimbau opinii cu voce tare, în grupuri mai 
mici sau mai mari. Informaţiile şocante 
învinseseră obişnuinţele de ordine şi disciplină 
ale consilierilor. Incer, tot calm, atinse o clapă 
din faţa sa. Sunetul prelung, de gong, acoperi 
larma. Consilierii încetară discuţiile şi întoarseră 
privirile către preşedinte. Kaj Merid zâmbea fin, 
mulţumit de sine. Era convins că va rămâne în 
istoria Alianţei ca omul providenţial, care o 
salvase de dezmembrare. 

— Domnule preşedinte şi onoraţi consilieri, nu 
mai am alte informaţii, raportă el. Cele patru 
capete de acuzare sunt suficiente pentru 
pedeapsa capitală. 

— Spionii nu au dreptul de a judeca şi a 
condamna, îi replică Incer liniştit. Vă mulţumim 
pentru informaţiile furnizate! Sunteţi liber! 


Kaj Merid aplecă scurt capul, îşi luă mapa şi 
porni către ieşire. Unul din varangi îi spuse ceva 
cu glas scăzut şi şuierător. Merid se prefăcu a 
nu fi auzit nimic. leşi din sală cu fruntea sus şi 
inima cântând de bucurie. Nimeni până la el nu 
mai descoperise asemenea informaţii în 
interiorul Alianţei. Era cineva. Era un erou. 
Curând, numele meu va fi pe toate buzele 
locuitorilor din Alianţă, gândi el înfiorat de 
plăcere. Aş putea ajunge chiar şi guvernator în 
patria mea, Cefeu. Eu, fiul unor fermieri 
modeşti, de pe cea mai săracă planetă a 
constelației... 

O tăcere grea, rău prevestitoare, se lăsase în 
sala de consiliu. Incer gândea intens, căutând o 
soluţie de evitare a conflictului. Nu se îndoia 
deloc de exactitatea informaţiilor prezentate de 
Kaj Merid. Ele îl şocaseră mai profund decât 
orice eveniment auzit sau văzut în viaţa lui. Un 
sistem de valori sigur şi trainic se destrămase în 
faţa sa ca o pânză veche. Incer simţea că se 
prăbuşea într-o genune de nesiguranţă şi 
temeri. Dacă acuzaţiile ar fi privit civilizaţii 
modeste, de la frontiera Alianţei, le-ar fi putut 
analiza cu mai mult calm. Varangii erau însă 
unul dintre stâlpii de susţinere ai edificiului 
aliat. Străbunii lor participaseră la fondarea 
Alianţei şi la elaborarea constituţiei acesteia. 
Oştirile varange, faimoase pentru vitejia lor, 
impuseseră legile Alianţei până departe, dincolo 


de frontiere. Ele plătiseră un cumplit tribut de 
sânge în marile confruntări cu civilizațiile non- 
humane. Varangii contribuiseră total 
dezinteresaţi la ridicarea nivelului de trai al 
celor mai sărace populaţii din Alianţă. Savanţii 
varangi  influenţaseră hotărâtor progresul 
cunoaşterii şi creaţiei umane... 

Și acum ei... gândi Incer şi simţi că se sufoca. 
Ridică ochii săi de un albastru senin şi cuprinse 
dintr-o privire întregul Consiliu. Nu-şi recunoscu 
vocea care rostea liniştit: 

— Domnilor colegi, trebuie să dovedim maxim 
de prudenţă, realism şi responsabilitate în 
analiza acestor informaţii. 

— Nu avem niciun precedent după care să ne 
ghidăm, observă un consilier sirusan. In al 
doilea rând, varangii sunt cunoscuţi în întreaga 
Alianţă ca oameni de onoare desăvârşită. 

— Popoarele din Alianţă ne-au ales să le 
conducem pe bază de legi statornicite în 
miliarde de ani, precum şi pe informaţii 
adevărate, exacte şi oportune, rosti Incer cu 
glas tremurat. Dacă am fugi de adevăr o 
singură dată, toate principiile morale ale 
Alianţei s-ar prăbuşi iar haosul comportamental 
ar cuprinde lumile noastre. Ce soluţii propuneţi 
pentru rezolvarea crizei varange? 

Incer îşi simţea palmele umede de emoție. 
Aşa ceva nu mai trăise niciodată. Nici măcar 
când era explorator şi înfruntase moartea de 


mai multe ori, nu simţise fiorul de slăbiciune şi 
spaimă care îl frământa din ce în ce mai 
puternic. O lume sigură şi frumoasă se 
prăbuşeşte sub ochii noştri, era gândul înfipt ca 
un cui în creierul său. 

Consilierii schimbau între ei priviri nehotărâte. 
Erau prea uluiţi să imagineze o soluţie raţională 
de rezolvare a crizei. După o lungă perioadă de 
tăcere, varangul Kerr, reprezentantul sistemului 
solar Alioth, se ridică în picioare: 

— Domnule preşedinte şi domnilor colegi, 
înţeleg că sunteţi stupefiaţi de cele auzite şi 
văzute, spuse el. Faptele contravin într-o bună 
măsură vechilor legi ale Alianţei Civilizaţiilor 
Humanoide. Kaj Merid a cerut deja pedeapsa cu 
moartea pentru doi corasiali de-ai mei, Zaris şi 
Roinar. Vă sugerez să privim situaţia şi din alt 
unghi de vedere. Nu cumva unele reguli 
fundamentale ale Alianţei nu mai corespund 
evoluţiei umane şi ar trebui actualizate? Poate 
că experimentele lui Zaris şi Roinar prefigurează 
evoluţia viitoare a majorităţii populațiilor din 
Alianţă. Vă mulţumesc pentru atenţie! 

Kerr îşi reocupă locul, cu ochii la Incer. Pe faţa 
bătrânului vegan nu se putea citi nimic, însă. 

O femeie cu ten măsliniu şi păr roşcat se 
ridică şi începu să vorbească. Era prinţesa 
Verina, reprezentanta sistemului solar Bellatrix 
din constelația Orion. lIncer nu reuşi să-i 
recepţioneze cuvintele de început. În creierul 


său, vuia furtuna deznădejdii. Propunerea lui 
Kerr îi confirmase faptul că toate informaţiile 
prezentate de Kaj Merid erau adevărate. 
Varangii  încălcaseră legi fundamentale ale 
Alianţei şi acum cereau modificarea lor. Un 
vârtej tulbure se întrezărea în viitor. Bătrânul 
vegan se forţă să urmărească discursul 
prinţesei Verina. 

— Puterea şi stabilitatea Alianţei au fost 
asigurate de respectarea neabătută a legilor 
comunitare, spunea aceasta. Astfel am învins 
împotrivirea îndârjită a civilizaţiilor non-humane 
şi le-am alungat dincolo de frontierele Alianţei. 
Noi n-am invocat posibilitatea schimbării legilor 
Alianţei, deşi am suferit pagube imense prin 
întreruperea relațiilor comerciale cu unele 
civilizaţii non-humane. Multe populaţii orione 
ne-au cerut să respectăm tradiţii locale aflate în 
contradicţie cu politica demografică a Alianţei. 
Noi, orionii, am impus legea Alianţei, chiar 
trimițând la moarte sau în exil zeci de milioane 
de corasiali. Ne-ar conveni şi nouă să folosim 
mutanţi  raţionali în locul roboților, însă 
respectăm interdicția din legile Alianței. 
Sustragerea varangilor de la plata dărilor legale 
către Alianţă e o dovadă de egoism şi necinste. 
Ea seamănă neîncredere şi nesiguranță în 
mințile noastre. Ideea secesiunii este deosebit 
de gravă. Până şi simplul gând secesionist ar 
trebui pedepsit cu moartea. In concluzie, nu 


putem schimba legile străvechi ale Alianţei, 
pentru a le adapta faptelor infracţionale 
săvârşite de varangi şi a-i exonera de pedeapsă. 
Propun să se aplice legile, cu toată severitatea, 
pentru a descuraja orice altă civilizaţie de la 
astfel de acte criminale. 

Veganul Incer îşi privea mâinile cu degetele 
încleştate pe tăblia mesei. Acestea se albiseră 
de efort inconştient. 

O mare luptă se dădea în creierul lui. 
Sirusanul Megon se ridică şi începu să 
vorbească: 

— De la fondarea Alianţei şi până în prezent, 
rasa mea a pierdut câteva miliarde de 
combatanți. Aceştia au căzut în lupte pentru 
impunerea legilor Alianţei în această zonă de 
Univers. Acum, când am impus tuturor 
civilizaţiilor humanoide un singur sistem de 
drept, varangii ne cer să-l schimbăm, pentru a- 
şi scăpa de pedepse unii corasiali. Nu putem 
accepta aceasta! Siguranţa vieţii fiecărui 
locuitor din Alianţă depinde de respectarea 
strictă a legilor. Reformele propuse de varangi 
ar provoca haos, mai ales în civilizațiile 
humanoide noi, cu un nivel mai scăzut de 
evoluţie. Nerespectarea politicii demografice 
comunitare ar putea duce la resălbăticirea unor 
populaţii abia civilizate. Opulenţa varangilor 
este o jignire şi o sfidare a austerităţii în care 
trăieşte neamul meu. Cer pedepsirea cu 


moartea a căpeteniilor rebele şi reimpunerea 
legilor Alianţei în rândul populaţiei varange! N- 
ar fi corect să pedepsim întreaga populaţie 
varangă pentru infracțiunile liderilor. Numai 
căpeteniile să fie ucise! 

Lui Incer i se părea că trăia într-un coşmar 
îngrozitor. Consilierii cereau moartea lui Zaris- 
alcorul iar acesta era logodnicul singurei sale 
fiice, Deira. Voi putea, oare, să-mi privesc fiica 
în ochi şi să-i spun că am decis uciderea 
iubitului ei? se întreba bătrânul vegan. Ar trebui 
să pot, se încuraja el. Legile trebuie 
respectate... 

Deja, un consilier kaseu vorbea, punctându-şi 
spusele cu gesturi largi. Ochii săi imenşi 
răspândeau o lumină verde în jurul feţei de 
culoare albastră. 

— Ca fiinţe raţionale supreme din această 
zonă de Univers, ar trebui să fim mai deschişi 
faţă de experienţe noi. Sistemele închise nu 
evoluează, ci doar se conservă ori se sting. Din 
multe puncte de vedere, Alianţa noastră a 
devenit un sistem închis, dominat de rutină şi 
formalism. Nu neg rolul legilor în viaţa oricărei 
comunităţi, însă observ că ele trebuie să se 
adapteze continuu nivelului de evoluţie al 
populaţiei. De-a lungul timpului, noi, kaseii, am 
renunţat la multe legi rasiale vechi, cu scopul 
de a ne încadra în legile evoluţiei şi civilizării 
continue. De pildă, strămoşii noştri sălbatici 


erau canibali, dar noi nu le-am păstrat tradiţia. 
Când am aderat la Alianţă, una din legile 
noastre rasiale supreme ne interzicea metisarea 
cu alte populaţii. Am înţeles că era o frână în 
calea evoluţiei noastre şi am renunţat la ea. De 
ce nu ar fi valabilă această regulă de evoluţie şi 
civilizare şi pentru legile străvechi ale Alianţei? 
Eu vă propun să dezbatem faptele varangilor 
funcţie de criteriul evoluţiei şi civilizării continue 
a humanoizilor. Poate că ar fi bine să ascultăm 
şi argumentele acuzaților Zaris şi Roinar. Nu 
trebuie să ne grăbim, să luăm o decizie pripită, 
care ar afecta coeziunea Alianţei şi încrederea 
populațiilor humanoide în noi, Consiliul Suprem. 
Spusele kaseului i se păreau lui Incer de bun 
simţ. În acelaşi timp, îl speriau. În mod voalat, 
ele puneau sub semnul întrebării principii şi legi 
fundamentale pe baza cărora Alianţa funcţiona 
de miliarde de ani. Viaţa lui, ca şi a majorităţii 
legiuitorilor din Alianţă, era intim legată de 
aceste legi şi principii. Nu şi le putea smulge din 
conştiinţă decât odată cu viaţa. Da, sunt prea 
bătrân pentru aceste vremuri, gândea Incer. Ar 
trebui să mă retrag din funcţie, înainte de a 
săvârşi fapte pe care le-aş regreta tot restul 
vieţii. Îşi ridică ochii din tăblia mesei şi privi la 
consilieri. Deja vorbea Weipur, un shang din 
constelația Pegasus. Incer făcu un efort să se 
concentreze asupra discursului acestuia. O cută 
adâncă, de încruntare, i se săpase pe frunte. 


— Dezbinarea ne pândeşte deja, observă 
shangul. Discuţiile în contradictoriu n-au fost 
ceva obişnuit în Consiliul nostru. Ele n-ar trebui 
să ne sperie, însă. Deseori, adevărul şi 
dreptatea ies la iveală numai în urma unor 
aprige dispute dialectice. Suntem într-o situaţie 
delicată, deoarece analizăm situaţia unei 
supercivilizaţii din Alianţa noastră. Nu e vorba 
de o naţiune sau rasă măruntă, care face primii 
paşi pe calea civilizării. Analizăm situaţia unei 
civilizaţii de mai mult de o sută de miliarde de 
oameni, civilizaţia varangă. Nu putem despărţi 
liderii de populaţie decât în mod formal şi 
ideatic. Mai mult ca sigur, liderii varangi au 
acţionat cu acordul expres ori tacit al 
populațiilor din sistemele lor solare. Dacă ne 
vom mulţumi să aplicăm legile Alianţei în mod 
formal, s-ar putea să provocăm o cumplită 
sciziune, cu efecte negative încă nebănuite 
asupra viitorului nostru. Vă propun să analizăm 
faptele varangilor funcţie de criteriile adevărului 
şi dreptăţii, în general. Încalcă aceste fapte 
adevăruri universale de care depinde viaţa 
humanoizilor din Alianță? Faptele lor 
nedreptățesc flagrant alte rase din Alianţă? Pun 
aceste fapte în pericol civilizaţia noastră 
humanoidă în ansamblul ei? Dacă vom găsi 
răspunsuri corecte la aceste întrebări, vom şti 
ce atitudine trebuie să adoptăm față de varangi. 
Vă propun să discutăm situația foarte serios, 


fără a ne grăbi să condamnăm ori să aprobăm 
faptele dezvăluite de Kaj Merid. 

Incer se trezi aprobându-l pe Weipur din toată 
inima: 

— Da, nu trebuie să ne grăbim, să luăm o 
hotărâre pripită. Să analizăm cât mai detaliat 
efectele pe care le-ar produce fiecare variantă 
de acţiune asupra populațiilor din Alianţa 
noastră! 

Încă un varang se ridică în picioare. Era 
Mugan, reprezentantul sistemului solar Megrez. 
Figura sa întunecată indica îngrijorare, dar nu 
frică. Vorbele sale erau simple şi clare: 

— Străbunii noştri au fondat Alianța 
Civilizaţiilor Humanoide pe bază de consens. 
Niciuna din civilizațiile care compun Alianţa n-a 
fost înglobată cu forţa armelor sau prin 
înşelăciune. Am respectat întotdeauna 
libertatea de conştiinţă şi voinţă a fiecărei rase 
şi naţiuni. De ce, în cazul varangilor, nu se 
poate aplica principul libertăţii de conştiinţă şi 
voinţă? De ce simple discuţii despre 
posibilitatea părăsirii Alianţei sunt taxate drept 
crime? Ne poate forţa cineva să rămânem în 
Alianţă fără voia noastră? Nu, domnule 
preşedinte şi domnilor colegi! Dacă noi 
considerăm că Alianţa a ajuns un organism 
birocratic şi anchilozat, care frânează evoluţia 
spirituală şi materială a varangilor, suntem 
infractori? Nu, colegii mei! Suntem cu un pas 


înainte pe drumul cunoaşterii şi viitorului. 
Propun să dezbatem posibilităţile şi modalităţile 
de reformă a Alianţei, încât aceasta să 
corespundă cerinţelor de evoluţie şi progres a 
raselor care o compun. Să discutăm deschis, 
constructiv şi fără a ne acuza de rele intenţii! 

Pelas, reprezentantul sistemului solar Deneb 
din constelația Cygnus, se ridică în picioare încă 
în timp ce Mugan vorbea. Varangul îl observă şi 
se grăbi să încheie: 

— Acum e momentul să stabilim legi mai 
flexibile şi mai moderne pentru Alianţă. Dacă n- 
o facem, vom stagna şi ne vom stinge ca şi alte 
civilizaţii din vechime. Noi, varangii, nu 
acceptăm o Alianţă închisă la înnoirile cerute de 
viaţa umană evolutivă. 

Pelas se grăbi să-i replice acid: 

— Dacă propunerile de reformă a Alianţei ar fi 
fost făcute înainte de dezvăluirile lui Kaj Merid, 
aş fi fost tentat să vă iau în serios şi să caut 
posibilităţi de perfecţionare. Ele sunt făcute însă 
după descoperirea infracţiunilor deja săvârşite 
de unii lideri varangi. Nimeni nu v-a oprit să 
criticaţi şi să propuneţi modificarea legilor 
Alianţei înainte de a le încălca. Voi le-aţi încălcat 
pe tăcute, pregătind o secesiune periculoasă 
pentru Alianţă. Din această cauză, cer formarea 
unei comisii de anchetă care să documenteze 
pe teren, în lumile varange, încălcarea 
legislaţiei comunitare. Vreau să fac parte din 


această comisie. De asemenea, cer ca, până la 
finalizarea anchetei, Zaris şi Roinar să fie 
suspendaţi din funcţiile de guvernatori şi 
deţinuţi într-o închisoare vegană. Astfel, nu vor 
putea influenţa bunul mers al anchetei. Abia 
după ce vom aduna toate informaţiile despre 
rebeliunea varangilor, vom putea discuta în 
Consiliu de avem de făcut în viitor. 

Incer îşi descleştă mâinile. Simţea o uşurare în 
suflet. Nu era obligat să ia o decizie finală încă. 
Mai avea timp să se informeze, să cugete pe 
îndelete, să caute o soluţie de compromis. 
Incepuse să se  liniştească. Intervenția 
varangului Kemir, din sistemul solar Merak, îl 
aruncă însă înapoi, în plin conflict de civilizaţii. 

— Nu-i vom preda pe Zaris şi Roinar poliţiştilor 
federali, declară acesta. Ei sunt demnitari de 
rang maxim în lumea noastră şi trebuie să fie 
trataţi cu tot respectul cuvenit. Ca semn de 
bunăvoință şi bună credinţă, acceptăm ca o 
comisie numită de Consiliu să inspecteze orice 
planetă din constelația Varanga. Nu avem nimic 
de ascuns faţă de aliaţii noştri. Dacă însă nu 
vom fi trataţi ca aliaţi cu drepturi egale, nu vom 
ezita să ne desprindem din Alianţa Civilizaţiilor 
Humanoide. Suntem suficient de puternici şi de 
evoluaţi încât să trăim pe cont propriu. 

— Nici măcar nu vă ascundeţi intenţiile 
secesioniste! strigă un consilier orion, arătându- 
| pe Kemir cu degetul. Vreţi să aruncaţi 


populaţiile humanoide cu miliarde de ani în 
trecut? 

— Vrem să trăim normal în această zonă de 
Univers, replică Kemir mohorăât. Vrem să 
cunoaştem legile universale de evoluţie şi să le 
respectăm. Nu vrem să ne închidem într-un cerc 
strâmt de legi vechi, în care să stagnăm şi să ne 
stingem. Vrem să asigurăm şi generaţiilor 
viitoare dreptul la viaţă civilizată. 

— Încălcând legile Alianţei?! îi strigă un 
consilier vegan. 

— Respectând legile vieţii, ripostă Kemir dur. 
Noi nu suntem mai inteligenţi şi mai culţi decât 
creatorii care ne-au înscris aceste legi în fiinţele 
noastre. 

— Ce teorii înşelătoare mai vreţi să inventaţi? 
întrebă un dracon din sistemul solar Alwaid. 
Humanoizii sunt produsul propriei 
autoperfecţionări. 

— Şi cum am apărut în această zonă de 
Univers? îl repezi Kemir. Cine ne-a înzestrat cu 
instinctele de perpetuare şi evoluţie? 

Discuţia  degenerase în zeci de replici 
încrucişate, între consilierii din rase diferite. 
Cuvântul rebeli se auzea din ce în ce mai des. 
Cei opt varangi se ridicaseră în picioare, 
ripostând fiecare la atacurile venite din toate 
părţile. În mod vădit, poziţia lor nu era deloc 
bună. Majoritatea celor prezenţi se simțeau 
înşelaţi şi ameninţaţi de secesiunea varangilor. 


Incer făcu un ultim efort de a restabili ordinea. 
Sună gongul, apoi se ridică în picioare şi începu 
să vorbească: 

— Doamnelor şi domnilor, vă rog să vă 
stăpâniţi  nervozitatea! Până la finalizarea 
verificărilor, nu aveţi dreptul de a acuza pe 
nimeni, de nimic. După ce vom aduna toate 
informaţiile din Varanga, le vom analiza 
împreună şi vom lua o decizie temeinică. Vă rog 
să precizaţi cine se oferă voluntar pentru 
comisia de anchetă! 

În liniştea producă de intervenţia lui Incer, 
începură să se audă glasurile voluntarilor: Pelas- 
denebul, Myra-oriona, Kirod-sirusanul... 
Concomitent, figurile lor apăreau pe ecranul din 
fundul sălii de consiliu. 

Incer se lăsă uşurat în fotoliu. Câştigase timpul 
pe care şi-l dorea. Se putea sfătui în linişte cu 
înţelepţii vegani, putea interveni pentru 
netezirea asperităților şi domolirea patimilor... 
Sentimentul de prăbuşire iremediabilă începuse 
să-l părăsească. Ochii lui se opriră o clipă pe 
figurile celor opt varangi. Aceştia rămăseseră în 
picioare, cu bărbiile ridicate, privind mândru, 
chiar sfidător, în jur. Nu se temeau de cele ce se 
pregăteau. Dimpotrivă, păreau mulţumiţi de 
efectele răzvrătirii lor. Ce neam orgolios şi 
încăpățânat! se pomeni Incer gândind. Și când 
mă gândesc că unul dintre ei imi va lua singura 
fiică... 


Anchetă în sistemul solar Alcor 


Cei opt consilieri varangi ieşiră împreună din 
sala de consiliu. Priveliştea care îi întâmpină ar 
fi trebuit să-i descumpănească. Marea piaţă din 
faţa palatului era aproape plină de jurnalişti din 
diverse constelații şi de populaţie vegană. Pe 
marele ecran din stânga pieţii, scintila o lozincă 
în litere roşii, din alfabetul Alianţei - Moarte 
rebelilor varangi! 

— Şobolanul de Kaj Merid şi-a pus în mişcare 
antenele, constată  Varid, reprezentantul 
sistemului solar Al Kaid. 

— Vrea neapărat vărsare de sânge, spuse 
alcorul Ower. Cel puţin al nostru, al alcorilor şi 
kaizilor, dacă nu al tuturor varangilor. 

— Ar trebui să-i administrăm o lecţie amară 
ţăranului ăsta cefeu, sugeră fermecătoarea 
Layna, consiliera sistemului solar Phecda. 

— Toate la timpul lor, îi temperă bătrânul 
Domuz din sistemul solar Mizar. Vedeţi cum 
răspundeţi la întrebările provocatoare ale 
ziariştilor! 

Videolaserele portabile bâzâiau deja în faţa lor 
iar jurnaliştii se înghesuiau nerăbdători, să nu 
scape evenimentul mileniului - acuzarea 
varangilor de rebeliune. Era un subiect teribil, 
care putea fi viu discutat până în cele mai 
îndepărtate lumi ale Alianței. Kerr din Alioth 


făcu un pas în faţa delegaţiei varange şi ridică 
palmele, cerând linişte. Mulțimea nervoasă 
tălăzui preţ de câteva secunde, apoi începu să 
se liniştească. Kerr se întoarse cu faţa către 
ecranul pe care provocatori necunoscuţi cereau 
moartea varangilor. Din fruntea lui porni un 
fulger albăstrui şi ecranul explodă în ţăndări. 

— Acum putem discuta civilizat, anunţă Kerr. 
Ce doriţi de la noi? 

— O declaraţie comună privind acuzaţiile ce vi 
se aduc de către Consiliul Suprem! cerură mai 
multe glasuri. 

— Decanul nostru, Bores din lumea stelei 
Dubhe, va lămuri această problemă. 

Ca la o comandă, varangii se dispuseră în 
semicerc, scoţându-l în faţă pe bătrânul Bores. 
Chipul lui vulturesc, cu faţa bronzată şi cu părul 
complet alb, degaja răceală şi siguranţă. Ochii 
săi vii, de culoare bleumarin, îţi impuneau 
respect de la prima vedere. Bores îşi ridică 
fruntea mândră în faţa mulţimii şi spuse liniştit: 

— În prezent, civilizaţia varangă nu e acuzată 
de nimic. Spionul Kaj Merid, atât de îndrăgit în 
lumile noastre stelare, a informat Consiliul 
Suprem despre cinci presupuse infracţiuni 
federale săvârşite de varangi. 

Tonul dispreţuitor la adresa sa îl făcu Kaj 
Merid să se strâmbe de ură. Spionul urmărea şi 
înregistra discuţiile din piaţă, printr-o aparatură 
ultraperformantă, instalată într-o clădire vecină. 


Alături de el, câţiva agenţi înarmaţi urmăreau 
încordaţi evenimentele aflate în desfăşurare. 
Kaj Merid îi speriase, spunându-le că varangii 
erau în stare de un act disperat. 

— O comisie numită de Consiliul Suprem va 
verifica acuzaţiile lui Kaj Merid, în lumea 
Varangei, continuă Bores. Noi, varangii, vom 
ajuta această comisie să afle întregul adevăr. 
Nu avem nimic de ascuns. 

— Veţi preda comisiei secesioniştii varangi? 
întrebă o jurnalistă vegană. 

— Niciun varang nu poate fi acuzat de 
secesiune, pentru că a făcut propuneri de 
perfecţionare a organizării şi activităţii Alianţei 
noastre! replică Bores. 

— Zaris-alcorul şi Roinar-kaidul au întreprins 
acţiuni concrete în vederea secesiunii! strigă un 
vegan din mulţime. Nu ne puteţi înşela. Vrem 
să-i vedem la închisoare! 

— Guvernatorii Zaris şi Roinar au discutat 
posibilitatea secesiunii, în caz că propunerile lor 
de evoluţie şi progres nu vor fi acceptate de 
Consiliul Suprem. Conform principiilor libertăţii 
de conştiinţă şi de voinţă, nu pot fi acuzaţi de 
niciun delict federal. 

— Nu puteţi nega faptul că varangii au 
dezinformat sistematic conducerea Alianței 
despre invențiile ştiinţifice cu caracter militar şi 
genetic! şuieră un ziarist sirusan. 

— În fiecare zi, în lumile varange, se produc 


zeci de descoperiri şi invenţii ştiinţifice, replică 
Bores. Nu putem sufoca baza de date a Alianţei 
cu toate fleacurile. Raportăm numai informaţiile 
de interes federal. 

— V-aţi îmbogăţit din înşelarea aliaţilor şi trăiţi 
după reguli imorale, aproape sălbatice! acuză 
un jurnalist shang. 

— Comisia de anchetă va verifica aceste 
informaţii incorecte pe mai multe planete din 
lumile noastre, îi răspunse Bores. Vom cere ca 
rezultatele anchetei să fie făcute publice faţă de 
toate rasele aliate. Astfel, bârfele, zvonurile şi 
interpretările  tendenţioase, răspândite de 
spionii lui Kaj Merid, vor fi spulberate. 

— Deci, respingeţi fără echivoc secesiunea? 
întrebă o jurnalistă kasee. 

— Dacă populaţia varangă va fi nedreptăţită şi 
propunerile noastre de perfecţionare a Alianţei 
vor fi respinse fără a fi discutate serios, vom lua 
în calcul şi posibilitatea secesiunii, răspunse 
Bores cât se putea de franc. Noi, varangii, 
suntem oameni liberi, creatori şi morali. Nimeni 
şi nimic nu ne va putea frâna progresul spiritual 
şi material. Nici măcar legile învechite ale 
Alianţei! 

O explozie de proteste izbucni după ultima sa 
propoziţie. O asemenea reacţie era de aşteptat. 
Cetăţenii Alianţei erau educați încă din copilărie 
să creadă că legile lor erau sacre, inviolabile şi 
imuabile. Varangii tindeau să sfărâme fără milă 


credinţe absolute, înscrise în sufletele miilor de 
miliarde de humanoizi din Alianţă. Acţiunea lor 
nu avea precedent istoric cunoscut. Era o 
noutate care şoca şi speria oamenii obişnuiţi cu 
stabilitatea vieţii. 

Bores cugetă câteva clipe. Se întreba cam 
cum ar putea câştiga mulţimea faţă de cauza 
varangă. Ca fin psiholog şi bun diplomat, ştia că 
varangii vor avea nevoie de sprijin de mase în 
toate lumile Alianţei. Ca atare, ridică glasul şi 
spuse: 

— Invităm jurnaliştii şi alte persoane 
interesate să vină în Varanga, să urmărească 
mersul anchetei ori să se informeze pe cont 
propriu. Vă oferim mijloace de transport, locuri 
de cazare şi surse de hrană gratuite. Dacă veniţi 
la noi, veţi constata că suntem o rasă 
ospitalieră şi paşnică. 

Peste mulţime se lăsă liniştea. Toţi simțeau că 
varangul  vorbise sincer, din inimă. Deja, 
majoritatea şovăiau în faţa delegaţiei varange. 
Bores profită de momentele de incertitudine şi-i 
anunţă: 

— Nu mai avem nimic de declarat. Plecăm în 
Varanga, să sprijinim comisia numită de 
Consiliul Suprem să afle adevărul. Vă mulţumim 
pentru atenţie şi pentru înţelegere! 

Bores făcu primul pas. Mulțimea se desfăcu 
supusă, lăsându-le varangilor o cale de trecere 
către aeromobilul lor. În turnul din vecinătatea 


pieţii, Kaj Merid îşi muşca furios buzele. Varangii 
sunt deosebit de îinşelători şi greu de prins pe 
picior greşit, gândi el. Trebuie să plec personal 
în Varanga, să mă asigur că nu vor înşela 
membrii comisiei de anchetă. Trebuie! 

x 

În zborul către astroport, în aeromobilul lor, 
varangii se sfătuiră pe îndelete. Nu se puteau 
risipi în întreaga lume a celor opt stele. Comisia 
numită de Consiliul Suprem îşi stabilise ca 
obiectiv verificarea situaţiei şi activităţilor din 
lumea alcorilor, condusă de guvernatorul Zaris 
şi din sistemul solar Al Kaid, condus de Roinar. 
Ei trebuiau să fie acolo, alături de cei doi 
guvernatori acuzaţi, să se asigure că nicio 
provocare sau un abuz nu va avea loc. Ca atare, 
deciseră să informeze guvernatorii din celelalte 
lumi varange despre hotărârea Consiliului 
Suprem, iar ei să se împartă în două grupe, care 
să plece pe planetele de bază ale lui Zaris şi 
Roinar. 

Comunicatul către guvernatorii sistemelor 
solare varange a fost trimis din zborul 
aeromobilului. În el se sugera şi alarmarea 
forţelor de apărare proprii, pentru a respinge 
eventuale provocări din partea unor agenţi rău 
voitori. La astroport, varangii s-au despărţit în 
două grupuri şi s-au îmbarcat separat. Kerr, 
Layna, Ower şi Domuz au plecat pe direcţia 
stelei Alcor, cu intenţia de a ateriza pe planeta 


Tamira. Bores, Varid, Mugan şi Kemir au plecat 
cu astronava pe direcţia planetei Bogana, din 
sistemul solar Al Kaid. Consilierii varangi probau 
încă o dată că, în lumile lor, solidaritatea rasială 
era mai presus de orice discuţie. Nici măcar 
ameninţarea cu forţele armate ale întregii 
Alianțe nu-i făcuse să accepte arestarea lui 
Zaris şi Roinar. Un asemenea act înjositor era 
de neconceput de către mândrii varangi. Zaris şi 
Roinar aveau dreptul să-şi justifice acţiunile din 
poziţia de oameni perfect liberi. 
x 


În astronava Kristal, cu destinația Tamira, 
consiliera Layna încerca să se relaxeze după 
şocurile prin care trecuse. Işi trăsese căştile pe 
urechi şi asculta muzica astrală, din patria ei, 
planeta Fiora. Prin faţa ochilor ei închişi, treceau 
imagini splendide, de acasă. Soțul «i, 
astrofizicianul Ragnar şi cei doi copii, un băiat şi 
o fată... Şi ea încălcase limita demografică 
impusă de Alianţă la un singur copil. N-ar fi 
renunţat la niciunul, pentru nimic în lume. 
Sentimentele sale faţă de soţ şi copii erau o 
problemă personală, în care funcţionarii 
comunitari nu aveau dreptul să se amestece. ŞI 
ea cunoscuse dragostea adevărată, pur umană. 
Nu se căsătorise conform programului de 
calculator stabilit de geneticienii Alianţei. Îşi 
alesese soţul după glasul inimii. Nu simţea 
niciun fel de vină pentru aceasta. Dimpotrivă, 


era sigură că ascultase de chemarea naturală 
înscrisă de legile universale în fiinţele lor... 

Cei trei bărbaţi care o însoțeau, Kerr, Ower şi 
Domuz, se retrăseseră într-o cabină, să-şi 
continue discuţiile. Au aprins ierburi aromate, în 
narghilele de metal, după obiceiul împrumutat 
de la orioni. Trăgeau alene fumul parfumat în 
piept, apoi îl slobozeau în aer, în rotocoale 
albăstrii. 

— Dacă spionii comunitari vor să-l aresteze pe 
Zaris, va trebui să ne opunem cu luptătorii 
noştri, sugeră Kerr. 

— Desigur, aprobă bătrânul Domuz. Nu putem 
permite ca un guvernator varang să fie înjosit în 
asemenea hal. 

— Imi voi apăra guvernatorul cu preţul vieţii 
mele, îi asigură Ower. De sute de mii de ani, 
niciun alcor n-a purtat căâtuşe. 

Discuţia continuă domol, în atmosfera 
parfumată cu tabac şi alte plante înmiresmate. 
Erau siguri că Varanga nu era ameninţată de 
vreo acţiune de război, de către forţele armate 
aliate. Acestea acționau numai la comanda 
Consiliului Suprem din care făceau parte şi ei. 
Bătrânul vegan Incer era prea înţelept să 
autorizeze folosirea forţei armate împotriva unei 
supercivilizaţii ca Varanga. Nu, niciun pericol 
major nu ameninţa lumea lor. Doar o comisie 
săcâitoare, care va ancheta un timp spusele lui 
Kaj Merid. Apoi, vor urma lungi discuţii în 


Consiliul Suprem şi se va ajunge la un 
compromis... 
x 

Consilierii Bores, Varid, Mugan şi Kemir, 
îmbarcaţi pe astronava Fulger, cu destinaţia 
Bogana, discutau cele de urmat, în jurul unei 
mese. Din când în când, gustau din paharele cu 
amber, o băutură uşor alcoolizată, făcută din 
fructe. Nici ei nu erau prea îngrijorați de 
activitatea comisiei de anchetă. Nu se simțeau 
vinovaţi cu nimic faţă de aliații lor. Cele cinci 
capete de acuzare ridicate de Merid erau simple 
interpretări rău voitoare. Ei acționaseră potrivit 
credințelor lor în evoluție şi progres, precum şi 
conform principiilor de justiţie. Nu era drept ca 
ei, varangii, să întreţină populaţii mai puţin 
creatoare, cu taxe exagerate, smulse din 
cuceririle riscante ale exploratorilor şi 
comercianților lor. Armata Alianței era 
nejustificat de mare faţă de pericolele reale 
care pândeau lumile lor. Aceasta devenise un 
organism parazitar, care consuma foarte mult, 
fără a produce nimic. Mercenarii sirusani erau 
plătiți cu solde de zeci de ori mai mari decât 
salariile oamenilor de ştiinţă din alte lumi. Aşa 
ceva nu puteau accepta creatorii varangi. Cei 
patru consilieri erau decişi să-şi impună 
principiile şi opiniile în fața comisiei de anchetă. 
Nici măcar nu-şi imaginau că se va încerca 
folosirea forţei împotriva guvernatorului Roinar. 


Aşa ceva era de neconceput. Spionul Kaj Merid 
trebuia să-şi cunoască lungul nasului. O fi fost el 
funcţionar federal, însă un guvernator de sistem 
solar e un stăpân de lumi, cu cel mai înalt rang 
în Alianţă. 

x 

— Ne apropiem de Tamira, anunță pilotul 
astronavei Kristal. 

Layna deschise ochii şi-şi scoase încet căştile 
de pe urechi. Se eliberă din chingile fotoliului şi 
se apropie de hublou. Lumea Tamirei se răsfăța 
sub razele soarelui Alcor. Era aşa cum o 
cunoscuse anterior. Două continente gigantice, 
parcă în echilibru, separate de oceanul planetar. 
In partea luminată de soarele Alcor, se ghiceau 
miile de oraşe albe, construite integral din 
calcar, cea mai obişnuită rocă locală. Acolo, 
undeva, înconjurată de grădini şi parcuri 
imense, se afla capitala planetei, Kadeva. Dacă 
n-ar fi această blestemată comisie, m-aş simţi în 
vacanţă, gândi Layna. Alcorii sunt deosebit de 
prietenoşi şi ştiu să-şi trăiască din plin viețile. Ar 
fi păcat ca o lume atât de plăcută să fie 
zguduită de tulburări provocate de funcţionarii 
federali... 

Cei trei bărbați veniseră în centrul de 
comandă şi urmăreau pregătirile de aterizare. 
Astronava luneca lin către locul indicat de 
administratorii astroportului. O mică zguduitură 
şi trapa de ieşire începu să se deschidă. Layna 


se întoarse la locul ei, să-şi ia geanta de voiaj, 
destul de uşoară. Nu-şi cărase lucruri inutile, 
deoarece ştia că gazdele alcore le vor pune la 
dispoziţie cele necesare unui trai mai mult 
decât îmbelşugat. Alcorii erau recunoscuţi drept 
cei mai bogaţi varangi. Aveau multe planete noi 
în exploatare. Producția industrială era 
înfloritoare, deoarece inventatorii alcori 
născoceau cele mai neobişnuite maşini şi 
aparate. Comerţul cu alte lumi din Alianţă le 
aducea venituri mult mai mari decât ar fi putut 
consuma. Layna păşi către scara de coborăre, 
cu aceste gânduri în cap. 

Prima figură de alcor apărută în faţa ochilor ei, 
conducătorul  aeromobilului, nu-şi ascundea 
îngrijorarea. 

— Aţi aflat deja? îl întrebă ea. 

— Acuzaţiile au fost dezbătute aseară, pe 
postul planetar de televiziune, confirmă acesta. 
Lumea aşteaptă o declaraţie oficială a 
guvernatorului Zaris. 

— Vă temeţi? 

— Toţi suntem acuzaţi, mai mult sau mai 
puţin. Ce se va întâmpla cu noi, doamnă 
consilier? 

— Nimic deosebit. Veţi continua să trăiţi după 
aceleaşi reguli şi tradiţii. Alianţa nu are drept să 
se amestece în viaţa internă a lumii voastre. 

— Dacă ar fi aşa... 

Cei patru consilieri urcară în aeromobil şi 


porniră către oraş. 

— Comisia de anchetă a sosit cu aproape o 
oră înaintea dumneavoastră, îi informă 
conducătorul vehiculului. 

A fost cazată într-o casă de oaspeţi din acelaşi 
complex în care veţi locui dumneavoastră. 

— l-ai văzut? întrebă Kerr. 

— Numai la televizor. Sunt cinci. Patru bărbaţi 
şi o femeie. N-am reţinut niciun nume. 

— Vedem noi... 

Aeromobilul pătrunse în oraş, pe deasupra 
unui bulevard foarte larg. Oamenii se zăreau 
asemenea unor puncte viu colorate în alb, bleu 
şi galben. Acestea erau cele mai obişnuite culori 
ale straielor alcore. Nişte culori vii şi vesele, ca 
sufletele băştinaşilor. După un ocol de câteva 
minute, aeromobilul ateriză într-un parc imens, 
străbătut de alei albe ca spuma laptelui. 

— Aceasta este vila dumneavoastră, le arătă 
conducătorul aeromobilului o clădire cu trei 
etaje, din calcar, metal şi sticlă. Acolo, în 
dreapta, locuiesc membrii comisiei de anchetă. 

Cei patru consilieri îşi luară genţile de voiaj şi 
coborâră. În faţa vilei, îi aşteptau patru fete 
îmbrăcate în salopete bleu şi cu coroniţe 
galbene pe frunţi. Erau gazdele alcore. Toate îi 
întâmpinară zâmbind deschis, fără urmă de 
formalism. Chiar erau bucuroase de oaspeţi. 
Înainte de a intra în vilă, Layna aruncă o privire 
către clădirea vecină. | se păruse că nişte ochi 


sfredelitori şi răi o urmăreau. Nu zări însă nimic. 
Probabil, noii sosiți se odihneau după călătorie. 

În holul de intrare, Ower îşi anunţă colegii că 
va pleca imediat la palatul guvernatorului, să 
discute cu Zaris. Intenţiona să-l roage să nu dea 
nicio declaraţie oficială înainte de a se sfătui cu 
ei. Toţi îl aprobară. Era bine ca Zaris să nu irite 
inutil membrii comisiei de anchetă. Trebuia să-i 
trateze cu maxim de diplomaţie iar el nu prea 
excela în acest domeniu. Înainte de a fi ales 
guvernator, fusese unul dintre cei mai 
cutezători exploratori şi cuceritori de planete 
sălbatice. Era învăţat să lupte şi să rişte. Nu se 
adaptase niciodată la comportarea formalistă, 
aproape  ritualică, practicată de înalții 
funcţionari ai Alianţei. 

Layna pătrunse în apartamentul său. O adiere 
suavă, de flori de portocal, se răspândea din 
aparatul de climatizare. Consiliera îşi lăsă 
geanta de voiaj pe suportul de lângă uşă şi 
înaintă până la peretele din sticlă dinspre sud. 
De după perdea, mai aruncă o privire către vila 
vecină. Nu se  înşelase. Silueta subţire, 
îmbrăcată într-un costum gri-fer, a spionului Kaj 
Merid se zărea pe terasa de la ultimul etaj. Şeful 
serviciului secret federal stătea cu mâinile în 
buzunare şi privea undeva în zare. Ce şarpe! 
gândi Layna. Se întoarse în cameră şi începu să 
se dezbrace. În continuare, se desfătă cu o baie 
de spumă cu miros de trandafiri, până simţi că 


era pe cale să adoarmă. Oboseala călătoriei îşi 
spunea cuvântul. leşi din baie şi-şi îmbrăcă 
pijamaua galbenă, pufoasă ca un boboc de rață. 
Se întinse în pat şi adormi aproape instantaneu. 
Prin vis, se vedea împreună cu soţul şi copiii 
într-o livadă de portocali înfloriţi. 

x 

Înserarea împresura lent şi sigur capitala 
Kadeva. Luminile de noapte se aprindeau 
automat, pe măsură ce întunericul înainta. O 
briză uşoară venea dinspre oceanul planetar. 
Dinspre nord, se auzea o muzică lină, specific 
alcoră. Cei patru consilieri varangi aşteptau în 
seara blândă, să fie conduşi la palatul 
guvernatorului Zaris. Din câte  văzuseră, 
intervenţia lui Ower produsese efecte. 
Televiziunea planetară prezentase comisia de 
anchetă, dar nu şi punctul de vedere oficial al 
guvernatorului. Zaris îşi amânase declaraţia 
pentru mai târziu. Înţelesese că trebuia să joace 
după alte reguli decât cele cu care fusese 
învăţat în viaţa de explorator şi luptător. 

Un aeromobil deosebit de elegant, alb şi cu o 
linie albastră pe burtă, ateriză în faţa vilei. Cei 
patru consilieri urcară în el şi acesta porni către 
palatul guvernatorului, din partea de est a 
oraşului. Toţi tăceau, frământându-şi gândurile. 
Nici măcar unul dintre simpatizanţii varangilor 
nu ajunsese în comisia de anchetă de pe 
Tamira. Draconul Valer se impusese şef iar 


ceilalţi membri erau shangul Li Pei, sirusanul 
Kirod, oriona Myra şi otrăvitul spion Kaj Merid- 
cefeul. Lupta pentru a impune o concluzie 
favorabilă alcorilor se anunţa destul de grea. 

Aeromobilul  ateriză în faţa palatului 
guvernamental situat în imediata apropiere a 
plajei. Frământarea oceanului planetar putea fi 
auzită ca o melodie ritmică şi liniştitoare. Zaris, 
îmbrăcat într-o bluză albă şi pantaloni de 
aceeaşi culoare, le ieşi înainte, cu braţele larg 
deschise: 

— Bine aţi venit, oaspeţi dragi! Vă mulţumesc 
pentru grija ce mi-o purtaţi! 

Layna se lăsă sărutată pe amândoi obrajii, 
apoi îl studie curioasă, căci îl vedea pentru 
prima oară. După criteriile rasei lor, Zaris era 
considerat tânăr, la cei o mie de ani ai săi. Mai 
înalt decât media alcorilor, cu faţa creolată şi 
părul negru, Zaris putea trece drept un bărbat 
frumos chiar şi pentru alte rase. Un zâmbet cald 
îi lumina figura bărbătească iar ochii săi negri 
ca smoala licăreau vii şi inteligenţi. Consilierii se 
lăsară conduşi într-o sală mică, decorată cu 
fresce aurite. Mai multe fotolii erau răspândite 
în jurul unei mese rotunde, pe care erau aşezate 
pahare cu băuturi şi fructe locale - portocale, 
mandarine, curmale, banane... 

Oaspeţii luară locuri în jurul mesei, însă Zaris 
rămase în picioare. Astfel, îi putea vedea pe toţi 
deodată şi-şi putea imagina că avea în faţă 


comisia de anchetă. Ideile i se limpeziseră deja 
în minte. Işi vedea destul de clar calea de 
urmat. 

— Ce intenţionezi să faci, Zaris? întrebă Kerr. 

— Nu mă voi înjosi în faţa comisiei de anchetă. 
Îi voi înfrunta pe membrii acesteia cu calm dar 
şi cu fermitate. Nu voi renunţa la principiile 
înnoitoare aplicate deja în sistemul nostru solar. 
Acum e momentul ca varangii să-şi impună 
punctul de vedere faţă de legile învechite ale 
Alianţei. 

— Deci, vrei să ataci frontal, fără a nega nicio 
acuzaţie, constată Domuz. În acest caz, ai şanse 
de izbândă numai dacă ideile tale vor fi 
receptate şi asimilate de cât mai multe civilizaţii 
aliate. 

— Aşa gândeam şi eu. Dacă reuşesc să produc 
o furtună în cele mai luminate creiere de lideri 
comunitari, ancheta se va transforma într-o 
dezbatere profundă, în faţa Consiliului Suprem. 

— E cam tărziu să alertezi lumile Alianţei, 
aprecie Layna. Mâine, comisia îşi va începe 
ancheta. 

— Am pregătit două comunicate limpezi şi 
scurte, pe care intenţionez să le prezint chiar în 
această seară, la postul planetar de televiziune. 
Primul se adresează lumilor humanoide şi 
justifică fiecare acţiune incriminată de Kaj 
Merid. Al doilea comunicat e menit să 
liniştească populația  alcoră. Îmi asum 


răspunderea personală pentru toate faptele de 
care sunt acuzaţi alcorii şi kaizii. 

— Deci, intenţionezi să acţionezi 
contraofensiv, constată Kerr. Să auzim 
comunicatele! 

Zaris se concentră câteva clipe, apoi începu 
să vorbească. Folosea un limbaj laconic şi foarte 
convingător. 

Nu era un orator de tribună, cu limbaj şlefuit şi 
ambiguu. Vorbea din inimă, cu toată 
sinceritatea. Când termină expunerea, Domuz 
aprecie: 

— E posibil să impresionezi şi să-ţi câştigi 
adepţi între humanoizii din alte rase. Nu sunt 
sigur însă că lideri importanţi se vor grăbi să-ţi 
susţină părerile în faţa Consiliului, riscându-şi 
funcţiile, averile, libertatea şi chiar vieţile. 

— Nu am nimic de pierdut, dacă încerc. Altă 
cale de ieşire din situaţie nu există. Nici n-aş 
încerca să ascund miile de probe pe care Merid 
şi-a fundamentat acuzaţiile. 

— Atât de multe probe împotrivă?! se sperie 
Layna. 

__— Mai multe decât îţi poţi imagina, surioară. 
In ultimii trei sute de ani, de când sunt 
guvernator, populaţia alcoră aproape s-a dublat. 
Am creat câteva zeci de milioane de mutanţi 
rovi care lucrează pe câmpuri şi în mine. Am 
cucerit trei planete virgine foarte bogate, pe 
care avem grupuri de colonişti angrenaţi în 


exploatarea resurselor naturale. N-am raportat 
nimic despre aceasta şi n-am plătit taxele 
împovărătoare către bugetul Alianţei, deoarece 
am apreciat că aşa era just. 

— Într-adevăr, nu se poate ascunde nimic, 
constată Domuz. Finalizează-ţi comunicatul 
către lumile humanoide cu un apel, Zaris! 
Cheamă-le la o largă dezbatere pe tema 
perfecţionării legislaţiei comunitare! Această 
tactică ar trebui să producă efecte, deoarece 
mulţi sunt nemulţumiţi de una sau alta din 
legile Alianţei. Consiliul Suprem trebuie forţat să 
discute un curent general de opinie, nu numai 
faptele alcorilor şi kaizilor. 

— Voi face apelul, în cei mai potriviţi termeni, 
îl asigură Zaris. Aş prefera ca mâine, când 
întâlnesc comisia de anchetă, să fiţi alături de 
mine. 

— Vom fi aici, să te susţinem cu trup şi suflet, 
îl asigură Kerr. Te rugăm să ne laşi pe noi să 
argumentăm unele poziţii şi principii faţă de 
membrii comisiei! Sperăm să semănăm îndoiala 
cel puţin în minţile unora dintre ei. 

— Sunt hotărâți să mă distrugă, nu? 

— Să spunem că au poziţii nu tocmai 
prietenoase, sugeră Layna. Ele pot fi modificate 
sensibil, printr-o argumentaţie diplomatică. 

— Dar faptele rămân fapte, murmură Zaris. 
Mă duc să-mi prezint comunicatele. Vă rog să 
rămâneţi pe loc, să ne mai sfătuim, după ce 


aflăm primele reacţii din lumile humanoide! 

Guvernatorul alcor îi salută prin înclinarea 
capului şi ieşi. O muzică abia susurată invadă 
salonul. Două fete se prezentară să afle 
preferinţele culinare ale oaspeţilor. Totul era 
atât de liniştit şi paşnic! Numai prezenţa a două 
santinele înarmate cu razere, în faţa palatului 
guvernamental, le amintea consilierilor că lupta 
nu fusese exclusă total din lumile lor. 

x 

Aerul din sala de consiliu a palatului 
guvernatorului alcor parcă îngheţase. Vaier 
draconul îi prezentase lui Zaris acuzaţiile, în 
mod oficial, pe un ton sever şi tăios. Era uşor de 
ghicit intenţia sa de a-l face pe guvernatorul 
alcor să se simtă mic şi neajutorat în faţa 
birocraţiei comunitare. Zaris reuşise să-ţi ţină în 
frâu replicile la fel de tăioase care îi veniseră pe 
limbă. Nu se simţea deloc în pericol, în pofida 
faptului că niciun lider important din lumile 
humanoide nu răspunsese apelului său. Era 
convins că, în următoarele zile, mesajele de 
susţinere vor începe să curgă din toate colţurile 
universului humanoid. Alianţa avea nevoie de o 
reformă radicală, pentru a se adapta evoluţiei 
vieţii umane şi a cunoaşterii ştiinţifice. 

Valer draconul încheie şirul de acuzaţii cu 
obişnuita formulă: 

— Domnule guvernator Zaris, pledaţi vinovat 
sau nevinovat? 


— Nevinovat! răspunse Zaris sigur de sine. 
Confirm exactitatea faptelor din rechizitoriu, 
însă vă atrag atenţia că ele au fost interpretate 
în mod răuvoitor. De când sunt guvernator, 
valorile furnizate de sistemul nostru solar 
bugetului Alianţei au crescut substanţial, de la 
un an la altul. M-am străduit să dezvolt 
prosperitatea lumii mele, îmbogăţind şi aliaţii. 

— Şi dezintegratorul de planete? 

— Suntem la frontiera de nord-vest a Alianţei, 
în imediata vecinătate a sistemelor solare 
locuite de non-humani. Avem tot interesul să 
ocupăm planete noi, cu scop de a le exploata. 
Din păcate, unii non-humani trăiesc într-o 
simbioză atât de strânsă cu planetele lor, încât 
trebuie să-i distrugem împreună cu ele. 

— Aveţi sau nu arma? întrebă sirusanul Kirod. 

— Am proiectat-o şi am construit-o, confirmă 
Zaris. N-am testat-o încă, deoarece n-am găsit 
nicio planetă care să merite distrugerea 
integrală. 

— Aţi încălcat interdicţia expresă din articolul 
38, punctul 7, din constituţia Alianţei! şuieră 
triumfător Kaj Merid. Conform celor prevăzute... 

— Nu vă obosiţi în zadar! îl întrerupse Zaris. 
Cunosc bine statutul comunitar şi sunt conştient 
de lacunele,  ambiguităţile sau articolele 
perimate din acesta. Am acţionat exclusiv 
mânat de dorinţa de a dezvolta puterea armată 
a Alianţei. 


— Şi politica demografică? chestionă Myra 
oriona. 

— Invoc dreptul de a păstra tradiţiile rasei 
noastre! interveni Kerr liniştit. Străbunii noştri 
au încheiat întotdeauna căsătorii bazate pe 
sentimente de dragoste şi fiecare familie a dat 
naştere la cel puţin doi copii. 

— Varangii au votat împotriva programului de 
selecţie genetică propus de vegani, îl completă 
Layna. Puteţi verifica aceasta în arhivele 
Alianţei. 

— Programul a fost adoptat cu majoritatea de 
voturi şi a devenit obligatoriu, replică shangul Li 
Pei. Toate elitele din lumile humane, cu 
excepţia voastră, l-au aplicat şi-l aplică ad 
literam, convinse că acesta asigură evoluţia 
personală şi colectivă. Până şi faţă de animale 
aplicăm programe de selecţie şi perfecţionare. 
Cu atât mai mult, programul de selecţie 
genetică a humanoizilor este strict necesar. 

— Puteţi demonstra că alcorii care n-au 
respectat programul genetic au regresat şi au 
involuat? atacă Domuz întreaga comisie. 

— Pe noi ne interesează numai stricta 
încălcare de lege, ripostă Valer draconul. Nu 
punem din nou în discuţie un program analizat 
şi aprobat de Consiliu, cu sute de mii de ani în 
urmă. 

— Cunoştinţele ştiinţifice au evoluat în acest 
răstimp şi acuză programul genetic, argumentă 


Zaris. Persoanele produse conform programului 
posedă capacităţi intelectuale mai reduse, au o 
rezistenţă mai scăzută faţă de factorii agresivi 
din mediul natural şi tind să se comporte 
robotic, datorită dispariţiei afectivității. 

— Posedă însă conştiinţe superioare şi trăiesc 
mult mai mult, replică Valer draconul. Şi noi 
suntem produşi ai programului genetic. Cel 
puţin elitele conducătoare din lumile noastre 
trebuie să aplice întocmai acest program. 

— Elitele iniţiale s-au format prin selecţie 
naturală, contracară Ower. 

— Dar au produs multe brute violente şi 
necinstite, insinuă Kaj Merid. 

— Nu şi în lumea varangă! se repezi Layna să- 
şi apere rasa. Noi, varangii... 

— Destul cu discuţiile! o întrerupse draconul 
Valer grosolan. Vom trece la verificări pe teren. 
Aveţi ceva împotrivă, domnule Zaris? 

— Nimic. Vă stau la dispoziţie cu mijloace de 
transport locale şi cu o astronavă, dacă doriţi să 
verificaţi şi planetele nou descoperite. 

— Amabilitatea dumneavoastră este ciudată, 
domnule guvernator. Chiar nu înţelegeţi că vă 
pândeşte un pericol de moarte? 

— Suntem oameni civilizaţi, domnule Vaier. 
Nu ne mai ucidem între noi, humanoizii, pentru 
nicio cauză. 

— Vă înşelaţi, domnule guvernator. Pentru cel 
puţin trei capete de acuzare, pedeapsa este 


moartea. 

— Bănuiam eu că unii dintre noi nu sunt 
complet civilizaţi, îi replică Zaris sarcastic. Noi, 
varangii, îi vom ajuta să se civilizeze. 

— Nu încercaţi să vă ascundeţi după întreaga 
rasă! Numai alcorii şi kaizii sunt acuzaţi. 

— Mă rog, mai vedem. Mergem să inspectaţi 
uzina de armament, o colonie de muncă 
deservită de rovi sau calculatorul central de 
legătură cu Alianţa? 

— Uzina de armament! se grăbi Kaj Merid. 

— După dumneavoastră, îi invită Zaris către 
uşă. 

x 

Kaj Merid filma dezintegratorul de planete din 
toate pozițiile posibile, în timp ce directorul 
uzinei completa în scris chestionarul de 
anchetă, sub îndrumarea draconului Valer. 
Ceilalți trei membri ai comisiei de anchetă se 
răspândiseră prin secțiile finale, să verifice 
tipurile de armament produse de alcori. Fiecare 
era însoţit de câte un consilier varang şi mai 
mulţi specialişti alcori. Zaris plecase, lăsându-l 
în locul lui pe Kerr. Nu voia să se certe neapărat 
cu Valer şi Kaj Merid. Încă mai spera că decizia 
membrilor comisiei va fi influenţată şi de reacţia 
din lumile humanoide. În timp ce se deplasau 
spre uzină, televiziunea planetară anunţase 
două răspunsuri pozitive la apelul său, venite de 
la guvernatori din Andromeda şi Hercules. 


Speranţele sale în reacţiile pozitive ale altor 
humanoizi începuseră să se confirme. 

Inspecţia din uzină se termină către prânz. 
Membrii comisiei cerură să ia masa separat, 
pentru a se consulta. Răceala se degaja din 
fiecare vorbă a lor. În mod voit, impuneau o 
distanţă între ei şi varangi. Evitau dialogurile, de 
parcă s-ar fi temut că vor fi vrăjiţi de gazdele 
alcore. Zaris îi încredinţă unor persoane de 
nădejde, apoi plecă să se întâlnească cu 
consilierii din rasa sa. Era destul de mulţumit şi 
optimist, deoarece încă trei guvernatori de 
sisteme solare îşi exprimaseră adeziunile faţă 
de programul de reformă sugerat de el. 

x 

Colonia de mutanţi le produse membrilor 
comisiei un şoc psihic. Masculii, femelele şi puii 
lor trăiau în mici hoarde bazate pe rudenia de 
sânge matern. Fiecare hoardă sau gintă folosea 
o locuință comună, separată în mici camere. 
Aceste locuințe arătau destul de curate pentru 
nişte animale, dar îngrozitoare, dacă îi 
considerai pe rovi fiinţe humanoide. Singura lor 
avere era îmbrăcămintea sumară, furnizată de 
stăpânii alcori. Cetele de rovi scoşi la inspecţie 
priveau fără interes la noii sosiți. Ei ştiau de la 
cine primeau ordine şi hrană. Altceva nu-i 
interesa. 

— E inadmisibil să transferi inteligenţă umană 
în aceste organisme bestiale! exclamă sirusanul 


Kirod revoltat. E o adevărată blasfemie. 

Zaris îşi reprimă primul impuls de a replica la 
fel de dur. 

— Ne străduim să le imprimăm pe cortex 
reguli morale fundamentale, cu scop de a-i 
civiliza, explică el. Rovii învaţă cu uşurinţă, dacă 
îi motivăm cu hrană şi distracţii. 

— Nişte bestii în care vreţi să aprindeţi 
scânteia divină humanoidă, comentă oriona 
Myra. E o cumplită întoarcere în trecut... 

— E un prezent foarte pragmatic, o contrazise 
Kerr. Rovii rezistă la munci foarte grele, pe 
plantaţii şi în mine. Ei se adaptează cu uşurinţă 
condiţiilor agresive de mediu, de la călduri 
toride şi până la geruri năprasnice. Sunt imuni 
la majoritatea bolilor care atacă humanoizii. 

— Transferul unor gene humanoide în aceste 
bestii este un delict federal, acuză Kaj Merid. V- 
aţi bătut joc de specia noastră! 

Zaris simţi că enervarea îl cuprindea, gata să-i 
întunece rațiunea. Făcu un efort să se 
stăpânească şi începu să relateze: 

— În urmă cu aproape o sută de ani, 
exploratorii noştri au cucerit o nouă planetă din 
sistemul solar Ragan. Încă din primele zile, au 
descoperit că planeta prezenta o radioactivitate 
naturală foarte ridicată şi ne-au raportat acest 
fapt. După câteva zile, toţi alcorii din expediţie 
sufereau groaznic, de boli de radiaţie. Lucru 
ciudat, însă. Niciunul dintre muncitorii rovi n-a 


fost afectat de radiaţie, deşi nu purtau măşti, 
nici costume speciale de protecţie. Aţi înţeles ce 
idee ne-a venit? 

— Nu ne interesează aventurile voastre! îl 
repezi shangul Li Pei. 

— Lasă-l să dedarea tot! interveni Vaier 
draconul. 

Zaris înţelese că şeful comisiei îl îndemna să 
vorbească, pentru a-i transforma spusele în noi 
acuzaţii. Continuă la fel de calm, însă: 

— Am gândit că rovii pot fi folosiţi la 
exploatarea unor planete cu radiaţii ridicate. În 
particular, ar putea fi folosiţi ca luptători 
împotriva non-humanilor care folosesc arme 
radiante. 

— Să daţi arme în mâinile unor bestii abia 
atinse de o vagă rațiune?! se revoltă Myra 
oriona. Ei le-ar putea folosi şi împotriva 
humanoizilor. 

— În niciun caz! îi respinse Zaris ipoteza. Vă 
rog să verificaţi cât de fideli şi devotați ne sunt 
rovii! 

— Să discutăm cu nişte bestii? Glumeşti, 
Zaris! 

Guvernatorul alcor nu se lăsă impresionat de 
violenţa din glasul orionei. Chemă lângă el un 
mascul rov şi-i îndemnă: 

— Vă rog să-l chestionaţi în limba întregii 
Alianțe! Vă veţi convinge... 

— Nu  hotărăşti tu mersul anchetei, îl 


întrerupse Vaier draconul, uitând să folosească 
pronumele de politeţe. 

Masculul rov, foarte bine clădit, asista cu 
braţele încrucişate la schimbul de replici. Tonul 
draconului îl scoase din muţenie. 

— Nu ai dreptul să-l jigneşti pe stăpânul Zaris, 
rosti el destul de clar, în limba oficială a 
Alianţei. Dânsul este creatorul, binefăcătorul şi 
stăpânul nostru. Noi suntem ce vedeţi, 
deoarece savanții alcori ne-au ridicat din rândul 
maimuţelor. 

Membrii comisiei priveau stupefiaţi la arătarea 
încă păroasă, cu arcade puternice, orbite largi şi 
colţi ca de fiară, lesne de observat când vorbea. 
Myra se scutură de oroare: 

— Nu este adevărat ce văd! 

— Eu şi milioane de rovi creaţi de stăpânii 
noştri suntem foarte adevăraţi, o contrazise 
sălbaticul. Ne simţim bine sub stăpânirea 
alcorilor. 

— Vreau să vorbim şi cu alţi rovi, femele şi 
masculi, ceru Vaier. 

— Numai dacă vă traduc eu, răspunse namila. 
Ei cunosc numai limba alcoră. 

— Fie! aprobă draconul. Cheamă-i! 

Membrii comisiei se strânseseră grămadă, cu 
ochii la sălbaticii păroşi. Vaier draconul îi 
chestionă îndelung pe noii chemaţi. După vreo 
oră, se întoarse către Zaris şi-i spuse acuzator: 

— l-aţi transformat în simple unelte 


vorbitoare. Nu au noţiunea de persoană, familie, 
drepturi personale şi colective. Îşi cunosc numai 
obligaţiile de a munci pentru hrană şi 
îmbrăcăminte. Relaţiile dintre ei au rămas 
bestiale, bazate pe instincte şi forţă fizică. 

— Femelele îşi aleg masculii, îl contrazise 
Zaris. 

— Pe baza instinctului bestial de reproducere. 
Aţi coborât flacăra raţiunii umane în creiere 
întunecate de instincte bestiale. Nu sunt deloc 
sigur că rovii nu vor acţiona împotriva 
civilizaţiilor humanoide. Înclin să cred că o vor 
face, de îndată ce se vor simţi mai puternici 
decât grupurile humanoide. 

— Rovii sunt un pericol pentru civilizațiile 
noastre, îl susţinu şi Kirod sirusanul. Trebuie să-i 
exterminați înainte de a deveni agresivi. 

— Când e nevoie, sunt şi agresivi, îl asigură 
Zaris. Vreţi să-i vedeţi agresivi? 

Kirod făcu un pas înapoi. Sălbaticii îi inspirau 
un sentiment de nesiguranţă. Rasa lui nu 
cunoscuse acest sentiment de miliarde de ani. 
Era frica. Rovii se retraseră în locuinţele lor, la 
porunca lui Zaris. Membrii comisiei şi consilierii 
varangi continuau să se certe pe tema lor. 

x 

Către miezul nopţii, Mugar, şeful serviciului de 
spionaj alcor, îl contactă pe Zaris, scuzându-se 
pentru deranj. Guvernatorul îl asigură că nu 
dormea şi-l invită la palat, în camera de taină, 


unde se ţineau cele mai secrete întâlniri. Mugar 
sosi pe jos, semn că-şi lăsase aeromobilul 
departe de palatul guvernatorului, din raţiuni de 
conspirativitate. Zaris citi pe figura lui oboseala 
şi îngrijorarea. Se grăbi să-i toarne personal un 
pahar de amber, apoi îl îndemnă: 

— Spune, Mugar! Nimic nu mă sperie. 

Spionul scoase un disc de mărimea unei 
monede din buzunar şi-l introduse în fanta 
holovizorului. Imaginea lui Kaj Merid, galben- 
albăstrie, începu să se frământe deasupra 
aparatului. Zaris îi ascultă împietrit mesajul 
către preşedintele Alianţei: 

— Domnule Incer, vă rugăm să trimiteţi urgent 
o escadră de astronave de luptă, deoarece 
suntem în pericol de moarte! 

Răspunsul lui Incer veganul nu se auzi, însă 
Kaj Merid pledă la fel de disperat: 

— Intreaga comisie e în pericol de moarte. 
Alcorii sunt foarte agresivi iar ceilalţi varangi îi 
susţin. Vă rugăm să ne asiguraţi protecţie 
armată! 

— Ticălosul! murmură Zaris scârbit. Ai făcut 
bine că l-ai interceptat, Mugar. 

— Supraveghez perfect toţi membrii comisiei, 
îl asigură spionul alcor. Cu excepţia orionei 
Myra, niciunul nu e dispus să încerce să ne 
înţeleagă. În ochii lor, suntem deja condamnaţi, 
domnule guvernator. 

— Dar din ce în ce mai mulţi lideri de lumi ne 


susţin părerile şi acţiunile, îi aminti Zaris. 
Treisprezece guvernatori de sisteme solare au 
răspuns pozitiv la apelul meu. 

— E prea puţin, domnule guvernator. Ei ar 
putea influenţa zece la sută din Consiliul 
Suprem. Dacă am atinge măcar treizeci la sută, 
am putea spera la o dezbatere îndelungată şi 
realistă a faptelor de care suntem acuzaţi. 

— Până la terminarea anchetei, vom avea mai 
mult de treizeci la sută, îl asigură Zaris optimist. 
Intenţionez să duc comisia în sistemul solar 
Ragan, să vadă planeta cucerită cu ajutorul 
rovilor. Aceasta le va lua cel puţin zece zile. 

— Dacă vor accepta să meargă. Ei insistă pe 
latura formală a legilor. Nu sunt dispuşi să le 
interpreteze şi în favoarea noastră. 

— Ştiu, Mugar. Nu-ţi fă însă griji! Dacă va fi 
nevoie, voi pleca să susţin personal cauza 
alcoră în faţa Consiliului Suprem. 

— Prea bine, domnule guvernator, Vă voi ţine 
la curent. 

— Noapte bună, Mugar! 

După plecarea spionului, Zaris ieşi în grădină, 
să se plimbe. Îşi limpezea mintea pentru 
confruntările de a doua zi. Era decis să spună 
numai adevăruri şi să înfrunte comisia. 
Ascunderea faptelor era imposibilă şi inutilă, în 
acelaşi timp. Alcorii voiau să schimbe câteva 
legi federale, nu să le eludeze în continuare. Am 
știut că va veni şi vremea când ne vom expune 


deschis, cu mult curaj, părerile, gândi Zaris. Nu 
am niciun motiv de îngrijorare... 
x 


Ziua a doua de anchetă se desfăşură într-o 
atmosferă de tensiune aproape insuportabilă. 
Membrii comisiei înregistrau impasibili 
informațiile reale, din calculatorul planetei 
Tamira, spre a le compara cu cele raportate 
Alianței. Diferențele erau mari, aproape uriaşe, 
în ambele probleme investigate: situația 
demografică şi cuantumul taxelor virate de 
alcori la bugetul federal. Inima lui Kaj Merid 
cânta de bucurie. Dovedise vigilență şi înalt 
profesionalism în documentarea faptelor 
infracționale. Aştepta numai momentul favorabil 
să-l aresteze pe guvernatorul Zaris. Când 
escadra de astronave de luptă va acoperi cerul, 
îi voi pune cătuşele energetice, înainte de a-şi 
da seama ce i se întâmplă, calcula el. Toate 
lumile aliate mă vor admira cum îl târăsc în fața 
judecătorilor... 

Zaris îi citea perfect gândurile, dar nu dădea 
niciun semn că ar fi conştient de ele. Cititul 
gândurilor dominante era un secret rasial al 
varangilor, descoperit de savanții alcori. Nu-l 
împărtăşiseră aliaţilor din motive de securitate 
internă. Numai un număr redus de lideri varangi 
importanţi erau instruiți să citească gândurile 
din creierele interlocutorilor. Dacă secretul ar fi 
fost difuzat în mase, ar fi putut produce efecte 


negative de mari proporţii. Era mai bine ca 
populaţia de rând să creadă că se bucura măcar 
de intimitatea gândirii. 

Până seara, numărul guvernatorilor care 
aderaseră la propunerea lui Zaris se ridicase la 
optsprezece. Încă pe atâţia şi voi începe să sper 
într-o judecată dreaptă, gândi Zaris. Nici nu-l 
mai interesa ce va spune comisia. Era deja 
hotărât să meargă în sistemul solar vegan, 
pentru a-şi apăra drepturile neamului său. Îşi 
petrecu aproape întreaga noapte imaginând 
diverse variante de discurs în apărare. 
Dimineaţa, se trezi obosit şi cu senzaţia că 
lucruri neplăcute, necontrolate de conştiinţa sa, 
se întâmplau. Într-adevăr, se întâmplau. Spionul 
Mugar îl anunţă sec că preşedintele Incer 
veganul autorizase plecarea unei escadre de 
luptă în Varanga. Zaris zâmbi amar. /ncer a 
îmbătrânit degeaba, constată el. E produsul 
unei selecţii genetice foarte riguroase, dar nu 
poate gândi corect, ca un om născut în mod 
absolut natural. Si Deira... Ce va face Deira? 
Oricum, e fiica lui... 

Guvernatorul alcor plecă aşa, cu inima neagră, 
la întâlnirea cu membrii comisiei de anchetă. 
Prezenţa celor patru consilieri varangi lângă 
astronava care trebuia să-i ducă pe planeta 
soarelui Ragan îl mai linişti un pic. Salută 
politicos anchetatorii şi-i asigură că le va 
prezenta lucruri uluitoare. Valer draconul îi 


răspunse la salut, cu o întrebare: 

— Sunteţi naiv sau iresponsabil, domnule 
guvernator? 

— Sunt cât se poate de sănătos, matur şi sigur 
de adevărul şi dreptatea mea, îi răspunse Zaris 
zâmbind forţat. Poftiţi în astronavă! 

Călătoria către sistemul solar Ragan, cu viteză 
superluminică, le luă patru zile alcore. Când 
trapa astronavei se deschise şi scara de 
coborâre se întinse, membrii comisiei trăiră un 
nou şoc. De data aceasta, pozitiv. Vegetaţia 
luxuriantă din jur era înflorită sau pe rod. Ape 
cristaline murmurau printre roci galbene şi roşii. 
Aerul era înmiresmat şi răcoros. 

— Pietrele sunt din aur pur, îi anunţă Zaris. 
Nici măcar nu ne mai obosim să-l exploatăm. Nu 
avem ce face cu el. 

Kirod luă un bulgăre de aur în palma sa 
neagră şi-l studie îndelung. În fine, îl băgă în 
buzunarul bluzei, ca probă sau ca amintire, 
numai el ştia exact. Aeromobilele îi purtară, la 
joasă înălţime, pe deasupra unor câmpuri cu 
holde în pârg, cu livezi şi vii. Oraşul nou, 
construit numai din metal şi sticlă, îi întâmpină 
cu bulevarde largi, pline de oameni. La cererea 
comisiei, aterizară şi începură să se deplaseze 
pe jos. Intr-adevăr, era ceva uluitor. Niciunul 
dintre ei, nici măcar ceilalţi varangi, nu mai 
văzuseră asemenea bogăţie de produse şi 
oameni atât de destinşi. Chiar şi cei câţiva rovi 


văzuţi în compania stăpânilor lor erau îmbrăcaţi 
în straie de mătase aurie. 

— Neamul meu trăieşte cu hrană raţionalizată, 
iar aceşti alcori se răsfaţă într-o opulenţă de vis! 
explodă sirusanul Kirod. Zaris, voi cere şi voi 
susţine condamnarea ta la moarte! Până şi 
bestiile de rovi trăiesc mai bine decât rasa mea 
care apără cu viaţa ei Alianţa... 

— V-am spus că vă voi arăta ceva uluitor, 
replică Zaris calm, ca şi cum n-ar fi auzit 
ameninţarea. Aceşti alcori cu rovii lor au 
transformat o planetă virgină în ceea ce vedeţi. 

— Şi resursele folosibile de Alianţă? se 
interesă Vaier draconul. 

— Planeta posedă imense rezerve de galgor. 
Am deschis deja două mine şi am livrat întreaga 
cantitate de galgor extrasă pentru propulsia 
astronavelor aliate. N-am oprit nimic pentru noi. 
Ar trebui să reţineţi acest fapt, în favoarea 
noastră. 

— Dar n-aţi raportat descoperirea acestei 
planete, îi aminti Kaj Merid. Infracţiunea rămâne 
infracţiune. 

— Intenţionam s-o raportăm în cursul acestui 
an, după ce vom finaliza inventarierea bogățiilor 
ei, îi informă Zaris. Oricum, o planetă nu e un 
bulgăre de aur, s-o poţi ascunde într-un 
buzunar. 

Kirod îşi pipăi instinctiv buzunarul umflat şi 
zâmbi strâmb. Zaris îl călca pe nervi cu aerul 


său sigur şi superior. Începuse să-şi dorească 
să-l vadă umil şi tremurând, în faţa judecătorilor 
din Consiliu. Nu spuse nimic, însă. Deocamdată, 
erau în lumea varangilor. Puteau dispărea în 
urma unui accident regretabil, cum se mai 
produsese în istoria Alianţei. Kirod ştia să-şi 
apere viaţa cu diplomaţie şi tact. 

În următoarele două zile, comisia de anchetă 
studie pe îndelete întreaga planetă. Erau 
interesaţi în primul rând de galgor, cel mai 
obişnuit mineral folosit pentru propulsia 
astronavelor aliate. Aşa cum le spusese Zaris, 
rezervele erau uriaşe. Aceasta era cea mai bună 
veste aflată până la moment, deoarece 
resursele cunoscute şi exploatabile de galgor 
ale Alianței erau strict raţionalizate. Un spor de 
material destinat propulsiei însemna noi 
posibilităţi pentru exploratorii spaţiilor 
nemărginite şi pentru comercianții en gross. 

Înainte de îmbarcarea pentru înapoierea în 
Alcor, Vaier draconul îi spuse lui Zaris, în faţa 
tuturor: 

— Această planetă e singura ta şansă, 
guvernatorul. Dacă vei şti s-o foloseşti cu 
pricepere, s-ar putea să scapi numai cu 
închisoare ori cu exil. 

— Vă mulţumesc pentru grija ce mi-o purtaţi! 
îi replică Zaris  batjocoritor.  Ospitalitatea 
dumneavoastră este copleşitoare, însă mă văd 
nevoit să renunţ la cazarea gratuită într-o 


închisoare federală. 

— Ai un talent extraordinar de a-ţi face 
duşmani, Zaris, spuse draconul mohorât. Până 
la urmă, te va duce în faţa unui dezintegrator. 

— Să nu ne grăbim cu concluziile, domnule 
Vaier! Judecata nici n-a început. 

Se  îmbarcară în această atmosferă de 
ostilitate şi porniră către sistemul solar Alcor. 
Zilele treceau egale şi indiferente, într-o 
plictiseală generală. Abia când îşi văzu soarele 
natal şi planeta Tamira, Zaris începu să 
gândească din nou la viitor. Nu avea motive 
prea mari de îngrijorare. După standardele 
Alianţei, era un învingător şi învingătorilor li se 
permit multe abateri. 

Abia când atinseră pământul Tamirei, Zaris 
simţi că o mare nenorocire se produsese. Zece 
astronave vegane de luptă blocau întregul 
astroport. Luptătorii vegani, înarmaţi de război, 
patrulau în vehicule uşoare. Invazie! gândi Zaris 
şi căută din ochi conducătorii aeromobilelor 
guvernamentale. Aceştia nu se zăreau. Zaris 
sări înapoi în astronavă şi porni holovizorul. Un 
moderator alcor discuta cu un general sirusan 
despre arestarea guvernatorului Roinar din Al 
Kaid. Câteva imagini holografice îl prezentau pe 
Roinar rănit, între gărzile sale căzute în luptă. 

Am fost trădaţi de Incer! descoperi Zaris şi 
simţi cum o cumplită răceală îl cuprindea. 
Lumile noastre au fost invadate de trupe 


vegane şi sirusane. Încă aş putea declanşa 
războiul de apărare a sistemului nostru solar. 
Oare, ceilalți varangi mi se vor alătura? 
Rațiunea îl contrazicea, însă. 

Îi amintea că un război între varangi şi 
întreaga Alianţă ar fi dus la pustiirea totală a 
lumii celor opt stele. Suntem înfrânți înainte de 
a fi luptat, descoperi Zaris cu durere. Nu putem 
risca vieţile zecilor de miliarde de varangi, 
pentru a scăpa noi. Să sperăm că judecata va fi 
cinstită... 

Îşi fixă o mască rece pe faţă şi ieşi din 
astronavă. O gardă de vegani îl aştepta la 
piciorul scării. În dreapta lor, Kaj Merid zâmbea 
triumfător, cu cătuşele energetice în mâini. 
Zaris se prefăcu că nu-l văzuse. Cobori între 
vegani şi întrebă simplu: 

— Cu ce ocazie în lumea noastră, domnilor? 

Un general vegan între două vârste ieşi în faţă 
şi-i comunică în termeni protocolari: 

— Preşedintele Incer vă invită în sistemul solar 
Vega, pentru a clarifica unele acuzaţii ce vi se 
aduc. 

— Spune-i că-i arestat! urlă Kaj Merid. 

— Deocamdată, e numai invitat, replică 
generalul vegan. 

— Eu sunt agent federal, eu hotărăsc! strigă 
Kaj Merid. 

Zaris întoarse faţa către el şi-l privi. Înţelesese 
că Incer nu-i ordonase încă arestarea pentru a-i 


proteja fiicei sale mândria. Ca atare, îşi adună 
tot disprețul de care era în stare şi întrebă: 

— Ce doreşti, ţărănoi cefeu? 

Kaj Merid simţi că se sufoca de ură şi 
indignare. Îşi smulse razerul de sub sacou şi-l 
ridică spre Zaris. 

— Nuuu! strigă Ower şi se aruncă prin aer 
asupra lui Kaj Merid. 

Raza distrugătoare plecase deja. Zaris simţi o 
lovitură în frunte şi se clătină. Lumea din jurul 
lui începu să se rotească, apoi se scufundă în 
întuneric. 


Judecata 


Bătrânul Incer veganul încerca să-şi recâştige 
calmul şi stăpânirea de sine.  Aprinsese 
narghileaua cu tabac aromatizat şi inspira 
încetişor fumul parfumat. Îşi repeta în gând, cu 
tenacitate, ideea că nu se produsese o 
catastrofă ireparabilă. El făcuse tot posibilul să 
nu-l umilească în mod inutil pe Zaris alcorul, 
respectând în acelaşi timp legile Alianţei. 
Îngrijorarea i se strecurase în suflet, însă, ca un 
şarpe rece. Lumile varange tăceau în mod 
ameninţător. Spionii federali îl informaseră că 
armatele din lumea celor opt stele fuseseră 
puse pe picior de luptă. O simplă scânteie ar fi 
putut aprinde cel mai distrugător război din 
interiorul Alianţei. Niciunul dintre liderii lumilor 


varange nu făcuse vreo declaraţie publică. Se 
sfătuiau între ei dar păstrau secretul discuţiilor. 
Televiziunile planetare din lumile varange 
încetaseră să mai transmită în limba 
comunitară. Emisiunile în limbile varange erau 
războinice şi amenințătoare. Până şi muzica 
fusese redusă la marşuri militare şi la străvechi 
cântece rasiale. Nu era deloc bine... 

Incer se ridică din fotoliu şi păşi în grădină. 
Trandafirii roşii ca sângele, pasiunea Deirei, îşi 
etalau inflorescenţele  catifelate. Mirosul 
puternic de chiparoase îi înfioră nările de 
plăcere. Crinii fremătau grațios, legănându-şi 
cupele delicate, de un roz pal. Şiraguri de 
clematite violet închis se căţărau până pe 
acoperişul chioşcului. Bătrânul ridică ochii către 
soarele Vega şi oftă pentru prima dată după 
foarte mulţi ani. Trebuie să sacrifice fericirea 
fiicei sale, Deira, pe altarul ordinii comunitare. 
Nicio altă soluţie viabilă nu se întrevedea... 

— Tată! se auzi el strigat. 

— Aici, fetiţa mea! o chemă el. În grădină. 

O admiră cum păşea grațios şi ferm pe aleea 
din ceramică galbenă. Parcă e o zeiță din 
miturile sălbatice, gândi el. Eu va trebui să-i 
întunec sufletul pentru mult timp. Poate, pentru 
întreaga viaţă... 

Deira se opri în faţa lui, cu nările fremătând de 
mânie abia stăpânită. Ochii de un albastru pur 
scânteiau asemenea unor lasere reci. Părul 


blond ca lumina solară, prins cu o coroniţă de 
aur pe frunte, îi atârna până la brâu. O rochiţă 
simplă, de culoare albastră, îi sublinia trupul 
zvelt. Deira era desculţă, semn că plecase în 
fugă din apartamentul ei. Glasul îi sună aspru şi 
străin: 

— De ce ai făcut asta, tată? 

— Legea trebuie impusă în toate lumile aliate, 
fata mea. 

— Am întrebat de ce l-ai arestat pe Zaris! 
Dacă l-aţi fi chemat în faţa Consiliului Suprem, 
ar fi venit de bună voie. E un bărbat cutezător şi 
demn. 

— L-am invitat cu tot respectul cuvenit 
rangului său. 

— Holovizorul l-a prezentat rănit şi încătuşat, 
între gărzi vegane. 

— A fost o eroare regretabilă. Kaj Merid şi-a 
depăşit atribuţiile. Eu n-am mandatat pe nimeni 
să-l trateze ca pe un infractor. 

— Dar este tratat astfel! Te rog să dai ordin să 
fie eliberat de îndată! Dacă n-o vei face, vei 
regreta cumplit. 

— Tu, fiica mea, mă ameninţi?! 

— Încerc să-ţi deschid ochii, tată. Ai rănit 
mândria varangă. Zaris nu-ţi va ierta niciodată 
înjosirea la care îl supui. 

— Zaris nu va trebui să mă ierte vreodată. Va 
fi condamnat la moarte. 

— Tată, ce vorbeşti?! 


— Toate acuzaţiile împotriva lui şi-a lui Roinar 
kaidul s-au confirmat. 

— Şi faptul că douăzeci şi nouă de guvernatori 
din lumile aliate se raliază punctului său de 
vedere nu-ţi spune nimic? 

— Imi spune că Zaris i-a instigat la încălcarea 
constituţiei Alianţei. Astfel, şi-a agravat şi mai 
mult situaţia. 

— Tată, nu-ţi dai seama că s-ar putea să 
declanşezi un război de secesiune? 

— Legea trebuie impusă chiar şi cu forţa 
armelor! 

— Sunt legi depăşite, tată! Cum să-mi aleg eu 
soţul pe baza unui program de calculator? 

Bătrânul  Incer ridică fruntea cu ochii 
fulgerând. Se  înfruntară din priviri câteva 
momente, apoi Incer îşi înmuie glasul: 

— Fata mea, tu eşti produsul final al unei 
riguroase selecţii genetice, de sute de milenii. O 
căsătorie nepotrivită te-ar arunca din lumea 
elitelor în rândul oamenilor obişnuiţi. 

— Dar ai acceptat să mă mărit cu Zaris... 

— Calculatorul a constatat că sunteţi perfect 
compatibili. 

— O, tată! Rezultatele testării genetice au fost 
modificate de savanții alcori, încât să părem 
compatibili după acel program blestemat. 

— Nu, fiica mea! Nu! 

— Ba da! Când m-am întors cu Zaris din 
expediţia în Eridanus, ne-am hotărât să ne unim 


vieţile pentru totdeauna. Savanţii alcori ne-au 
ajutat să prezentăm geneticienilor comunitari 
exact formula aşteptată de ei. 

— Deira, tu îl iubeşti pe acest trufaş alcor! Ce 
sentiment înjositor! 

— E cel mai profund sentiment uman, tată. 
Geneticienii au greşit când au planificat să 
stângă sentimentele din fiinţele noastre. 

— Rațiunea este supremul veghetor care 
domină vieţile oamenilor superiori. Ce vrei tu să 
ajungi, fata mea? Simplu material genetic 
pentru perpetuarea humanoidă inferioară? 

— Sentimentele de dragoste sunt superioare 
programului de selecţie genetică. Ele asigură 
naşterea unor copii superiori din toate punctele 
de vedere. 

— Ştiinţele au demonstrat contrariul, Deira. 
Lumile noastre s-au dezvoltat, au evoluat şi s-au 
civilizat graţie ştiinţelor. 

— Dar savanții au greşit de mai multe ori, în 
timpul istoric cunoscut de noi. Programul 
genetic de selecţie este o aberaţie robotizantă! 

— Acest program îţi asigură o viaţă liniştită şi 
sănătoasă de cel puţin cinci mii de ani. 

— Ca un robot, tată... 

— Ce-ai vrea să faci, Deira? Să te scufunzi în 
turma humanoizilor inferiori? Urmaşii tăi să 
trăiască din ce în ce mai puţin şi mai chinuit? 
Ştii cât trăieşte un humanoid din rasa efemeră? 

— Nu. 


— Efemerii trăiesc ceva mai mult de o sută de 
ani. Nici nu au timp să înţeleagă viaţa. Sunt 
simplu material genetic viu pentru experienţele 
savanților. 

— Asta nu ne priveşte pe mine şi pe Zaris, 
tată. Rasele noastre trăiesc la fel de mult. 

— Dar metişii făcuți fără a respecta programul 
genetic ar putea involua către ființe inferioare, 
cu vieți tumultoase dar scurte. 

— Nu mă sperii, tată. Am o singură viață şi 
vreau să trăiesc lângă bărbatul pe care îl 
iubesc. 

— Uită-l, Deira! Zaris e ca şi mort. 

— L-aţi condamnat înainte de a-l judeca?! Ce 
s-a întâmplat cu spiritul tău justiţiar, tată? 

— Faptele sale îl condamnă, fata mea. Aş vrea 
să găsesc o soluţie de compromis, de dragul 
tău, dar Zaris nu mă ajută deloc. Sfidează 
Consiliul Suprem şi pune sub semnul îndoielii 
legi vechi de miliarde de ani. 

— Poate că legile respective trebuie să fie 
revizuite, tată. Mulţi gândesc la fel ca el, dar n- 
au curaj să-şi spună părerile. 

— Ce-ai vrea să fac, Deira? 

— Să-l ascultați cu atenţie şi să-i dezbateţi 
temeinic fiecare propunere. Aşa e just. 

— Votul majorității îi va hotărî soarta. 
Sămânţa dezbinării semănată de el va zgudui 
lumile humanoide. 

— O judecată dreaptă, tată! Atâta îţi cer. 


— Aceasta se va putea, fata mea. Rămâne de 
văzut ce vor hotărî membrii Consiliului Suprem 
că e drept. 

Fata îi prinse tâmplele acoperite cu plete albe 
în palme şi-l sărută pe frunte. Bătrânul Incer 
rămase  încremenit. Nu se aştepta la un 
asemenea gest ciudat. Veganii nu se sărutau 
niciodată, în niciun fel. 

x 

Lui Zaris i se părea că trăia un vis urât. Se 
trezise din leşin complet încătuşat. Kaj Merid îi 
aplicase o cătuşă energetică şi în jurul capului, 
pentru a-l împiedica să atace cu energie psihică. 
Sângele îi curgea din rana de pe frunte şi 
nimeni nu i-l ştergea. Garda vegană îl privea 
indiferentă, ca pe un colet care trebuia livrat la 
destinaţie. Spionul federal Merid stătea mai 
departe, cu razerul pregătit. Incă se temea de 
vreo invenţie alcoră pe care Zaris ar fi putut-o 
folosi. 

Zaris făcu un efort de voinţă să-şi recâştige 
controlul integral asupra fiinţei sale. Era sub 
demnitatea unui lider alcor să geamă ori să 
arate alt semn de slăbiciune. Figura îi încremeni 
ca o mască, cu ochii, două guri de armă negre 
îndreptate către Kaj Merid. Era hotărât să-l 
pedepsească exemplar pe spionul cefeu. Încă 
nu se decisese cum. Işi lăsă mintea să zboare în 
voie, imaginând viitorul pe mai multe variante. 
Ştia că, odată eliberat din cătuşa energetică, va 


putea influenţa mental mulţi membri din 
Consiliul Suprem. Aceasta i se părea o soluţie 
bună, deoarece prevenea izbucnirea războiului 
dintre lumile humanoide. În ciuda aparenţelor, 
Zaris ţinea cu dinţii la unitatea Alianţei. 

Astroportul de pe planeta Hanab părea sub 
ocupaţie militară. Câteva zeci de nave de luptă 
vegane, sirusane şi orione acopereau mai mult 
de jumătate din perimetru. Patrule militare se 
mişcau alene în jurul gardului înalt. Dincolo de 
gard, se ghicea mulţime de manifestanți. 
Spiritele multor băştinaşi vegani se încinseseră 
la aflarea informaţiilor acuzatoare despre 
varangi. Se simțeau înşelaţi şi ameninţaţi de 
evenimente care le-ar fi tulburat viaţa paşnică. 

Zaris se lăsă împins într-un aeromobil militar 
şi închise ochii. Gândul îi fugi către Deira. O 
cunoscuse în urmă cu mai puţin de un an, când 
îl însoţise ca medic al unei expediţii de 
explorare a unei planete pitice din sistemul 
stelar Eridanus. Era singura femeie care reuşise 
să-l impresioneze profund, dincolo de simplul 
respect controlat de rațiune. Un uşor val de 
tandreţe îl încercă, la amintirea ei. Oare, ce 
crede ea despre mine? se întrebă Zaris. Ar 
trebui să-mi justific poziţia şi faptele măcar față 
de ea. Sigur, m-ar înțelege. Cum s-o contactez, 
însă? 

Aeromobilul ateriză în piaţa din faţa închisorii 
federale. Mulţime de vegani alarmaţi sau doar 


curioşi îi aşteptau, din zidurile clădirii şi până 
departe, către bulevardele adiacente. Zaris îşi 
privi cătuşele, apoi îşi mută privirile către Kaj 
Merid, şoptindu-i: 

— Anunţă-ţi familia să se pregătească de 
doliu! 

Mâna dreaptă a cefelui se încleştă pe patul 
armei. Nu îndrăzni însă să-l atace din nou pe 
Zaris, deoarece era în custodia militarilor 
vegani. Aceştia n-ar fi ezitat să-l lichideze, în 
apărarea  prizonierului lor. Erau cei mai 
disciplinaţi militari din Alianţă. Şi cei mai 
impunători, desigur; niciunul nu avea mai puţin 
de doi metri înălţime. 

Zaris cobori din aeromobil şi aruncă o privire 
în jur. Mulțimea îl privea încremenită. Nici 
măcar jurnaliştii nu se repeziseră, cum le era 
obiceiul. Câteva lozinci fluturau în aerul curat. 
Toate cereau moartea alcorului Zaris, fără nicio 
motivaţie. Turmă de humanoizi inferiori! critică 
el în gând. Ce ştiţi voi, incuiaţilor, despre ce a 
făcut Zaris pentru Alianţă? Un zâmbet rece şi 
dispreţuitor îi împietri pe figură. Acesta, 
combinat cu sângele scurs printre ochi, îi 
dădeau o înfăţişare rebelă şi sfidătoare. Zaris 
începu să păşească spre intrarea în închisoare. 

Camerele  holografice  porniră să  băzâie 
încetişor iar câţiva ziarişti îndrăzniră să i se 
posteze în faţă. 

— Cum comentaţi arestarea dumneavoastră, 


guvernator Zaris? întrebă o jurnalistă vegană. 

—E un abuz al funcţionarilor federali, 
începând cu preşedintele Incer şi terminând cu 
şeful serviciului secret, Kaj Merid. Conform 
uzanțelor, guvernatorii de sisteme solare pot fi 
invitaţi în faţa Consiliului Suprem, pentru 
explicaţii. Numai dacă forul juridic suprem îi 
găseşte vinovaţi de săvârşirea unor infracţiuni 
federale grave, pot fi condamnaţi la închisoare, 
exil sau moarte. 

— Insinuaţi că n-aţi săvârşit infracţiuni grave? 
se repezi un piticuţ shang cu holocamera, în 
faţa sa. 

— N-am săvârşit nicio infracţiune, îl asigură 
Zaris. Am propus unele măsuri de modernizare 
a legislaţiei Alianţei şi am început să le aplic. 

— Lumea rasei dumneavoastră, Varanga, a 
devenit amenințătoare la adresa întregii Alianțe, 
comentă un jurnalist kaseu. Vă pregătiţi să 
declanşaţi războiul de secesiune? 

— În niciun caz! Profit de ocazie şi rog liderii 
supremi din lumile varange să elimine varianta 
războiului din planurile lor. Eu îmi voi apăra 
principiile şi credinţele de viaţă în faţa 
Consiliului Suprem, cu scop de a-i convinge pe 
liderii comunitari de justeţea şi oportunitatea 
lor. Nu trebuie să moară miliarde de humanoizi, 
într-un război fratricid, pentru jignirea ce mi s-a 
adus mie. Vinovaţii vor fi pedepsiţi cu sau fără 
aprobarea Consiliului Suprem. 


O uşoară rumoare începuse în dreapta sa. 
Zaris întoarse capul şi văzu cum mulţimea de 
vegani se desfăcea supusă, pentru a-i face loc 
unei persoane. Toţi o recunoscuseră pe Deira, 
mai mult ca fiica lui Incer, decât ca doctor în 
medicină. Fata se îmbrăcase foarte corect, în 
portul rasial vegan, format din tunică şi 
pantaloni de culoare albastră. Purta părul strâns 
într-o coadă groasă şi prins cu o coroniţă fină, 
de aur, pe frunte. Deira înainta cu fruntea sus, 
fără a auzi şoaptele mulţimii. Ochii ei se 
fixaseră pe figura aspră a guvernatorului din 
Alcor. 

Zaris, stânjenit de cătuşe, rămase nemişcat. 
Deira înaintă fără un cuvânt până lângă el şi-l 
îmbrăţişă,  lipindu-şi faţa de obrazul lui. 
Holocamerele lucrau harnice. Nu era puţin lucru 
să vezi asemenea gest de intimitate, făcut în 
public, de fiica preşedintelui Alianţei. 

— Zaris, sunt alături de tine, îi şopti fata, 
eliberându-l din îmbrăţişare. 

— Nu te voi dezamăgi, o asigură el. 

— Dacă nu reuşeşti să obţii achitarea, cere-ţi 
exilul pe planeta soarelui Ragan! Acolo m-am 
simţit fericită. 

— Am botezat-o Deira, după numele tău. Nu 
cred că mi se va permite să mă retrag pe ea. 

— Dar tu ai descoperit-o şi ai civilizat-o! 

— Planeta Deira e foarte bogată în galgor. 
Alianţa nu va renunţa la resursele necesare 


propulsiei a sute de mii de astronave. 

— Oh, ghinion! 

— Te voi păstra în sufletul meu, Deira. 

— Voi veni la judecată. 

— Nu vei fi primită. Procesul meu se va 
desfăşura fără public. 

— De unde ştii? 

— O mare parte dintre membrii Consiliului 
Suprem se tem de ce voi spune şi de reacţia 
altor guvernatori faţă de spusele mele. 

— Dar tu nu doreşti secesiunea! 

— Ei se tem că ideile mele înnoitoare ar putea 
provoca cel puţin o dezbinare de proporţii, dacă 
nu o secesiune. 

— De ce a trebuit să ni se întâmple tocmai 
nouă? 

— Nu căuta un răspuns deasupra conştiinţelor 
şi voinţelor noastre, Deira! Am ştiut că, într-o zi, 
se va ajunge la aceasta. 

— Mergi cu bine, dragul meu! 

Deira se întinse şi-l sărută pe obraz, în văzul 
tuturor. Mulțimea murmura şocată. Cineva 
strigă din spate: 

— Bestii inferioare! 

Zaris îi răspunse cu un zâmbet disprețuitor. Se 
întoarse către garda vegană şi-i îndemnă: 

— După dumneavoastră, domnilor! 

Uşa închisorii federale se deschise larg. Zaris 
pătrunse pe ea cu fruntea sus, fără umbră de 
frică. Îi era perfect indiferent ce făceau 


capturatorii săi. El trebuia să-şi joace cărţile 
mari în faţa Consiliului Suprem. 
x 


Lucrările Consiliului Suprem al Alianței 
Civilizaţiilor Humanoide  începură într-o 
atmosferă tensionată. La intrarea lui Zaris în 
sală, consilierii lumilor care se raliaseră la 
poziţia lui începuseră să bată din palme, 
strigând Fără cătuşe! Fără cătuşe! E un om 
liber! E un om liber! Incer numărase în grabă 
protestatarii, apoi dispusese să i se scoată lui 
Zaris  cătuşele. Guvernatorul alcor fusese 
eliberat, însă vociferările continuau. Incer reuşi 
să restabilească liniştea după mai multe bătăi 
din gong. În sinea sa, bătrânul vegan se întreba 
dacă nu cumva greşise totuşi când acceptase 
propunerea lui Kaj Merid de a folosi forţa armată 
împotriva varangilor. Legea trebuie aplicată! îşi 
repetă el cu încăpățânare şi anunţă: 

— Dau cuvântul consilierului Vaier, pentru a 
raporta rezultatele anchetei din Alcor. 

Din locul său de acuzat, situat în stânga 
fotoliului prezidenţial, Zaris ripostă: 

— Mă opun! Vaier este un humanoid 
hermafrodit, la fel ca toţi draconii. Nu are 
dreptul de a se pronunța valabil în probleme 
privind relațiile dintre persoane de sex opus, 
căsătoria şi politica demografică. Nu poţi judeca 
ceea ce nu înţelegi. 

Consilierii din sală începură să schimbe replici 


rapide, între grupurile rasiale. Toţi humanoizii, 
cu excepţia draconilor, erau unisexuaţi şi 
heterosexuali. Din această cauză, tindeau să 
considere obiecţia lui Zaris întemeiată şi de 
natură să-l excludă pe Vaier draconul din poziţia 
de raportor. Incer înţelese că, dacă ar fi supus 
obiecţia la vot, Zaris ar fi câştigat deja o 
majoritate zdrobitoare. Ca atare, încercă să 
evite coalizarea Consiliului cu Zaris, propunând: 

— Atunci, să prezinte raportul Kaj Merid! 

— Mă opun! se îndârji Zaris. Kaj Merid s-a 
antepronunţat în cauza mea. El a declanşat 
ancheta, printr-o informare răuvoitoare. Numai 
Myra oriona este perfect imparţială. 

Incer urmărea atent reacţia sălii. Înţelese că 
nu avea altă soluţie, aşa că rosti aparent 
indiferent: 

— Myra să prezinte raportul. Vă rog să-l 
urmăriţi foarte atenţi, deoarece faptele sunt 
foarte grave şi trebuie analizate cu maxim de 
seriozitate! 

Myra, o brunetă superbă, tunsă scurt, 
îmbrăcată într-un costum crem foarte elegant, 
se ridică de la locul ei. Vaier se grăbi să iasă la 
marginea şirului de fotolii, pentru a-i înmâna 
agenda electronică pe care membrii comisiei 
sintetizaseră raportul final. Femeia veni la 
pupitrul din dreapta preşedintelui şi începu să 
vorbească, uşor graseiat, în limba comunitară. 
Zaris privea sfidător către cei mai aprigi 


duşmani din sală: sirusanii, shangii şi veganii. 
Parcă îi provoca la o luptă a inteligenţelor. 
Alcorul se simţea stăpân pe principiile de drept 
comunitar şi-şi făcuse deja un plan de apărare. 

Myra citi raportul cu glas egal, fără patimă şi 
fără a sublinia anumite pasaje. Din când în 
când, se oprea şi explica pur ştiinţific cele găsite 
în lumea alcorilor. Atitudinea ei nu arăta nici 
duşmănie, dar nici simpatie pentru principalul 
acuzat, guvernatorul Zaris. Oriona se străduia şi 
reuşea să rămână perfect imparţială. În final, 
anunţă că se punea la dispoziţia Consiliului, 
pentru orice completări sau lămuriri. Un 
consilier deneb din Cygnus se grăbi să se ridice: 

— Poate onorata noastră colegă să precizeze 
câştigul obţinut de Alianţă din exploatarea 
zăcămintelor de galgor descoperite de Zaris? 

— Sunt inestimabile, răspunse Myra. N-am 
mai întâlnit niciodată un zăcământ atât de 
bogat şi de pur. 

— Deci, putem aprecia că guvernatorul Zaris a 
făcut un serviciu deosebit comunităţii noastre, 
concluzionă denebul, în mod vădit, în favoarea 
lui Zaris. 

— Dar n-a raportat de îndată descoperirea 
planetei bogată în galgor! ripostă Kaj Merid cu 
răutatea-i caracteristică. 

— A furnizat însă întreaga cantitate de galgor 
extrasă către Alianţă, îl apără Myra, din spirit 
justiţiar. 


— A fraudat bugetul comunitar, prin neplata 
altor taxe! nu se lăsă mai prejos Vaier draconul. 

— Aceasta e una din problemele pe care 
trebuie să le dezbatem, punctă Incer. Vă rog, în 
ordine! Cine ia cuvântul? 

Consilierii se foiră nesiguri pe fotolii, privind în 
jur. Nimeni nu se grăbea să atace primul o 
problemă atât de delicată şi gravă. Majoritatea 
lumilor humanoide erau bogate şi nemulţumite 
de cuantumul ridicat al contribuţiei obligatorii 
către bugetul federal. Acesta rămăsese 
neschimbat de sute de mii de ani, deşi 
cheltuielile se reduseseră destul de mult. 
Războaiele cu lumile non-humane, mari 
consumatoare de resurse, se încheiaseră cu 
mult timp în urmă. Civilizaţiile humanoide noi şi 
sărace evoluaseră, astfel că nu mai necesitau 
subvenții. Mulți gândeau că aparatul federal, în 
special armata, era prea mare pentru nevoile 
curente ale Alianței. 

Zaris profită de şovăiala consilierilor şi-şi 
prezentă propunerea: 

— Ar fi bine să analizăm reducerea impozitelor 
plătite către guvernul federal, al cărui aparat 
este prea umflat. Cuantumul acestor impozite 
este mult prea mare față de nevoile reale ale 
Alianței. Trezoreria comunitară a adunat deja 
imense cantități de bani, metale şi pietre 
prețioase, materii prime strategice şi alte valori. 
Nici nu mai are unde le depozita. În al doilea 


rând, de ce să continuăm subvenţionarea 
lumilor necreatoare? Toţi trebuie să muncim şi 
să ne producem cele necesare traiului. 

Spusele sale stârniră un nou val de şuşoteli şi 
consultări între consilieri. Kirod sirusanul se 
ridică în picioare cam nervos. Se simţea atacat 
în mod special de ultimele afirmaţii ale lui Zaris. 
Îşi începu discursul cu glas tremurat de mânie: 

— Onoraţi colegi, ce ne propune guvernatorul 
Zaris? Insinuează că ar trebui să reducem 
aparatul federal care, chipurile, e prea mare. Să 
reducem serviciile secrete? De unde am mai 
obţine informaţii exacte despre ce se întâmplă 
în toate lumile noastre? Să reducem forţele 
armate, pentru că nu mai avem de dus 
războaie? Forţele armate federale sunt garanţia 
ordinii şi siguranţei în lumile aliate. De unde 
ştim că non-humanii nu pregătesc noi atacuri 
asupra noastră? Cu ce protejăm expedițiile 
trimise în explorare? 

— Poliţia şi aparatul fiscal, strigă cineva din 
sală. Sunt prea mari faţă de sarcinile de 
îndeplinit. Parazitează pe organismele 
creatoare. 

— Ele asigură ordinea şi buna evoluţie a vieţii 
în lumile Alianţei. Teama de represiune ne-a 
scăpat aproape total de infractori. Dacă am 
reduce aparatul polițienesc, mulţi indivizi 
inferiori ar fi tentaţi să reînceapă activităţi 
ilicite. 


— Un mercenar sirusan are o soldă mai mare 
de cel puţin zece ori decât salariul unui creator 
alcor! ripostă Zaris. Un poliţist federal, care se 
apără de muşte într-un birou, e plătit mai bine 
decât cel mai eficient savant creator. Eu am 
încercat să repar aceste nedreptăţi flagrante. 
Creatorii trebuie să primească cele mai mari 
avantaje din partea societăţii. 

Mai multe glasuri se ridicară în susţinerea 
afirmațiilor sale. Vacarmul tindea să cuprindă 
întreaga sală. Incer ridică palma dreaptă, să se 
facă linişte, însă replicile continuau. Bătrânul 
vegan se văzu obligat să apeleze la gong. 

Odată liniştea restabilită, consilierii începură 
să-şi expună poziţiile faţă de acuzaţie şi faţă de 
propunerile avansate de Zaris.  Vorbeau, 
argumentau şi se contraziceau din ce în ce mai 
înfocat. Orele treceau şi ei nu mai terminau de 
dezbătut o singură problemă. Către sfârşitul 
zilei de lucru, lui Incer îi devenise clar un lucru: 
propunerea guvernatorului alcor câştigase mai 
mulţi adepţi decât era necesar pentru a fi 
admisă. Aceasta ar fi dus şi la absolvirea sa de 
acuzaţia de fraudă fiscală. Ca atare, le propuse 
consilierilor să mai cugete asupra implicaţiilor 
acestei măsuri, în timpul liber, amânând votul 
final pentru a doua zi. 

Ziua de muncă a Consiliului Suprem se 
încheiase. Poliţiştii federali se apropiară de 
Zaris, cu cătuşele în mâini. Acesta ridică vocea, 


încât acoperi zgomotele din întreaga sală: 

— Sunt un om liber şi demn. Nu mai port 
cătuşe şi nu mă întorc în închisoare! Domnilor 
consilieri, vă rog să votaţi împotriva acestui 
abuz al poliţiei federale! 

Incer se trezi oftând din nou. Evenimentele se 
precipitau şi el nu era pregătit să le înfrunte. 
Consilierii băteau în tăbliile meselor strigând: £ 
un om liberi Lăsaţi-l să plece! 

Incer sună gongul şi se strădui să-şi mai 
salveze măcar aparenţa de autoritate. Puse la 
vot propunerea ca Zaris să fie chestionat în 
stare de libertate. Înregistră faptul că aproape 
nouăzeci la sută dintre consilieri votară în 
favoarea alcorului şi se întrebă dacă, până la 
urmă, acesta va fi pedepsit câtuşi de puţin 
pentru faptele sale rebele. 

Zaris ridică din nou glasul: 

— Guvernatorul Roinar-kaidul este supus unui 
abuz similar. Domnilor consilieri, vă rog să-l 
eliberaţi din închisoarea federală! Este rănit şi 
necesită îngrijiri medicale. 

Veganul Incer încercă să-şi salveze poziţia de 
ultim decident. Se ridică în picioare şi rosti 
solemn: 

— Precedentul a fost creat. Întrucât acuzaţiile 
sunt similare, decid eliberarea guvernatorului 
Roinar. Imi asum răspunderea pentru acest act. 

Un ropot de aplauze îi răsplăti decizia. Incer 
salută prin înclinarea capului şi ieşi din sala de 


consiliu. Intenţiona să meargă la clubul său 
preferat, să se relaxeze în compania unor amici 
de aceeaşi vârstă. Dinspre tineri, simţea un val 
ameninţător pentru convingerile sale de viaţă. 

x 


Preşedintele Įncer ajunse acasă abia la 
căderea serii. Şueta prelungită de la club îl 
remontase. Se simţea mult mai bine decât la 
părăsirea sălii de consiliu. Începuse chiar să 
vadă lucrurile în altă lumină. În definitiv, Zaris 
alcorul nu era duşmanul său ori al Alianţei. Nu 
avea de ce să-i poarte pică. Soarta sa va fi 
hotărâtă de votul majorităţii. 

Încă din holul vilei, auzi glasuri şi se întrebă 
cine o fi. Soţia îi plecase între cei drepţi în urmă 
cu câteva sute de ani. Deira, unica fiică, nu prea 
aducea musafiri acasă. O fi vreun curier urgent, 
gândi el cu neplăcere. Măcar în timpul liber aş 
putea fi lăsat în pace. Deschise uşa de la terasă 
şi aruncă o privire. Priveliştea întâlnită de ochii 
săi îl blocă pentru câteva secunde. Zaris şi Deira 
stăteau îmbrăţişaţi sub o ghirlandă de luminiţe 
din grădină. Numai cântecul greierilor afecta 
liniştea perfectă a serii. Bătrânul se trase înapoi, 
închise uşa terasei şi plecă încă tulburat către 
biroul său. Se lăsă să cadă într-un fotoliu, îşi 
aprinse narghileaua şi închise ochii. Inhalatul 
fumului parfumat, încărcat de substanțe 
calmante, îl liniştea. Un gând însă îl sâcâia 
îngrozitor: Deira, fiica mea, nu e bine ce faci... 


Aţipi pe nesimţite. 

Menajera îl trezi după vreo oră de somn, 
pentru cină. Cuprins de o presimţire, Incer 
întrebă: 

— Avem oaspeţi la cină? 

— Zaris alcorul, îi răspunse femeia rece şi ieşi. 

Încurcată situaţie, bombăni bătrânul şi intră în 
baie, să se spele. Din oglindă îl privea un bătrân 
cu ochii roşii, faţă obosită şi părul vâlvoi. 
Procesul ăsta îmi mănâncă ultimele zile de 
viață, gândi lIncer înrăit. Si totul, datorită 
varangilor... 

Intră în sufragerie, forţându-se să pară liniştit. 
Zaris îl zări primul şi se ridică politicos de pe 
scaun. Deira se întoarse, îl cuprinse în lumina 
albastră a ochilor ei şi se repezi să-l 
îmbrăţişeze: 

— Tată! Dragul meu tată, îţi mulţumesc! 

— Nu ai pentru ce, fata mea. Legea a fost 
restabilită. 

— Mă bucur. Pe timpul procesului, Zaris va 
locui la noi. 

— Ştiu eu dacă e bine? Nu uita că eu sunt 
chemat să-l judec imparţial. 

— Va locui în apartamentul meu. Dacă vrei, 
nici nu-l vei întâlni. 

— Bine, răspunse Incer şovăielnic, apoi îl 
salută pe Zaris din cap. 

Cina decurse într-o atmosferă îngheţată. Din 
când în când, cei trei schimbau câte o vorbă, pe 


teme banale. Toţi ocoleau cu grijă subiectul 
care îi frământa - judecarea lui Zaris. Abia către 
sfârşitul cinei, Incer deschise discuţia: 

— Tinere Zaris, nu am nimic personal 
împotriva ta. 

— Nu mă îndoiesc, domnule preşedinte. 

— Va trebui să te consideri extrem de 
norocos, dacă vei scăpa numai cu exilul sau 
închisoarea. Acuzaţiile sunt foarte grave şi 
probate temeinic. 

— Nu neg temeinicia faptelor, deoarece eu am 
furnizat informaţii în susţinerea lor. Observ însă 
că ele nu sunt acuzaţii decât în mod formal. 
Dumneavoastră trebuie să judecaţi cu privirea 
aţintită în viitorul îndepărtat. 

— Noi judecăm după legile scrise, tinere. Ele 
nu-ţi sunt deloc favorabile. 

— Voi accepta fără crâcnire sentinţa. Nu voi 
încerca să mă sustrag de la executarea 
pedepsei, printr-o revoltă sau război. Preţuiesc 
prea mult vieţile humanoizilor aliaţi, să le pun în 
pericol de dragul meu. 

— Aceasta este o circumstanţă atenuantă a 
faptelor tale, Zaris. Apelul la calm şi pace 
adresat liderilor varangi m-a convins să te 
eliberez. 

— Nu trăim într-o dictatură, îi atrase Zaris 
atenţia. Oricum, votul majorităţii m-ar fi 
eliberat. 

— Posibil. Pe mine mă frământă relaţiile dintre 


tine şi fiica mea. Tu eşti şi vei fi, în cel mai bun 
caz, un proscris. Ea are un viitor demn în faţă. 
Nu poate rămâne lângă tine. 

— Deira este o persoană matură. Îşi va hotărî 
singură viitorul. Eu nu-i voi cere să se sacrifice 
de dragul meu. 

— Îţi mulţumesc pentru înţelegere, alcorule! 
Mă aşteptam din partea ta la o atitudine mai 
rebelă. 

— Pentru că spionul Kaj Merid v-a impus o 
imagine falsă despre mine. Eu nu sunt 
aventurierul rebel şi infractor din imaginea sa. 
De mai mult de trei sute de ani, conduc un 
sistem solar, cu aproape cincisprezece miliarde 
de suflete umane. Le-am asigurat viaţa 
civilizată şi prosperă. 

— Da... E posibil să mă fi înşelat Merid. Acum, 
vă rog să mă scuzaţi! Simt nevoia să meditez în 
liniştea grădinii. 

Bătrânul se retrase, lăsându-i singuri pe cei 
doi îndrăgostiţi. Zaris, mult mai liniştit şi cu rana 
din frunte curățată, arăta foarte chipeş. Deira îl 
privea gânditoare. O întrebare încă nelămurită 
se închega în mintea ei: Până unde voi merge 
alături de acest bărbat? Misteriosul viitor tăcea 
iar ea nu ştia să-l citească. Numai puţine 
persoane din civilizațiile lor posedau capacităţi 
exersate de a cunoaşte viitorul iar ei nu-i 
trecuse prin cap să apeleze la vreuna. Pur şi 
simplu, accepta evenimentele aşa cum veneau. 


Un fior tainic de speranţă din sufletul ei o 
asigura că nimeni şi nimic n-o va despărţi de 
bărbatul iubit. 

x 

Incer gândise temeinic la ce era de făcut, 
aproape jumătate de noapte. A doua zi 
dimineață, când ajunse în fața Consiliului 
Suprem, avea deja ideile clare. Nu se grăbi să 
pună la vot primul punct din acuzația împotriva 
lui Zaris. Se ridică în faţa consilierilor şi începu o 
pregătire psihologică menită să influenţeze 
decizia finală a acestora: 

— Dragi fraţi şi surori, am cugetat îndelung la 
ceea ce ni se întâmplă în aceste zile. Străbunii 
noştri îndepărtați ne-au asigurat o viaţă din ce 
în ce mai sigură şi mai civilizată, prin legi 
fundamentate ştiinţific, clare şi obligatorii 
pentru fiecare humanoid în parte. De-a lungul 
timpului, aceste legi au devenit chiar tradiţii 
comunitare, fiind respectate cu sfinţenie şi de 
bună voie de toate rasele aliate. lată însă că 
guvernatorul Zaris, mânat de interese 
necunoscute, ne propune să renunţăm la aceste 
tradiţii stabile şi să le înlocuim cu un sistem 
revoluţionar, ale cărui efecte sunt nesigure şi 
neprognozabile. Practic, astăzi avem de ales 
între stabilitatea de sute de milenii şi haosul 
unor reforme nesigure. Vă rog să votaţi cu toată 
responsabilitatea de care sunteţi în stare şi cu 
gândul la viaţa populațiilor humanoide care v-au 


ales! 

Incer luă loc şi-şi mută ochii pe ecranul din 
spatele lui. Acesta fusese împărţit în două, cu o 
linie roşie. În stânga, se înregistrau voturile 
destinate condamnării lui Zaris. În dreapta, cele 
care cereau achitarea guvernatorului alcor şi 
aplicarea reformelor sugerate de acesta. Se 
vota deschis, fără niciun fel de reţinere. Numele 
consilierilor pro şi contra acţiunilor lui Zaris 
începură să fie afişate pe ecran, pe măsură ce 
aceştia apăsau clapele de vot. Bătrânul vegan 
înregistră avansul considerabil pe care îl câştiga 
partida pro-Zaris şi-şi mută privirile către sală. 
Guvernatorul alcor urmărea liniştit evoluţia 
votului. Nicio privire nu se plecă în faţa ochilor 
lui Incer. Toţi votau conform unor convingeri 
solide, formate în urma dezbaterilor. 

Procesul de votare se termină. Urmară câteva 
clipe de linişte, apoi o explozie de aplauze 
izbucni din dreapta sălii şi se propagă spre 
centrul ei. Incer aruncă o scurtă privire la ecran 
şi anunţă cu un glas care se străduia să rămână 
indiferent: 

— Guvernatorul Zaris este absolvit de 
acuzaţia de fraudă fiscală. Propunerile sale de 
reformă din acest domeniu devin amendamente 
ale legilor speciale. 

Aplauzele nu mai conteneau. Dimpotrivă, 
crescuseră în intensitate şi erau însoţite de 
strigăte de încurajare pentru cel judecat. Incer 


nu se grăbi să sune gongul. Îi lăsă pe consilierii 
entuziaşti să-şi descarce energiile în mod 
natural. Era şi asta o stratagemă. 

În fine, salvele de aplauze şi strigătele voioase 
se domoliră. Preşedintele anunţă următorul 
capăt de acuzare: 

— Doamnelor şi domnilor, sunteţi invitaţi să 
vă precizaţi poziţia faţă de producerea de către 
alcori a unei arme deosebit de periculoase, 
expres interzisă de lege. Aţi luat la cunoştinţă 
de probele culese de comisie, aşa că puteţi 
decide în cunoştinţă de cauză. 

— O precizare! ceru Zaris, din locul său de 
inculpat. Dezintegratorul de planete a fost 
proiectat şi produs numai într-un singur 
exemplar, pentru testare. L-am proiectat pentru 
a creşte puterea distrugătoare a Alianţei faţă de 
inamicii  non-humani din sistemele solare 
supuse expansiunii noastre. Nu intenţionam să 
ascundem faţă de Consiliul Suprem această 
armă. Dacă testarea ar fi confirmat calculele 
ştiinţifice, am fi pus dezintegratorul la dispoziţia 
Alianţei. Vă mulţumesc pentru atenţie! 

Incer îşi prinse barba în palma dreaptă şi şi-o 
frecă gânditor. Discuţiile se anunțau la fel de 
pătimaşe ca şi cele din ziua precedentă. De 
data aceasta, nu se putea baza total nici pe 
sirusani. Aceştia erau deosebiți de încântați de 
orice armă nouă. Un gând mai vechi îl încercă 
pe bătrânul vegan: Eu n-ar trebui să fiu aici. Eu 


ar trebui să-mi trăiesc liniştit anii bătrâneţii. 
x 

Incer ajunse acasă foarte obosit. Trăia 
senzaţia că evenimentele îl copleşeau şi scăpa 
situaţia din mână, cu fiecare minut trecut. 
Consilierii votaseră absolvirea lui Zaris de 
acuzaţie şi anulaseră articolul din lege încălcat 
de acesta. Dezintegratorul de planete devenise 
proprietate comunitară, dar asta nu-l încălzea 
deloc. Era o armă deosebit de periculoasă, pe 
care n-ar fi trebuit s-o accepte. Putea produce 
dezastre planetare, în mod accidental. El votase 
împotrivă şi majoritatea consilierilor mai în 
vârstă îl imitaseră. Au fost însă prea puţini, 
comparativ cu numărul celor entuziasmați de 
creşterea puterii distrugătoare a Alianţei. 

Nimeni nu-l întâmpină. Probabil, Deira era în 
centrul medical de testare şi tratament al bolilor 
exotice, unde muncea cu pasiune, până la 
epuizare. Menajera programase robotul casnic 
pentru prepararea şi servitul prânzului şi cinei. 
Acesta stătea cuminte în colţul său din 
bucătărie, gata să intre în acţiune la comandă. 
Lui Incer nu-i era foame, însă. Îşi luă numai o 
doză de nectar din frigider şi ieşi pe terasa 
scăldată în soarele după amiezii. Se lăsă într-un 
fotoliu şi porni holovizorul. Imagini de pe 
planeta Tamira a soarelui Alcor îi invadară 
spaţiul. Care dintre consilieri nu şi-a ţinut gura 
faţă de jurnalişti? se întrebă el supărat, dar nu 


schimbă postul. 

Tineri şi tinere din Alcor, cu coroniţe de flori 
pe cap, cântau şi dansau în piaţa din faţa 
palatului guvernatorului. Toţi erau îmbrăcaţi în 
costume specific rasiale şi fluturau steguleţe cu 
însemnele lumii varange: cele opt stele şi făclia 
de lumină. Cât de uşor pot învia sentimentele 
izolaţioniste! gândi Incer mâhnit. Au trecut 
miliarde de ani de convietuire şi noi n-am reuşit 
să unificăm populațiile humanoide. Ar fi de 
ajuns o greşeală, ca sentimentele rasiale să 
explodeze ca o bombă ascunsă. Bătrânul 
cunoştea suficient din limbajul alcor, încât să-şi 
dea seama că mulţimea îşi striga încântarea 
pentru victoriile repurtate de guvernatorul lor. 
Zaris. Acest alcor a ajuns să-mi bântuie visele, 
se enervă Incer şi opri aparatul. 

Cobori în grădină şi începu să mângâie florile, 
rând pe rând. Ele îşi plecau capetele sfioase şi 
ascultătoare, de parcă i-ar fi înțeles 
frământările. Dacă nu reuşesc să obţin 
condamnarea lui Zaris măcar pentru o acuzaţie, 
anarhia se va întinde ca o flacără flămândă în 
toate lumile humanoide. Legile nu vor mai fi 
respectate, liberul arbitru se va instaura şi 
liantul Alianţei va slăbi îngrozitor. Trebuie să 
obțin condamnarea guvernatorului  alcor! 
Trebuie, de dragul unităţii noastre! Gândurile 
bătrânului vegan fură întrerupte de vorbe şi 
exclamaţii venite dinspre casă. Deira sosise 


împreună cu Zaris. Ca un vis rău, gândi Incer, 
Ca un vis rău... 
x 

O ploaie liniştită porni după miezul nopţii. 
Zaris se trezi şi deschise ochii. Murmurul produs 
de picăturile de apă îi amintea de un cântec de 
leagăn din patria sa. Lumina slabă, gălbuie, 
filtrată de un perete gros de sticlă, îi permitea 
totuşi să-şi observe iubita. Deira dormea ca un 
copilaş, cu amândouă mâinile strânse în pumni, 
în faţa gurii. Un val de duioşie invadă sufletul 
guvernatorului alcor. Întinse mân şi-i mângâie 
trupul mătăsos, complet dezvelit. Deira şopti 
ceva prin somn, dar nu se trezi. E gata să-și 
sacrifice viața liniştită şi cariera excepţională de 
dragul meu, îşi aminti Zaris. Ce probă de 
dragoste mai profundă aş putea aştepta? După 
proces, voi lua-o de soţie, după legile lumii 
noastre. Va lumina ca o stea lumea alcorilor... 

Zaris îi luă uşor capul şi i-l mută pe scobitura 
umărului său. Voia s-o simtă aproape, să-i între 
în vise şi să i le însenineze. Îşi aduse în memorie 
o imagine splendidă din planeta fermecată, 
botezată după numele ei şi o transferă telepatic 
în mintea fetei. Aceasta se relaxă complet şi un 
zâmbet fericit i se aşternu pe faţă. Se răsuci 
încă adormită şi-l îmbrăţişă cu mâna stângă pe 
după gât. Piciorul ei drept îi acoperise trupul 
până la brâu. Zaris simţi că dorinţa simplă dar 
poruncitoare îl cuprindea rapid, ca un val de 


furtună. Degetele sale atinseră petecul de păr 
pubian  mătăsos şi controlul raţional al 
impulsurilor  scăzu vertiginos. Bărbatul o 
cuprinse cu amândouă braţele şi începu s-o 
iubească lin. Deira, deja trează, îi sărută cu 
buzele ei senzuale pieptul gol. Zaris se înfioră 
de plăcere şi simţi cum energiile încătuşate de 
conştiinţă se dezlănţuiau victorioase. Afară, 
ploaia căpătase tente vijelioase, ca un cântec 
pătimaş de dragoste. Parcă şi natura se 
dezlănţuise împotriva închistărilor artificiale din 
legile Alianţei. 
x 

Sala de şedinţe a Consiliului Suprem era 
invadată de lumina solară a dimineţii vegane. 
Consilierii îşi căutau locurile, schimbând replici 
şi informaţii între ei. Zaris se instalase în boxa 
cercetaţilor şi privea senin în faţă. Orice urmă 
de tulburare îi părăsise sufletul. Considera că 
norii celor mai grave acuzaţii se risipiseră, aşa 
că restul audierii va fi un simplu duel cu cei mai 
înrăiţi duşmani ai progresului populațiilor aliate. 
Figura lui radia calm şi bună dispoziţie, cum nu 
te-ai fi aşteptat din partea unui acuzat. 

Incer îşi ocupă locul în fotoliul de preşedinte, 
cu gesturi largi, aproape ritualice. O idee 
cumplită îl stăpânea: A/corul Zaris trebuie să 
piară! În caz contrar, mă voi trezi cu numeroşi 
nepoți cu zestre genetică incertă, cu impulsuri 
sentimentale bestiale... îşi alese cu grijă 


cuvintele introductive: 

— Dragii mei, astăzi vom analiza o problemă 
deosebit de gravă, de a cărei soluţionare 
depinde evoluţia viitoare a populațiilor din 
întreaga Alianţă. Cei mai prestigioşi geneticieni 
din rasele humanoide aliate au pus la punct un 
program complet de selecţie genetică, cu scop 
de a asigura perfecţionarea continuă a 
personalităţii umane, în special a elitelor 
conducătoare. Până în prezent, programul şi-a 
probat valabilitatea, fără niciun fel de excepţii. 
Pe baza lui, am căpătat calităţi de personalitate 
extraordinare şi am ajuns să trăim până la 
vârste pe care străbunii nici nu le visau. Acest 
program ne-a permis controlul strict al 
natalității, prevenind exploziile demografice 
care ar fi secătuit rezervele de hrană, energie şi 
materii prime ale planetelor noastre. În acest 
context pozitiv, guvernatorul Zaris a permis 
încălcarea programului genetic de selecţie şi a 
încurajat sporul demografic necontrolat, încât 
populaţia alcoră s-a dublat numai în ultimele 
trei secole. Concomitent, guvernatorul Zaris a 
sprijinit savanţi alcori în producerea masivă a 
unor mutanţi de tip intermediar între maimuţă 
şi om. Suntem în pericol de a fi invadaţi de lumi 
semicivilizate sau chiar sălbatice, dezvoltate pe 
baza invențiilor şi infracţiunilor făcute de alcori. 
Vă rog să judecaţi faptele prin prisma 
intereselor populațiilor aliate şi a implicaţiilor de 


viitor! Aveţi cuvântul! 

Incer luă loc şi-şi scoase batista. Îşi tamponă 
uşor fruntea transpirată de efort, evitând 
privirile lui Zaris. Se aştepta ca alcorul să 
riposteze cu una din obiecțiile lui. Acesta 
rămase însă tăcut, cu privirile aţintite asupra sa. 
li citise gândul dominant de ură la adresa lui şi 
încerca să i-l schimbe în mod telepatic. Din 
această cauză, pierdu dreptul la primul cuvânt, 
de clarificare sau de modificare a termenilor 
acuzaţiei. Deja, un consilier kenturian îşi 
expunea punctul de vedere. Spusele sale nu 
favorizau deloc acţiunile întreprinse de alcori şi 
poziţia guvernatorului Zaris. Consilierul 
kenturian aprecie că formarea unei familii fără 
respectarea programului genetic şi producerea 
a mai mult de doi copii puteau duce la 
degenerarea speciei umane şi la nesiguranţă 
economică în lumile aliate. Îşi încheie discursul 
cu propunerea ca guvernatorul Zaris să fie 
exilat pe o planetă cu condiţii vitrege de trai, 
împreună cu mutanţii produşi în mod ilegal. 

Speranţele ofilite ale lui Incer începură să 
renască. Al doilea vorbitor, un shang, susţinu în 
întregime acuzațiile aduse lui Zaris, însă 
propuse pedepsirea cu închisoarea pe viaţă, 
într-o temniţă federală. Rând pe rând, alţi 
adepţi ai programului de selecţie genetică 
susţinură propunerile primilor consilieri. Nici 
măcar un singur vorbitor nu făcu o cât de mică 


aluzie la efectele pozitive ale faptelor alcorilor. 
Ower alcorul simţea că se sufoca între colegii 
varangi. Aceştia stăteau posomorâţi, ascultând 
acuzaţiile şi propunerile de condamnare. 

În fine, după câteva ore, varangul Kerr din 
Alioth se ridică în picioare. Îşi drese glasul şi 
începu cât putea mai diplomatic: 

— Departe de mine gândul de a contesta 
valabilitatea programului de selecţie genetică. 
În lumea noastră, îl respectăm întocmai. Doresc 
însă unele precizări de la membrii comisiei de 
anchetă şi de la guvernatorul Zaris, cu scopul 
de a-mi forma o imagine completă şi corectă 
asupra acestei acuzaţii deosebit de grave şi 
delicate. 

— Vă puteţi adresa cui doriţi, aprobă Incer. 

Kerr se întoarse către Myra oriona şi o întrebă 
direct: 

— Stimată colegă, ne puteţi prezenta teste 
genetice serioase, din care să rezulte că alcorii 
născuţi în afara programului de selecţie posedă 
însuşiri de personalitate inferioare celor produşi 
în cadrul programului? 

— Nu, răspunse oriona. Comisia nu a făcut 
astfel de teste. Pe baza cunoştinţelor ştiinţifice 
deţinute de Alianţă, comisia a prezumat că 
alcorii născuţi fără respectarea programului de 
selecţie genetică sunt inferiori. 

— Prezumția nu constituie o probă valabilă în 
sistemul nostru de drept! concluzionă Kerr. Vă 


rog să se reţină şi să se consemneze faptul că 
inferioritatea  alcorilor născuţi cu încălcarea 
programului de selecţie genetică n-a fost 
probată! 

Câteva murmure îi acoperiră glasul pentru 
câteva secunde. Kerr îşi înăspri vocea şi 
continuă: 

— Vă reamintesc faptul că unul din 
principalele scopuri pentru care a fost 
întemeiată Alianţa îl constituie expansiunea 
raselor humanoide în tot Universul. Din 
nefericire, acest scop a fost uitat. De sute de 
milenii, lumile noastre au încetat expansiunea. 
Ne-am închis în sfera Alianţei noastre, limitând 
la maxim explorările şi cuceririle de lumi noi. 
Acest sistem închis poate marca sfârşitul nostru. 
Guvernatorul Zaris a acţionat pentru 
îndeplinirea scopului iniţial al Alianţei - 
expansiunea speciei humanoide în întregul 
Univers. El a asigurat producerea de forţe 
umane necesare expansiunii şi a pornit 
explorarea pe cont propriu, cucerind un nou 
sistem solar. Mutanţii creaţi de savanții alcori 
sunt destinaţi a fi folosiţi în cadrul acestei 
expansiuni. Ei se înmulţesc rapid, însă sunt 
efemeri, cu vieţi mai scurte de două sute de ani. 
Pot fi folosiţi la cucerirea şi punerea în valoare a 
unor planete pe care humanoizii nu pot trăi ori 
pe care nu pot locui mult timp. Experimentul 
făcut pe planeta Deira din sistemul solar Ragan 


este edificator în acest sens. Noi, varangii, am 
cucerit această planetă pentru Alianţă cu 
ajutorul mutanţilor. Comisia de anchetă v-a 
prezentat informaţii edificatoare în acest sens. 
În concluzie, propun absolvirea guvernatorului 
Zaris de această acuzaţie şi legiferarea folosirii 
mutanţilor de câtre toate lumile aliate. 

— Mutanţii au însuşiri humanoide! ripostă 
Vaier draconul. Ei se pot înmulţi atât de rapid, 
încât să ne depăşească numeric. Atunci, s-ar 
putea răscula împotriva civilizaţiei noastre, mai 
ales că pot folosi arme şi mijloace de 
comunicaţie. În concluzie, mutanţii sunt un 
pericol pentru viitorul populaţiei humanoide 
civilizate şi trebuie distruşi. Guvernatorul Zaris 
să plătească cu închisoarea pe viaţă 
infracțiunile săvârşite! 

Discuţiile se încinseră, cu sorţi schimbători. 
Acuzaţii şi argumente în apărare se succedau cu 
viteză. Incer constată că barometrul de opinie 
era favorabil unei condamnări a guvernatorului 
Zaris. Profită de un moment de acalmie şi 
propuse să se voteze cele trei variante 
avansate: achitarea, exilul sau închisoarea. 
Ecranul din spatele său se împărţi în trei 
careuri, înainte ca cineva să mai apuce să 
spună un singur cuvânt. Preşedintele nu-şi 
dezlipi ochii de pe el până ce ultimul consilier îşi 
prezentă opțiunea.  Consemnă în grabă 
rezultatele şi se ridică în picioare: 


— Majoritatea a votat pentru  exilarea 
guvernatorului Zaris şi a mutanţilor săi pe o 
planetă virgină, cu condiţii grele de trai. 

Varanga Layna încălcă protocolul şi se ridică 
în picioare. Explozia nervoasă o făcea să 
vorbească greşit în limba comunitară, însă toţi 
înţeleseră ce voia să spună: 

— Vă este frică să trăiţi normal. V-aţi închis în 
lumi izolate şi trăiţi artificial, ca roboții. Nu ştiţi 
ce înseamnă sentimente pozitive de dragoste, 
duioşie sau măcar simpatie. Nici pentru proprii 
copii nu manifestaţi vreun sentiment. Îi aduceţi 
pe lume conform programului genetic de 
selecţie şi-i abandonaţi în incubatoare. V-aţi 
condamnat la moarte lentă şi sunteţi foarte 
mândri de isprava voastră. Ruşine! Teoretic, 
suntem o specie super raţională, dar voi n-aţi 
dovedit aceasta. Programul genetic de selecţie 
tâmpeşte intelectul şi omoară sentimentele 
umane. V-aţi condamnat la dispariţie... 

Adepții condamnării o întrerupseră cu lungi 
bătăi în mese şi din picioare. Layna se aşeză, cu 
faţa scăldată de lacrimi. Privirea ei întâlni ochii 
lui Zaris. Puterea lor hipnotică o linişti. Îşi lăsă 
încet capul pe braţe şi izbucni în hohote. 
Plângea pentru întreaga lume humanoidă. 

x 

Incer nu mai avu răbdare. Porni holovizorul de 
îndată ce urcă în aeromobilul de serviciu. 
Comută aparatul pe postul alcor şi deschise 


ochii larg, să nu scape nimic. O spicheriţă făcea 
rezumatul discuţiilor purtate în Consiliu. Era clar 
că varangii îşi informau corasialii despre mersul 
evenimentelor. Să-i vedem acum ce vor face, 
gândi el. Condamnarea deja pronunţată nu mai 
poate fi anulată de nimeni din lumile noastre. 
Astăzi, Zaris alcorul a fost înfrânt pentru 
întreaga lui viață. Se va stinge de boli sau de 
lipsuri pe o planetă pustie. Voi avea grijă să fie 
cea mai ingrozitoare planetă posibilă... 

Ajuns acasă, veganul mâncă cu poftă, de unul 
singur. Simţea că renăscuse. După masă, se 
retrase pe terasă, să-şi formuleze următorul set 
de acuzaţii. Încă mai spera să poată obţine 
condamnarea la moarte a guvernatorului alcor, 
pentru instigare la secesiune. 

Deira îl găsi adâncit în studiul raportului 
comisiei de anchetă. Fata îl admonestă fără 
ocolişuri: 

— Nu te recunosc, tată. Unde-ţi este spiritul 
justiţiar şi viu, deschis către cunoaştere, creaţie 
şi perfecţiune? 

Bătrânul vegan ridică ochii din agenda 
electronică şi-o privi. Deira purta o eşarfă în 
culorile rasiale ale Varangei - roşu, galben şi 
albastru. 

— Te solidarizezi cu rebelii, observă Incer. 

— Am fost la întâlnire cu consilierii varangi, 
recunoscu Deira. Sunt profund dezamăgiţi şi 
mâhniţi de atitudinea ta. 


— Constrângerea îi va aduce la ascultare de 
lege, fata mea. 

— S-ar putea să greşeşti grav, tată. Varangii 
iau în serios posibilitatea desprinderii lumii lor 
din Alianţă. 

— Secesiunea e un delict federal grav. 

— Dictatura este interzisă prin constituţia 
Alianţei, tată. Nu-i veţi putea convinge pe 
varangi cu forţa să renunţe la libertatea de 
conştiinţă şi voinţă. 

— Manifestările libertăţii de conştiinţă nu 
trebuie să afecteze unitatea lumilor aliate! 

— Acesta este un principiu mai nou, introdus 
în statutul Alianţei prin amendament. El are 
putere juridică inferioară principiilor iniţiale, de 
unire benevolă a lumilor humanoide. 

— De când te pricepi şi la drept comunitar, 
Deira? 

— De când am văzut constrângerea aplicată 
asupra varangilor. 

— Te-ai făcut avocatul lor... 

— Tată, înţelege că voi, acuzatorii, mergeţi pe 
un drum greşit! Varangii pot trăi minunat în 
afara Alianţei, însă celelalte lumi humanoide vor 
fi lipsite de aportul lor ştiinţific şi material. 

— Nu putem permite ca anarhia să cuprindă 
lumile noastre, Deira. Varangii trebuie pedepsiţi 
exemplar! 

— Alianţa nu este o superputere absolută şi 
poliţienească. Niciun principiu de drept 


comunitar nu interzice unei civilizaţii să se 
retragă din Alianţă, în urma unui referendum 
rasial. 

— Deci, varangii pregătesc referendumul în 
lumile lor... 

— Referendumul se desfăşoară deja în cele 
opt lumi varange, tată. Te confrunţi cu bărbaţi 
demni, cutezători şi înzestrați cu voințe foarte 
puternice. 

Incer porni holovizorul şi căută rapid postul 
planetar din Alcor. Acesta prezenta deja 
rezultatele votului electronic de pe planeta 
Tamira. Ştirile erau cât se putea de proaste. 
Majoritatea zdrobitoare a populaţiei alcore se 
pronunţase în favoarea retragerii din Alianţă, cu 
scopul vădit de a împiedica executarea sentinţei 
dată deja în cazul guvernatorului Zaris. 

— Rebelii sunt foarte solidari, murmură el. Să-i 
vedem însă mâine, când am putea extinde 
condamnarea la nivelul întregii elite varange. 

— Tată, nu răni mândria varangă! Un pustiitor 
război ar putea cuprinde lumile humanoide 
aliate. 

— Tocmai aceasta vreau să previn eu, fata 
mea. Varangii numără mai puţin de o sută şi 
douăzeci de miliarde de humanoizi. Ei nu 
reprezintă mai mult de cinci la sută din 
populaţia Alianţei. Nu se vor putea împotrivi 
sentinţei. 

— N-ai auzit de curajul disperaţilor, tată? In 


plus, savanții varangi pot produce mijloace de 
luptă superioare celor deţinute de alte civilizaţii 
humanoide. 

— Orgoliul şi încăpăţânarea varangilor trebuie 
înfrânte cu orice preţ, rosti Incer hotărât. 
Sămânţa rebeliunii trebuie să piară odată 
pentru totdeauna! 

— Eu voi rămâne alături de Zaris, anunţă 
Deira dârză. Sunt convinsă de  justeţea 
principiilor şi acţiunilor sale. 

— Eşti liberă să-ţi hotărăşti soarta, fata mea, îi 
replică Incer rece. 

Robot în simtire, gândi Deira cu dispreţ. Până 
și reptiloizii cu sânge rece îşi iubesc puii mai 
mult decât voi. Plecă cu paşi apăsaţi către 
apartamentul ei. Era decisă să-l susţină moral 
pe Zaris, care urma să apară dintr-o clipă în 
alta. Mai mult, hotărâse deja să împartă cu el 
soarta de viitor. Dacă exilul nu putea fi evitat, 
era decisă să-l însoţească în orice lume nouă, 
oricât de cumplită ar fi arătat aceasta. 

x 

Sala de şedinţe a Consiliului era deja împărţită 
în tabere înainte de începerea lucrărilor. În jurul 
consilierilor varangi, se adunaseră kaseii, o 
parte din orioni, câţiva vegani şi câţiva sirusani, 
precum şi reprezentanţi ai unor lumi mai mici. 
Atmosfera era încărcată ca un nor de 
electricitate.  Incer observă bine aceste 
manevre, însă preferă să le treacă sub tăcere. 


Începu cuvântul de deschidere: 

— Stimate colege şi onoraţi colegi, vă 
reamintesc faptul că progresul şi civilizarea 
lumilor noastre au fost posibile graţie unității 
perfecte. Ne-am sprijinit unii pe alţii şi am atins 
un nivel de evoluţie încă neegalat de altă 
civilizaţie universală. Am reuşit să ştergem 
aproape total din creierele humanoizilor aliaţi 
lăcomia, ura  interrasială şi sentimentele 
inferioare. Suntem pe o cale bună de evoluţie şi 
am putea atinge niveluri tot mai ridicate ale 
cunoaşterii ştiinţifice, prosperității materiale şi 
longevităţii. În calea noastră s-a ivit însă o 
piedică. O parte din liderii varangi, dominați de 
dorinţe înguste, de îmbogăţire pur rasială, se 
pregătesc deschis de secesiune... 

— Obiectez! ripostă bătrânul Bores, consilierul 
sistemului solar Dubhe. Noi, varangii, nu 
suntem mânaţi de dorinţe de îmbogăţire în 
dauna aliaţilor. Dorim doar perfecţionarea 
principiilor şi regulilor de funcţionare a Alianţei. 

— intenţiile de secesiune sunt însă clare şi 
probate, replică Kaj Merid. 

— Secesiunea constă într-un act unilateral de 
voinţă a unor lideri dintr-o anumită civilizaţie, 
continuă Bores netulburat. Constituţia Alianţei a 
stabilit însă posibilitatea ca o anumită rasă ori 
civilizaţie să poată părăsi cadrul comunitar, ca 
urmare a voinţei liber exprimate de majoritatea 
calificată a cetăţenilor ei. leri, cetăţenii din 


toate cele opt lumi varange şi-au exprimat 
voinţa într-un referendum. Vă rog să afişaţi 
rezultatele referendumului din Varanga, să 
poată fi studiate de toţi cei interesaţi! 

Toate privirile din sală se concentrară asupra 
ecranului. Nu încăpea loc de dubiu: varangii 
votaseră în bloc pentru părăsirea Alianţei, cu 
scopul de a-i salva pe guvernatorii Zaris şi 
Roinar. O astfel de solidaritate rasială era mai 
greu de întâlnit în lumile aliate. Toţi tăceau, cu 
sufletul la gură. 

— Avem de a face cu o intenţie directă de 
război de secesiune, comentă Incer rezultatele. 

— E o manifestare a libertăţii de conştiinţă şi 
voinţă, îl contrazise Bores. Dacă n-o respectaţi, 
încălcaţi unul dintre principiile fundamentale pe 
care s-a constituit Alianţa Civilizaţiilor 
Humanoide. Nicio rasă ori populaţie nu poate fi 
ţinută cu forţa în Alianţă! 

— Război! strigă Kirod sirusanul ridicând 
pumnul strâns. Unitatea civilizaţiilor humanoide 
trebuie păstrată cu forţa armelor. 

— Război! îl susţinu shangul Li Pei. Dacă am 
permite varangilor să părăsească Alianţa, alte 
populaţii nemulţumite de o lege sau alta ar fi 
tentate să le urmeze exemplul. 

— Puteţi opta pentru război, spuse Bores. Nu 
aveţi însă susţinerea juridică valabilă pentru a-l 
declara. Veţi încălca legea supremă a Alianţei, 
pornind un război injust împotriva noastră. 


— Război! Război! Război! Război!... 

Lozincile belicoase umpluseră sala. Mai mult 
de jumătate dintre consilierii lumilor aliate se 
pronunţau pentru război împotriva secesiunii 
votate de varangi. N-o făceau din principiu, ci 
din interes. Nu erau dispuşi să renunţe la 
imensele bogății ştiinţifice şi materiale din 
lumile varange. Preşedintele Incer suna de zor 
gongul. Strigătele nu încetau însă. Nu mai era 
mult până la insulte şi acuzaţii grave. Incer se 
ridică în picioare, cu ambele mâini ridicate. 
Pentru câteva clipe, liniştea cobori peste sală. 
Glasul lui Zaris, puternic şi ferm, reuşi să 
domine mulţimea de consilieri: 

— Am o propunere de compromis. Vă rog s-o 
ascultați! 

Consilierii îşi ocupară locurile. Incer ezită o 
clipă, apoi acceptă: 

— Zaris alcorul are cuvântul. 

Guvernatorul  alcor începu să vorbească 
limpede şi stăpânit: 

— Ar fi nedrept şi inuman ca sute de miliarde 
de humanoizi să se confrunte într-un război 
sângeros, pentru a-mi anula condamnarea la 
exil. Deşi sunt convins de justeţea şi 
oportunitatea propunerilor mele de 
perfecţionare a legislaţiei comunitare, accept 
exilul. Pun însă o condiţie: să permiteţi oricărui 
cetăţean, de orice rasă, să mă urmeze în exil. 
Intenţionez să fondez o lume nouă, cu legi mai 


ştiinţifice şi mai umane, dincolo de frontiera 
Alianţei. Vă rog să votaţi această propunere de 
compromis! 

Urmară lungi momente de tăcere. În fine, un 
consilier shang se ridică şi propuse: 

— Formula de compromis poate fi acceptată 
numai dacă exilaţii nu vor dispune de arme 
puternice, cu care să atace lumi din Alianţa 
noastră. Să plece cu minimul necesar 
supravieţuirii civilizate pe timp de o mie de ani. 

— Exilaţii să nu aibă drept de a se stabili la o 
distanţă mai apropiată de o mie de ani lumină 
de ultima frontieră a Alianţei, îi completă Incer 
propunerea. 

— Exilaţii să nu primească niciun mijloc de 
comunicare cu lumile aliate, pentru a nu le 
influenţa şi a nu putea cere ajutor, propuse 
sirusanul Kirod. Ei să părăsească sfera Alianţei 
cât mai rapid, pentru a nu întreţine atmosfera 
de haos şi dezbinare. 

— Să fie escortaţi până la frontiera sudică a 
Alianţei, către Calea Lactee, de o formaţie de 
astronave de luptă, propuse Kaj Merid în mod 
pervers, deoarece era convins că nicio lume 
locuibilă nu se afla în direcţia respectivă. 

Propunerile continuau să curgă. Varangii 
asistau reci şi muţi la izbucnirea de ură la 
adresa lor. Mulţi dintre cei care cereau 
ostracizarea guvernatorului Zaris proveneau din 
lumi ridicate de varangi din cea mai cruntă 


sărăcie şi înapoiere culturală. Acum, uitaseră 
binele făcut şi-şi strigau pe faţă refulările. Incer 
nota conştiincios fiecare propunere. Trăia 
momente de relaxare şi mulţumire. Exilaţii 
dincolo de frontiera de sud a Alianţei nu aveau 
mari sorţi de supravieţuire. Visul său de a-l 
vedea pe Zaris complet exclus din viaţa fiicei 
sale începuse să se îndeplinească. Rebe/u/ alcor 
va muri în nemărginitele spaţii cuprinse de 
întunericul etern, gândea el. Nici măcar 
amintirea lui nu-mi va mai tulbura viaţa. 

În fine, sala se linişti. Incer se ridică în picioare 
şi rosti cu glas grav: 

— Vă rog să votaţi compromisul propus de 
guvernatorul Zaris şi amendamentele sugerate 
de antevorbitorii mei! 

Ecranul din fundul sălii se împărţi în mai multe 
careuri, câte unul pentru fiecare amendament. 
Consilierii începură să apese clapele de vot. 
Zaris nici măcar nu întoarse capul, să vadă ce 
soartă îi hotărau membrii Consiliului Suprem. li 
era indiferent în ce fel de exil va pleca. Avea 
încredere în forţele proprii şi era sigur că nu va 
rămâne singur în această încercare grea. Avea 
prieteni buni, dornici de aventuri în lumi noi, 
atât în civilizaţia varangă, cât şi în alte lumi din 
Alianţă. Vo; fonda o lume nouă, mult superioară 
Alianţei, gândea el liniştit şi sigur. 

Incer se ridică şi anunţă rezultatul votării. 
Majoritatea consilierilor votaseră pentru cea mai 


cumplită variantă de exil. Zaris avu puterea să 
zâmbească şi să mulţumească ironic pentru 
grija cu care fusese tratat. 


Escadra proscrişilor 


Bătrânul Incer inhala fumul parfumat din 
narghilea cu ochii întredeschişi. Adăugase din 
belşug plante cu efect calmant, în arzător, să se 
liniştească după năvala de evenimente din 
ultimul timp. În urmă cu mai puţin de o 
jumătate de oră, un spion federal îl informase 
că descoperise trupul neînsufleţit al şefului Kaj 
Merid, în camera sa de hotel. Medicii puseseră 
diagnosticul de infarct natural. Incer era însă 
sigur că la mijloc era mâna alcorilor. Vrăjitorii 
ăştia cu ochii aurii erau capabili să ucidă de la 
sute de metri, prin simpla concentrare a forţelor 
psi. Kaj Merid îl anunţase, anterior decesului, 
despre ameninţarea voalată, şoptită de Zaris. El 
n-o luase în serios şi acum regreta. Era convins 
că nu va găsi prea curând un şef de serviciu 
secret de profesionismul şi loialitatea lui Merid. 

Coşmarul s-a terminat în chip fericit, îşi 
spunea Incer, să-şi convingă propria conştiinţă 
că norii de furtună trecuseră. Zaris al/corul va 
dispărea în noaptea eternă a Universului, fără 
nicio legătură cât de mică cu lumile Alianţei. În 
curând, alte evenimente îi vor şterge amintirea. 
Fiica mea îşi va putea alege un drum luminos în 


viață. Amintirea Deirei îi întrerupse gândurile. 
Fusese prea distant cu ea. Procesul îl acaparase 
într-atât încât nici nu avusese timp să discute 
relaxat cu propria fiică. Trebuia să-şi repare 
greşeala. Incer activă videotelefonul şi aşteptă 
ca imaginea blondă, de zeiţă, să-i apară. 

Glasul ei aspru şi rece îl impresionă neplăcut: 

— Ce doreşti, tată? 

— Să discutăm pe îndelete. Acum, am timpul 
necesar. 

— Te ascult, tată. 

— Nu aşa. Te aştept acasă, să discutăm ca doi 
buni prieteni. 

— Mi-e teamă că nu se va putea. Nu suntem 
buni prieteni şi mă aflu deja pe o astronavă 
alcoră, în drum către Tamira. 

— Dar Zaris e ca şi mort! se revoltă bătrânul. 

— Înseamnă că şi eu sunt moartă, tată. Plec 
cu el în exil. 

— Nu! Tu, fiica mea, cu un proscris? 

— 'Ţi-am afectat imaginea de lider perfect? 
râse Deira cu amărăciune. Asta te doare, tată, 
imaginea ta publică. Nu-ţi pasă deloc de mine. 

— Şi pleci printre străini... 

— Aici am găsit simpatie, căldură sufletească, 
dragoste... Tot ce sufletul meu a tânjit să aibă 
încă din copilărie şi n-a căpătat de la nimeni. 
Lumea vegană e îngheţată sentimental, tată. 

— E lumea elitelor Alianţei Civilizaţiilor 
Humanoide. 


— Nişte elite din care nu vreau să fac parte, 
tată. Vreau să-mi trăiesc viaţa din plin, alături 
de bărbatul drag. 

— Te aşteaptă mari nenorociri, Deira. În 
direcţia de exil, nu e nicio lume civilizată. Cei 
care îl vor urma pe Zaris vor muri în lupte cu 
non-humanii, de boli sau de lipsuri îngrozitoare. 

— Ai ştiut că îl trimiţi la moarte sigură?! 

Imaginea videotelefonului clipi şi se stinse. 
Deira întrerupsese legătura. Incer se ridică în 
picioare şi începu să se plimbe prin casă. Mai 
avea o problemă de rezolvat. Mai mulţi consilieri 
îi ceruseră să-i exileze şi pe Roinar kaidul, pe 
baza precedentului din cazul Zaris. Bătrânul 
vegan se întreba dacă mărirea expediției de 
exilați nu prezenta vreun risc pentru Alianţă. Ei 
ar fi putut ocupa vreo planetă din frontiera 
aliaţilor, făcând incursiuni în lumile humanoide. 
Numai de un război de uzură nu aveau aliaţii 
nevoie. Bătrânul vegan era convins că, oricâte 
interdicții ar fi pus, varangii le vor furniza 
exilaţilor cele mai bune astronave, cele mai 
perfecţionate arme, provizii îndestulătoare şi 
suficient galgor să navigheze şi două mii de ani 
lumină. Lumea celor opt stele dovedise o 
solidaritate superioară oricărei altei populaţii 
din Alianţă. Un licăr de invidie încerca inima 
bătrânului vegan. Nu era sigur că cei din rasa lui 


şi-ar fi asumat riscuri atât de mari de dragul lui. 
x 


Zaris dormea liniştit, alături de Deira, în 
cabina de lux a astronavei alcore venite după 
el. Deja, se visa în expediţie către lumea din 
imaginaţia sa. Sufletul său de om liber îl făcuse 
să pună semnul egal între exilat şi explorator 
civilizator. De multe ori, visase în taină să se 
lepede de obligaţiile de guvernator şi să reia 
viaţa de căutător de comori ascunse în alte lumi 
din Univers. lată că visul i se împlinise, în cel 
mai neaşteptat mod. 

Piuitul sistemului de alarmă îl trezi. Îşi apropie 
gura de microfonul staţiei de legătură cu 
centrala de comandă şi întrebă şoptit: 

— E ceva grav? 

— O femeie din sistemul solar Rigel al 
constelaţiei Orion insistă să discute cu 
dumneavoastră chiar acum, îi răspunse unul 
dintre piloţi. Spune că are o problemă urgentă şi 
de importanţă deosebită. 

— Vin, anunţă Zaris şi se strecură uşor din 
cuşetă, să n-o trezească pe Deira. 

Guvernatorul alcor îşi puse în grabă un costum 
uşor, ieşi din cabină şi se îndreptă către centrala 
de comandă a  astronavei. Când ajunse, 
constată că întregul ecran de legătură cu alte 
civilizaţii era complet ocupat de imaginea unei 
femei tinere. Îşi scormoni mintea, dar nu-şi 
aminti de ea. Nu, în mod sigur, n-o mai 
întâlnise. Figura ei creolată, cu ochi de un violet 
aprins, înconjurată de o coamă de păr negru şi 


creţ, îi era total străină. Observă involuntar că 
femeia avea un trup splendid, îmbrăcat într-o 
salopetă de culoarea ochilor ei. 

— Te recepţionez, guvernator Zaris, anunţă 
ea. Vestea despre condamnarea ta a ajuns şi în 
lumile noastre. 

— Da? Cu ce vă pot fi de folos, doamnă...? 

— Orejona, se prezentă femeia. Explorator şi 
comerciant la frontiera de sud a Alianţei. Ai 
nevoie de mine, alcorule. 

Tonul ei familiar nu-l deranjă pe Zaris câtuşi 
de puţin. În viaţa de explorator, întâlnise tot 
felul de excentrici şi aventurieri. Orejona îi 
devenise simpatică şi nu ştia încă din ce cauză. 
Ca atare, adoptă şi el un ton apropiat: 

— De ce crezi că m-ai putea ajuta, Orejona? 

— Pentru că nu sunt o fată cuminte, Zaris. La 
vremea când alte fete de vârsta mea învățau 
legile şi comportamentul castelor superioare, eu 
exploram împreună cu părinţii lumile ostile de 
dincolo de graniţa sudică. Am strâns o avere, 
am o flotilă de astronave şi sunt complet liberă. 
Vreau să merg cu voi, către sudul necunoscut. 

— Mulţi vor să meargă... 

— Dar numai eu am relaţii în rândul 
populațiilor non-humane de dincolo de frontieră. 

— Asta înseamnă că... 

— Am făcut contrabandă cu mărfuri produse 
de lumile aliate, printre non-humanii din sud. Ți- 
am spus că nu sunt o fată cuminte. lţi pot 


asigura însă depăşirea barierei de non-humani. 

— De ce tip sunt? 

— Reptiloizi foarte evoluaţi. Nu seamănă deloc 
cu fraţii lor bestiali, nici cu imaginile din filmele 
de groază. Sunt fiinţe raţionale rezonabile şi 
arată destul de bine. 

— Ce motiv ar avea o femeie atât de tânără şi 
frumoasă să abandoneze viaţa liniştită a 
Alianţei? 

— Plictiseala, alcorule. Formalismul 
birocraţilor aliaţi mă zgârie pe creier. Visez o 
lume perfect liberă, în care să fac tot ce-mi 
trăsneşte prin cap. 

— Cunoşti riscurile acestui exil? 

— La perfecţie. S-ar putea să nu întâlnim nicio 
planetă locuibilă înainte de epuizarea stocurilor 
de galgor. În acest caz, astronavele noastre ar 
deveni imense sicrie, purtându-ne la infinit prin 
spaţiul universal. 

— Şi priveşti atât de senină o astfel de 
posibilitate? 

— Cred în norocul meu, guvernatorule. Vom 
întâlni o lume splendidă, în care vom fonda o 
nouă civilizaţie. Una mai puţin rigidă decât 
Alianţa. 

— E dreptul tău să speri. Eu ţi-am sugerat cele 
mai nenorocite alternative. 

— Nu m-ai speriat, alcorule. Am depăşit zeci 
de situaţii nenorocite. 

— Şi lumea ta? 


— Al mei? Majoritatea orionilor vă 
simpatizează pe voi, alcorii şi cred că aveţi 
dreptate. Nu voi întâmpina greutăţi în 
pregătirea expediției. 

— Deci, o faci pe banii tăi? 

— Numai pe cont propriu. Înarmez trei 
astronave de luptă. Echipez o altă astronavă, 
pentru cercetări ştiinţifice. În fine, patru 
astronave de transport vor duce coloniştii şi 
proviziile. Mulţumit? 

— Grijă mare la selectarea coloniştilor, 
Orejona! Nu-i luăm într-o plimbare de plăcere. 

— Contează pe mine! Am experiența câtorva 
zeci de expediții în lumi ostile. Ştiu ce să-mi 
aleg. 

— Bine. Rămânem în contact. 

— În regulă, alcorule. Aprinde-ţi flacăra 
speranţei în suflet, că ştie Orejona unde să vă 
ducă! 

Imaginea din ecran se topi. Zaris îşi frecă 
gânditor fruntea. Se întreba cum reuşise o 
aventurieră  contrabandistă să-i cucerească 
încrederea. E tot un suflet rebel, ca şi mine, găsi 
el răspunsul. Vrea să trăiască viaţa la cea mai 
înaltă tensiune. 

x 

Spațiul din jurul astroportului din Kadeva era 
înțesat de lume. Alcorii veniseră cu mic cu mare 
să-şi întâmpine guvernatorul. Pe cerul senin, se 
aprindeau slogane luminoase, de încurajare: 


Alcorii rămân alături de Zaris! Vom transforma 
exilul într-o victorie!... Deira privea mulţimea 
fremătândă, cum nu mai văzuse în lumea ei 
rigidă. Se bucura că avusese curajul să facă 
marele pas, să treacă de partea celor care nu se 
sfiau să-şi arate deschis sentimentele. Lumea 
alcorilor, caldă până la patimă, o îmbrăţişa cu 
toată afecțiunea. Tineri presărau petale de flori 
în calea paşilor ei. Lacrimile o podidiră şi ea le 
lăsă să-i curgă pe obraji, într-o supremă 
descătuşare. Nu mai plânsese din copilărie... 

— lubito, ce s-a întâmplat? se alarmă Zaris. 

— Sunt fericită, omul meu drag. Cineva mă 
iubeşte şi pe mine. 

— Alcorii te iubesc la fel de mult ca şi mine, 
Deira. Te admiră pentru curajul de a părăsi o 
lume sigură, de dragul meu. 

— M-ar fi putut considera străină. 

— Nicio persoană care ne  îmbrăţişează 
idealurile şi modul de viaţă nu e străină, iubita 
mea. Ne vom căsători în ritual alcor, înainte de 
a pleca. 

— Îţi încredinţez viaţa mea, Zaris. Altceva mai 
de preţ nu am. 

— Nu vei regreta niciodată, Deira, îi promise 
guvernatorul. 

Urcară într-un aeromobil şi porniră către 
capitală. Holovizorul transmitea ştiri din lumile 
varange. Veştile erau bune. Toate cele opt lumi 
îşi anunţaseră sprijinul total şi necondiţionat 


faţă de Zaris şi Roinar. Glasul sângelui comun 
grăia clar şi ferm: Suntem alături de cei exilați. 

Bulevardele marelui oraş vuiau de lume. 
Alcorii ieşiseră din case să salute trecerea 
aeromobilului guvernamental. 

— Atât de mulţi şi simt la fel, rosti Deira 
gânditoare. 

— Aşa am fost educați de mici, o lămuri Zaris. 
Să fim solidari până la sacrificiul suprem, în 
toate ocaziile. Din această cauză, în lumea 
noastră nimeni nu cunoaşte singurătatea, 
disperarea şi alte suferinţe. 

— Aţi fi putut deveni un model pentru lumile 
aliate. 

— Am încercat să răspândim modelul nostru în 
lumile aliate şi am eşuat. El se va impune însă, 
în viitor. Oamenii au nevoie de sentimente 
pozitive pentru a simţi că trăiesc fericiţi. 

— Fericire... Cât de rar am auzit acest cuvânt 
în lumea vegană! 

— Aici îl vei întâlni la tot pasul. Este scopul 
suprem al vieţii fiecărui alcor, de orice condiţie 
socială. 

Aeromobilul ateriză în piaţa din faţa palatului 
guvernatorului, într-o mare de lume. Zaris 
cobori cu Deira de mână. Valuri de flori zburau 
prin aer, căzând în jurul lor. Deira îşi îndreptă 
ţinuta şi pietrele preţioase din coroniţă 
scânteiară în lumina soarelui Alcor. Mulțimea îi 
aclama ritmic. Ower îi întinse lui Zaris un 


telespiker: 

— Trebuie să le vorbeşti. Alcorii aşteaptă un 
cuvânt bun de la tine. 

Zaris luă micuțul aparat în mâna dreaptă şi 
ridică palma stângă în aer. Mulțimea se linişti ca 
prin farmec. 

— Fraţi şi surori, sunt fericit că mă aflu din 
nou printre voi, începu Zaris. V-am simţit 
sufletele alături de al meu, pe tot timpul 
procesului. Vă mulţumesc din adâncul inimii 
mele şi vă promit că nu vă voi înşela speranţele. 
Împreună cu cei care mă vor urma, vom 
transforma exilul într-o victorie. Vom descoperi 
şi vom popula o lume nouă, dominată de legile 
şi obiceiurile noastre. Ca atare, nu trebuie să 
suferiţi pentru noi, cei care vom pleca. Vă 
rugăm să ne susţineţi cu gândurile voastre bune 
în marile încercări care ne aşteaptă! Vă 
mulţumesc pentru sentimentele voastre calde! 

Mulțimea vui, apoi începu să aplaude ritmic, 
scandând numele guvernatorului. Ower şi câţiva 
însoțitori croiră o pârtie îngustă prin mulţime, 
pentru cei doi iubiţi. Pe scările palatului 
guvernamental, Zaris prinse mâna Deirei şi o 
ridică împreună cu a sa. 

— Ea e logodnica mea Deira, din lumea 
veganilor, anunţă el pentru cei care nu le 
cunoşteau povestea. Ne vom căsători înainte de 
plecare, conform tradiţiilor alcore. 

Freamătul mulţimii se înteţi. Zaris o cuprinse 


pe Deira de mijloc şi o conduse către interiorul 
palatului. Fata păşea ca în vis. Un asemenea 
gest intim era de neconceput în public, pentru 
vegani. Trebuie să le învăţ cât mai rapid 
obiceiurile, să nu par o îngâmfată, gândi Deira. 
Se lăsă purtată de mijloc pe holurile luminoase, 
păşind în acelaşi ritm cu Zaris. Depăşiră un 
perete de sticlă dincolo de care se răsfăţa o 
grădină în floare. Bărbatul se opri în faţa unei 
uşi înalte, cu arcadă. 

— Aici vom locui noi până la plecare, o anunţă 
el şi deschise uşa. 

Deira se pregăti să păşească, însă se simţi 
ridicată în braţe. 

— Să-mi trăieşti mii de ani fericiţi, iubita mea! 
spuse Zaris, trecând cu ea pragul. Viaţa să-ţi fie 
o continuă sărbătoare! 

Alcorul o aşeză lin pe o canapea şi acţionă o 
telecomandă. Un perete glisă lin şi parfumul 
florilor din grădină invadă camera. Câteva 
păsărele ciripeau vesele, de parcă s-ar fi 
bucurat şi ele de fericirea lor. Zaris îi luă Deirei 
mâna dreaptă şi-şi lipi buzele de podul palmei. 
Fata tresări înfiorată. 

— Îţi mulţumesc că ai rămas alături de mine, 
Deira! şopti Zaris. Vom avea copii mulţi şi 
frumoşi. 

— Mi-ar plăcea, dar nu ştiu dacă se va putea. 
Noi, veganii din elită, suntem programaţi mental 
pentru un singur copil. Numai cei din clasele 


inferioare pot avea doi, pentru a păstra volumul 
populaţiei. 

— Vei putea avea câţi copii vrei, iubito. Ai 
uitat că noi, alcorii, avem cei mai buni medici şi 
psihologi din Alianţă? 

— Dar noi vom fi departe, în infinitul 
universal... 

— Doar nu crezi că plecăm ca nişte paria?! 
Mulţi savanţi varangi ne vor însoţi, din spirit de 
solidaritate sau din dorinţa de cunoaştere. 

— Da, dorința de cunoaştere... Ea v-a 
transformat în rebeli. 

— Nu-i putem rezista, recunoscu Zaris. E o 
sete cumplită, care te cuprinde cu totul, încât 
uiţi toate interdicțiile. Sper că o vei simţi şi tu. 

— Deocamdată, o irezistibilă atracţie mă leagă 
de tine, îi aminti fata. N-am mai cunoscut aşa 
ceva, nici măcar în cărţile sau în filmele vegane. 

— Dragostea e oarbă şi surdă la toate 
mesajele contrarii, îi explică Zaris şi o cuprinse 
în braţe. 

leşi cu ea în grădină şi o întinse pe un şezlong. 
Se aşeză la picioarele ei şi începu să-i 
povestească despre obiceiurile şi tradiţiile lumii 
alcore. Deira se strânse covrig, cu o mână pe 
părul lui negru lucios şi cu alta pe inima ei. O 
simţea bătând într-un ritm ciudat. O vegană 
rece prin naştere şi educaţie se încălzea la 


flacăra unei iubiri mistuitoare. 
x 


Încă de la sosirea în Kadeva, Zaris primise 
mesaje de la toţi guvernatorii lumilor varange. 
Işi anunțau sosirea pe planeta Tamira, pentru a 
discuta împreună planul de expediţie. Chiar 
dacă numai ei i-ar fi acordat ajutor şi tot ar fi 
putut organiza o expediţie cu câteva zeci de 
astronave. În a treia zi de la sosire, un shang din 
Pegasus îl contactă prin videotelefon. Era un 
omuleţ mic de statură, cu faţă rotundă şi ochii 
piezişi. Pielea lui gălbui-arămie contrasta cu 
ochii săi negri, mari, sfredelitori. Shangul era 
îmbrăcat deosebit de elegant, în bluză de 
mătase roză şi pantaloni negri. Un colier bogat, 
din aur şi pietre preţioase, i se zărea prin 
deschizătura bluzei. 

— Eu sunt Shan Di, se prezentă el scurt. Vreau 
să vă propun o afacere, guvernator Zaris. 

— Vă ascult cu atenţie. 

— Vreau să vă însoțesc cu o flotilă de zece 
astronave, în exil. 

— Sunteţi alungat din lumea dumneavoastră? 

— O, nu! Sunt un om foarte bogat şi foarte 
respectat în lumea mea. 

— Atunci? 

— Am informaţii că, dincolo de frontiera de 
sud a Alianţei, există lumi neînchipuit de 
bogate. 

— Unele sunt locuite de non-humani, îl 
avertiză Zaris. 

— Nimic nu se câştigă fără muncă şi fără risc. 


Vreau să vă însoțesc, pentru a explora sudul 
necunoscut. 

— Sunteţi bine veniţi. 

— O condiţie, însă, domnule Zaris: tot ce 
descoperim şi ocupăm noi e al nostru. 

Guvernatorul alcor judecă propunerea câteva 
secunde. Cu cât expediţia sa câştiga mai mulţi 
aliaţi, cu atât şansele de succes erau mai mari. 
Era tentat să accepte propunerea shangului, 
însă spiritul de explorator îl obliga să negocieze: 

— Vă fac o contraofertă, domnule Shang Di. 
Lumile nou descoperite rămân în proprietatea 
comună a tuturor expediţionarilor. Vom stabili 
împreună un cod de reguli pentru colonizarea şi 
exploatarea lor. 

— Proporţional cu forţa umană a fiecărei 
expediţii rasiale? 

— E un criteriu de împărţire. Va trebui să mai 
ajungem la consens şi în privinţa altor criterii. 
De pildă, informaţiile ştiinţifice şi mijloacele 
tehnice pe care ne vom baza pentru cucerirea şi 
exploatarea noilor planete trebuie 
recompensate. 

— Negociem acum procentele? 

— Să nu ne grăbim! După ce vom descoperi 
noile lumi, putem discuta. Noi nu suntem 
lacomi, dar trebuie să ţinem cont şi de poziţia 
altor voluntari. 

— Mai sunt şi alţii? 

— Da, aşteptăm să ni se alăture expediţii din 


multe alte lumi ale Alianţei. 

— Şi eu credeam că sunt primul! 

— Nu sunteţi primul, nici de invidiat. Consiliul 
Suprem vă va trata exact ca şi pe noi. Cine se 
aliază cu proscrişi devine proscris. 

— Etichetele nu mă impresionează, domnule 
Zaris. Eu măsor totul în bani. Dacă vom cuceri 
bogății însemnate, ne vom putea răscumpăra 
respectabilitatea. 

— Noi, varangii, nu intenţionăm să ne 
întoarcem în lumile aliate, să ne recâştigăm 
demnităţile pierdute. 

— Atunci, ce urmăriţi? 

— Vrem să creăm o lume nouă, cu legi mai 
bune decât cele ale Alianţei. 

— E opţiunea dumneavoastră. Eu vreau să 
adun averi şi să mă întorc. 

— Prea bine. Am luat act de oferta 
dumneavoastră. Vă vom anunţa în timp util 
despre data plecării şi locul de întâlnire a 
flotilelor. 

— Să fie într-un moment cu noroc! ură 
shangul şi imaginea lui se topi. 

Zaris rămase câteva clipe pe gânduri. Se 
întreba cam ce dimensiuni trebuia să atingă 
escadra lor, pentru a fi cât mai eficientă. Vreo 
sută de astronave, din care cel puţin jumătate 
de luptă, ne-ar asigura supraviețuirea prin lumi 
ostile, calculă el. Cum să adun o asemenea 
escadră, insă? Va trebui să fac şi compromisuri, 


să mă aliez şi cu persoane mânate de alte 
interese decât al nostru. Scopul nobil scuză 
mijloacele mai puţin curate folosite pentru 
atingerea lui, concluzionă el. Mult mai împăcat, 
îşi continuă operațiunea de selectare a 
personalului pentru astronavele alcore de care 
era absolut sigur. Era hotărât să nu lase în urmă 
nimic din ce-i aparţinea. Totul trebuia transferat 
în lumea de departe, pe care o visa deja zi şi 
noapte. 
x 

Consilierii şi guvernatorii varangi discutau de 
câteva ore, în sala de consiliu a palatului 
guvernatorului alcor. Toţi aveau experienţa unor 
expediţii de explorare de durată scurtă şi 
medie. Nimeni însă nu mai plecase vreodată în 
expediţii de o mie de ani lumină sau mai lungi. 
Acum era însă vorba de o călătorie cu un singur 
sens. Nici unii din cei ce urmau să plece nu-şi 
puneau problema ca măcar copiii lor să revină 
în lumile Alianţei. Din această cauză, dezbăteau 
foarte meticulos tot ce trebuia luat cu ei, cu 
scop de a clădi o nouă civilizaţie, la mii de ani 
lumină. 

Erau multe de luat, începând de la seminţe de 
plante comestibile, icre fecundate, ovule ale 
unor animale domestice şi până la cele mai 
sofisticate aparate necesare reproducerii 
civilizaţiei de bază. 

— Avem nevoie de cel puţin şaptezeci de 


astronave mari de transport, concluzionă Bores, 
decanul de vârstă. Câte nouă de fiecare sistem 
solar. 

— Încă vreo douăzeci de astronave de 
cercetare şi cel puţin cincizeci de astronave de 
luptă, calculă Kerr aliothul. Lumea Varangei 
poate susţine acest efort. 

— Să nu uităm mijloacele de care dispun cei 
care se vor alătura expediției! îi îndemnă Zaris 
optimist. Deja, am două propuneri interesante, 
din Orion şi Pegasus. Optsprezece astronave, cu 
echipaje şi colonişti. 

— Spune-le să-şi ia tot ce este mai important 
în culturile lor! îl îndemnă Kemir din sistemul 
solar Merak. Astfel, vă veţi completa reciproc şi 
vă veţi ajuta, în caz că veţi pierde unele 
astronave pe drum. 

— Am reţinut! îl asigură Zaris. Voi memora în 
agendă tot ce poate aduce fiecare participant. 

— Atunci, să începem! 

Roinar  kaidul începu să enumere sigur 
astronavele, armamentul, proviziile, mijloacele 
tehnice şi forţa umană pe care se putea baza. 
Zaris nota, punând din când în când întrebări de 
clarificare şi completare. Urmă la rând Mugan 
din lumea Megrez, apoi Layna din sistemul solar 
Phecda, apoi... 

După ce termină de notat, Zaris îşi anunţă 
corasialii: 

— Astronavele forţelor armate aliate ne vor 


conduce până la frontiera de sud a Alianţei. S-ar 
putea să ne şi controleze, cu scop de a confisca 
armele şi aparatele prohibite. Nu avem voie să 
luăm cu noi dezintegratorul de planete, nici 
tehnică de legătură cu lumile aliate. 

— Nu veţi întrerupe legăturile cu lumile 
Varangei! se opuse Domuz din Mizar. Savanţii 
noştri trebuie să pună la punct un sistem de 
legătură permanentă, necunoscut în Alianţă. 
Rămânem în contact şi după ce veţi ocupa lumi 
noi. 

— De acord, îl susţinu consilierul Varid kaidul. 
Măcar Varanga să vă sprijine moral în această 
grea încercare. 

— Ce veţi face cu mutanţii rovi? întrebă Zaris. 
Eu voi lua cu noi cel mult o mie de tineri de 
ambele sexe. Consiliul Suprem a decis însă 
lichidarea integrală a celor câteva zeci de 
milioane de rovi folosiţi de alcori. 

— li împărţim pe planetele noastre, propuse 
Roinar. Nu cred că poliţia federală îşi va băga 
nasul în această afacere. Kaj Merid e mort şi 
altul la fel de pervers nu va ajunge în fruntea 
serviciului de spionaj. 

— In regulă, aprobă Zaris. Voi ordona unui 
consilier de-al meu să se ocupe de împărţirea 
rovilor între lumile Varangei. Dacă nu-i găsiţi 
utili, sterilizaţi femelele şi vor dispărea dintr-o 
singură generaţie! 

— Dacă sunt înzestrați cu rațiune şi educabili, 


nu avem de ce să-i distrugem, se opuse Layna. 
Îi putem folosi ca şi voi, la munci grele, în medii 
agresive pentru organismele noastre evoluate. 

— Procedaţi cum credeţi de cuviinţă, spuse 
Zaris. Ar mai fi ceva de discutat? 

— Momentan, nimic, încheie Bores. Pe 
parcursul pregătirilor, ne vom mai consulta, 
funcţie de problemele ce vor apărea. 

Varangii se ridicară din jurul mesei şi începură 
să discute pe grupuri. Urma un eveniment 
festiv, apoi fiecare delegaţie trebuia să plece 
către lumea proprie, să se apuce de treabă. 
Zaris îşi chemă logodnica lângă el. Deira ştia ce 
va urma, aşa că trăia clipe de puternică emoție. 
Zaris îi explicase pe îndelete întregul ritual, însă 
ea se temea să nu greşească ceva şi să producă 
impresie proastă oaspeţilor din lumile Varangei. 

Bores decanul ocupă locul de onoare, în capul 
mesei. Zaris şi Deira îl încadrară, faţă în faţă. In 
continuare, locurile fură ocupate funcţie de 
preferința fiecăruia. Câteva fete se grăbiră să 
umple cupele cu amber, aşa cum fuseseră 
instruite. 

Zaris îşi luă cupa sa şi se ridică în picioare. 
Musafirii  încetară discuțiile, deoarece se 
aşteptau la un toast. Cuvintele lui Zaris îi 
surprinseră în bună măsură: 

— Fraţi şi surori din Varanga, profit de 
prezenţa voastră aici, pentru a mă căsători cu 
aleasa inimii mele, Deira vegana. Vă rog să 


acceptaţi să-mi fiţi martori! 

Mai multe cuvinte de aprobare se ridicară din 
jurul mesei. Decanul Bores se adresă Deirei, 
fără a se ridica: 

— Fata mea, îl iubeşti cu adevărat pe acest 
bărbat, Zaris din neamul alcorilor? 

Deira simţi că gura i se uscase, mâinile îi 
transpiraseră iar sângele îi alerga către creier, 
slăbindu-i raţiunea. Tenul ei roz virase către un 
roşu puternic. Se ridică încet, cu picioarele 
tremurând şi rosti cu glas stins: 

— Îl iubesc mai presus de viaţa mea. 

— Eşti gata să-l urmezi oriunde s-ar duce, 
întreaga viaţă? 

— Sunt gata! rosti Deira ceva mai sigură pe 
vocea ei. 

— Zaris, fiul meu, continuă Bores, ştii că nu 
există căsătorie fără dragoste. O iubeşti cu 
adevărat pe Deira din neamul veganilor? 

— O iubesc cum nu se poate mai mult, 
răspunse Zaris. |i voi fi un soţ fidel, afectuos şi 
grijuliu întreaga viaţă. 

Bătrânul Bores le uni palmele mâinilor drepte 
între palmele sale şi rosti solemn: 

— Din acest moment, sunteţi o singură minte, 
o singură inimă şi un singur spirit etern, pentru 
întreaga viaţă. Nimeni şi nimic nu va putea 
desface ceea ce noi am făcut. 

Zaris se plecă şi-şi sărută proaspăta soţie pe 
gură, în văzul tuturor. Comesenii izbucniră în 


exclamaţii de plăcere şi se ridicară în picioare. 
Toţi se apropiară cu paharele în mâini, să 
felicite tânăra familie. Deira simţea că plutea, 
deoarece corpul îşi pierduse orice greutate. 
Zâmbea topită la pieptul larg al lui Zaris, fără a 
reuşi să scoată un cuvânt. Aceasta trebuie să fie 
fericirea, gândea ea. Un zbor molcom şi plăcut... 
x 

Imediat după plecarea delegaților din lumile 
varange, Zaris îi predă sarcinile de guvernator 
primului său consilier, Kores şi se adânci cu 
totul în pregătirile de plecare. O încredinţă pe 
Deira medicului şef al expediției, Lotar, cu 
rugămintea de a o introduce în toate secretele 
misiunii de viitor. Intenţiona s-o folosească ca 
medic pe propria astronavă, încât să rămână 
împreună pe tot timpul călătoriei. Regulile aspre 
ale misiunii astrale nu-i îngăduiau nicio altă 
favoare. Deira trebuia să pregătească serios 
personalul medical din rândul echipajului, să 
adune stocul de aparatură medicală şi de 
medicamente necesar pe timpul călătoriei şi să 
pună la punct un laborator de producerea 
medicamentelor perisabile direct pe astronavă. 

Exilatul alcor îşi începu activitatea prin 
selectarea aparatelor de zbor destinate 
călătoriei. Nu dispunea de suficient timp pentru 
a fabrica o astronavă perfectă, aşa cum îşi visa. 
Ca atare, procedă la inspectarea întregului stoc 
de astronave alcore aflate în conservare. Pentru 


poziţia de astronavă comandant, alese un 
cuirasat mixt, de luptă şi transport, pe care îl 
boteză Soimul, să-şi amintească de păsările iuți 
de pe planeta natală. Patru fregate blindate, 
înarmate cu tot ce aveau alcorii mai eficient, 
urmau să escorteze nava comandant. În fine, 
cinci astronave masive; de transport, erau 
destinate rezervelor de material reproducător, 
hranei şi coloniştilor. Pentru propulsia lor, Zaris 
apelă la stocul secret de galgor depozitat de 
alcori în munţii Tamirei. Se asigură de o 
independenţă de navigaţie dublă faţă de cea 
hotărâtă de Consiliul Suprem, adică, de două 
mii de ani lumină. Trebuia să fii extrem de 
ghinionist, să nu găseşti o lume locuibilă în 
interiorul unei asemenea distanţe. 

Zaris îşi rezervă o jumătate de zi numai pentru 
discuţii cu Petar, biologul şef al expediției. El era 
hotărât să ia cu ei material reproducător din 
cele mai selecte soiuri de plante şi animale de 
pe planeta Tamira. Cum volumul acestuia era 
foarte mare, trebuiau găsite soluţii de adaptare 
la spaţiul limitat din astronavele de transport. 
De la începutul discuţiei, îi puse lui Petar 
problema în cei mai puţin favorabili termeni 
posibili: 

— Peter,  imaginează-ţi că descoperim o 
planetă absolut nouă, cu atmosferă în formare! 
Suprafaţa ei este complet pietroasă şi apele 
dulci sunt foarte puţine. Cum reproducem viaţa 


vegetală şi animală de pe Tamira? 

Biologul îşi mângâie barba înspicată şi 
răspunse sigur de sine: 

— Folosesc spori, bacterii şi muşchi pentru a 
crea stratul vegetal de bază. Toate reziduurile 
organice obţinute pe timpul călătoriei vor fi 
transformate în îngrăşăminte naturale. Dispun 
de mai mulţi dizolvanţi chimici care descompun 
rocile în substanţe utilizabile în culturi vegetale. 
Pot pune baza vieţii vegetale chiar şi pe o 
planetă caldă, abia desprinsă dintr-o stea. 

— Şi seminţele? 

— Eu şi echipa mea le selectăm cu atenţie, 
începând de la sămânţa de iarbă şi până la cei 
mai gingaşi pomi fructiferi. Păstrăm seminţele în 
containere speciale, să reziste la transport şi 
câteva mii de ani lumină. La fel vom proceda cu 
icrele, ouăle şi ovulele fecundate, destinate 
reproducerii faunei de pe planeta noastră. 
Spaţiul strâmt de pe astronave ne permite să 
luăm un număr mic de animale vii şi să 
producem vegetale de seră doar pentru plăceri 
ocazionale. Hrana de bază va fi formată din 
concentrate şi conserve strict necesare 
menţinerii tractului digestiv în funcţiune. 

— Vă rog să profitaţi de această selecţie 
pentru a elimina total plantele, insectele şi 
animalele dăunătoare! Astfel, vom asigura o 
lume nouă cu mult superioară celor cunoscute 
de noi. 


— Noţiunea de dăunător este relativă, îi 
replică Petar. Anumite insecte şi animale 
participă la dezvoltarea vegetației, prin 
polenizare, precum şi la menţinerea unui lanţ 
trofic sănătos. În orice caz, voi avea grijă să nu 
ducem cu noi boli şi dăunători periculoşi pentru 
viul inferior sau pentru oameni. 

— Mii de specii gândi Zaris cu voce tare. 

— Nicio grijă, domnule comandant! îl asigură 
Petar. Vom transporta material reproducător 
numai pentru animale domestice şi plante de 
cultură. O parte din ele se vor sălbătici, prin 
degenerare, pe noua planetă. 

— ingenios! 

— Am deja experienţa creării florei şi faunei 
de pe planeta Deira. Aţi văzut că, în mai puţin 
de două sute de ani, am reuşit s-o fac să arate 
ca şi cum ar fi populată dintotdeauna. Găsiţi-mi 
o planetă cu atmosferă respirabilă şi apă 
suficientă, atât dulce cât şi sărată! Eu mă 
angajez să v-o transform într-o grădină 
fermecată. 

— Am încredere în echipa ta, Petar. 

— Şi noi avem încredere în dumneavoastră, 
domnule comandant. Dacă n-am fi avut, nu v- 
am fi urmat în această aventură prin întunericul 
universal. 

— Te sperie întunericul, Petar... 

— Tatăl meu a murit în întunericul universal, 
pe o astronavă, domnule Zaris. Mai aveau 


câteva sute de ani până să atingă un sistem 
solar ospitalier. Galgorul li s-a terminat, sursele 
de energie au căzut şi ei au îngheţat. In 
copilărie, le-am urmărit agonia din ultimele lor 
zile, prin imagini transmise în direct. De atunci 
mă tem de întunericul universal. 

— Fii optimist! Noi vom găsi mai multe 
sisteme solare favorabile. 

— Aşa sper, domnule comandant. Sper şi 
pregătesc meticulos întreaga viaţă inferioară de 
pe planeta din visele noastre. V-aţi gândit la un 
nume? 

— E prea devreme, Petar. S-o găsim întâi. 
Inspirația din acel moment ne va dicta cel mai 
potrivit nume. 

— În regulă, domnule comandant. Contaţi pe 
noi că vom face chiar imposibilul să transferăm 
în altă lume baza vieţii vegetale şi animale de 
pe Tamira! 

x 

După vreo două săptămâni de pregătire, în 
timp ce Zaris inspecta împreună cu generalul 
Wilfon armamentul din dotarea astronavelor, se 
trezi căutat de o persoană din sistemul solar 
vegan. Alcorul se prezentă în fața 
videotelefonului mai mult din curiozitate, decât 
cu vreo speranţă în suflet. Pe timpul judecății, 
veganii se raliaseră masiv la poziţia lui Incer, 
manifestând o atitudine ostilă faţă de persoana 
sa. Din aparat, îl privea un vegan blond, tuns 


scurt, cu ochii albaştri cenuşii şi faţă uscăţivă. 
Era echipat strict, în uniformă de explorator 
astral. Zaris se decise să-l trateze politicos, 
indiferent de gândurile acestuia. Ca atare, îl 
întrebă: 

— Cu ce vă pot fi de folos, domnule...? 

— Mikal, comandant de flotilă de cercetare, se 
prezentă veganul. Nu mă interesează motivele 
pentru care aţi fost exilat. Eu sunt numai om de 
ştiinţă. 

— Atunci? 

— Vreau să vă însoțesc cu trei astronave 
mixte de mari dimensiuni, cel puţin o parte din 
drum. 

— Spaţiul universal e liber, îi aminti Zaris 
legea Alianţei. Puteţi naviga în orice direcţie. 

— Eu vreau să merg cu escadra voastră, 
pentru a evita pericolele care pot surprinde o 
flotilă mică. Am informaţii că veţi depăşi o sută 
de astronave, din mai multe lumi aliate. 

— Informaţia este corectă. Ce-mi  cereţi, 
domnule Mikal? 

— Să-mi integrați flotila mea în escadră, cu 
aceleaşi drepturi şi îndatoriri ca şi a celorlalţi 
participanţi. 

— Se poate. Altceva? 

— Noi, veganii, vom putea părăsi escadra în 
orice moment ales de noi, fără a fi obligaţi să ne 
justificăm acţiunea. 

— Nu ne deranjează. Ce urmăriţi, în concret? 


— Vrem să explorăm spaţiul din sudul 
frontierei Alianţei, pe cel puţin o mie de ani 
lumină. Dacă descoperim lumi colonizabile, vom 
anunţa Consiliul Suprem. 

— Aceasta nu se va putea, domnule Mikal. Tot 
ce descoperim ne aparţine nouă, 
expediţionarilor. Vom hotărî împreună, în mod 
democratic, ce vom face cu fiecare descoperire. 

— Atunci, vom păstra numai latura ştiinţifică a 
expediției, preciză Mikal. Vom cartografia zona 
explorată, pentru uzul altor navigatori. Dacă 
vom descoperi o altă lume locuibilă, vom ceda 
partea noastră în favoarea celorlalţi exploratori 
şi ne vom înapoia în Vega. 

— Un pact corect, aprecie Zaris. Putem 
considera că l-am semnat. 

— O ultimă condiţie, îl opri Mikal. Noi 
executăm numai ordinele dumneavoastră, ca 
şef al escadrei. Vă rugăm să nu ne puneţi în 
subordinea altor persoane! 

— Aprob. Altceva? 

— Pact încheiat. Îl vom respecta întocmai. Voi 
organiza viaţa internă a flotilei vegane încât să 
nu fiţi obligaţi să interveniţi cu nimic. 

— Mă bucur să vă am alături, domnule Mikal. 

— E o onoare să navigăm alături de cutezătorii 
varangi, salută veganul şi dispăru din cadrul 
ecranului. 

Am spart izolarea de proscris, gândi Zaris. O 
sună imediat pe Deira şi-o întrebă simplu: 


— Ce surpriză plăcută îţi visai, prinţesa inimii 
mele? 

— Un copil, recunoscu Deira uşor încurcată. 

— Vine şi el, o asigură Zaris, zâmbindu-i 
călduros. Acum am o veste bună pentru tine. 

— Spune! îl somă ea. 

— Nu mai eşti proscrisă. O flotilă de vegani s-a 
alăturat escadrei noastre. 

— Cine o conduce? 

— Mikal. 

— E un explorator dur şi inflexibil. Vezi cum îl 
tratezi! 

— Am stabilit deja condiţiile colaborării. Te 
bucuri? 

— Mă bucur că şi oameni din rasa mea rigidă 
au început să-ţi dea dreptate. II voi contacta şi 
pe tata. 

— Ce rost ar avea? 

— Mi-ar putea echipa o astronavă, cu 
moştenirea rămasă de la mama. Îi voi cere 
imperativ dreptul meu. 

— Şi ce vrei să transporţi cu această 
astronavă? 

— Floră, faună şi meseriaşi vegani, răspunse 
Deira scurt. Nimic nu e de prisos în această 
expediţie. 

— Bine, iubire. Faci cum vrei. 

Zaris îi trimise un sărut pe calea undelor şi se 
întoarse la generalul Wilfon. Până seara târziu, 
analizară necesităţile de armament de toate 


tipurile, pentru fiecare astronavă în parte. 
Fiecare explorator şi colonist dispunea de un 
razer individual, pentru apărarea proprie, de 
non-humani sau de animale sălbatice. 
Transportoarele blindate de explorare la sol 
trebuiau echipate cu tunuri laser capabile să 
distrugă agresori mai masivi şi mai numeroşi. În 
fine, fiecare astronavă de luptă trebuia 
înarmată cu toate tipurile de armament 
cunoscute de alcori: dezintegratoare, tunuri 
laser, lansatoare de rachete atomice, torpile şi 
bombe inteligente, capabile să urmărească şi să 
distrugă orice ţintă. Nici măcar navele de 
transport nu erau date uitării. Fiecare urma să 
dispună de armament de apărare, începând cu 
lansatoare de unde paralizante şi terminând cu 
rachete penetrante şi explozive. Lumile varange 
trimeteau continuu materiale solicitate de 
expediţionară. 

Seara, Zaris ajunse acasă obosit dar mulţumit 
de progresele făcute. Deira aranjase personal 
cina în grădină, la lumina unor lumânări 
parfumate. Îi ieşi în faţă, toată numai zâmbet. 

— Eşti fericită, iubito, constată Zaris, 
învăluindu-o cu braţele sale puternice. 

— Sunt, iubitule. Am învins încăpăţânarea 
teribilă a tatălui meu. 

— Nu mai spune! 

— Spun! L-am convins să-mi echipeze o 
astronavă vegană, din zestrea rămasă de la 


mama. Îi voi spune Libelula, în amintirea 
acestor insecte graţioase de pe planeta mea 
Hanab. Nu cred că vom lua şi astfel de insecte 
cu noi. 

— Dacă ţie îţi plac, biologii pot conserva ouă. 

— Nu, e prea mult! Să nu râzi de mine, dar aş 
dori să-mi iau pisicuţa cu care am împărţit zilele 
reci ale singurătăţii. 

— Desigur, o poţi lua. Şi eu îmi voi lua câinele 
meu credincios. Va trebui însă să le găsim 
perechi. 

— Da? 

— Da. Altfel, cum s-ar înmulţi în lumea nouă? 

— Tu o visezi ca pe un cămin înzestrat cu de 
toate. 

— O lume în care să nu ne lipsească nimic, 
iubito. Să nu ducem dorul după nimic din 
planetele natale. 

— Crinii, trandafirii, chiparoşii... începu ea să 
enumere florile vegane. 

— Şi viţa de vie, râse Zaris. Cum altfel am 
putea produce amber, să ne  sărbătorim 
bucuriile? 

— Am o navă numai a mea, reveni ea la 
prilejul iniţial de bucurie. 

— O vom pune în subordinea lui Mikal, să nu 
ne încurcăm în mărunţişuri. Orgoliul rasial n-a 
dispărut din lumile noastre. 

— Bine, dragule. Eu însă voi hotări cine va 
merge pe această astronavă şi ce material 


reproducător va transporta. 

— E dreptul tău de proprietară, o asigură el. 
Acum, să mâncăm, căci sunt lihnit! 

Se aşezară în jurul mesei bogate şi începură 
să mănânce. Liniştea serii era atinsă uşor, de 
cântecul greierilor. 

— Greierii! izbucni Deira. Să nu uităm greierii! 
Nicio seară n-ar mai avea farmecul ei fără 
greieri. 

— Fii sigură că Petar biologul i-a inclus în 
lunga sa listă de insecte utile! 

— Mă tem mereu să nu uit ceva. 

— Chiar dacă vom uita ceva, geneticienii 
noştri vor reproduce vietăţi similare. Să găsim 
noi planeta fericirii... 

x 

În cursul următoarei zile, Zaris fu contactat 
prin videotelefon de un kobiz din sistemul solar 
Etamin. Acesta era un humanoid micuţ, cam de 
un metru înălţime, negricios şi cu plete lungi. 
Purta îmbrăcăminte dintr-un soi de piele 
artificială lucioasă. 

— Domnule guvernator Zaris, eu sunt Zigan, 
regele kobizilor, se prezentă piticuțul. Am aflat 
că oricine doreşte vă poate însoți în exil. 

— Ai auzit corect, confirmă Zaris. Intenţionaţi 
să vă alăturaţi cu câteva astronave? 

— Noi am prefera să plecăm cu toții din 
sistemul stelar Draco. Ştiţi, hermafrodiţii 
draconi ne consideră populație inferioară, 


pentru că suntem heterosexuali. Noi putem 
practica toate profesiile, dar nu avem drept de 
reprezentare în organizaţiile de conducere 
planetară, stelară sau comunitară. 

— E o discriminare, aprecie Zaris. E imposibil 
însă să plecaţi toţi. V-ar trebui câteva sute de 
astronave. 

— Noi avem şaisprezece astronave în 
proprietatea noastră, domnule Zaris. Vom lua 
cât vom putea mai mulţi kobizi. 

— Nici asta nu se va putea. Trebuie să faceţi 
un calcul ştiinţific, să stabiliţi exact câţi kobizi 
vor putea călători în condiţii normale, timp de 
două mii de ani lumină. 

— Atât de mult? 

— V-am prezentat cea mai proastă variantă. 
Nu puteţi risca să  ucideţi coloniştii 
dumneavoastră prin înfometare. 

— Selecţia rămâne în sarcina noastră. Ne 
acceptaţi? 

— Fără îndoială. Veţi primi drepturi egale cu 
ale oricărei alte rase. 

— Noi nu vom pleca cu aprobarea draconilor. 
Vom face pregătirile în secret şi vom dispărea 
într-o noapte. 

— În acest caz, e bine să vă îndreptaţi către 
sistemul solar Rigel din Orion. Acolo e locul de 
întâlnire al tuturor forţelor care vor compune 
escadra. 

— Şi dacă ajungem înaintea dumneavoastră? 


— În acest caz, luaţi legătura cu Orejona! E 
stăpâna unei flotile de explorare şi comerţ în 
zona de frontieră. Ar trebui s-o găsiţi uşor. 

— O găsim. Vă mulţumim pentru bunătatea 
arătată faţă de noi! 

După dispariţia kobizului din aparat, Zaris 
rămase pe gânduri. Escadra sa căpăta un 
caracter eterogen. În loc de un simplu exil al 
unor varangi din Al Kaid şi Alcor, acţiunea se 
transformase într-o expediţie din ce în ce mai 
numeroasă, a mai multor rase din Alianţă. Dacă 
ar fi să colonizăm o planetă nouă, populaţia ar 
arăta foarte pestriță, gândi Zaris. Ar fi un 
experiment de metisare foarte interesant. 

x 

Zilele treceau rapid, una după alta, cu 
tensiunea pregătirilor. Mai rămăseseră circa 
treizeci de zile până la termenul de plecare în 
exil decis de Consiliul Suprem. Echipajele 
varange erau deja stabilite până la ultimul om. 
O comisie numită de Zaris selecţiona exemplare 
tinere, de ambele sexe, din rândul mutanţilor 
rovi. Nu trebuiau să ia mai mult de o mie, 
deoarece aceştia se înmulţeau rapid, astfel că, 
pe timpul călătoriei, îşi puteau spori efectivul de 
câteva zeci de ori. 

Zaris îşi controla agenda electronică, 
verificând dacă atinsese principalele obiective 
din planul de expediţie. Sunetul videotelefonului 
îi întrerupse şirul gândurilor. Din aparat, îl 


privea un sirusan solid, îmbrăcat în uniformă 
militară de culoare olive. Zaris se întreba dacă 
să răspundă sau nu apelului. Nu-i prea avea la 
inimă pe mercenarii sirusani. Aceştia formau o 
castă privilegiată în Alianţă, cu reguli de 
comportare rigide şi pretenţii exagerate. În plus, 
pe timpul procesului, consilierii sirusani îl 
acuzaseră agresiv şi votaseră pentru 
condamnarea sa la moarte. Să-/ vedem ce vrea, 
decise Zaris şi apăsă clapeta de acceptare a 
convorbirii. 

— Am onoarea să vă salut, guvernator Zaris! 
spuse sirusanul pe un ton aspru. 

— Şi eu vă salut. Aveţi o afacere cu mine? 

— S-ar putea. Eu sunt generalul Omogo şi am 
în subordine o flotilă de zece astronave mari de 
luptă. Adică, un efectiv de zece mii de luptători, 
plus încă pe atâtea femei, ţiitoarele lor. 

— ŞI? 

— Noi luptăm pentru bani, guvernator Zaris. 
Aveţi nevoie de o asemenea forţă armată în 
escadra dumneavoastră de exilați. O puteţi 
plăti? 

— Depinde ce pretenţii ridicaţi. 

— E o experienţă nouă şi pentru noi, 
guvernator Zaris. Vom face calcule după bunul 
simţ. 

— Să auzim! 

— Varangii sunt bogaţi şi pot plăti în aur. 

— Cât? 


— O sută de tone pentru pregătirea expediției 
noastre cu tot ce este necesar. 

Zaris făcu rapid un calcul mental şi răspunse 
scurt: 

— Accept! 

— N-am terminat, îl anunţă generalul Omogo. 
În continuare, pe timpul marşului, veţi plăti câte 
o sută de monede de aur fiecărui luptător, în 
fiecare an lumină. Ofițerii vor primi două sute 
de monede pe an iar eu, trei sute. 

— Nu pot transporta atâta aur în expediţie. Vă 
pot oferi un avans de soldă de douăzeci la sută, 
pe care să-l transportaţi pe astronavele voastre. 
Restul, după cucerirea lumii noi. 

— Şi dacă nu găsim aur? 

— Îl convertim în valorile ce se vor stabili pe 
noua planetă, propuse Zaris. Asta e tot ce vă 
pot oferi. 

— Trebuie să mă consult cu ofiţerii mei, 
anunţă Omogo. Voi reveni. 

— Un moment, îl opri Zaris. Am şi eu condiţiile 
mele. 

— Vă ascult, îl anunţă negrul sirusan. 

— Eu comand întreaga escadră. Nu accept 
niciun act de insubordonare. 

— Inţeleg. 

— Orice bogăție dobândită pe drum se 
împarte echitabil, în urma negocierilor dintre 
mine şi comandanții de flotile. Partea de bogăţie 
ce vă revine va fi scăzută din solda stabilită. 


— Până aici, corect. 

— Nu aveţi dreptul să părăsiţi escadra înainte 
de a ajunge într-o lume locuibilă. După aceasta, 
aveţi două opţiuni: plecaţi înapoi în Sirius ori 
rămâneţi cu noi, să clădim o nouă lume. 

— Aceasta vom hotări-o la faţa locului şi la 
timpul cuvenit. 

— In fine, în caz de insubordonare sau alte 
acte ostile, nu voi ezita să vă distrug cu forţele 
de care dispun. 

— Nu e cazul, guvernator Zaris. Sirusanii sunt 
oameni de onoare. Dacă vom ajunge la o 
înţelegere, vom respecta-o întocmai. 

— Bine. Aştept să analizaţi propunerile mele 
cu ofiţerii dumneavoastră. 

— Am onoarea să vă salut! 

După dispariţia sirusanului, Zaris începu să 
cugete. Era convins că procedase corect, 
deoarece mercenarii sirusani erau căliţi în 
luptele cu non-humani. Pentru plata lor, trebuia 
însă să apeleze la rezerva de aur a mai multor 
lumi varange. Le putea oferi în loc exploatările 
aurifere de pe planeta Deira. Era o soluţie 
echitabilă.  Mulţumit de concluzia la care 
ajunsese, Zaris îşi reluă verificarea activităţilor 
principale de pregătire a expediției. 


Pentru veşnicie... 


Kadeva, capitala planetei alcore Tamira, era 


cufundată într-o tăcere grea şi tristă. Muzica 
încetase pretutindeni iar majoritatea locuitorilor 
îmbrăcaseră straie cernite, de doliu. Postul 
planetar de televiziune anunţase plecarea 
escadrei de exilați. Fiecare suflet de alcor 
simţea o pierdere ireparabilă. Fiecare avea o 
rudă, un amic sau o simplă cunoştinţă care 
pleca pentru totdeauna în infinitul universal. 

Mulțimea se adunase tăcută lângă astroport. 
Până şi florile din mâinile lor păreau triste. Zaris 
urcă scările  tribunei improvizate pentru 
despărţire, întrebându-se ce s-ar cuveni să 
spună în aceste momente. Tristeţea sfâşietoare 
a celor din jur îl ajunsese şi pe el. Abia în acea 
clipă, realiză că ei plecau din lumea celor opt 
stele pentru veşnicie. Aşa îşi şi începu discursul 
de despărţire: 

— Fraţi şi surori din lumea alcoră şi din alte 
lumi varange, ne despărţim pentru veşnicie. Vă 
simt cumplita sfâşiere din suflete, dar nu am 
leac pentru ea. Nu are rost să ne minţim. Nu ne 
vom mai întâlni niciodată în această lume. Noi 
plecăm pe un drum fără întoarcere, cu speranţa 
că vom găsi o lume nouă, în care să trăim la fel 
de bine ca în Varanga. Vă rugăm să ne păstraţi 
în amintirile dumneavoastră frumoase, pentru 
tot ce am făcut bun în această lume! La rândul 
nostru, vă vom purta chipurile în suflete, prin 
infinitul universal. Consiliul Suprem ne-a interzis 
să păstrăm o cât de mică legătură cu lumea 


voastră. În minţile consilierilor care ne-au 
condamnat, noi suntem proscrişi de care nu mai 
trebuie să vorbiţi vreodată. Vom fi şterşi din 
evidenţele Alianţei Civilizaţiilor Humanoide iar 
amintirea noastră va fi prigonită. Sunt însă sigur 
că, măcar câteva generaţii, ne veţi păstra în 
suflete şi-n minţi. Din când în când, vă veţi 
gândi la noi cu dragoste şi nostalgie. La rândul 
nostru, zeci de generaţii în viitor, ne vom aminti 
de voi, ori de câte ori vom privi cerul înstelat şi 
vom recunoaşte cele opt stele ale Varangei... 

Mulţi din cei prezenţi lăcrimau fără reţinere. Îi 
sfâşia cumplita înţelegere a despărțirii pentru 
eternitate. Îi jeleau pe cei exilați ca pe nişte 
morţi. Măcar un pumn de cenuşă rămâne după 
un mort drag. După cei dragi din rândul 
exilaţilor, nu rămânea nici măcar o adiere de 
vânt. Plecau pentru veşnicie. 

— Nu plângeţi, fraţi şi surori! îi rugă Zaris. 
Vom crea o altă civilizaţie după modelul 
Varangei, într-o lume nouă. Noi vom trăi în 
fiinţele urmaşilor noştri iar voi, în urmaşii voştri. 
Sunt sigur că va veni o zi în care urmaşii 
urmaşilor noştri se vor reîntâlni, aici sau în 
cealaltă lume şi se vor recunoaşte ca fraţi. 
Aceasta trebuie să fie mângâierea sufletelor 
voastre: urmaşii noştri foarte îndepărtați se vor 
întâlni şi vor discuta aşa cum discutăm noi 
acum. Vă lăsăm în urmă cu părere de rău, dar 
vă rugăm să trăiţi fericiţi cât timp vor străluci 


stelele varange! Adio, prieteni dragi! 

Sirenele oraşului începură să plângă lung. Le 
răspunseră, la fel de tânguitor, sirenele de pe 
astronave. Zaris cobori steagul varang de pe 
catarg. Îl arătă mulţimii, cu cele opt stele aurii, 
înconjurând făclia de lumină a cunoaşterii 
varange. După aceasta, îl împături atent şi-l 
strânse la piept. 

— Vom purta drapelul Varangei printre lumile 
stelare, până în lumea nouă pe care o visăm. 
Acolo, va flutura mult timp, amintindu-ne de voi. 
Adio, fraţi şi surori! 

Zaris cobori de la tribună şi porni către 
astronava Șoimul. Sirenele plângeau înainte. 
Boceau cu disperare după cei care plecau 
pentru veşnicie... 

x 

Astronavele decolară vijelios şi se pierdură în 
spaţiu înainte ca vreunul din cei rămaşi pe 
Tamira să le poată observa. După ieşirea din 
atmosfera planetară, se orânduiră în formaţie 
triunghiulară, cu Soimul în frunte şi puseră cap 
compas sud, câtre steaua Rigel din constelația 
Orion. Zaris luă legătura pe rând cu cele şapte 
flotile care  decolaseră din celelalte lumi 
varange. Se asigură că toate luaseră traiectorii 
de întâlnire cu flotila sa. După aceasta, se 
retrase în domul de observaţie, să privească 
pentru ultima dată lumile pe care le părăsea 
pentru totdeauna. Deira, îmbrăcată modest, în 


salopetă, ca toate femeile din echipaj, îl însoțea. 

În spatele lor, soarele Alcor strălucea încă viu. 
Mai deasupra, Vega îşi trimitea razele reci, din 
depărtare. În faţă-stânga, lumina stelei Alioth 
creştea în intensitate. În următoarele zile, 
urmau s-o depăşească, luând cu ei flotila din 
sistemul solar Alioth, condusă de Roles. 

— Te doare? întrebă Zaris simplu. 

— Simt durerea  ireparabilului,  recunoscu 
Deira. La fel ca toţi ceilalţi. 

— Nu are rost, iubito. Trebuie să ne clădim 
fericirea noastră, într-o lume nouă. Dacă nu 
avem dreptul de a alege, nu trebuie să mai 
suferi. 

— Bine, iubite. Sunt cu tine şi asta ar trebui 
să-mi fie de ajuns. 

— Eşti între prieteni mulţi, care nu vor lăsa 
însingurarea să te cuprindă. 

— Nici eu n-o las. Am vorbit deja cu Mikal. 
Până la urmă, au botezat astronava mea cu 
numele Rândunica. E un aparat de zbor suplu, 
de mare viteză, însă foarte scump. 

— Tatăl tău a încercat să-şi răscumpere 
greşeala... 

— Aşa presupun. E greu de ghicit exact ce 
ascunde Incer veganul în suflet. 

— Şi vrei să treci pe nava ta? : 

— O, nu! La prima escală, voi studia-o. In 
lumea nouă. Vom folosi-o la explorări rapide. 

Cei doi tineri se prinseră de mână, privind cum 


soarele Alcor devenea tot mai mic. Viteza de 
deplasare, supraluminică, îi îndepărta extrem 
de repede de lumea în care fuseseră fericiţi. 

x 

Zilele şi nopțile treceau line, pe neobservate. 
Ceasurile de bord mai păstrau timpul din lumile 
varange. Abia după adunarea întregii escadre, 
urmau să-şi potrivească aceeaşi limită de timp, 
pentru a-şi putea coordona activitățile la 
perfecție. Un singur ornic măsura timpul 
Alianței, pentru uzul agenților de legătură cu 
flotilele din alte lumi care se angajaseră în 
aventură alături de ei. Zaris intrase în rutina 
zilnică de comandant iar Deira studia în 
laborator, deoarece echipajul nu avea niciun 
bolnav. Liniştea se lăsase în sufletele lor, 
îndepărtând cumplita sfâşiere a despărțirii. 
Deja, în inimi le înmugureau noi speranţe. Visau 
la lumea virgină pe care trebuiau s-o 
cucerească şi s-o populeze cu cele câteva zeci 
de mii de exilați. 

Zaris primea zilnic ştiri complete din Varanga. 
Savanţii  alcori se  ţinuseră de cuvânt. 
Inventaseră un videotelefon complet 
nedetectabil de tehnicienii Alianței. Prin acelaşi 
sistem, se puteau întâlni, la orice oră din zi sau 
noapte, cu comandanții flotilelor varange. 
Deocamdată, în fața sa, navigau megrezii 
conduşi de Gema şi aliothii lui Roles. Până la 
punctul de întâlnire cu restul escadrei varange 


mai erau câteva zeci de zile. Zaris se bucură să 
afle că exilul lor nu rămăsese fără urmări. 
Lumile aliate reluaseră în discuţie, în Consiliul 
Suprem, principalele sale propuneri. Dezbaterea 
se întinsese în toate sistemele solare, astfel că 
Zaris o putea urmări pe postul planetar al 
Tamirei. Sacrificiul n-a fost inutil, gândi el, după 
ce urmări câteva ore de dezbatere aprinsă pe 
tema folosirii mutanţilor rovi. Şansa ca rovii să 
fie exterminați se pierduse în lungi discuţii pe 
tema împărţirii lor între lumile aliate. O invenţie 
alcoră aparent şocantă fusese acceptată de 
majoritatea aliaţilor. 

În fine, după multe zile de navigaţie prin 
întunericul universal, ofiţerul de cart îl trezi pe 
Zaris din somn: 

— Ai noştri vin la întâlnire, domnule 
comandant. Vreţi să le spuneţi ceva? 

— Vin imediat în centrala de conducere, îi 
spuse Zaris. 

Se echipă rapid şi merse glonţ în creierul 
navei. Pe ecranul radarului, se zăreau şirurile de 
nave varange afluind câtre un singur punct. 
Zaris trecu în faţa marelui ecran de videotelefon 
şi începu să-şi apeleze amicii: 

— Bun găsit, frate Roinar! Gema, mă bucur să 
te văd. Roles, bătrâne, te mai ţin balamalele? 
Tamuz, ce-ţi mai fac mizarii? Andras, nu te-am 
văzut de o veşnicie, băiete... 

Comandanții flotilelor varange răspundeau 


rând pe rând şi se apropiau pentru a intra în 
formaţie, de o parte şi de alta a flotilei alcore. 
Mai mult de şaptezeci de astronave de diverse 
mărimi şi forme ocupaseră spaţiul universal. 
Zaris simţea cum încrederea în victoria finală îi 
creştea cu fiecare nouă flotilă apărută. De 
undeva, de deasupra lor, Mikal veganul anunţă 
că îi vedea pe radar şi luase curs de întâlnire. 
Zaris nu dispusese de asemenea forţe în niciuna 
din numeroasele expediţii de explorare făcute în 
viaţa lui. Comandantul alcor privea mulţimea de 
astronave care se orânduiau disciplinate, 
conform schemei de navigație şi simțea cum 
încrederea în viitor îi creştea. Da, vom făuri o 
nouă lume, gândi el şi se întoarse la odihnă. 
x 

De câteva zile, expediţionarii zburau cu stelele 
Orionului în față. Deja, se putea spune că 
escadra se  închegase. Varangilor li se 
alăturaseră shangii din Pegasus, veganii lui 
Mikal şi kobizii din constelația Draco. Mai mult 
de o sută de astronave goneau prin întuneric, 
cu lumina soarelui Rigel în față. Generalul 
sirusan Omogo îi anunţase că-i aştepta în 
punctul final de întâlnire, împreună cu flotila 
Orejonei. Exilaţii nu mai erau însă singuri. Mai 
mult de o sută de astronave de război ale 
Alianţei îi  încadraseră din toate părţile. 
Războinicii aliaţi veniseră să se asigure că 
sentinţa Consiliului Suprem va fi aplicată 


întocmai. Intraseră în contact cu Zaris şi-l 
informaseră clar că-i vor escorta până la 
frontiera de sud a Alianței. Alcorul nu 
comentase în niciun fel această măsură de 
siguranţă. Oricum, ceea ce avusese de ascuns, 
pitise atât de bine, încât niciun control nu ar fi 
putut depista nimic. 

În a opta zi de la întâlnirea navelor de război 
ale Alianţei, expediţionarii ajunseră la limita 
sistemului solar Rigel, în plină lumină. Zece 
astronave sirusane blindate, destinate unor 
lupte grele şi de durată, pluteau lin în faţa lor. 
Alte cinci, de mărimi diferite, se adunaseră ca 
puii în jurul unei cloşte, închipuită de o imensă 
astronavă de transport. Orejona îşi depăşise 
promisiunile. Venise cu forţe sporite. 

Zaris supraveghea din centrala de comandă 
pregătirea navetelor de transport. Conform 
înţelegerii, trebuiau să livreze aurul 
mercenarilor sirusani exact în punctul de 
întâlnire. Cadrul videotelefonului fu ocupat însă 
de Orejona. Aceasta arăta mult mai feminină, 
îmbrăcată în roz şi cu părul strâns într-o coafură 
netedă. Abia acum Zaris descoperi că 
exploratoarea orionă era de o frumuseţe 
stranie, răpitoare. 

— Te-ai ţinut de cuvânt, Orejona, constată el. 

— Am intrat într-un joc serios, alcorule. Îi 
respect regulile. 

— Mă bucur să aud aceasta. lţi propun să treci 


cap de formaţie, cu astronava ta de comandă. 
Mercenarii sirusani îţi vor acoperi ambele 
flancuri, asigurându-ţi protecţia. 

— Am văzut că ai trimis trei navete către ei. 

— Le-am plătit solda şi cheltuielile de 
pregătire a expediției. 

— Şi mie nu-mi plăteşti nimic, frumosule 
alcor? 

Femeia râdea şi-l tachina. Zaris intră în joc: 

— Dacă n-aş fi proaspăt însurat, cu o femeie 
splendidă, aş lua în calcul o vizită pe astronava 
ta. 

— Eu mă gândeam să te ajut, Zaris. Mutanţii 
tăi rovi sunt înghesuiți iar eu am spaţiu 
excedentar pe astronava de transport. Îi pot lua 
eu. 

— Eşti o fată bună. Îţi trimit o navetă cu 
jumătate din rovii noştri. 

— Ba sunt o fată rea. Bărbaţii orioni au ezitat 
să meargă cu mine. Mai mult de trei sferturi din 
echipajele mele sunt formate din femei. 

— Vă întoarceţi la matriarhat, râse Zaris. 

— Nu râde, alcorule! Când ajungem în lumea 
nouă, va trebui să-mi dai bărbaţi din echipajele 
tale. Doar nu vrei să mi se îmbolnăvească fetele 
de dor? 

— În regulă. Eu am mai mulţi bărbaţi decât 
femei. Dacă celelalte orione sunt la fel de 
frumoase ca tine, nu vor duce lipsă de 
pretendenți. 


— Sunt ca nişte flori, alcorule. Îmi trimiţi rovii? 

— Naveta cu mutanţi va pleca în câteva 
minute. Doar să-i adun şi să-i îmbarc. 

— Bine, comandante. După ce trecem 
frontiera, să asculţi de sfaturile mele mai ceva 
decât de legile Alianţei! 

— Contez pe tine, Orejona. La revedere. 

După dispariţia fermecătoarei brunete, Zaris 
intră în contact cu generalul Omogo. Acesta 
apăru în ecran încadrat de doi ofiţeri tineri, în 
uniforme foarte decorative. 

— Am livrat cantitatea de aur datorată, 
general Omogo, anunţă Zaris. Vă rog să 
încadraţi flotila  Orejonei, deoarece ea va 
îndeplini sarcinile de cercetare înaintată. 

— O femeie?! se miră negrul sirusan. 

— O femeie care a mai fost de multe ori 
dincolo de frontiera de sud. 

— Sigur? 

— Sigur. Provine dintr-o familie de 
contrabandişti care a făcut afaceri cu reptiloizii 
din sistemul solar Akernas. 

— Îmi place ideea. Noi şi reptiloizii... 

— Probabil, vom trece prin lumea lor fără 
luptă. Orejona va negocia trecerea paşnică. 
Vom plăti cât va fi nevoie, pentru a nu risipi 
vieţi omeneşti. 

— Oamenii mei sunt nerăbdători să lupte. 

— Nicio grijă, vom avea şi de luptat! Sper să 
aflu informaţii utile de la reptiloizii akernas. Ei 


au navigat departe, spre sud, câtre Calea 
Lactee. Posibil să cunoască sisteme solare 
interesante pentru noi. 

— Procedaţi cum credeţi de cuviință, 
comandant Zaris. Noi vă executăm ordinele. 

— În regulă, generale. Rămânem în contact 
permanent. 

După revenirea navetelor de transport la bord, 
Zaris dădu ordinul de plecare. Escadra se 
întinse în formă de săgeată, pe direcţia sud. 
Zaris numără o sută şi nouăsprezece astronave 
de diverse forme şi mărimi. Da, erau deja o 
mică lume plutitoare prin infinitul universal. 
Puteau constitui baza unei viitoare civilizaţii 
complexe şi metisabile. 

După două zile de marş, comandantul navelor 
de război ale Alianţei îl contactă pe Zaris, prin 
videotelefon. 

— Comandant Zaris, am ajuns la frontiera de 
sud a Alianţei, îl anunţă el. Memorează bine 
această limită! 

— Am marcat-o în sfera de navigaţie, îl 
asigură Zaris. 

— Dacă încercaţi să reveniţi peste frontieră, 
veţi fi întâmpinați cu foc, fără somaţie. 

— Nu mă mai interesează lumile aliate, omule, 
îl asigură Zaris. Noi plecăm către o lume mai 
bună, în care să trăim după obiceiurile noastre. 

— Aţi fost avertizaţi. Vă urez drum bun! 

Astronavele de război se desprinseră de 


escadră şi făcură cale întoarsă, către constelația 
Orion. Zaris convocă toţi comandanții de flotile 
la o videoconferinţă. Îşi începu comunicatul 
foarte simplu: 

— Am pătruns în necunoscutul universal. Vă 
rog să potriviţi ceasurile de bord la ora zero a 
misiunii Speranţa! De acum încolo, vom măsura 
timpul cu o singură măsură, oricât ar fi de lung. 
Fiecare astronavă îşi ţine propriul jurnal de bord 
iar comandanții de flotilă îmi vor raporta 
evenimentele deosebite, pentru a fi înscrise în 
jurnalul central al expediției. 

— Rupeţi toate punţile cu trecutul, observă 
Mikal. Noi vom păstra şi timpul vegan, pentru 
drumul de întoarcere. 

— E problema voastră. Între noi, vom folosi 
numai timpul Sperantei. Alte probleme? 

— Am intrat în contact cu Dem, imperatorul 
reptiloizilor  akernas, anunţă  Orejona. Ne 
aşteaptă la o întâlnire pe planeta sa, cam peste 
un an lumină. 

— Garantezi că nu e o capcană? 

— Am mai făcut afaceri cu ei. Sunt evoluaţi şi 
onorabili. În plus, escadra noastră va descuraja 
orice intenţii ostile. 

— În regulă. Vom face prima escală în 
sistemul solar Akernas. Până atunci, cu toată 
viteza înainte! 

Zaris părăsi sala de conferinţe şi merse la 
cabinetul de documentare. Studie aproape 


jumătate de oră informaţiile deţinute de Alianţă 
despre reptiloizii akernas. De sute de milenii, 
aceştia evoluaseră într-un sistem închis şi 
paşnic. Aceasta făcuse ca Alianţa să nu 
organizeze niciun fel de expediţii violente 
împotriva lor. Erau toleraţi în apropiere de 
frontiera de sud a Alianţei, deoarece nu 
reprezentau niciun fel de pericol. Ochii lui Zaris 
întârziară mult timp pe imaginile reptiloizilor 
akernas. Arătau aproape humanoizi la înfăţişare 
şi purtau îmbrăcăminte. Puteau folosi cu 
îndemânare atât membrele inferioare cât şi cele 
superioare. Craniile mari, acoperite complet cu 
solzi  cenuşii-verzui, indicau creiere bine 
dezvoltate. Numai  boturile proeminente, 
înzestrate cu  colţi ascuţiţi, aminteau de 
înrudirea lor cu fioroasele reptile de junglă. Ei 
nu posedau nici măcar coadă, dar se înmulţeau 
prin ouă, la fel ca orice altă reptilă. Datorită 
metabolismului foarte lent, akernasii puteau trăi 
şi până la zece mii de ani. Structura lor rasială 
era bazată pe caste foarte rigide, conduse de un 
imperator ereditar. Numai masculii participau la 
viaţa socială. Femeile se ocupau exclusiv de 
creşterea şi educarea puilor. 

— Mda, vorbi Zaris cu voce tare, sunt 
interesanţi. 

Opri aparatura de vizionare şi plecă spre 
cabina sa. 

Deja, număra în gând timpul noii lumi, timpul 


Speranţei. El îşi botezase astfel misiunea. 
Considerase că speranţa era cel mai potrivit 
sentiment pentru viitorul lor. 

x 

Astronavele escadrei pluteau lin pe deasupra 
planetelor din sistemul solar Akernas. Erau în 
plină escală. Câteva navete erau pregătire 
pentru vizita de curtoazie la curtea 
imperatorului reptilian Dem. Porniră cam în 
acelaşi timp, de pe astronavele comandanților 
de flotile şi se grupară deasupra planetei. În 
întâmpinarea lor, sosea o singură navetă de 
culoare închisă. 

— Urmăriţi naveta de pilotare, până la 
aterizare! recomandă Orejona prin videotelefon. 
Eu am schimbat deja mesaje cu ei şi am stabilit 
programul de întâlnire. 

— Recepţionat, confirmă Zaris de pe naveta 
sa. 

Coborâră pe deasupra unui soi de oraş, cu 
clădiri de formă emisferică. Pe străzi şi printre 
case se zărea un număr redus de fiinţe, deloc 
interesate de prezenţa lor. Reptiloizii nu sunt 
curioşi, notă Zaris în minte. Toate cele patru 
navete ale escadrei aterizară pe un platou din 
dreapta unui dom ceva mai răsărit decât restul 
clădirilor. Gărzile sirusane săriră din naveta lor 
şi-l încadrară pe Zaris într-o formaţie perfectă. 
Orejona cobori din naveta sa însoţită numai de 
două femei. Fiecare însoţitoare ducea câte o 


valijoară metalică. Zaris înaintă până lângă 
exploratoarea orionă şi-o anunţă: 

— Ne lăsăm pe mâinile tale, Orejona. Să ne 
anunţi ce trebuie să facem în fiecare moment, 
să nu săvârşim vreo greşeală! 

— Akernasii nu sunt foarte formalişti, îl 
asigură ea. Eu voi traduce tratativele dintre tine 
şi imperatorul Dem. Să fii scurt şi clar în 
exprimări! 

— În regulă. Mergem? 

— După mine! 

Orejona porni înainte, urmată la mică distanţă 
de cele două însoţitoare. In urma ei, păşea 
Zaris, încadrat de două grupe de mercenari 
sirusani, cu armele la piept. In faţa domului, 
aşteptau câţiva  reptiloizi aşezaţi pe două 
rânduri. Aceştia erau îmbrăcaţi în haine de 
culoare verde deschis. Pe ultima treaptă, încă 
un reptiloid, echipat într-un costum pătat în 
verde şi galben, privea formaţia de exploratori 
cu ochii săi imenşi, lipsiţi de gene şi sprâncene. 

Orejona trecu printre şirurile de reptiloizi şi 
urcă primele două trepte ale scării. Se opri, îşi 
lipi palmele şi-şi cobori fruntea către ele, într-un 
fel de salut respectuos. Însoţitoarele sale 
îngenuncheară la baza treptelor şi deschiseră 
valizele. Zaris observă scânteierea pietrelor 
preţioase şi a aurului. Inţelese că Orejona 
oferea daruri de bun găsit. Femeia discuta deja 
cu reptiloidul din capul scării, într-un limbaj 


dificil, plin de consoane. Se întoarse şi anunţă: 

— Comandantul Zaris poate înainta. Gărzile 
rămân afară. 

Zaris dădu ordin sirusanilor să rămână pe loc 
şi începu să urce scările. Se opri în faţa 
ciudatului imperator şi-l privi direct în ochi. Voia 
să-i arate din priviri sinceritate şi prietenie. Dem 
întinse mâna dreaptă şi-l atinse uşor pe umăr, 
spunând ceva către Orejona. Aceasta traduse: 

— Imperatorul Dem îţi cunoaşte situaţia, Zaris. 
Specialiştii lui au urmărit televiziunile din lumile 
Orionului şi i-au raportat de ce ai fost exilat. 

— Şi mă consideră vinovat? 

— Nu. Spune că ar fi procedat exact la fel ca 
tine. 

Imperatorul Dem se răsuci pe călcâie şi intră 
în clădire. Oaspeţii îl urmară, păşind pe lespezile 
de piatră roşie. Reptiloidul îi conduse până la o 
masă plină cu tot soiul de bucate şi-i invită să ia 
loc. Orejona se aşeză în dreapta lui şi începu să 
traducă: 

— Imperatorul Dem vă urează bun venit în 
lumea lui. E convins că îl vizitaţi cu cele mai 
bune intenţii şi nu veţi rămâne mult timp în 
sistemul solar Akernas. Vă mulţumeşte şi pentru 
darul oferit. 

— Avem intenţia doar de a trece prin acest 
sistem solar, câtre Calea Lactee, răspunse Zaris 
la discursul imperial. Nu avem gânduri ostile la 
adresa akernasilor şi nu le vom tulbura cu nimic 


viaţa. Ne interesează dacă pe direcţia noastră 
de marş există vreun sistem solar virgin, 
cunoscut de imperatorul Dem. 

Orejona traduse, apoi ascultă replica 
imperatorului. 

— Imperatorul Dem vă invită să gustaţi din 
bucatele tradiţionale ale poporului său. Aveţi în 
faţă numai delicatese: creier, costiţă şi 
muşchiuleţ de maimuţă, orez dulce şi fructe 
locale. Serviţi! 

Zaris nu întâlnea pentru prima dată un meniu 
nepotrivit cu gusturile sale. Ştia că nu avea 
dreptul să refuze, deoarece ar fi jignit 
sentimentele gazdei. Ca atare, ciuguli câte puţin 
din preparatele din carne şi se opri mai insistent 
la fructe. În acest timp, Dem înghiţea cu poftă 
ciosvârtele de maimuţă, cu tot cu oase. Zaris 
auzea oasele trosnind între dinţii săi ca nişte 
piroane ascuţite şi se întreba dacă reptiloizii 
consumă şi humanoizi. Află răspunsul mai 
curând decât se aştepta. 

— Imperatorul Dem te roagă să-i furnizezi 
măcar o sută de mutanţi masculi şi femele, îl 
anunţă Orejona. În schimb, ne va furniza o hartă 
a sistemelor solare cunoscute de ei, pe direcţia 
Căii Lactee. 

— Mutanţii mei cunosc numai limba Alianţei şi 
dialectele varange. 

— Nu-l interesează să discute cu ei, îl informă 
Orejona. Intenţionează să-i înmulțească şi să-i 


folosească pentru consum. Crede că au carnea 
mai gustoasă decât a maimuţelor sălbatice. 

— Dar _ rovii sunt fiinţe raţionale! protestă 
Zaris. 

— Nu te enerva! îl sfătui Orejona. Akernasii ar 
consuma şi carne de humanoid, dacă li s-ar ivi 
prilejul. Ei presupun că noi, la rândul nostru, n- 
am ezita să consumăm ouă sau carne de 
akernas. 

— Mi-ai spus că sunt evoluaţi! 

— Posedă o tehnologie destul de avansată, 
însă în materie de hrană nu au niciun fel de 
scrupule. Tot ce e consumabil intră în lanţul lor 
trofic. 

— Nu le dau niciun mutant! refuză Zaris decis 
să impună o regulă de morală cu care fusese 
crescut. 

— De ce? întrebă Orejona înainte de a 
traduce. 

— Deoarece fiinţele raţionale nu se mănâncă 
între ele. 

Femeia traduse, apoi ascultă explicaţiile 
imperatorului Dem. Acesta îşi deschisese gura 
într-un fel de zâmbet, dar arăta înfiorător, cu 
şirurile sale de dinţi ascuţiţi. Dem vorbea, se 
întrerupea, ridica un deget în aer şi relua 
argumentaţia. În fine, Orejona începu să 
traducă: 

— Imperatorul Dem susţine că toată materia 
vie vegetală şi animală posedă diverse tipuri de 


rațiune. Toate vietăţile suferă când sunt ucise şi 
mâncate. Legile universale permit însă celor 
mai puternici să-i consume pe cei mai slabi. Nu- 
ţi înţelege deloc ezitările, comandant Zaris. 
Crede că humanoizii şi-au creat reguli artificiale 
de hrană, după principii pur speculative. Insistă 
să-i dai o sută de rovi pentru informaţiile 
solicitate. 

— Dar eu n-aş putea consuma niciodată carne 
de akernas! exclamă Zaris. Tradu-i! 

Orejona traduse şi ascultă cu atenţie 
explicaţiile imperatorului Dem. 

— Să nu explodezi iar! îl avertiză ea pe Zaris. 
Imperatorul Dem susţine că el ar consuma 
carnea akernasilor din castele inferioare, în lipsa 
altui aliment. E sigur că şi supuşii săi ar gusta 
cu plăcere din trupul său. 

— Eu nu înţeleg acest sistem moral, se 
recunoscu Zaris învins. Nu putem discuta şi alte 
probleme decât hrana? 

— Putem, dar imperatorul Dem insistă că 
trebuie să-ţi schimbi opiniile despre lanţul trofic. 
Ei sunt foarte mândri că acţionează perfect 
natural. Ocazional, la festine, consumă ouă ale 
speciei lor, chiar cu pui formaţi în interior. 

— Ce oroare! N-am putea scurta această 
vizită? 

— Trebuie să negociezi la sânge, Zaris, îi 
replică Orejona. Dacă dai dovadă de slăbiciune, 
vei fi disprețuit şi minţit. 


— Parcă erau onorabili... 

— şi ţin cuvântul dat şi nu atacă pe la spate. 
Suficient? 

— Nu-mi dau rovii! 

— Atunci, voi da mutanţi din cei aflaţi în 
custodia mea, să încheiem pactul, decise 
Orejona. Şi aşa, pe timpul marşului, rovii se vor 
înmulţi exagerat. 

Zaris dădu încetişor din cap. Înţelesese că 
pătrunsese într-o lume cu alte reguli şi obiceiuri 
decât cele cu care fusese educat el. Trebuia să 
se adapteze, să supravieţuiască şi să învingă. 
Orejona schimbă câteva replici cu imperatorul 
Dem, apoi îl anunţă: 

— Dem îţi mulţumeşte pentru mutanţi. Îi vor 
îngriji bine şi-i vor prăsi până ce vor obţine 
suficiente exemplare pentru consumul elitei. 
Acum, ne invită în planetariu, să ne spună câte 
ceva despre lumile vecine. 

Imperatorul se ridică de la masă şi ei îl 
urmară. Reptiloidul se mişca uşor legănat, către 
capătul clădirii. Trecură printr-o deschizătură 
din zid acoperită cu o perdea şi se opriră într-un 
imens planetariu. Pe boltă scintilau sute de 
stele marcate cu semne ciudate. Era o parte din 
lumea sudului, către care navigau ei. Dem ridică 
degetul către boltă şi o rază de lumină ţâşni din 
unghia sa. Probabil, organismul său putea 
concentra energia electrică sau avea un 
dispozitiv montat în vârful degetului. 


Imperatorul începu să vorbească iar Orejona îl 
urmărea strict, traducând: 

— Acesta este un sistem solar cu o singură 
planetă. Vă puteţi opri pentru scurt timp pe 
planetă, pentru a culege plante carnivore. Sunt 
deosebit de gustoase şi hrănitoare. Nu vă 
sfătuiesc să înnoptaţi pe planetă, căci veţi fi 
consumaţi de plantele carnivore de tip hidră. 
Noi am pierdut mai multe echipaje, până ce am 
înţeles sistemul de viaţă de pe această planetă. 

— Dacă toate plantele sunt carnivore, cu ce se 
mai hrănesc? întrebă Zaris. 

— Posedă inteligență comparabilă cu a 
noastră. Ele consumă numai animale şi insecte 
bătrâne, care au terminat ciclul de reproducție. 
Astfel, îşi asigură hrana în mod continuu. Cele 
mari pot captura şi consuma fiinţele de 
mărimea voastră. Nici nu ştii de ce trebuie să te 
fereşti pe această planetă. Cele mai frumoase 
flori sunt şi cele mai otrăvitoare. De regulă, 
secretă un suc acid care dizolvă carnea imediat. 
În schimb, aşa cum v-am spus, au un gust 
delicios. Puteţi risca o expediţie scurtă, să 
defrişaţi cele mai cărnoase plante. 

— Vă mulţumim pentru avertisment! îi spuse 
Zaris. Şi sistemul din dreapta? 

— Sistemul solar din dreapta e nebun, 
răspunse  imperatorul Dem. Rotaţia primei 
planete este atât de rapidă, încât distruge orice 
fiinţă vie. Din această cauză, planeta respectivă 


e golaşă. Doar spori şi licheni lipiţi de rocile 
galbene. 

— ŞI celelalte planete? 

— A doua nu are atmosferă iar pe a treia se 
produc halucinaţii cumplite. Încă n-am înţeles 
mecanismul de producere al acestora. S-ar 
putea să fie de vină vegetaţia de ciuperci 
imense, care emană substanţe halucinogene. Ar 
putea fi de vină şi solul plin de cristale 
minuscule, ca nişte oglinzi. Ori, poate, întreaga 
planetă posedă o conştiinţă mai puternică decât 
creierele noastre. Dacă vizitaţi această planetă, 
riscaţi enorm. Nici vorbă s-o puteţi coloniza. 

— Şi mai departe? întreabă Zaris, arătând 
către o constelație de forma unei potcoave. 

— Nu ştim ce e acolo, recunoscu imperatorul 
Dem. Am trimis o singură expediţie de 
explorare şi nu s-a mai întors. În mod normal, ar 
trebui să existe măcar zece-douăsprezece 
planete. 

— Cred că am putea începe explorarea în 
acea direcţie, spuse Zaris. 

— De ce vă grăbiţi, humanoizilor? întrebă 
Dem. Aici, indică el o singură stea luminoasă, e 
o lume în formare, de circa trei miliarde şi 
jumătate de ani. Nimeni dintre cei cunoscuţi de 
noi n-a ajuns până acolo, însă astronomii noştri 
au calculat că steaua respectivă are cel puţin 
nouă planete. E posibil ca măcar una să fie 
colonizabilă. 


— Şi distanţa? 

— Cam la o mie de ani lumină. Exact în poziţia 
dorită de voi, în interiorul Căii Lactee. 

— Altceva de oferit? întreabă Zaris. 

— Nimic demn de atenție, răspunse 
imperatorul Dem. Un soare în stingere, cu 
planete reci. Probabil, locuitorii au murit ori au 
emigrat. Un sistem solar înconjurat de o centură 
de meteoriți mai deasă decât o sită. Nicio 
astronavă nu poate trece întreagă printre ei. O 
lume albastră, luminată de o stea care 
furnizează numai această culoare... Nimic 
potrivit pentru vieţile humanoizilor. 

— Puţine posibilităţi, comentă Zaris. 

— Dacă ar fi fost posibilităţi de trai, Alianţa 
Civilizaţiilor Humanoide s-ar fi extins. Pe noi ne- 
au lăsat să trăim aici, în Akernas, numai pentru 
faptul că nicio civilizaţie humanoidă n-a 
revendicat această planetă. 

— Înţeleg. În orice caz, vă mulţumim pentru 
informaţii! E mai mult decât nimic. 

— Humanoidule, ascultă-mi sfatul! îl îndemnă 
Dem pe Zaris. Mergeţi direct spre soarele nou, 
cu nouă planete! Dacă aş fi la strâmtoare, acolo 
aş pleca. E imposibil să nu găsiţi o planetă cu 
condiţii naturale de trai... 

— Voi studia problema, îl asigură Zaris. 

— Noi am studiat-o zeci de milenii. Dacă 
humanoizii ne-ar fi alungat de aici, acolo am fi 
plecat. 


— Bine, bine. E cam timpul să ne retragem. 

— Da, nu puteţi sta prea mult pe planeta 
noastră, fără să fiți iradiaţi. Organismele 
noastre sunt adaptate la radiaţia naturală. 

— Aha! făcu Zaris. 

Comandantul alcor înţelesese din ce cauză 
Alianţa nu colonizase şi sistemul solar Akernas. 
Niciun humanoid nu rezista mult timp în mediul 
iradiant. 

În timp ce Dem îi conducea către ieşire, lui 
Zaris i se păru că nu se lămurise complet 
asupra evoluţiei civilizaţiei reptiloide. Ca atare, 
o rugă pe Orejona să-i traducă nedumerirea: 

— Civilizaţia voastră este prea singulară. Noi, 
humanoizii, avem sute de lumi, cu zeci de rase. 
Sunteţi un fenomen accidental în Univers? 

Dem îi răspunse cu o întrebare: 

— Ai idee cam câte civilizaţii reptiloide au fost 
distruse complet de humanoizii aflaţi în 
expansiune? 

— Nu. 

— De miliarde de ani, humanozzii lichidează 
populaţii reptiloide, îl informă imperatorul. Nici 
eu nu-mi explic cum am scăpat noi. 

— Înseamnă că rasa dumneavoastră ar mai 
putea trăi şi în alte zone de Univers. 

— Posibil, dar noi nu cunoaştem nimic despre 
ei. Suntem izolaţi pe această planetă şi în 
pericol de stingere. 

— Pericol de extincţie? 


— Exact, alcorule. E preţul pe care îl plătim 
pentru adaptarea la mediul natural iradiant. Puii 
noştri sunt din ce în ce mai puţini şi mai fragili. 

— Ar trebui să plecaţi câtre o planetă mai 
potrivită traiului. 

— Unde? Toate expedițiile de explorare 
trimise către sud s-au topit în neant. Nu e viață 
în direcția în care mergeţi. Poate lumea soarelui 
nou să fie mai ospitalieră, însă n-am îndrăznit să 
ne aventurăm atât de departe. 

— Îmi pare rău, imperator Dem. 

— De noi? Să-ţi pară rău de voi, omule! Nici 
nu-ţi poţi imagina ce pericole vă pândesc pe 
lungul drum al pribegiei. 

leşiră din dom şi Zaris îl salută pe imperatorul 
reptiloid prin înclinarea capului. O invită pe 
Orejona alături de el şi cobori în mijlocul gărzii 
de sirusani. 

— Ce impresie ţi-au făcut? se interesă bruneta 
orionă. 

— Se prefac numai că sunt blânzi, deoarece 
ne sunt inferiori. Dacă nu s-ar teme de Alianță, 
ar deveni foarte agresivi. 

— l-ai citit bine. Îşi ascund ura la adresa 
humanoizilor care le-au decimat rasa. Dacă ne- 
ar prinde pe picior greşit, ne-ar ataca. 

— Pe tine nu te-au atacat niciodată, Orejona. 

— Pentru că aveau nevoie de mărfurile de 
contrabandă aduse din lumile Alianţei. Mai ales, 
de tehnologii moderne. Eram de neînlocuit, 


înţelegi? 

— Înţeleg. Chiar îi vei da rovii lui Dem? 

— Sigur. Nu putem face primul pas în infinitul 
necunoscut cu o înşelăciune. Nu se ştie ce 
relaţii au akernasii în lumile din faţa noastră. 

— Dem a spus că nicio altă civilizaţie 
cunoscută nu populează planetele de pe traseul 
nostru. 

— Şi cine te obligă să-l crezi? Poate ne-a 
minţit, să-şi ascundă nişte aliaţi. Îmi voi păstra 
cuvântul dat. 

— Al tău să fie păcatul... 

— Zaris, nu dau rovii cu plăcere. Sunt aproape 
humanoizi, plăcuţi şi curaţi. Noi i-am îndrăgit. 
Avem şi câţiva pui. Seamănă teribil cu copiii 
noştri. 

— Ai copii? îşi aminti Zaris că nu se informase 
măcar de atâta lucru, înainte de a o coopta pe 
Orejona în expediţie. 

— N-am nici bărbat, răspunse oriona. Îmi mai 
fac de cap un timp, apoi îmi voi întemeia o 
familie. 

— Şi vrei să-ţi dau un alcor. 

— MI-l găsesc eu singură. [i-am spus că sunt 
înfigăreaţă. 

La astroport, urcară în navetele de transport şi 
porniră pe drumul de întoarcere, către escadră. 
O navetă akernasă îi însoțea, cu scop de a 
prelua rovii dăruiţi. Zaris încă mai gândea dacă 
să-i dea ori să plece pur şi simplu, lăsându-l pe 


Dem cu buza umflată. În definitiv, acesta e 
angajamentul Orejonei, îşi spuse el şi-şi mută 
gândurile către viitor. Trebuia să aleagă o 
traiectorie de navigaţie şi nu prea avea pe ce se 
sprijini. Informaţiile reptiloizilor erau mai mult 
decât sărace. 

Ajuns pe astronava sa $oimul, Zaris dădu 
ordin navigatorului de serviciu să marcheze în 
sfera astrală constelaţiile indicate de către 
Dem, cu semnul întrebării. Nu era deloc sigur de 
ele. Era convins că, dacă noul sistem solar 
indicat de imperator ar fi fost atât de tentant, 
reptiloizii akernas ar fi pornit în exod spre el. O 
mie de ani lumină nu însemnau mare lucru 
pentru ei. 

Zaris rămase în centrala de comandă până ce 
întreaga escadră intră în formaţie de marş. 
Comandanții de flotile aşteptau de la el direcţia 
de navigaţie. Comandantul alcor oscila încă 
între două traiectorii. Orice direcţie am lua, tot 
prin necunoscut vom naviga, îşi spuse el şi dădu 
cap compas soarele nou, văzut în planetariul 
akernasilor. Subordonaţii nu trebuiau nici să 
bănuie că el, comandantul escadrei, avea unele 
îndoieli. Misiunea Speranţa trebuie executată. 
Vom întâlni planeta fericirii! se autosugestionă 
Zaris şi plecă în cabina sa. Escadra zbura prin 
noapte eternă, cu viteză maximă. Nici măcar o 
singură stea nu se zărea pe direcţia lor de 
navigaţie. Doar infinitul universal întunecat şi 


rece. 
Hoinari prin Univers 


Trecuseră şaptesprezece ani de la ultima 
escală şi niciun sistem solar nu se arătase în 
drumul lor. Escadra înainta pe direcţia soarelui 
nou, cu Soimul în frunte. Pe ambele flancuri ale 
flotilelor varange, zburau astronavele de luptă 
ale sirusanilor. Una dintre ele, cu rol de 
cercetaşă, naviga la câteva zile distanţă în faţă. 
Zaris stătea în centrala de comandă, urmărind 
activitatea navigatorilor. Deşi noile lumi se 
încăpăţânau să nu apară, el se simţea mulţumit. 
Ştiuse de la bun început că pleca pe o direcţie 
în care exploratorii Alianţei nu găsiseră urme de 
viaţă. După ce vom depăşi limita explorată de 
aliaţi, vom începe să întâlnim şi sisteme solare, 
gândea el. Nicio zonă de Univers nu e perfect 
goală. Noi sisteme solare se nasc, pe măsură ce 
altele vechi se prăbuşesc. Nimic nu se pierde în 
Univers. Totul se transformă... 

Gândurile lui Zaris lunecau pe nesimţite către 
fericirea sa personală. Deira adusese pe lume 
un băiat frumos şi inteligent. Genele alcore se 
vedeau în pielea creolată şi părul închis la 
culoare. Ochii albaştri, de vegan, probau şi 
contribuţia zestrei materne. Îi dăduseră numele 
de Ragnar, ceea ce în limba alcoră însemna 
cutezătorul. Copilul creştea împreună cu alţi 


nou născuţi în compartimentul lor special, sub 
îndrumarea unor educatori pricepuţi. Zaris nu 
scăpa însă niciun prilej de a-l lua cu el şi Deira, 
prin astronavă, să-i arate minunăţiile vieţii de 
explorator. Pruncul se arăta mai puţin interesat 
de tehnică. Plantele din seră îl atrăgeau însă ca 
un magnet. Le învățase pe toate şi le vorbea 
gingaş, cu glas scăzut, ca un vrăjitor din 
poveşti. În sufleţelul lui înmugurea o mare 
pasiune pentru natura vegetală. 

— Astronavă necunoscută în tribord treizeci 
de grade, auzi Zaris şi tresări din reverie. 

Figura întunecată a comandantului navei 
sirusane de cercetare îl privea întrebătoare din 
ecranul videotelefonului. Trebuia să ia o decizie 
imediată. 

— Urmăriţi-o! comandă Zaris, cu glas sigur. 
Dacă vă atacă, ripostaţi! Vă vom ajunge, în 
maxim cinci zile. Până atunci, aplicaţi 
procedurile de contact! 

— Am înţeles! raportă mercenarul sirusan şi 
se topi din ecran. 

— Transmite noua traiectorie către toţi 
comandanții de flotile! comandă Zaris 
navigatorului de serviciu. Să crească viteza la 
maxim, încât să ajungem nava cercetaşă! 

— S-a făcut, îl asigură navigatorul şi începu să 
transmită ordinul. 

lată că spațiu nu mai e atât de pustiu, gândi 
Zaris şi se apropie de ecranul radarului. Işi 


vedea escadra ca în palmă. Înregistră dintr-o 
privire schimbarea de curs şi creşterea vitezei. 
Da, avea o escadră disciplinată şi bine 
închegată. Zaris apelă comandanții de flotilă 
pentru o scurtă informare. De îndată ce le zări 
feţele curioase, le spuse simplu: 

— Cercetaşii au identificat o  astronavă 
necunoscută. Mergem la întâlnire. Poate aflăm 
informaţii folositoare. 

— E humanoidă? întrebă Shang Di. 

— Încă nu ştim. E o astronavă de transport de 
mari dimensiuni. 

— Cercetaşii au intrat în contact cu ocupanţii 
ei? 

— Încă nu. Îi urmăresc. Conform procedurii 
obişnuite, îi apelează în toate limbile cunoscute, 
pentru identificare. 

— Nu e cazul să ne îngrijorăm, interveni Mikal 
veganul. E numai o singură navă. 

— In spatele ei, se poate ascunde o întreagă 
escadră, îl contrazise generalul Omogo. Trebuie 
să fim vigilenţi. 

— Asta voiam să vă ordon şi eu, spuse Zaris. 
Nu trebuie să ne alarmăm, dar nici să ne culcăm 
pe-o ureche. Vom aborda astronava 
necunoscută cu toată precauţia posibilă. 

Comandanții de flotile raportară că şi-au 
însuşit misiunea, apoi salutară şi dispărură. 
Zaris rămase cu privirea pe punctul luminos al 
astronavei singuratice. Încerca să ghicească 


cine se aventurase atât de departe de ultima 
frontieră a Alianţei. 
x 

Astronava străină îşi continua netulburată 
cursul inițial. Nu răspunsese la niciun semnal iar 
detectoarele sirusane nu stabiliseră nicio 
prezență vie pe ea. Nu părea însă o astronavă 
părăsită sau defectă. De aproape, arăta cât se 
putea de bine întreținută. Avea o formă de 
romb, nemaiîntâlnită de expediţionari până aici. 
Nici inscripţiile de pe ea nu semănau cu nimic 
din ceea ce cunoşteau exilaţii. Asta îi făcea să 
gândească la o lume încă necunoscută, ajunsă 
în faza zborurilor astrale. 

Naveta principală de pe Soimul era gata de 
plecare. Zaris, patru cercetători ştiinţifici şi o 
grupă de luptători  sirusani  îmbrăcaseră 
costume speciale de protecţie şi se înarmaseră 
cu tot ce le era necesar pentru explorare şi 
luptă. O altă navetă se pregătea să părăsească 
flotila vegană. La atât limitase Zaris grupul de 
cercetare. 

— Pornim! anunţă Zaris şi-şi ocupă locul din 
dreapta pilotului. 

Naveta ţâşni din hangar ca o torpilă şi luă 
direcţia astronavei misterioase. Din sens opus, 
se zărea venind naveta vegană. După câteva 
minute, cele două navete se întâlniră. Porniră să 
înconjoare astronava străină, pentru a-şi face o 
imagine de ansamblu. Puntea superioară a 


acesteia era perfect netedă, cu excepţia a două 
corpuri greoaie, ca nişte tunuri, aşezate către 
prova. Zaris aprecie din ochi că astronava avea 
cam o mie de metri lungime, pe cinci sute 
lăţime şi cu o înălţime maximă de circa 
patruzeci de metri. Era totuşi o navă medie 
către mică. Pereţii laterali erau punctaţi de 
hublouri întunecate. Niciun orificiu de 
pătrundere nu se zărea la prima vedere. 

— Aterizăm pe puntea principală, în spatele 
tunurilor! comandă Zaris. 

Cele două navete se apropiară lin şi atinseră 
puntea. Abia acum, de aproape, observară că 
cele două presupuse tunuri de punte erau două 
domuri de observaţie. Pe partea din faţă a 
fiecăruia, strălucea câte o imensă lentilă. In 
spate, se zăreau cadrele uşilor de acces în 
interior. 

— Ancoraţi şi porniţi! comandă Zaris. 

Exploratorii îşi verificară legăturile cu naveta, 
apoi începură să înainteze prudenţi, către cele 
două domuri. În faţa uşilor, se opriră, să dea 
timp tehnicienilor să le deschidă. Pe partea 
dinafară, uşile nu prezentau niciunul din 
sistemele de închidere cunoscute de ei. Un 
simplu mâner situat la mijlocul uşii arăta că era 
totuşi vorba de încuietoare. 

Tehnicienii zăboviră minute în şir în faţa uşilor 
aparent simple, dar de nedeschis. Până la urmă, 
perforară mânerele cu laserul şi reuşiră să 


pătrundă. Zaris şi echipa sa aleseră domul din 
stânga, lăsându-l pe cel din dreapta în seama 
veganilor. O lumină slabă cobora din tavan 
împrăştiind întunericul. Lentila uriaşă, zărită pe 
dinafară, se prelungea cu un telescop uriaş. 
Zaris îşi puse ochiul drept la obiectiv şi privi. 
Câteva puncte luminoase slabe se zăreau pe 
direcţia de zbor a astronavei. O constelație 
necunoscută se afla la câteva zeci de mii de ani 
lumină. 

— Posibil ca nava să se deplaseze sub 
conducerea unui pilot automat, pe direcţia unei 
anumite constelații, anunţă Zaris. Telescopul 
urmăreşte în permanenţă aceleaşi stele şi 
transmite semnale pilotului automat. 

— Folosesc energia electrică la fel ca noi, îl 
informă inginerul din echipă. Nu ştiu cum 
produc, deoarece nu se simte uşoara vibraţie 
motoarelor generatoare. 

— Să coborâm! îi îndemnă Zaris, arătând către 
scara spiralată din stânga telescopului. 

Sirusanii porniră înainte, cu armele pregătite 
de tragere. La următorul nivel, întâlniră un 
culoar slab luminat care ducea către pupa. Pe 
stânga şi dreapta culoarului, se aliniau zeci de 
uşi lucioase. Le deschiseră una câte una, 
verificând interiorul camerelor. Nici urmă de 
suflare vie în ele. Doar stive de containere 
aranjate perfect se prezentau în faţa ochilor lor. 
Toate purtau inscripţii în alfabetul folosit şi pe 


VO 


coca navei. Exploratorii deschiseră câteva 
containere şi constatară că erau pline cu o 
materie maronie sub formă de granule. Luară 
câteva eşantioane, pentru verificări ulterioare, 
apoi coborâră spre următorul nivel. 

Chiar după primii paşi, fură întâmpinați cu 
ostilitate. Un cartuş energetic cât o minge de 
foc spulberă primul sirusan din patrulă. 
Exploratorii se îngrămădiră într-un adăpost din 
stânga holului şi strigară că au intenţii paşnice, 
în mai multe limbi de largă circulaţie în Alianţă. 
Nu le răspunse nimeni, însă. 

— Rămâneţi pe loc! ordonă Zaris. Verific eu 
despre ce este vorba. 

Comandantul  alcor închise ochii şi se 
concentră puternic. Urmări cu ochii minţii 
întregul hol, până în locul din care plecase 
lovitura. 

— E un robot cu senzori optici şi termici, 
anunţă el. Încerc să-l scot din funcţiune. 

Zaris formă un ghem de energie 
psihoelectrică, cu puterea creierului şi-l lansă 
către sistemul de comandă al robotului. O mică 
explozie şi o ploaie de scântei îl vestiră că îşi 
atinsese ţinta. 

— Încet, înainte! comandă el. 

Ajunseră la prima uşă şi o deschiseră. Centrul 
camerei era ocupat de un pupitru 
paralelipipedic, cu mai multe aparate în 
funcțiune, fapt probat de ledurile luminoase 


care scintilau într-o anumită ordine. De jur- 
împrejur, pe toţi pereţii, se înşiruiau fişete de 
dimensiunile unui om, cu uşi prevăzute cu 
mânere mari. 

— Nu deschideţi! îi opri Zaris pe exploratori. 
Scanaţi interiorul! 

Pe ecranele scanerelor apărură imagini slabe, 
semn că uşile erau blindate cu materiale greu 
penetrabile. Se puteau distinge formele unor 
corpuri asemănătoare celor humanoide. 

— Sunt din materie organică asemănătoare cu 
a organismelor humanoide, anunţă biologul 
echipei. 

— Ştiinţa impune uneori şi sacrificii, reflectă 
Zaris cu voce tare. Deschideţi primul fişet! 

Luptătorii  sirusani îşi  pregătiră armele. 
Biologul ocupă o poziţie după uşă şi împinse 
mânerul. Acesta cedă şi uşa se deschise cu un 
uşor sunet. Un semnal de alarmă începu să piue 
în aparatul din centrul încăperii. În interiorul 
fişetului, bine prinsă în chingi, stătea o fiinţă 
îmbrăcată într-un costum cenuşiu şi cu mască 
pe faţă. Din jurul coletului în care era învelită, 
se degaja un abur violaceu. Exploratorii nu 
puteau sesiza schimbările produse în atmosfera 
camerei, deoarece căştile lor erau perfect 
izolate. 

— Pare humanoid, aprecie biologul. Îi scot 
masca? 

— Scoate-i-o! ordonă Zaris. 


Biologul deschise zăvoarele care fixau masca 
opacă de restul costumului. O ridică încet şi se 
retrase un pas, să permită celor din spate să 
observe. O figură aproape umană, cu pielea 
puternic  zbârcită şi ochii închişi zăcea 
nemişcată. Pavilioanele urechilor şi nările erau 
mult reduse faţă de modelul humanoid. Ochii 
erau complet lipsiţi de sprâncene, oblici şi cam 
de două ori mai mari decât ai exploratorilor. 

— la probe! comandă Zaris biologului. 

Acesta îşi deschise trusa, îşi extrase 
instrumentele şi începu să ia probe de ţesut, de 
sânge sau alt lichid circulator, de păr şi de piele. 
Între timp, Zaris făcea comparații. Fiinţa străină 
era mai scundă şi mai firavă decât alcorii. Nu 
depăşea un metru şi şaptezeci de centimetri iar 
corpul său nu părea să aibă mai mult de şaizeci 
de kilograme. Comandantul făcu un pas înainte 
şi desfăcu mănuşa de pe membrul superior 
stâng al fiinţei studiate. Mâna era subţire, cu 
degete lungi şi fine, ca de copil. Avea şase 
degete, dintre care două opozabile. Zaris îi 
prinse la loc mănuşa şi comentă: 

— Robotul veghea echipajul conservat sau 
decedat. 

— Mai probabil, conservat, îl anunţă biologul. 
Cred că aceşti humanoizi se îndreaptă spre 
patria lor, asistați de roboţi. Sau, poate, 
navighează ca şi noi, către o lume nouă. 

— Dar ei ştiu exact unde trebuie să ajungă, 


comentă Zaris. Pilotul automat urmăreşte 
continuu aceeaşi constelație îndepărtată, cu 
ajutorul telescopului... 

Biologul îi puse fiinţei casca fumurie pe cap, o 
fixă cu cele două zăvoare, apoi închise uşa 
compartimentului, spunând: 

— Sper să nu-i fi afectat viaţa şi sănătatea. 

— Aici, ne-am lămurit. Mergem mai departe. 

La acest îndemn al lui Zaris, sirusanii porniră 
în frunte, spre o scară largă, ce cobora către 
nivelul inferior. Deja, auzeau sunete uşoare, ca 
o conversaţie. O rafală de gloanţe energetice 
luminoase le întrerupse înaintarea. Din nou, 
Zaris interveni şi anihilă robotul veghetor, cu o 
lovitură psi. Loviturile energetice continuau 
însă. Bombele de foc explodau chiar la 
picioarele lor, riscând să le aprindă 
echipamentul de protecţie. Zaris identifică al 
doilea robot războinic şi-l scoase din funcţiune. 

— Această astronavă pare să fie condusă 
integral de roboţi, constată el. Înseamnă că are 
un marş de foarte lungă durată, către o ţintă 
bine stabilită. 

— Sau au murit toate fiinţele şi roboții au luat 
comanda, îi completă biologul ipoteza. 

Exploratorii coborâră într-o cameră 
semicirculară de mari dimensiuni. Recunoscură 
imediat pilotul automat, în mijlocul centralei de 
comandă. Roboții luptători zăceau inerţi pe 
ambele laturi ale camerei. Inginerul echipei 


începu să cerceteze şi să filmeze aparatura de 
bord. Zaris chemă echipa vegană, pentru a se 
informa despre activitatea acesteia. Află că şi 
veganii se confruntaseră cu roboţi veghetori, pe 
care îi dezactivaseră cu tehnica lor psihotronică. 
Şi ei găsiseră membri ai echipajului humanoid în 
stare de conservare sau morţi. 

Veganii coborau deja către centrul navei, cu 
gând de a descoperi sistemul de propulsie 
folosit de astronava străină. Zaris le recomandă 
să nu deterioreze nimic şi-şi mută atenţia pe 
echipa sa. 

— Acesta este traseul parcurs de această 
astronavă, îl informă inginerul, arătându-i sfera 
de navigaţie. Au plecat de aici, au ajuns în 
interiorul Căii Lactee şi se întorc înapoi, pe 
acelaşi traseu. 

Zaris studie astrosfera, încercând să identifice 
constelații cât de cât cunoscute. Doar un colţ 
din constelația Orionului se zărea în sus şi către 
nord, în sfera aparatului de navigaţie. 

— Caută-le jurnalul de bord! ordonă el 
inginerului. 

— E aici, indică inginerul o casetă de mari 
dimensiuni. Înregistrat în imagini şi date. 

— ÎI poţi copia? 

— Îl pot, dar va fi dificil să-l înţelegem. Nu le 
cunoaştem limba şi alfabetul. 

— Avem destui lingvişti în escadră. Se vor 
descurca ei cumva. 


Inginerul începu să copieze jurnalul de bord, în 
minicomputerul său. Zaris se întreba dacă mai 
avea vreun rost să se amestece în viaţa acestor 
exploratori străini. Mikal veganul îl apelă prin 
staţia din cască şi-l anunţă că ajunseseră la 
sistemul propulsor. 

— Acest motor nu funcţionează cu galgor, îl 
asigură  veganul. Ei folosesc un material 
fisionabil, sub formă de bare subţiri. Din câte 
observ, e un sistem foarte economicos. Am 
putea să-l copiem şi noi. 

— la o mostră de material fisionabil! ordonă 
Zaris. Fă şi o schemă de principiu al motorului! 
Poate că vom fi nevoiţi şi noi să folosim acest 
sistem de propulsie. 

— Am înţeles! răspunse veganul. Le ducem pe 
astronava noastră să le studiem. Vă vom ţine la 
curent cu descoperirile făcute. 

Zaris se desprinse din locul în care îl prinsese 
discuţia cu Mikal. Răsuci unul din fotoliile din 
faţa panoului de comandă şi luă loc în el. Un 
ecran negru şi câteva comenzi stăteau în faţa 
lui. Pentru o fracțiune de secundă, creierul lui 
exersat  zări o imagine obţinută prin 
retrocogniţie îndelungată. Câteva fiinţe identice 
cu cea văzută în fişet, îmbrăcate în haine azurii, 
discutau aprins. Deci, de aici au condus ei 
astronava, concluzionă Zaris. 

— E gata, anunţă inginerul alcor. Avem 
jurnalul lor de bord. 


— Ne retragem fără a atinge nimic! comandă 
Zaris. Nu avem dreptul să intervenim în viaţa 
acestor călători astrali. 

Făcură cale întoarsă până la domul de 
observaţie. Acolo,  aşteptară întoarcerea 
veganilor. După ce echipele se reîntâlniră, se 
îmbarcară în navete. Se salutară şi se 
despărţiră. Navetele decolară una după alta, 
lăsând în urmă astronava greoaie, lunecând prin 
spaţiul infinit. Senzaţia de singurătate dispăruse 
complet din sufletul lui Zaris. Dacă şi în alte 
lumi trăiau humanoizi, puteau reuşi şi ei să 
fondeze o nouă civilizaţie. Faptul că străinii 
întâlniți pătrunseseră mult în interiorul Căii 
Lactee îi întărea credinţa că şi ei vor ajunge în 
lumile acelui conglomerat de stele şi constelații. 

x 


După aproape cincizeci de zile de la întâlnirea 
astronavei străine, Zaris convocă o scurtă 
videoteleconferință cu comandanții flotilelor din 
escadră. Îşi prezentă mesajul scurt şi clar, aşa 
cum îi era obiceiul: 

— Am reuşit să descifrăm jurnalul de bord al 
astronavei întâlnite pe drumul nostru. Fiinţele 
din astronavă provin din sistemul solar Merimag 
al constelaţiei Xala. Această constelație se află 
la circa trei mii de ani lumină, pe direcţia sud- 
vest faţă de Alianţa Civilizaţiilor Humanoide. Şi 
merimanii sunt humanoizi, însă nu cunosc nimic 
despre existenţa noastră. Cei pe care i-am 


întâlnit au făcut o incursiune în Calea Lactee. Pe 
drum au întâlnit mai multe sisteme solare 
locuibile, probând că Universul era format dintr- 
o pluralitate de lumi vii. Au întâlnit însă şi 
civilizaţii ostile, ocazie cu care au pierdut două 
din cele trei astronave ale expediției. Am 
introdus informațiile sigure, extrase din 
aparatele lor de navigație, în computerele 
noastre de bord. Ca atare, vom cunoaşte din 
timp lumile pe care le vom întâlni în marşul 
nostru. 

— Vom naviga exact pe traiectoria lor? se 
interesă Cucas varangul din sistemul solar 
Dubhe. 

— Vom adopta un curs paralel cu traiectoria 
lor, îi răspunse Zaris. Astfel, vom avea un reper 
de navigaţie, dar vom putea explora şi alte lumi. 
Sper s-o găsim cât mai rapid pe cea dorită de 
noi. Speranţele noastre au crescut, după ce 
savanții vegani au descoperit că merimagii 
aveau un sistem alternativ de propulsie, care nu 
depinde de galgor. Acum, îl cunoaştem şi noi. 
Vom pregăti câteva motoare pentru acest timp 
de propulsie, bazat pe fisiunea uranitului. 

— Deci, nu ne mai pândeşte nicio criză de 
combustibil, concluzionă Orejona. 

— Exact, confirmă Zaris. Mai am încă o veste 
bună. O flotilă kasee, formată din şapte 
astronave, vine din urma noastră, spre a ni se 
alătura. 


— Mai bine mai târziu, decât niciodată, 
comentă Shang Di. 

— În urmă cu câteva ore, am vorbit cu 
comandantul flotilei lor, generalul Daran. Au 
întâmpinat greutăţi la plecarea din Casiopeia. 
Ne vor ajunge în câţiva ani, mărind efectivele 
escadrei. Am terminat. Aveţi întrebări? 

— Când facem următoarea escală? se interesă 
kobizul Zigan. 

— Nu sunt foarte sigur. Dacă imperatorul Dem 
ne-a spus adevărul, primul sistem solar pe 
direcţia noastră de mers este Silad. Acolo ne-am 
putea opri câteva zile, pentru împrospătarea 
rezervelor de apă şi hrană naturală. La viteza 
actuală, ar trebui să pătrundem în sistemul 
solar Silad peste vreo trei ani şi jumătate. 

Nimeni nu comentă. Fiecare îşi făcea calculele 
de timp şi distanţe, funcţie de timpul precizat 
de Zaris. Încă înainte de plecare, exilaţii 
stabiliseră să folosească în continuare anul 
vegan de cinci sute de zile, cel mai uzitat în 
Alianţă. Asta nu-i oprea pe unii să-şi păstreze şi 
calendarele rasiale sau chiar planetare, în care 
aveau înscrise diverse sărbători. Zaris încheie 
conferinţa cu un salut călduros către toţi 
expediţionară, apoi se retrase în centrala de 
comandă a $o'imului. Sosirea kaseilor îl bucura 
în mod deosebit. Aceştia posedau tehnici 
speciale de dominat materia vie vegetală cu 
puterea minţii. Puteau grăbi sau întârzia 


încolţitul seminţelor, creşterea şi maturarea 
plantelor, coacerea fructelor. Nu era vorba 
numai de o abilitate nativă. Kaseii erau pur 
vegetarieni şi-şi dezvoltaseră aceste însuşiri 
pentru a compensa lipsa altor tipuri de hrană. 
Puteau fi deosebit de utili la colonizarea noii 
lumi din visele exilaţilor. 

x 

Imperatorul reptiloid Dem spusese adevărul. 
Planeta era exact în locul indicat. Se răsfăţa, în 
culori  cenuşii şi verzi, sub soarele Silad. 
Comandanții de flotile stăteau la 
videoteleconferinţă cu Zaris. Dezbăteau două 
probleme importante. Prima fusese ridicată ad- 
hoc de către shangi. Aceştia propuseseră să 
ocupe şi să colonizeze singura planetă din 
sistemul solar. Aceasta ar fi însemnat sfârşitul 
marşului lor şi reluarea activităţilor obişnuite. 

— Două impedimente se ridică împotriva 
propunerilor colegului Shang Di, argumentă 
Zaris. Suprafaţa de uscat locuibilă şi cultivabilă 
este prea mică pentru populaţia actuală şi de 
perspectivă a expediției noastre. În al doilea 
rând, majoritatea vegetației este carnivoră. 
Vom trăi înghesuiți şi într-un veşnic pericol. 

— Defrişâăm integral vegetaţia existentă şi 
cultivăm plantele noastre, îşi continuă Shang Di 
pledoaria. Cel puţin câteva generaţii, putem trăi 
pe acest petec de pământ. Între timp, putem 
continua explorările prin sistemele solare 


învecinate. 

— Tocmai aceasta e problema, replică Zaris 
liniştit. Sistemul solar Silad pare un accident 
universal. Nu face parte din nicio constelație, ci 
lunecă la fel ca un vagabond prin infinitul 
universal. Pentru siguranţa noastră şi a 
urmaşilor, trebuie să ocupăm un complex de 
sisteme solare destul de apropiate şi ospitaliere. 
Conform înțelegerii inițiale, pun la vot 
propunerea lui Shang Di. 

Urmară câteva minute de discuţii 
contradictorii, apoi comandanții de flotile 
votară. Majoritatea îşi însuşiseră sugestia lui 
Zaris, de a continua călătoria până într-o zonă 
cu lumi mai dese. Urma la rând a doua 
problemă de discutat. Zaris o prezentă succint: 

— Planeta posedă rezerve de apă dulce, 
vegetale şi animale comestibile. Ne putem 
împrospăta stocurile de hrană naturală, 
economisind produsele concentrate. În plus, 
putem aduna o mare cantitate de hrană pentru 
rovii mai puţin adaptaţi la hrana concentrată. O 
mare parte din vegetaţie este însă carnivoră şi 
agresivă. Unele plante pot consuma rapid chiar 
şi humanoizi. Din această cauză, trebuie să ne 
organizăm foarte bine. 

— Propun să folosim autovehicule blindate 
pentru deplasare pe planeta siladină, interveni 
Mikal veganul. În al doilea rând, observ că nu 
are rost să cărăm pe astronave mari cantităţi de 


materie primă vegetală şi animală. Sugerez să 
transportăm o instalaţie de conservare a 
acestor produse direct pe planetă. Ea va 
funcţiona câteva zile, până ce ne vom reface 
stocurile de hrană naturală, apoi vom muta-o 
înapoi pe astronavă. Noi, veganii, oferim 
această instalaţie perfecționată. 

— Câte navete din fiecare flotilă pot ateriza pe 
planetă? se  interesă Andras, comandantul 
varangilor din sistemul solar Merak. 

— Fiecare astronavă îşi poate trimite câte o 
navetă pentru apă şi alimente, răspunse Zaris. 
Aceasta presupune şi înarmarea fiecărei echipe 
cu tot ce este necesar pentru explorare şi 
apărare. 

Discuţiile se  încheiară rapid. Fiecare 
explorator ştia exact ce operaţii presupunea o 
aprovizionare cu apă şi alimente naturale. Zaris 
le reaminti că plantele prezentau pericole 
nebănuite, apoi se retrase, să-şi pregătească 
propriul echipaj. Intenţiona să plece şi el cu 
naveta pe sol, deşi poziţia de comandant nu-l 
obliga la aşa ceva. Era pur şi simplu curios să 
vadă la faţa locului cum funcţiona inteligenţa 
vegetală despre care îi vorbise Dem. Îşi adună 
specialiştii destinaţi acestei acţiuni şi le ţinu un 
mic instructaj. Un botanist şi un biolog urmau să 
identifice plantele şi animalele comestibile. O 
echipă de patru exploratori trebuiau să le 
culeagă ori să le vâneze, apoi să le livreze 


instalaţiei de conservare deservite de vegani. 
Un pilot şi un servant aveau ca sarcină să facă 
mai multe transporturi de apă, de pe planetă 
până pe astronavă. Deşi aerul planetei era 
respirabil, toţi trebuiau să poarte costume de 
protecţie şi măşti, pentru mai multă siguranţă. 

Echipa era gata de plecare. Două 
transportoare blindate fură îmbarcate, alături de 
echipamentul specialiştilor. Acestea urmau să 
fie folosite pentru explorări, pe timp de zi şi ca 
loc de odihnă, pe timp de noapte. Blindajul lor 
era suficient de gros să reziste oricărei 
agresiuni. Zaris lăsă ultimele instrucţiuni 
navigatorilor din centrala de comandă şi urcă în 
faţă, alături de pilot. Naveta îşi luă zborul către 
planeta siladină. Începe aventura, gândi Zaris, 
privind întinderea imensă a oceanului planetar. 
În jurul lor, zburau mai mult de o sută de navete 
de diverse forme şi mărimi, de pe celelalte 
astronave. Da, suntem o forță importantă, 
constată Zaris. 

Naveta alcoră ateriză într-un triunghi înverzit, 
între cursul unui râu, ocean şi junglă. Cele două 
vehicule şenilate coborără lent pe solul moale. 
Exploratorii, alături de ele, aruncau priviri în jur. 
Atmosfera era cât se putea de paşnică şi 
plăcută. Ca atare, îşi scoaseră mâăştile, să 
respire aerul curat şi tare al atmosferei siladine. 
Păsările ciripeau ca şi pe planeta lor natală. 
Vegetaţia mixtă, formată din arbori înalţi şi 


plante ceva mai reduse ca înălţime, nu arăta 
deloc ostilă. Dimpotrivă, florile mari, colorate 
puternic, păreau făcute anume să încânte ochii. 
În jur, nu se zărea urmă de animal, dar asta nu 
era o noutate. Cam toate animalele sălbatice se 
ascund la sosirea unor vizitatori zgomotoşi. 

Exploratorii se împărţiră în două echipe şi se 
îmbarcară pe vehiculele şenilate. Pilotul navetei 
şi servantul său rămaseră la sol, să testeze 
calitatea apei de râu şi să facă plinul cisternelor. 

— Încet, înainte! ordonă Zaris. Pe marginea 
junglei! 

Şenilatele porniră unul după altul, ca doi 
elefanţi. 

Exploratorii auzeau în căşti discuţiile dintre 
alte echipaje plecate în explorare. Înaintară fără 
oprelişti aproape jumătate de kilometru. In faţa 
lor apăruse o imagine de basm. O adevărată 
pădure de plante necunoscute le zâmbea 
îmbietor. Din trunchiul cărnos al fiecărei plante 
se desfăceau mai multe tije însoţite de frunze 
late şi groase. În capătul tijelor, se legănau 
ciorchini de fructe albăstrii sau flori de culoare 
roz pur, ca nişte clopote întoarse. 

— Nu-mi sunt cunoscute, anunţă botanistul. 
Să mergem, să le verificăm! 

— Trageţi căştile de protecţie pe cap! ordonă 
Zaris precaut. 

Botanistul acţionă foarte disciplinat. Îşi trase 
casca pe cap, îşi puse mănuşile şi se apropie de 


prima plantă. Desprinse un ciorchine de fructe 
şi se întoarse la autovehiculul blindat. Introduse 
o fructă rotundă, cam cât un ou de găină, în 
cuva aparatului de testare şi apăsă butonul de 
pornire. Un piston cobori şi zdrobi bobul imens. 
Pulpa cărnoasă, de culoare galben verzuie, lăsă 
un lichid gros, galben ca mierea de albine. 
Botanistul reglă analizorul chimic şi începu să 
citească pe scală substanţele conţinute de 
lichid. Concomitent, comenta cu glas tare, 
pentru ceilalţi membri ai echipei: 

— Fructul e dulce-acrişor, cu miros plăcut şi 
uşor digerabil. Nu are echivalent în vegetalele 
cunoscute de noi. Ar putea fi conservat ca 
gem... 

Plici! Una din tijele cu flori se aplecă brusc 
spre capul botanistului. Cupa florii se deschise 
larg şi-i cuprinse capul până la gat. Tija începu 
să revină la poziţia iniţială, târându-l pe botanist 
ca pe o jucărie. Nici n-ai fi bănuit că o tijă ceva 
mai groasă decât un braţ de om putea ascunde 
o asemenea forţă. Zaris se orientă inconştient. 
Scoase razerul din toc şi lansă o rază direct în 
tijă. O plimbă rapid de la stânga la dreapta, 
până ce se asigură că retezase braţul agresor. 
Cupa florii se deschise moale, eliberând capul 
botanistului. Din tăietura practicată de razer 
curgea un lichid roşietic. Unul din servanţi 
prinse tija cu fructe şi flori şi o trase lângă 
vehicul, departe de alţi potenţiali agresori. 


Botanistul îşi scutură capul, încă zăpăcit de 
atac. 

— Cât pe ce, comentă el. Să vedem ce conţin 
florile! 

Îşi curăţă aparatul de resturile fructului şi 
introduse în loc o floare pliată. Apăsă butonul de 
pornire şi urmări zdrobirea florii. Pe scala 
analizatorului începură să scintileze diverse 
cifre. 

— Acid clorhidric în cantitate mare, comentă 
botanistul. Cupa florii acţionează ca un stomac 
de animal. Descompune carnea în componente 
hrănitoare pentru plantă. Posedă un parfum 
puternic cu care atrage insecte sau animale 
mici. 

— Priviţi! strigă unul dintre exploratorii din 
echipă. 

O insectă mare, de forma unui liliac, se rotea 
nehotărâtă în jurul unei cupe de floare. Tija 
susținătoare a florii se pleca şi se ridica în 
urmărirea insectei. De îndată ce aceasta ateriză 
pe petale, cupa se strânse brusc, prinzând 
insecta în capcană. 

— Fructele sunt foarte hrănitoare, dar aproape 
imposibil de cules în siguranţă, aprecie 
botanistul. 

— Tăiem plantele din tulpină şi culegem 
fructele, decise Zaris fără şovăială. Ele se vor 
regenera din rădăcini. 

Exploratorii nu mai ezitară. Scoaseră razerele 


şi începură să taie arbuştii carnivori. În urma lor, 
botanistul şi biologul adunau fructele în 
containerele pregătite din timp. Pâlcul de 
vegetale se frământa ca o turmă sau haită de 
animale speriate. Plantele încă neatinse de 
razere tremurau şi se zbăteau, probă sigură că 
erau conştiente de ce li se întâmpla. 

— Unde au aceste plante creierele? îl întrebă 
Zaris pe botanist. 

— Toate celulele vii transmit informaţii într-un 
analizator din rădăcină, răspunse specialistul. 
Nu seamănă nici pe departe cu creierul uman, 
dar poate emite diverse judecăţi instinctuale, de 
hrană, de apărare şi de adaptare. In plus, 
plantele comunică telepatic între ele. Aşa se 
face că cele încă neatinse ştiu exact ce 
suferinţe au încercat cele tăiate. Întreaga 
pădurice se comportă ca o comunitate vie, 
legată prin sentimente de solidaritate în faţa 
factorilor agresivi. 

— Cât de complexă este viaţa în profunzimile 
ei! cugetă Zaris. Cine ar bănui că plantele pe 
care le culegem şi le consumăm atât de 
nepăsători trăiesc astfel de sentimente? 

— Noi nu bănuim, ci ştim, îi replică botanistul. 
Legile vieţii ne-au situat în vârful lanţului trofic, 
astfel că putem consuma vietăţile inferioare 
fără mustrări de conştiinţă. 

— Reptiloidul Dem extinsese acest drept chiar 
şi între membrii aceleaşi specii, îşi aminti Zaris. 


— Aceasta e o problemă de morală pur 
umană, îi răspunse botanistul. În lumea mea, ca 
şi în biologie, toate se reduc la lupta pentru 
existenţă. Nu există milă sau înţelegere pentru 
cei mai mici, mai slabi sau mai puţin inteligenţi. 
Ei sunt sacrificați pentru întreținerea şi 
dezvoltarea vieților celor mai puternici şi mai 
inteligenţi. 

În mai puţin de jumătate de oră, umplură 
containerele cu fructe. Zaris se interesă de 
poziţia laboratorului de prelucrare instalat de 
vegani şi-şi direcţionă cele două echipe către 
acesta. Străbătură o vâlcea, un teren pietros şi 
un pâlc de junglă, până ce ajunseră la locul 
indicat. Veganii instalaseră două laboratoare de 
mari dimensiuni, în timp record. În primul, 
intenționau să conserve diverse vegetale iar în 
cel de al doilea, carnea animalelor vânate. Din 
toate părțile, transportoare  afluiau către 
minifabrică. Zaris privea admirativ la râvna cu 
care munceau exploratorii. Înţelegea că aceştia 
tânjiseră după mişcare fizică, în aer liber, după 
atâta timp petrecut pe astronavă. Dacă am 
rămâne aici, am transforma petecul ăsta de 
continent într-o grădină înfloritoare, cugetă el. 
Nu, nu se poate! se contrazise imediat. Planul 
de cucerire a unor lumi mari, în care să ne 
putem dezvolta în linişte, trebuie respectat. 

— Câtă dorinţă de muncă în oamenii noştri! 
observă Mikal veganul. 


— Da, teribila dorinţă de a trăi din nou normal, 
pe pământ, confirmă Zaris, întorcându-se cu 
faţa către noul sosit. 

— Cu cât drumul va fi mai lung, cu atât mai 
puternică va deveni dorinţa de muncă brută, în 
mediul natural. 

— O dorinţă care ne va ajuta să transformăm 
orice planetă într-o lume ospitalieră, spuse 
Zaris. Vă las să vă faceţi treaba. 

— Nu-i aşa că fabrica mobilă de prelucrarea 
produselor e o soluţie foarte practică? cerşi 
veganul o mică laudă. 

— O soluție perfectă, răspunse Zaris. 
Felicitări! O vom folosi în toate escalele. 

— Succes la recoltat şi vânat! îi ură Mikal. 

Alcorii descărcaseră deja fructele şi stocaseră 
containerele goale în transportoare. Zaris îşi 
ocupă locul cuvenit, lângă pilotul primului 
transportor şi dădu semnalul de plecare. De 
data aceasta, se orientă direct prin junglă, cu 
gând să cunoască şi alte specii comestibile. 
Străbătură vreo zece kilometri prin desişul 
întunecos, până ce ajunseră la un pâlc de plante 
deja cunoscute. Umplură din nou containerele 
cu fructe comestibile şi se pregăteau să plece. 
Brusc, Zaris avu senzaţia că nişte ochi grei îl 
priveau cu aviditate. Intoarse încetişor capul şi, 
după frunzişul întunecos, întâlni capul lucios, 
maroniu-verzui, al unei reptile. Işi scoase 
încetişor razerul din toc şi trase pe sub mâna 


stângă. Fiara scoase un sunet gutural şi ţâşni 
prin faţa lor. Zaris scoase o exclamaţie de 
uimire. Animalul semăna teribil cu reptiloizii 
akernas şi purta un veşmânt zdrenţuit peste 
mijloc, acoperind organele genitale. 

Raționamentul exact se formă în milionimi de 
secundă, în creierul comandantului alcor. Foarte 
probabil, fiinţa era un akernas sălbăticit. 

— După el! ordonă Zaris şi sări din 
transportor. 

Exploratorii porniră în fugă pe o cărare 
îngustă, bătucită de tălpi goale, cu patru 
degete. Urmele se vedeau clar în pământul 
moale. Reptiloidul nu se mai zărea, dar ei 
auzeau zgomotul paşilor săi şi al frunzişului 
dislocat în goană. Alergară cu viteza maximă de 
care erau în stare mai mult de trei kilometri. 
Lumina soarelui începu să se zărească în faţă, 
apoi jungla cedă cu totul. În faţa lor se întindea 
un platou golaş, presărat cu stânci. Către 
stânga, pe un deal, se zărea un imens disc înfipt 
în pământ. Reptiloidul urmărit fugea în direcţia 
respectivă. 

Alcorii se opriră să-şi tragă sufletele. Zaris îi 
informă cu ipoteza sa: 

— O astronavă de explorare a reptiloizilor 
akernas a eşuat aici. Nu ştim când s-a produs 
accidentul, însă reptiloizii nu par complet 
sălbăticiţi. Aţi observat că încă poartă legături 
pe mijloc. 


— Sunt consumabili, anunţă biologul. 

— Nici nu se pune problema să ucidem 
vreunul. Sunt fiinţe raţionale. 

— Să-i vedem de aproape! propuse unul dintre 
luptători. 

Reptiloidul urmărit dispăruse în interiorul 
discului scufundat parţial în pământ. Alcorii 
porniră pe urmele sale. Din mers, Zaris o apelă 
pe Orejona. O rugă să-şi abandoneze momentan 
vânătoarea şi să vină către ei, cu o navetă. 

— Ce-i atât de important? se  interesă 
exploratoarea orionă. 

— Am găsit câţiva exploratori eşuaţi. 

— Şi vreţi să-i legăn eu? 

— Să discuţi cu ei. Sunt reptiloizi akernas. 

— Măi să fie! Vin imediat. 

Alcorii se apropiară până la vreo cinci sute de 
paşi de  astronava eşuată. De aproape, 
recunoscură tipul de navă-fulger folosită de 
akernasi pentru scurte incursiuni. Nu putea 
transporta mai mult de trei-cinci membri în 
echipaj. Rugina muşcase adânc metalul scrijelit 
de impact. Uşa prin care se strecurase cel 
urmărit era contorsionată, încât nu închidea 
nimic. Supraviețuitorii sau urmaşii lor îşi 
găsiseră totuşi un refugiu sigur în interiorul 
carcasei. 

Orejona sosi cu o navetă micuță, folosită doar 
pentru deplasări rapide ori pentru salvarea din 
astronave în pericol. 


Cobori însoţită de o femeie din aceeaşi rasă cu 
ea şi-l chestionă pe Zaris asupra situaţiei. 
Acesta îi explică ce văzuse şi care era ipoteza 
sa. 

— Imperatorul Dem n-a vorbit despre nicio 
expediţie recentă, îşi aminti ea. Posibil să fie 
eşuat mai demult. Mergem să-i vedem? 

— Mergem. 

Alcorii îşi pregătiră armele şi înaintară, 
înconjurându-i pe Zaris şi Orejona. Exploratorii 
deschiseră larg trapa de pătrundere în 
astronavă şi săriră înăuntru. Gestul lor fu urmat 
de câteva urlete prelungi, de spaimă sau de 
ameninţare. 

— Reglaţi armele pe raze paralizante! 
comandă Zaris. Nu ucidem niciun exemplar. 

Exploratorii înaintau cu prudență. Un miros 
greu le afecta respirația. Ca atare, îşi puseră 
măştile şi continuară să înainteze. După câțiva 
paşi, o încăpere largă, ce servise ca post de 
comandă, se deschise în faţa lor. Către peretele 
opus, circa treizeci-patruzeci de reptiloizi, cu 
gurile larg deschise, urlau înghesuiți unul în 
altul. Orejona făcu un pas înainte şi le strigă 
câteva cuvinte. Fiinţele încetară să urle, însă îi 
priveau la fel de înfricoşate. Orejona continuă să 
vorbească, dar nu primi niciun fel de răspuns. 
Abia după câteva minute, unul dintre reptiloizi 
scoase un soi de murmur. Oriona se întoarse 
spre Zaris şi-l informă: 


— Poate străbunii lor foarte îndepărtați să fi 
fost akernas. Ei nu înţeleg aproape niciun 
cuvânt din limba akernasă. 

— Înseamnă că străbunii lor foarte îndepărtați 
au eşuat iar urmaşii au involuat. 

— Aşa se pare. Vezi că le-au crescut din nou 
gheare de prădători? Înseamnă că au coborât 
aproape de regnul animal. 

— Putem face ceva pentru ei? întrebă Zaris. 

— Nu-i putem civiliza, răspunse Orejona. 
Drumul involuţiei e foarte lung. 

— Îi lăsăm să trăiască în starea în care sunt, 
decise Zaris. Retragerea! 

— E o lecţie amară, din care trebuie să 
învăţăm ceva, spuse Orejona. 

— Ce? întrebă Zaris. 

— Să nu ajungem niciodată în situaţia lor. Îți 
imaginezi cum ar arăta urmaşii tăi sălbăticiţi? 

Zaris nu-i răspunse. Nici nu îndrăznea să 
gândească la această variantă. Orejona urcă în 
navetă şi dispăru în atmosferă. Alcorii se 
întoarseră pe potecă până la transportoarele 
blindate, comentând evenimentul. Numai Zaris 
tăcea. Gândea că moartea era de preferat 
căderii în sălbăticia bestială. Spusele Orejonei i 
se imprimaseră adânc în creier şi-l frământau. 

x 

Seara îi prinse pe alcori încă în plină activitate. 
Livrară veganilor un ultim transport de fructe şi 
se întoarseră la astronavă. Intenţionau să 


organizeze o cină în aer liber, ca în timpul 
excursiilor de pe planeta natală. Servantul 
pilotului capturase o broască ţestoasă de mari 
dimensiuni, care putea fi gătită pe jar, în cel mai 
rustic stil posibil. În acest scop, întreaga echipă 
adună vreascuri uscate din jungla alăturată. 
Când focul începu să duduie vesel, pilotul i se 
adresă lui Zaris: 

— Domnule comandant, încep să înţeleg 
plăcerea vieţii în sălbăticie. 

— Pentru câteva momente, poate fi 
încântătoare, agree Zaris. Pentru toată viaţa, ar 
fi însă un blestem. 

— Oare? se îndoi pilotul. 

— Imaginează-te în pielea omului sălbatic! 
Singur, slab şi necunoscător în faţa forţelor 
naturii, a animalelor şi a plantelor agresive. 

— Probabil, numai reînvierea instinctelor de 
fiară îl poate salva, presupuse pilotul. 

— Cam ăsta e adevărul, spuse Zaris. Hai să ne 
bucurăm de câteva clipe libere şi de faptul că 
nu vom ajunge niciodată sălbatici! 

Mâncară cu poftă din carnea delicioasă a 
țestoasei şi băură apă filtrată de biologul 
echipei. O stare de adâncă plăcere îi cuprinsese 
pe toţi. Povesteau amintiri din excursiile trecute 
şi comentau evenimentele de peste zi. Cu mare 
greutate, s-au desprins de foc, către miezul 
nopţii, retrăgându-se în navetă, pentru somn. 
Înainte de a pleca la culcare, Zaris aruncă o 


privire pe bolta înstelată. Deja, către est, se 
zărea puzderia de stele ale Căii Lactee. Lumea 
de vis se apropia, încet, încet, de ei. Devenea o 
certitudine cu fiecare zi de zbor. 

Zaris se adânci în somn autoindus şi începu să 
viseze. Imagini din cea mai fermecătoare 
planetă întâlnită vreodată, Deira, îi renăscură în 
minte. Revedea plantațiile verzi, cu flori şi 
fructe în pârg, lucrate de rovi. Auzea clipocitul 
apei căzând în cascade mici, pe stâncile 
strălucitoare, de aur. Se legăna pe apa unui lac 
interior, la pescuit... Deodată, alcorul simţi o 
zguduitură şi se trezi. 

— Cutremur! strigă cineva şi lumina din 
navetă se aprinse. 

Proiectorul din exteriorul navetei le prezenta 
însă cu totul altceva. Nişte otgoane uriaşe, 
groase cât un trunchi de arbore tânăr, se 
întindeau peste vizorul din faţă. Naveta se 
zgâlţâia uşor, de parcă ar fi tras-o cineva. 

— Plante carnivore de tip hidră, îşi aminti 
Zaris de spusele lui Dem. Porniţi tunul cu laser! 

Prima rază laser ţâşni deasupra navetei şi 
începu să se rotească lin. Tentaculele ca nişte 
otgoane uriaşe începură să pârâie şi să se 
desprindă de corpul navetei. Altele îi luară locul, 
însă. 

— Au simţit carne vie în interior, comentă 
botanistul. Nu vor înceta atacul înainte de a fi 
complet distruse, deoarece nu posedă instinct 


de conservare. 

Servantul mânuia tunul laser în cerc complet, 
tăind braţele agresoare. Zaris se apropie de 
vizorul din faţă şi studie situaţia, printre 
tentaculele plantei-hidră. Acestea veneau din 
junglă, ca nişte şerpi uriaşi şi treceau pe 
deasupra celor două transportoare. Parcă 
întreaga junglă înviase în mod monstruos şi 
ataca noii veniţi. Comandantul alcor făcu un 
apel general, prin staţie, către toate echipajele 
rămase la sol. Se convinse că discuta cu oameni 
treji, apoi îi avertiză despre atacul plantelor- 
hidră şi le dădu ordin să-şi ia măsuri de apărare. 
După aceasta, îşi reluă observarea. Tentaculele 
hidrelor vegetale se aruncau cu furie asupra 
corpului navetei. Nu păreau deloc descurajate 
de pierderile produse de tunul cu laser. Aşa cum 
remarcase botanistul, îşi urmăreau prada cu 
orice risc. 

Atacul plantelor-hidră încetă abia după vreo 
oră. Mormane de tentacule arzânde zăceau în 
jurul navetei. Câteva cioturi aprinse se 
retrăgeau către junglă. Rădăcinile hidrelor nu 
mai posedau suficientă energie pentru a 
continua atacul. 

— De ce nu ne-or fi atacat în timpul zilei! se 
întrebă Zaris cu glas tare. 

— Ne-au studiat mişcările, îi răspunse 
botanistul. Au aşteptat să rămânem la punct fix 
şi nemişcaţi. Probabil, la fel atacă orice alt 


animal din junglă. 

— Un luptător să rămână de veghe! comandă 
Zaris. Se va schimba la fiecare oră. Astfel, vom 
fi siguri că nu ne vor surprinde alte creaturi de 
pe această planetă. 

Luptătorii îşi împărţiră schimburile de pază. 
Zaris se întinse înapoi în cuşetă, dar somnul nu-i 
venea deloc. Gândurile îi  rătăceau la 
complexitatea vieţii universale. Cine înzestrase 
plantele carnivore cu atâta inteligență? 
Botaniştii susțineau că acestea îşi căpătaseră 
bruma de conştiinţă în zeci de miliarde de ani 
de evoluţie şi de selecţie naturală. Atâtea 
milioane de specii, în vârful cărora ne înălţăm 
noi, humanoizii, cugeta Zaris. Toate, înzestrate 
cu cele mai diverse tipuri de conştiinţă şi 
instincte. E greu de crezut că sunt produsul 
unor creiere humanoide. Trebuie să existe ceva 
şi deasupra noastră. Ceva de tipul unei 
Hiperconştiinţe superioare celei humanoide. 
Comandantul alcor adormi cu gândul la acea 
Hiperconştiinţă. 


Un licăr de speranţă 


Ultimele navete se întorceau de pe planeta 
siladină. În câteva zile, exploratorii adunaseră o 
mare cantitate de hrană naturală şi de apă. Işi 
puteau continua drumul fără griji, cel puţin o 
bucată de timp. Pe timpul escalei, apăruseră şi 


primele victime. Doi exploratori, un shang şi un 
kobiz, fuseseră răniți mortal de plantele 
carnivore. Resturile lor au fost duse pe 
astronave pentru a fi se face funeraliile de 
despărţire, înainte de a fi părăsiţi în spaţiul 
universal. 

Zaris aştepta, în centrala de comandă a 
Șoimului, rapoartele comandanților de flotile. 
După ce se asigură că toate astronavele erau 
gata de marş, dădu ordinul de pornire pe 
direcţia stelelor din Calea Lactee. Acestea se 
înmulţiseră, încât acopereau cerul către est, ca 
o spuză subţire. Nu se putea ca, la o densitate 
atât de mare a sistemelor solare, să nu 
găsească planete locuibile. Scurta escală pe 
planeta siladină le trezise în suflete dorul după 
viaţa normală, pe un sol înverzit. Zaris cunoştea 
prea bine acest sentiment, din zecile de 
explorări anterioare. După mai mult timp 
petrecut în interiorul unei astronave, cam orice 
explorator începe să simtă un soi de 
claustrofobie şi o chemare imperioasă câtre 
spaţii deschise, în mijlocul naturii. 

Generalul Daran, comandantul flotilei kasee, îl 
anunţă prin videotelefon că se apropiase la mai 
puţin de jumătate de zi de ei, astfel că îi vedea 
bine pe radar. Aceasta era vestea bună care 
mai însenină fruntea întunecată a lui Zaris. 
Pierderea primilor doi exploratori îl întristase. 
Era învăţat să-şi păstreze echipajul intact, de la 


plecare şi până la sosire. Porni şi el radarul, 
identificând cele şapte punctuleţe ale flotilei 
plecate din Casiopeia. Escadra se întărea şi nu 
numai numeric. Forţele ei, la început cam 
pestriţe, învăţaseră să lucreze organizat, în 
echipă. Atitudinea prietenoasă a veganilor îl 
încânta în mod deosebit pe Zaris. Se aşteptase 
ca ei să se poarte orgolios, de pe poziţii de 
superioritate. Mikal îi făcuse proba unei 
camaraderii dezinteresate. Echipa sa procesase 
hrană pentru întreaga expediţie, fără a cere 
vreo compensație. Primii beneficiari ai acţiunii 
lor erau varangii şi orionii care aveau rovi pe 
astronave. Aceştia puteau fi ţinuţi în viaţă şi 
înmulţiţi numai cu hrană naturală. Hrana 
concentrată, cu care  expediţionarii se 
obişnuiseră, le producea rovilor slăbiciune şi 
sterilitate. 
x 

Trecuse mai mult de un an de la ultima escală. 
Escadra luneca tăcută prin infinitul universal, în 
timp ce echipajele îşi vedeau de rutina zilnică. 
Zaris era în seră cu fiul său Ragnar, bucurându- 
se de înflorirea liliacului alb de Alcor. 
Ghirlandele parfumate îi aminteau lui Zaris de 
nopţi târzii, în grădina înflorită, alături de Deira. 
Micuţul Ragnar desfăcea fiecare floricică, cu 
degeţelele lui subţiri, studiind-o cu ochi curioşi 
şi gravi. Insectele folosite special pentru 
polenizare băzâiau în seră. 


— Sistem solar în prova! anunţă navigatorul 
de serviciu prin staţia astronavei. 

Zaris se încordă instinctiv, ca un jucător la 
vederea țintei finale. Îl sfătui pe Ragnar să nu 
afecteze nicio floare şi să plece singur la cabină, 
când se va sătura de admirat. După aceasta, 
comandantul alcor porni în grabă către centrala 
de comandă a astronavei. Din mers, îşi făcea 
calculele. Era prea devreme să fi atins limita 
externă a lumilor lactee. Probabil, întâlneau din 
nou un sistem solar vagabond prin spaţiul 
universal. Dem nu-i vorbise de el, semn că 
akernasii nu ajunseseră mai departe de planeta 
siladină. 

— Vreau să văd! ceru Zaris imperios, de 
îndată ce pătrunse în cabina de navigaţie. 

Pilotul de serviciu îi împinse capătul 
telescopului. Comandantul îşi lipi ochiul drept 
de lentilă şi-şi concentră privirea. Într-adevăr, în 
prova strălucea un soare normal, aprins. 
Umbrele a trei sau patru planete se ghiceau în 
jurul lui. 

— Pare atractiv, murmură Zaris. 

— Nu figurează în niciun sistem de navigaţie, 
îl informă pilotul. Nici măcar merimagii nu l-au 
întâlnit. 

— Normal, deoarece ei au navigat pe o 
traiectorie mult mai către dreapta noastră. Noi 
punem cap compas pe soare şi înaintăm cu 
toată viteza. 


— Cum îl botezăm, pentru comunicări uzuale? 

— Kefra, răspunse Zaris, după un scurt 
moment de gândire. În limba strămoşilor noştri, 
înseamnă licăr de speranţă. 

— Ar trebui să intrăm în acest sistem solar în 
mai puţin de jumătate de an. 

— Să sperăm că nu ne va înşela speranţele. 
Comunică coordonatele tuturor comandanților 
de flotile! 

— Am înţeles! 

Zaris îl lăsă pe navigator să-şi facă treburile. 
El se întoarse la telescop şi începu să pipăie din 
nou lumea din jurul soarelui Kefra. Prima 
planetă, singura perfect vizibilă, avea o culoare 
roşietică. Asta nu-i spunea nimic despre 
compoziţia rocilor ei, floră şi faună. În spaţiu, 
culorile pot fi foarte înşelătoare. Numai să nu fie 
deja locuite, gândea Zaris. Oricum, o escală e 
bine venită. Îşi sătură privirile cu imaginile 
noului sistem solar, apoi începu să sondeze 
întunericul din jurul acestuia. După un timp, se 
lăsă păgubaş. Kefra era un sistem solar 
singuratic, la fel cu multe altele din Univers. Nu 
făcea parte dintr-o constelație mai bogată în 
sori şi planete. În fine, vom vedea, îşi spuse 
Zaris şi se retrase la treburile lui de comandant 
al escadrei. 

x 

Foarte probabil, soarele Kefra era tânăr. 

Lumina lui vie strălucea pe astronavele escadrei 


iar căldura lui se făcea simțită de la mare 
depărtare. Escadra exilaţilor oprise la limita 
exterioară a sistemului solar şi studia cele patru 
planete aflate în mişcări diferite. Astrofizicienii îi 
oferiseră deja lui Zaris primele informaţii certe 
despre noua lume. Fiecare planetă era deja 
catalogată, cu mişcările de rotaţie şi de 
revoluţie stabilite la perfecţie, cu informaţii 
certe despre compoziţia solului şi atmosferei. 
Aprecierile specialiştilor din toate  flotilele 
convergeau: o singură planetă, a doua de la 
soare, prezenta condiții favorabile vieții 
humanoide. Din păcate, era cuprinsă aproape 
integral de apă. Ici şi colo, insule ieşind din 
valurile oceanului planetar indicau resturile unui 
continent înghițit de ape. 

— Vom explora toate planetele, începând de 
la cea mai îndepărtată de soarele Kefra, 
decisese Zaris la videoconferinţă CU 
comandanții flotilelor. Vom câştiga experienţă 
de exploratori şi vom afla informaţii utile despre 
formarea sistemelor solare. În plus, majoritatea 
oamenilor noştri visează să pună din nou 
piciorul pe sol stabil, să simtă mirosul 
pământului. 

— Am putea excepta măcar a patra planetă, 
propuse kaseul Daran, abia sosit în escadră. 
Savanţii noştri ne prezintă o lume aproape 
albastră, lipsită de condiţii de trai. Ce rost are 
să irosim forţe umane, combustibil şi timp 


pentru a studia o lume total improprie traiului 
nostru? 

— Supunem la vot propunerea! decise Zaris. 
Eu sunt pentru explorarea acestei planete 
enigmatice. În mod normal, n-ar trebui să aibă 
culoarea pe care o observăm. Primeşte 
suficientă lumină de la soarele Kefra. Vă rog să 
votaţi! 

Mai mult de jumătate din comandanții de 
flotilă susţinură propunerea lui Zaris. Meritau să 
facă eforturi şi să-şi asume riscuri, pentru a-şi 
satisface o curiozitate pur ştiinţifică. În definitiv, 
nu erau nişte paria presaţi de lipsuri şi de timp. 
Aveau suficiente rezerve de combustibil şi 
hrană pentru a pătrunde în Calea Lactee. 
Câteva zile în minus, destinate cunoaşterii 
măcar superficiale a planetelor din sistemul 
solar Kefra, nu erau mare lucru. Ca atare, 
fiecare comandant de flotilă care votase pentru 
explorare stabili câte o navetă special echipată 
în acest scop şi se despărţiră cu salutările de 
rigoare. 

Zaris ordonă pregătirea celei mai mari navete 
de explorare de pe Soimul şi stabili personal 
echipajul acesteia. Se asigură că are geolog, 
botanist, biolog, medic, luptători şi exploratori 
încercaţi. Îi chemă şi le stabili sarcinile de 
pregătire a navetei pentru aterizare pe planeta 
albastră, apoi plecă în apartamentul său, să-şi ia 
rămas bun de la soţie şi băiat. Era sigur că 


făcuse o treabă bună, când impusese 

explorarea ciudatei planete. Chiar dacă nu 

prezenta condiţii bune de viaţă, planeta putea 

conţine minerale utile, mai ales, galgor şi uranit. 
x 


Naveta alcoră decolă a doua, după cea a 
veganilor. Se înscrise pe traiectoria de aterizare, 
în zona unui podiş central. Zaris descoperise 
această regulă în mod empiric, pe timpul altor 
explorări. De regulă, dacă studiezi centrul 
geografic al unei planete, îți poți face o imagine 
de ansamblu a acesteia. Alcorii înconjurară 
odată planeta, în zona ecuatorială şi observară 
că era lipsită aproape total de apă. Câteva 
lacuri, albastre şi ele, luceau slab între colții de 
piatră cenuşiu albăstrie a unor munţi. Veganii îşi 
anunţară intenţia de a ateriza pe malul unuia 
dintre aceste lacuri, cu scop de a studia 
compoziţia apei. Alcorii coborâră exact în zona 
stabilită, pe ecuatorul planetei. Îşi puseră rapid 
costumele de explorare, deoarece aparatele 
indicau o compoziţie de gaze nerespirabile. 
Vehiculele şenilate fură scoase din hangar şi 
toată lumea se adună la baza navetei. Deja, 
aveau un prim răspuns. Un soi de licheni ţepoşi, 
de culoare albastră, acopereau integral solul. Ei 
reflectau în atmosferă acea culoare stranie. 

Geologul şi pedologul rămaseră pe loc, lângă 
navetă, să studieze compoziţia rocilor. Pilotul şi 
un luptător îi asistau, să-i apere în caz că s-ar fi 


ivit vreun pericol. Ceilalţi exploratori se 
îmbarcară în trei autoşenilate şi porniră spre 
cea mai apropiată creastă muntoasă. 

— Această vegetaţie primitivă sintetizează 
altceva decât clorofila, îl informă botanistul pe 
Zaris. Am luat mostre, să le studiem pe 
astronavă. În orice caz, lichenii nu par 
comestibili. 

— Măcar ştim despre ce e vorba, îi replică 
Zaris. 

Autovehiculele se opriră în faţa unui canion 
prin care curgea un pârâu ceva mai mare. Unul 
din exploratori cobori şi luă un eşantion din 
lichid, să-i poată stabili compoziţia. După 
aceasta, porniră pe povârniş, către crestele 
muntelui. În mod vădit, nicio altă persoană nu 
trecuse pe acolo înaintea lor. 

— Apa conţine o mare cantitate de sulfat de 
cupru, îl anunţă biochimistul pe Zaris, după ce 
făcuse mai multe teste. Aceasta înseamnă că 
planeta ar putea conţine mari rezerve de 
minereu de aramă. 

— Total neutile pentru noi, replică Zaris. Care 
civilizaţie ultramodernă mai foloseşte arama? 
Acest metal este deja istorie pentru noi. 

După câţiva kilometri de marş, vehiculele nu 
mai putură înainta pe solul în pantă. Exploratorii 
coborâră, cu gând să escaladeze măcar un pisc, 
să-i stabilească compoziţia rocilor. Veganii îi 
anunţară prin staţie că au sondat lacul şi n-au 


găsit nici urmă de vieţuitoare. Se părea că 
ajunseseră pe o planetă lipsită de orice formă 
de viaţă, cu excepţia lichenilor albaştri. 

— Urcăm! decise Zaris şi porni în frunte. 

Doi luptători se grăbiră să-l încadreze, aşa 
cum era obiceiul. Ascensiunea le luă aproape 
două ore, însă rezultatul le răsplăti eforturile. 
De pe platoul pe care ajunseseră, se putea 
observa întreaga panoramă a munţilor din jur. 
Departe, către nord, se zăreau navetele 
celorlalţi exploratori. Una singură aterizase între 
două piscuri de munţi, din imediata lor 
apropiere. Era astronava mercenarilor sirusani, 
în căutare de valori comercializabile. Omogo îi 
contactă şi-i chemă către ei. Avea, spunea el, o 
descoperire interesantă. Zaris aruncă o privire 
la soarele Kefra. Până la apus, mai erau cel 
puţin şase ore. Suficient timp să ajungă pe 
versantul ocupat de sirusani şi să se întoarcă la 
navetă. Ca atare, dădu ordinul de plecare şi 
formaţia de alcori se întinse la drum. 

După vreo oră de marş forţat, alcorii ajunseră 
pe creasta pe care aterizaseră sirusanii. 
Generalul Omogo stătea pe bancheta unui 
transportor şi privea în zare. Zaris îl salută 
politicos, căci îl ştia că ţinea mult la etichetă, 
apoi luă loc alături de el. 

— Pustiu în jur, constată alcorul cu glas rece. 

— Şi cine a făcut sculptura aia? întrebă 
sirusanul. 


— E o stâncă roasă de vremuri. 

— Aşa am crezut şi eu. Hai s-o vedeţi de 
aproape! 

Exploratorii alcori se adunară în spatele 
comandantului lor şi porniră după Omogo. 
Negrul păşea cu atenţie pe colții de piatră. Îi 
conduse pe un mic platou din faţa unei creste şi 
le arătă stânca cioplită, întrebând: 

— Sferă sau cap de explorator astral acoperit 
de casca de protecţie? 

Zaris se apropie de ciudata sferă indicată de 
sirusan. O studie îndelung, apoi începu să 
cugete cu voce tare: 

— Deosebesc ochelarii şi proeminenţa pentru 
nas. Urechile ar fi putut fi acoperite de cască. Pe 
frunte, e marcat un semn necunoscut. Nu 
încape îndoială că e vorba de un cap de 
explorator humanoid sau de alt fel. 

— Privirea e îndreptată exact către răsăritul 
acestei planete, îi atrase atenţia Omogo. Cine s- 
a jucat aici, înaintea noastră? 

— Greu de spus. N-au lăsau niciun mesaj ori o 
altă urmă a trecerii lor prin zonă. 

— Şi dacă plantaţia de licheni e opera lor? 

— Asta nu vom şti-o niciodată. În orice caz, 
trebuie să ne bucurăm că suntem pe un drum 
pe care au mai trecut fiinţe raţionale 
superioare. 

— Oare, ele au făcut această sculptură? 

— Sigur, răspunse Zaris. Priveşte cât de fin a 


fost tăiată piatra! Sculptorul a folosit un 
instrument perfect. Un laser sau ceva similar. 

— Mda. Avem o întrebare în plus. 

— Înregistraţi imaginea! ordonă Zaris alcorilor. 
Vom înscri-o în jurnalul de bord. Poate că, în 
viitor, vom putea face vreo conexiune. 

— Nimic de exploatat, nimic de consumat, 
constată Omogo cu regret. Mergem? 

— Mergem, aprobă Zaris. Vă rugăm să ne 
transportaţi şi pe noi până la naveta noastră! 

— E o plăcere să vă servesc, comandant Zaris, 
îl asigură sirusanul. 

Exploratorii se  îmbarcară în naveta 
mercenarilor sirusani şi plecară spre locul în 
care rămăsese restul echipei alcore. În urma lor, 
imensul cap de piatră părea că zâmbea 
enigmatic, în soarele după amiezii. 

x 

Zaris alesese o dimineață însorită pentru 
explorarea celei de-a doua planete din sistemul 
solar Kefra. Toate navetele de explorare 
decolară în acelaşi timp, cu scop de a atinge 
solul planetei aproape deodată, să se poată 
sprijini reciproc în caz de pericol. Zaris îi 
informase despre descoperirea făcută de 
sirusani pe planeta albastră şi imaginea capului 
sferic făcuse înconjurul întregii escadre. Dacă o 
fiinţă raţională superioară ajunsese pe ultima 
planetă din sistem, se putea ca următoarele să 
fie locuite. Ca atare, pe fiecare navetă era 


prezent câte un specialist în stabilirea primelor 
contacte cu civilizaţii necunoscute. Intenţiile 
exploratorilor erau cât de putea de paşnice. 

De îndată ce atinseră atmosfera planetei de 
explorat, Zaris simţi că îl cuprindea buna 
dispoziţie. Atmosfera era străvezie, cu uşoare 
nuanţe de verde deschis. Aceasta le permitea 
să presupună că solul era acoperit cu vegetaţie 
cel puţin asemănătoare cu cea de pe Tamira. 
Alcorul anticipa plăcerea unor păduri, a unor 
pajişti înverzite sau chiar a unor grădini. Zaris 
visa în timp ce naveta se apropia de solul 
planetei. De această dată, întinderea de uscat 
era mai redusă, în favoarea unui adevărat 
ocean planetar. Astronava ateriză în punctul 
stabilit, aproape de ecuator şi exploratorii 
coborără. 

Zaris nu se înşelase în visele sale. O iarbă 
verde crud, înaltă de aproape douăzeci de 
centimetri, se unduia sub un vânticel slab. Către 
stânga lor, un cârd de animale necunoscute, cu 
cocoaşă şi coame, păşteau nepăsătoare de 
zgomotul făcut de  navetele în coborâre. 
Pădurea începea de la marginea unui lac cu 
oglinda clară. 

— Aerul conţine mai mult oxigen decât cel 
respirat în mod obişnuit de noi, îi anunţă 
biochimistul despre rezultatul verificării sale. 
Dacă ne scoatem măştile, vom simţi un soi de 
beţie. 


— Acceleraţia gravitaţională e mai scăzută 
decât pe Tamira, îi anunţă geologul. Putem 
înainta prin salturi mari, fără a ne lovi. 

Zaris deschisese larg braţele, să cuprindă 
lumea nouă. 

— E locuibilă, rosti el cu un zâmbet larg pe 
faţă. Mergem s-o cunoaştem mai în detaliu. 

Ca de obicei, pilotul şi o gardă rămaseră lângă 
navetă. Restul echipei se îmbarcă pe 
transportoare şi porniră pe direcţia pădurii. 
Opriră pe malul lacului şi aşteptară răbdători ca 
biologul şi biochimistul să-şi facă verificările. 
Aflară că apa era potabilă, deşi prezenta un mic 
plus de magneziu. Biologul prinse în plasă o 
vietate ciudată, nici peşte, nici batracian. 
Aducea mai degrabă cu o vrabie umflată în faţă 
şi cu coada lungă. Biologul o studie pe toate 
părţile, apoi o introduse într-un recipient, pentru 
analize ulterioare. Nicio altă vietate nu se mai 
arătă pe marginea lacului sau în apă. Din 
pădure, însă, se auzea larmă de păsări sau de 
animale.  Exploratorii îşi pregătiră  razerele 
paralizante şi începură să înainteze prudenţi. 

— De ce nu zărim nicio floare? puse unul din 
alcori problema. Numai iarbă şi arbori? 

— Poate e o plantație, dădu Zaris glas unei 
speranţe ascunse. 

Pătrunseră în pădure, cu toate simţurile treze. 
Biologul reuşi să paralizeze câteva păsări şi să 
le pună în cuşti. Penajul acestora aducea cu cel 


al păsărilor cunoscute, însă speciile erau 
diferite. Botanistul observă că arborii aparţineau 
numai de trei specii şi se înmulţeau prin 
seminţe crescute în păstăi necomestibile. Îşi 
înregistră imaginile arborilor şi luă câteva 
frunze, deoarece păstăile cu seminţe nu erau 
coapte. 

— Cam atât, constată Zaris. Mergem înapoi la 
transportoare. 

Exploratorii se întoarseră din nou la şenilatele 
lor şi porniră în jurul lacului. Terenul urca uşor în 
pantă iar în depărtare se zăreau câteva dealuri. 
După ce depăşiră culmea, Zaris exclamă: 

— Am învins! Planeta e locuită. 

Entuziasmul lui părea mult prea mare faţă de 
ceea ce aveau în faţă. Câteva clădiri în 
paragină, nu mai mari de un etaj şi fără 
acoperiş, înconjurau un soi de turn pătrat. larba 
creştea în voie printre ele iar piatra cenuşie a 
caselor era roasă de parcă ar fi fost şlefuită. 
Alcorii opriră transportoarele lângă turnul pătrat 
şi coborâră. În jur domnea o linişte de mormânt. 

— O aşezare părăsită, îi anunţă Zaris prin 
staţie pe ceilalţi conducători de echipe. Fiţi 
foarte atenţi! Ar trebui să găsim locuitori. 

In timp ce vorbea cu spatele la turnul pătrat, 
Zaris simţi o uşoară apăsare în ceafă şi un 
început de ameţeală îl încercă. Se întoarse iute, 
să descopere sursa agresiunii. Ochii săi întâlniră 
numai zidurile roase. 


— Am detectat prezenţă vie! strigă biologul. 
Posedă biocâmp similar celor humanoide. 

Exploratorii se adunară spate la spate, în cerc, 
cu privirile către exterior şi cu armele pregătite 
pentru a paraliza orice agresor. 

— Acolo! strigă unul dintre exploratori şi 
trimise un glonţ energetic. Sfera cenuşie! 

Toate privirile alcorilor se îndreptară către 
locul indicat. O umbră străvezie, de formă 
elipsoidală, cu un nucleu mai închis la culoare, 
luneca pe zid, ca o imagine. Nu părea să posede 
consistenţă materială. În următoarea clipă, unul 
dintre exploratori căzu cu faţa înainte. Ca la 
comandă, toţi exploratorii deschiseră focul 
asupra imaginii mişcătoare.  Elipsoidul se 
strânse brusc în jurul nucleului întunecat şi 
dispăru din raza lor de vizibilitate. 

— E viu şi încărcat cu bioenergie de tip uman! 
strigă biologul. 

— Ce este? întrebă Zaris. 

— O vietate unicelulară despre care am citit în 
arhivele exploratorilor din Alianţă. Paralizează 
creierele umane cu emisiuni psihoenergetice 
foarte puternice. 

— E raţională? 

— Nu se cunoaşte. Nimeni n-a schimbat 
informaţii cu ea. 

Medicul se ocupa de alcorul căzut. Ceilalţi 
exploratori se retrăgeau încet către 
transportoare. Glasul veganului Mikal sună în 


casca lui Zaris: 

— Am descoperit un astroport! 

— Vreo astronavă? se interesă Zaris. 

— Nimic. Pare că locuitorii de aici au plecat în 
grabă. Toate sunt lăsate vraişte. 

— Exploraţi în detaliu şi înregistraţi imaginile! 
Le vom analiza împreună. 

— Am înţeles, raportă veganul. 

Alcorii aşteptau cu ochii la Zaris. Acesta 
decise: 

— Intrăm într-o casă, să ne lămurim ce s-a 
întâmplat cu populaţia. 

Exploratorii îl înconjurară, pentru a-l proteja şi 
păşiră către prima casă, cu armele pregătite. 
Uşa căzu de îndată ce o atinseră. In prima 
cameră, întâlniră câteva schelete rezemate de 
zid, uşor îndoite. 

— N-au fost  humanoizi, constată Zaris 
dezamăgit, cu ochii la schelete. Probabil, nişte 
animale pripăşite în ruine. 

Antropologul urmărea cu degetul înmănuşat 
curbura coloanei vertebrale, apoi trecu la 
craniul cu botul alungit, ca de câine. In fine, 
studie membrele inferioare şi concluzionă: 

— N-au fost humanoizi, dar erau bipezi. Ce 
legătură poate fi între ei şi lucrurile din cameră? 

Exploratorii se dispuseră într-un singur şir, să 
poată studia puţinele obiecte din cameră. Un 
cadru în aparenţă metalic zăcea sub fereastra 
goală. In partea dreaptă, un vas emisferic încă 


lucios, plin cu o substanţă neagră. Între 
schelete, câteva obiecte lunguieţe, cu vârfuri 
ascuţite, păreau suliţi. 

Un stâlp de piatră susţinea tavanul. Pe el, 
cineva scrijelise mai multe semne grosolane. 
Exploratorii le înregistrară video, deşi nu păreau 
descifrabile în niciun fel. 

— N-au cunoscut energia electrică, nici 
mijloace tehnice avansate, concluzionă Zaris. 
Asta nu se potriveşte deloc cu astroportul 
descoperit de vegani. Înainte! 

In a doua cameră, exploratorii avură parte de 
o surpriză. Un mecanism complicat, format din 
rotiţe şi pârghii metalice, era aşezat pe un 
suport. In dreapta lui, pe un soi de scaun 
metalic, încă un schelet identic cu cele deja 
văzute. Pereţii din fundul camerei erau complet 
acoperiţi cu semne trasate ceva mai îngrijit. O 
statuetă de circa treizeci de centimetri înălţime 
stătea într-o firidă. Figurina aducea vag cu 
imaginea unui humanoid ceva mai deosebit. 
Faţa îi era ascuţită şi prevăzută cu un nas lat şi 
coroiat, ca o provă de navă. Ochii îi ocupau 
aproape toată fruntea iar gura arăta ca o simplă 
fantă. Degetele de la mâini erau lipite cu o 
pielijă ca la broaşte. Bustul nu prezenta şi 
membre inferioare, însă pieptul era ascuţit ca o 
carenă. 

— Luaţi tot! ordonă Zaris. Filmaţi şi peretele! 

În timp ce vorbea, Zaris simţi din nou 


apăsarea în ceafă şi senzaţia de slăbiciune. Se 
întoarse brusc şi slobozi un foc din razer către 
umbra ovoidală din uşă. | se păru că auzi un fel 
de scâncet şi arătarea dispăru. 

— Ne luptăm cu un soi de fantome străvezii, 
observă biologul. 

— Trebuie să capturăm una, replică Zaris. 
Dacă pot agresa creierul uman, înseamnă că 
posedă rațiune. 

— N-am idee cum ar trebui să procedăm. Par 
compuse integral din energie adunată în jurul 
unui nucleu. 

— Mergem în turn! hotărî Zaris incitat de 
atacul enigmaticei entităţi. Dacă vom captura 
măcar nucleul... 

Exploratorii ieşiră din casă şi porniră spre turn, 
cu vigilenţa trează. Pătrunseră la parter, fără 
nicio împotrivire. O scară spiralată ducea către 
vârf. 

— Pentru a construi aşa ceva, au avut nevoie 
de cunoştinţe de geometrie, raţionă Zaris. Sper 
să nu se prăbuşească scara. Urc singur. 

Incepu să urce, în timp ce restul exploratorilor 
îi vegheau fiecare pas. Scara, deşi roasă, părea 
destul de solidă. Zaris reuşi să ajungă până peo 
platformă de piatră, de pe care se putea 
observa întreaga câmpie, până la lac şi pădure. 
O imagine fugară, rod al retrocogniţiei, îi lumină 
mintea. Cobori liniştit şi-şi informă camarazii: 

— Aici locuiau mutanţii care vegheau turmele 


stăpânilor. A fost un fel de sat. 

— Inseamnă că undeva, pe planetă, trebuie să 
existe şi un oraş al stăpânilor, judecă unul din 
exploratori. 

— Aşa ar trebui. Să vedem ce spun ceilalţi. 

Zaris apelă pe rând echipele de exploratori. 
Niciuna nu întâlnise vreun oraş nou sau în ruine. 
Ca şi ei, găsiseră resturi ale unor clădiri 
grosolane şi schelete de non-humani. Echipa de 
shangi descoperise şi urmele unei explozii 
nucleare de mari proporţii. Era vorba de un 
crater cu diametrul de câţiva kilometri, plin cu 
apă, care prezenta încă un grad ridicat de 
radiaţie. 

— Trebuie să fi existat un oraş pentru cei care 
foloseau astronave! repetă Zaris. Trebuie! 

— Unde să-l fi ascuns? întrebă unul dintre 
exploratori. 

— Ascuns!? întrebă Zaris. Aceasta trebuie să 
fie soluţia. 

Comandantul alcor apelă din nou toate 
echipele de exploratori. Le ordonă să plece 
către munţi şi să caute urmele unui oraş 
civilizat. Era o simplă intuiţie de-a lui. Nu 
întâlnise oraşe ascunse în niciuna din expedițiile 
sale. Văzuse însă în arhiva Alianţei Civilizaţiilor 
Humanoide mai multe oraşe ascunse sub munţi, 
sub lacuri ori sub ţărmuri de mări. Ocupanţii 
acestor refugii avuseseră motive diverse pentru 
a se ascunde. Unii erau fugari din sistemele lor 


solare. Alţii practicau pirateria în diverse 
constelații. În fine, destui se ascundeau în 
măruntaiele unor munţi pentru a scăpa de 
radiaţiile distrugătoare ale unor conflicte 
nucleare. O astfel de civilizaţie ascunsă putea 
să fie cheia misterului. 

— Înapoi, la navetă! ordonă Zaris. Vom zbura 
şi noi către munţi. 

Exploratorii alcori se îmbarcară în 
transportoare şi porniră în viteză înapoi. Câteva 
umbre ovoidale ieşiseră de prin case şi se 
adunaseră într-un grup, exact la intrarea în 
satul părăsit. Păreau să converseze între ele. 
Alcorii nu întoarseră capetele, să le vadă. Erau 
entuziasmați de perspectiva găsirii oraşului 
ascuns. Nu erau animați numai de spiritul de 
aventură. Posibila prezenţă a unei civilizaţii de 
nivelul lor, atât de departe spre Calea Lactee, le 
întărea credinţa că vor descoperi o lume care să 
întrunească condiţiile ideale din planurile 
expediției. 

Odată ajunşi în navetă, Zaris comandă 
pilotului să se ridice sus în atmosferă, încât să-i 
ofere posibilităţi de a observa un spaţiu cât mai 
larg. După aceasta, porni holograful şi începu să 
studieze imaginile iniţiale, luate în timp ce 
înconjurau planeta. Două lanţuri de munţi, 
aproape simetrice, despărţeau planeta în două. 
Zaris îşi concentră atenţia pe cel din imediata 
apropiere. Culmile muntoase începeau lin, ca 


nişte simple dealuri, apoi se ridicau către 
înălţimi semeţe, pe direcţia nord. Atingeau 
înălţimea maximă cam pe la jumătatea distanţei 
dintre ecuator şi polul nord, apoi coborau din 
nou, pierzându-se sub calota polară. După 
câteva minute de cugetare, Zaris îi indică 
pilotului o curbură largă, aproape de jumătatea 
lanţului muntos: 

— Aici să ne duci! 

— Am înţeles! În maxim jumătate de oră, vom 
fi acolo. 

Naveta prinse viteză pe direcţia nord. Zaris se 
consultă cu comandanții celorlalte grupe de 
exploratori. Le sugeră să scaneze culmile 
muntoase, în căutarea unui oraş săpat direct în 
stâncă. După aceasta, închise ochii şi încercă să 
vizualizeze obiectivul. Operaţiunea nu-i reuşi, 
semn că oraşul căutat era încă la mare distanţă. 
Nu mai avea însă niciun dubiu că acesta exista 
cu adevărat. Intuiţia îi spunea că-l va găsi. 

Naveta ajunse în colţul de sud al curburii 
muntoase. 

— Aici ar trebui să fie, spuse Zaris. Coboară la 
altitudinea de observare, pilot! 

Din coborâre, exploratorii observară că munţii 
din stânga se dispuneau ca un amfiteatru. 
Terenul din faţa lor era tăiat de linii regulate 
care, la o privire atentă, se dovediră drumuri 
părăsite. Instrumentele de observare le 
permiseră să distingă pâlcuri de pomi pe rod 


amestecați cu arbori, flori crescând în 
neorânduială, prin iarba înaltă, resturile unor 
canale de irigaţii... 

— Aici au fost vii şi grădini bine organizate, 
aprecie botanistul. 

— lar stăpânii le admirau din amfiteatru, îl 
completă Zaris. Observaţi dispunerea masivelor 
muntoase? Sunt cu faţa către sud, astfel că 
primesc lumina solară întreaga zi. 

— Natura nu creează niciodată munţi atât de 
regulaţi, observă geologul. Parcă au fost tăiaţi 
cu laserul. 

— Chiar au fost tăiaţi, preciză comandantul. 
Văd deja oraşul din spatele blocurilor de piatră. 
Anunţaţi toate echipele să se adune aici! 

În timp ce un explorator transmitea chemarea 
către toate grupele, Zaris făcea un raţionament 
complex. Dacă iţi aşezi locuința cu faţa către 
soare, înseamnă că vrei să te bucuri de lumina 
lui cât mai mult. Dacă iţi creezi parcuri, grădini 
şi livezi in faţa casei, inseamnă că le şi vezi. 
Deci, necunoscuţii locuitori ai acestui oraş din 
munte trebuiau să aibă ferestre către sud, 
concluzionă comandantul alcor. Crestele păreau 
însă perfect netede, fără niciun orificiu. Totul 
era tern, de un cenuşiu trist. Poate că blocurile 
de stâncă se mişcă şi ferestrele se deschid, 
presupuse Zaris. 

— Locuri de parcare sau de aterizare, îl 
atenţionă pilotul. 


Zaris îşi lipi fruntea de binocilul electronic şi 
privi către pământ. De la poalele munţilor şi 
până la terenurile cultivate, se întindea o 
suprafaţă pietruită, lată de circa treizeci de 
kilometri. Nu încăpea îndoială că fusese lucrată 
de mâinile unor fiinţe raţionale, deoarece banda 
de piatră urmărea scrupulos, cu aceeaşi lăţime, 
baza amfiteatrului muntos. 

— Aterizează exact lângă muntele din vest! 
ordonă Zaris pilotului. 

Acesta începu imediat manevra de aterizare. 
Pe cer, se zăreau punctuleţe mişcătoare. 
Navetele celorlalte echipe de exploratori 
veneau la întâlnire. Zaris porni scanerul şi-i citi 
indicaţiile primare. Masivul în formă de 
amfiteatru se înălța până aproape de zece mii 
de metri. Un oraş pe verticală, gândi Zaris şi-şi 
reglă  scanerul. Acesta începu să indice 
concavităţile din stâncă, însă nu foarte clar. 
Când naveta atinse solul, Zaris putu zări deja 
compartimentele tăiate în miezul muntelui, 
dincolo de peretele frontal. 

— Să vedem minunea! îşi îndemnă el 
echipajul să coboare. 

De îndată ce atinseră solul, alcorii se 
apropiară curioşi de masivul perfect neted. 

— Are uşi şi ferestre! strigă fizicianul echipei. 
Sunt de aceeaşi culoare cu stânca, pentru 
mascare perfectă. 

Zaris făcu cei câţiva paşi care îl despărţeau de 


fizician şi pipăi peretele cu degetele. Sticla 
fumurie a ferestrei atinse îi permise să zărească 
vag interiorul unui apartament foarte spaţios. 

— Foarte disciplinaţi, comentă el. Au închis 
totul, deşi au plecat în mare grabă. 

— Poate că altcineva a închis uşile şi 
ferestrele, interveni  ciberneticianul grupei. 
Posibil să fi fost roboţi din interior sau un sistem 
automat de închidere, bazat pe senzori de 
mişcare. După ce găsim o uşă, ne vom lămuri 
cum funcţionează acest sistem. 

Celelalte navete ale expediției începură să 
aterizeze. Zaris le ordonă oamenilor săi să nu 
întreprindă încă nimic, deoarece se impune o 
activitate planificată. După aceasta, ieşi în calea 
noilor sosiți şi-i aşteptă să se adune în jurul său. 
Când ultimii sosiți se alăturară grupului de 
lideri, Zaris începu să explice: 

— Acest masiv muntos ascunde un oraş pe 
verticală. Uşile şi ferestrele apartamentelor sunt 
confecţionate dintr-un material încasabil şi 
fumuriu, pentru a masca prezenţa locuitorilor. 
Vă propun să împărţim masivul în sectoare, 
luând fiecare câte unul la explorat. În final, vom 
aduna toate informaţiile, le vom analiza 
împreună şi vom trage concluziile. 

— Pătrundem prin forță? întrebă Mikal 
veganul. 

— Ciberneticienii ar trebui să deschidă uşile şi 
să acționeze ascensoarele de pe fiecare scară. 


Dacă vor fi depăşiţi de complexitatea tehnicii 
folosite de foştii locuitori ai oraşului, vom forţa 
uşile. 

— Putem ridica obiecte? se interesă Shang Di. 

— Trebuie să ridicaţi orice înscris, imagine sau 
obiect care ne lămureşte cine au fost, cum au 
trăit şi de ce-au dispărut locuitorii acestui oraş. 

— Obiectele de valoare vor fi ale noastre, 
spuse generalul Omogpo sirusanul. 

— Desigur, aprobă Zaris. Conform 
contractului. Vă rog numai să nu distrugeţi 
informaţii! 

— Înţeles! raportă mercenarul negru. 

— Ne împrăştiem de-a lungul peretelui frontal 
şi găsim uşile, continuă Zaris. După ce 
pătrundem, ne informăm reciproc cu cele 
descoperite. Ţineţi armele paralizante 
pregătite! Ucideţi numai în caz de pericol real şi 
iminent! S-a înţeles? 

— Înţeles! răspunseră comandanții de grup 
aproape deodată. 

— Succes! le ură Zaris şi se îndreptă către 
grupul de alcori. 

Işi informă echipa cu cele discutate şi stabilite, 
apoi le ordonă să treacă la verificarea zidului de 
piatră. El se întoarse la fereastra deja 
descoperită şi trimise o pasă psihoenergetică 
către interior. În fracțiuni de secundă, vizualiză 
un apartament modern, mobilat foarte luxos şi 
prevăzut cu sistem de iluminare în tavan. Deci, 


necunoscuţii cunoşteau energia electrică sau o 
formă de energie similară. Mai multe aparate 
nemaivăzute în viaţa sa erau distribuite prin 
apartamentul de trei camere. 

— Aici e uşa, îi strigă un explorator poziţionat 
către dreapta sa. 

Toţi alcorii se grăbiră să se adune în jurul uşii. 
Ciberneticianul păşi înainte şi începu să-şi 
verifice metodele de deschidere cunoscute. 
Sistemul de deschidere nu reacţionă la mişcare, 
energie termică, voce şi impuls 
electromagnetic. În final, specialistul încercă s-o 
deschidă cu amprenta sa palmară pusă pe 
ecranul din dreapta ei. Un mic zgomot se auzi 
din interior, însă uşa rămase nemişcată. 

— Uşa se deschide pe bază de calculator şi 
imagini palmare,  raportă  ciberneticianul. 
Niciuna din palmele noastre nu e înscrisă în 
memoria calculatorul. 

— Comunicaţi descoperirea şi celorlalte 
echipaje! ordonă Zaris. Daţi-vă la o parte din 
faţa uşii, căci s-ar putea să aibă un sistem de 
ripostă la efracţie! 

După ce se convinse că toate echipele erau în 
siguranţă, Zaris îl îndemnă pe cibernetician: 

— În forţă! 

Specialistul ridică lansatorul laser şi trimise o 
lovitură în centrul uşii fumurii. Materialul pocni 
şi se sparse în mii de granule. O lumină gălbuie 
umplu cadrul uşii. Zaris ridică o piatră şi o 


aruncă către interior. La atingerea stratului 
gălbui, piatra produse o flamă şi se topi 
instantaneu. Picături din ea căzură la baza uşii. 

— Dincolo de uşă, e un paznic automat, 
constată Zaris. Comunicaţi şi celorlalţi, să nu se 
hazardeze! 

— Nu putem trece, rosti careva şovăielnic. 

— Trebuie să trecem! îl contrazise Zaris. Un 
moment! 

Comandantul alcor se aşeză în faţa uşii, cu 
palmele întinse înainte. Închise ochii şi trimise o 
scurtă pasă psi. Simţi arsura şi se retrase 
instinctiv. Palmele sale începură să se mişte 
uşor, în sens rotativ. Un glob de energie 
translucidă se adună între ele. 

— Mai bine cu laserul, domnule comandant, 
încercă să-l oprească ciberneticianul. 

— Raza laser nu posedă inteligenţă, îi replică 
Zaris, fără a-şi întrerupe activitatea. 

Deschise ochii şi-şi privi sfera de psihoenergie. 
Era de dimensiunile unui pepene verde de soi 
bun. Putea încerca. 

— Daţi-vă înapoi şi adăpostiţi-vă! le ordonă 
Zaris alcorilor. Dacă mi se întâmplă ceva, 
medicul să-mi facă o injecție cu metagra! 

Privirea lui Zaris urmărea liniştită perdeaua 
gălbuie de energie necunoscută.  Întinse 
amândouă mâinile în față şi-şi dirijă sfera de 
psihoenergie către interior. Când o simți lângă 
pelicula de foc a energiei gălbui, întrerupse 


legătura cu ea. Un trăsnet înfiorător zgudui 
muntele din faţa exploratorilor. Ceaţa gălbuie 
dispăru la fel de brusc cum apăruse. Zaris 
întinse încrezător mâna prin deschizătura uşii şi- 
şi îndemnă colegii: 

— După mine! Cineva să anunţe celelalte 
echipe cum se poate anihila sistemul de pază! 

Exploratorii alcori pătrunseră într-un hol mare, 
de formă pătrată. Deşi singurul orificiu era uşa 
spartă, lumina solară inunda încăperea din 
toate părţile. Zaris se roti cu privirea pe ziduri, 
să descopere sistemul de iluminare. 

— Întregul perete e din sticlă transparentă, îi 
explică fizicianul. Lumina solară e condusă de 
un sistem de oglinzi de jur-împrejurul holului. 

— Intrăm în apartamentul din stânga! decise 
Zaris şi arătă uşa acestuia. 

Ciberneticianul se grăbi s-o verifice. După mai 
multe încercări, descoperi că era deschisă. O 
împinse şi făcu loc întregii echipe să intre în 
camera de circa o sută de metri pătraţi, dinspre 
faţa muntelui. Şi aceasta era luminată perfect. 
Zaris se lăsă pe un fotoliu larg şi-şi îndemnă 
specialiştii: 

— Verificaţi toate aparatele! Identificaţi toate 
informaţiile despre foştii locatari! 

Membrii echipei se împrăştiară prin întregul 
apartament. Zaris aruncase deja o privire prin 
prima cameră şi intuise că  necunoscuţii 
aparținuseră de o civilizaţie rece şi foarte 


ordonată, care nu permitea manifestarea 
slăbiciunilor personale. Nicio fotografie, 
hologramă ori statuetă nu se zărea nicăieri. 
Niciun bibelou, o vază pentru flori ori alte 
mărunţişuri care dau personalitatea unei 
camere, funcţie de stăpân. 

— Aici, domnule comandant! îl chemă 
ciberneticianul. 

Un ecran de circa patru metri pătraţi se 
luminase, pe peretele din fundul camerei. În el, 
apăruse imaginea unei fiinţe care semăna 
destul de bine cu statueta văzută în satul 
părăsit. Capul îi era complet lipsit de păr, ochii, 
mari şi oblici, nasul, umflat şi ascuţit, ca un cioc 
de răpitor şi gura, numai o fantă subţire. Corpul 
fiinţei era îmbrăcat într-un costum gri lucios, ca 
de scafandru. Era greu de ghicit dacă era 
mascul ori femelă. Fiinţa vorbea, însă. Vorbea 
rar, aproape mecanic, astfel că fiecare cuvânt 
se auzea perfect. Ciberneticianul lua imagini cu 
holocamera. 

O altă fiinţă similară, ceva mai scundă şi mai 
subţire, se alătură primeia. 

— E femelă de mamifer, observă 
ciberneticianul. Posedă glande mamare. 

— Ar putea fi şi humanoizi, replică Zaris. Nu 
înţeleg însă de ce sunt atât de înguşti şi cu 
pieptul ascuţit. 

— Poate că au un alt sistem de respiraţie, 
interveni biologul. Imaginile sunt filmate sau în 


transmisie directă? 

— Aproape sigur, filmate, răspunse 
ciberneticianul. Am introdus unul din aceşti 
cilindri în orificiul cel mai potrivit. 

— Schimbă cilindrul! ordonă Zaris. 

Ciberneticianul execută comanda. De data 
aceasta, cele două fiinţe se aflau la marginea 
unei grădini de lângă o livadă foarte organizată. 
In faţa lor, munceau câteva fiinţe bipede, cu 
capete aproape triunghiulare şi cu  boturi 
alungite, ca de lupi. 

— Stăpânii şi mutanţii, comentă Zaris. Am 
intuit bine organizarea lor socială. 

Biologul veni dintr-o cameră din spate, cu 
câteva cutii în mână şi i le arătă comandantului: 
__— Hrană conservată. Carne, legume şi fructe. 
In aceste flacoane, sunt medicamente sau 
hrană concentrată. Deci, locatarii se hrăneau 
aproape ca noi. 

— Dar se îmbrăcau foarte modest, raportă 
unul din exploratori. În toată casa, am găsit 
numai două costume de tip scafandru, de 
culoare gri. 

— Probabil, era vorba de o civilizație 
militarizată, presupuse Zaris. Ce fel de energie 
foloseau? 

— Electrică, răspunse  ciberneticianul fără 
şovăire. După cum vedeţi, sursa de energie e în 
funcţiune şi acum. Probabil, vom găsi o centrală 
solară ori atomoelectrică, complet automatizată 


sau deservită de roboţi. 

— De ce-au plecat, însă? întrebă Zaris. De ce 
au murit sclavii mutanţi? Oare, straniile fiinţe 
compuse numai din bioenergie să fi fost cauza 
dezastrului? 

— lată şi  astronavele lor! îi atrase 
ciberneticianul atenţia asupra ecranului. 

— Sunt adaptate pentru navigația în aer, pe 
apă şi sub apă, îi informă Zaris. Am văzut o 
astfel de navă, într-o machetă de pe planeta 
Hanab. Veganii ar trebui s-o cunoască bine. 

— Luăm aparatul şi cilindrii, să putem studia 
imaginile în timpul  marşului? întrebă 
ciberneticianul. 

— Aprob, răspunse Zaris. Câştigăm timp. 

Informaţiile adunate din apartament erau 
puţine. 

Alcorii transportară aparatul video, cilindrii, 
conservele şi cele două costume pe navetă, 
apoi reluară cercetarea. Apartamentul vecin era 
identic cu primul. Conţinea acelaşi tip de 
mobilier, aceeaşi cantitate de alimente 
conservate şi aceleaşi aparate. Exploratorii se 
mulţumiră să-şi  însuşească numai cilindrii 
conservând de imagini şi sunete, în speranţa că 
vor descifra limba şi vor afla mai multe despre 
foştii locuitori ai planetei. 

— Nicio scară nu duce la etajele superioare, 
observă Zaris. Ar trebui să găsim măcar un lift. 

Se întoarseră în holul central şi-l verificară de 


jur-împrejur. Într-adevăr, pe peretele dinspre 
inima muntelui, exista un elevator în care ar fi 
putut încăpea şi o sută de persoane. Alături de 
el, zăcea robotul-paznic distrus de Zaris. Foştii 
locatari nu-şi închideau uşile apartamentelor, 
deoarece erau siguri că niciun intrus nu putea 
trece de uşa principală de acces pe hol. 
Exploratorii urcară în lift şi-l studiară cu atenţie. 
Nu avea butoane, clapete ori alt sistem vizibil 
de programare. 

— Probabil, funcţionează pe bază de comandă 
vocală, presupuse ciberneticianul. Un aparat 
inteligent, dar care ne opreşte explorarea. 

— Un moment! îl opri specialistul în stabilit 
contacte cu civilizaţii noi. Am reţinut câteva 
sute de cuvinte din cele rostite de cei doi 
indivizi din videoaparat. Seamănă cu limba 
ligară, pe care o cunosc. 

— Ligară? întrebă Zaris. 

— O limbă moartă, a unei civilizaţii vigone 
stinse de mai mult de un miliard de ani. Codul 
verbal ar trebui să fie o cifră. Încep să număr. 
Unu... 

Liftul se puse în mişcare foarte silențios. Se 
opri însă imediat. Străbătuse un nivel într-o 
fracțiune de secundă. Uşile se deschiseră 
automat şi exploratorii defluiră către 
apartamentele de pe hol. În mai puţin de 
jumătate de oră, terminară de cercetat toate 
cele patru locuinţe de pe etaj. Toate erau 


identice, de la împărţire şi până la mobilier. 
Numai cilindrii aparatelor video, pe care îi 
colectaseră, le puteau lămuri această disciplină 
ciudată. Se întoarseră în lift şi lingvistul încercă 
mai multe cuvinte de comandă. Abia la cifra 
douăzeci şi trei, elevatorul porni din nou. 

— Cunoşti cuvântul parter? întrebă Zaris, 
străfulgerat de-o presimţire. 

— Nu, recunoscu lingvistul. 

— Atunci, când vom cobori, ne vom opri la 
primul etaj şi vom ieşi pe fereastră, găsi 
comandantul alcor soluţia. Să vedem ce ne mai 
rezervă acest oraş ca un stup de albine. 

Liftul opri şi exploratorii se împrăştiară prin 
apartament. De la prima privire, Zaris constată 
că încăperea în care pătrunsese nu semăna cu 
cele văzute anterior. Era de două ori mai largă, 
astfel că pe hol existau numai două 
apartamente. În prima cameră, se afla un 
pupitru metalic, plin cu aparatură necunoscută. 
Scaunul din spatele pupitrului indica faptul că 
acolo se lucrase. Zaris îl lăsă pe cibernetician 
să-şi bată capul cu aparatura şi apelă pe rând 
celelalte echipe. Toate erau blocate la parter, 
din cauza liftului care nu funcţiona cu niciun 
chip. Comandantul alcor îl puse pe lingvistul său 
în legătură cu omologii lui, să le explice 
comenzile vocale. Astfel, putea fi sigur că măcar 
o parte din acest straniu oraş putea fi cercetat. 

— Am găsit un videotelefon mobil asemănător 


cu ale noastre, îi raportă un explorator. 

— la-l! îi porunci Zaris. Caută în continuare! 

Alcorii mişunau ca furnicile prin apartament. 
Comandantul se apropie de fereastră şi aruncă 
o privire. Imaginea era magnifică. Livezile şi 
pădurile se întindeau până departe în zare. 
Luciul unui lac scânteia în soarele Kefra. De 
asta, indivizii din clasele superioare preferau să 
locuiască la înălţime, descoperi el. 

— Asta pare o armă, îl anunţă un alcor. 

Zaris se întoarse şi privi obiectul. Nu-i era 
cunoscut, dar părea o armă. O luă, o îndreptă 
cu botul spre geam şi apăsă clapeta de sub 
degetul arătător. Fereastra dispăru ca prin 
farmec, fără zgomot. Aerul încălzit pătrunse în 
apartament. 

— E un dezintegrator, constată Zaris. ÎI 
însuşim, pentru studiu. 

Explorarea apartamentului de şef le luă mai 
mult de o oră. Ciberneticianul nu descoperi 
modul de folosire a aparaturii din pupitru. Ca 
atare, trebuiră să se mulţumească cu o pradă 
mai modestă: telefonul mobil, dezintegratorul şi 
nelipsitele cilindre video, pe care foştii locuitori 
îşi înregistrau informaţiile. 

— Incă două ore şi ceva până la lăsarea serii, 
îl anunţă Mikal pe Zaris. Continuăm? 

— Continuăm! decise comandantul. Vom 
rămâne şi la noapte pe această planetă. 

— Riscăm. 


— Cine nu riscă nu câştigă niciodată. 

— Bine, riscăm. 

— Numai până la lăsarea serii, preciză Zaris. 
Atunci, programaţi liftul pentru etajul întăi, 
coborâţi şi săriţi pe geam! Nu cunoaştem 
formula pentru parter. 

— Nu-i problemă. Ne întâlnim jos, la navete. 

Alcorii îşi continuară explorarea pe etaje 
nimerite întâmplător. Cu această ocazie, 
descoperiră şi sursa permanentă de energie din 
interiorul oraşului-stup. Un convertor de energie 
solară asigură producerea şi înmagazinarea 
energiei electrice, într-un sistem de 
acumulatoare situat pe un singur etaj. Astfel, 
complexul avea asigurată energia electrică zi şi 
noapte. Într-un apartament spaţios cât un etaj, 
descoperiră un fel de laborator medical. Cu 
această ocazie, aflară că foştii locuitori ai 
planetei erau humanoizi. Aşa îi arătau schiţele 
anatomice şi imaginile holografice, complet goi. 
Alcorii îşi însuşiră întregul material medical 
informativ, pentru studierea ulterioară a 
ciudatei specii de humanoizi. 

Exploratorii au vizitat pe rând un fel de creşă, 
în care pătuţurile pentru copii zăceau goale şi o 
sală mare, prevăzută cu ecrane şi fotolii. 
Imaginea unei societăţi închegate, cu reguli 
rigide dar raţionale, se contura din ce în ce mai 
mult. Seara îi surprinse vizitând un fel de turn 
de control situat aproape pe creasta muntelui. 


Se părea că locuitorii oraşului nu putuseră pleca 
oricând şi oricum din el. Imaginile înregistrate în 
turn probau aceasta. Navele cu care zburau 
necunoscuţii erau mici, cam cât nişte 
aeromobile vegane obişnuite. 

Soarele Kefra arunca ultimele raze. Umbrele 
serii acoperiseră livezile din fața oraşului. 

— E timpul să ne retragem în navetele 
noastre, anunță Zaris. 

Exploratorii alcori îşi adunară materialele 
selectate şi urcară în lift. La coborâre, simţiră 
viteza extraordinară a agregatului. Acesta 
deceleră însă liniştit şi se opri fără şoc. Trecură 
prin primul apartament din dreapta şi-i 
pulverizară fereastra, cu arma găsită. Săriră 
unul câte unul şi se adunară în jurul navetei, să 
comenteze evenimentele zilei. Rând pe rând, 
soseau şi celelalte echipaje. Fiecare adunase 
ceea ce considerase mai ilustrativ pentru modul 
de viaţă al foştilor locuitori. 

Zaris privea gânditor muntele impunător din 
faţa sa. E drept că locuitorii oraşului ascuns 
erau cam stranii, dar erau raţionali şi situaţi pe 
o treaptă ridicată de evoluţie. Nu se înşelase în 
aprecieri.  Licărul de speranţă încifrată în 
numele soarelui Kefra exista cu adevărat. 
Planeta era perfect locuibilă şi servise drept 
patrie unor humanoizi avansați. Mai rămânea de 
văzut din ce cauze aceştia o abandonaseră în 
grabă. 


Se dezleagă unele enigme 


Zaris dormea adânc, cufundat în vise stranii. 
Ochii imenşi ai unui humanoid dintre cei văzuţi 
în timpul zilei îl priveau sfredelitor iar gura 
acestuia se deschidea fără sunete. Imaginea 
dispărea pentru câteva secunde, apoi reapărea, 
la fel de insistentă. Brusc, comandantul alcor 
simţi o lovitură puternică în ceafă şi se trezi cu 
muşchii încordaţi. Luptătorul de veghe zăcea cu 
capul pe genunchi iar în aer se auzea un băzâit 
ca de albine. Zaris sări din cuşetă şi-l scutură pe 
alcorul de pază. Acesta căzu într-o rână, apoi se 
întinse cât era de lung. Nici urmă de conştiinţă 
nu-l anima. Nu era adormit, ci leşinat. 

Alcorul raţionă şi acţionă fulgerător. Aprinse 
proiectorul de deasupra navetei şi aruncă o 
privire prin vizor. Un cerc de lumină spectrală 
înconjura navetele exploratorilor. Aceasta radia 
din corpurile straniilor fiinţe ovoidale întâlnite 
anterior. Mii de umbre înconjuraseră navetele. 
Ne atacă psihic prin somn, descoperi Zaris şi 
strigă Alarmă! în timp ce alcorii săreau din 
cuşete, el se apucă de apelat celelalte echipaje. 
Îşi recăpătase stăpânirea de sine, deşi se simţea 
ameţit de lovitură. Spunea fiecărui lider de 
echipă o singură frază: Suntem atacați psihic, 
de entităţi energetice care trebuie distruse cu 
toate armele din dotare. 


Deja, servantul alcor de la tunul laser 
începuse să tragă. Loviturile sale se vedeau prin 
noaptea clară. Atingeau cercul de umbre 
spectrale, apoi dispăreau. 

— Dezintegratorul! comandă Zaris şi ocupă un 
loc lângă vizor, din care putea observa bine 
întregul teatru de bătălie. 

Şi celelalte navete începuseră să tragă în 
agresori. Cercul des de umbre se rărea din când 
în când, apoi se refăcea ca prin vrajă. Zaris 
citea pe feţele camarazilor săi că le era cumplit 
de rău. Făcu un apel general către ceilalţi 
comandanţi, cu întrebarea Cum vă simţiţi? Toţi 
răspunseră aproape la fel: o parte din membrii 
echipajelor erau leşinaţi iar ceilalţi se simțeau 
foarte rău. 

Zaris privi la cercul fantomatic ce se strângea 
lent în jurul lor şi se decise: 

— Decolăm imediat! Ultimii plecăm noi, 
alcorii. 

Urmări cum i se executa comanda. Kobizii, 
shangii, orionii şi sirusanii decolară unii după 
alţii. Numai veganii rămăseseră pe loc. 

— Ai probleme, Mikal? întrebă Zaris. 

— Nu vă las singuri! Decolăm împreună din 
faţa arătărilor astea. 

— Bine. Porniţi! 

Ultimele două navete ţâşniră către cerul 
întunecat. Cercul de umbre spectrale rămase 
nemişcat câteva clipe. După aceasta, se 


desprinse în grupuri mici care lunecau lent pe 
deasupra pământului. Asta văzu Zaris din 
astronavă. Îşi luă ochii din binoclul electronic şi 
comentă: 

— Entităţile sunt hibrizi. În esenţă, sunt non- 
humani. Posedă însă capacitatea de a influenţa 
psihicul humanoid şi-o folosesc agresiv. 

— Nu par să fie afectate de laser şi 
dezintegrator, comentă un luptător. 

— Ori sunt atât de mulţi, încât nu putem 
observa pierderile din rândul lor, emise Zaris o 
altă părere. Trebuie să aibă şi ei un punct slab. 

— Oare, locuitorii acestei planete au fugit din 
cauza lor? întrebă biologul. 

— Posibil, răspunse Zaris. Asta însă presupune 
că entităţile au invadat planeta după ce 
băştinaşii evoluaseră mult. 

— Poate vom găsi răspunsul în materialele 
luate din oraş. 

— Poate, confirmă Zaris dus pe gânduri. 
Deocamdată, suntem puşi pe fugă de nişte 
creaturi aparent inferioare. După ce ajungem pe 
astronave, vom vedea ce e de făcut. 

Mult după miezul nopţii, exploratorii ajunseră 
pe astronave. Cei mai slăbiţi fură dirijaţi către 
cabinetele medicale, pentru tratament. Zaris 
preferă să meargă direct în apartamentul său. 
Gândea că un somn bun era cel mai simplu leac 
la rana psihică pe care o încasase. O găsi pe 
Deira trează, în faţa videoholografului. Urmărea 


un film din lumea vegană. 

— Te-am aşteptat, iubite, îl anunţă ea. 

— Doamnă doctor, de ce nu-ţi respecţi 
programul de somn? 

— Am fost îngrijorată. 

— Te rog să mă ierţi! Am uitat să te anunţ că 
vom rămâne şi noaptea pe planetă. A fost o 
decizie de ultim moment. 

— Bine că aţi renunţat. 

— N-am renunţat de bună voie. Am fost învinşi 
de nişte non-humani foarte stranii. 

— Învinşi? 

— N-am reuşit să-i distrugem cu niciuna din 
armele noastre. Era şi întuneric, aşa că am 
preferat să ne retragem. 

— Chiar atât de puternici erau? 

— Loveau direct în sistemul nervos central. 
Foarte periculoşi. 

— Şi plecaţi din nou, mâine, să-i distrugeţi? 

— Nu cred. Ziua stau ascunşi undeva. In orice 
caz, voi consulta comandanții de flotile, să 
decidem împreună. 

— Te-au atins şi pe tine? 

— De două ori. 

Deira sări din pat şi-i prinse tâmplele în palme. 
Îşi adânci privirea albastră în ochii lui căprui şi 
rămase aşa câteva minute. După aceasta, 
scoase o pilulă dintr-un sertar şi i-o întinse: 

— Înghite-o şi adormi imediat! Eu te voi 
veghea. 


— Atât de rău e? 

— Resturi din psihoenergia agresoare mai 
stăruie în creierul tău. 

— Bizare creaturi, murmură el şi se dezechipă 
pentru somn. 

x 

La videoconferință de dimineață, spiritele se 
încinseră. O parte importantă din exploratori, în 
frunte cu sirusanii, cereau să plece imediat, cu 
forţe sporite, pentru a trece prin foc planeta 
fantomelor energetice. Mai puţini optau pentru 
renunţarea la acea planetă şi pentru 
continuarea explorărilor pe următoarea din 
sistem. Zaris trebui să-şi folosească din plin 
puterea de persuasiune şi argumentaţia logico- 
pragmatică pentru a învinge curentul belicos. 
Inţelegea frustrările luptătorilor de profesie. 
Fuseseră învinşi şi puşi pe fugă de nişte creaturi 
care nici măcar nu posedau creiere, corpuri şi 
arme. Orgoliul nu era însă un bun sfătuitor. 
Exilaţii nu aveau nimic de câştigat dintr-un 
război de uzură cu entităţile psihoenergetice. Îşi 
făcuseră o imagine despre foştii locuitori 
humanoizi şi-şi puteau completa informaţiile 
după decriptarea materialelor aduse pe 
astronave. Era suficient. Planeta fusese locuită 
şi înfloritoare. Acum, nu era deloc îmbietoare. 
După discuţii de jumătate de zi, expediţionarii 
deciseră să exploreze şi cea ce-a treia planetă 
din sistemul solar Kefra. 


x 


Navetele erau gata de decolare. Zaris îşi 
verifică echipajul, apoi făcu apelul celorlalte 
echipe. De această dată, erau hotărâți să 
zboare grupaţi, pentru a evita noi neplăceri. 
Luaseră cu ei şi cele mai eficiente arme din 
dotare. Arme mortale, nu simple paralizante. 
Invăţaseră lecţia din înfrângerea suferită. 

— Gata de marş! raportară rând pe rând 
comandanții de echipe. 

— Porneşte! îi porunci Zaris pilotului. 

Naveta se desprinse de pe astronava Soimul 
şi luă direcţia celei de-a treia planetă. Zaris îşi 
ocupă locul de observaţie şi închise ochii. Incă 
se resimțea după loviturile psihice încasate de 
la ciudatele fiinţe energetice. Nici nu-şi dădu 
seama când aţipi. 

— Pătrundem în atmosferă, auzi el pilotul prin 
somn şi se trezi. 

Puse imediat ochii în lentilele binoclului 
electronic. Planeta câtre care zbura i se păru 
foarte pestriță. Opt continente mărunte 
împărțeau oceanul planetar. Naveta făcea turul 
planetei, prin zona ecuatorială, luând imagini în 
şir continuu. Lui Zaris i se păru că un obiect 
zburător trecuse fulgerător prin faţa ochilor săi, 
scufundându-se în ocean. Verifică senzaţia pe 
imaginile înregistrate, dar nu găsi nimic care să 
i-o confirme. Ca atare, se întoarse la postul său, 
încercând să intuiască cel mai potrivit loc de 


aterizare. Începu să raţioneze prin excludere. 
Continentele polare se excludeau din capul 
locului, deoarece erau acoperite de gheţuri. Încă 
un continent, plin de vulcani în plină erupție, fu 
îndepărtat din calcule. Unul din cinci, gândi 
Zaris, Care să fie? 

— O construcţie! strigă pilotul excitat. 

— Coboară! ordonă Zaris mulţumit că nu mai 
trebuia să aleagă. Chiar lângă construcţie. 

Navetele luară formaţia în şir, pentru aterizare 
una după alta. Alcorii atinseră primii solul. Îşi 
pregătiră armele şi săriră în jurul navetei, gata 
să respingă orice atac. Celelalte navete 
aterizară aproape alături şi toţi exploratorii se 
adunară cu faţa către construcţia care le trezise 
interesul. Era o clădire imensă, cu două etaje, 
construită din piatră fasonată perfect. 
Geamurile îi străluceau în soare, dar nici ţipenie 
de vietate nu se zărea. În partea dinspre ei, un 
parc bine aranjat, cu pomi, arbuşti şi flori, 
vorbea de o intervenţie civilizată. Aleile perfect 
curate erau din acelaşi tip de piatră ca şi restul 
construcţiei. 

— Specialiştii în primul contact, un pas 
înainte! comandă Zaris. 

Cei şase psihologi-lingvişti ieşiră din formaţia 
de luptători. 

— Cuvântul pace, în toate limbile cunoscute, 
le preciză Zaris dorinţa sa. Îl strigaţi cât puteţi 
de tare, de îndată ce zăriţi orice fel de vietate. ÎI 


strigaţi chiar dacă vedeţi că sunt non-humani! 
Nu intenţionăm să declanşăm un masacru pe 
acest continent. 

Lingviştii-psihologi raportară că au înțeles 
exact misiunea lor. Ei trebuiau să meargă în 
faţă, înaintea luptătorilor, cu steagul de pace. 

— Intrăm grupaţi şi nu ne grăbim să tragem, 
preciză Zaris pentru toţi exploratorii. Înainte! 

Grupul începu să înainteze încet, către uşa 
glisantă a construcţiei. Era o uşă neobişnuit de 
mare, de hangar. Dincolo de ea, se putea găsi 
orice. Zaris măsură din ochi uşa şi se întrebă de 
ce avea aproape cincizeci de metri. Numai 
fabricile şi atelierele de montaj pentru utilaje 
grele aveau aşa ceva, în lumea lui. 

Exploratorii pătrunseră prin fanta de circa trei 
metri asigurată de uşa glisantă întredeschisă. 
Se opriră după primii paşi şi lăsară armele cu 
ţevile în jos. În faţa lor se afla o astronavă de 
mici dimensiuni, în plină asamblare. Câţiva 
roboţi acționau tăcuţi în jurul ei. O macara 
rulantă transporta piese dintr-un elevator situat 
la capătul de vest al hangarului. Toate operaţiile 
decurgeau foarte silențios, în ciuda faptului că 
se lucra cu metale. 

— Civilizație raţională, spuse Zaris. Urcăm la 
etaj, să aflăm din ce specie fac parte stăpânii. 

Porniră câte trei, pe scara largă, ce ducea la 
etaj. Lingviştii îşi pregăteau mesajele de pace 
iar luptătorii, armele. Scara se opri pe o 


platformă metalică. Dincolo de ea, se întindea o 
hală de cel puţin zece mii de metri pătraţi. Patru 
şiruri de maşini lucrau harnice, supravegheate 
de roboţi. Aceştia se deplasau cu viteză de la un 
agregat la altul, fără a privi în jur. 

— Mai sus! comandă Zaris. La ultimul etaj. 

Exploratorii îşi reluară urcuşul. Ultimul etaj îi 
întâmpină ca şi cel inferior. O forfotă de roboţi, 
în jurul unor maşini prelucrătoare de mari 
dimensiuni. Nici urmă de fiinţă vie. 

— Nu se poate! se revoltă Zaris. Cineva a 
programat aceşti roboţi. Recunoaşteţi vreo 
inscripţie, lingviştilor? 

Răspunsurile fură în unanimitate negative. 
Tipul de alfabet nu corespundea nici măcar 
limbii ligare pe care lingvistul alcor o cunoştea. 

— leşim şi  explorăm întregul continent! 
ordonă Zaris. Trebuie să-i găsim pe humanorzii 
care stăpânesc această lume. Ei ne pot furniza 
informaţii utile expediției noastre câtre Calea 
Lactee. 

Niciun comentariu. Coborâră la parter şi ieşiră, 
cu garda sirusană în frunte. Păşeau grăbiţi pe 
aleea ce ducea la navetele lor. Deodată, o 
umbră se interpuse între ei şi soare. Inainte de a 
ridica privirile, simţiră efectele unei arme 
paralizante. Cei mai slabi de constituţie căzură 
în capătul aleii. Ceilalţi se legănau ameţiţi de 
lovitură. 

— Nu ripostaţi! strigă Zaris tare. Nu vor să ne 


ucidă. 

Deasupra lor, la mai puţin de douăzeci de 
metri, staţiona o miniastronavă discoidală. Să fi 
avut vreo cincizeci de metri în diametru şi o 
grosime, în dreptul domului central, de maxim 
patru metri. 

— Puneţi armele pe alee! ordonă Zaris. 
Ridicaţi mâinile cu palmele larg deschise şi 
înaintați către pajiştea din faţă! Lingviştii, în 
faţă! 

Exploratorii executară ordinele foarte 
disciplinaţi. Înaintară până sub  astronava 
străină şi rămaseră nemişcaţi, cu palmele 
ridicate în semn de pace şi de lipsă de 
posibilităţi de apărare. Miniastronava se legănă 
uşor şi cobori lin către sol. O trapă prevăzută cu 
scară se deschise şi câţiva humanoizi din cei 
văzuţi în imaginile de pe planeta fantomelor 
energetice coborâră cu paşi lenți. Toţi aveau 
arme în mâini. Lipsa podoabei capilare şi forma 
ciudată a feţei îi făceau să arate înfricoşători. 
Zaris nu simţi în mod telepatic nicio intenţie 
agresivă din partea lor, însă. 

— Ben, foloseşte limba ligară! strigă el către 
lingvistul lui. Găseşte măcar câteva cuvinte, să 
le înţelegem mecanismul limbii! 

Ben se desprinse din şirul lingviştilor şi se 
apropie la câţiva paşi de străini. În tot acest 
timp, rostea cuvinte şi propoziţii scurte, în 
singura limbă care semăna cu a humanoizilor 


din faţa lui. Nimeni nu-i răspunse. Ben nu 
dezarmă. Îşi întinse notesul electronic şi începu 
să marcheze semne pe el, însoţindu-le cu vorbe, 
Desenă constelația Orion şi-i rosti numele, în 
dialectul alcor. Arătă steaua Rigel, apoi în sus, 
către escadră, rostind: Escadra noastră a pornit 
din Rigel. 

Doi  humanoizi coborâră în grabă din 
astronavă, cu un aparat în braţe. Îngenuncheară 
în faţa lui Ben şi începură să lucreze rapid, pe 
tastatura aparatului. Nu scoteau niciun cuvânt. 
Doar urmăreau spusele lui Ben şi înregistrau 
ceva. Lingvistul alcor figură pe ecranul notesului 
sistemul solar în care făcuseră escală şi indică 
planeta cucerită de plantele carnivore. Explică 
deplasarea escadrei şi activitatea echipajelor, în 
limbile ligară şi alcoră. În fine, Ben desenă 
sistemul solar Kefra şi începu să relateze tot ce 
făcuseră ei, în ambele limbi. Din când în când, 
întreba: Înţelegeţi? Străinii îi priveau tăcuţi, cu 
ochii lor mari şi enigmatici. 

Când Ben începu să descrie oraşul studiat de 
ei, pe a doua planetă, humanoizii se relaxară. 
Lăsară armele să le atârne pe umeri şi începură 
să încline capetele. Ben ajunse la episodul 
confruntării cu entităţile energetice. Desenă una 
dintre ele pe ecranul notesului şi povesti cu lux 
de amănunte modul în care fuseseră agresaţi şi 
alungaţi de pe planetă. Unul dintre cei doi 
humanoizi care lucrau la aparat ridică ochii spre 


Ben şi rosti aproape clar, în limba alcoră: 

— Aţi fost atacați de kibiri. Şi noi am fost 
atacați şi izgoniți. 

Conversaţia dintre Ben şi cei doi operatori ai 
aparatului de studiat limbi se înfiripă, apoi 
începu să curgă destul de bine. Ben figură a 
treia planetă din sistemul solar Kefra, le spuse 
că nu intenționau să rămână în acest loc şi le 
desenă o săgeată câtre mijlocul Căii Lactee. 
Escadra noastră caută o lume nouă în această 
direcţie, preciză el. Ne puteţi ajuta? 

Cei doi operatori-lingvişti schimbară câteva 
replici rapide cu primii coborâţi. Unul se întoarse 
şi strigă ceva spre astronavă. Un nou humanoid 
mascul cobori agale. Era îmbrăcat într-un 
costum verde smarald, diferit de cele gri purtate 
de ceilalţi. Primii coborâţi îl întâmpinară cu un 
ropot de vorbe. Replicile curgeau rapid, iar 
lingviştii expediției le urmăreau, să le descifreze 
limba. 

— Ce-aţi căutat pe planeta kibirilor? întrebă 
noul sosit, prin translator. 

Zaris făcu câţiva paşi, până lângă Ben. Din 
această poziţie, se prezentă: 

— Eu sunt Zaris, comandantul escadrei. Am 
explorat primele două planete din acest sistem 
solar din pură curiozitate ştiinţifică. Tot din 
curiozitate, am coborât şi pe această planetă. 
Nu vrem să luăm nimic de aici. Vrem să 
cunoaştem vieţuitoarele şi pe voi. 


Humanoidul în costum verde ascultă atent 
explicaţiile translatorului său, apoi comunică: 

— Eu sunt Bereg, preşedintele acestei 
comunități de vegheri, de pe planeta Flon. 
Înainte, am locuit pe planeta Dango, însă am 
fost alungați de kibiri. 

— Noi suntem fiinte humanoide superioare, 
spuse Zaris. Cum se poate ca nişte non-humani 
să ne înfrângă? Ei sunt inferiori. 

— Sunt zeci de milioane, răspunse Bereg. Se 
înmulțesc prin diviziune celulară. Noi n-am 
putut rezista atacului lor. 

— Înainte de atac, aveaţi o civilizaţie foarte 
bine organizată. 

Bereg făcu un pas, puse degetul pe notesul lui 
Ben şi arătă un punct din Calea Lactee. 

— Noi am venit de aici, trecând printre non- 
humani. Am găsit planeta Dango complet goală 
şi am amenajat-o pentru trai. În urmă cu mai 
mult de o mie de ani, am fost atacați de non- 
humani blănoşi. Ne-am apărat bine, însă ei ne- 
au atacat cu arma biologică pe care aţi văzut-o, 
kibirii. 

— V-au atacat şi nuclear, intui Zaris. 

— Fără folos. Numai cu ajutorul kibirilor ne-au 
învins. 

— Dar unde sunt non-humanii blănoşi? Nu i- 
am văzut pe planeta Dango. 

— l-am lichidat pe toţi. Din păcate, nu le-am 
putut anihila şi arma biologică - kibirii. Din 


această cauză, ne-am retras pe planeta Flon şi 
am reluat viaţa de la capăt. Kibirii nu au 
astronave şi nu pot ajunge la noi. 

— Înţeleg. De ce aţi plecat din prima voastră 
lume, Bereg? 

— De ce ai plecat din lumea ta, Zaris? îi 
răspunse vegherul cu o întrebare. 

— Am fost exilați dintr-o mare alianţă de lumi 
humanoide, recunoscu Zaris adevărul. Nu eram 
vinovaţi, dar Alianţa Civilizaţiilor Humanoide, 
care începe de aici, din Orion, are legi foarte 
rigide. 

Bereg îl studie tăcut câteva clipe, apoi îi 
satisfăcu curiozitatea: 

— Am plecat din lumea natală, deoarece era 
pustiită de războaie dese între humanoizi. Vrem 
să trăim într-o lume paşnică. Nu ştiam că mai 
există şi alţi humanoizi pe direcţia indicată de 
voi. 

— Deci, aici, arătă Zaris punctul din Calea 
Lactee, vom întâlni humanoizi războinici? 

— Îi veţi găsi, dacă nu şi-au distrus deja 
planetele, cu armele lor înfricoşătoare. 

— Noi vrem să fondăm o civilizaţie creatoare 
şi paşnică, într-o lume compusă din mai multe 
sisteme solare, explică Zaris. Vrem să ne 
asigurăm pentru un viitor mai îndepărtat, al 
urmaşilor noştri. Ne puteţi ajuta cu ceva? 

Bereg întoarse capul spre corasialii lui şi 
schimbă câteva replici. După aceasta, vegherul 


îi făcu o propunere: 

— Tu şi translatorul mergeţi cu noi. Îţi vom 
arăta o pluralitate de lumi colonizabile, dar cu 
probleme complicate. Noi n-am avut curaj să le 
abordăm. Poate că voi aveţi alte păreri. 

— Merg, acceptă Zaris fără şovăire. Echipajele 
mele mă pot aştepta în acest loc? 

— Pot, confirmă vegherul. Te vom aduce 
înapoi înainte de apusul soarelui. 

Zaris se întoarse către mica lui oaste şi 
ordonă: 

— Aşteptaţi în acest loc, fără să afectaţi nimic! 
Dacă nu vin la apusul soarelui, plecaţi pe 
astronave! Mikal veganul ia comanda escadrei 
şi decide ce aveţi de făcut, dacă eu dispar! 
Clar? 

Exploratorii îi răspunseră printr-o tăcere grea. 
Nu le venea la îndemână să-şi piardă 
comandantul. Zaris se alătură lui Ben şi începu 
să urce scara miniastronavei veghere. Era cât 
se putea de liniştit. Intuiţia nu-i vestea nimic 
rău, dar el îşi luase măsurile de precauţie 
conform regulilor vieţii de explorator. 

Vegherii îi conduseră pe oaspeţi într-o cameră 
cu pereţi lucioşi, în mijlocul căreia tronau o 
masă şi câteva fotolii. Bereg le făcu semn să ia 
loc şi întrebă: 

— Vreţi să mâncaţi ceva? 

— Da, răspunse Zaris, căci voia să vadă cum 
decurgea o masă la vegheri. 


Răspunsul lui păru să-i facă plăcere 
vegherului. O punte de încredere se întindea 
între cei doi şefi. Bereg rosti câteva vorbe cu 
faţa către peretele din faţa sa, apoi reveni la 
Zaris: 

— Ne-ai acordat încredere totală, alcorule. Nu 
ţi-o vom înşela. Îţi vom furniza toate informaţiile 
pe care le cunoaştem. 

— Sunt profund îndatorat. Cu ce mă pot 
revanşa? 

Bereg cugetă mai mult de un minut, cu ochii 
întredeschişi. Deodată, ochii i se luminară, semn 
că găsise ceva interesant. 

— Zaris, ne poţi ajuta cu ceva. 

— Sunt gata să vă ajut. 

— Aveţi, pe astronave, material reproducător 
de vegetale şi animale comestibile. Sunteţi prea 
evoluaţi să fi plecat fără aşa ceva. 

— Avem, confirmă Zaris. Vreţi să vă furnizăm 
şi vouă? 

— Facem un schimb, propuse Bereg. Noi vă 
dăm ce avem noi, voi ne daţi ce aveţi voi. 

— De acord. Ne puteţi însoţi până la escadră, 
să primiţi materialul reproducător? 

— Da, răspunse Bereg fără şovăire, semn că şi 
el căpătase deplină încredere în alcori. 

Peretele către care vorbise Bereg lunecă în 
lateral. O vietate ciudată, cu bot lung şi faţă 
ascuţită, îmbrăcată într-o salopetă maron, 
pătrunse în încăpere, împingând o măsuţă. 


Zaris observă că fiinţa avea numai trei degete 
la membrele superioare, dintre care unul, 
opozabil. Bereg remarcă interesul alcorului 
pentru noul sosit şi-i explică: 

— Acesta este un perez folosit de noi ca 
servitor. Rasa lor trăieşte extrem de puţin, 
adică, aproximativ o sută de ani. Se înmulţesc 
însă rapid şi ne servesc cu credinţă. 

— Le-am văzut scheletele pe planeta Dango, îl 
informă Zaris. Sunt raţionali? 

— Sunt înzestrați numai cu instincte şi o 
scânteie de inteligență. Noi le construim 
adăposturi, le asigurăm hrană şi haine. In 
schimb, ei ne divinizează şi execută toate 
lucrările pe care le demonstrăm în amănunt. 

— Dar în uzina de astronave folosiţi roboţi... 

— Perezii nu sunt capabili de operaţiuni 
complexe şi fine. Îi folosim în agricultură şi la 
creşterea animalelor. Cei mai inteligenţi servesc 
în casele noastre. 

— l-aţi creat pe cale genetică? 

— Nu. l-am găsit pe o planetă sălbatică şi i-am 
îmblânzit. Ne servesc de mii de generaţii de-ale 
lor. 

Perezul aşezase pe masă mai multe boluri, 
într-o ordine perfectă. Scoase câteva sunete, 
apoi se retrase cu spatele. 

— Înţeleg limba şi vorbesc? se interesă Zaris. 

— Posedă un limbaj foarte sărac şi nu-l pot 
dezvolta. Vă rog să mâncaţi din produsele 


noastre! 

Comandantul alcor privi în jur după tacâmuri. 
Bereg îi demonstră că nu avea nevoie de ele. 
Pur şi simplu, prinse mâncarea din primul bol 
între trei degete şi o duse la gură. Zaris studie 
interiorul bolului. În mod evident, conţinea 
carne albă, de peşte sau de pasăre şi o fiertură 
de boabe mici, ca grâul sau orezul. Se încumetă 
să guste, apoi mâncă cu poftă. Alimentul era 
foarte gustos. In următorul bol, găsi o fructă 
violetă, tăiată în patru. Era dulce ca o smochină. 
Ultimul bol conţinea numai apă. Cei doi alcori îl 
imitară pe Bereg, spălându-şi degetele în ea. Un 
şerveţel dintr-un material textil gros finaliza 
operaţiunea de curăţire. 

— Vom ajunge curând, îi anunţă Bereg. Hai să 
vedeţi continentul nostru! 

Zaris şi Ben îl urmară printr-un hol, până la o 
cameră semicirculară. Întregul perete în formă 
de potcoavă era plin de aparate de navigaţie. 
Deasupra lor, câteva fante translucide 
permiteau observarea exteriorului. Zaris se 
apropie de una şi aruncă o privire. Descoperi că 
se deplasau către continentul din sud-est, după 
poziţia soarelui. Deocamdată, pământul se 
zărea departe, ca o păclă. Sub ei, apa oceanului 
planetar părea din piatră gri. Niciun val n-o 
încreţea. 

— Animale acvatice comestibile aveţi? întrebă 
Zaris, cu gândul la icrele fecundate depozitate 


de biologi. 

— Vreţi să le vedeţi? se bucură Bereg şi dădu 
o comandă. 

Miniastronava se înclină şi intră în apa 
oceanului, cu mare viteză. Se redresă şi-şi 
continuă navigația. Prin hublourile de pe 
peretele frontal, se puteau vedea primii peşti. 
Semănau destul de bine cu cei cunoscuţi de 
alcori. 

— Posibil ca strămoşii noştri foarte îndepărtați 
să fi fost peşti, spuse Bereg. 

— N-au fost ligari? întrebă Zaris. 

— Au fost şi ligari, recunoscu vegherul. De 
unde ştiţi? 

— Bănuim numai. Limba voastră seamănă cu 
vechea ligară. 

— Străbunii ligari, adaptaţi la viaţa acvatică, 
sunt istorie veche, alcorule. S-au stins odată cu 
soarele planetei lor. Numai exploratorii plecaţi 
în expediţii către alte lumi au supravieţuit. Noi 
suntem descendenţii lor, dar limba a evoluat. 

— Aţi păstrat totuşi câteva cuvinte. Ben le-a 
recunoscut. 

— Posibil. Eu nu am preocupări pentru 
lingvistică. Construiesc astronave çi 
autovehicule de teren. 

Astronava ieşi din apă, în fața unui perete 
muntos. ÎI depăşi şi reduse viteza. Deja, imagini 
familiare defilau prin fața ochilor celor doi alcori. 
Livezi şi grădini aranjate perfect, câmpii 


înverzite şi un masiv muntos în formă de 
amfiteatru, cu faţa către sud. 

— Aţi reprodus lumea din planeta Dango, 
observă Zaris. 

— Ne-am creat condiţiile de viaţă cu care 
suntem învăţaţi, replică Bereg. Trăim relaxaţi şi 
fără griji. 

Astronava ateriză în faţa amfiteatrului, la 
câteva zeci de metri de peretele vertical. 

— Oraşul nostru de pe planeta Flon vă 
primeşte ca oaspeţi, anunţă Bereg. Poftiţi după 
mine! 

Zaris cobori şi aruncă o privire în jurul său. 
Vegheri de ambele sexe circulau în toate 
părţile, prin parcuri şi pe şosele. Toţi, pe jos, cu 
toate că Bereg îi spusese că produceau şi 
autovehicule. Şi toţi îmbrăcaţi la fel, cu 
combinezoane ca de scafandri, strânse pe corp. 
Acestea variau însă faţă de culoarea văzută pe 
planeta Dango. Pe lângă cele obişnuite, gri, 
purtate de majoritatea, se puteau vedea culorile 
galben, roşu şi verde. Probabil, culoarea e un 
semn distinctiv al profesiei sau rangului social, 
raţionă Zaris. 

— Te frământă ceva, alcorule, constată Bereg. 

— Mă uimeşte disciplina voastră. Parcă aţi fi 
militari. 

— Descindem dintr-o castă organizată perfect, 
pentru un trai liniştit. Fiecare membru al 
comunităţii îşi cunoaşte exact sarcinile şi 


drepturile. 

— Dar hainele? Parcă sunteţi scafandri. 

Bereg întinse mâna şi-i atinse faţa lui Zaris. Un 
contact rece, ca de reptiloid, descoperi alcorul, 
dar nu spuse nimic. Bereg îi clarifică însă 
nedumerirea: 

— Sângele nostru este mult mai rece decât al 
vostru, Zaris. Aceste costume sunt 
confecţionate dintr-un material care absoarbe, 
reţine şi conservă căldura solară. Fără ele, am 
tremura de frig. 

— Şi culorile costumelor? 

— Acestea indică poziţia socială a fiecărui 
vegher. Numai liderii supremi poartă culoarea 
verde. 

— Lideri aleşi sau ereditari? 

— Lideri promovați prin examene şi probe de 
creativitate. Noi suntem organizaţi pe principiul 
meritocraţiei. Nimeni nu-l contestă şi toată 
lumea e fericită. 

— Şi noi promovăm oamenii după merite 
reale, îl informă Zaris. 

— Numai după merite? Am observat că aveţi 
luptători profesionişti. Ce merite au aceştia? 

— Cum aţi observat? 

— Prin videocamere. V-am urmărit din 
momentul aterizării. Dacă aţi fi defectat un 
singur aparat din uzină, vă atacam cu arme 
mortale. 

— Sunteţi nemiloşi. 


— Ce înseamnă nemiloşi? 

Ben se strădui să-i explice preşedintelui 
vegher ce însemnau sentimentele umane: mila, 
simpatia, compasiunea, dragostea... Bereg îl 
privea nedumerit. Nu comentă însă nimic. 

Îi invită să pătrundă în oraşul ascuns în munte, 
pe o uşă larg deschisă. Aranjamentul interior 
era identic cu cel văzut pe planeta Dango. De 
data asta, însă, nu mai trebuiau să ghicească 
câte o cifră pentru lift. Bereg comandă 
elevatorul şi acesta ţâşni. 

De îndată ce Zaris ieşi din lift, descoperi că nu 
se afla într-un apartament tip, aşa cum văzuse 
în celălalt oraş. Un lanţ de încăperi erau legate 
între ele cu uşi glisante. Pe uşa fiecăruia, erau 
inscripţionate câteva semne în alfabetul vegher. 

— Să începem cu baza înţelegerii reciproce! 
propuse Bereg, deschizând prima uşă. Aici, 
translatorii noştri îşi vor explica unul altuia 
alfabetele şi cifrele. Vă vom da şi un dicţionar 
ilustrat al limbii noastre. Ne aşteptăm să 
procedaţi la fel. 

— Desigur, avem dicţionare pe înțelesul 
majorităţii civilizaţiilor humanoide, îl asigură 
comandantul alcor. Vi le vom oferi, pe timpul 
vizitei voastre pe astronavele escadrei. 

— Am făcut primul pas, constată Bereg. Aveţi 
instrumentele cu care puteţi înţelege 
informaţiile pe care vi le oferim. Să lăsăm 
translatorii să se înţeleagă între ei! 


Bereg îi făcu un semn către fereastra din 
fundul camerei. Zaris plecă fruntea, în semn de 
înţelegere şi îl urmă. Preşedintele vegher 
deschise fereastra şi întinse mâinile extaziat. 
Alcorul i se alătură şi simţi că îl prindea 
ameţeala. Se aflau la o înălţime de aproape opt 
mii de metri. Panorama era magnifică, însă îi 
crease senzaţia de cădere în gol. Departe, către 
nord-est, se zărea oglinda liniştită a oceanului 
planetar. Către dreapta, câteva navete în zbor. 
Pământul înverzit de la poalele amfiteatrului era 
brăzdat de liniile străzilor şi şoselelor. Oamenii 
se zăreau numai ca puncte mobile. Niciun sunet 
nu ajungea până la ei. Zaris se acomodă cu 
înălţimea şi-şi bucură ochii cu priveliştea din 
faţa oraşului ascuns. 

După vreo jumătate de oră, translatorii îi 
anunţară că erau gata de schimb de informaţii. 
Bereg îi conduse în altă încăpere şi le arătă unul 
din aparatele video de redat imagini. 

— Ştim deja cum funcţionează, îl anunţă 
Zaris, introducând un cilindru cu informaţii în 
orificiul destinat vederii imaginilor şi sunetelor. 

— Învăţaţi repede, îl lăudă Bereg. Pentru 
început, vă oferim jurnalul călătoriei noastre. Vă 
va fi foarte util, pentru a evita capcanele în care 
noi am căzut. 

Comandantul alcor schimbă imediat cilindrul 
din aparat cu cel care înregistrase jurnalul 
călătoriei vegherilor. Prima imagine prezenta o 


constelație necunoscută, formată din cinci stele. 

— De ce te grăbeşti alcorule? întrebă şeful 
vegher. 

— Nişte reptiloizi foarte avansați mi-au vorbit 
de un soare nou, situat pe această direcţie. 

Bereg cugetă câteva momente, apoi alese un 
alt cilindru cu informaţii video şi audio. Il 
introduse în aparat şi imaginea unui sistem 
solar cu zece planete apăru pe ecran. 

— Asta căutaţi? 

— Poate, răspunse Zaris. 

— E un sistem nou, în care cel puţin două 
planete pot fi amenajate pentru locuit. 

— Cum amenajate? îşi exprimă Zaris 
nedumerirea. 

— Sunt absolut golaşe, ca toate planetele 
virgine. Nici măcar iarbă nu creşte pe ele. Nu 
veţi găsi un singur peşte sau batracian în apă. 
Va trebui să creaţi toată flora şi fauna. 

— Dar voi aţi făcut aşa ceva, pe planeta 
Dango şi aici, pe Flon. 

— Ne-am organizat un mediu natural favorabil 
vieţii noastre. 

— Aţi fi putut proceda la fel şi cu acest sistem 
solar, îi arătă Zaris ecranul. 

— Am vrut, dar n-am putut. În sistemele 
solare vecine locuiau humanoizi şi non-humani 
războinici. Riscam să fim agresaţi mereu. Am 
preferat să ne pierdem în infinitul universal, să 
trăim în singurătate şi linişte. 


— Deci, sistemul soarelui nou există, murmură 
Zaris. 

— Nu vă sfătuiesc să-l abordaţi. Studiaţi 
informaţiile din cilindru! Veţi descoperi că, din 
sistemele solare vecine, vă pândesc mari 
pericole. Aţi trăit vreodată vreun război nuclear 
generalizat la întreaga planetă? 

— Niciodată. 

— Noi am trăit această grozăvie, Zaris. Asta 
ne-a purtat atât de departe de zona de 
confruntări. 

— Poate vom reuşi să închegăm o alianţă 
paşnică cu humanoizii din sistemele solare 
vecine... 

— M-aş mira. Multe lumi din acea parte de 
Univers sunt obişnuite să ducă războaie de 
cucerire a unor planete deja amenajate pentru 
trai. Marea bătălie se dă pentru kalgaritul folosit 
în motoarele de propulsie ale astronavelor. 

— Noi folosim galgor  fisionabil, îl informă 
Zaris. 

— S-ar putea să fie vorba de acelaşi material, 
însă denumit diferit. Chimiştii vor lămuri formula 
combustibilului pentru astronave. 

In următoarea încăpere, mare de câteva sute 
de metri pătraţi, lucrau câteva zeci de vegheri 
de ambele sexe. 

— Aceasta e mândria mea, preciză Bereg. Aici 
proiectăm astronave, vehicule de teren, nave 
de suprafaţă şi submersibile. Noi am adoptat 


modele mici şi medii, deoarece facem economie 
de materie primă. 

— N-am văzut niciun vehicul de teren în 
întregul oraş, îşi aminti Zaris. 

— Le veţi vedea diseară, când se vor întoarce 
de pe plantaţii, din mine şi din alte locuri de 
muncă. Navele de suprafaţă sunt plecate la 
pescuit. Submersibilele sunt bijuteriile noastre. 

— Putem căpăta şi noi modelele mici? 

— Desigur, prietene alcor. Vă dăm tot ce 
avem, fără niciun fel de reţinere. Dacă mergeţi 
în lumea nouă, veţi avea nevoie de navete şi 
submersibile mici, capabile să se strecoare pe 
sub ochii inamicilor. 

— Dar arme aveţi curaj să ne daţi? 

— Conştiinţa ne obligă să vă oferim cele mai 
eficiente arme de care dispunem. Veţi avea 
nevoie de ele, să vă apăraţi viaţa. 

— Mulţumesc din suflet, prietene vegher! 

— Nu-mi mulțumi! Când vom ajunge în 
sectorul de proiectare a mijloacelor de luptă, s- 
ar putea să-ţi schimbi impresia despre noi. 

— De ce? 

— Vei vedea. Acum, luaţi aceşti cilindri cu 
informaţii despre tehnica de navigaţie prin aer, 
pe apă şi sub apă! 

— De ce folosiți cilindri pentru stocat 
informaţii? Noi folosim disculeţe plate. 

— Cilindrii pot înmagazina o cantitate mai 
mare de informaţii, în straturi succesive. 


Străbunii noştri au încercat şi discuri de 
memorie. Nu erau satisfăcătoare. 

Ajunseseră lângă o machetă de astronavă 
discoidală cu dom. Bereg o mângâie cu drag şi 
şopti: 

— Aceasta mi-a adus marele premiu şi poziţia 
de preşedinte. Eu am gândit-o în cele mai mici 
detalii şi tot eu am construit-o. Are caracteristici 
superioare astronavelor voastre. 

— Chiar? întrebă Zaris neîncrezător. 

— Consumă puţin combustibil, e perfect 
silenţioasă, poate acţiona în aer, face manevre 
rapide în toate direcţiile... începu Bereg să 
enumere calităţile navei sale. 

— O căpătăm şi noi? întrebă comandantul 
alcor. 

— E un dar personal, Zaris. Să-ţi aminteşti de 
mine, ori de câte ori vei zbura cu ea. 

Translatorul Ben adună cilindrii de memorie 
într-o valijoară oferită de gazde. Bereg deschise 
următoarea uşă, cu amprenta sa palmară şi-i 
atenţionă: 

— Am intrat în imperiul groazei. De asta, îl 
ţinem izolat şi închis. 

— Armament, ghici Zaris. 

— Începând de la cel psihotronic şi până la cel 
nuclear, confirmă Bereg. În acest sector, 
studiem şi fabricăm armament biologic. Am 
produs cele mai diverse microorganisme 
capabile să distrugă duşmani humanoizi sau 


non-humani. Numai formula kibirilor n-am reuşit 
s-o descoperim. Dacă am fi reuşit să capturăm 
unul viu... 

— Nouă nu ne trebuie astfel de armament! 
rosti Zaris decis. E inuman. 

— Noi vă dăm totuşi formulele, îi replică 
Bereg. Când veţi fi în mare pericol, s-ar putea să 
le folosiţi. 

Comandantul alcor ar fi vrut să refuze, dar nu 
se făcea să-şi jignească gazda. Işi spuse că 
teribilele informații ţinute la secret, pe 
astronava Soimul, nu puteau afecta pe nimeni 
cu nimic. Ca atare, acceptă cilindrul cu 
informaţiile despre armamentul biologic. In 
continuare, primi, la fel senin, modelele unor 
arme psihotronice, paralizante, chimice şi cu 
radiaţii de  kalgarit. În final, vizionară şi 
analizară rachetele nucleare de mari 
dimensiuni, folosite pentru atacuri 
interplanetare. Acestea se apropiau destul de 
mult de dezintegratorul de planete proiectat de 
savanții alcori. Zaris privea uimit diversitatea 
armelor folosite de vegheri. Cât trăise în lumea 
paşnică a Alianţei, nu-şi imaginase că minţile 
humanoide ar putea scorni atâtea mijloace de 
ucidere şi distrugere. Vegherii le încredinţară 
informaţii despre aproape o sută de arme 
diferite, începând de la cele mici, individuale şi 
până la bombele planetare capabile să distrugă 
continente întregi. 


— Acum, când ştii ce putere distrugătoare 
avem, ne mai consideri amici, Zaris? întrebă 
Bereg. 

— Aveţi o motivaţie raţională să dezvoltați 
acest armament, răspunse alcorul. Nu vreţi să 
agresaţi şi să jefuiţi pe nimeni. Vreţi să vă 
apăraţi de inamici la fel de bine înarmaţi. 

— Ne-ai înţeles perfect, prietene alcor! Hai să 
vezi ce fac geneticienii noştri! 

În laboratorul de genetică, lucrau mai mulţi 
vegheri, la aparate necunoscute celor doi alcori. 

— Produceţi mutații genetice în mod frecvent? 
se interesă Zaris. 

— În primul rând, studiem căile de 
perfecţionare a fiinţei veghere. O familie poate 
avea maxim doi copii, pentru a menţine 
echilibrul de populaţie educabilă. 

— Controlaţi natalitatea! se cutremură Zaris, 
cu gândul la vegani. 

— O selectăm şi-o controlăm strict. Eliminăm 
exemplarele nereuşite şi accidentele genetice. 

— Cum?! 

— Le eutanasiem, răspunse Bereg nepăsător. 
Legea vieţii universale ne obligă să păstrăm 
numai exemplarele perfecte, capabile de 
evoluţie. 

— Dar nu e uman! 

— E perfect moral şi uman, îl contrazise 
Bereg. De ce să lăsăm exemplarele greşite să 
sufere timp îndelungat? De ce să cheltuim cu 


accidentele genetice timp, hrană şi alte 
materiale? Nu ne permitem acest lucru. 

Zaris nu mai comentă nimic. Şeful vegher le 
arătă atelierele care se ocupau de ameliorarea 
raselor de animale şi a soiurilor de plante. 

— Creăm hibrizi rezistenți şi foarte productivi, 
preciză el. Astfel, populaţia vegheră şi mutanţii 
perezi au hrană din belşug, de bună calitate. 
Producem şi un soi special de iarbă, pe care l-aţi 
văzut deja şi-l folosim la refacerea solurilor 
sărăcite de exploatare intensivă. 

— Nu lăsaţi nimic la voia naturii, observă 
alcorul. 

— Da, scopul nostru e să controlăm cât mai 
strâns posibil evoluţia florei şi faunei planetare. 
Ne asigurăm un mediu natural în deplin acord 
cu nevoile noastre. 

— Fantastic! le aprecie Zaris activitatea. 

— Veţi mai vedea destule lucruri fantastice, 
alcorule. Mergem înainte. 

x 

Seara se apropia cu paşi repezi. Cei doi alcori 
urmăreau încărcarea containerelor cu materiale 
dăruite de vegheri, în astronava de transport. La 
prânz, primiseră o masă îmbelşugată, formată 
din şapte feluri de mâncare. După masă, îşi 
continuaseră vizita prin complexul oraş vegher. 
Văzuseră laboratoarele de studii medicale, 
spitale cu pacienţi în ele, şcoli şi universităţi, cu 
foarte puţini copii şi tineri... 


Vegherii constituie o comunitate cam ciudată, 
dar paşnică, gândea Zaris, privind exactitatea 
cu care echipajul astronavei aşeza fiecare 
obiect. Bereg plecase undeva, aşa că cei doi 
alcori urcară singuri pe astronavă. Înainte de 
decolare, preşedintele sosi însoţit de un vegher 
mai tânăr. 

— Acesta este Feres, consilierul meu personal, 
îl prezentă el. Va merge cu voi pe astronavele 
escadrei. Sper să fiţi cu el la fel de deschişi şi de 
darnici cum am fost noi. 

Zaris prinse mâna şefului vegher între palmele 
sale, i-o scutură uşor şi-l asigură: 

— Nu am secrete sau reţineri faţă de voi. Ne- 
aţi fost de mare folos. Vă vom recompensa 
regeşte. 

— Drum bun, prietene alcor! îi ură Bereg. Şi 
noroc mult! Vei avea o teribilă nevoie de noroc. 

Astronava  decolă, se ridică deasupra 
oceanului, apoi luă direcţia continentului din 
care îi luase. Zaris comunică echipelor rămase 
la sol că reveneau, cu daruri bogate. Nu se 
aşteptase ca întâlnirea cu vegherii să-i dezlege 
atât de multe enigme ale vieţii universale. 


Către lumea din vise... 
Cinci sute treizeci şi şapte de ani lumină 


trecuseră de la întâlnirea exilaţilor cu vegherii şi 
nicio altă lume locuită nu se arătase în cale. In 


infinitul universal, pe traseul lor de navigaţie, 
explodase o stea gigant. Zeci de sisteme solare 
fierbinţi, abia în formare, veneau în 
întâmpinarea lor. Erau de-a dreptul ucigătoare. 
Toate sondele de explorare trimise către 
planetele lor se topiseră înainte de a le atinge. 
Porţile Căii Lactee se arătau ostile vieţii. Un 
baraj de foc le străjuia. Dacă în următoarele 
două-trei sute de ani lumină situaţia va rămâne 
la fel de proastă, va trebui să trecem la 
raţionalizarea alimentelor şi apei, gândea Zaris, 
în cabina sa de comandă. Nu se speriase de 
această perspectivă. În mai multe expediţii de 
explorare, făcute înainte de exilare, rămăsese 
numai cu hrana concentrată şi cu apa strict 
limitată. Se întreba însă cum vor primi ceilalţi 
expediţionari vestea intrării în criză de alimente 
şi apă. 

Trebuie să găsim cât mai curând o planetă de 
pe care să ne aprovizionăm cu apă şi hrană 
naturală, concluzionă Zaris şi se ridică de pe 
fotoliu. După timpul măsurat la bordul 
astronavei, trecuse de miezul nopţii. Trebuia să 
meargă şi el la culcare, să se odihnească măcar 
câteva ore. Grijile expediției rămâneau în 
sarcina navigatorilor de serviciu de pe fiecare 
navă. Comandantul alcor pătrunse tiptil în 
apartament, să n-o trezească pe Deira, care 
avea un somn foarte uşor. O observă cum 
dormea încolăcită, sub lumina de veghe, cu o 


carte în braţe şi zâmbi înduioşat. Ca toţi veganii, 
Deira rămăsese fidelă cunoaşterii prin carte. 
Numai cititul cărţilor te ajută să înţelegi perfect 
şi să simţi în profunzime ideile autorilor, spunea 
ea deseori. Filmele sunt prea superficiale pentru 
un om adevărat. 

Zaris se retrase în dormitorul său, se 
dezechipă şi-şi curăţă corpul sub un jet de aburi 
calzi. Deja, se gândea la raţionalizarea apei şi-o 
economisea cum putea. După baie, se întinse în 
pat, cu gând să doarmă profund şi odihnitor. Se 
autosugestionă să se cufunde în cel mai adânc 
somn posibil. Grijile nu-i părăseau însă creierul. 
Se transformau în vise foarte apropiate de 
speranţele lui. Un glas molcom îi şoptea, în 
limba sa natală, că planeta vieţii se apropia din 
ce în ce mai mult. V/te-o, e numai la câţiva ani 
lumină! îi susura vocea fără trup. Vezi ce 
splendidă e? Nici măcar planeta Deira nu era 
atât de bogată şi înverzită... Zaris visa şi vorbea 
prin somn, de prea mare tensiune psihică. 
Sufletul său mângâia planeta din vise... 

Soneria de alarmă îl aruncă pe Zaris în 
picioare. Ascultă preţ de câteva secunde, să 
recepţioneze corect mesajul. Deşi adormit, nu 
se înşelase. Soneria anunţa alarmă de luptă. 
Chema toţi luptătorii valizi la posturile de 
respingere a unui atac. Ciudat, dar Zaris nu se 
alarmă. Dimpotrivă, ideea apariției unor 
agresori, fie ei şi non-humani, îl bucură. 


Însemna că se apropiau de zone universale 
locuite. Se echipă în grabă şi plecă în fugă spre 
centrala de comandă. Pe holuri, sirena continua 
să sune alarmă de luptă. Alcorii ieşeau de prin 
cabine încă zăpăciţi de somn, fugind să ajungă 
la posturile lor. 

Primul lucru pe care îl observă Zaris la 
intrarea în centrala de comandă a Șoimului a 
fost schimbarea direcţiei de marş. Astronava 
zbura cu viteză maximă înapoi, pe traseul deja 
parcurs. 

— Ce s-a întâmplat? întrebă el scurt. 

— Astronave străine ne-au atacat grosul 
escadrei, îl informă navigatorul de serviciu. Au 
capturat mai multe astronave de transport cu 
alimente, apă, medicamente şi material 
reproducător. 

— Cum le-au capturat? 

— Duşmanii posedă astronave mai mari decât 
ale noastre. Folosesc un fel de ventuze 
magnetice pentru abordarea navelor atacate. 
Până acum, am pierdut paisprezece astronave 
de transport. 

— După ei! comandă Zaris scurt. Trebuie să 
ne recuperăm rezervele. 

— Sirusanii au angajat deja bătălia cu ei, îi 
raportă navigatorul. Le-au avariat grav o 
astronavă şi au capturat câțiva prizonieri care 
fugeau cu o navetă. 

— Bine. Verifică dacă tot echipajul a ajuns la 


posturile de luptă! Eu iau legătura cu 
comandanții flotilelor. 

Zaris îşi ocupă calm fotoliul de comandant al 
escadrei şi începu să facă apelul liderilor de 
flotile: 

— Mikal, care e situaţia la voi? 

— 'Ţinem inamicul sub foc continuu. Am 
pierdut o astronavă de transport. 

— li urmărim până ce recuperăm prada! 


— Am înţeles! 
— Shang Di, mă auzi? întrebă Zaris. 
— Aud. 


— Cum evoluaţi? 

— Prost. Ne-au luat prin surprindere. Cred că 
ne urmăreau de mult timp şi ne cunoşteau deja 
formaţia. 

— De ce? 

— Au atacat numai navele de transport. În 
mod vizibil, sunt interesaţi de captură. 

— Înseamnă că sunt pirați astrali. Îi urmărim şi 
ne recuperăm proviziile. 

— Înţeles! 

— General  Omogo! îl apelă Zaris pe 
comandantul mercenarilor sirusani. 

— La ordin, domnule comandant! 

— Aveţi pierderi? 

— Numai astronava de transport alimente, 
apă şi medicamente. Au capturat-o şi fug cu ea. 
Am distrus deja o astronavă gigant şi avem 
câţiva prizonieri interesanti. 


A 


— Discutăm după terminarea luptei. Acum, îi 
urmărim şi-i lovim fără cruţare, până 
abandonează prada. 

— Aşa voi face, domnule comandant. 

— Orejona, mă recepţionezi? 

— Perfect, Zaris. Suntem în plină luptă cu o 
astronavă gigant. Ne-au capturat astronava de 
transport. 

— Dacă n-o recuperaţi, va trebui să mâncaţi şi 
voi carne de rov. 

— Nu mă ameninţa, Zaris! îmi cunosc sarcinile 
şi interesele. Orionele mele luptă cu disperare. 

— Ţine-mă la curent! Succes! 

— Discutăm după luptă, Zaris. 

— Generalul Daran, ce fac kaseii? se interesă 
comandantul escadrei. 

— Luptă, Zaris. O luptă inegală, deoarece 
astronavele lor sunt de aproape zece ori mai 
mari decât ale noastre. 

— Dar sunt mai puţine. Distrugeţi-le şi 
recuperaţi rezervele noastre! 

— Se face! 

— Imperator Zigan, în ce poziţie sunteţi? îl 
întrebă Zaris pe şeful kobizilor. 

— Am abordat o astronavă inamică şi-am 
invadat-o. Ne confruntăm cu giganţi... 

— Luptaţi cu tot curajul! Vă voi recompensa. 

— Dacă scăpăm... i 

Zaris nu-l băgă în seamă. Incepu să-şi apeleze 
comandanții varangi: Roinar, Tamuz, Bander, 


Roles, Gema, Andras, Cucas. Toţi erau deja 
angajaţi în luptă. Numai Soimul din fruntea 
formaţiei nu ajunsese încă la locul confruntării. 
Nu se făcea ca însuşi comandantul escadrei să 
nu participe la înfrângerea  agresorilor. 
înfrângere şi nimic altceva. Zaris nici nu lua în 
calcul altă posibilitate. Dacă nu-şi recuperau 
proviziile, erau ca şi morţi. Numai un noroc chior 
i-ar fi putut salva, în eternul infinit întunecat din 
jur. Îşi părăsi fotoliul de comandant de escadră 
şi se apropie de comandantul Soimului, Belag. 
Acesta urmărea pe ecranul radarului punctele 
mari, ca nişte ploşniţe grase, ale astronavelor 
duşmane. Degetele mâinii drepte se sprijineau 
pe clapeta de declanşare a rachetelor cu galgor. 
Înţelesese că numai un explozibil foarte 
puternic putea distruge astronavele gigant. 

— Câte astronave inamice sunt? întrebă Zaris. 

— Zece în luptă, una distrusă, una avariată 
grav şi una invadată de kobizi, raportă Belag. 
Din păcate, ne-au capturat mai mult de 
jumătate din navele de transport. Le-au abordat 
şi le-au ridicat pe punţile lor. 

— Şi? întrebă Zaris rece. 

— Odată cu distrugerea astronavelor inamice, 
ne distrugem şi rezervele noastre capturate. 

— Da... Ai dreptate. 

Zaris cugetă câteva clipe. Trebuia să ia o 
decizie care să asigure salvarea cât mai multor 
valori ale escadrei sale. Îşi formulă comanda în 


creier şi apăsă butonul de legătură cu toţi 
comandanții de astronave. Glasul lui ferm ţâşni 
prin spaţiul universal: 

— Abandonaţi încleştarea! Înconjuraţi 
astronavele de transport şi reveniţi la vechiul 
curs de navigaţie! Sirusanii să rămână în 
ariergardă, să respingă orice nouă încercare de 
atac! Confirmaţi recepţionarea ordinului! 

Ascultă atent rapoartele şi reveni lângă Belag. 
Acesta lansase două rachete în cel mai apropiat 
agresor şi făcea manevra de schimbare a 
cursului. 

— Incet! îi comandă Zaris. Să aşteptăm să se 
refacă escadra noastră! 

Comandantul  alcor urmări pe ecranul 
radarului refacerea formaţiei sale. Îşi numără 
atent astronavele şi constată, cu inima rece, că 
douăzeci şi trei de nave de transport lipseau. 
Aceasta însemna mai mult de jumătate din 
proviziile şi rezervele de material reproducător 
cărate de expediţie. Nu era deloc bine, dar 
salvase tot ce se mai putea salva. 

Zaris constată că duşmanii se adunaseră în 
formaţie unghiulară şi-i urmăreau cu îndârjire. 
Continuarea luptei ar fi însemnat noi pierderi. 
Chiar dacă ar fi reuşit să distrugă toate 
astronavele gigant, acţiunea lor n-ar fi fost un 
succes. Legea vieţii universale era clară: numai 
supraviețuitorii sunt învingători. Ca atare, 
comandantul alcor dădu ordin de creştere a 


vitezei tuturor astronavelor sale. Urmări cum 
punctele groase ale astronavelor inamice 
dispăreau unul câte unul din ecran şi numără 
navele sirusane de luptă. Erau cu două mai 
puţin decât la plecare. Bătălia fusese grea şi nu 
se putea spune că o câştigase cineva. Şi 
agresorii înregistraseră pierderi grele. 

După câteva zile de marş, inamicii dispărură 
complet din raza de vizibilitate a radarelor. 
Zaris îşi permise câteva momente de relaxare. 
Pentru început, făcu bilanţul proviziilor şi ordonă 
trecerea tuturor echipajelor pe  raţii de 
supravieţuire. Îşi sfătui subordonații să nu se 
alarmeze din această cauză, ci să privească 
raţionalizarea ca o măsură de precauţie, luată 
până la întâlnirea primei planete bogate în 
resurse vegetale şi animale. După ce se asigură 
că ordinul său a fost acceptat de toţi, 
comandantul ceru să i se trimită prizonierii, 
împreună cu lingviştii-psihologi de pe fiecare 
navă. intenţiona să-i interogheze pe Soimul, să 
afle unde se afla cea mai apropiată lume 
ospitalieră. 

Zaris servea masa împreună cu soţia şi fiul, 
când fu anunţat că grupul de prizonieri şi 
translatori ajunsese pe Soimul. Îşi întrerupse 
masa şi merse direct în sala de conferinţe, 
transformată temporar în închisoare. Încă din 
uşă, fu impresionat de statura prizonierilor. 
Aceştia aveau în medie doi metri şi jumătate 


înălţime, purtau părul lung şi, după trăsături, 
erau humanoizi destul de rasaţi. Numai doi 
prizonieri, un mascul şi o femelă, se deosebeau 
de uriaşii luptători echipați în uniforme negre. 
Aceştia erau de statură medie câtre mică şi 
purtau costume dintr-un fel de mătase galbenă, 
formate din tunică şi pantaloni. Înfăţişarea lor îi 
îndepărta de rasa humanoidă. Aveau feţe 
rotunjite, de culoare gălbuie şi ochi imenşi, de 
culoare verde-buratec, aproape fosforescenţi. 
Nasurile lor se reduceau la simple orificii, gurile 
erau mici, iar urechile nu aveau pavilioane. 
Uriaşii se adunaseră însă protector în jurul lor. 

— Deci, avem de a face cu două rase, se 
adresă Zaris psihologilor-lingvişti. Cei mici par 
din clasa superioară. Uriaşii se comportă ca 
servitori-apărători ai lor. Vreau să-i chestionaţi 
cu rândul, zi şi noapte, până ce veţi afla de la ei 
care este cea mai apropiată planetă cu hrană şi 
apă. De asemenea, să-mi aflaţi când şi cum 
vom fi atacați din nou. 

Comandantul mai aruncă o privire câtre 
prizonieri şi-i lăsă în mâinile anchetatorilor. În 
timp ce trecea către ieşire, una din cele două 
fiinţe stranii îl prinse de mâneca costumului şi-i 
adresă câteva cuvinte, într-o limbă uşor 
cântată. Zaris îşi adânci privirea în ochii imenşi 
şi simţi că se pierdea într-o mare verde. 
Prizonierii posedau O forţă hipnotică 
extraordinară. Îşi avertiză lingviştii-psihologi 


despre aceasta şi plecă la îndatoririle sale. Nu 
era sarcina lui să descopere limbile în care 
vorbeau prizonierii, nici să le smulgă 
informaţiile care îl interesau. 

După câteva zile, translatorul alcor Ben îl 
anunţă pe Zaris că una din cele două fiinţe 
stranii dorea să-i vorbească. Comandantul îi 
ordonă s-o aducă în planetariul pe care marcase 
noile constelații vizibile. Spre surprinderea sa, 
Ben veni însoţit de femelă, fapt uşor de 
recunoscut după glandele mamare foarte 
dezvoltate pentru statura ei mică. Fiinţa îl privi 
cutezătoare în ochi şi-i comunică, prin Ben: 

— Eu sunt Geda din rasa nasailor. Luptătorii 
voştri mi-au distrus astronava şi ne-au capturat. 

— Voi ne-aţi atacat, îi aminti Zaris. Celălalt e 
soţul tău? 

— Meg e soţul meu, dar nu are importanţă. Eu 
sunt stăpâna cu drept de decizie. Aşa e în rasa 
noastră: femeile conduc comunitatea. 

— Atacă şi jefuiesc astronave paşnice? 

— In disperare de cauză, facem şi aşa ceva. 
Noi nu ne-am putut reface rezervele de hrană şi 
apă de mai mult de trei sute de ani lumină. 

— Puteaţi negocia cu noi... 

— În acest spaţiu infinit, nimeni nu e dispus 
să-ţi dea ceva. Trebuie să iei cu forţa armelor. 
Numai cei puternici au dreptul să 
supravieţuiască. 

— Sunteţi cinici. 


— Nu înţeleg cuvântul. 

— Lasă, lasă! Uriaşii care vă apără sunt 
humanoizi? 

— Humanoizi inferiori, confirmă Geda. Noi i- 
am cules de pe planeta lor natală şi i-am instruit 
ca luptători. Au însă obiceiul vostru: masculii 
comandă în familie. Toţi participă însă la luptă. 

— Sunt şi femele printre ei? se miră Zaris. 

— Sunt, dar le deosebeşti greu. Au mamelele 
foarte mici. Trebuie să le observi dezbrăcate, să 
fii sigur că sunt femele. 

— Şi din ce rasă sunt? 

— Jerani. Aşa am numit noi planeta lor. 

— Mi-o poţi arăta în spaţiul stelar din acest 
planetariu? 

— In dreapta acestei stele, se ascunde 
sistemul solar al jeranilor, indică Geda cu 
degetul. 

— Şi al vostru? insistă Zaris. 

— Noi suntem cetăţeni ai Universului, 
răspunse femeia. Mergem din constelație în 
constelație şi răspândim rasa noastră, cum 
probabil faceţi şi voi. 

— Noi am fost exilați din lumea noastră şi 
căutăm un sistem solar potrivit, să ne stabilim. 
Nu suntem în expansiune. 

— Să te cred? îl întrebă Geda pe Zaris. Toţi 
humanoizii superiori sunt în expansiune. 

— Şi voi sunteţi aproape humanozzi... 

— Străbunii îndepărtați au fost humanoizi, 


recunoscu Geda. Noi am suferit mutații genetice 
ireversibile, datorită expunerii la radiaţiile unor 
arme inamice. Asta s-a întâmplat în urmă cu 
circa un miliard de ani de-ai voştri. 

— Ai cunoscut deja calendarul nostru? 

— Am aflat aproape tot ce mă interesa despre 
voi, varangule. V-am înţeles limba din prima zi 
şi am citit creierele interlocutorilor. 

— Eşti foarte sinceră cu mine... 

— 'Ţi-am citit creierul. Nu intenţionezi să ne 
ucizi. Vrei să afli informaţii folositoare expediției 
tale. Eşti îngrijorat deoarece colegii mei ţi-au 
luat mai mult de jumătate din rezervele de 
hrană, apă şi medicamente. 

— Şi de material reproducător, o completă 
Zaris, deloc şocat de dezvăluirile ei. Imi poţi 
arăta cel mai apropiat sistem solar colonizabil 
de noi? 

— Nu ştiu dacă există aşa ceva. Aici, aici şi 
aici sunt sisteme colonizate de nasaii noştri, îi 
arătă ea mai multe stele. Poate câtre est să 
găsiţi lumi virgine. 

— Cam la ce distanţă? 

— La minim o sută de ani lumină. N-ai altă 
opţiune, varangule Zaris. Mergi către est! 

— De unde ştiu că nu mă înşeli, să mă duci 
într-o lume de-a voastră? 

— Nu ştii. Trebuie să simţi. Tu ai capacitatea 
de a simţi oamenii. 

— Şi escadra voastră? 


— Nu vă mai urmăreşte. Au destule provizii să 
atingă următorul obiectiv din vest. 

— Dar tu şi soţul? 

— Noi suntem morţi pentru ei. Trebuie să 
mergem cu voi şi să împărtăşim aceeaşi soartă. 

Zaris rămase câteva clipe pe gânduri. După 
aceasta, decise: 

— Vă iert pentru că ne-aţi atacat şi ne-aţi 
jefuit de rezerve. În schimb, tu şi soţul tău veţi 
rămâne pe această astronavă şi veţi relata 
navigatorilor noştri toate informaţiile despre 
lumile din faţa noastră. 

— Ne convine. Ce faceţi cu jeranii? 

— Îi trimitem pe altă astronavă. Aici nu veţi 
avea slugi. Veţi trăi la fel ca noi. Dacă ne veţi 
înşela, vom muri împreună. 

— Eu sper să supravieţuim împreună, spuse 
femeia. N-am explorat niciodată zona din est, 
dar astrofizicienii noştri afirmau că ar conţine o 
pluralitate de lumi noi. 

— E o încercare disperată, o avertiză Zaris. 
Mai avem rezerve de hrană şi apă pentru cel 
mult trei sute de ani lumină. 

— Riscăm împreună. Voi vă rugaţi la zei să 
reuşiţi? 

— Niciodată. Noi nu credem în ființe 
supranaturale nevăzute. 

— Nici noi. Ne bazăm numai pe cunoştinţele şi 
puterile noastre. 

— În regulă. Ben te va conduce la o cabină de 


pe această navă. Vei trăi împreună cu soţul, sub 
supraveghere. 

— Ținând cont de ce s-a întâmplat între forţele 
noastre, mi se pare normal. Trebuie să vă 
câştigăm încrederea. 

După plecarea femeii nasaie, Zaris chibzui mai 
mult timp. În fine, se decise. O apelă pe Orejona 
şi o felicită pentru eficienţa cu care luptaseră 
femeile sale împotriva piraţilor. 

— Laudele nu umplu  burţile  flămânde, 
comandante, replică oriona. Du-ne rapid către o 
planetă cu hrană şi apă! 

— Asta vreau şi eu. Deocamdată, vă fac un 
dar. 


— Ce? 

— Nişte humanoizi uriaşi. Majoritatea sunt 
bărbaţi. li păstraţi, îi înmulţiţi şi-i folosiţi cum 
vreţi. 


— Insinuezi că am putea avea relaţii cu ei? 

— Sunt de o frumuseţe perfectă, Orejona. S-ar 
putea să vă intereseze şi ca bărbaţi. 

— Ce prostii îţi umblă prin cap, Zaris! 

— Nu-mi umblă mie. Poate vouă? 

— Trimite-mi masculii! 

— Ţi-i trimit pe toţi, Orejona. Sunt buni 
muncitori şi luptători. Ai sarcină să-i câştigi de 
partea noastră. 

— Au fost luptătorii piraţilor?! descoperi ea. 

— Doar nu i-am fabricat în eprubete? l-am 
capturat şi-i vom îmblânzi. Te încumeţi? 


— Trimite-i! 

— Succes, Orejona! 

După ce chipul creol al orionei dispăru din 
ecran, comandantul convocă un echipaj de 
navetă. Le dădu sarcina să încarce prizonierii 
jerani şi să-i transporte pe astronava Orejonei. 
Abia după aceasta, îşi îngădui momente de 
meditaţie asupra viitorului escadrei. Nu se grăbi 
să ia direcţia est sugerată de Geda. Mai avea 
unele verificări de făcut. 

x 

Anii treceau şi niciun sistem solar nu apărea în 
calea escadrei. După o sută şi cincizeci de ani, 
Zaris începu să se întrebe dacă făcuse bine 
acceptând sugestia Gedei. Cei doi nasai, Geda 
şi Meg, se integraseră în echipaj şi sufereau la 
fel ca ei din cauza raţionalizării severe a hranei 
şi apei. Asta nu însemna nimic, însă. Cei doi 
mutanţi nasai puteau să fi iniţiat o acţiune de 
răzbunare, cu riscul vieților lor. Aveau firi atât 
de complicate, încât puteau fi bănuiţi de orice 
răutate. 

Abia după o sută şi cincizeci şi patru de ani de 
la lupta cu piraţii nasai, navigatorii sirusani din 
avangardă zăriră un sistem solar. Explozii de 
bucurie izbucniră pe toate astronavele. Zaris 
permise trecerea de la viteza de croazieră la 
cea maximă, să ajungă mai rapid la lumina 
speranţei lor. Deja, astrofizicienii stabiliseră că 
aveau în faţă un sistem solar simplu, cu o stea 


centrală, înconjurată de trei planete. Era 
suficient ca pe una să existe hrană şi apă... 

Escadra ajunse la marginea exterioară a 
sistemului solar. Zaris marcă evenimentul în 
jurnalul de bord şi boteză soarele local cu 
numele Lisa. În vechea limbă alcoră, acest 
cuvânt însemna salvare. Într-adevăr, savanții le 
dădeau speranţe de salvare. Ei calculaseră că 
prima planetă de lângă soare avea atmosferă 
similară celei de pe Tamira. Deci, 
concluzionaseră ei, ar trebui să întreţină forme 
de viaţă asemănătoare. 

Exilaţii se pregăteau de explorarea planetei ca 
de o mare sărbătoare. Se grăbiră s-o numească 
Rinda, adică, pământ roditor. Toate flotilele îşi 
pregătiseră navete de explorare şi de transport 
al alimentelor. Expediţionarii se şi vedeau 
scăpaţi de chinurile raţionalizării severe. Nici 
măcar n-au mai trimis obişnuitele sonde de 
explorare la sol. Într-o dimineaţă pe care ei o 
considerau de bun augur, s-au ridicat cu un stol 
de navete şi au plecat glonţ către planeta 
Rinda. Din depărtare, arăta foarte atractivă. Trei 
continente se scăldau în oceanul planetar. 
Detectorii le arătau prezenţa masivă a 
vegetației, un semn cât se putea de bun. 
Savanţii escadrei erau capabili să transforme 
aproape orice vegetal în hrană. Cât despre apă, 
nu mai încăpea îndoială: era din belşug. 

Naveta veganilor pătrunse prima în atmosferă. 


În scurt timp, Zaris, care le ţinea urma cu o 
navetă  alcoră, auzi glasul alarmat al 
comandantului Mikal: 

— Opriţi-vă la limita atmosferei! Gradul de 
iradiere al planetei este foarte ridicat. Pericol! 
Opriţi-vă! 

Naveta vegană se zărea ca un punct în 
creştere. Se înapoia cu toată viteza posibilă. 
Celelalte navete se opriră ca un stol de 
rândunele. Se roteau uşor la limita atmosferei. 
Zaris simţea cum în sufletul lui se prăbuşeau 
munţi de speranţă. Atât de aproape de salvare 
şi atât de mare era grozăvia... 

Navetele făcuseră cale întoarsă şi Zaris 
convocă sfatul comandanților de flotile. Mai 
avea o speranţă, dar foarte firavă: savanții 
puteau decontamina apa şi hrana adusă de pe 
Rinda. Aceasta presupunea să se trimită 
echipaje vaccinate şi îmbrăcate în costume 
speciale, rezistente la radiaţii. Dezbaterile pro şi 
contra acestei variante durară mult. Speranţa 
rămânea firavă. Savanţii puteau decontamina 
numai materii iradiate cu galgor. Ei nu 
cunoscuseră alt material fisionabil. Dacă 
planeta era iradiată cu alt material, nu se putea 
face nimic. In final, căzură de acord ca fiecare 
flotilă să trimită câte o singură navetă, cu 
aparate de analiză a radiaţiei. Dacă 
decontaminarea se dovedea posibilă, urmau să 
facă planul de exploatare a planetei. 


Zaris plecă dezamăgit de la teleconferinţă. 
Simţea că speranţa îi scăpa printre degete, ca 
firele de nisip. În faţa centralei de comandă, 
dădu cu ochii de Geda. Ghici imediat că femeia 
îl aştepta şi-o întrebă direct: 

— Ştiai ce e pe planeta Rinda? 

— Nu, dar e dreptul vostru să ne bănuiţi. Vă 
propun să mergem şi noi în explorare. 

— Cu ce ne-ar ajuta prezenţa voastră? 

— Dacă iradiaţia e de kalgarit, noi putem trăi 
în ea fără probleme. 

— ŞI? 

— Voi aflaţi ce material produce radiaţia şi-i 
căutaţi antidotul. Mai ştiţi ceva înafară de 
kalgarit? 

— Unii non-humani foloseau uranit. Încă nu-i 
ştim compoziţia. 

— Nici noi. Ne luaţi pe planetă? Suntem 
detectoare vii. 

— Bine, acceptă Zaris. Mergeţi la comandantul 
navetei, să vă pregătească. 

— Mulţumesc! Nu vei regreta. 

Zaris dădu din cap a lehamite şi plecă să se 
pregătească de explorare. [inea să vadă cu 
ochii săi situaţia de pe Rinda. Ştia că radiaţiile 
naturale erau foarte rare în Univers. Deci, 
cineva produsese cumva acea iradiere masivă a 
planetei. 

x 


Navetele de explorare atinseră solul în partea 


de est a continentului central. Transportoarele 
ieşiră pe trapă. Exploratorii echipați în costume 
antiradiaţie păşeau greoi în urma lor. Nimic din 
jur nu indica grozăvia care îi speriase. Vegetaţia 
creştea abundentă şi ciripit de păsări se auzea 
dinspre junglă. Savanţii începură testele, în timp 
ce exploratorii le aduceau diverse vegetale şi 
insecte, pentru probe. Zaris înaintă cu greutate 
până la marginea fluviului care curgea în ocean. 
Observă buştenii pe care îi căra apa mâloasă şi 
trase concluzia că în amonte plouase. Deci, 
fenomenele naturii nu păreau deloc influențate 
de vreun accident nuclear. 

Se întoarse la grupul de fizicieni, grăbit să 
cunoască rezultatele testelor. La vederea 
comandantului, şeful echipei de cercetare ridică 
neputincios din umeri: 

— Uranit. Nu avem posibilități de 
decontaminare. 

— Eram obligați să încercăm. Strânge-ți 
laboratorul mobil, să plecăm! 

În inima cutezătorului alcor se strecurase o 
îndoială. De mic, fusese instruit să privească 
Universul ca un imperiu al legilor sigure. În 
ultimul timp, descoperise că hazardul juca un 
rol prea mare în viața lor. Zaris ştia să domine 
multe fenomene, dar nu şi norocul. Îşi ocupă 
locul din dreapta pilotului şi făcu apelul echipei 
de explorare. Meg şi Geda lipseau. 

— l-a văzut cineva pe nasai? întrebă el, 


stăpânindu-şi emoția. 

— Au plecat în direcţia junglei, răspunse un 
explorator. 

— Luaţi un transportor şi căutaţi-i! ordonă 
Zaris. 

În sinea lui, simţea că făcea un lucru inutil. 
Mai mult ca sigur, cei doi nasai i-au păcălit de la 
bun început. Au vrut să se răzbune ori să se 
întoarcă pe planeta lor, gândi Zaris privind 
echipa plecată după cei doi dispăruţi. 

Scotocirile durară mai mult de o oră, fără 
niciun rezultat. Zaris ar fi insistat să continue, 
pentru a-i găsi şi judeca pe cei doi nasai. 
Chemarea lui Mikal veganul îi îndreptă atenţia 
în altă parte, însă. 

— Zaris, trebuie să vii aici! strigase veganul 
excitat la culme. Te vei lămuri ce se întâmplă cu 
noi. 

Comandantul dădu ordin de suspendare a 
cercetărilor şi se îmbarcare. După aceasta, îi 
indică pilotului direcţia de zbor către gruparea 
vegană. Făcu toate acestea ca un automat. In 
mintea lui, vuia furtuna. Era convins că nasaii îl 
abătuseră de la drumul bun cu cel puţin o sută 
şi cincizeci de ani lumină. Avea suficient 
combustibil să revină la vechiul curs, însă hrană 
şi apă... 

— Un oraş distrus complet, îl avertiză pilotul. 

Zaris aruncă o privire. Între două culmi de 
munţi, se întindeau şiruri de ruine. Naveta 


veganilor se zărea ca o jucărie, pe un loc golaş. 
Alcorii coborâră către ruine, cu presimţirea unei 
mari nenorociri. Când ieşiră din navetă, ochii lor 
întâlniră mormane de schelete umane. Oamenii 
aceia muriseră în scurt timp, înainte de a părăsi 
oraşul. 

— Război nuclear, comentă Mikal, când îl văzu 
pe Zaris. Fizicienii apreciază că a avut loc în 
urmă cu vreo mie şi două sute de ani. 

— Nasaii ne-au înşelat, îi dădu Zaris vestea 
proastă. Ne-au adus pe planeta lor de baştină. 

— Vor muri şi ei... 

— Au dispărut din echipaj. Ne-au atras în 
capcană şi s-au topit. 

— Nu au cum rezista. Totul în jur este iradiat. 
Apele, vegetaţia, clădirile, pământul... Toate 
răspândesc moarte. 

— Ne-au spus vegherii că în această zonă 
trăiesc humanoizi războinici. 

— Nu are rost să regretăm, îl îmbărbătă Mikal. 
Urcăm pe astronave, sondăm spaţiul şi căutăm 
alt sistem solar. 

— Să mai vedem odată planeta, de la joasă 
înălţime, ceru Zaris. 

Cele două navete decolară şi luară curs pe 
firul văii. După câteva sute de kilometri, 
descoperiră un nou oraş distrus, chiar în inima 
junglei. Puncte mici, în mişcare, le atraseră 
atenţia. Coborâră până la câţiva metri de sol şi 
observară grupuri de oameni aproape goi fugind 


din calea lor. 

— Mutanţi adaptaţi la radiaţii, comentă Zaris. 
Geda şi Meg ştiau exact situaţia. 

— Poate că au şi vreun refugiu ascuns, îşi 
dădu Ben cu părerea. 

— Poate. Sunt nişte fiinţe malefice greu de 
citit. 

În continuare, descoperiră resturile unei 
astronave gigant. Coborâră până lângă ea şi o 
cercetară minuţios. Nu încăpea nicio îndoială că 
era identică cu cele care îi atacaseră. 

— Istoria se reface din fragmente, murmură 
Zaris. Nasaii au fugit de pe planeta lor distrusă 
de război nuclear şi au devenit, la rândul lor, 
pirați. Unde mergeau, însă? 

— Nu ne mai batem capul cu problemele lor, 
propuse Mikal. Plecăm urgent din acest loc al 
morţii. 

— Unii humanoizi trăiesc în acest mediu, 
cugetă Zaris. 

— Dar sunt sălbatici şi bolnavi, argumentă 
Mikal. Câte generaţii au murit, până ce s-a ajuns 
la aceşti mutanţi rezistenți la radiaţii? 

— Bine, plecăm, acceptă Zaris. Poate că 
jeranii ne vor spune ceva despre grozăvia de 
aici. 

— N-au cum s-o cunoască. Ei sunt efemeri. Au 
trecut mai mult de o sută douăzeci de generaţii 
de când străbunii lor au plecat de aici cu nasaii. 

— Poate au rămas legende... 


— În sfârşit, vedem. Să plecăm înainte de a ne 
contamina! 

Cele două echipaje se îmbarcară pe navete şi 
luară direcţia către escadră. De îndată ce Zaris 
ajunse la bordul $oimului, intră în planetariu. 
Studie gânditor poziţia stelelor deja identificate 
şi-şi imagină un nou curs, pe bază de intuiţie. 
Mai avea la dispoziţie circa o sută şi cincizeci de 
ani pentru a găsi o lume ospitalieră. Timpul 
presa cumplit iar raţionalizarea rezervelor de 
hrană şi apă era chinuitoare. 

Urcă în centrala de comandă a escadrei şi 
comunică comandanților de flotile noul curs, 
către nord-est. Glasul nu-i tremură când dădu 
ordinul, dar îndoiala muşca din el crâncen. Ar 
trebui să învăţ de la vegheri, işi spunea el. Să 
iau o planetă chiar golaşă, să o modelez 
conform necesităților noastre... Se scutură de 
gânduri şi verifică direcţia de marş a escadrei. 
Era cea indicată de el. Sper să fie norocoasă, îşi 
încredinţă Zaris soarta în mâna hazardului. Privi 
gânditor la spaţiul înstelat şi îşi spuse cu ciudă 
în gând: Atâtea sisteme solare şi niciunul pentru 
noi? Chiar vom pieri în infinitul universal 

x 


Anii începură să curgă din nou la fel de plaţi şi 
fără evenimente.  Exploratorii reduseseră la 
maxim rațiile de hrană şi apă. Acestea abia 
reuşeau să întreţină funcţiile vitale, fapt pentru 
care mulţi se îmbolnăviră. Medicamentele erau 


aproape ineficiente. Cel mai potrivit 
medicament ar fi fost hrana naturală, dar nimic 
nu se zărea în întunericul etern. 

Zaris îşi surprinse soţia hrănindu-şi pisica din 
raţia ei şi aşa mică. 

— Te distrugi, îi spuse el mohorât. 

— N-o pot lăsa să moară de foame. 

— Poate că va trebui să consumăm şi noi 
animalele de companie. Legea vieţii ne obligă 
să luptăm până la capăt pentru ultima suflare 
din noi. 

— Tu eşti cutezător şi demn. Nu vei abandona 
morala umană, dragul meu. Mai bine morţi, 
decât decăzuţi în mediul inferior. 

— Dacă, în următorii cincizeci de ani lumină, 
nu întâlnim o planetă cu condiţii de trai, vom 
începe să murim. Cei slabi vor cădea primii. 
Vom sacrifica rovii şi-i vom consuma, la fel ca 
reptiloizii. 

— Nu! se revoltă Deira dezgustată. Rovii 
posedă rațiune. Noi nu suntem canibali! 

— Imaginez toate posibilitățile de 
supraviețuire măcar a unui nucleu din expediția 
noastră. 

— Te topeşti pe picioare, Zaris. N-ai ajuns nici 
la jumătatea vieţii şi părul a început să-ți 
albească. 

— Grijile, Deira. Douăzeci de mii de humanoizi 
şi vreo zece mii de rovi depind de intuiţia mea. 

— Şi nu mai ai încredere în ea? Să-ţi 


administrez nişte antidepresive, să poţi privi 
mai calm situaţia? 

— Fără droguri, Deira! E o luptă crâncenă între 
întunericul etern şi mintea mea. Trebuie s-o 
câştig în mod raţional. Trebuie să vă duc pe 
planeta vieții. După aceea, nu mai are 
importanţă dacă voi trăi sau voi muri. 

— Gândeşte-te la fiul nostru Ragnar! Deja, se 
apropie timpul să-şi întemeieze o familie. Şi-a 
găsit o alcoră frumoasă... 

— Toate visele noastre sunt zadarnice, Deira. 
Voi îndrăzni să visez din nou după ce voi întâlni 
un sistem solar ospitalier. 

— Tu eşti comandantul escadrei, Zaris. Tu 
trebuie să întreţii flacăra speranţei în sufletele 
disperate ale celor pe care îi conduci. 

— Bine, iubita mea. Dă-mi medicamente de 
întărire a psihicului! 

Zaris înghiţi pilulele oferite de Deira, apoi se 
lăsă pe marginea patului ei: 

— Voi cuceri o nouă lume, chiar de-ar fi s-o 
smulg din mâinile altora! 

— Zaris, bagă de seamă ce gândeşti! 

— Disperarea naşte monştri, şopti el. Strânge- 
mă în braţe, iubita mea soţie! Trezeşte omul din 
mine, căci simt că mă pierd! 

Deira îi prinse capul în braţele ei moi şi-l trase 
către sânul ei, ca pe un copil. Bărbatul ei trecea 
printr-o criză de disperare şi ea trebuia să-l 
ajute. Adormiră îmbrăţişaţi, ca în vremurile 


bune. 
x 

Oamenii începuseră să moară de sete şi 
foame. Shang Di ceru o teleconferință cu şefii 
de flotile şi propuse creşterea raţiilor. Zaris îl 
ascultă posomorât. Parcă el n-ar fi vrut să le 
crească? Nevoia îi asuprea însă teribil. Chiar şi 
cu minusculele raţii, nu puteau rezista mai mult 
de şaptezeci de ani lumină. Piraţii nasai îi 
împinseseră într-o situaţie îngrozitoare. Un 
singur lucru îl mai însenină pe Zaris: niciun alt 
comandant de flotilă nu se ralie poziţiei 
căpeteniei shange. Toţi înţeleseseră că Zaris 
făcea ce trebuia făcut. Prelungea agonia, dar şi 
speranţa. Oricând, o lume nouă putea apărea în 
faţa lor. Trebuiau să întreţină viaţa oamenilor 
cât mai mult posibil. 

Zaris le ascultă punctele de vedere, apoi vorbi 
simplu: 

— Mă doare pentru fiecare om din escadra 
noastră care moare de inaniţie. Nu pot risca 
viaţa tuturor pentru vieţile celor mai slabi, însă. 
Vom continua să supravieţuim cu rațiile de 
întreţinere. Dacă ele se vor epuiza înainte de a 
atinge o planetă vitală, vom consuma o parte 
din materialul reproducător vegetal. Vă supun 
analizei posibilitatea ca, în disperare de cauză, 
să sacrificăm cei aproape zece mii de rovi din 
escadră. Nu sunt humanoizi şi unele populaţii îi 
consumă în mod curent. 


Discuţiile luară avânt. Argumente pro şi contra 
soluţiei avansate de Zaris se schimbau cu 
viteză. Bătrânul varang Tamuz din sistemul 
solar Mizar apelă la un calcul pragmatic: 

— Dragi camarazi, cred că ne grăbim, 
înfricoşaţi de foame. Dacă am consuma toţi 
rovii, ne-am prelungi agonia cu un an. Ce 
înseamnă un an, când noi navigăm de atâta 
timp? Nimic. Aveţi dreptul să procedaţi cum 
vreţi cu rovii voştri. Noi, mizarii, nu ne vom 
atinge de ei. Dacă soarta noastră va fi să pierim 
de foame, în infinitul universal, o vom accepta. 
Când voi împărţi ultimele raţii, voi da fiecărui 
membru al echipajului şi câte o pilulă cu otravă. 
Astfel, vom muri demni. 

Tăcerea se lăsă pentru câteva secunde. Zaris 
reluă discuţia: 

— Nu vreau să vă influenţez decizia finală. 
Noi, alcorii, respectăm scânteia de rațiune din 
rovi. Nu-i vom consuma niciodată. Noi i-am 
produs prin inginerie genetică şi ştim exact ce 
am ascuns în creierele lor. Aşa efemeri cum 
sunt, vor deveni o rasă raţională, prin evoluţie 
îndelungată. 

Comandanții şovăiau. Până la urmă, hotărâră 
să amâne decizia finală pentru mai târziu, când 
vor ajunge la ultimele raţii de hrană şi apă. 

x 


Zilele şi anii curgeau cumplit. Astronavele 
lunecau prin infinit, uriaşi tăcuți. Oamenii de pe 


ele se târau ca nişte umbre, la limita puterilor. 
Majoritatea dormeau aproape tot timpul, să-şi 
conserve energia. Numai navigatorii se 
schimbau periodic, asigurând menținerea 
cursului de zbor. Zaris făcea naveta între cabină 
şi centrala de comandă. Deira căzuse bolnavă şi 
încerca s-o ajute. Oasele feței îi împungeau 
pielea, de se observa craniul de sub ea. Viteazul 
alcor o hrănea în stare de inconştienţă, din 
propria raţie. Nu acceptase nimic în plus faţă de 
ceilalţi membri ai echipajului. Doar 
medicamentele energizante din rezerva Deirei 
erau secretul forţei sale. 

După ce-şi îndeplinea îndatoririle de soţ, Zaris 
se instala pe fotoliul său din centrala de 
comandă şi privea duşmănos întunericul care îi 
înconjura. Ochii săi căutau cu încăpățânare 
scânteia de lumină a lumii de vis. Când 
dezamăgirea îl cuprindea, o alunga cu un 
raţionament rece: Tot ce se naşte trebuie să 
moară la un moment dat. Aşa, cu moartea în 
suflet, îşi conduce escadra de umbre câtre o 
lume care refuza să se arate. 

După vreun an, boala îl atinse şi pe Zaris. Se 
clătina pe picioare şi gândea cu greutate. Era 
însă conştient de misiunea sa. Ca atare, ordonă 
ca o infirmieră să stea cu soţia sa, iar el rămase 
în centrala de comandă, întins pe un pat. De 
acolo, continua să-şi însufleţească echipajul. In 
mod ciudat, slăbiciunea bolii îi  întărise 


convingerea că lumea din vise era din ce în ce 
mai aproape. 

La un moment dat, Zaris se scufundă într-un 
somn letargic vecin cu moartea. Zăcu câteva 
zile într-un fel de vis pe care nu şi-l putea 
explica ulterior. Când se trezi, observă că Belag 
preluase comanda $oimului. Toţi îl considerau 
deja mort. Se ridică pe marginea patului şi rosti 
cu glas sigur: 

— Dublaţi rațiile de alimente şi apă! Suntem 
aproape de un sistem solar locuibil. 

Navigatorii îl priviră cu neîncredere. El se 
ridică în picioare şi merse ca un somnambul 
până la ecranul din faţa centralei de comandă. II 
privi îndelung, apoi se întoarse către oamenii 
săi: 

— Executaţi ordinul! Raţii duble! Comunicaţi 
tuturor comandanților de flotile vestea cea 
bună! 

Navigatorii se frământau nehotărâţi. Zaris era 
încă formal comandant. Starea lui însă nu era 
cea mai potrivită pentru a lua decizii 
importante. Belag îi scoase din încurcătură. 
Începu să transmită ordinul către comandanții 
de flotile. 

— Spune-le că, în curând, vom zări sistemul 
nostru solar! insistă Zaris. Raţiile sunt de 
importanţă secundară. Ei au nevoie de 
speranţă, mai mult decât de hrană şi apă. 

Belag îi execută întocmai porunca. Începuse 


să creadă şi el că Zaris simţise ceva neobişnuit. 

— Alte ordine, domnule comandant? întrebă 
Belag. 

— Schimbă cursul cu cincizeci de grade câtre 
nadir! Verifică dacă toată escadra te urmează! 
Asigură-te că toţi membrii echipajului au aflat 
că am scăpat şi au primit raţii duble! 

— Am înţeles! 

— Eu plec să-mi văd soţia. Mâine, adunăm 
astrofizicienii, să citească condiţiile de viaţă din 
noul sistem solar. 

Zaris plecă sprijinindu-se de pereţi. În urma 
sa, Belag gândi: Dacă nu e nebun, e un geniu. În 
situaţia dată, nu prea avea importanţă care din 
cele două variante era adevărată. Echipajele 
puteau trăi cel mult zece ani lumină cu raţii 
normale. După aceea... 

Comandantul alcor ajunse cu mare greutate în 
cabina sa. Deira zăcea galbenă şi transpirată. 
Abia mai respira. Zaris o trimise pe infirmieră 
după rațiile noi de alimente şi apă. El luă loc 
lângă soţie şi-i prinse mâna dreaptă în palmele 
lui fierbinţi. 

— Deira, mă auzi? 

Buzele femeii se mişcară, dar niciun sunet nu 
se auzi. Zaris continuă ca în transă: 

— Am găsit lumea noastră, iubito. Ne 
apropiem de ea. Nu ai dreptul să mori acum! 
Înţelegi? 

Deira mişcă din nou buzele, fără a reuşi să 


vorbească. Zaris îi prinse capul în palme şi-i 
şopti cât putea mai hipnotic: 

— Ne apropiem de lumea din visele noastre. 
Chinurile s-au terminat. 

Buzele crăpate de sete se mişcară din nou. O 
sămânță de viaţă mai pâlpâia în soţia lui. 
Trebuia s-o prefacă în flacără, s-o smulgă din 
ghearele morţii. 

infirmiera sosi cu alimentele. Zaris o ajută să 
hrănească soţia. Işi aminti de energizantele din 
sertar şi le căută. 

Sertarul era gol. Cineva la fel de disperat ca ei 
îşi însuşise medicamentele. Oricum, nu mai 
avea importanţă. Comandantul alcor îşi înghiţi 
raţia sa şi se întinse pe pat lângă soţie. Îşi 
simţea sângele pulsând mai vioi în trup. Viaţa 
revenea tiptil în organismul care ajunsese până 
în frontiera morţii. 

După câteva ore de somn, Zaris se trezi mai 
înviorat. Sări din pat şi-şi privi soţia. Deira 
deschisese ochii. Glasul ei slab abia putea fi 
auzit: 

— Dragule, m-ai minţit, să mor împăcată? 

— Nu te-am minţit, iubita mea. Toate 
echipajele primesc hrană şi apă. Suntem 
aproape de lumea noastră. 

— De lumea copiilor noştri... 

— Şi de a noastră, Deira. Curaj! Însănătoşeşte- 
te aşa cum ştii tu! 

— Mi-ai dat deja putere, Zaris. Aş mesteca o 


frunză crudă, de orice. 

— Mă duc să-ţi aduc. 

Zaris porni direct către seră. O găsi complet 
goală. Până şi cioturile de varză fuseseră roase. 
Foamea, setea şi disperarea pot transforma 
oamenii în bestii, descoperi el. Şi-mi trebuie o 
frunză... Porni de-a lungul peretelui de sticlă, cu 
ochii în jos. O salată nu mai mare decât o 
unghie se străduia să se ridice. Zaris o culese cu 
un soi de evlavie. Işi continuă cercetarea, dar 
nu mai găsi nimic. Înfometaţii mâncaseră tot şi 
nu plantaseră nimic în loc. Porni înapoi către 
cabina sa, cu sălăţica între degete. Era mai mult 
decât nimic. Era un strop de viaţă. 

x 


Dimineața, Zaris se prezentă la postul său. Era 
sigur că şefii de flotile îl vor căuta, pentru 
lămuriri. Nu se înşelă deloc. Aceştia îl căutară, 
rând pe rând, să afle din gura sa adevărul. Zaris 
se strădui să-i contamineze cu optimismul său. 
Conta şi pe faptul că rațiile duble aveau nu 
numai rol energizant, ci şi psihologic. Oamenii 
simțeau că reveneau la normal. Le ordonă 
tuturor Comandanţilor de flotile să-şi pună 
astrofizicienii să sondeze spaţiul pe direcţia lor 
de mers. Acolo, la mai puţin de un an lumină, 
trebuia să existe un sistem solar, susţinea el. 
Comandanții nu ştiau ce să creadă despre 
această revelaţie. Putea fi numai un vis născut 
din delirul unui bolnav. Îi răspunseră însă 


politicos şi trecură la îndeplinirea sarcinilor 
trasate. 

Întreaga zi, comandantul aşteptă verdictul 
astrofizicienilor. Îi auzea prin staţii cum se 
consultau, dar nu se grăbea să le asculte 
opiniile separate. Voia decizia finală. Acesta 
veni abia seara târziu, prin gura şefului tuturor 
astrofizicienilor din escadră: 

— Avem în faţă o stea nouă, în vârstă de circa 
trei miliarde de ani. E posibil să aibă mai multe 
planete calde şi reci. 

— Le are cu siguranţă! replică Zaris îndăriit. 
Comunicaţi informaţia tuturor expediţionarilor, 
să se bucure! 

Comandantul rămase pe loc, ascultând 
comunicatul transmis prin staţii. Auzi urale 
sporadice şi slabe. Exploratorii erau prea slăbiţi 
să se bucure din plin. Se vor bucura mai târziu, 
îşi spuse el şi lăsă astronava în seama 
navigatorilor. Pe drumul câtre cabina sa, fu 
întâmpinat de mai mulţi alcori de ambele sexe. 
Arătau ca nişte cadavre mumifiate, însă bucuria 
şi speranţa le străluceau pe feţe. Toţi îl atingeau 
şi-i mulţumeau cu lacrimi în ochi. Îi cereau să 
confirme cele auzite. Până la cabina sa, Zaris 
repetă de câteva zeci de ori comunicatul. Nu-l 
deranja defel cererile  corasialilor săi. 
Dimpotrivă, repeta ştirea cu plăcere, câştigând 
tot mai multă încredere în victoria vieţii. 

Deira îl văzu strălucind de bucurie şi încercă 


să se ridice în capul oaselor. Nu reuşi, aşa că-i 
vorbi din poziţia culcată: 

— Eşti sigur, Zaris? 

— Foarte sigur, iubito. Îţi pun la picioare o 
lume. Ridică-te de pe patul de suferinţă! 

— Mă voi ridica curând. M-ai convins şi pe 
mine. 

— Specialiştii au confirmat intuiţia mea. Nu 
mai trebuie să conving pe nimeni. 

— Ba da, Zaris. Trebuie să probezi că steaua 
nouă are planete locuibile. 

— Le are cu siguranţă! rosti Zaris. Trebuie să 
le aibă. 

— Dacă spui tu... 

— Sunt sigur de ce spun, Deira. Lumea de vise 
e la câţiva paşi. În mai puţin de un an, vom 
cobori pe planeta noastră. 

Chiar era sigur de ce spunea. Vedea aievea o 
planetă bogată şi înfloritoare. Se culcă cu ea în 
gând, să mai viseze şi de bine. 


Surprizele planetei Var (Marte) 


Astronavele escadrei înaintau triumfătoare 
prin spaţiul universal, cu noul soare în prova. 
Mai aveau doar câteva zile până la limita 
sistemului solar salvator. Echipajele reveniseră 
la viaţă, graţie exploziei de speranţă şi hranei 
abundente. Câteva sute de  expediţionari 
rămăseseră însă în urmă, îngropaţi în 


întunericul etern. Ei constituiau tributul de viaţă 
pe care expediţia îl plătea la intrarea în lumea 
nouă. Toţi ştiau că nu fuseseră loviți de zeii din 
legendele străvechi ori de un destin potrivnic. 
Piraţii nasai le afectaseră evoluţia normală. Din 
această cauză, navigau cu vigilenţă sporită. Zi 
şi noapte, posturile de luptă erau asigurate cu 
servanţi gata să respingă un eventual atac. 

Astrofizicienii le dăduseră veşti bune. Nu mai 
puţin de zece planete se roteau în jurul soarelui 
tânăr, pe care ei l-au botezat Sol, ceea ce în 
limba vegană însemna foc viu. Cel puţin două 
planete, a treia şi a patra de la Sol către 
exteriorul sistemului, prezentau condiţii propice 
vieţii. Urmau numai să aleagă, funcţie de 
situaţia observată pe teren. În aceste condiţii 
optimiste, Zaris încălcă interdicţia Supremului 
Consiliu şi luă legătura cu guvernatorul Kores de 
pe planeta natală. 

— Anunţă-i pe varangi că am găsit lumea în 
care vom dezvolta o nouă civilizaţie! îl rugă el, 
după saluturile de rigoare. Să se bucure toţi că 
n-am pierit în întunericul universal. 

— Ne puteţi vedea, Zaris? se interesă Kores. 

— Vă vedem perfect, către zenit. 

— Înseamnă că aţi navigat către nadir... 

— O bună bucată de timp, am rătăcit fără 
speranţe. Apoi, am luat direcţia bună. Avem în 
faţă un sistem solar locuibil şi în jur, o 
pluralitate de lumi. Poate că ne vom crea 


propria alianţă de civilizaţii humanoide. 

— Nimeni din Alianţa Civilizaţiilor Humanoide 
n-a mai ajuns acolo. 

— Noi suntem pionierii. Notează coordonatele, 
pentru cei care vor să ne urmeze! 

Kores ascultă informaţiile despre poziţia lumii 
noi, apoi le ură mult succes. Legătura vocală se 
întrerupse şi Zaris privi din nou către sistemul 
soarelui Sol. Trebuiau să pătrundă către inima 
lui, spre cele două planete locuibile. De data 
aceasta, cu toată escadra, nu numai cu navete 
de explorare. De jur-împrejur, se zăreau alte 
sisteme solare vii. Îşi atinsese visul. Ajunsese 
într-o pluralitate de lumi, în care putea organiza 
o mare frăţie astrală. 

— Geea, şopti el. Acesta va fi numele tău, 
planetă norocoasă! 

Nici n-o văzuse de aproape, dar o şi visa cu 
ochii deschişi. O strângea în braţe fericit, ca un 
copil, jucăria mult visată. Se înăbuşea de 
preaplinul fericirii sale. Plecă spre cabină, să-şi 
împartă bucuria victoriei cu soţia. Numai ea îl 
putea vedea în această stare euforică. Pentru 
toţi ceilalţi, el trebuia să rămână comandantul 
rece şi calm. Deira îl ajutase în momentele de 
slăbiciune. Era cazul să se şi bucure după 
calvarul prin care trecuse. 

x 

Zaris stătea adâncit în gânduri, pe fotoliul său 

de comandant de escadră. Mii de vise creatoare 


îl frământau. Începuse să creadă că întâlnirea 
cu vegherii nu fusese întâmplătoare. Trebuia să- 
şi organizeze şi el lumea după modelul lor. 

— Domnule comandant,  pătrundem în 
sistemul Sol, îl anunţă navigatorul şef. 

Alcorul tresări, trezit din vise. Se ridică şi-şi lipi 
ochiul de telescop. O planetă urâţică, cenuşie, 
de mici dimensiuni, se rotea exact sub ei. Era 
primul mesager al vieţii din sistemul Sol. 

— Cu toată viteza, câtre a patra planetă! 
ordonă Zaris. Acolo vom face escală. 

Se întoarse la postul său de comandă şi-şi 
felicită toţi şefii de flotile pentru intrarea în 
lumea nouă. 

— E lumea noastră, a tuturor, sublinie veşnicul 
cârcotaş Shang Di. Nu numai a varangilor. 

— Vom  locui-o în comun, rosti Zaris 
împăciuitor. 

— Vom împărţi-o, comandante! replică Shang 
Di. Aşa ne-a fost înţelegerea. 

— Desigur, cei care vor dori să-şi revendice 
teritorii rasiale nu vor fi împiedicaţi s-o facă. Eu 
speram într-o metisare rapidă a raselor noastre. 

— E prematur să visezi aşa ceva, Zaris. Avem 
încă obiceiuri şi interese rasiale diferite. 

— Prea bine, Shang Di. Vă voi lăsa să alegeţi 
cel mai atractiv teritoriu. 

— Aşa îmi placi, comandante. 

Shangul dispăru din ecranul holovizorului şi 
Zaris reveni la preocupările sale. Îşi activă 


agenda electronică şi începu să-şi organizeze 
sutele de idei care îi umblau prin cap. 

Le ierarhiză în ordinea oportunității lor, apoi 
începu să le completeze rapid, cu noi şi noi idei. 
Avea în faţă o sarcină uriaşă. Trebuia să 
organizeze o lume din câteva grupuri rasiale cu 
preocupări şi interese contradictorii. Să vedem 
planetele! îşi spuse el într-un târziu şi închise 
agenda. 

Planetele se arăâtară însă numai după vreo 
zece zile de marş. Prima zărită, a patra de la 
Sol, fu botezată Var, în amintirea Varangei 
natale. Aparatele de observare relevau un uscat 
imens, punctat cu mici lacuri sau mări. Uscatul 
era însă înverzit în mare parte, iar sondele 
trimise identificară o atmosferă respirabilă. 

— Facem escală, hotărî Zaris. Fiecare flotilă 
să-şi pregătească un echipaj de navetă, pentru 
explorare! Gata de plecare, peste trei ore! 

Comandantul alcor plecă în cabina sa, să ia o 
masă civilizată şi să-şi bucure soţia, încă 
suferindă. Din uşă, o anunţă: 

— Planeta Var e locuibilă. 

— Perfect? se interesă Deira. 

— Perfecţiune nu există, draga mea. Proporția 
de bioxid de carbon din aer e cam ridicată iar 
gravitația e cam scăzută. În orice caz, 
organismele noastre se pot adapta la aceste 
condiţii. Important e că e o planetă acoperită de 
vegetaţie. 


— Vegetație, şopti Deira cu nostalgie. Vreau 
să văd şi eu! Mi-e cumplit de dor de vegetaţia 
luxuriantă de pe Hanab. 

— Îţi voi aduce imagini, o asigură soţul. Îţi voi 
aduce chiar şi câteva plante şi fructe. 

— Ar fi plăcerea vieţii mele... 

Zaris îşi îmbrăţişă soţia şi o rugă încet, la 
ureche: 

— Fă-te bine! Avem mult de muncă. 

— Viaţa ta e munca, Zaris. Toţi alcorii sunt 
obsedaţi de creaţie. 

— Da, Deira. Munca ne produce plăceri mai 
rafinate decât consumul de amber. 

— Mai bine ai consuma amber şi te-aş vedea 
mai des. 

— Ne vom vedea foarte des, Deira. Vom trăi şi 
vom munci pe pământ solid, în spaţii deschise. 
Privaţiunile de pe astronavă vor dispărea. 

— Aşa să fie, iubitul meu! 

Deira îşi văzu soţul plecând şi oftă ca o simplă 
alcoră. Îşi pierduse obiceiurile de vegană 
rafinată şi rece. 

x 

Navetele de explorare înconjurau planeta Var, 
pentru observarea de ansamblu. Axa ei de 
rotație avea o înclinare de circa douăzeci şi trei 
de grade față de Sol. Ambii poli erau acoperiți 
de calote de gheață. Restul uscatului era pătat 
cu vegetație. Câţiva vulcani activi împrăştiau 
nori de fum iar mai multe cratere punctau 


terenul din loc în loc. Linii subţiri, ce păreau 
râuri, se întindeau din culmile muntoase către 
văi şi lacuri. 

— Practic, e un singur continent, concluzionă 
Zaris. Aterizăm în zona lacurilor centrale! Noi, 
primii! 

Una câte una, navetele exploratorilor coborau 
prin atmosferă către terenul ales de Zaris. La 
atingerea solului, săriră imediat din navete, pe 
iarba verde, bucurându-se ca nişte copii. Pomi şi 
arbori se întindeau de pe malul lacului către 
vest. Gravitaţia mai scăzută decât pe planetele 
natale îi făcea să se simtă uşori şi liberi. 
Înaintau cu salturi mari, către oglinda de apă. 
Atâta apă şi ei răbdaseră de sete cumplită, ani 
în şir! Chimiştii îşi desfăcură trusele de analize 
şi constatară că apa era potabilă. Zaris lepădă 
orice reţinere. Îşi scoase casca şi luă apă în 
pumni. Bău cu o satisfacţie pe care n-o 
cunoscuse decât în vremuri de restrişte. Apă, 
aer, vegetaţie... Nu se zăreau, însă, animale. 
Nici măcar insecte nu păreau să trăiască pe 
planeta Var. Comandantul verifică încă o dată 
gradul de iradiere şi se convinse că nu era deloc 
periculos. Ca atare, îşi întrebă specialistul: 

— Unde sunt animalele, biologule? 

— Microorganisme, deocamdată. Atât în apă, 
cât şi în pământ. Vom vedea ce găsim în păduri. 

— Poate e o planetă prea nouă să-şi fi 
diversificat fauna? 


— Poate. La fel de posibilă e şi o colonizare 
anterioară, care n-a dezvoltat fauna. 

— Adică, am putea întâlni locuitori? 

— Posibil. Poate ceva mai subţiri şi mai înalţi 
decât noi, datorită gravitaţiei mai reduse. 

Zaris dădu ordin exploratorilor să se îmbarce 
în transportoarele blindate şi să se pregătească 
pentru un eventual atac. Işi ocupă locul în 
primul transportor, lângă conducător şi-i arătă 
pădurea din faţă: 

— Către ea! Pătrunzi pe sub arbori, cu aceeaşi 
viteză! 

Primul lucru care îi atrase atenţia lui Zaris era 
faptul că pomii şi arborii creşteau împreună, în 
neorânduială. Aproape sigur, nu aveau în faţă o 
livadă întreţinută de mână de om, ci un rod 
spontan al naturii. Această părere i se întări, 
când conducătorul opri transportorul sub 
coroanele imense ale arborilor. Fructele din 
pomi erau mici, cum nu mai văzuse decât pe 
planete  sălbăticite. Zaris îşi aminti de 
promisiunea făcută soţiei şi cobori din vehicul. 
Culese câteva merişoare nu mai mari decât o 
nucă şi le puse în buzunarul de la piept. După 
aceasta, îşi chemă botanistul din echipă şi-i 
arătă fructele: 

— De ce sunt atât de mici? 

Specialistul studie un fruct, apoi, pomul gros şi 
rămuros. 

— E o specie sălbatică, explică el. Se 


înmulţeşte prin seminţe răspândite de animale, 
păsări ori vânt. Nu e cultivat de fiinţe raţionale. 

— Şi cum a ajuns aici? 

— Posibil prin degenerarea şi sălbăticirea unui 
măr normal, cultivat de cineva. 

— Bine. Mergem înainte. 

Zaris sări din nou în transportor şi acesta îşi 
căută drumul prin pădurea deasă. Un animal cu 
blană, asemănător cu o capră, le fulgeră prin 
faţă. Biologul îl anunţă, din trapa deschisă prin 
care făcea observaări: 

— Insecte şi animale, domnule comandant. 
Circuitul natural e complet. 

— E  îmbucurător, replică Zaris. Continuă 
observarea! 

După vreo jumătate de oră de mers prin 
pădurea mixtă, un soi de muşuroi înalt de 
aproape zece metri le apăru în cale. 
Conducătorul îl depăşi prin ocolire şi se 
pregătea să accelereze din nou. 

— Un moment! îl opri Zaris. Mi s-a părut că 
văd ceva. 

Coborâră şi înconjurară muşuroiul acoperit de 
muşchi şi liane. 

— Aici! arătă Zaris cu degetul. O piatră 
cioplită sau nu? 

Exploratorii îndepărtară vegetaţia cu lopeţile 
de mână şi piatra ieşi la lumină. Era prea netedă 
să fie un produs al naturii. În plus, o schiţă de 
corp uman şi câteva semne pledau pentru o 


intervenţie raţională. Operatorii luau imagini, în 
timp ce exploratorii continuau să dezvelească 
zidul format din pietre tăiate la aceeaşi mărime, 
prinse cu un mortar cenuşiu. 

— Am găsit intrarea în clădire, strigă unul 
dintre ei. 

Întreaga echipă se adună în faţa orificiului de 
piatră ceva mai înalt de un stat de om. Pe 
ambele laturi ale uşii, erau gravate figuri umane 
cu ochi imenşi şi capete perfect rotunde. 

— Planeta e locuită de humanoizi sălbatici, 
gândi Zaris cu voce tare. Asta nu ne deranjează 
cu nimic. 

— Intrăm în această construcţie? întrebă unul 
din exploratori. 

— Aprindeţi  lanternele! răspunse Zaris. 
Armele pregătite! 

Un şarpe subţire i se strecură printre picioare, 
însă acest lucru nu-l deranjă. Era un semn de 
viaţă normală. Lumina scoase la iveală o 
cameră de circa douăzeci de metri pătraţi, în 
care se aflau câteva obiecte. Recunoscură o 
statuie de humanoid cu înfăţişare identică cu a 
celor de pe laturile uşilor de intrare. Un tron de 
piatră, cu câte un vas înalt pe ambele laturi, 
străjuia fundul camerei. Într-o firidă, o cască 
dintr-un aliaj metalic înverzit de umezeală proba 
faptul că băştinaşii prelucrau deja metalele. Un 
perete întreg era acoperit cu semne de 
neînțeles. În fine, pe peretele din stânga, se 


rezema o scară de piatră care ducea la nivelul 
superior. 

— Nativii erau în epoca pietrei şi a bronzului, 
aprecie arheologul echipei. 

— De ce erau şi nu mai sunt? îl întrebă Zaris. 

— Deoarece clădirea e părăsită de mult timp. 

— Poate au plecat în altă parte. Dacă 
ajunseseră în faza construcţiilor etajate, nu erau 
atât de sălbatici. Urcăm! 

În camera de la etaj, găsiră câteva obiecte de 
lemn putrezite şi două vase de bronz coclite. O 
substanţă de culoare maroniu închis indica 
faptul că vasele conţinuseră ceva degradabil. 

— Au fost boabe de grâu, anunţă botanistul, 
după o scurtă verificare. Aş putea spune că 
locuinţa a fost părăsită cam cu o mie de ani de- 
ai noştri în urmă. 

— Şi pădurea a înghiţit-o, comentă Zaris. Să 
coborâm, să căutăm locuitorii! Poate că au 
evoluat în altă parte. 

Exploratorii se întoarseră la transportor şi 
reluară marşul pe aceeaşi direcţie. 
Transportoarele celorlalte echipe înaintau 
paralel cu ei. Astfel, erau siguri că nu scăpau 
nimic din vedere. Pe drum, întâlniră mai multe 
animale cu aparență erbivoră şi câteva păsări. 
Noua lume li se părea mai primitoare, cu fiecare 
semn de viață întâlnit. După aproape o oră de 
mers, pădurea începu să se rărească şi cedă 
locul unei ierbi înalte. În faţa lor se întindea o 


vale, prin mijlocul căreia trecea un râu. Cirezi de 
comute mari păşunau liniştite. Dincolo de râu, 
se zăreau câteva construcţii circulare, cu aspect 
de case. Zaris activă binoclul electronic de la 
bord şi apropie imaginea. Câteva ființe 
humanoide înalte şi subţiri, îmbrăcate sumar, 
circulau alene printre case. În mod vădit, nu-i 
observaseră. 

— lată şi băştinaşii, spuse el. Îi contactăm sau 
nu? 

Întrebarea era pusă pentru şefii de echipaje 
din celelalte rase. Urmă un schimb de 
argumente pro şi contra contactării. Kaseii se 
oferiră să înainteze singuri, la contactul iniţial, 
pentru a nu-i speria pe bâăştinaşi. Erau mai 
potriviti pentru contact, deoarece semănau 
oarecum cu nativii. Erau la fel de înalţi şi subţiri, 
aveau pielea la fel de vineţie şi părul aproape 
de aceeaşi culoare. Argumentele lor îl 
convinseră pe Zaris. Îi dădu ordin generalului 
Daran să înainteze lent şi să încerce iniţierea 
unor relaţii paşnice. El rămase pe loc, urmărind 
prin lentilele binoclului desfăşurarea 
evenimentelor. i 

Kaseii se apropiară fără probleme de râu. In 
timp ce ambalau motoarele pentru submersie, 
unul din băştinaşi îi zări. Ridică imediat braţele 
în sus şi deschise gura. Zaris nu-i auzi strigătul, 
însă îl bănui ca fiind foarte puternic. În câteva 
clipe, zeci de băştinaşi ieşiră din case şi se 


adunară într-un grup. Transportorul kaseilor 
intră sub apă şi dispăru pentru câteva minute. 
Curând, însă, se arătă pe celălalt mal, la mai 
puţin de doi kilometri de sat. Băştinaşii 
reacționară  cuprinşi de panică. Alergară 
împreună către o clădire mai mare şi se 
afundară în ea. Se ascund, bieţii de ei, gândi 
Zaris. Curând, avu prilejul să constate că se 
înşelase. 

Pe uşa largă a clădirii în care se retrăseseră 
băştinaşii, țâşni primul cal cu călăreț. După ei, 
năvăli restul grupului. Călăreţii se îndreptau 
către colina opusă, fugind din calea 
transportorului. 

— Au cai îmblânziţi şi călăresc, comentă 
cineva din echipajul lui Zaris. Sunt încă într-o 
fază inferioară de dezvoltare. 

— Posibil să fie simpli păstori ai unei civilizații 
mai evoluate, îl contrazise un alt explorator. 

Kaseii se opriseră indecişi. 

— Urmăriţi-i! ordonă Zaris prin stație. Venim şi 
noi. 

La comanda sa, toate transportoarele cu 
exploratori porniră la vale. Trecură râul şi luară 
viteză pe urmele kaseilor. Aceştia nu se mai 
vedeau din cauza colinei pe care o depăşiseră. 
Daran comunică însă prin stație: 

— Călăreţii gonesc către o aşezare mare, cu 
case mai civilizate. 

— Vă ajungem din urmă, îl asigură Zaris. 


Transportoarele prinseră viteză, în urmărirea 
fugarilor. 

Zaris nu-şi dezlipea ochii din binoclu. Aşezarea 
în care fugarii ajunseseră deja fremăta de lume. 
Părea un orăşel destul de bine organizat, cu 
case trase la linie şi străzi largi. Către centru, se 
zăreau câteva clădiri cu două şi trei etaje. Deja, 
putea distinge şi feţele băştinaşilor. Erau foarte 
mobile. Nu puteai ghici dacă trăiau sentimente 
de frică ori de mare bucurie. 

— Scoateţi-vă căştile, să nu-i speriem! ordonă 
Zaris câtre toate echipele. Vom iniţia un contact 
paşnic. Pregătiţi numai armele paralizante! 

Băştinaşii se adunaseră într-un grup compact 
şi se retrăgeau cu spatele câtre centrul oraşului. 
Transportoarele exploratorilor îşi  reduseră 
viteza, să nu calce peste trupurile celor care se 
retrăgeau. Cam trei mii de humanoizi, în stradă, 
calculă Zaris. Putem acţiona. 

— Opriţi! comandă el. Coborâm şi mergem pe 
jos. Lingviştii, în faţă! 

Masa de humanoizi se opri din retragere, cu 
ochii la transportoarele oprite. Exploratorii 
coborâră şi începură să înainteze în lanţ. Cei 
şase lingvişti depăşeau lanţul cu câţiva paşi. 
Fiecare îşi striga, rând pe rând, cuvintele de 
bază ale limbilor cunoscute. Prin băştinaşi trecu 
un murmur, apoi toţi căzură în genunchi. Şirul 
de exploratori se opri la câţiva paşi de ei, cu 
armele pregătite. Observaseră că erau priviţi cu 


curiozitate pe ferestrele caselor. Geamurile erau 
dintr-un material transparent necunoscut, însă 
nu era timp de investigaţii pentru a stabili 
compoziţia acestuia. Trebuia realizat primul 
contact stabil şi paşnic. 

Lingviştii îngenuncheară, să fie mai uşor de 
văzut şi de auzit de băştinaşi. Continuau să-şi 
spună cele mai obişnuite formule, însă masa 
umană tăcea. Alcorul Ben, translatorul lui Zaris, 
înaintă până lângă humanoizii străini şi-l atinse 
pe unul pe umăr. Acesta ridică faţa din pământ. 
Ben îi întinse mâna şi-l ajută să se ridice. După 
aceasta, îi arătă prin semne că şi ceilalţi 
trebuiau să se ridice. Băştinaşul strigă ceva şi 
lumea începu să se salte şovăielnic în picioare. 
Ben îşi scoase notesul electronic folosit în astfel 
de ocazii şi începu să marcheze cele auzite şi 
observate. După el, ceilalţi lingvişti se apucară 
de treabă. Fiecare îşi alese câte un humanoid- 
ţintă şi încercă să iniţieze contactele de 
înţelegere. Ceilalți exploratori rămaseră în 
picioare, cu capetele descoperite. 

Orele treceau şi lingviştii îşi continuau munca 
extenuantă. Soarele scăpăta deja câtre apus. 
Zaris comunică navigatorilor escadrei că vor 
rămâne pe planeta Var până a doua zi către 
seară. Se încăpăţâna să creadă că lingviştii vor 
face o breşă în ignoranţa băştinaşilor. Seara se 
apropia din ce în ce mai repede şi conversaţia 
refuza să se închege. Se întâmplă însă un alt 


lucru pozitiv. Câteva băştinaşe se prezentară în 
faţa exploratorilor cu platouri din lemn, pe care 
erau dispuse diverse alimente. Laptele era 
servit în vase de ceramică lucrate cu migală. 
Carnea friptă le era oferită împreună cu un bol 
de grâu fiert. Dintre fructele oferite, exploratorii 
recunoscură merele şi  bananele. Restul 
vegetalelor şi alimentelor le erau total 
necunoscute. 

— Gustaţi câte puţin din ceea ce vă atrage! îi 
sfătui Zaris. Le vom câştiga încrederea. 

Exploratorii se ospătară din picioare, direct din 
tăvile ţinute de băştinaşe. Mulțimea îi privea 
ceva mai îmblânzită. Rând pe rând, mai multe 
torţe se aprinseră, alungând întunericul nopţii. 
Zaris ordonă retragerea în transportoare şi 
şedinţă de consultare între lingvişti. Mulțimea 
rămase pe loc, cu privirile aţintite asupra 
vehiculelor. Deja, se puteau auzi comentarii, 
ceea ce însemna un punct câştigat. După 
consultarea lingviştilor, kaseul Ling se prezentă 
la şefii de echipe cu informaţiile adunate: 

— Am stabilit mecanismele limbii şi un minim 
de cuvinte, raportă el. Băştinaşii îşi spun hari iar 
pe noi ne numesc galei. Cred că suntem fiinţe 
supranaturale, venite din cer. Au trimis ştafete 
către liderul lor dintr-un oraş mare, să anunţe 
sosirea noastră. Harii sunt crescători de vite, 
cultivatori de pământ şi meşteşugari. Nu am 
descoperit nicio profesie intelectuală printre ei. 


Par paşnici, dar au arme pe care nu ni le-au 
arătat. 

— Atât? întrebă Zaris. 

— Până dimineaţă, vom completa dicţionarul 
limbii lor. Niciun har nu pare decis să plece la 
culcare. 

— Bine, continuaţi! aprobă Zaris. Noi vom 
dormi cu schimbul, ca în stare de război. 

Lingviştii se întoarseră la mulţime. Un nou 
rând de alimente le fu oferit. Aceştia mâncară, 
conversând cu băştinaşii, în acelaşi timp. Stelele 
luceau umezi pe bolta curată iar _ lingviştii 
continuau să discute cu băştinaşii. Abia către 
ziuă, se retraseră pentru o nouă rundă de 
consultări şi schimb de informaţii. 

La răsăritul soarelui Sol, exploratorii ieşiră din 
transportoare. Ling îi anunţă pe comandanţi că 
putea să susţină orice conversaţie cu băştinaşii. 
Zaris îl luă în dreapta sa şi înaintă până în faţa 
masei de hari. 

— Eu sunt Zaris şi am venit din cer, anunţă el 
prin intermediul lui Ling. Cine este stăpânul 
vostru? 

— Zaris! Zaris! scandă mulţimea. 

— Şi stăpânul de aici, din oraş? 

Mulțimea vui câteva minute, schimbând replici 
rapide. În fine, humanoizii hari făcură o pârtie 
pe care înainta un bărbat îmbrăcat într-un fel de 
togă şi încălţat cu mocasini din piele prelucrată. 
Acesta ducea în mâna dreaptă un soi de sceptru 


din metal, pe care erau gravate mai multe 
semne. Liderul local se opri la câţiva paşi de 
Zaris şi vorbi: 

— Stăpâne galeu, eu sunt Kabis sclavul tău 
supus. Prin voinţa ta, eu conduc aceşti hari. 

— Şi cine e mai mare peste tine? 

— Regele narilor e puternicul Samel. Vă 
aşteaptă la fel de supus ca mine. 

— E departe? 

— E la jumătate de zi de călărie. 

— Îl vom vizita. Nu avem gânduri rele. Vă vom 
face mult bine. Vă vom ajuta cu multe daruri. 

— Nimeni care coboară din cer nu are gânduri 
rele. Strămoşi noştri de demult au mai primit 
oaspeţi din cer. Ne-au lăsat un dar pe care ţi-l 
va arăta Samel. 

— Kabis, ne-ai putea da o călăuză, să ne 
conducă la Samel? 

— Stăpâne Zaris, voi merge chiar eu. 

— Nu ţi-e frică să mergi cu noi? 

— Nu. Voi ne-aţi dat viaţă şi minte de oameni. 
Voi  ne-aţi ridicat deasupra  dobitoacelor 
necuvântătoare. Voi ne ascultați rugile, ne daţi 
ploaie la timp şi ne feriţi de molime. Voi sunteţi 
zeii cei buni din cer. 

— Bine, Kabis. Pofteşte alături de noi, în acest 
transportor! N 

Harul nu înţelese ce însemna transportor. Insă 
îi urmă cu încredere. Zaris folosise dinadins 
cuvântul transportor, în limba alcoră, pentru a 


nu lăsa harilor posibilitatea de a inventa un 
termen cu conotaţii mistice. Aşa îl sfătuise 
lingvistul său Ben: noile cuvinte trebuiau să 
pătrundă în vocabularul harilor direct în forma 
alcoră sau în limbile altor exploratori. Kabis îşi 
ocupă locul indicat, între Zaris şi conductor, îşi 
împreună mâinile cu degetele încleştate şi 
începu să murmure ceva. Lingvistul kaseu Ling, 
cel care pătrunsese cel mai bine limba harilor, 
luă loc în spatele lui Zaris, gata să traducă. 

Comandantul expediției dădu ordinul de 
plecare. Autovehiculele se înşiruiră pe direcţia 
nord, în care se zărea un drum pietruit. 
Băştinaşii de pe marginea străzii ridicau şi 
coborau braţele, odată cu înclinarea corpului, în 
semn de salut. leşiră din oraş şi măriră viteza de 
deplasare. De ambele părţi ale drumului, se 
întindeau ogoare şi livezi lucrate bine. La 
trecerea coloanei de transportoare, băştinaşii 
izolaţi pe câmpuri, la muncă, cădeau în 
genunchi şi ridicau braţele către cer. Deja, 
ştirea despre coborârea zeilor din cer se 
răspândise în rândul lor. 

Zaris profită de deplasare pentru a-l chestiona 
pe  Kabis în amănunt despre modul de 
organizare şi funcţionare a societăţii lor. Pe 
această cale, află că harii erau organizaţi într-un 
imperiu întins pe întreaga zonă cultivabilă, de la 
ecuator spre polul nord. Casta nobiliară, în 
frunte cu regele, deţinea majoritatea bogățiilor 


țarii. Fiecare supus din castele inferioare poseda 
însă cel puţin o casă, un teren cultivabil, o 
turmă de vite sau un atelier meşteşugăresc. 
Viaţa fiecărei comunităţi decurgea fără fricţiuni 
deosebite, sub conducerea unui jude nobil, 
ajutat de un sfat al înţelepţilor. Harii posedau 
cunoştinţe ştiinţifice destul de modeste, care le 
permiteau să construiască clădiri, să prelucreze 
bronzul şi să confecţioneze mecanisme simple, 
pentru uzul meşteşugarilor. Toţi copiii învățau 
să scrie şi să citească, chiar dacă proveneau din 
familii sărace, destinate muncilor brute. Regulile 
de cultivare a pământului, de creştere a vitelor 
şi de exercitare a unor meserii se învățau pe de 
rost, încă din copilărie. 

Lucru ciudat pentru o comunitate atât de 
inferioară: harii nu aveau religie închegată, nici 
multe mituri. Descoperiseră că anul de pe 
planeta lor avea 687 de zile şi era divizat în 
două anotimpuri, iarnă şi vară. În fiecare an, la 
mijlocul verii, sărbătoreau coborârea zeilor din 
cer. Singurul mit al harilor era despre aceşti zei 
atotputernici, care le vizitaseră străbunii şi 
promiseseră să se întoarcă. Singurele rugi, în 
caz de secetă, cutremure, molime sau alte 
necazuri, erau adresate acestor zei. Harii 
foloseau pluralul zei, scoțând, din când în când, 
în evidenţă unul, numit Molite. Rugile erau 
efectuate individual şi spontan, fără intervenţia 
unei clase sacerdotale. Mitul esenţial şi rugile 


de invocare a zeilor se învățau în familii şi se 
clarificau în şcoli. Credinţa oarbă în zeii lor şi 
lipsa oricărei frici de ei deosebeau pe hari de 
orice populaţie semisălbatică. 

Când marele oraş al regelui Samel apăru în 
raza de vizibilitate, Zaris schimbă subiectul 
discuţiei. Pentru început, întrebă de ce oraşul nu 
era împrejmuit cu ziduri, împotriva agresorilor. 
Kabis rămase încurcat o bună bucată de timp în 
faţa cuvântului agresor. Ling îi explică pe 
îndelete ce înseamnă duşman, cum se duce o 
luptă între diverse grupări, cum se poate trăi 
din jaf. Kabis îl asculta atent, cu ochii săi indigo 
larg deschişi. Exploratorii aflară cu stupoare că 
harii nu cunoşteau lupta şi războiul. De când se 
ştiau, trăiseră după aceleaşi reguli. Aveau arme 
simple, de tipul suliță, săgeată şi sabie, pentru 
apărarea de animalele sălbatice carnivore. Nu-şi 
imaginaseră că oamenii s-ar putea lupta între 
ei, pentru diverse motive. 

— Harii sunt colonişti ai unei civilizaţii 
superioare, emise Zaris o ipoteză. Au fost aduşi 
din altă parte şi stabiliţi aici, cu reguli stricte de 
comportare paşnică. Dacă s-ar fi inspirat din 
natură, ar fi fost violenţi şi acaparatori, la fel ca 
fiarele. 

— Dacă zeii îşi vor vizita din nou colonia, ce 
vom face noi? întrebă un explorator. 

— Noi luăm planeta în stăpânire şi civilizăm 
populaţia, răspunse Zaris. Dacă o altă civilizaţie 


va revendica harii şi planeta lor, vom negocia 
paşnic. Important e faptul că avem deja o 
planetă amenajată parţial pentru trai. Noi vom 
face-o să înflorească. 

Şirul de transportoare se înscrise pe drumul 
de intrare în oraş. Mii de hari aşteptau în tăcere 
la marginea acestuia. În faţa lor, suita regală se 
remarca prin culorile vii ale togilor şi prin garda 
de călăreţi ce-o încadra. Vehiculele reduseră 
viteza, apoi opriră, la câţiva paşi de grupul de 
nobili. Zaris cobori încadrat de Ling şi Kabis. 
Ceilalţi comandanţi de echipaje i se alăturară şi 
făcură ultimii paşi care îi despărţeau de liderii 
hari pe jos. 

Regele Samel se distingea de ceilalţi nobili 
prin tunica galbenă şi toga roşie. Pe cap, purta 
un coif metalic iar în mâna dreaptă ţinea un 
sceptru de bronz, cu măciulie de piatră roşie, 
probabil, prețioasă. 

Zaris făcu încă un pas, ieşind din linia de 
lideri, cu Ling alături. Regele Samel îl imită. Cei 
doi ajunseră faţă în faţă şi se priviră în ochi. 
Zaris înţelese că Samel căuta pe figura lui 
trăsăturile specifice zeilor din sculpturi. Ca 
atare, îşi puse casca rotundă, cu vizoare mari, 
ca nişte ochi. Rămase aşa câteva secunde, apoi 
scoase casca, zâmbi regelui şi-i spuse: 

— Eu sunt Zaris, stăpânul din cer. Te 
simpatizez şi te ocrotesc, rege Samel. 

Regele se înclină adânc şi răspunse: 


— Stăpâne Zaris, sol al lui Molite, viaţa 
noastră îţi aparţine. Porunceşte ce doreşti! 

— Vreau să văd darul zeilor din vechime, ceru 
Zaris. El îmi va arăta cât de credincioşi i-aţi fost 
lui Molite. 

Regele se întoarse şi făcu un semn. Mulțimea 
se desfăcu ordonată şi garda călare porni la 
pas, lărgind breşa. 

Exploratorii începură să înainteze alături de 
Samel. Călcau pe un pavaj de piatră bine 
fasonată şi perfect curată. Clădiri din piatră 
gălbuie se înşiruiau pe ambele margini ale 
străzii centrale, largă cât un bulevard din lumile 
civilizate. Strada nu avea trotuare, probă că 
harii nu cunoşteau traficul auto sau cu vehicule 
cu tracţiune animală. Oameni cu copii de mână 
îi priveau de aproape, însă rumeni nu scotea o 
vorbă. Deşi  semisălbatici, harii dovedeau 
disciplină şi bun simţ. 

După câteva sute de metri, regele se opri în 
faţa unui stâlp şi ridică ambele braţe către cer. 
Zaris studie rapid situaţia, pentru a-şi adapta 
conduita funcţie de împrejurări. Stâlpul era gros 
cam cât un trup de om, înalt de circa zece metri 
şi confecţionat dintr-un metal lucios. În mod 
evident, era inoxidabil. În vârful lui, lumina un 
glob cu diametrul de circa jumătate de metru. 
Lampă cu lumină solară, raţionă Zaris rapid şi 
glăsui: 

— Rege Samel, harii şi-au păstrat credinţa în 


zeii cei buni, conduşi de Molite. Vă iau sub 
ocrotirea noastră pentru totdeauna. 

Regele ridică sceptrul gravat cu însemne 
stranii şi i-l arătă cu mândrie: 

— Harii n-au uitat niciodată semnele care 
vorbesc dăruite de zei. 

Convingerea lui Zaris că avea de a face cu 
colonişti civilizaţi de alţi călători astrali se întări. 
Până şi alfabetul folosit de hari era un dar 
„divin”. Trebuie să se poarte ca un zeu autentic 
şi atotputernic. Îşi scormoni memoria după 
legende citite pe timpul şcolarizării în Alianţă, 
apoi rosti: 

— Vă vom învăţa mult mai multe, rege Samel. 
O parte din zei vor rămâne cu voi pentru 
totdeauna. Nu va mai trebui să-i căutaţi în cer. 

— Supusul tău îţi mulţumeşte, stăpâne Zaris! 

Comandantul întoarse capul către liderii de 
echipaje care îi urmau. Îi măsură scurt şi se 
decise: 

— Generale Daran, vă încumetaţi să rămâneţi 
cu kaseii pe această planetă? Condiţiile primare 
de viaţă sunt deja asigurate iar populaţia este 
ascultătoare. 

Comandantul kaseu înaintă până lângă ei şi se 
prezentă direct regelui, în semn de acceptare a 
misiunii: 

— Rege Samel, eu sunt zeul Daran, urmaş al 
lui Molite. Voi aduce mulţi zei din cer, cu trei 
păsări din metal. Vom rămâne alături de voi 


pentru totdeauna, să vă facem daruri bogate şi 
să vă învăţăm multe lucruri. 

— Sufletul meu se bucură să audă acestea, 
stăpâne Daran, replică regele. Vom munci cu 
sârg şi vă vom oferi roadele ţării noastre. 

Pactul de stăpânire era încheiat. Zaris solicită 
regelui o ofrandă de fructe, cu gând s-o ducă pe 
astronavă. Samel dădu poruncă supuşilor şi 
aceştia plecară în grabă. Exploratorii rămaseră 
pe loc, în aşteptarea darurilor. Numai 
conductorii  plecară înapoi, să-şi aducă 
transportoarele. Zaris şi Daran continuară 
discuţia cu regele. Kaseul îl instrui pe Samel 
cum trebuiau să se comporte supuşii săi la 
aterizarea astronavelor pe terenul de la sud de 
oraşul-capitală. Regele asculta vrăjit vorbele 
zeului Daran. Acesta le promitea noi soiuri de 
cereale, legume şi pomi, mult mai roditoare 
decât ale lor. Îi asigura că le va aduce ploaia 
exact când plantele vor avea nevoie de ea. Le 
povestea despre maşini minunate, care alergau 
mai rapid decât caii... 

Ofrandele  sosiră în cantităţi uriaşe. 
Exploratorii încărcară transportoarele până la 
refuz şi aşteptară sfârşitul discuţiei dintre lideri. 
Daran şi Zaris puseră câte o mână pe umărul 
regelui, asigurându-l că a doua zi, dimineaţa, 
zeii se vor întoarce cu păsările lor uriaşe. După 
aceasta, se urcară în transportor şi motoarele 
porniră. Mulțimea ridică lent braţele câtre cer, 


apoi se înclină ca un lan de grâu sub bătaia 
vântului. Coloana de vehicule se formă din 
mers, pe direcţia din care veniseră. Zaris 
transmitea deja către navigatorii  escadrei 
vestea că planeta Var era locuită de oameni 
deosebit de ospitalieri. O bucurie molcomă se 
cuibărise în sufletul său aspru. Aveau deja o 
planetă roditoare. Viitorul se arăta în culori 
optimiste. 


Geneza vieții geene (pământene) 


Astronavele kasee salutară restul escadrei şi 
porniră către planeta Var. Primii care şi-au găsit 
locul în lumea nouă, gândi Zaris, privind în urma 
lor. Planeta Var, însoţită de cei doi sateliți, 
strălucea în lumina soarelui Sol. Undeva, în faţă, 
nu prea departe, era însă planeta din visul său - 
Geea. Pentru prima dată în viaţa sa, Zaris 
crezuse în noroc şi botezase planeta cu acest 
cuvânt alcor. Acum, din centrala de comandă a 
Șoimului, comandantul aştepta să-şi vadă 
norocul cu ochii. Astrofizicienii îl anunţară că era 
o planetă caldă, cu activitate vulcanică intensă. 
Dacă e caldă şi are destulă apă, vegetaţia va 
creşte luxuriantă, luase Zaris partea pozitivă din 
informaţie. Un mic satelit fusese descoperit în 
preajma Geei şi acesta căpătă numele Selena. 
Escadra navigă direct către satelit, cu intenţia 
de a trimite sonde de explorare pe terenul 


planetei. 

A treia zi de la despărţirea de kasei, începură 
să curgă informaţiile despre Geea, din sondele 
trimise în explorare. Astrofizicianul Lasar se 
prezentă entuziasmat în faţa lui Zaris, să 
raporteze datele culese: 

— Atmosfera e identică cu cea de pe Tamira, 
domnule comandant. Uscatul şi apa sunt în 
proporţii egale. Ambii poli sunt acoperiţi cu mici 
calote de gheaţă formată din apă dulce. 

— Şi vegetaţia? întrebă Zaris. 

— Asta voiam să vă spun: planeta e absolut 
virgină. N-a mai atins-o nimeni. 

— Adică, nu are pic de floră şi faună? 

— Exact! Vom acţiona ca demiurgii. Vom crea 
totul cum vrem noi. 

— Nici măcar microorganisme? insistă Zaris. 

— Nesemnificativ, raportă  astrofizicianul. 
Geea e golaşă şi roşcată ca o portocală. Se 
roteşte în jurul axei sale într-o zi mai scurtă 
decât a noastră. În timp de 365,25 zile geene, 
planeta străbate o elipsă în jurul soarelui Sol, 
generând anotimpuri în ambele emisfere. 

— Vreau să văd imaginile uscatului, ceru 
Zaris. 

— Poftiţi! îi arătă Lasar imaginea holografică. 
Un continent mare, cu câte un continent mai 
mic în ambele părţi. Acestea par desprinse din 
el. Încă două continente mici, sub calotele 
polare. 


— Deci, un continent mare s-a divizat în mai 
multe? vru Zaris să se asigure. 

— Aproape sigur, răspunse Lasar. Probabil, din 
cauza plăcilor tectonice care apasă unele în 
altele, deasupra magmei încinse. 

— Chiar atât de fierbinte e? 

— Caldă şi plină de vulcani, domnule 
comandant. ldeală pentru organizarea de la 
zero. 

— Mă aşteptam măcar la vegetaţie, murmură 
Zaris. 

— Cine s-o fi dus pe Geea? Chiar dacă alţi 
exploratori au văzut planeta, s-au ferit s-o 
atingă, din cauza activităţii vulcanice. 

— Da, vegetaţia nu putea apărea din senin, 
recunoscu Zaris. Vom avea mai mult de muncă 
decât kaseii de pe planeta Var. 

— Avem însă condiţii mai bune, replică Lasar. 
Gravitaţia este aproape identică cu aceea din 
lumile varange. 

Atmosfera ne permite să respirăm liber. 
Aceasta e lumea noastră, domnule comandant! 

Zaris îi mulţumi astrofizicianului, apoi îşi 
scoase agenda electronică. Îşi aminti de opera 
vegherilor şi-şi spuse: Dacă ci au putut 
transforma o planetă golaşă într-o grădină, 
putem şi noi! Suntem mai mulţi, mai bine 
motivaţi şi dispunem de material reproducător 
mai variat. Putem importa viaţă şi de pe planeta 
Var. Înainte, Zaris, înainte! 


Comandantul escadrei adună şefii de flotile în 
videoconferinţă şi le expuse problema franc: 

— Nu avem nimic de explorat pe Geea. 
Atmosfera este perfect respirabilă, apele dulci 
sunt îndestulătoare, dar uscatul e complet gol. 
În apa oceanului planetar, trăiesc 
microorganisme şi alge unicelulare. Probabil, 
acestea au ajuns în ocean cu vreun meteorit. 
Nimeni n-a însămânţat floră şi faună pe această 
planetă. Noi trebuie să fim creatorii ei. Vă 
reamintesc exemplul vegherilor care şi-au creat 
flora şi fauna conform voinţei lor. 

— Deci, aplicăm procedurile de geneză 
primară a florei şi faunei? întrebă regele Zigan. 

— Întocmai, confirmă Zaris. Putem acţiona 
împreună, dintr-un singur loc. Putem să şi 
împărţim teritoriul uscatului între echipajele 
rasiale. Aveţi în faţă holograma planetei Geea. 
Vă rog să vă exprimaţi opiniile! 

— Dacă împărţim planeta, avem mai mari 
şanse s-o populăm rapid, argumentă Shang Di. 
Eu aş lua pentru echipajele mele zona de esta 
continentului central. Tragem la sorţi sau 
votăm? 

— Eu revendic continentul din vest, anunţă 
Orejona. Îl mai doreşte cineva? 

— Eu vă propun să oferim sirusanilor partea 
din sud a continentului principal, interveni Zaris. 
E bogat în zăcăminte de aur. Astfel, ne plătim 
obligaţiile de soldă pentru întreaga expediţie. 


Cineva împotrivă? 

— Nouă, kobizilor, ne-a rămas continentul 
fărâmiţat din est, observă Zigan. E la fel de bun 
ca şi celelalte. Îl luăm. 

— Mikal, e rândul veganilor, îl atenţionă Zaris. 

— Încă nu ştim dacă rămânem ori ne 
întoarcem, după ce ne facem provizii, răspunse 
comandantul flotilei vegane. Temporar, 
preferăm centrul marelui continent. Mă întreb 
însă ce v-a mai rămas vouă, varangilor. 

— Ne-a rămas destul, îl asigură Zaris. Nordul 
şi vestul continentului central sunt la fel de 
atractive ca şi restul planetei. Cine ia jeranii 
rămaşi de la nasai? 

— Eu nu! se apără Orejona. Deja, am câteva 
mii de mutanţi rovi. Am destule probleme cu ei. 

— Mi-i poţi restitui, sugeră Zaris. 

— Nu pot face asta. Unele orione sunt 
interesate de rovi. Vor să-i păstreze. 

— Altcineva? întrebă comandantul. 

Nimeni nu se arată interesat de cele câteva 
sute de uriaşi semisălbatici. Nu erau de 
încredere, gândeau ei. Încă erau fideli foştilor 
stăpâni nasai. Ca atare, Zaris se văzu nevoit să-i 
accepte în echipa sa de varangi. El nu se temea 
de ei. Dimpotrivă, observase că uriaşii jerani 
manifestau o frică superstiţioasă de el. Asta, 
probabil, pentru că le învinsese stăpânii nasai. 
Ei nu ştiau că aceştia fugiseră şi presupuneau 
că fuseseră lichidaţi. 


Zaris reluă comunicarea cu şefii de flotile: 

— Toţi savanții noştri ştiu cum trebuie create 
flora şi fauna primară, încât să asigurăm lanţul 
trofic general. Nu ştim însă ce rezerve de 
materiale  reproducătoare mai avem, după 
atacul nasailor. Vă propun să faceţi inventarul 
materialului reproducător vegetal şi animal, 
apoi să puneţi specialiştii să găsească soluţii de 
a popula rapid Geea. Estimez că rezervele de 
hrană de pe astronave se vor epuiza în circa 
zece ani geeni. Până la acea dată, trebuie să fim 
capabili să ne asigurăm necesarul de hrană şi 
alte materii prime din producţia de pe Geea. 

— Construim oraşe după modelul nostru? 
întrebă generalul Omogo sirusanul. 

— Fiecare echipaj rasial procedează cum 
crede de cuviinţă, îi răspunse Zaris. Noi, 
varangii, am hotărât să locuim în continuare pe 
astronave, până ce se vor stabiliza flora şi 
fauna. Vom muta pe pământ numai 
laboratoarele folosite de botanişti, biologi şi 
geneticieni. Ulterior, vom construi oraşe. 

— Libertate deplină de acţiune, concluzionă 
Shang Di. 

— Vă sugerez totuşi să vă alegeţi locurile de 
aterizare aproape de marile fluvii, încheie Zaris. 
Din această poziţie, puteţi porni ofensiva 
împotriva uscatului golaş. 

Comandanții de flotile dispărură aproape 
simultan din ecran. Zaris apelă comandanții de 


astronave varangi şi-i informă cu cele hotărâte. 
Toţi trecură la inventarierea materialului 
reproducător. În mai puţin de o zi geeană, 
urmau să atingă solul, să se simtă liberi în 
natura fără hotare vizibile. Călătoria în spaţiile 
strâmte de pe astronave le dezvoltase o teribilă 
sete de a trăi pe pământ, chiar şi în condiţii mai 
puţin civilizate. 
x 

Praful roşietic ridicat de aterizarea celor 
douăzeci şi şapte de astronave varange se 
risipea în vânt. Zaris admiră ordinea perfectă în 
care navele se aliniaseră de-a lungul râului ce 
curgea de la vest către est. Dacă faţă de ceilalţi 
expediţionari mai avea vreo rezervă, în varangi 
avea încredere deplină. Erau din rasa lui. 
Impărtăşeau aceleaşi credinţe şi obiceiuri. Mulţi 
mai participaseră la popularea unor planete 
deşertice. 

După ce praful se aşeză, oamenii năvăliră din 
astronave pe pământul roşcat. Deşi peisajul 
deşertic era dezolant, ei îl vedeau ca pe o 
izbăvire. Zaris îi lăsă să se bucure în tihnă. El îşi 
adună cei opt lideri varangi pentru sfat. 

— Suntem în întrecere cu celelalte echipe 
rasiale, îşi începu el cuvântarea. Noi trebuie să 
reuşim primii, deoarece suntem cei mai 
numeroşi şi mai creatori. 

— Ce facem cu jeranii? întrebă Roinar kaidul. 
Sunt o povară. Trebuie să-i hrănim, să-i păzim... 


— Le dăm raţii de hrană pe doi ani şi-i exilăm 
mai la nord de jumătatea distanţei către pol. Le 
dăm şi material reproducător, să-şi creeze 
propriul habitat. Îi vor însoţi doi specialişti 
varangi, care îi vor învăţa cum să-şi formeze 
flora şi fauna necesare traiului. După doi ani, 
specialiştii se vor întoarce cu naveta, lăsându-i 
de capul lor. Bine? 

— Despre ce ani vorbim? întrebă Gema 
megreza. 

— Despre anul de aici, de pe Geea. Astăzi este 
ziua întâi a genezei primare. Ne vom număra 
anii funcţie de mişcarea Geei în jurul soarelui 
Sol. Puteţi însă păstra şi calendarele din 
planetele de origine, ca pe nişte amintiri 
frumoase. 

— Şi ce facem în prima zi a genezei? se 
interesă Cucas din Dubhe. 

— Ne împărţim teritoriul de pe cele două 
maluri ale fluviului, până la marea din răsărit. 
După aceea, ascultăm instrucţiunile 
specialiştilor şi trecem la creat flora şi fauna 
primară. Toată lumea munceşte ce este 
necesar, indiferent de specialitate sau funcţie. 
În primul rând, trebuie să ne facem grădini şi 
livezi, să ne asigurăm necesarul de hrană 
naturală. Aceasta este imaginea fluviului, până 
la mare. Am împărţit-o în opt părţi aproximativ 
egale. Vă rog să alegeţi! 

Liderii varangi îşi împărţiră teritoriul în ordine. 


După aceasta, Zaris preciză: 

— În fiecare dimineaţă, întregul efectiv, cu 
excepţia gărzilor, pleacă cu navetele la muncă. 
Seara, toată lumea revine în tabără, la 
adăpostul astronavelor. Nu ştim dacă din spaţiu 
nu ne pândeşte niciun pericol. 

Nu mai era nimic de discutat. Comandanții de 
astronave varangi plecară la echipajele lor, să 
pună în practică cele hotărâte. Zaris ieşi pe 
punte şi ordonă unui luptător să-i aducă jeranii 
recuperaţi de la orioni. După aceasta, selectă cu 
grijă un botanist şi un biolog. Era suficient 
pentru nişte potenţiali duşmani. Alese şi o 
navetă mai veche, cu pilot kaid. Era gata să se 
debaraseze de musafirii nepoftiţi. 

Uriaşii jerani se adunară grămadă pe punte, 
aruncând priviri înfricoşate. Printre ei, erau şi 
copii de diferite vârste, născuţi după capturare. 
Zaris îl chemă pe lingvistul Ben şi, prin 
intermediul lui, se adresă jeranilor: 

— Aţi fost sclavi ai nasailor. Noi v-am tratat ca 
oameni liberi, însă prizonieri. Astăzi, vă eliberez 
şi vă ofer şansa de a duce o viaţă nouă. Vă dăm 
hrană pentru doi ani şi material reproducător, 
să vă cultivați pământul pe care vă trimitem. 
Doi specialişti de-ai noştri vor sta cu voi doi ani. 
Ei vă vor învăţa să cultivați vegetale comestibile 
şi să creşteţi păsări sau alte animale. Noi nu ne 
vom amesteca în treburile voastre. 

— Ne trimiteţi la moarte, spuse unul din uriaşi 


ce-şi asumase rolul de şef. N-am mai văzut 
niciodată un loc atât de pustiu. 

— Vă trimitem în libertate deplină, îl 
contrazise Zaris. Nici noi nu avem condiții mai 
bune de trai. Pământul va înverzi şi se va umple 
de animale numai prin munca noastră. Dacă 
munciți, veţi trăi. Dacă nu vreţi să munciți, veți 
muri. 

— Ne daţi înapoi armele luate la capturare? 

— Nu! negă Zaris vehement. Nu aveţi nevoie 
de ele, deoarece niciun duşman nu vă pândeşte 
pe această planetă. 

Jeranii se consultară între ei. După aceasta, 
începură să urce şovăielnic în naveta de mari 
dimensiuni. Se vedea clar că nu prea credeau în 
viitorul lor. Zaris rămase pe loc până ce naveta 
cu jerani dispăru în atmosferă. După aceasta, se 
întoarse către comandantul $o'imului, Belag, şi-l 
anunţă: 

— Zaris alcorul e gata de instruire şi muncă. 

— După dumneavoastră, domnule comandant! 
îl invită Belag. 

În faţa astronavei Soimul, erau adunaţi circa o 
mie de alcori şi mai mult de trei mii de rovi. 
Aceştia se  înmulţiseră teribil pe timpul 
călătoriei. Nu lipsea nimeni, nici măcar copiii 
mai mari de opt ani. Aşa hotărâseră liderii 
varangi: toţi trebuiau să simtă efortul genezei. 

Primul le vorbi astronomul. Acesta le explică 
faptul că, spre deosebire de planeta natală, 


zona în care se stabiliseră avea patru 
anotimpuri şi nu două. Primăvara, vegetaţia 
înverzea şi se semănau majoritatea culturilor. În 
timpul verii, se coceau şi se recoltau mai multe 
legume şi fructe. Tot în acest anotimp, se mai 
puteau cultiva vegetale de toamnă. Majoritatea 
culturilor mari se maturau şi puteau fi culese 
toamna. În timpul iernii, ploua puternic sau 
chiar putea ninge, mai la nord, către locul în 
care fuseseră exilați jeranii. Le preciză faptul că, 
după calculele lor, Geea se găsea în ultima 
treime a primăverii. Din această cauză, zilele 
erau în creştere iar nopţile, în scădere. 
Specialistul le prezentă pe un ecran drumul 
anual al Geei în jurul soarelui Sol şi le marcă 
cele patru anotimpuri de câte nouăzeci şi una 
de zile. După aceasta, rosti solemn: 

— E ziua întâi a primului an al genezei primare 
geene. În fiecare an, vom sărbători Ziua 
Genezei, în această zi. Ea va fi unică în 
calendar. 

Cifrele indicate de astronom apărură pe 
ecranul pregătit din timp. Mulțimea aplaudă 
zgomotos. Astronomul ţinu să mai facă o 
precizare: 

— Ziua de pe Geea e mai mică cu aproape 
două ore decât cea de pe planeta noastră 
natală, Tamira. În primele zile, veţi simţi un 
efort de adaptare a bioritmurilor vitale, însă 
acesta va dispărea în timp. 


După astronom, urmă şeful echipei de 
botanişti. Acesta afişă pe ecran terenul 
repartizat alcorilor şi-l haşură într-o sută de 
dreptunghiuri numerotate, despărțite prin 
drumuri. 

— Aceasta e zona din care vom începe 
crearea florei, explică el. Pe fiecare parcelă, va 
lucra câte o echipă formată din zece alcori şi 
treizeci de rovi. Ordinea lucrărilor e dictată de 
anotimp. Suntem cam în urmă, fapt pentru care, 
în primele zile, veţi amenaja grădinile de 
legume de vară şi de toamnă. Noi vă vom 
furniza seminţele şi îngrăşămintele organice 
adunate pe timpul călătoriei. Cei care veţi 
întâlni pietre veţi primi solvenţi pentru a le 
transforma în substanţe primare. Vom folosi 
pentru irigaţii apa din râu şi din lacurile 
interioare. Diseară, toţi trebuie să studiaţi 
modul de plantare a seminţelor ce vă vor fi 
repartizate. Nu ne putem permite să pierdem o 
singură sămânță, deoarece stocul nostru a fost 
afectat de atacul piraţilor nasai. 

— Şi după aceasta, ce urmează? întrebă Zaris. 

— Veţi semăna iarbă şi alte plante perene de 
pe planeta noastră, pe spaţii întinse. Astfel, vom 
avea păşuni pentru erbivorele pe care biologii le 
şi cresc în incubatoare. Concomitent, veţi 
cultiva, pe suprafeţe mai restrânse, grâu, orz şi 
mei, toate de provenienţă alcoră. Abia după 
aceste lucrări, puteţi trece la semănarea 


seminţelor de arbori, mai ales pe suprafeţele 
deluroase. Între timp, noi, botaniştii, vom 
produce în seră puieţi de pomi fructiferi, pe care 
îi veţi planta în partea a doua a toamnei. In 
următorul an, vom prinde ciclul vegetal de la 
capăt, astfel că vom putea cultiva toate soiurile 
de vegetale. Teoretic, fiecare echipă ar trebui 
să-şi termine de cultivat aria proprie în trei ani. 
Noi vă vom ajuta cu informaţii, în fiecare zi. 
Aveţi întrebări? 

— Să trecem mai repede la treabă! propuse 
un alcor. Abia aştept să văd o frunză verde. 

— Nu vă grăbiţi! interveni şeful echipei de 
biologi. Vă voi explica pe scurt ce facem noi. Am 
început incubarea materialului reproducător de 
păsări şi animale domestice, să ne asigurăm 
ouă, lapte, carne şi fire naturale. O echipă e 
pregătită să producă insectele polenizatoare 
pentru grădinile de legume. O alta va popula 
apele interioare şi marea cu material 
reproducător de peşti, moluşte, crustacei, 
batracieni şi reptile comestibile. Botaniştii ne-au 
pregătit deja alge şi microorganisme vegetale 
pentru hrana primilor produşi. În anii următori, 
după apariţia vegetației, vom produce şi vom 
elibera în natură păsări şi animale sălbatice 
folositoare răspândirii seminţelor de plante 
perene, arbuşti şi arbori. Vom pune fauna la 
muncă, înţelegeţi? Fiecare echipă care are 
lacuri şi ape curgătoare pe parcela repartizată 


poate apela la noi pentru material reproducător. 
Cu asta, am terminat pentru primul an. 

Zaris înaintă până în faţa mulţimii şi vorbi în 
emițătorul staţiei: 

— Organizarea şi disciplina muncii ne va 
asigura un succes mai rapid. În câteva zeci de 
zile, vom obţine deja hrană vegetală naturală, 
de care organismele noastre au mare nevoie. 
Pentru aceasta, trebuie să vă împărţiţi în cele o 
sută de echipe, pe bază de rudenii şi simpatii. 
Fiecare echipă va primi maşini cultivatoare, 
îngrăşăminte, solvenţi şi pompe de irigaţii. 
Acestea vor rămâne la locul de muncă. În 
fiecare zi, vă veţi deplasa cu transportoarele la 
parcelele proprii iar seara veţi reveni la 
adăpostul sigur al astronavelor. Fiecare echipă 
îşi alege un şef care va ţine legătura cu mine şi 
comandantul Belag. Nu risipiţi timpul şi energia 
umană în zadar! Succes! 

Mulțimea vui o clipă, se învălmăşi, apoi începu 
să se grupeze. Rovii erau chemaţi pe nume, 
după simpatii şi relaţii mai vechi. În mai puţin 
de jumătate de oră, echipele erau formate şi 
loturile atribuite. Singurii exceptaţi de la efortul 
de creere al florei şi faunei erau specialiştii din 
laboratoare, constructorii, gărzile înarmate şi cei 
doi comandanţi. Zaris simţea un soi de 
insatisfacţie pentru faptul că nu va putea atinge 
pământul, nu va planta cu mâna lui o sămânță... 
Cineva trebuia să organizeze şi să conducă 


aproape patru mii şi cinci sute de alcori şi rovi. 

Tăcerea de miliarde de ani a Geei era sfâşiată 
de mii de zgomote. Exploratorii îşi scoteau 
motocultivatoarele şi  transportoarele din 
pântecele astronavelor de transport. Botaniştii 
îşi instalaseră un stand şi împărțeau seminţele 
în plicuri inscripţionate. Un teribil elan plutea în 
aer. Primele echipe porniră câtre parcele, 
pentru desfundarea solului. Zaris simţea că nu 
mai putea. Îl mânca mâna să intervină, să 
accelereze activitatea. Îl strigă pe Kasar, şeful 
echipei care avea prima parcelă de lângă râu. 
Acesta se prezentă, aşteptând ordine. 

— Eu trag prima brazdă în pământul Geei, îi 
şopti Zaris, cuprins de un soi de febră. 

Nu mai aşteptă încuviințarea. Sări pe scaunul 
conducătorului de motocultivator şi-i încercă 
comenzile. Mai făcuse treaba asta, pe planeta 
Deira. Lăsă plugul şi discuitorul jos, răsuflă 
odată adânc, de plăcere şi porni. Solul roşcat şi 
nisipos din urma sa rămase într-o dâră lată şi 
netedă. Zaris calculă mental cam cât teren era 
necesar pentru grădina de legume şi duse 
prima brazdă până la capăt. Se întoarse tot aşa, 
într-o stare euforică vecină cu beţia. Alcorii şi 
rovii din echipa lui Kasar îl priveau de la capătul 
tarlalei. Zaris opri maşina şi sări jos, întrebând: 

— Ce mai aşteptaţi? Alcorii, pe 
motocultivatoare!  Rovii să ia sacii cu 
îngrăşăminte şi să le împrăştie, la pas! Mâine, 


semănăm primele legume. 

Echipa se apucă de lucru. Zaris şi Belag urcară 
într-un transportor şi plecară să-şi recunoască 
întreaga moşie. Estimaseră că, pentru geneza 
primară, ocupaseră cam o sută de mii de 
hectare. Un început modest, dar sigur. Zaris 
ştia, din explorările anterioare, că natura putea 
fi pusă în slujba oamenilor, prin procedee 
ingenioase. Important era să apară nucleul 
semincer din care să se răspândească viaţa 
vegetală. 

Seara, când se întoarse în cabina sa, Zaris 
observă lângă uşă o salopetă albastră şi o 
pereche de cizmuliţe galbene, de teren. Deira 
citea preocupată instrucţiunile de semănat. 

— Doamnă doctor, rosti el pe un ton glumet, 
ai ajuns la munca de jos? 

Deira se întoarse cu faţa la el, strângând la 
piept un plic cu seminţe. 

— Geneza vegetală mă fascinează, dragule. 
Am nimerit în echipa care va semăna roşii. Rovii 
vor întinde tubulatura de irigație iar eu voi 
mânui plantatorul mecanic. Mi-e teamă că nu 
voi trage rândurile drepte. 

Comandantul alcor îşi admiră soţia. Deira îşi 
revenise perfect din boală. Ochii albaştri îi 
scânteiau vii şi întreaga figură exprima 
încântare. Îi prinse mâna dreaptă şi-i depuse un 
sărut pe palmă: 

— Sărut mâna care oficiază minunea vieţii. 


— Dacă ai şti, Zaris, cât jinduiesc după 
grădinile înflorite de pe planeta Hanab! 

— Un pic de răbdare, iubita mea! în acest an, 
constructorii vor ridica adăposturi pentru păsări 
şi animale. Abia la anul, vor începe construcţia 
oraşului. 

— Aici, lângă râu? 

— Nu, iubita mea. Cam între dealuri şi munţi, 
la nord de zona cultivată de noi. Am găsit astăzi 
locul. Un râu cristalin de munte trece prin 
mijlocul lui, iar munţii îl străjuiesc la nord, ca o 
barieră împotriva vânturilor şi zăpezilor. Voi 
discuta cu  proiectanţii şi arhitecţii planul 
viitorului oraş. Îi vom spune Tamira, în amintirea 
lumii din care am fost alungaţi. 

— Nu te mai gândi la ea, Zaris! Aici ne vom 
creşte nepoţii şi strănepoţii. Aici e lumea 
noastră. 

— Bine, înţeleapto! Mâncăm şi noi ceva mai 
deosebit, ca pentru prima zi în noua noastră 
patrie? 

— O cină festivă, cu câte un pahar de amber, 
promise Deira şi plecă în sufragerie, să aşeze 
masa. 

Zaris se lăsă pe un fotoliu şi închise ochii. Era 
fericit. Îşi găsise planeta din vise... 

x 


A doua zi dimineață, Zaris şi Belag verificară 
modul în care echipele se angrenau în rezolvară 
sarcinilor. După ce trecură în revistă principalii 


artizani ai vieţii noi, luară o navetă şi plecară 
spre vest, să vadă cum se descurcau celelalte 
grupe rasiale. Zaris alesese anume orionii, 
deoarece Orejona îl anunţase că ocupaseră o 
zonă deosebit de caldă, în care puteau cultiva 
vegetale specifice zonei ecuatoriale de pe 
planetele lor. Era curios cum se descurca 
această comunitate formată în majoritate din 
femei. 

La aterizare, cei doi lideri alcori descoperiră că 
Orejona alesese un platou brăzdat de un râu şi 
înconjurat de munţi către nord şi vest. Departe, 
către est, se zărea oceanul planetar, acoperit de 
o uşoară ceaţă. Întregul platou era invadat de 
oamenii care lucrau la desţelenirea pământului 
virgin. Numai câţiva constructori lucrau lângă 
astronave. Ridicau adăposturi pentru păsări şi 
animale, ca şi ei. Câteva zeci de copii se 
bălăceau în apa râului, scoțând  ţipete 
zgomotoase. 

Orejona îi întâmpină pe pământ, ca o stăpână: 

— Bine ai venit în imperiul orionilor, Zaris! îl 
salută ea numai pe fostul comandant de 
escadră. Chiar ai avut fler când ai ales planeta 
asta. 

— Am avut şi un pic de noroc, recunoscu 
Zaris. Cum merge treaba? 

— Ca la noi în patrie. Începem cu plantarea 
legumelor şi a porumbului. Niciun orion care se 
respectă nu concepe să trăiască fără cartofi, 


porumb, frunze de coca şi de tabac. Zona e 
foarte potrivită pentru portocali, mandarini, 
lămâi,  bananieri, nuci de cocos... Sunt 
mulţumită că am ales bine. 

Copiii ieşiseră din râu şi se adunaseră în jurul 
lor, numai în chiloţei. Priveau curioşi la noii 
veniţi, deoarece nu mai văzuseră alcori decât în 
filme. Ceva îi atrase atenţia lui Zaris şi-l făcut să 
privească pruncii mai îndeaproape. Figurile 
creolate, cu părul negru lucios şi ochi întunecaţi 
îi erau cunoscute. Era tipul rasial orion. Printre 
copii, însă, erau şi câţiva cu părul roşcat şi ochii 
deschişi, căprui câtre verde. O bănuială trecu 
prin mintea comandantului alcor. 

— Aceştia nu sunt copii de orioni! exclamă el. 
Nu sunt nici de rovi. 

Un zâmbet şăgalnic apăru pe faţa liderei 
orione: 

— Ai ghicit, Zaris. Copiii de rovi se joacă 
separat, mai în amonte. 

— ŞI pruncii cu păr roşcat? 

Orejona continuă să zâmbească: 

— 'Ţi-am spus că femeile orione sunt pătimaşe 
şi lipsite de bărbaţi. 

— Nu! negă Zaris dezvăluirea pe care femeia 
se pregătea s-o facă. 

— Nu e nicio crimă, Zaris, îl linişti Orejona. 
Unele orione au făcut copii cu mutanţii rovi. Din 
această cauză, nu ţi i-am putut retroceda. 

— Dar rovii sunt fiinţe inferioare! Au numai o 


scânteie de rațiune. 

— Sunt însă bine înzestrați ca masculi, replică 
Orejona. Geneticienii mei spun că metişii vor 
căpăta însuşiri şi de la mame. Vor fi mai 
inteligenţi şi vor trăi mai mult. S-au smuls din 
starea de efemeri a taţilor. 

— Dacă rovii n-ar avea rațiune dăruită de 
savanții alcori, v-aş acuza de zoofilie. 

— În ce calitate să ne acuzi, Zaris? Ai fost 
comandantul  escadrei, pe timpul marşului. 
Acum, suntem simpli parteneri la popularea 
unei planete absolut virgine. Eu sunt singura în 
măsură să hotărăsc soarta orionilor şi a rovilor 
noştri. 

— Eşti în stare să te declari împărăteasă... 

— Chiar mă bate acest gând. Ar fi o răzbunare 
pentru faptul că pe planeta mea n-am avut 
niciun titlu nobiliar. 

— Şi-ai născut şi tu un metis? 

— Eu am soţ şi-mi păstrez rangul, Zaris. Le 
înţeleg însă pe orionele care şi-au luat bărbaţi 
rovi. 

— Dar soţii lor sunt efemeri! Vor îmbătrâni şi 
vor muri în scurt timp. 

— Şi? Văduvele îşi vor alege soţi tineri din 
rândul masculilor rovi sau dintre metişi. Creăm 
o nouă rasă, aici, în imperiul meu. 

— Mai bine aţi perpetua orionii... 

— Eu mi-am făcut datoria faţă de rasa mea. 
Am un băieţel. Acesta, îl trase ea de mână, din 


grup. 

Pruncul, nu mai mare de zece ani, era la fel de 
bronzat ca şi ceilalţi. Era bronzul lor natural, 
specific rasial. Purta brățări de aur 
inscripționate în limbajul orion, la ambele mâini. 
In rest, arăta la fel de sălbatic şi curios. 

— Orejona, ascultă sfatul meu! o rugă Zaris. 
Instruieşte şi educă pruncii cu tot ce are mai 
modern civilizaţia voastră! Dacă îi slăbeşti din 
mână, se vor sălbătici. 

— Nu ne purta de grijă, Zaris! Ştim noi ce 
trebuie să-i învăţăm pe copii. Acum se bucură şi 
ei, în mijlocul naturii. Nu au decât apă şi soare. 
Când vegetaţia va cuprinde acest platou, vor 
începe să ducă o viaţă normală. 

— Procedezi cum vrei, Orejona. Mă bucur de 
progresele voastre. 

— Aici, în dreapta, construim o ciupercărie. Pe 
voi nu vă tentează nişte miceliu? Am în cantităţi 
prea mari. 

— Fie primit! acceptă alcorul. Cu ce v-am 
putea ajuta, în schimb? 

— Ouă de țestoase uriaşe aveţi? 

— Suficiente. 

— Am un lac potrivit pentru creşterea lor. 
Când vin să vă spionez şi eu, nu voi uita să-ți 
cer. 

— Vă dăm orice ne prisoseşte. Important este 
să înmulţim cât mai mult flora şi fauna. 

— Şi oamenii, Zaris. Alcorii sunt obsedaţi de 


muncă, încât nu se mai gândesc şi la plăcerile 
vieţii. 

— Şi munca poate fi o plăcere, Orejona. 

— Numai dacă faci ce-ţi place. 

— Mai aveţi de învăţat verbul trebuie, o înţepă 
Zaris. 

— Acest obsesiv trebuie nu-mi place la voi. 

— Când vă va forţa nevoia, veţi căpăta şi voi 
această obsesie. Noi, alcorii, n-am avut 
condiţiile naturale deosebit de generoase, ca pe 
planetele orione. Am învăţat să ne facem de 
toate, mânaţi de imperativul trebuie. 

— Fiecare rasă cu mentalităţile sale, rosti 
Orejona împăciuitoare. Mă duc să dau ordin să 
vă livreze miceliul. Dacă aţi şti ce delicatese de 
ciuperci vă dau! 

Cei doi alcori rămaseră singuri cu copiii. 
Conversaţia se închega greu, deoarece numai 
câţiva cunoşteau limba Alianţei. A şi început 
izolarea rasială gândi Zaris nemulțumit. 
Metisarea visată de mine ar fi fost mult mai 
potrivită. 

Orejona se întoarse, la fel de zâmbitoare. Îi 
anunţă că oamenii ei au încărcat containerul cu 
miceliu pe navetă şi le mulţumi pentru vizită. 
Alcorii o invitară în tabăra lor, la orice dată 
aleasă de ea. Femeia îi asigură că nu vor scăpa 
de ea şi le atinse mâinile, de despărţire. 
Obiceiul de a atinge numai partea superioară a 
palmei, fără a strânge mâna, era strict orion. 


Orejona începuse să se închidă deja în obiceiuri 
şi deprinderi rasiale. Asta gândi Zaris, însă nu 
spuse nimic. Urcară în navetă şi porniră înapoi, 
către teritoriul lor. 

În urmă, Orejona, tot zâmbitoare, mângâie un 
copil pe părul creţ şi roşu ca arama. Minţise. 
Născuse şi ea un metis, dintr-o relaţie cu un 
mutant rov. O făcuse din pură curiozitate, dar 
descoperise că relaţia chiar îi producea plăceri 
neobişnuite. Aceasta o făcuse să-şi ia un 
concubin rov, pe lângă soţul orion. 

x 


— Au răsărit! auzi Zaris un strigăt puternic. 

Se ridică şi ieşi din cortul transparent în care 
lucra. La mai puţin de o sută de paşi de el, 
oamenii din echipa lui Kasar se prinseseră de 
mâini şi ţopăiau ca nişte copii, strigând: Au 
răsărit! Au răsărit! 

Comandantul alcor străbătu cu paşi mari 
distanţa până la tarla şi se aplecă să vadă. 
Şiruri lungi de mazăre se întindeau în faţa sa. 
Plăntuţele mai aveau încă ţărâna pe căpşoare. 

— Şi salata! Şi ridichile de lună! 

Zaris trecu de la parcelă la parcelă, fără a 
scoate un cuvânt. După aceasta, rămase 
încremenit în faţa minunii creaţiei. În imensul 
deşert roşcat, primele dâre de verdeață îşi 
făcuseră loc. Nu trecuseră decât vreo zece zile 
de la plantare. Îngrăşămintele, apa şi căldura 
solară îşi spuseseră cuvântul. Aproape fără să 


realizeze ce făcea, Zaris scoase videotelefonul 
mobil şi-l apelă pe Roinar kaidul. 

— Ziua bună, frate! îl întâmpină acesta. 

— Au răsărit primele legume, şopti Zaris. Nici 
nu mai ştiu ce simt. 

— Prin tabăra noastră se plimbă primii pui de 
găină, de rață, de curcă şi de gâscă, îl informă 
Roinar. 

— Asta nu se putea atât de rapid! 

— Biologii noştri au pus o şarjă de ouă la 
incubator încă de la vederea sistemului solar. 
Au riscat şi-au câştigat întrecerea. În mai puţin 
de o sută de zile, vom avea carne naturală 
proaspătă. 

— Felicitări, frate! Cu fiecare zi, îmi place tot 
mai mult aici. 

— Mie-mi spui? Nu-mi mai pot opri oamenii din 
muncă. Visează deja grădini şi un oraş cum nu 
s-a mai pomenit. 

— Şi-ai mei, Roinar. Vezi că spre est, aproape 
de mare, găsiţi marmură şi bazalt din belşug. 
Am explorat personal acea zonă. 

— Mulţumesc, frate! Un oraş numai din 
marmură, cu bulevarde largi, din bazalt... 

— Şi pe mine mă poartă gândul către un oraş, 
dar e încă prea devreme. 

— Măcar arhitecţii şi proiectanţii să se apuce 
de lucru... 

— Sigur, sigur. Ne mai întâlnim. 

— La bună vedere, Zaris! 


Alcorul închise telefonul şi privi din nou şirurile 
de plăntuţe. | să părea că creşteau sub ochii lui. 
Se întoarse agale la cortul lui de comandant şi 
începu să schiţeze un oraş pe calculator. Văzuse 
terenul şi gândise cum să-l organizeze mai bine. 

x 

La prima ploaie caldă, toți rămaseră afară, s-o 
simtă. Rovii reveniseră la obiceiul lor de a purta 
numai un şort. Apa le curgea pe trupurile 
musculoase şi ei râdeau fericiţi. Nici alcorii nu 
mai  păstraseră echipamentul de muncă 
standard, format din salopetă şi cizme din 
material impermeabil. Trecuseră la încălţăminte 
uşoară, pantaloni scurţi şi maieuri. Soarele 
puternic şi aerul curat îi înzdrăveneau cu fiecare 
zi. Munca simplă le producea o oboseală plăcută 
şi le asigura un somn adânc, odihnitor. 
Majoritatea se mutaseră în corturi, în jurul 
astronavei. Astfel, seara adormeau cu privirile 
aţintite către bolta înstelată. Departe, către 
nord de zenit, se zărea lumea din care 
plecaseră. Se legănau în amintiri şi adormeau 
cu gândul la ce aveau de făcut a doua zi. 

Zaris înainta prin ploaia deasă într-unul din 
puţinele aeromobile luate în astronava de 
transport. Zbura la joasă înălţime, să poată 
vedea cât mai bine roadele muncii lor. Întinsele 
câmpuri cultivate cu grâu, orz, mei şi floarea 
soarelui, de un verde viu, îi încântau ochii. 
Tarlalele de legume se întindeau ordonate pe 


fiecare parcelă. Deja, mâncaseră din primele 
legume şi zarzavaturi, cu o satisfacţie ieşită din 
comun. Cea mai mare parte din recoltă fusese 
oprită însă, pentru producerea de seminţe. 
larba semănată recent nu răsărise încă, dar 
mult nu mai era. Ploaia venise exact la timp, s-o 
ajute să umple dealurile şi văile. Oamenii 
munceau prin ploaie la plantat seminţe de 
arbuşti şi arbori. Căutau să profite de această 
umiditate naturală. Într-adevăr, par obsedaţi de 
muncă, gândi Zaris. Vom învinge deşertul şi 
vom ridica vegetaţia până pe culmi de munte. 

Către nord, ploaia încetase şi se arătase 
soarele. Zaris făcu un ocol larg şi ateriză pe 
malul unui lac, unde observase mai mulţi alcori 
şi rovi strânşi grămadă. Sosirea lui îi făcu să se 
retragă în poziţii respectuoase. 

— S-a întâmplat ceva? întrebă comandantul 
alcor. 

— Peşti, îi răspunse un alcor. Primii peşti. 

Zaris se apropie de malul lacului şi privi. Într- 
adevăr, câţiva peştişori cam cât degetul mic 
fulgerau de colo, colo, prin apa curată. 

— Încă o victorie, comentă Zaris pozitiv 
evenimentul. În doi-trei ani, vom avea carne 
naturală din belşug. Ce semănaţi aici? 

— Salcâmi, fagi, stejari, frasini, ulmi... Printre 
ei, seminţe de măceş şi zmeură. 

— Acum e mai greu. La anul, vom produce 
puieţi şi-i vom planta eşalonat. În zece- 


cincisprezece ani, pădurea se va ridica. Vom 
putea-o popula cu primele păsări şi animale 
sălbatice. 

Nimeni nu-i comentă spusele, însă Zaris citi pe 
feţele lor determinarea. Erau hotărâți să 
îndeplinească fiecare lucrare în termenul 
stabilit. Numai alcorii şi rovii lor erau în stare de 
o asemenea tenacitate. 

Comandantul se întoarse la aeromobil şi plecă 
mai departe, către munţi. Voia să-şi vadă din 
nou locul de taină. Opri pe o colină 
semicirculară, orientată cu faţa câtre sud. 
Cobori şi începu să-şi facă planul. Vârful colinei, 
până către munţi, trebuia împădurit împotriva 
vânturilor de nord. Oraşul pentru alcori avea să 
fie în formă de amfiteatru, cum văzuse la 
vegheri. Rovii puteau să-şi facă adăposturi 
lângă primele culturi, de-a lungul râului. Zaris 
vedea oraşul său ridicându-se. Casele cu grădini 
mari, de o parte şi de alta a râului peste care 
treceau poduri arcuite. Bulevarde largi, cu mulţi 
pomi pe margini. Şcolile, universitatea, spitalul, 
palatul guvernamental... Către est, astrodromul, 
mai departe de oraş, să nu-l polueze. Spre nord, 
minele şi uzinele, exact la limita munţilor. În 
faţa oraşului, parcuri, livezi şi vii, cât vezi cu 
ochii. 

Zaris nu se mai sătura să viseze, în faţa 
solului golaş. Tamira se va naşte din nou, pe 
această planetă, murmură el. Se desprinse cu 


greu din loc şi urcă în aeromobil, pornind spre 
sud, către tabăra alcorilor. Era decis ca, în 
timpul iernii, să mobilizeze arhitecții şi 
proiectanţii la împlinirea visului său. 

x 


Către miezul verii, Zaris fu invitat de generalul 
Omogo în tabăra sirusană. Înainte de aceasta, 
mai schimbaseră mesaje prin videotelefon, 
interesându-se de progresele fiecăruia. De data 
aceasta, însă, generalul sirusan insista să vină 
în persoană, pentru a-i arăta ceva grozav. Zaris 
acceptă şi-şi pregăti plecarea în grabă. Îl lăsă la 
conducere pe Belag şi-şi alese o navetă rapidă, 
de mici dimensiuni, cu echipaj redus. Numai 
pilotul, doi cercetători şi doi luptători îl însoțeau. 
In această formaţie, aterizară în tabăra 
sirusană. Primul lucru pe care îl observă Zaris 
era şocant: patru sirusani complet dezbrăcaţi, 
cu trupurile pline de răni, zăceau în soarele 
fierbinte, legaţi de nişte stâlpi metalici înfipţi în 
pământ. Toţi păreau epuizați, în pragul leşinului. 

Generalul Omogo le ieşi în cale cu faţa 
strălucind de bucurie abia reţinută. Îi salută 
ceremonios, în stilul său de mercenar şi-i invită 
în astronavă, la răcoare. Zaris apucă să observe 
că vegetaţia din jur creştea în dezordine, mai 
mult datorită căldurii şi ploilor, decât muncii 
sistematice. Îl urmă pe Omogo în cabina sa, cu 
gând să-l sugestioneze să se apuce de treabă 
serioasă. Generalul negru nu-i dădu însă timp 


de conversaţie. Îl conduse în faţa unei stive de 
vreun metru cub şi-l întrebă direct: 

— Comandante Zaris, am făcut bine că nu te- 
am ascultat? 

— Nu era cazul să mă asculţi. Am fost 
comandant până la atingerea Geei. Pe planetă, 
fiecare pe cont propriu... 

— ŞI ce zici de ce vezi? 

Zaris luă un lingou din stivă şi-l cântări în 
palmă. Era greu şi strălucea misterios. 

— Aţi găsit aur... 

— Cel mai pur văzut de mine vreodată, 
comandante. Nici n-am făcut eforturi deosebite 
pentru a-l obţine. Numai zece la sută din efectiv 
a lucrat la mină şi la topitorie. Restul au 
dezvoltat vegetaţia, conform indicaţiilor tale. 

— Şi nu e bună vegetaţia? 

— Aurul e mai valoros. Aceşti munţi sunt plini 
de aur. Vom deveni cei mai bogaţi oameni din 
galaxie. 

— Felicitări! Nu uita însă că, după ce veţi 
termina stocul de alimente concentrate, va 
trebui să mâncaţi ceva! 

— Vom produce plantele şi animalele 
planificate, comandante. Suntem ajutaţi şi de 
climă. Aici e cald continuu şi plouă frecvent. 
Negoţul cu aur, însă, ne va asigura produse din 
toate celelalte tabere. S-a mai apucat cineva de 
minerit şi topitorie? 

— Din câte ştiu, nu, răspunse Zaris. Într- 


adevăr, sunteţi cel mai bogat om de pe planetă. 

Figura sirusanului se destinse într-un zâmbet 
larg de satisfacţie. 

— Comandante, vă propun o afacere. 

— Să auzim! 

— Cumpăr două mii de rovi, să lucreze în locul 
nostru la plantaţii. Plătesc în aur. 

Zaris îl cântări câteva clipe din ochi. Nu 
glumea. Chiar voia să-i exploateze rovii, să 
muncească în locul lor. 

— Măcar femeile voastre ar putea munci la 
creat vegetaţia şi animalele, răspunse Zaris. 

— De ce să muncim, dacă am avut acest 
noroc? Tu ni l-ai dat, Zaris. Eu nu uit că tu ne-ai 
ales locul. 

— Munca face bine oricui... 

— Noi am prefera să ne limităm la extragerea 
aurului. Aici pot creşte cele mai pretenţioase 
vegetale, Zaris. Portocali, mandarini, bananieri, 
arbori de cafea, migdali, smochini, curmali... 

— iți fac o contraofertă, general Omogo. 

— Te ascult. 

— Facem schimb de produse. Vă dăm 
vegetale care cresc numai la noi şi voi ne daţi 
din vegetalele specifice acestei zone. 

— ŞI rovii? 

— Sunt produsul muncii savanților noştri. Nu-i 
dăm. 

— Dar i-aţi dat Orejonei câţiva! 

— Am fost forţaţi de împrejurările 


transportului. Ai observat că i-am ceru înapoi? 

— Păcat că nu te interesează aurul! oftă 
Omogo dezamăgit. 

— Poate mai târziu, după ce ne construim 
oraşul. Acum, luptăm să ne asigurăm mediul 
natural de trai. 

— Aşa te vreau, Zaris! Afacerea rămâne 
deschisă. 

— Rămân deschise ambele afaceri. Produceţi 
legume şi fructe cât mai rapid! Noi venim cu 
produse la schimb. Ulterior, discutăm şi 
problema aurului. 

Omogo aprobă din cap şi deschise uşa. 
Terminase ce avea de spus. Porniră împreună 
către navetă. Zaris continua să-l sugestioneze 
pe liderul negru să intensifice cultura plantelor 
şi producerea de animale în incubatoare. Aşa, 
discutând, ajunseră în dreptul celor patru 
răstigniţi. 

— Ce s-a întâmplat cu oamenii aceştia? 
întrebă comandantul alcor. 

— Scursuri din rândul personalului auxiliar! 
rosti Omogo cu dispreţ. Avem cele mai 
frumoase femei de pe planetă şi ei întreţin 
relaţii sexuale între bărbaţi. 

— Homosexuali?! 

— Aşa le spune ştiinţific. l-am pedepsit cu 
biciuirea şi stâlpul infamiei, pentru trei zile. 

— Numai atât? 

— Ce-ai vrea să fac? Să-i omor? 


— Aceasta este pedeapsa obişnuită în Alianţă, 
pentru homosexualitate. 

— Sunt oameni de-ai mei... 

— Nu sunt oameni, ci bestii lipsite de 
conştiinţă, voinţă şi sentimente umane! replică 
Zaris înrăit. Ucide-i! 

— Nu pot. Sirusanii nu se ucid între ei 
niciodată. 

Zaris strigă unul din luptătorii săi şi-i arătă 
pedepsiţii: 

— Dezintegrează-i! 

— Comandante, nu te grăbi! încercă Omogo 
să-l oprească. N-ai niciun drept asupra 
oamenilor mei. 

— Trebuie, Omogo! şuieră Zaris enervat. Dacă 
nu-i ucidem, vor răspândi acest viciu îngrozitor. 
Asta vrei? 

Generalul Omogo şovăia. Zaris repetă ordinul 
pentru luptătorul alcor. Acesta îşi reglă razerul 
pentru incendiere şi-l îndreptă, pe rând, către 
cei patru păcătoşi. Aceştia se aprinseră şi 
începură să ardă. Urletele de durere izbucniră 
din gurile lor. O mulţime de sirusani se 
îngrămădi să vadă ce se întâmpla. Zaris profită 
de zăpăceala generalului Omogo şi le vorbi: 

— Aceasta este pedeapsa pentru animalele 
perverse cu chip de om. [ineţi minte acest 
exemplu şi aplicaţi aceeaşi pedeapsă, ori de 
câte ori apar asemenea cazuri! Astfel, veţi 
respecta legile vieţii universale şi vă veţi feri de 


un viciu cumplit de urât şi înjositor pentru fiinţa 
umană. 

Sirusanii priveau înmărmuriţi la cele patru 
torţe urlătoare. Zaris ridică braţul drept întins, 
în obişnuitul salut sirusan, apoi se întoarse şi 
urcă în navetă. Aceasta ţâşni ca o rândunică 
spre cer. În urma lui, generalul Omogo profită 
de situaţie şi institui pedeapsa capitală pentru 
homosexualitate. Exploată exemplul dat de 
alcori pentru a-şi întări autoritatea în rândul 
mercenarilor săi. 

În timp ce se îndrepta spre tabăra sa, lui Zaris 
îi veni ideea să facă o escală la vegani. 
Schimbase cu ei informaţii şi soluţii. Era convins 
că orgolioşii vegani îl simpatizau numai pentru 
că era căsătorit cu Deira şi avea un fiu de la ea. 
În ziua când se născuse Ragnar, echipajele 
vegane sărbătoriseră ca şi cum un prunc de-al 
lor ar fi văzut lumina zilei. Ca atare, Zaris îl 
apelă pe Mikal prin videotelefon. Figura 
veganului, aspră şi rasă perfect, apăru pe ecran, 
rostind: 

— Voie bună, Zaris! 

— Bine te-am găsit, Mikal! Voi trece pe 
deasupra voastră, către nord. 

— Ai fost la sirusani, ghici veganul. 

— Am fost. Mă opresc o clipă şi la voi? 

— Mai încape vorbă? Tu eşti oricând bine 
venit. 

— Atunci, cobor. 


— Te aşteptăm. 

Comandantul alcor dădu ordin pilotului să ia 
direcţia către tabăra vegană, apoi îl anunţă pe 
Belag că va reveni între alcori abia seara târziu. 

x 

Încă din aer, Zaris admiră ordinea strictă a 
veganilor. Parcelele lor înverzite se aliniau ca 
nişte pătrăţele matematice. Corturile de locuit 
erau într-o ordine fără cusur. Malul fluviului pe 
care locuiau era acoperit cu iarbă deasă ca 
peria. Veganii au disciplina în sânge, gândi 
Zaris. Păcat numai că sunt atât de reci 
sentimental! 

Pilotul ateriză în locul marcat de gazde, ghidat 
de indicaţiile unui supraveghetor de la sol. 
Nimic nu era lăsat la voia întâmplării în această 
tabără. Comandantul cobori însoţit de cei doi 
cercetători ştiinţifici. Mikal, împreună cu primul 
lui înlocuitor la comandă, Gyre, îi aşteptau 
nemişcaţi, lângă o mică livadă de citrici pe rod. 
lar ne-au luat-o alții înainte, gândi Zaris, în timp 
ce-i saluta pe cei doi vegani. Mikal îi surprinse 
privirea îndreptată către livadă şi-i explică: 

— Am avut lămâi, mandarini şi portocali pe 
rod, în seră. Când i-am transplantat în pământul 
Geei, au luat un avânt nemaipomenit. Dacă 
vreţi, vă dăm şi vouă câte cinci exemplare din 
fiecare specie. 

— Mulţumesc, frate! îi răspunse Zaris. Din 
păcate, citricii nu vor rezista pe timpul iernii din 


zona noastră. 

— Chiar atât de frig va fi? 

— S-ar putea să şi ningă. 

— N-ai ales cea mai bună zonă pentru varangi, 
Zaris. 

— În calitate de comandant, trebuia să dau 
exemplu. Vom popula zona noastră, apoi vom 
circula pe întreaga planetă. Metisarea ne va 
transforma într-o singură rasă. 

— Mă îndoiesc. Shangii, sirusanii şi orionii nu 
sunt deloc predispuşi la metisare. 

— Toate la timpul lor, Mikal. Viaţa îşi va spune 
cuvântul. Vom forma o singură rasă, cu un 
singur guvern şi o singură capitală. 

Veganul nu-i răspunse. Îi conduse sub un 
umbrar colorat şi le turnă câte un pahar de 
amber. Îi invită să ia loc, să bea un pahar de 
bucuria revederii. 

Zaris îşi luă paharul şi-l ridică, în semn de 
salut. Gustă din el, apoi privi la câţiva copii 
adunaţi în faţa unui ţarc de păsări plin de pui de 
diferite specii. 

— Aţi făcut minuni aici, aprecie el. 

— Am lucrat conform planului, Zaris. 
Specialiştii mei n-au scăpat din vedere nici cel 
mai mic viermişor, cea mai mică insectă, cea 
mai rară plantă perenă din flora noastră. 

— Înseamnă că vreţi să rămâneţi aici? 

— Dorinţele sunt împărţite, Zaris. Unii vor să 
ne întoarcem în lumea vegană, de îndată ce ne 


vom reface proviziile pentru drum. Alţii au prins 
drag de această planetă. 

— Vă cilarificaţi voi, cât lucraţi la organizarea 
cadrului natural necesar aprovizionării cu 
alimente. L-ai întâlnit pe Omogo? 

— Nu. Ce face? 

— Aur. Are deja vreo tonă. Vrea să cumpere 
produsele muncite de alţii. 

— Al naibii mercenar, la ce s-a gândit! 
Exploratorii mei cutreieră munţii după galgor. 
Sunt îngrijorat că n-au găsit. 

— Vor găsi, îl încurajă Zaris. Această planetă 
ascunde comori nebănuite. 

— Voi căutaţi minereuri? 

— Nu, Mikal. Noi ne-am limitat la cultivarea 
unei porţiuni cât mai mari din teritoriul nostru. 
Am instalat centrale eoliene, deoarece avem 
vânturi potrivite. Energia solară şi eoliană ne 
asigură tot necesarul, astfel că nu cheltuim 
galgor decât pentru deplasări. 

— Cum vezi, la noi nu bat vânturi. Avem însă 
temperaturi mari şi zile lungi. Producem 
suficientă energie solară pentru  lucratul 
pământului şi consumul nostru. Trebuie să 
irigăm continuu, mai ales noaptea, deoarece e 
foarte cald şi plouă foarte rar. 

— În schimb, vegetaţia e luxuriantă. Îmi 
aminteşte de planeta Hanab. 

— Veganii nu pot trăi fără vegetaţie. Până şi 
flori am pus, le arătă Mikal o grădină din spatele 


adăpostului. Biologii mei incubează ouă de 
păsări specializate în răspândirea seminţelor. 

— Puneţi natura la muncă şi ea vă va 
răsplăti... 

O tânără vegană îmbrăcată numai în şort şi 
bluză se prezentă cu o tavă plină cu căpşuni. 

— Gustaţi din producţia noastră! îi îndemnă 
Mikal. Nici în lumile vegane n-am întâlnit 
căpşuni atât de mari şi parfumate. 

Oaspeţii se înfruptară cu poftă din hrana 
naturală. Într-adevăr, căpşunile erau delicioase. 
Mikal le povesti pe îndelete despre realizările 
lor. Nu erau deloc puţine. Veganii munceau 
ordonat, ca nişte roboţi bine programati. 
Foloseau roboții numai pentru munci deosebit 
de grele, deoarece ei nu aveau rovi. 

Către seară, Zaris îşi luă rămas bun de la 
gazde. Veganii încărcară în navetă un container 
cu citrice şi căpşuni, pentru simpatizanţii lor din 
tabăra alcoră. Un ultim salut şi săgeata ţâşni 
către cerul serii. Deasupra, stelele începuseră 
să licărească. Zaris nu le aruncă nicio privire. 
Nu mai avea timp de ele. Problemele 
pământene îl acaparaseră cu totul. 

x 


Zaris găsi tabăra sa adormită. El însă nu avea 
chef de somn. Drept urmare, intră în cortul în 
care îşi instalase biroul şi-şi porni calculatorul, 
cu gând să se mai joace de-a construcţia 
oraşului său. Găsi însă un mesaj de la Sidin, 


biologul care îi însoțea pe jerani. Acesta îl 
informa că uriaşii munciseră foarte disciplinaţi, 
încât îşi terminaseră însămânţările planificate. 
Îşi amenajaseră şi adăposturi pentru iarnă, în 
grotele munților din apropiere. Sidin îi 
organizase pe clanuri şi numise un şef peste ei, 
Vale. Puteau răspunde la orice comandă... 

Comandantul alcor rămase pe gânduri. E ușor 
să-ţi faci duşmani, cugetă el. De ce n-aş face din 
jerani prieteni? În definitiv, semisălbatici cum 
sunt, au însuşiri humanoide. Trebuie să le 
arătăm că ne pasă de ei. Zaris îşi porni agenda 
electronică şi începu să noteze materialele ce 
trebuiau trimise jeranilor chiar a doua zi, cu o 
navetă. Câteva valuri de pânză şi de stofă... 
Maşini de cusut... patru centrale eoliene şi zece 
celule solare... Câteva sute de păsări vii, să le 
înmulțească...  Salopete  matlasate pentru 
iarnă... Aici, se opri. Alcorii nu aveau 
îmbrăcăminte şi încălţăminte atât de mare. Să 
şi le facă singuri! îşi spuse Zaris şi continuă să 
noteze. Un val de piele sintetică şi altul de blană 
artificială... lanterne CU acumulatori... 
Medicamente pentru boli produse de frig... Icre 
fecundate şi pui de ţestoasă comestibilă... 

Lista era foarte lungă. Alcorul o reciti, adăugă 
câteva produse şi notă promisiunea că, în 
primăvară, le vor livra miei, iezi şi viței de 
prăsilă. Era mulţumit. Îi trimise lui Sidin mesajul, 
să aştepte naveta de transport. După aceasta, 


merse pe deplin uşurat la culcare. Făcuse o 
faptă bună şi simţea efectele ei. 
x 


Din cauza  însămânţărilor târzii, alcorii 
recoltară ovăzul, secara, grâul, meiul şi floarea 
soarelui abia către sfârşitul verii şi începutul 
toamnei. Era o recoltă nesperat de bogată, care 
le-ar fi permis să treacă toţi la hrană naturală. 
Zaris se arătă însă neînduplecat. Opri cea mai 
mare parte din produse pe post de seminceri, 
pentru mărirea suprafeţelor cultivate anul 
următor. Restul luă calea consumului uman şi 
aviar. Deja, în adăpostul pentru păsări, mişunau 
câteva mii de găini, bibilici, rațe, gâşte şi curci. 
Tot pentru reproducere şi acestea. Biologii le 
promiseseră că, la finele iernii, le vor scoate din 
incubatoare câteva sute de viței, iezi şi miei de 
prăsilă. Atât putuseră produce, din ovule 
fecundate, în primul an. Era mai mult decât 
nimic. Animalele lăsate la păşune se puteau 
înmulţi pe cale naturală. În zece ani, alcorii 
puteau avea cirezi şi turme de sute de mii de 
capete. Rovii păstori nu se puteau plânge de 
lipsă de activitate. 

Zaris gândea la toate acestea, visând cu ochii 
deschişi. Işi îndeplinise planul, deşi nu acţionase 
deloc în direcţia mineritului şi tehnicii. Era un 
timp şi pentru acestea. Crearea naturii primare 
conta cel mai mult, în viziunea sa. Ochii i se 
întoarseră pe planul de plantat livezi dat spre 


aprobare de botanişti şi pomicultori. Parcele din 
stânga grădinilor de legume se întindeau 
asemenea unui oraş, cu alei largi şi poteci mai 
strâmte între ele. Cireşi, vişini, caişi, piersici, 
migdali, meri, peri, pruni, gutui. Botaniştii 
scoseseră din seră, în aer liber, aproape 
jumătate de milion de puieţi fragili, nu mai mari 
de o şchioapă. Sperau să se aclimatizeze la 
natura geeană, deoarece fuseseră produşi din 
seminţe furnizate de varangii din sistemul solar 
Megrez, care aveau o planetă cu anotimpuri 
similare celor de pe Geea. 

Videotelefonul clipoci scurt şi Zaris apăsă 
clapa de acceptare a  convorbirii. Figura 
antipatică a lui Shang Di apăru pe ecran. 

— Ce faci, alcorule? întrebă acesta, fără vreun 
salut introductiv. 

— Bine, răspunse Zaris scurt. Suntem în grafic 
cu lucrările. 

— Dar galgor ai găsit? 

— Nici n-am căutat. Ne-am concentrat 
eforturile pe crearea lanțurilor naturale. 

— Eu am găsit. Sunt singurul care extrage 
deja minereu de galgor. 

— Felicitări! Vă putem ajuta cu ceva? 

— Nu, Zaris. Am nimerit o peninsulă mare cât 
un continent. Clima este cât se poate de 
favorabilă culturilor din zona caldă. Avem de 
toate. Vrei nişte orez de sămânță? 

— Şi ce vrei în schimb? 


— Ovule fecundate de reptile comestibile. 

— Broaşte țestoase? 

— Nu. Reptile erbivore mari, pentru carne. Am 
cu ce le hrăni. 

— Nu-i încă timpul potrivit să punem la 
incubator astfel de ovule. Reptilelor mari le 
trebuie vegetale de junglă. Poate peste vreo 
treizeci de ani. 

— Eu le pot creşte acum. Numai voi aveţi 
astfel de ovule. Dau cât vrei. 

— Nu putem afecta vegetaţia abia crescută, 
Shang Di. Dacă vrei, vă dau ovule de babuline şi 
bovine. Bivolii şi vacile ar fi tocmai potrivite 
pentru zona voastră. Obţineţi lapte şi carne. 

— Fie! acceptă negustorul. Îţi trimit o navetă 
cu orez, varză, ceapă, usturoi, gulii... Vreau câte 
o mie de ovule de fiecare specie. 

— Pact încheiat! rosti Zaris hotărât să scape 
mai rapid de shang. 

— Femeile voastre nu vor mătăsuri naturale? 
începu Shang Di o nouă rundă de negociere. 

— Nu! răspunse Zaris sec. Ele umblă 
îmbrăcate la fel ca noi. 

— Păcat! îţi făceam o ofertă bună. Dar nişte 
diamante veritabile, aduse din minele 
pegasiene? 

— Nici. Bijuteriile nu fac o femeie nici mai 
frumoasă, nici mai inteligentă, nici mai 
sănătoasă. 

— Eşti pornit împotriva mea... 


— Nu, Shang Di. Pur şi simplu, sunt acaparat 
de sarcini. Clima din zona noastră este mai 
puţin blândă, aşa că trebuie să muncim mai 
mult. 

— Noroc de noi, rânji shangul. Soarele şi ploile 
dese muncesc în locul nostru. Dacă ai şti ce 
recolte am făcut în delta fluviului! 

— Bănuiesc. Rămâne cum ne-am înţeles? 

— Mâine îţi trimit naveta. Să nu mă înşeli! 
Vreau material reproducător de cea mai bună 
calitate. 

— Nici nu avem de alt fel, îi replică Zaris rece 
şi închise. 

Shang Di îl călca pe nervi. Firea lui profitoare 
era atât de evidentă, încât era mai bine să se 
ţină departe de el. Spre deosebire de Shang Di, 
regele kobizilor, Zigan, manifesta o modestie şi 
un bun simţ care îi trezea respectul. Micuţii 
kobizi îl informau periodic cu realizările lor. Deşi 
nu dispuneau de mijloace tehnice la nivelul 
alcorilor, îşi terminaseră de cultivat prima 
porţiune din continentul lor subţire şi 
fragmentat. E drept că fuseseră ajutaţi şi de 
climă, deoarece se stabiliseră în zona 
ecuatorială. 

Zaris îl alungă din minte pe Shang Di şi-şi 
reluă agenda de muncă. Ce trebuie făcut în 
perioada următoare, încât să folosim la maxim 
ultimele zile de toamnă? se întreba el. Îşi notă 
să trimită echipa de geologi în munţii din nord, 


pentru prospecţiuni. Proiectanţii şi arhitecţii 
trebuiau duşi la locul viitoarei capitale. Astfel, în 
timpul iernii, puteau să-şi facă toate calculele şi 
schiţele noului oraş. Constructorii trebuiau să 
înceapă ridicarea adăposturilor pentru rovi. Şi 
mai rămânea plantatul pomilor din prima serie... 
Zaris lucra înainte, cu fruntea încruntată de griji. 
Voia să compenseze prin muncă lipsa unor 
condiţii climatice mai bune. 
x 

De câteva zile, ploua continuu. Ploaia rece, de 
sfârşit de toamnă, îi prinsese pe alcori la 
începutul plantatului de pomi. Niciunul nu 
dezertă de la datorie. Învăluiţi în pelerine, ca în 
sezonul ploios de pe planeta natală, bărbați, 
femei şi copii plantau manual pomii în dâra 
trasată de motocultivator. Frigul le trecea prin 
mănuşile de pânză groasă, îngheţându-le 
mâinile. Nimeni nu se plângea, însă. Toți lucrau 
cu o încrâncenare vecină cu lupta. Chiar şi Zaris 
plantă câteva şiruri de meri în tarlaua lui Kasar, 
cel mai apropiat şef de echipă. Comandantul 
alcor mângâia fiecare plăntuţă şi-o ruga în gând 
să se prindă neapărat. 

— Cam cât din deşertul nostru am învins până 
acum, domnule comandant? îl întrebă Kasar. 

Zaris îşi frecă palmele de pământ şi făcu un 
calcul. Compară porţiunea smulsă deşertului cu 
întreaga suprafaţă repartizată alcorilor. 

— Cam o parte dintr-o sută de mii, răspunse 


el. Cea mai grea, însă. Geneza primară. În 
geneza secundară, vom fi ajutaţi şi de natura 
deja creată. 

— E îngrozitor de mare deşertul, comentă 
Kasar. Ar trebui să ne limităm la necesităţile 
noastre de trai. 

— Şi generaţiile viitoare? îl întrebă Zaris. 
Acum, suntem o mie două sute treizeci şi şapte 
de alcori. Vom ajunge o naţiune de câteva sute 
de milioane de persoane, în următoarele milenii. 
Noi trebuie să punem baza pentru viitorul 
fericit. 

— Suntem o generaţie de sacrificiu... 

— Nu simţi bucuria supraomenească a creaţiei 
primare? îl întrebă Zaris. Noi creăm şi 
dezvoltăm viaţa pe un pietroi golaş. Suntem 
demiurgii unei opere măreţe. 

— Greutățile ne înconvoaie... 

— Numai în primii ani, Kasar. În următorii ani, 
vom avea case, grădini, livezi, uzine... Vom 
avea chiar mai mult decât am avut pe Tamira. 
Suntem puţini şi putem împărţi între noi toate 
bogăţiile acestui continent. 

Kasar dădu încetişor din cap. Optimismul 
contagios al comandantului îl convinsese. Se 
întoarse la şirul său de pomi şi continuă să 
planteze. 

x 

Prima zăpadă i-a încântat pe alcori peste 

poate. Au ieşit cu toţii din astronavă, să prindă 


fulgii leneşi şi pufoşi. Au gustat din neaua rece 
ca din cea mai selectă îngheţată de pe planeta 
natală. Nu se mai săturau de hărjonit prin 
zăpadă, ca nişte copii. Aşa au ţinut-o, într-o 
continuă  desfătare, până către primăvară. 
Numai când astronomul le-a anunţat ziua 
solstițiului de iarnă, s-au liniştit şi au devenit 
gravi. A doua zi, începea anul geean. Au primit 
ziua anului nou cu cântece şi mese festive, la fel 
ca şi varangii din celelalte tabere. Potrivit 
obiceiului alcor, fiecare şi-a spus cu glas tare o 
dorinţă pe care o visa îndeplinită în cursul 
anului ce începea. Numai Zaris s-a abținut. Nu 
voia să influenţeze alcorii cu visele sale prea 
mari pentru puterile lor. El s-a mulţumit să 
noteze în agenda personală intrarea în cel de-al 
doilea an geean şi proiectele pe care le visa 
împlinite în acesta. Privea pe hubloul cabinei 
sale la mulţimea care cânta şi dansa pe zăpada 
bătătorită şi simţea că întinerea. Fiul său 
Ragnar îi prezentase pe alcora Aida, cu care 
voia să trăiască întreaga viaţă. Voi; fi bunic, dar 
mă simt ca un puştan, gândea Zaris, cu ochii la 
mulţimea veselă. Am toate motivele să mă 
bucur. Geneza primară a vieţii geene a reuşit pe 
deplin. De acum încolo, mai trebuie să extindem 
sâmburele de viaţă creat aici. Voi anunţa şi 
alcorii din patrie despre succesul nostru... 


Zile fericite 


Trecuseră douăzeci de ani de viaţă geeană. 
Zaris stătea pe terasa casei sale, în plină 
grădină. Zgomotele după care tânjise atâţia ani 
îi umpleau sufletul de fericire. Băzâitul albinelor 
şi altor insecte, ciripitul păsărelelor gureşe, 
lătratul câinelui din curte, murmurul vag al 
oraşului... Se simţea pe deplin împlinit. Avea din 
nou o casă, un oraş, o ţară. Toate meritaseră 
eforturile supraomeneşti la care se supuseseră 
alcorii. 

Oraşul construit pe terase, cu faţa spre sud, 
ocupa colina din poale şi până aproape de vârf. 
O pădurice tânără îl străjuia dinspre nord. In 
faţă se întindeau livezile, viile pe rod, grădinile 
de legume şi, hăt departe, păşunile pentru vite. 
Satul rovilor, situat la circa cincizeci de 
kilometri, nici nu se zărea. Ei însă erau prezenţi, 
la păstorit şi la lucrat grădinile. Astroportul era 
exact cum şi-l visase, către stânga oraşului, cu 
care era legat printr-o şosea din bazalt. In 
dreapta, fabrici de prelucrare a laptelui, 
legumelor, fructelor, cărnii şi firelor de lână. 
Departe, în nord, minele şi uzina de aeromobile. 
Atât reuşise deocamdată să facă. Impreună cu 
ceilalţi varangi, organizaseră însă o fabrică de 
navete uşoare, pe teritoriul kaizilor, mai bogat 
în minereuri de fier şi de aluminiu. 

Viaţa exilaţilor revenea la normal, cu fiecare zi 


de muncă. Astronomii împărţiseră anul geean în 
cincizeci şi două de unităţi de câte şapte zile, 
conform indicaţiilor medicilor şi psihologilor. A 
şaptea zi din săptămână fusese decretată zi 
liberă, la întâlnirea astronomilor varangi de anul 
trecut. Oamenii aveau nevoie şi de odihnă, de 
relaxare, de culturalizare după pofta inimi. Patru 
săptămâni formau o lună, astfel că anul 
conţinea treisprezece luni şi o zi de mare 
sărbătoare - Ziua Genezei. 

Intr-o astfel de zi liberă se afla Zaris. Deira se 
juca în casă cu nepotul Gudur, dăruit de Ragnar 
şi Aida. Jocul o întinerea, o întorcea cu aproape 
o mie de ani în urmă. El, Zaris, era prea 
stângaci şi prea serios să se poată bucura de un 
joc cu nepotul. Gândurile îl duceau mereu 
înainte, tot mai departe, în viitorul încă netrăit, 
dar visat în cea mai splendidă lumină. Ierburile, 
plantele perene şi arboretul se întinseseră în 
nord, până la ţara jeranilor. Nu reuşise să 
cuprindă însă întreaga zonă deşertică din nord, 
nord-est şi nord-vest. Din această cauză, la 
fiecare ploaie, alcorii plecau cu aeromobilele 
încărcate cu seminţe către teritoriile încă 
neatinse. Împrăştiau seminţele din zbor, peste 
terenul arid şi umed, cu speranţa ca măcar o 
parte să devină iarbă, plante perene, arbori şi 
arbuşti. Ajutau natura să ocupe întreaga planetă 
cu vegetaţie. Nici animalele nu erau uitate. 
Deja, biologii acţionaseră asupra mării de est. 


Dezvoltaseră algele, planctonul şi diverse soiuri 
de peşti. Reuşiseră chiar să scoată din 
incubatoare câţiva pui de delfin şi să-i elibereze 
în apa sărată, ca mesageri ai cetaceelor. 
Primele păsări şi animale sălbatice fuseseră 
produse în laboratoare şi răspândite în păduri. 
Lanţul trofic natural se închega încet, dar sigur. 

Zaris îşi plimbă ochii peste grădina sa. Florile, 
arbuştii şi pomii plini de rod îi inoculau un 
sentiment de siguranţă şi pace. Se bucura în 
tihnă de bunăstarea sa. Nu avea un palat, ca pe 
planeta Tamira, ci o simplă casă cu patru 
camere şi anexe, la fel ca majoritatea alcorilor 
din oraş. Constructorii ridicaseră şi un palat 
guvernamental, dar numai pentru întrunirile 
liderilor comunităţii alcore, ce număra deja mai 
mult de o mie şi cinci sute de suflete. Rovii lor 
se înmulţiseră exploziv, depăşind cinci mii. Ca şi 
pe Tamira, rovii primeau un minim de instruire 
şcolară, pentru a putea să-şi îndeplinească bine 
sarcinile de agricultori, legumicultori, 
pomicultori, horticultori, crescători de animale şi 
muncitori în fabrici. Copiii alcori aveau însă 
două şcoli şi o universitate. Ei trebuiau să 
devină specialişti de înaltă calificare, în cele mai 
sensibile domenii: ştiinţele naturii, medicină, 
fizică, astronomie, mecanică, electronică, 
agronomie, construcții... 

Acum, că vremea pionieratului trecuse, 
comunitatea alcoră se organizase pe baze mai 


puţin  militarizate. ÎI aleseseră pe Zaris 
guvernator şi-i dăduse drept sprijin un consiliu 
format din cincisprezece oameni, bărbaţi şi 
femei. Toate treburile obştei se discutau şi se 
hotărau în comun, astfel că asperităţile erau 
evitate. La fel procedaseră ceilalţi varangi, 
veganii şi sirusanii. Orionii, shangii şi kobizii 
optaseră pentru monarhii, aşa cum fuseseră 
învăţaţi pe planetele de origine. Kaseii rămaşi 
pe planeta Var îşi organizaseră societatea pe 
caste, din care ultima, cea cu mai puţine 
drepturi, era formată din băştinaşii hari. 
Coloniştii Geei schimbau ocazional mesaje cu 
kaseii, însă nicio astronavă nu se mai întorsese 
pe planeta Var. Aveau prea mult de muncă pe 
Geea, încât nu-şi permiteau călătorii de plăcere. 

Zaris se ridică şi se apropie de gardul viu al 
proprietăţii sale. Dincolo de el, un bulevard 
străjuit de pomi roditori se întindea de la est 
către vest. Un singur aeromobil luneca pe cerul 
senin, de sfârşit de primăvară. Doar câţiva copii 
se jucau în parcul de lângă universitate. Maturii 
se odihneau la umbră ori se distrau la club, cu 
diverse jocuri de societate. E prea frumos aici, 
gândi Zaris. Oare, ce vise îi mână pe veganii 
care pleacă mâine înapoi? Eu nu m-aş mai 
întoarce niciodată. Tihna de aici nu poate fi 
întâlnită în niciuna din lumile Alianţei. Până şi 
hainele astea simple, din fibre vegetale, sunt 
mai plăcute decât veşmintele opulente din 


vechea lume... 

Deira îl strigă la masă. Guvernatorul alcor păşi 
agale pe dalele de bazalt, cu picioarele încălţate 
în sandale simple, inventate de un meşter local. 
Erau foarte comode, comparativ cu cizmele de 
explorator. Trecu prin baie şi se spălă pe mâini 
cu apă caldă, furnizată de minicentrala solară 
de pe acoperiş. Cât de plăcută poate fi viața 
simplă! gândi el, privind masa aranjată de soţie 
pentru trei persoane. Îşi ocupă locul obişnuit, 
din capul mesei şi-l întrebă pe Gudur: 

— Ce mănâncă oamenii inteligenţi, să fie 
mereu sănătoşi? 

— Lapte, peşte, legume şi fructe, răspunse 
copilul iute. Mai puţină carne grasă. 

— Să vedem dacă bunica ţine la sănătatea 
noastră! 

Deira le servi mai multe feluri de mâncare, în 
boluri mici. Majoritatea conţineau brânzeturi, 
peşte, legume şi salate din belşug. Toate 
proveneau de la fabricile de hrană naturală din 
oraş. Unele erau uşor încălzite pe plita electrică. 
Consiliul, în frunte cu Zaris, impusese regula ca 
fiecare familie să primească raţii săptămânale 
de hrană, îndestulătoare şi sănătoase. Amberul 
era produs şi furnizat în cantităţi mici, să nu 
creeze dependență de alcool. Repartizarea 
gratuită a alimentelor, apei, energiei electrice, 
hainelor, medicamentelor şi altor bunuri 
necesare eliminase din start banii şi comerţul. 


La fel procedaseră toţi varangii, veganii şi 
kobizii, după consultări cu  alcorii. Numai 
shangii, sirusanii şi orionii bătuseră monedă şi 
practicau comerţul. 

Ajunseră la desertul format din fructe de 
sezon şi conservate. Era momentul în care cei 
doi soţi aveau obiceiul să discute îndelung. 

— Deci, mâine pleci către Noul Hanab? întrebă 
Deira. 

— Trebuie. Am de transmis un mesaj către 
cetăţenii Alianţei. L-am şi înregistrat. 

— Mă tem că numai două astronave nu vor 
reuşi să refacă drumul parcurs de noi. 

— Gyre se încăpăţânează să plece şi în aceste 
condiţii. E dreptul lui să-şi hotărască soarta. ÎI 
urmează o sută de vegani. 

— Deci, majoritatea rămân aici. 

— Da, majoritatea au rămas alături de Mikal. E 
mult mai înţelept decât Gyre. 

— Şi ce vrei să transmiţi Alianţei? 

— O propunere normală: să reluăm legăturile 
audio şi video între noi. Aşa ar fi normal. 

— Ne-au condamnat la uitare, Zaris. 

— Poate că le-a trecut supărarea. Imaginile de 
pe Geea, duse de Gyre, ar trebui să-i convingă 
că am învins ignoranţa şi necunoscutul. 

— Tata... nu ştiu dacă mai trăieşte. 

— Legea vieţii, Deira. Eu l-am iertat pentru ura 
cu care a acţionat împotriva mea. 

— Şi eu. Nu regret o clipă că te-am urmat. 


Zaris îi mângâie afectuos palma întinsă pe 
masă. Gudur ceru imperios: 

— Bunicule, povesteşte-mi despre lumile din 
care aţi venit! 

— 'Ţi-am mai povestit, Gudur. 

— Mai vreau să aud. Spune! 

Zaris strânse uşor pleoapele de parcă ar fi 
privit departe şi începu să povestească despre 
lumile Alianței. Copilul asculta transpus. li 
plăcea grozav ceea ce auzea. 

x 

Delegaţi din toate grupele rasiale veniseră la 
Noul Hanab, capitala  veganilor, pentru 
ceremoniile de plecare a unei expediții înapoi, 
în lumile Alianţei. Mulţi aveau mesaje şi daruri 
pentru cei rămaşi departe. Comandantul Gyre 
era asaltat de ei şi de câţiva jurnalişti de la 
posturile rasiale de televiziune. Acesta se 
grăbea să răspundă scurt şi clar, pentru a scăpa 
de o corvoadă care nu-i făcea plăcere. 
Guvernatorul Mikal, cel care făcuse invitaţia, 
stătea mai deoparte şi discuta cu liderii 
celorlalte comunităţi. Nu prea era în apele sale. 
Îşi vedea mica expediţie sfâşiată de plecarea 
celor două echipaje. Parcă ar fi plecat şi el... 

Cei opt lideri varangi se adunaseră în grup şi- 
şi discutau problemele proprii. Îi încredinţaseră 
lui Gyre mesaje pentru lumile varange, sub 
formă de videoholograme cu imagini despre 
munca şi succesele lor. Mai multe nu aveau de 


spus. Priveau în jur cu admiraţie. Veganii îşi 
construiseră o capitală strălucitoare, numai din 
calcar alb şi marmură. Reproduseseră în 
miniatură fosta lor capitală Hanab. Grădini şi 
parcuri pline de flori multicolore se întâlneau la 
tot pasul. Păuni dansau pe pajiştile verzi. Jungla 
tânără venea până lângă latura de vest a 
oraşului. Către sud, se întindeau livezi şi vii. 
Aeromobile lunecau silențios pe cerul senin. Un 
imens steag vegan flutura pe turnul semeţ al 
clădirii guvernatorului. In toate se vedea mâna 
de gospodar foarte bine organizat. 

Un sunet de sirenă vesti începutul ceremoniei 
de plecare. Gyre şi Mikal urcară pe tribuna 
ridicată în preajma astroportului. Mulțimea se 
orândui în jurul lor, cu oaspeţii în faţă. Mikal se 
apropie de microfonul staţiei de transmisie şi 
începu să vorbească: 

— Fraţi şi surori, trăiesc o zi tristă. Inima mea 
se rupe în două. O parte tânjeşte după lumea 
natală, din Vega. Cealaltă îmi spune că viaţa 
mea e legată pentru eternitate de această 
planetă, Geea. Ascult de glasul raţiunii şi rămân 
alături de majoritatea poporului meu. Le urez 
celor care pleacă mult noroc şi multă 
înţelepciune, să poată atinge lumile Alianţei. 
Adio, dragi exploratori vegani! 

Băştinaşii aplaudară câteva secunde. Gyre se 
apropie de microfon, salută mulţimea cu braţele 
ridicate şi-şi începu discursul: 


— Lumea nouă, pe care am ridicat-o de la 
zero, e foarte acaparatoare. Fiecare colţişor din 
ea ne roagă şi pledează să rămânem aici. 
Rațiunea îmi aminteşte însă că noi, veganii, am 
venit ca simpli exploratori. Nicio clipă nu s-a pus 
problema să devenim colonişti ai unei noi lumi. 
Ne-am îndeplinit misiunea şi trebuie să ne 
întoarcem în civilizaţia noastră. Îi înţeleg însă pe 
cei care vor să rămână. O nouă civilizaţie 
humanoidă înfloreşte la mare distanţă de lumea 
Alianţei. E o provocare pentru geniul creator al 
tuturor raselor venite în expediţie. Mă despart 
de voi cu greu, dar mă cheamă patria natală. 
Adio, dragi geeni! Plecăm! 

Sirenele de pe cele două astronave începură 
să geamă prelung. Gyre ridică braţele cu 
palmele încleştate, apoi începu să păşească 
spre  astronava sa. Cei care plecau se 
desprinseră din dreapta tribunei şi-l urmară, în 
vuietul înăbuşit al mulţimii. După câteva 
minute, motoarele începură să toarcă încetişor 
şi astronavele se ridicară în viteză. Curând, erau 
numai două puncte abia vizibile pe cerul senin. 
Mesagerii lumii noi plecau câtre Alianţa 
Civilizaţiilor Humanoide. Rămânea de văzut 
dacă vor ajunge la destinaţie şi vor fi bine 
primiţi. Mulțimea se împrăştie treptat. Oaspeţii 
străini fură invitaţi la palatul guvernatorului 
Mikal, pentru masa festivă. Geenii aveau şi de 
discutat multe probleme. 


După ce oaspeţii luară loc la mese, Mikal se 
ridică cu un pahar de amber în mână, închinând 
în cinstea lor: 

— Fraţi şi surori, vă mulţumesc că aţi venit în 
ospeţie în lumea veganilor! Efortul genezei ne-a 
ţinut despărțiți mulţi ani, cu toate că planeta pe 
care trăim e destul de mică. E timpul să 
începem strângerea relaţiilor. Trebuie să ne 
unim forţele către scopul nostru inițial: 
expansiunea speciei humanoide în această zonă 
de Univers. Vă propun ca, în paralel cu munca 
din teritoriile noastre, să organizăm împreună şi 
o expediţie de câteva astronave care să 
cerceteze sistemele solare vecine. Vă aştept 
părerile... 

Orejona, lidera delegaţiei orione, reacţionă 
prima: 

— E prea devreme să ne gândim la explorări 
astrale, Mikal. Avem încă multe probleme de 
rezolvat pe Geea. De pildă noi, orionii, a trebuit 
să importăm transportoare, aeromobile şi 
maşini agricole de la varangi. Trăim pe un 
continent înconjurat de două oceane, dar nu 
avem o singură navă, un singur submarin... 
Pescarii noştri folosesc nişte bărci primitive cu 
vele, riscându-şi viaţa. Eu vă propun să ne unim 
eforturile pentru a reproduce aici, pe Geea, 
tehnologia din civilizațiile de origine. Dacă nu 
vom face-o noi, generaţiile viitoare vor uita-o. 

— Orejona are dreptate, interveni Zaris. Nu 


avem un singur institut de cercetări 
interdisciplinare. Copiii noştri sunt în pericol de 
a recepționa informaţii limitate despre lumea în 
care trăiesc, despre fiinţa umană, despre 
tehnologiile de vârf. Noi, varangii, ne angajăm 
să organizăm un mare institut de cercetări, în 
care să lucreze oameni de toate rasele. 

— Nu avem suficientă forţă de muncă, 
argumentă Shang Di. 

— Măriţi populaţia, pe cale naturală! îi replică 
Zaris. Nicio lege nu ne mai limitează la maxim 
doi copii de fiecare familie. Putem şi trebuie să 
facem şi câte zece-douăzeci de copii. Rasele 
noastre superioare trebuie să se dezvolte 
exploziv, aşa cum cresc numeric rovii. 

— Dar rovii sunt efemeri, îi aminti generalul 
Omogpo. 

— Cu atât mai mult, trebuie să mărim 
populaţia superioară! pledă Zaris. Până acum, 
n-am avut condiţii să creştem şi să educăm 
copiii. Această motivaţie a dispărut. Avem 
incubatoare, creşe, şcoli şi universităţi. Noi, 
varangii, vom acţiona pentru accelerarea 
sporului demografic. 

— Dacă mărim populaţia, va trebui s-o şi 
hrănim, s-o îmbrăcăm şi s-o cultivăm, 
argumentă Shang Di. Prosperitatea noastră se 
va diminua. 

— Nu se va diminua deloc, îl contrazise Mikal. 
Noii născuţi, ajunşi tineri, vor coloniza noi 


teritorii, vor ridica noi oraşe şi vor lucra să se 
întreţină. Vom avea mai multă forţă umană, 
astfel că ne vom permite să facem şi explorări 
în alte sisteme solare. 

Zaris consideră că era cazul să intervină din 
nou: 

— Frate Mikal, sunt la fel de interesat ca şi 
tine de explorarea unor noi sisteme solare din 
această galaxie. Astronavele care zac se 
învechesc şi cedează pe ici sau pe colo. 
Echipajele îşi pierd deprinderile de navigaţie, 
explorare şi luptă. E prematur să planificăm 
explorări, însă trebuie să balansăm astronavele 
cel puţin odată pe lună. În timp ce majoritatea 
lucrează, câte o astronavă cu studenţi 
practicanți ar putea zbura prin acest sistem 
solar şi până la coloniştii de pe planeta Var. 
Astfel, echipajele şi-ar menţine antrenamentul 
pentru zboruri mai lungi. Trebuie însă să ne 
concentrăm eforturile pentru a reproduce aici, 
pe Geea, toate tehnologiile din civilizațiile 
noastre. Am putea înfiinţa în comun o fabrică de 
navete de explorare, transport şi luptă. 

— Şi una de armament! propuse generalul 
Omogo. Nu se ştie când va trebui să ne apărăm. 
Noi, sirusanii, ne luăm sarcina cercetării şi 
dezvoltării industriei de armament. Relaţiile 
dintre coloniile noastre sunt încă greoaie, 
datorită lipsei unei monede unice. Vă propun să 
batem o monedă geeană din aur, cu ajutorul 


căreia să facem toate schimburile. Votăm? 

Propunerea sa fu dezbătută câteva zeci de 
minute. În final, hotărâră să bată geeni din aurul 
produs ori obţinut de fiecare prin schimburi 
comerciale. Stabiliră puritatea aurului, 
greutatea monedei şi diviziunile ei. Curentul 
comercial se impusese la nivel planetar. După 
aceasta, luară în dezbatere propunerea lui Mikal 
de a înfiinţa o universitate comună pe teritoriul 
veganilor. Şi aceasta fu aprobată, cu toată 
împotrivirea shangilor. Roinar kaidul avu ultimul 
cuvânt de spus în favoarea universităţii 
multiculturale: 

— Dragii mei, observ un curent izolaţionist 
foarte prost în rândul nostru. Pe această 
planetă, trăim mai puţin de patruzeci de mii de 
humani divizați în şase rase. Abia atingem 
populaţia unui mic orăşel agro-industrial de pe 
planetele Alianţei şi ne ferim unii de alţii, de 
parcă ne-am putea contamina. Nu e bine deloc. 
Metisarea va asigura formarea unei populaţii 
unice, cu un singur guvern mondial... 

— Ca să vă impuneţi voi, varangii, interesele, 
deoarece sunteţi mai mulţi şi aveţi mai multe 
voturi? îl întrerupse Shang Di. 

— Voturile să fie proporţionale cu populaţia 
din fiecare rasă, propuse Roinar calm. Creşteţi 
natalitatea şi veţi trimite mai mulţi 
reprezentanţi în sfatul lumii noi! 

— Da, îl susţinu Mikal veganul. Propun ca 


sfatul guvernatorilor naţionali să se întrunească 
o dată pe lună, pentru a dezbate problemele 
comune. 

Această propunere fu acceptată mai uşor, 
deoarece toţi aveau interese de promovat în 
sfatul guvernatorilor. Masa festivă se 
transformă într-o adevărată şedinţă de discuţii. 
După dezbateri aprinse, guvernatorii aprobară 
construirea unei fabrici comune de navete, pe 
teritoriul varangilor aliothi, deoarece aveau 
ceva mai bune condiţii tehnice. Orejona avansă 
propunerea de a stabili o staţie comună de 
observare pe Selena, ca o santinelă înaintată a 
civilizaţiei lor. Aceasta urma să fie deservită de 
doisprezece exploratori şi luptători, câte doi de 
fiecare rasă, în ture lunare. Şi această 
propunere întruni unanimitatea, deoarece 
geenii simțeau nevoia unor informații sigure din 
spațiul extraterestru. Sfatul se întinse până 
seara târziu, deoarece subiectele arzătoare erau 
multe. Un post planetar de televiziune, care să 
transmită zilnic informații din toate coloniile... 


Institutul mondial de cercetări 
interdisciplinare... Extracţia de galgor pentru 
motoarele astronavelor şi navetelor. 


Schimburile de material reproducător... 
Explorarea mărilor interioare şi a oceanului 
planetar... Construirea unor hidrocentrale pe 
râurile de munte... Producerea de submarine şi 
nave de suprafaţă... 


Zaris ascultă dezbaterile cu plăcere. Izolarea 
din ultimii ani fusese spartă. Coloniştii începeau 
să strângă relaţiile, devenind o comunitate 
planetară unită, aşa cum visa el. Încă mai trăia 
sentimentul comandantului de escadră. Incă 
simțea că lumea nouă era a lui, în primul rând. 
El o găsise, după lungi peripeții. Trebuia s-o 
transforme treptat în modelul ideal de planetă 
din imaginaţia sa. Pentru aceasta, trebuia să-i 
domine şi să-i influenţeze pe nesimţite pe 
ceilalţi guvernatori. 

Noaptea târziu, la lumina stelelor, navetele cu 
echipajele rasiale îşi luară zborul către colonii. 
Instinctiv, Zaris ridică ochii spre cer şi întâlni 
luminoasa Vega. Am învins, pizmaşilori se 
adresă el unor inamici nevăzuţi. Vo; ridica o 
lume splendidă, în fața căreia să pălească 
oricare dintre civilizațiile voastre... 

x 

Anii treceau în goană, dar nu în zadar. 
Vegetaţia perenă se întinsese până către zonele 
polare. Minele şi fabricile lucrau din plin, cu 
forţă umană şi roboţi. Navele brăzdau apele 
mărilor şi oceanelor. Zaris participase la 
lansarea primului submarin şi admirase primii 
pui de balenă scoşi din incubator de savanții 
vegani. Populaţia creştea exploziv, aşa cum 
hotărâse sfatul guvernatorilor. Alte două oraşe 
alcore fuseseră ridicate către est şi vest de 
Tamira. Până şi jeranii se ridicaseră la un nivel 


de civilizaţie acceptabilă. Locuiau în case, 
foloseau energie electrică şi maşini de cultivat 
pământul. Sporul lor demografic nu-l îngrijora 
defel pe Zaris. Ajutoarele periodice date 
jeranilor îi transformaseră în cei mai fideli aliaţi. 
În şcolile lor, se învăţa o singură limbă străină - 
alcora. 

Deşi trecuseră o sută şi treizeci şi cinci de ani 
de la colonizare, Zaris nu se simţea deloc 
bătrân. Împreună cu Deira, mai făcuseră patru 
copii, pentru creşterea populaţiei. Dăduse un 
exemplu urmat imediat de ceilalţi alcori şi chiar 
de ceilalţi varangi. Populaţia alcoră se apropia 
de jumătate de milion de persoane iar rovii 
depăşiseră  milionul. Avea cine munci în 
laboratoare, pe ogoare şi în fabrici. Alcoria, 
adică ţara alcorilor, trăia zile fericite. 

Nici ceilalţi colonişti nu se puteau plânge de 
viaţa de pe Geea. Orejona se încoronase 
împărăteasă în capitala ei, Tenoch. Secretul 
producerii de metişi dintre orione şi rovi era 
deja cunoscut în toată lumea geeană. Metişii se 
dovediseră superiori taţilor. Trăiau aproape 
două sute de ani, asimilau cunoştinţe complexe 
şi vădeau înclinații către cultura superioară. O 
nouă rasă se născuse pe continentul orionilor. 
Dacă făceai abstracţie de cutremurele frecvente 
şi de erupțiile vulcanice din zona de est, puteai 
spune că orionii trăiau ca în vise. Îşi căţăraseră 
oraşele pe culmile muntoase, departe de zona 


seismică şi reproduseseră o mare parte din 
tehnologia din patria lor de origine. Printre 
altele, creaseră aparate individuale de zburat şi 
navete discoidale, de maxim zece persoane. 
Aceasta le atrăsese supranumele de orenzi, din 
partea  rovilor care le admirau evoluţiile 
spectaculoase. În limbajul sărac al rovilor, 
orenda însemna putere de a zbura asemenea 
condorilor. 

Spiritul speculativ al shangilor nu se lăsase 
mai prejos. Ei reuşiseră să înfrângă acceleraţia 
gravitaţională, cu aparate individuale de zburat 
comandate mental. Ţineau însă cu străşnicie de 
secretul lor. Refuzau să înstrăineze un singur 
aparat de acest fel către alte colonii, motivând 
că numai creierul shangilor era capabil să le 
pună în mişcare. Prin lungi parlamentări cu 
Zaris, obţinuseră ovule fecundate de reptile 
mari, cu carne comestibilă şi-şi umpluse jungla 
de pradă pentru vânători. De la vegani, 
cumpăraseră ovule de elefanţi, cu acelaşi scop: 
să-şi procure carne în cantităţi mari. Erau mai 
carnivori decăt leii, tigrii, panterele şi alte fiare 
scoase din incubatoarele sirusanilor. În zadar le 
spuneau medicii  varangi şi vegani că 
îmbătrâneau prematur, datorită consumului 
exagerat de carne. Ei îşi vedeau de afacerile lor, 
profitând că deţineau monopolul producerii de 
galgor. Fiecare shang vădea o aprigă dorinţă de 
îmbogăţire şi de trai pe picior mare. Casele lor 


erau adevărate palate, supraîncărcate cu 
ornamente şi colorate foarte viu. Zaris se 
străduia să-i înţeleagă, prin lungi discuţii cu 
liderii lor, Shang Di şi Sen Kai. Nu reuşea 
aproape niciodată să le pătrundă modul 
întortocheat de gândire. Shangii continuau să 
rămână o rasă izolată, conform tradiţiilor din 
patria lor primară. 

Nici kobizii nu puteau participa la metisarea 
visată de Zaris. Statura lor pitică şi trupurile 
fragile nu le permiteau relaţii decât în interiorul 
comunităţii lor. Erau însă veseli, sociabili şi 
harnici. Se confruntau cu dese cutremure şi 
erupții vulcanice, însă nu se plângeau. şi 
ridicaseră casele şi fabricile pe terenuri sigure şi 
munceau cu râvnă. Erau mari meşteri în lucrări 
migăloase. Majoritatea obiectelor electrocasnice 
din fiecare casă de varang sau vegan purta 
amprenta lor. Produceau cele mai delicioase 
conserve de peşte, moluşte şi broaşte țestoase. 
Reuşiseră să populeze zona de sud a 
continentului lor cu animale de pe planetele lor, 
dintre care cei mai interesanţi şi spectaculoşi 
erau cangurii. Şi populaţia lor crescuse exploziv 
în ultima sută de ani, astfel că ocupaseră cele 
mai fertile insule din preajma continentului. 

Singurii care participau la metisare erau 
varangii, veganii, orionii şi sirusanii, însă nu în 
aceleaşi proporţii. Cele mai frecvente căsătorii 
mixte erau între varangi şi vegani, poate şi 


pentru faptul că Zaris îşi luase soţie vegană. 
Orionele se măritau destul de rar cu varangi sau 
vegani, însă niciodată cu sirusani. Îi considerau 
urâţi, brutali şi leneşi. Foarte puţini sirusani şi 
sirusane încheiaseră căsătorii cu oameni din 
rasele varangă şi vegană. Şi sirusanii aveau 
tradiţii ciudate, ce ţineau de puritatea rasială. 

Generalul Omogo  instaurase un imperiu 
sirusan împărțit în provincii. Aşa cum 
promisese,  sirusanii săi îşi  concentraseră 
eforturile către proiectarea şi producerea de 
armament. Asta, pe lângă extracția de aur, în 
care erau primii. Zaris îl vizitase de câteva ori şi, 
cu toată firea lui liberală, nu receptase foarte 
încântat toate invențiile specialiştilor sirusani. 
Bomba pe bază de uranit ucidea în masă şi 
otrăvea spaţiul pentru mult timp. Substanțele 
chimice de luptă afectau nu numai oamenii, ci şi 
vegetaţia. Cel mai mult îl deranjaseră însă 
armele biologice. Acestea puteau produce 
catastrofe de nivel planetar, pe nevăzute. Bolile 
pe care le puteau inocula oamenilor, animalelor 
şi plantelor erau cumplite. Zaris argumentase 
îndelung cu Omogo, însă nu reuşise să-l 
convingă să renunţe la producerea lor. 
Generalul negru argumenta că le va folosi 
numai împotriva unor agresori de pe alte 
planete. Până la urmă, Zaris se mulţumi să se 
asigure că armele biologice erau păstrate în cea 
mai deplină siguranţă. 


Veganii îşi reluaseră obiceiurile de pe planeta 
natală. Munceau mai puţin şi se relaxau mai 
mult, lăsând roboții să le rezolve treburile. 
Muzica, pictura, sculptura şi literatura 
reveniseră în actualitate. Aproape că nu era 
casă de vegan în grădina căreia să nu existe 
statui. Muzica se transmitea zilnic, prin postul 
rasial de televiziune. Vilele şi palatele aveau 
pereţii acoperiţi cu picturi executate în cele mai 
diverse stiluri. Biblioteca din capitala Noul 
Hanab cuprindea cele mai importante opere 
literare şi ştiinţifice din patria de origine. 
Cluburile veganilor erau locuri în care se purtau 
discuţii domoale, se bea cafea ori amber, se 
practicau jocuri de societate. In mod vădit, 
veganii considerau că atinseseră nivelul de 
civilizaţie din constelația lor şi se mulţumeau cu 
atât. Din când în când, Mikal aducea în discuţie 
organizarea unor expediţii de explorare a 
sistemelor solare din galaxie. Operaţiunea se 
amâna mereu, prin votul guvernatorilor din sfat. 
Coloniştii aveau încă multe treburi de făcut pe 
Geea. 

Varangii rămăseseră la fel de obsedaţi de 
cercetare, creaţie şi muncă. Naturaliştii lor 
ajunseseră până pe calota polară din nord, 
colonizând vietăţi adaptate la frig, din cele 
aduse de pe planetele de origine. Cele mai bune 
navete spaţiale, transportoare, aeromobile şi 
maşini agricole erau opera lor. Ei erau 


producătorii necontestaţi ai întregului 
echipament de  teleholoviziune  Megrezii 
deţineau monopolul proiectării şi construcţiei de 
submarine. Sistemele lor de irigaţii funcționau 
perfect iar vegetalele şi animalele lor erau din 
cele mai bune rase. Cei mai buni cercetători, 
profesori şi medici erau varangi. Până şi cei mai 
buni sportivi tot din rasa lor erau recrutaţi. 

Varangii, deşi sentimentali şi sensibili, 
păstraseră obiceiurile din lumile lor. Femeile nu 
purtau niciun fel de podoabă şi erau egale în 
drepturi cu bărbaţii, în orice problemă. Întreaga 
comunitate era stăpână peste terenuri, ferme, 
fabrici... Numai casele erau în proprietate 
privată. Fiecare familie de varangi primea 
gratuit tot ce-i era necesar, începând de la 
aeromobil şi până la alimente. Acest obicei 
făcea ca banii să nu circule între varangi. Ei 
erau folosiţi numai de guvernatori şi consilii, 
pentru achiziţionarea unor bunuri produse în 
alte colonii. 

Majoritatea varangilor îşi trăiau evenimentele 
fericite în comun. Nu se sfiau să-şi petreacă 
sărbătorile în parcuri ori în plină stradă. În 
cluburile lor se putea bea vin, un produs obţinut 
de chimişti prin fermentarea mustului din boabe 
de struguri. Ei vădeau o cuvenită cumpătare în 
consumul acestei băuturi mai puternic 
alcoolizată decât amberul. Foarte puţini fumau 
tabac şi alte plante aromate importate de la 


orioni. Muzica specific rasială nu lipsea iar 
literatura varangă era plină de pasiunea vieţii. 
Manifestau însă un interes mai scăzut pentru 
pictură şi sculptură, deoarece preferau peisajele 
naturale, din grădini şi parcuri. Când îi vedeai 
cât de veseli, deschişi şi sociabili erau, n-ai fi 
crezut că trăiau cu pasiunea muncii în suflet. 
Totuşi, acesta era adevărul. Fiecare varang 
lucra acolo unde îl repartizau talentul şi 
pregătirea profesională, fără niciun fel de 
ezitare. La ei, nu existau clase sociale sau caste, 
ca la alţi colonişti. Toţi cetăţenii, indiferent de 
sex, studii, profesie sau funcţie erau egali şi 
prieteni. Shangii, kobizii, sirusanii şi orionii nu 
puteau înţelege defel modul în care funcţiona 
civilizaţia varangă. Nu se purtau însă dispute pe 
această temă. 

Cea mai mare realizare a coloniştilor geeni era 
teleholoviziunea mondială. În fiecare dimineaţă, 
la ora şapte fix, Zaris era în faţa holovizorului. 
Timp de două ore, urmărea nemişcat ştirile şi 
imaginile din toate coloniile. Aceasta îl făcea să 
simtă lumea geeană, care atinsese aproape 
cincisprezece milioane de oameni, mult mai 
unită. Abia după ce se informa, lua micul dejun 
şi pleca pe jos către palatul guvernamental. 
Deira ducea copiii mici la creşă iar cei mari 
plecau la şcoală. Toată viaţa lor se desfăşura în 
siguranţă şi calm, exact ca pe planeta de 
origine. 


lernile erau prilejuri de mari bucurii pentru 
alcori. După ce se delectau cu toate plăcerile 
oferite de zăpadă, plecau în lungi excursii către 
sudul însorit, mai ales în ţara veganilor. Abia în 
acest sezon, munca mai scădea în intensitate. 
Cum în lumile lor de origine nu prea avuseseră 
sărbători, alcorii născociseră mai multe, legate 
de evenimente din comunitatea lor. Naşterea 
unui copil, căsătoria unor tineri, un succes 
obţinut de cercetători deveneau prilejuri de 
petreceri în comun. Până şi decesul unor 
persoane mai în vârstă sau accidentate era 
privit ca un eveniment normal, deloc trist. În 
concepţia alcoră, viaţa şi moartea formau un 
singur întreg de nedespărţit. E drept că 
decesele erau destul de rare, deoarece 
coloniştii, produs al unei selecţii de miliarde de 
ani, continuau să trăiască până aproape de cinci 
mii de ani. Numai rovii, metişii lor şi jeranii 
aveau parte de o moarte timpurie. 

x 

Dimineața era deosebit de caldă. Sfatul 
guvernatorilor se întrunise, conform tradiţiei, în 
Noul Hanab din ţara vegană. Trecuseră două 
sute şi trei ani de la începutul colonizării. Deja, 
geenii se simțeau stăpâni absoluţi pe planetă şi 
visau să pornească din nou în expansiune. 
Aceasta era şi tema principală a dezbaterilor din 
ziua respectivă: plecarea unei flotile de 
astronave către constelația Centauri. Fiecare 


guvernator avea propriile viziuni şi planuri 
legate de această expediţie. 

Mikal veganul deschise lucrările sfatului, în 
calitate de gazdă: 

— Doamnelor şi domnilor, îmi face plăcere să 
vă revăd. Aţi fost informaţi din timp cu temele 
de discutat. Cea mai importantă priveşte 
expediţia câtre sistemul solar Centauri. Eu vă 
propun ca fiecare colonie rasială să trimită câte 
o singură astronavă de explorare. Nu e cazul să 
mărim exagerat efectivul trimis în expediţie. 

— Şi dacă exploratorii vor descoperi bogății 
exploatabile imediat, cu ce le vor transporta? 
întrebă veşnicul ahtiat de îmbogăţire Shang Di. 
Trebuie să dublăm flotila cu astronave de 
transport. Cine este pentru? 

Discuţiile se încinseră. Zaris se vedea nevoit 
să-i dea dreptate shangului, deşi tare n-ar fi 
vrut. Ca explorator, era însă conştient de 
evenimentele care puteau întâmpina o flotilă. 
Era mai bine ca expediţionarii să aibă provizii 
pentru o lungă perioadă, pe astronavele de 
transport. Desigur, nici eventualele bogății nu 
erau de neglijat. Interesa în primul rând 
galgorul, deoarece rezervele găsite pe Geea 
trebuiau conservate pentru generaţiile viitoare. 
Nu se grăbi însă să ia cuvântul. Îi lăsă pe ceilalţi 
guvernatori să-şi prezinte opiniile. Avea 
suficient timp să intervină şi el. 

Propunerea shangului câştiga din ce în ce mai 


mulţi adepţi. Până la urmă, se ajunse la o 
formulă inedită: şase astronave de explorare, 
şase de transport şi una de luptă. Fiecare 
colonie rasială trebuia să-şi echipeze 
astronavele în trei luni, încât flotila să poată 
pleca exact în ziua solstițiului de vară. Varangii 
se consultară din priviri, apoi votară pentru 
ultima variantă. Ei nu făceau un efort deosebit 
cu echiparea a două astronave. Le puteau 
pregăti şi într-o săptămână. 

Mikal înregistră rezultatul votului şi trecu la 
următorul punct: 

— În colonia de pe planeta Var, s-a întâmplat 
un eveniment ieşit din comun. Un grup de hari 
s-a răsculat, a ucis trei kasei şi s-a retras în 
junglă. Rebelii sunt înarmaţi cu razere furate de 
la foştii lor stăpâni. Kaseii ne cer ajutorul, 
deoarece n-au reuşit să-i captureze de mai mult 
timp şi aceştia jefuiesc fermele locale. Trimitem 
sau nu o astronavă cu luptători, în sprijinul 
kaseilor? 

— Pentru câţiva sălbatici? mărâi generalul 
Omogo. Kaseii ar trebui să-şi rezolve singuri 
problema. 

— Ei nu cresc niciun fel de câini, explică Mikal. 
Nu pot lua urmele fugarilor cu mijloace tehnice. 
Jungla este foarte deasă şi foarte întinsă. 
Pericolul de răzvrătire şi a altor hari creşte de la 
o zi la alta. 

— Atunci, să le trimitem câini de urmărire! 


Zaris ridică liniştit mâna: 

— Eu mă ofer să plec cu o astronavă alcoră de 
luptă pentru a restabili ordinea pe planeta Var. 
E bine? 

Toţi votară imediat, deoarece nu-şi asumau 
nicio răspundere. După aceasta, luară în 
discuţie proiectul de construcție a unor 
astronave de mari dimensiuni, prin efort comun. 
Dezbaterile evoluau către harţă, deoarece mai 
multe părţi doreau ca marea uzină să fie 
construită pe teritoriul lor. Shangii, sirusanii, 
varangii şi orionii îşi disputau întâietatea. 
Niciuna din părţi nu întruni însă numărul 
necesar de voturi. Ca atare, Mikal apelă la trasul 
la sorţi, o metodă mai mult decât democratică. 

— Să vedem ce va hotărî hazardul, spuse el, 
amestecând bilele. 

Guvernatorii extraseră bilele din urnă, una 
câte una. Fiecare îşi desfăcu bila şi-şi citi 
norocul. În liniştea sălii, se auzi vocea 
triumfătoare a lui Andras din Dubhe: 

— Câştigători, varangii din vest. Norocul şi-a 
spus cuvântul. 

Câteva murmure se auziră în sală, însă nimeni 
nu protestă. Legile hazardului nu puteau fi 
influențate de voinţa umană, nici de o altă 
voinţă, supranaturală şi nevăzută, cum credeau 
semisălbaticii jerani. Lucrările continuară cu 
probleme mai mărunte, care îl plictiseau pe 
Zaris. El calcula deja cum trebuia să rezolve 


problema pe planeta Var.  Neiîndoielnic, 
orânduirea impusă de kasei era de vină pentru 
răzvrătirea băştinaşilor. Dacă relaţiile dintre 
kasei şi hari s-ar fi bazat pe simpatie, încredere 
şi ajutor reciproc, toţi ar fi fost fericiţi. 
Societăţile organizate pe clase sau caste duc 
automat la divergențe între stăpâni şi supuşi, 
gândea el. În niciun caz, nu trebuie să folosesc 
violenţa extremă împotriva harilor. 
x 

Astronava alcoră de luptă era gata de plecare. 
Nimeni nu se grăbise către astroport, deoarece 
plecau într-o misiune secretă de scurtă durată. 
Nimeni în afară de echipaj nu cunoştea 
destinaţia astronavei botezată Fulgerul. Zaris o 
anunţase pe Deira doar că va lipsi câteva zile, 
cât să dea o raită prin sistemul solar, pentru un 
antrenament obişnuit. Se despărţise de familie 
fără niciun fel de spaimă sau griji. Era sigur că, 
în maxim două săptămâni, va rezolva problema 
de pe planeta Var şi va reveni sănătos între cei 
dragi. 

— Toată lumea e la posturi, îi raportă 
navigatorul şef Hogan. 

— Porniţi! comandă Zaris şi-şi ocupă locul de 
comandant. 

Astronava ţâşni către înalturi şi se pierdu în 
albastrul cerului. Zaris se convinse că luase 
cursul corect, apoi convocă întregul echipaj, 
pentru instruire: 


— Un grup mare de băştinaşi hari, de pe 
planeta Var, s-au răsculat împotriva stăpânilor 
kasei. Au ucis câţiva kasei, au furat armament 
de-al nostru şi s-au ascuns în junglă. Noi trebuie 
să restabilim ordinea. Ce părere aveţi? 

— Băştinaşii hari sunt humanoizi în evoluţie 
primară, răspunse cineva. Kaseii ar fi trebuit să-i 
trateze cu multă grijă, deoarece sunt oameni ca 
şi ei. 

— Dar  rovii noştri? îl încercă Zaris pe 
interlocutor. 

— Rovii nu sunt perfect humanoizi şi nici nu 
vor fi vreodată, răspunse tânărul curajos. Ei nu 
evoluează, ci doar se reproduc, la fel ca 
animalele. În plus, noi tratăm rovii cât putem de 
bine. 

— Ai înţeles corect situaţia, tinere... 

— Ceras, se prezentă luptătorul. 

— Bine. Aţi intuit cum vom acţiona? Nu vom 
măcelării harii răsculați, ci îi vom paraliza şi-i 
vom reeduca. 

— Va fi cam greu, se auzi o voce şovăielnică. 

— Reeducarea este treaba psihologilor, replică 
Zaris. Ei vor folosi medicamente şi hipnoza 
pentru a-i transforma pe hari în fiinţe supuse. 
Desigur, eu îl voi lămuri pe generalul Daran să 
îndulcească sistemul de exploatare a 
băştinaşilor. Aveţi întrebări? 

— Dacă băştinaşii răsculați folosesc arme 
ucigătoare, îi putem omori? întrebă un alt 


luptător. 

— Viaţa noastră e mai importantă decât viaţa 
harilor, răspunse Zaris. Dacă ajungeţi în pericol 
sigur, trageţi fără reţinere! Nu vreau să 
înregistrăm nicio victimă. 

Alcorii continuară să analizeze misiunea, în 
timp ce astronava fulgera către planeta Var. 
Într-un târziu, Zaris se retrase în cabina sa, 
pentru odihnă. Adormi şi visă fiinţe înalte şi 
subţiri, cu feţe vinete, ca ale harilor. Acestea îl 
priveau rugător, cu ochi mari, de culoare violet. 
Creierul său începuse să proceseze informaţiile 
deţinute despre lumea câtre care zbura. | le 
prelucra până şi în vis. 

x 

Fulgerul ateriză în locul indicat de kasei, în 
imediata apropiere a capitalei lor, Kaph. 
Generalul Daran, însoţit de câţiva kasei şi de 
regele Sabal, îi întâmpină la ieşirea din 
astroport. Câinii de urmărire începură să latre şi 
să se smulgă din lese, de îndată ce simţiră 
prezenţă străină. Ei erau învăţaţi numai cu 
mirosul specific alcorilor. Noile mirosuri, ale 
kaseilor şi ale harului Sabal, îi incitau şi-i 
enervau. 

— Bun venit în lumea mea, Zaris! îl salută 
liderul kaseu pe un ton de stăpân. 

— Bun găsit, generale Daran! S-ar fi cuvenit 
să vă vizităm mai devreme, însă am fost prinşi 
cu treburile noastre. 


— Ştiu, ştiu. Nici în lumea mea n-a fost deloc 
uşor. Am muncit din răsputeri să ne organizăm 
o viaţă normală. Şi acum, această revoltă... 

— Vă propun s-o discutăm între patru ochi, 
domnule general. 

Kaseul îl privi în ochi, ezită o clipă, apoi 
acceptă. Întregul echipaj de luptători alcori luă 
loc în aeromobile şi-şi urmară şeful, către 
capitala kasee. Din mers, putură observa 
evoluţia vieţii pe planeta Var. Într-adevăr, kaseii 
făcuseră minuni cu vegetaţia, aşa cum le era 
talentul nativ. Aceasta creştea luxuriantă, în 
mai multe culori foarte atractive: verde, galben, 
roşu, orange... Nu se zărea măcar un petec de 
pământ. Totul era cultivat exemplar. Clădirile 
capitalei nu-i impresionară deloc, însă. Kaseii 
adoptaseră stilul lor de construcţie. Casele erau 
înalte, din piatră cenuşie, cu ferestre puţine. Un 
aer rece şi rigid emana din întregul oraş. 

Aeromobilele  aterizară în faţa palatului 
imperial. Şi acesta era urât, după gusturile 
alcorilor. Avea prea multe turnuri inutile şi se 
întindea ca o magazie sau hangar. În faţa lui, o 
gardă de kasei înarmaţi le dădu onorul. Nici un 
singur băştinaş nu se zărea. Ce s-o fi întâmplat 
cu ospitalierii hari? se întrebă Zaris, intrând în 
palat, după gazdă. 

Generalul Daran dădu ordin unui subaltern să 
se ocupe de echipajul alcor, apoi îl invită pe 
Zaris în biroul său. Opulenţa ţipa în mobilierul 


placat cu aur şi în pereţii încrustaţi cu pietre 
preţioase. Un început de antipatie la adresa 
„imperatorului” Daran îl încerca pe Zaris. Şi-o 
reprimă însă şi întrebă scurt: 

— Care au fost cauzele răscoalei? 

— Am interzis cultul lui Molite, recunoscu 
Daran franc. 

— Şi ţi-ai impus propriul cult, ghici Zaris. Ai 
afectat profunzimile sufleteşti ale unei populaţii 
naive şi profund credincioase în zeii buni. 

— Şi eu nu sunt un zeu bun? Am determinat 
vegetaţia lor să crească şi să rodească cum nici 
nu visau. Le-am construit oraşe dotate cu apă 
curentă, canalizare şi energie electrică. Le-am 
ordonat vieţile şi le-am dat cunoştinţe ştiinţifice 
pe care nu le-ar fi descoperit în mii de ani. Saltul 
harilor în cunoaştere e enorm. 

— Dar sufletele lor au rămas mistice... 

— Şi ce-ai fi vrut să fac? 

— Să nu te declari zeu, Daran. Sunt convins că 
răzvrătiţii sunt dintre cei mai inteligenţi şi mai 
culţi hari. 

— Da, sunt din casta nobiliară. Lor le-am dat 
cele mai multe informaţii. l-am făcut 
intermediarii mei cu clasa inferioară. Le-am dat 
privilegii şi bogății... 

— Dar le-ai luat dreptul de a visa şi de a se 
bucura, Daran. De ce nu ne-au mai întâmpinat 
mulţimi de hari, la sosire? 

— Pentru că fiecare băştinaş e la treburile 


sale, Zaris. Toţi sunt supravegheați cum 
muncesc, de kasei de-ai mei. Ordinea riguroasă 
ne-a asigurat acest progres, pe care îl vezi. 

— E o exploatare nemiloasă a altor fiinţe 
umane, Daran. Te ajut să restabileşti ordinea, 
numai dacă îmi promiţi solemn că vei renunţa la 
acest sistem inuman. Dacă nu  accepţi 
propunerea mea, plecăm imediat. Ştii ce va 
urma. Tot mai mulţi hari se vor răzvrăti şi vor 
lua calea junglei. Ei sunt câteva milioane şi voi, 
numai câteva zeci de mii. Vă vor lichida treptat, 
până la ultimul. 

Daran se ridică şi începu să păşească furios 
prin birou. Brusc, se opri şi spuse: 

— Accept. Ce trebuie să fac? 

— Stai jos şi ascultă atent! îl îndemnă Zaris. 
Am multe să-ţi spun. 

Daran se supuse ca un automat comandat. 
Deja, hipnoza alcoră funcţiona. Zaris începu să-i 
explice planul său, cu voce scăzută şi 
persuasivă. Daran asculta transpus. Era total în 
puterea minţii comandantului alcor. După vreo 
oră, Zaris încheie cu promisiunea de a-i lăsa doi 
psihologi pentru consilieri ulterioare. Daran se 
muiase şi-şi pierduse aerul trufaş de la începutul 
întâlnirii. Redevenise exploratorul kaseu care îl 
urmase pe Zaris în aventura sa hazardantă. 

x 

Zaris şi echipa sa de luptători rătăciră cinci 

zile prin junglă, în căutarea fugarilor. Câinii îi 


mirosiră şi ei îi paralizară înainte de a fi atacați. 
După aceasta, chemară o navetă în ajutor, 
pentru transportul celor aproape o sută de 
prizonieri. Ajuns în oraşul Kaph, Zaris se 
răzbună în felul său pe orgoliosul Daran. li ceru 
acestuia să cazeze prizonierii în palatul său şi 
să-i lase numai cu psihologii săi. Kaseul îl 
asculta fără crâcnire. Învăţase lecţia de omenie 
pe care i-o ţinuse Zaris. 

În timp ce psihologii acționau asupra 
creierelor răzvrătiţilor, Zaris îl însoţi pe Daran 
într-o vizită prin imperiu. Voia să se convingă că 
băştinaşii erau din nou trataţi ca oameni în plină 
evoluţie. Ori de câte ori constata că măsurile 
promise nu fuseseră aplicate, Zaris îi amintea 
generalului Daran că o societate e cu adevărat 
fericită când toţi cetăţenii ei sunt fericiţi. 

— Nimeni nu are dreptul să-şi construiască 
fericirea proprie pe nefericirea semenilor, 
Daran, îi spuse Zaris, la terminarea vizitei. Îţi las 
psihologii, aşa cum ţi-am promis. Ei mă vor 
informa zilnic despre evoluţia vieţii pe planeta 
Var. Dacă nu aplici toate măsurile promise, mă 
întorc şi eliberez harii. Clar? 

— Clar, rosti Daran cu jumătate de gură. 

— Atunci, să ne revedem într-o situaţie mai 
fericită! 

Zaris îşi luă echipajul şi se îmbarcă. Suita 
imperială, în frunte cu Daran, îi priveau cu feţe 
posomorâte. Nu prea le convenea cum se 


rezolvase problema lor. Înainte de a călca pe 
scara de urcare în astronavă, Zaris îi aminti 
generalului Daran: 

— Dacă îţi încâlci promisiunea, mă întorc. Voi 
elibera harii şi vă voi face pe voi robii lor, să 
simţiţi durerea şi amărăciunea vieţii de sclav. 

— Zaris! 

— Fără alte cuvinte! ripostă alcorul. Nu risca 
nimic, dacă nu vrei să ajungi sclav! 

Urcă în astronavă, fără a privi în urmă. 
Fulgerul se ridică rapid către înalturi şi luăm 
drumul către Geea. În urmă, generalul Daran 
mustăcea nemulțumit. Începuse să se teamă 
cumplit de cutezătorul alcor. Era un început bun 
pentru reformarea societății de pe planeta Var. 


Invazia gasterilor 


Flotila de explorare se adunase pe astroportul 
de lângă Abiba, capitala imperiului sirusan. 
Omogo susținuse cu succes, în consiliul 
guvernatorilor, propunerea ca la comanda 
acesteia să fie numit căpitanul Lumun, unul 
dintre cei mai buni mercenari sirusani. 
Echipajele făceau ultimele pregătiri şi verificări, 
pentru o expediție care promitea să dureze cel 
puţin două sute de ani lumină. Între timp, 
guvernatorii veniți să asiste la plecare se 
adunaseră în palatul imperatorului Omogo. 
Gazda îi invitase la un prânz amical, să-şi 


demonstreze ospitalitatea şi bunele intenţii. De 
fapt, Omogo spera ca, în timpul prânzului, să 
mai smulgă câte o contribuţie bănească de la 
fiecare colonie rasială, drept plată pentru 
astronava de luptă pe care o pusese în fruntea 
flotilei. 

Masa rotundă, de proporţii uriaşe, permitea 
fiecărui participant să-i vadă şi să-i asculte pe 
ceilalţi. Câteva negrese şi mulatre cărau de zor 
platourile cu diverse preparate culinare 
tradiționale. Omogo ridică primul pahar de 
amber şi toastă: 

— Dragi oaspeţi, astăzi e o zi mare. După mai 
mult de două secole de muncă încordată, legaţi 
de Geea, ne reluăm programul de expansiune a 
raselor humanoide în Univers. Efortul comun a 
apropiat şi mai mult coloniile noastre. Să bem 
pentru reuşita acestei expediţii! 

Oaspeţii gustară alcoolul din cupe, apoi 
începură să mănânce. Ocazional, mai schimbau 
câte o vorbă între ei. Varangii se aşezaseră unii 
lângă alţii, cu decanul de vârstă, Roles aliothul, 
pe locul de onoare, în dreapta imperatorului 
Omogo. Erau nerăbdători să-şi vadă cele două 
astronave  ţâşnind către cer. Ei  oferiseră 
astronave cu echipaje mixte, recrutate din toate 
coloniile varange. Merakul Kifer şi kaidul Gonzo 
primiseră misiunea de onoare de a le comanda 
pe timpul explorării. 

— Dacă flotila va descoperi un nou sistem 


solar locuibil, va trebui să exportăm oameni 
pentru colonizarea lui, începu Orejona discuţiile 
de la finele prânzului. 

— Avem suficienţi tineri dornici de aventură şi 
muncă, o asigură mizarul Tamuz. Să avem noi 
norocul de a descoperi încă un sistem solar 
ospitalier... 

Servitoarele aduseră cafele şi narghilele cu 
plante aromate, pentru oaspeţii care obişnuiau 
să se delecteze cu aceste bunuri. Deşi acest 
obicei era destul de răspândit în Alianţă, numai 
sirusanii şi orionii îl practicau frecvent. Coloniile 
varangilor, veganilor, shangilor şi kobizilor nu 
produceau şi nu prea consumau cafea şi tabac. 
Varangii şi veganii se învăţaseră cu vinul de 
struguri iar shangii produceau un alcool din 
orez. 

— Dragii mei, acum, cu mai puţin de o oră 
înaintea  decolării flotilei, ar mai trebui să 
stabilim un lucru, îşi începu Omogo prelucrarea 
psihologică. 

— Mai vrei nişte bani? îl întrebă shangul Sen 
Kai direct. 

— Cred că ar trebui să împărţim în mod egal 
cheltuielile astronavei de luptă, oferită de noi în 
plus faţă de restul coloniilor. 

— Cât trebuie să plătim? întrebă Zaris sec, 
pentru a evita lungi discuţii pe o temă atât de 
banală. 

— După calculele mele, cam câte zece 


milioane de geeni din aur, răspunse Omogo. 

— Plătim! îl asigură Roles varangul aliothan. 
Dispunem de suficienţi bani. Să nu ne certăm 
pentru ei, ci să ne concentrăm atenţia către 
problemele vitale ale comunităţii noastre! 
Cercetătorii noştri ar trebui să-şi conjuge 
eforturile pentru a  redescoperi formula 
stimulenţilor care accelerează creşterea 
vegetației. Ştiţi şi voi că animalele erbivore 
mari, în special reptilele şi mamuţii, au nevoie 
de cantităţi sporite de vegetale. Mai avem de 
rezolvat problema ploilor artificiale pentru 
zonele neirigate... 

— Ne-am adunat să sărbătorim, interveni 
Omogo mulţumit că smulsese acordul de 
principiu pentru subvenţionarea astronavei de 
luptă. Putem discuta aceste probleme în 
consiliul guvernatorilor. Acum, să ne bucurăm! 

Oaspeţii ridicară din nou cupele pline. După 
aceasta, îşi părăsiră locurile şi se adunară în 
grupuri, pentru discuţii particulare. Toţi erau 
liniştiţi şi senini. Nemulțumirea nu atinsese mica 
comunitate  geeană. Trăiau relaxaţi şi în 
prosperitate. Nici măcar un norişor de furtună 
nu se arăta pe cerul lor. 

x 

Flotila era gata de plecare. Garda de 
mercenari sirusani străjuia intrarea în astroport. 
Guvernatorii trecură prin mulţimea adunată 
pentru eveniment şi se opriră în faţa 


comandanților de echipaje. Omogo înaintă şi-i 
înmână căpitanului Lumun drapelul 
comunităţilor humanoide de pe planetele Geea 
şi Var, din mătase albastră, brodată cu şapte 
stele aurii. 

— Duceţi mesajul nostru de pace către 
sistemul Centauri! glăsui el. Gândurile noastre 
bune vă vor însoţi pe toată durata misiunii. 
Drum bun! 

Lumun luă drapelul cu ambele mâini, îl atinse 
cu fruntea, apoi îl dădu aghiotantului său. Făcu 
un pas înaintea formaţiei sale şi salută şirul de 
guvernatori cu braţul drept ridicat: 

— Ne vom îndeplini misiunea, cu orice 
sacrificiu. Ne vom întoarce victorioşi. Vă las cu 
bine, oameni din neamul nostru. 

Se întoarse şi făcu un semn cu mâna ridicată. 
Sirenele de pe astronave îşi uniră glasurile 
pătrunzătoare. Toţi comandanții de echipaje 
plecară cu paşi largi şi repezi către navele lor. 
Acestea decolară una după alta, începând cu 
astronava comandantului. Am deschis o nouă 
eră din viaţa noastră, gândi Zaris. Sper să fie de 
bun augur. Sper ca în infinitul universal să fie 
mai mult loc primitor pentru specia humanoidă. 

Guvernatorii se întoarseră la navetele lor. 
După obişnuitele formule de despărţire, fiecare 
plecă spre colonia sa. Televiziunea planetară 
transmitea imagini de la decolarea flotilei de 
explorare însoțite de comentarii foarte 


optimiste. Prea optimiste, după părerea lui 
Zaris. Premoniţia îl sâcâia cu un vag sentiment 
de nesiguranţă faţă de soarta expediției. Poate 
că ne-am cam grăbit cu trimiterea flotilei, 
cugeta el. Încă nu ne-am organizat perfect aici, 
pe Geea. Ne despart incă multe lucruri. Dacă ar 
fi să intâmpinăm un pericol colectiv, nu ştiu cum 
ne-am coordona acțiunile. 

x 

În ciuda presimţirilor negre ale guvernatorului 
alcor, evenimentele evoluau cât se putea de 
pozitiv. Anii treceau paşnici, bogați şi senini. 
Flotila plecată în misiune raporta periodic că 
toate acțiunile decurgeau conform planului. 
Savanţii reuşiseră să descopere stimulentul 
pentru creşterea vegetației, astfel că pădurile şi 
junglele se dezvoltau exploziv. Nu foloseau încă 
stimulentul şi în pomicultură sau legumicultură, 
deoarece nu erau siguri de efectele lui asupra 
organismului uman. Făceau încă cercetări în 
această direcţie. Copiii creşteau, deveneau 
adolescenţi şi tineri. Viaţa mergea înainte cât se 
putea de lin. 

Către sfârşitul celei de-a noua veri de la 
plecarea expediției, Zaris îşi luă soţia şi copiii 
mai mici într-o călătorie prin Alcoria. Voia ca 
pruncii să vadă tot ce făcuseră ei cu mâinile lor, 
să devină mult mai interesaţi de creaţie. În 
acest scop, folosi o mininavetă de transport 
cumpărată de la orioni. Era tocmai potrivită 


pentru călătorie şi trai pe distanţe mai lungi. 
Deira, ajutată de cele două fete, Moira şi Lena, 
se ocupară de echiparea navetei cu alimente şi 
cele necesare dormitului în interior. Zaris şi cei 
doi băieţi, Oanes şi Mirad, se concentrară 
asupra echipamentului tehnic necesar pentru 
aproape două săptămâni de călătorie. Luară şi 
câteva arme, deoarece multe fiare sălbatice 
carnivore mişunau prin pădurile din toată ţara. 
Cu fiecare zi de pregătire, copiii deveneau tot 
mai nerăbdători să plece, să vadă cu ochii lor, 
pe viu, ceea ce văzuseră în imagini holografice. 

Zaris îi încredinţă treburile conducerii lui 
Farak, primul său consilier şi porniră. Prima ţintă 
era un orăşel agroalimentar din delta fluviului, 
aproape de marea interioară. Locuitorii îi 
primiră cu braţele deschise şi le arătară cu 
mândrie cum se gospodăriseră ei. Aveau de 
toate şi duceau un trai foarte echilibrat. De 
pildă, ei cultivau numai struguri de masă şi nu 
făceau niciodată vin, cu toate că ştiau reţeta de 
producţie.  Pescuiau în fluviu şi mare, 
alimentând cu peşte o zonă întinsă din Alcoria şi 
o fabrică de conserve. Bogăția faunei din deltă îl 
impresionă teribil pe Zaris. El crezuse că-şi 
cunoştea foarte bine ţara, însă biologii i-o 
luaseră înainte. Sute de soiuri de păsări de apă 
se înmulţeau în crângurile de sălcii şi în stufăriş. 
Animale cu blană prețioasă îşi făceau veacul 
prin păduri şi prin malurile braţelor de apă. 


Cirezi de vite sau turme de capre şi oi, mânate 
de rovi, se mişcau alene pe păşunile înverzite. 
Comunitatea de alcori ducea un trai paşnic şi 
prosper. Zaris părăsi micul oraş cu sentimentul 
datoriei împlinite. Aşa cum promisese, asigurase 
conaţionalilor săi un nivel de viaţă similar celui 
din planeta de origine. 

Sentimentul împlinirii i se dezvoltă continuu, 
pe toată durata excursiei. Pretutindeni, întâlnea 
alcori mulţumiţi şi fericiţi de viaţa lor. Sistemul 
democratic şi uman, impus încă din prima fază a 
colonizării, îşi arăta roadele. Națiunea lui nu 
cunoştea contradicții şi frământări interne. Erau 
încă puţini din punct de vedere numeric, însă 
sporul demografic evolua mulţumitor. Starea de 
spirit alcoră, caracterizată prin bună dispoziţie, 
curiozitate ştiinţifică şi pasiune creatoare, 
înflorise din nou pe această planetă din Calea 
Lactee. 

Într-o seară, familia lui Zaris poposi pe malul 
unui lac splendid, la limita pădurii dese din 
nordul teritoriului. Natura din jur era prea 
încântătoare, să rămână într-un oraş peste 
noapte. Zaris le făcu copiilor un foc de tabără, în 
jurul căruia cinară ca străbunii sălbatici, 
spunând poveşti şi cântând. 

— Şi dincolo de acest codru, ce este tată? 
întrebă mezina Moira. 

Blondă, cu ochi albaştri şi cu guriţa roşie ca o 
floare, Moira era copia fidelă a Deirei din 


copilărie, aşa cum o văzuse Zaris prima dată. O 
prinse în braţe şi o aşeză pe genunchii lui, cu 
faţa către foc. 

— Acolo e Jerania, ţara uriaşilor, prinţesa tatii. 

— Uriaşii există numai în poveşti, tată. 

— Şi tărâmul de dincolo de codru e o poveste, 
fetiţa mea. 

— Vreau să mergem în tărâmul de legendă, 
tată. Vreau să văd uriaşii. 

— Nu ştiu dacă vor să ne primească. 

— Pe mine o să mă primească sigur. Şi eu 
sunt o zână dintr-o poveste. 

— Dacă eşti zână, te rog să ne cânţi şi să ne 
descânţi! Fetiţa îşi încreţi năsucul de prea mare 
concentrare, apoi începu să cânte cu o voce 
subţirică şi curată: 


Eu sunt zâna cu ochii de-azur, 
M-am născut din legende nezise, 
Strângeţi cercul de jur-împrejur, 
Să descânt cu speranţe şi vise! 


Eu sunt umbra stejarului vechi, 
Fermecat în pădurea-adormită. 
Sub coroană-mi vin tineri perechi, 
Să se-mbete din dulce ispită... 


Aşa arată fericirea deplină, gândi Zaris, cu 


ochii la foc. 
x 


Dimineaţă, Zaris cedă rugăminţilor Moirei şi 
îndreptă naveta către Jerania. Deasupra marelui 
codru, des ca o perie, îl contactă pe Kiras, noul 
lider al jeranilor şi-i ceru politicos voie să 
aterizeze pe teritoriul său, împreună cu familia. 

Jeranul păru surprins de rugăminte, însă îi 
indică locul de aterizare din capitala lor, Venda. 
Zaris reduse viteza de zbor, de îndată ce ajunse 
deasupra teritoriului jeranilor. Se bucură să 
vadă că ogoarele şi livezile erau bine lucrate, 
aproape ca în Alcoria. Cele câteva fabrici 
întâlnite în cale le vorbeau despre progresul 
tehnic al celor care fuseseră semisălbatici 
folosiţi doar în lupte. Oraşul nu era atât de 
elegant ca Tamira, însă strălucea de curăţenie, 
cu case solide şi aranjate în ordine. Nici n-ai fi 
zis că străbunii foarte apropiaţi ai jeranilor 
locuiseră în grote, echipați sumar, în blănuri. 

Un grup de vreo zece lideri îi aştepta la locul 
aterizării. Când coborâră din navetă, fără niciun 
fast, ca simpli oameni, jeranii se mişcară, cu o 
suită numeroasă. Zaris se adresă liderului, prin 
translatorul din dreapta acestuia: 

— Vă mulţumesc că ne-aţi primit să facem o 
vizită în ţara voastră! A fost dorinţa mezinei 
mele, o indică el pe Moira. Era sigură că voi, 
uriaşii, aşteptaţi cu nerăbdare o zână mică, 
blondă, cu ochii de azur. 

Jeranii  ascultară lămurirea, zâmbiră, apoi 
izbucniră într-un râs sănătos. Kiras înaintă, luă 


fetiţa în mâini şi o ridică în faţa ochilor. O studie 
câteva clipe apoi spuse: 

— Da, tu eşti zâna din poveşti, pe care uriaşii 
o aşteaptă de multă vreme. 

O aşeză apoi din nou jos şi-i întinse un singur 
deget, să se prindă de el, pentru a o însoţi. 
Răceala se  spărsese. Jeranii zâmbeau şi 
comentau veseli. Întreaga familie de alcori fu 
înconjurată şi condusă pe jos, către oraş. Câteva 
zeci de copii jerani le ieşiră înainte cu flori în 
mâini. 

— Observ că suntem simpatizaţi aici, se 
adresă Deira lui Kiras. 

— Simpatizaţi e puţin spus. Admiraţi şi iubiţi e 
mai aproape de adevăr. Marele comandant 
Zaris e viteaz, bun şi înţelept. Părinţii şi bunicii 
ne-au spus cât bine le-a făcut marele alcor. Și 
acum, a venit fără gardă, cu familia, dovedind 
că are deplină încredere în noi. Nu ştim ce să vă 
dăruim, să vă bucurăm sufletele. 

— Ne-aţi putea da nişte apă curată, de munte, 
căci suntem însetaţi. 

— Ne cereţi tare puţin... 

Jeranii îi conduseră pe terasa din casa sfatului 
lor. Câteva fete cu pletele lungi până mai jos de 
brâu, îmbrăcate în rochiţe viu colorate şi 
încălţate cu mocasini, îi primiră în faţa meselor 
uriaşe. Cât ai bate din palme, mesele se 
umplură cu bucate şi sucuri din fructe. Jeranii 
făceau şi o băutură slab alcoolizată, din hamei, 


însă numai pentru uzul lor. Zaris şi familia sa 
gustară din mâncărurile jeranilor în picioare, 
deoarece mesele le ajungeau mai sus de bărbii. 
Mâncau şi discutau cu gazdele lor încântate de 
vizită. Moira fusese ridicată pe un scaun şi i se 
pusese pe cap o coroniţă de flori. Intr-adevăr, 
era micuța zână a uriaşilor din poveşti. 

După gustare, jeranii le arătară cu mândrie 
şcolile şi institutele lor de cercetări. 
Receptaseră cu aviditate şi puseseră în practică 
toate informaţiile de la alcorii care îi însoţiseră 
în exil. În timp ce vizitau o fabrică de ţesături, 
Zaris primi un apel telefonic de la Farak. Brusc, 
presimţirea unui dezastru îl cuprinse. Apăsă 
clapa de inițiere a  convorbirii şi figura 
îngrijorată a primului consilier apăru pe ecranul 
videotelefonului: 

— Domnule guvernator, regret că vă întrerup 
excursia... 

— Flotila?! ghici Zaris, datorită contactului 
telepatic inconştient cu Farak. 

—A fost distrusă de inamici, domnule 
guvernator. Numai astronavele lui Gonzo kaidul 
şi Lumun sirusanul au scăpat din încleştare. Au 
intrat, în urmă cu câteva minute, în sistemul 
nostru solar. Şi astronavele lor sunt avariate. 

— Mâine dimineaţă, voi fi la post, anunţă Zaris 
scurt. Până atunci, informează corect populaţia, 
prin postul nostru de televiziune! Fă un apel la 
calm, dar şi la vigilenţă! Să nu intre nimeni în 


panică, dar echipajele astronavelor să se 
pregătească de o confruntare în apropierea 
sistemului nostru solar! 

— Credeţi că inamicii au urmărit astronavele 
supraviețuitoare? 

— În locul lor, aşa aş fi făcut. În orice caz, 
precauţia nu strică. 

— Am înţeles, domnule guvernator. 

Zaris închise şi ceru scuze gazdelor jerane 
pentru întreruperea vizitei. Le spuse direct 
cauza acestei grabe, deoarece nu avea nimic de 
ascuns. În curând, postul mondial de 
televiziune, pe care îl recepţionau şi jeranii, va 
veni cu detalii, preciză el. 

Uriaşii îi conduseră până la naveta lor, unde se 
despărţiră în termeni călduroşi. Guvernatorul 
alcor decolă cu capul vuind de gânduri 
neplăcute. O umbră de îngrijorare urâtă şi grea 
se întinsese deasupra vieţii lor tihnite. Zaris 
intuia însă un pericol mult mai mare. Premoniţia 
nu-l înşelase niciodată. S-ar fi putut face un 
excelent cititor al viitorului. 

În timpul zborului către casă, au ţinut 
holovizorul pornit. Veştile despre dezastrul 
flotilei se succedau din oră în oră. Cele două 
astronave avariate dar încă folosibile se 
apropiau de Geea. Declaraţiile comandanților nu 
lăsau loc de echivoc: fuseseră atacați de o 
escadră numeroasă şi bine înarmată. Ilnamicii 
nu-şi arătaseră feţele şi nu încercaseră să 


negocieze cu ei. Atacaseră să distrugă. Numai 
viteza sporită a astronavelor sirusane şi kaide 
scăpaseră viaţa echipajelor lui Lumun şi Gonzo. 
Deja, guvernatorii începuseră să declare doliu 
general în comunităţile din care plecaseră cei 
dispăruţi pentru totdeauna. 

Abia când apelul lui Farak la vigilenţă sporită 
fu transmis, Zaris răsuflă uşurat. Era convins că 
gestul său va fi urmat curând de toţi 
guvernatorii din colonii. Mări viteza, să ajungă 
mai curând acasă. Cam la o oră după miezul 
nopţii, atinse Tamira şi ateriză direct în faţa 
palatului guvernamental. Înăuntru, se vedea 
lumină. Cel puţin câţiva consilieri vegheau. 

— Du-te, Zaris! îl îndemnă Deira. Noi ajungem 
acasă pe jos. 

Guvernatorul alcor făcu un gest spontan 
deosebit de afectuos faţă de comportarea 
obişnuită: îşi îmbrăţişă şi-şi sărută soţia şi copiii, 
la despărţire. Acest gest declanşă în mintea 
Deirei un început de teamă. Ilnsemna că 
necazurile nu se opreau la pierderea flotilei de 
explorare... 

În palat, guvernatorul îşi găsi trei consilieri, în 
frunte cu Farak, la post. 

— Daţi alarmă de luptă în toată Alcoria! 
ordonă el scurt. Trebuie să verificăm cum 
reacţionează populaţia în caz de atac. 

Zaris deschise biroul pentru situaţii de 
urgenţă şi-şi ocupă locul de comandant. Porni 


aparatura de conducere şi teleholovizorul. 
Postul planetar transmitea deja primele imagini 
cu supraviețuitorii măcelului din spaţiu. Pe 
postul naţional se discutau ipoteze privind 
originea şi intenţiile  agresorilor. Semnalul 
alarmă de luptă întrerupse emisiunea. Acesta se 
repetă timp de două minute, cu pauze de trei 
secunde între fiecare semnal. După aceasta, 
consilierul Farak intră în direct şi începu să 
dicteze măsurile de luat în mare grabă: 

— Echipajele astronavelor,  navetelor și 
submarinelor de luptă să se prezinte la post şi 
să verifice tehnica de luptă! Gărzile înarmate să 
ocupe poziţii strategice în clădirile din jurul 
oraşelor! Restul populaţiei să-şi ia rezerve de 
alimente şi să se retragă în subsoluri, cu armele 
pregătite! 

Farak repetă instrucţiunile de cinci ori, la un 
interval de un minut, cu voce calmă şi sigură. 
Era convins că era un simplu exerciţiu. Zaris 
stătea cu ochii pe ceas, aşteptând rapoartele 
liderilor de comunităţi teritoriale. Harta Alcoriei, 
aflată în dreapta sa, licărea din loc în loc, în 
dreptul marilor oraşe. 

Abia după vreo oră, începură să curgă 
rapoartele liderilor locali. Se cunoştea că 
oamenii nu făcuseră antrenament pentru astfel 
de situaţii de mai mult de două sute de ani. 
Armamentul fusese distribuit cu greutate. 
Echipajele navetelor, submarinelor şi 


astronavelor se mişcaseră foarte încet. Gărzile 
locale îi raportau că mulţi alcori nu coborâseră 
în subsoluri, ci priveau pe geamuri sau la 
holovizoare, ca şi cum nimic nu s-ar fi întâmplat. 
Viaţa paşnică şi prosperă înmuiase vigilenţa 
alcorilor şi asta nu era deloc bine. 

Zaris dădu ordin la postul naţional de 
televiziune să anunţe, din cinci în cinci minute, 
că, peste o jumătate de oră, guvernatorul se va 
adresa întregii populaţii alcore, cu informaţii de 
maximă importanţă. După aceasta, începu să 
gândească ce ar fi trebuit să facă pentru 
apărarea populaţiei şi nu făcuse. Poate că nu 
era încă târziu să remedieze lipsurile... Postul 
planetar de televiziune transmitea deja imagini 
cu alarma de luptă din Alcoria. La vederea lor, 
Zaris se cutremură. Poporul său reacţionase 
foarte slab, chiar dezastruos. Se cunoştea că nu 
fusese pregătit prin exerciţii practice. Simplele 
lecţii de apărare, predate în şcoli şi prin 
televiziunea naţională, nu fuseseră recepționate 
corect. El învăţa însă repede din greşeli. Puse 
mâna pe videotelefon şi-şi apelă omologii din 
celelalte lumi varange. Îi avertiză că populaţia 
nu era pregătită pentru un eventual atac şi-i 
statui să înceapă exerciţiile de pregătire 
practică. 

La ora trei şi douăzeci de minute, Zaris începu 
să vorbească naţiunii sale: 

— Dragi alcori, alarma de luptă n-a fost o 


glumă. Inamici necunoscuţi au distrus flotila 
noastră de explorare. E posibil să fi urmărit cele 
două astronave scăpate din luptă şi să se fi 
îndreptat către Geea. Putem fi atacați oricând 
din spaţiu. Suntem o pradă uşoară, deoarece n- 
am mai făcut exerciţii de luptă de la atingerea 
acestui pământ. Vă ordon următoarele: 
Echipajele rămân pe astronavele, navetele şi 
submarinele de luptă, făcând exerciții în ture de 
câte opt ore! O tură se antrenează pentru luptă, 
una stă de veghe şi alta se odihneşte. Gărzile 
civile din oraşe acţionează după acelaşi 
program de ture. Depozitele să furnizeze 
fiecărei familii alimente pentru o lună! În 
subsolul fiecărei case, trebuie construită câte o 
cazemată izolată împotriva radiaţiilor. Toţi 
sunteţi obligaţi să ajutaţi constructorii la zidirea 
acestor cazemate, cât mai curând posibil. 
Locuitorii oraşelor submontane sunt obligaţi să- 
şi construiască adăposturi cât mai adânci în 
munte, în grote naturale sau săpate imediat. În 
aceste grote, veţi duce proviziile de apă şi 
alimente pentru o lună. Medicii vă vor livra 
substanţe pentru decontaminarea apei şi 
medicamente pentru caz de atac chimic sau 
nuclear... 

Zaris vorbea înainte, calm dar înnegurat, 
aruncând din când în când câte o privire pe 
agendă. Deira îl asculta cu pumnii strânşi la 
gură, gata să izbucnească în plâns. În patria ei 


nu cunoscuse războiul. Luptele din spaţiu, pe 
timpul călătoriei către Geea, fuseseră prea 
scurte s-o mai impresioneze. Acum, vedea 
pregătiri pentru un război de durată. Se temea 
pentru copiii strânşi pe lângă ea, ca puii în jurul 
unei  cloşte. Zaris continua enumerarea 
măsurilor: 

— Şcolile şi facultăţile îşi întrerup cursurile 
pentru o lună. Copiii vor munci alături de 
părinţi, pentru pregătirea apărării. Fabrica de 
armament şi şantierul naval vor lucra în foc 
continuu, în ture, pentru a livra cât mai multe 
arme şi submarine. Navetele vor fi echipate de 
război. Fiecare cetăţean alcor trebuie să-şi 
pregătească aeromobilele de luptă. Personalul 
care participă la strânsul recoltelor trebuie să 
poarte arme. Chiar şi rovii care păzesc turmele 
trebuie să fie înarmaţi... 

— Tată din ceruri, oare ce ne aşteaptă? 
întrebă Deira cu ochii pe direcţia stelei Vega. 

— Cine e acolo, în cer? întrebă Mirad. 

— Bunicul vostru Incer, tatăl meu, răspunse 
Deira. El ar fi ştiut cum să rezolve această 
problemă. 

— Ne vom lupta ca în filme! se bucură 
inconştient Oanes. Eu mă voi strecura cu 
submarinul meu pe sub oceane, vânând 
mutanţii agresori. 

— Nu ştim cine sunt agresorii, puiule, îi aminti 
Deira. Să sperăm că nu vor apărea. 


— Şi atunci tata a vorbit degeaba? 

— Tatăl tău e un om precaut. Pregăteşte 
populaţia pentru cea mai rea variantă posibilă. 

Copiii n-o mai ascultau. Plecaseră prin casă, 
jucându-se de-a războiul ca în filmele văzute. 
Deira l-ar fi sunat pe Zaris, dar nu îndrăznea. Îşi 
adună minţile şi începu să cugete la ce avea de 
făcut ca medic şi mamă. 

Zaris sosi acasă abia către prânz, să-şi ia 
haine de schimb şi ustensile de toaletă. Găsi 
numai copiii, deoarece Deira participa la 
distribuirea medicamentelor de urgenţă. li 
informă scurt că el va locui câteva zile în palatul 
guvernatorului, îi mângâie pe fiecare în parte, 
apoi plecă grăbit. Avea multă treabă. Trebuia să 
coordoneze activităţile a jumătate de milion de 
alcori şi a circa opt sute de mii de rovi. 
Împărţise sarcinile cu consilierii, însă el controla 
principalele activităţi de pregătire şi luptă. 

x 


În seara aceleaşi zile, consiliul guvernatorilor 
din colonii se întruni în grabă, în palatul din țara 
veganilor. Toţi erau îngrijoraţi de cele 
întâmplate. Trebuiau să decidă asupra viitorului 
celor mai mult de cincisprezece milioane de 
humani de pe planeta Geea. Veganul Mikal 
deschise şedinţa de lucru fără formalități: 

— Dragi humanoizi, ştiţi care e situația. S-ar 
putea să fim atacați de inamici necunoscuți, 
humanoizi sau non-humani. Agresorii nu par 


interesaţi de tratative. Atacă şi distrug, fără a 
scoate un singur cuvânt. Vă propun să ne 
pregătim de apărare. În acest scop, fiecare 
colonie rasială să-şi echipeze de urgenţă toate 
astronavele şi să le ridice în spaţiu, gata de 
luptă. E de preferat să întâmpinăm inamicul în 
spaţiu, pentru a nu pune în pericol viaţa 
populaţiei necombatante, construcţiile şi natura. 
Vă ascult părerile. 

— Propun să împărţim escadra de astronave 
în trei, pentru a nu fi surprinşi, glăsui 
imperatorul Omogo. O treime să patruleze la 
trei zile distanţă de Geea, câtre zenit, o alta, 
către nadir şi ultima să aştepte pe Selena. 
Astfel, vom ţine inamicul departe de casa 
noastră. 

— Propunere acceptată, anunţă Mikal după 
numărarea voturilor. Alte măsuri? 

— Să instalăm baterii de rachete nucleare pe 
toţi munţii, propuse Orejona. Ele vor putea vâna 
eventualele navete inamice scăpate de filtrul 
escadrei. Noi, orionii, putem livra imediat câte 
cinci baterii şi câte o sută de rachete nucleare 
fiecărei colonii. Le-am construit în timp, aşa, 
pentru siguranţă. 

— Propunere acceptată! anunţă Mikal fără a 
mai apela la vot. 

Liderul vegan era sigur că toţi guvernatorii vor 
accepta orice măsură de siguranţă a teritoriului 
şi populaţiei. Munciseră prea mult pentru acest 


pământ, să-l lase pradă distrugerilor provocate 
de un război terestru. Zaris simţi că era timpul 
să intervină. 

— Trebuie să ne pregătim şi pentru cea mai 
proastă variantă, spuse el. Dacă vom fi atacați 
la sol, cu arme atomice, o mare parte din 
oameni, animale şi vegetale vor muri. Vă 
sugerez să construim în mare grabă refugii în 
munţi, în care să  depozităm material 
reproducător selectat de savanții noştri. De 
asemenea, să organizăm mai multe depozite de 
combustibili, alimente şi medicamente, în munţi 
şi sub mări. Acestea să fie folosite de oamenii 
noştri, în caz de război terestru de lungă durată. 
Istoricii să facă o scurtă sinteză a evoluţiei 
noastre din Alianţă şi până în prezent, s-o 
multiplice în scris şi în holograme, apoi s-o 
împartă în mai multe locuri de pe Geea. 

— Ne şi vezi morţi?! se răsti Sen Kai shangul. 

— Am trimis deja vestea dezastrului flotilei 
către lumea alcoră din Alianţă, răspunse Zaris 
interpelării. În caz că vom fi înfrânți, sper ca 
măcar expediţia Alianţei să ne găsească urmaşii 
ascunşi în diferite locuri de pe Geea. 

— Nu va veni nimeni după noi, spuse Zigan. 
Suntem proscrişi în lumile Alianţei. 

— Veganii care au plecat câtre lumea veche le 
vor povesti despre bogăţiile de aici, replică 
Zaris. E imposibil să nu se găsească cineva din 
lumile Alianţei interesat să ajungă la noi. 


Aceasta este o speranţă pentru cazul că vom fi 
înfrânți. 

— Taci, cobe! strigă din nou Sen Kai. 

Zaris se prefăcu că nu-l auzise. Continuă la fel 
de calm: 

— Fiecare cetăţean matur să fie instruit 
urgent cu metodele de luptă în localităţi şi în 
natură, folosind armele noastre.  Savanţii 
naturalişti să întocmească urgent un ghid al 
supravieţuirii în natură, pentru uzul fiecărui 
cetăţean. Acesta să fie explicat în detaliu la 
posturile de televiziune. Noi, orăşenii, am cam 
pierdut obişnuinţa de a trăi în natură şi trebuie 
să ne-o recăpătăm. Jeranii şi rovii sunt mai 
avantajaţi decât noi. 

— Să nu ne alarmăm prematur! interveni Sen 
Kai.  Astronavele noastre sunt un scut 
impenetrabil pentru o escadră de cincizeci de 
astronave. Cine dispune de asemenea forţă? 
Nimeni, fraţi şi surori! 

Zaris rămase în picioare. Din nou, se prefăcu 
că nu auzise cele spuse de shang şi vorbi: 

— Vă rog să votaţi propunerile mele! Vă rog 
să-l anunţaţi imediat pe generalul Daran să 
pregătească planeta Var de război! Noi, alcorii, 
vom pregăti şi jeranii pentru luptă. Am terminat. 

Tonul său aspru făcu linişte în sala de consiliu. 
Propunerile sale fură votate una câte una, cu 
mici obiecţii. Guvernatorii pricepuseră mesajul 
său de lungă durată. Chiar dacă n-ar fi fost 


atacați la sol, măsurile sale nu puteau strica 
nimănui. Ele se puteau dovedi utile într-un viitor 
mai îndepărtat. 

Imperatorul Omogo se ridică maiestuos. Işi 
păstrase ceva din ţinuta militărească de 
mercenar. Îşi roti lent privirea asupra colegilor 
şi-şi începu discursul: 

— S-ar putea ca unii să mă antipatizaţi pentru 
armele pe care le-am dezvoltat în fabricile mele. 
Acum, ele se vor dovedi valoroase. Nicio fiinţă 
humanoidă ori non-humană nu rezistă atacurilor 
chimice şi bacteriologice. Propun să înzestrăm 
astronavele cu proiectile încărcate cu substanţe 
chimice otrăvitoare şi microbi letali. Chiar dacă 
inamicii nu vor muri imediat, ei se vor îmbolnăvi 
grav şi vor renunţa la agresiune. 

Ciudat, dar nimănui nu i se păru odioasă 
această propunere. Situația excepţională 
impunea măsuri excepţionale. Toţi votară la 
unison pentru înarmarea astronavelor cu 
armament chimic şi biologic. 

— Dispun de un stoc impresionant, de lăudă 
Omogo. Aşa cum m-a învăţat Zaris alcorul, l-am 
ascuns adânc, în inima unui munte din sudul 
ţării. Numai câteva persoane autorizate de mine 
au acces la el. Asta, pentru a preveni 
răspândirea viruşilor letali în atmosfera geeană. 
Mâine dimineaţă, încep să livrez cantităţile 
necesare fiecărei astronave. Fabricile mele vor 
continua să lucreze intens, pentru refacerea 


stocului. Nu se ştie niciodată când va fi nevoie şi 
de jucăriile mele ucigaşe. 

Veganul Mikal îi anunţă că fabricile lor de 
alimente concentrate îşi reluaseră producţia, cu 
scop de a face raţii individuale de supravieţuire 
pentru cinci ani. Fiecare cetăţean al planetei 
urma să primească o raţie, pe care s-o 
folosească, în caz de contaminare a alimentelor 
din depozite şi a roadelor naturale. În final, le 
propuse să-şi unească eforturile pentru a 
finaliza  şantierul de fabricat astronave de 
explorare şi luptă. 

Trebuiau să ia în considerare, argumentă el, 
pierderile de astronave în luptă, în accidente 
sau ca urmare a învechirii. De data aceasta, 
nimeni nu mai protestă împotriva sumelor 
uriaşe pe care trebuiau să le plătească. Era în 
joc viitorul lor şi al copiilor. Fără astronave, n-ar 
mai fi putut părăsi sistemul solar niciodată. 
Navetele de mare putere aveau posibilitatea să 
ajungă numai până la Selena şi Var. Adică, 
numai în lumea lor. Niciodată, dincolo de 
sistemul solar Sol. 

Guvernatorii plecară grăbiţi către coloniile lor, 
imediat după terminarea şedinţei. Aveau de 
aplicat un plan de măsuri foarte încărcat. 

x 

Luna stabilită prin ordinul de alarmă de luptă 
trecu fără niciun fel de incident. Alcorii îşi 
reluară viața normală, la şcoli şi institute, în 


fabrici şi ferme... Astronavele vegheau zenitul şi 
nadirul planetei zi şi noapte. Sentimentul de 
siguranţă revenise în inimile lor. Până şi 
precauzul Zaris se întoarse în sânul familiei, 
lăsând în palatul guvernamental numai o tură 
de serviciu nocturn. Viaţa revenise în tiparele 
paşnice şi în celelalte colonii. Televiziunea 
planetară transmitea imagini despre strânsul 
recoltelor, jocurile sportive, dezbaterile 
ştiinţifice, realizările din institutele de cercetări 
şi fabrici... Optimismul cuprinsese chiar şi cele 
mai pesimiste firi. Niciun pericol nu-i ameninţa 
din spaţiu. Probabil, flotila distrusă pătrunsese 
pe teritoriul unor fiinţe războinice. Ghinion şi 
nimic altceva. 

Zaris dormea adânc, în patul larg şi călduţ. Se 
visa din nou copil, pe planeta natală, furat de 
jocurile lor obişnuite. 

Deodată, între el şi soarele alcor, se interpuse 
o figură imensă. Părea humanoid şi nu părea. 
Faţa de culoare cenuşie, puternic ridată, era 
dominată de doi ochi mari şi galbeni. Nasul 
coroiat îi dădea aspectul unui uliu sau al altei 
păsări de pradă. Gura cu dinţi lungi, vizibili 
printre buzele subţiri, era larg deschisă, gata să- 
| înghită. Încerca să fugă şi nu reuşea. În 
aceeaşi clipă, sunetul strident al alarmei de 
luptă îl aruncă în picioare. Se echipă în grabă, în 
ţinuta de luptă formată din combinezon, cizme 
şi razer. Deira, trezită şi ea, pornise holovizorul. 


Sader, şeful turei operative din palatul 
guvernamental, anunța populația alcoră că 
astronavele din nadir fuseseră atacate. 

Zaris îşi îmbrăţişă grăbit soţia şi-i şopti: 

— Ai grijă de copii! Ei sunt viitorul nostru. 

— Contează pe mine, dragule! 

Guvernatorul alcor ieşi din casă şi o luă la fugă 
către palatul guvernamental, situat la câteva 
sute de metri depărtare. Urcă treptele sărindu- 
le câte două şi merse direct în biroul pentru 
situaţii de urgenţă. Sader îşi repeta mesajul 
către națiunea alcoră. Ochii lui Zaris întâlniră 
aparatul construit în taină de savanții alcori, 
pentru legătura cu expediţia. Îl porni şi începu 
să apeleze: 

— Kores, mă auzi? Kores, sunt Zaris... 

Nimeni nu-i răspunse. În aparat se auzea 
numai fâşâitul universal. Ce copilărie din partea 
mea! se critică Zaris, închizând aparatul. A/corii 
din Alianţă nu mă pot ajuta cu nimic. Trebuie 
să-mi conduc oamenii la victorie! Luă loc în 
fotoliul său şi începu să primească rapoartele 
liderilor zonali. De această dată, populaţia 
alcoră  reacţionase  mulţumitor. Toţi se 
mişcaseră conform planului pentru alarmă de 
luptă. În fine, Zaris porni holovizorul, să vadă ce 
transmitea postul planetar. Imaginile 
holografice tremurau vizibil, însă vocea crainicei 
se auzea destul de clar. Toate astronavele 
geene zburau către nadir, pentru a se opune 


agresorilor. Bine, gândi el şi porni staţia de 
legătură cu astronavele alcore. Le apelă pe 
rând, însă nu primi niciun răspuns. Aceasta îi 
trezi un început de îngrijorare în suflet. Chiar 
niciunul?... Într-un târziu, staţia prinse glas. 
Belag, comandantul $o'imului, îl apela la rândul 
său: 

— Zaris, mă auzi? Sunt Belag... 

— Te aud, Belag, se repezi guvernatorul să 
confirme. Ce se întâmplă acolo? 

— Inamicii au o escadră impresionantă, 
domnule guvernator. Au atacat prin surprindere, 
ieşind din umbra planetei Var. 

— Folosiţi tot armamentul! ordonă Zaris. 
Nuclear, chimic şi biologic. Inamicii nu trebuie 
să ajungă pe Geea. 

— Au astronave de mărime medie, foarte iuți. 
Manevrează cu uşurinţă în toate direcţiile. O, 
vine un nou roi... 

Legătura se întrerupse. Zaris trecu peste orice 
resentiment şi-l apelă pe generalul Daran. Nu 
reuşi să-i prindă imaginea, semn că un potop de 
radiaţii invadase spaţiul dintre planetele Geea şi 
Var. Îi auzi însă glasul: 

— Ne bombardează cu rachete puternice, 
Zaris. Un crater cât un oraş se cască în imediata 
vecinătate a capitalei noastre. 

— Dar astronavele kasee unde sunt? 

— Nu ştiu. Eu văd numai nave agresoare. Vin 
în stoluri regulate, ca la asalt. 


— Succes, Daran! strigă Zaris în microfon. 

Televiziunea planetară începuse să transmită 
imagini de la locul încleştării din cer. În lumina 
palidă de zori, Zaris recunoscu escadra lor. Se 
dispusese în semicerc, cu faţa la astronavele 
inamice. Lumina rachetelor şi proiectilelor putea 
fi observată cu uşurinţă. Mai multe navete de 
luptă se  desprinseseră de pe astronavele 
agresoare şi încercau să atace escadra geeană 
prin învăluire. Guvernatorul alcor observă cu 
satisfacţie că erau doborâte una după alta. 
Luptătorii geeni manevrau cu mult curaj, în 
întâmpinarea  agresorilor. Aceştia înaintau 
grupaţi, în formaţii de câte cinci astronave, cu 
una vârf de atac. Prima formaţie se izbi de zidul 
geean şi două astronave inamice începură să 
cadă, explodând în toate direcţiile. Celelalte 
coborâră în picaj, apoi reveniră în spatele 
escadrei geene. Pumnii lui Zaris se încleştaseră 
pe pupitrul centralei de comandă. Două 
astronave geene se desprinseră însă din 
formaţie şi  manevrară în întâmpinarea 
inamicilor din spate. Bătălia din cer se simţea 
de la distanţa imensă care o despărţea de 
Geea. Era grozavă. 

Și eu ar fi trebuit să fiu acolo, îl fulgeră pe 
Zaris un gând. Rațiunea îi aminti însă că funcţia 
nu-i permitea asemenea riscuri. Trebuia să stea 
alături de poporul său, să-l conducă în lupta 
finală, dacă se ajungea şi la aceasta. 


Guvernatorul alcor urmări cu durere în suflet 
primele două astronave geene care căzură 
avariate, în nori de fum. După aceasta, 
imaginile de la locul bătăliei veneau disparate, 
semn că nu mai exista un coordonator central al 
operatorilor. Era greu să intuieşti cum evolua 
lupta per ansamblu, din fragmentele de imagini 
recepționate. La un moment dat, operatorul de 
front prinse imaginea unei nave inamice care 
venea la atac frontal, ca pentru o lovitură de 
berbec. Imaginea crescu rapid, încât se puteau 
observa toate detaliile de pe astronava inamică. 
Avea trei baterii lansatoare de rachete în prova 
şi câte patru baterii de tunuri cu laser în 
borduri. Sub puntea centrală, se ghiceau alte 
baterii de rachete şi tunuri. Nu încăpea îndoială 
că fusese construită anume pentru luptă. O 
explozie imensă  reteză prova  astronavei 
inamice şi imaginea se stinse. Numai vocea 
operatorului se mai auzea în holovizor. 

Zaris încercă din nou să-l prindă pe Belag. 
Reuşi să intre într-un contact de câteva 
secunde, care nu-l lămuri cum decurgea bătălia. 
Belag exclamase doar: 

— Zaris, sunt mai mult de o sută... Ce 
prăpăd... 

Guvernatorul alcor privi la holovizorul orb şi 
surd. Trebuia să ghicească sau să se informeze. 
Işi apelă pe rând fraţii de sânge, guvernatorii 
varangi. Nici ei nu ştiau mai multe. Zaris nu se 


lăsă însă. O apelă pe Orejona. Aceasta îi spuse 
că, din informaţiile ei, lupta se dădea la mai 
puţin de trei zile de Geea. Shang Di îl informă 
că, înainte de a pierde legătura cu escadra, i se 
raportase că geenii luptau în încercuire. Omogo 
se arăta însă mai optimist. Era sigur că escadra 
oprise înaintarea inamicilor la limita hotărâtă. 
Faptul că nu mai aveau informaţii se datora 
perturbaţiilor suferite de aparatura de 
transmisiuni şi teleholoviziune de pe astronave. 
Zigan, regele kobizilor îl informă că ei se 
pregăteau deja de lupta la sol. 

Zaris se simțea neputincios. Nu avea 
informaţii şi trebuia să ia decizii de comandă. 
Chibzuli câteva clipe, apoi contactă 
comandamentul bateriilor de rachete nucleare 
din munţi. Le ordonă  rachetiştilor să 
supravegheze cu multă atenţie cerul şi să 
deschidă foc asupra oricărei astronave 
necunoscute. După aceasta, se ridică şi începu 
să păşească nervos prin birou. Aruncă o privire 
pe fereastră, din treacăt şi simţi cum se umplea 
de ură împotriva duşmanilor. Ridicase o lume 
atât de minunată şi de paşnică pe un pietroi 
golaş şi ei... De ce? Asta nu putea înţelege 
Zaris: din ce cauză erau atacați. Nu făcuseră 
niciun gest ostil. Trimiseseră doar o flotilă de 
explorare, cu mesaj de pace. Îşi aminti de 
spusele vegherilor şi înţelese. Îşi construise 
cuibul său paşnic într-un teatru de război. Erau 


victime ale împrejurărilor nefericite din această 
parte de Univers. 

După vreo două ore, televiziunea planetară 
reîncepu să transmită. Imaginile erau confuze. 
Nicio formaţie de luptă organizată nu se mai 
zărea pe cer. Astronave geene şi inamice se 
vânau una pe alta, într-o mare învălmăşeală. O 
imagine de ansamblu arăta că numărul 
astronavelor din ambele tabere se redusese 
simţitor. Poate că vor rezista ai noştri, îşi făcu 
Zaris curaj. Chiar dacă vor lupta până la unu, 
civilizaţia geeană va fi salvată... 

Până la apusul soarelui, postul planetar de 
televiziune îşi întrerupse emisia de mai multe 
ori. Informaţiile deveneau din ce în ce mai 
confuze şi mai contradictorii. În anumite 
momente, se părea că astronavele geene 
câştigau bătălia, ca imediat să apară ştirea că 
inamicul îi presa puternic. Ultima ştire pozitivă 
sosi odată cu căderea întunericului. Belag 
exclamă doar: 

— Fug, Zaris! îi urmărim... 

Întunericul nopții acoperise întreaga planetă. 
Nicio lumină, cât de mică, nu se zărea din spațiu 
sau de pe pământ. Populația acționa conform 
instrucțiunilor, să nu ofere inamicilor nicio ţintă 
vizibilă. Zaris rămase la postul său, epuizat de 
efortul trăit. Îşi încălcă principiile şi acceptă să 
bea o ceşcuţă de cafea orionă, să rămână treaz. 
În noaptea clară, nu se auzeau decât zgomotele 


scoase de păsări nocturne şi animale. Toţi 
oamenii tăceau, cu sufletele la gură. Nu mai 
aveau nicio informaţie despre mersul bătăliei 
din cer. 

Guvernatorul alcor aţipi câteva minute cu 
capul pe braţe. Se scutură însă rapid şi aruncă o 
privire în jur. Toţi ofiţerii din tură erau epuizați, 
dar se străduiau să reziste. Îi împărţi în trei 
grupe şi trimise două la somn. După aceasta, 
transmise ordinul de odihnă în ture către toţi 
luptătorii din ţară. Oamenii trebuiau să-şi 
păstreze energia şi sănătatea, indiferent de 
rezultatul confruntării din spaţiu. Erau încă 
multe de făcut pe Geea. 

x 

După miezul nopţii, Zigan kobizul, din cel mai 
estic continent, apăru pentru câteva momente 
pe postul planetar de televiziune. În mod vădit, 
era tulburat puternic, deoarece vorbea prost în 
limba Alianţei, folosind şi cuvinte din limba 
maternă: 

— Vin dinspre est, cu soarele în spate. 
Astronavele lor sunt grupate câte cinci şi se 
deplasează în unghi cu vârful înainte. Ai noştri 
nu se văd. 

Imaginea tremură o clipă, apoi Zigan vorbi din 
nou: 

— Aruncă bombe imense. Au rupt istmul de 
legătură cu cealaltă parte a continentului. 
Rachetele noastre au doborât două astronave. 


Mai multe navete s-au desprins de astronave şi 
coboară către oraş... O, navetele bombardează 
clădirile... Ce forţă de distrugere! Le 
pulverizează pur şi simplu. Mă retrag în 
adăpost... 

Ecranul rămase gol. Zigan nu fusese inspirat 
să îndrepte o cameră către navetele inamice, să 
poată fi recunoscute ulterior. Zaris, aproape 
doborât de oboseală, raţiona: Dacă inamicii vin 
dinspre est, înseamnă că sunt o altă grupare. 
Ne-au atras astronavele în luptă către nadir şi ei 
vin cu forţele de invazie dinspre est. Sunt mulţi 
și bine înarmați... 

După vreo oră şi jumătate, însuşi Shang Di 
apăru în ecranul holovizorului. Se cunoştea că 
făcea eforturi să-şi stăpânească emoția şi 
teama. 

— Inamicii vin dinspre est, odată cu lumina 
zilei, anunţă el şi lăsă loc imaginilor culese 
direct de operatori. 

Flotila de asalt duşmană era imensă şi bine 
organizată.  Stoluri negre, de câte cinci 
astronave, acopereau cerul. Se deplasau lent, 
odată cu lumina zorilor, fără a întâmpina nicio 
rezistenţă. În jurul fiecărei astronave, se zăreau 
navetele de asalt la sol. In mod vădit, agresorii 
intenționau să ocupe uscatul ori să lichideze 
populaţia. Shang Di apăru din nou în ecran: 

— Inamicii atacă numai oraşele. Distrug 
clădirile cu proiectilele lor, apoi vânează 


populaţia, om cu om. Noi am organizat 
rezistenţa în ruinele oraşelor, deoarece agresorii 
sunt foarte slabi combatanți la sol. Am capturat 
câţiva şi încercăm să le descoperim limbajul... 
Din nou, ecranul fu invadat de imagini. De 
data aceasta, erau ale prizonierilor capturați. 
Zaris tresări. Humanoidul gri din visul său 
apărea în mai multe exemplare. Toţi, la fel de 
respingători la înfăţişare şi holbându-se cu ochii 
lor galbeni în camere. Câţiva erau murdari de 
sânge roşu, probă că erau totuşi humanoizi. În 
continuare, operatorul prezentă o scenă de 
luptă la sol. O navetă de talie mică ateriză între 
ruinele fumegânde. Şase inamici săriră din ea, 
cu armele în mâini. Pe spate, duceau un soi de 
raniţe care îi făceau să pară cocoşaţi. Străinii se 
dispuseseră în linie, înaintând la pas. Ofereau o 
ţintă sigură pentru trăgătorii de elită. În mai 
puţin de un minut, întregul grup de asalt fu 
lichidat de forţele shange ascunse printre ruine. 
Zaris simţi că speranţa înflorea din nou în 
sufletul lui. Agresorii cenuşii puteau fi terminaţi 
pe timpul confruntărilor la sol. Erau de talie 
mică, fragili şi prost instruiți pentru lupta în 
ruine. Dar dacă sunt clone? îl întrebă raţiunea 
sa rece, de comandant. Chiar dacă sunt clone, 
nu pot depăşi numărul nostru, se 
autosugestionă el. fi /ichidăm pe toţi. Va fi un 
masacru. Aruncă o privire la ceas. Arăta trei şi 
un sfert. Cam într-o oră şi jumătate, tăvălugul 


inamic va ajunge la noi, calculă el. Nu ezită o 
clipă. Apăsă butonul pentru declanşarea alarmei 
de luptă. După aceasta, contactă postul alcor de 
televiziune şi ceru operatorilor să-i pregătească 
imaginile cu agresorii, culese din televiziunea 
planetară. 

Aşteptă câteva minute, cât să aibă timp 
cetăţenii să se echipeze. După aceasta, intră în 
direct pe postul local de televiziune şi anunţă 
calm: 

— Peste circa o oră şi jumătate, vom fi atacați 
la sol de inamici necunoscuți. Avantajul este de 
partea noastră. Deşi agresorii vor distruge 
clădirile din oraşe, cu proiectile lansate din 
astronave şi navete, noi îi vom învinge. Ca 
luptători tereştri, sunt foarte slabi. Nu dispun de 
condiţie fizică bună şi nu ştiu să lupte în ruinele 
clădirilor. Vă ordon ca în timpul atacului aerian 
să vă retrageţi în adăposturi! De îndată ce 
inamicii coboară pe pământ, ieşiţi la atac şi 
lichidaţi-i! Capturaţi şi prizonieri, pentru a le 
smulge informaţii! Bateriile de rachete să atace 
numai astronavele! Nu irosiţi muniţia în mod 
inutil! Vă urez succes! Victoria va fi a noastră! 
Noi suntem stăpânii acestui pământ! Acum, 
urmăriţi modul în care shangii lichidează 
inamicii, să vă puteţi face planuri de luptă! 

Scena luptei dintre shangi şi agresori rulă de 
câteva ori, să poată fi studiată de toată 
populaţia  combatantă. Zaris profită de 


momentul de acalmie şi-şi contactă soţia prin 
videotelefon. Deira se străduia să fie calmă şi 
rece, ca orice vegană. Îl informă că, împreună 
cu vecinii, puseseră copiii mici la adăpost, în 
cazematele subterane. Ei se pregăteau să lupte. 
Chiar şi copiii mai mari luaseră arme. 

— Ai grijă de Oanes, să nu se aventureze 
dincolo de adăpost! o rugă el. Vom respinge 
agresiunea şi vom relua viaţa normală. 

— Sper, dragul meu, şopti ea. Fii tare şi condu 
cu înţelepciune! 

— Lupta se va duce casă cu casă, draga mea. 
Rezultatul nu mai depinde de conducători, ci de 
fiecare cetăţean. Te rog să nu rişti prea mult! 

Inchise videotelefonul şi se întinse pe fotoliu, 
să se odihnească câteva minute. Aţipi din nou şi 
iar văzu mongştrii cenușii. Îl trezi sunetul 
telefonului. Deschise aparatul imediat, cu ochii 
încă lipiti de somn. Glasul lui Omogo suna 
triumfător: 

— Îi gazez ca pe şobolani, comandante Zaris! 
Nu rezistă creaturile. Folosiţi şi voi gaze de 
luptă! 

— Au ajuns deja la tine? 

— Au debarcat pe coasta de est a imperiului. 
Mercenarii mei i-au întâmpinat cu câteva navete 
de luptă şi mai multe aeromobile armate. N-a 
scăpat niciunul! strigă Omogo excitat şi închise. 

Zaris se ridică de pe fotoliu şi scormoni în 
trusa personală. Îşi alese câteva energizante şi 


le înghiţi. Nu-i era foame, însă gura i se uscase. 
Bău câteva înghiţituri de suc, apoi intră în 
direct, pe postul local de televiziune: 

— Inamicii se apropie de litoralul de est al 
mării. Submarinele să iasă din imersiune şi să 
riposteze cu rachete! Folosiţi încărcături 
nucleare şi cu gaze de luptă! Cei de la sol 
adăpostiţi-vă pe timpul bombardamentului! 
leşiţi din adăposturi numai după ce-i vedeţi 
debarcând! Luptaţi cu mult curaj, deoarece 
inamicul e inferior! Folosiţi gaze de luptă! 

Guvernatorul alcor închise emițătorul de 
televiziune şi începu să verifice mental ce 
probleme mai trebuiau rezolvate înainte de 
începerea încleştării. Se convinse că bateriile de 
rachete nucleare erau gata de foc. Fu informat 
că rovii înarmaţi din plantaţii şi ferme fuseseră 
aduşi la periferiile oraşelor, pentru a participa la 
apărare. Îl anunţă pe Kiras jeranul că, în maxim 
o oră, vor fi atacați. Uriaşul îl asigură că erau 
informaţi şi gata să respingă atacul inamic, 
deoarece urmăreau televiziunea alcoră. In fine, 
Zaris trecu în revistă garda palatului 
guvernamental şi împărţi sarcini fiecărui 
luptător. Îşi chemă lingvistul Ben şi-i ordonă să 
se pregătească pentru interogarea unor 
prizonieri inamici. Ceilalţi lideri varangi, cu 
teritorii mai către vest, îi transmiteau mesaje de 
încurajare. Sperau că forţa loviturii inamice va fi 
slăbită serios de rezistenţa alcorilor. 


Zaris se întoarse în fotoliu său de conducător 
al luptei şi se relaxă. Nu avea niciun rost să se 
frământe prematur. Trebuia să-şi conserve 
energia pentru luptă. Adormi pe nesimţite, 
răpus de oboseală. 

— Vin! auzi el prin somn şi tresări. 

Daner, liderul oraşului de la mare, vorbea 
direct în holovizor. În dreapta sa, imaginea 
flotilei de atac inamic creştea în mărime. 
Puzderia de astronave se detaşa clar pe cerul 
azuriu al dimineţii. Primele explozii se auziră 
clar, prin holovizor. Agresorii atacau oraşul. 
Daner dispăru din imagine. Zaris intră imediat în 
locul lui şi anunţă calm: 

— În circa cincisprezece minute, inamicul va 
ajunge la noi. Acţionaţi conform instructajului! 
Curaj, fraţi alcori! Mult curaj! 

Întrerupse legătura cu postul local şi-şi verifică 
echipamentul de luptă. Un razer şi un 
dezintegrator uşor, în tocurile de la şolduri. Un 
lansator de rachete cu loviturile aferente. O 
mască împotriva gazelor de luptă. Suficient, 
pentru primele ore de confruntare. 

— E timpul să coborâţi în adăpost, anunţă el. 
Eu şi operatorul de holoviziune rămânem ultimii, 
pe terasa din faţă. Ne vom retrage abia când 
vor începe bombardamentul. 

Ochii lui Zaris se opriră asupra aparatului 
care-i asigura legătură cu alcorii din Alianţă. Era 
prea voluminos şi greu să poată fi cărat în 


adăpost. Îi închise carcasa de protecţie şi oftă. 
Spera ca bombardamentul să nu afecteze 
tocmai colţul acela din cameră. Mai aruncă o 
privire prin centrala de comandă, apoi ieşi pe 
terasă, lângă operatorul de holoviziune. Un 
gând răzleţ îi trecu prin minte: De unde ştiu 
inamicii unde să atace, încât vin exact la tanc? 
Cunoşteau planeta dinainte ori ne-au studiat în 
ultima lună? Nu apucă să analizeze nicio 
ipoteză. Deja, primele puncte ale flotilei inamice 
apăruseră la orizont. Zaris luă poziţie cu faţa 
către ele şi cu operatorul în lateral. Aşteptă ca 
astronavele inamice să se apropie suficient, 
încât să poată fi observate, apoi începu să 
transmită către postul planetar de televiziune. 

Un  şuierat pătrunzător umpluse spațiu, 
zgâriindu-i creierul. 

— Probabil, inamicii folosesc o armă 
psihotronică, pentru a ne slăbi rezistenţa la 
atac, comunică el câtre ceilalţi colonişti. 
Bombardamentul a început înainte ca flotila 
inamică să ajungă deasupra Tamirei. Din câte 
observ, folosesc proiectile inteligente, 
programate pentru obiective precise. Covorul de 
bombe inamice a pulverizat periferia oraşului şi 
înaintează către noi. Se văd deja navetele de 
asalt. Sunt mai mult de o sută. Proiectilele 
ghidate doboară deja clădiri din imediata 
apropiere. Ne mutăm în altă poziţie. 

Zaris şi operatorul de televiziune se opriră în 


uşa adăpostului. Guvernatorul  îndreptă 
lansatorul către o navetă care cobora chiar în 
piaţa din faţa palatului iar operatorul filma şi 
comenta în acelaşi timp. Era încă în direct cu 
posturile local şi planetar de  holoviziune. 
Racheta plecă din lansatorul lui Zaris şi lovi 
naveta inamică exact sub cabina de comandă. 
Explozia reteză botul navetei. Aceasta începu să 
cadă direct, ca un bolovan. Atinse pământul şi 
se dezmembră în bucăţi. Nicio fiinţă vie nu-şi 
făcu apariţia de sub mormanul de metal 
contorsionat. Guvernatorul îşi mută privirea 
către următoarea ţintă. Câţiva luptători i se 
alăturară, în dreapta şi stânga. Deasupra lor, o 
explozie zgudui clădirea. Mormane de piatră 
spartă şi moloz se prăbuşiră peste intrarea în 
adăpost. Zaris se aruncă pe burtă, şi răsucindu- 
se pe-o parte, trimise următoarea rachetă într-o 
navetă inamică. După aceasta, se ridică şi 
studie teatrul de luptă. 

O astronavă inamică se prăbuşea cu flăcări şi 
fum gros. Probabil, fusese lovită de rachetele 
nucleare din munţi. Alte două astronave 
duşmane, vizibil avariate, se târau înapoi, către 
est. Majoritatea  navetelor agresoare se 
apropiaseră de pământ. Puteau fi studiate în 
cele mai mici detalii. 

Proiectilele distrugătoare continuau să şuiere 
către vestul oraşului. Nicio clădire din raza sa de 
vizibilitate nu rămăsese în picioare. Mormanele 


de ruine îi creau o senzaţie de sfârşit de lume. 
Îşi aminti însă de obligaţiile sale şi-şi alungă 
sentimentul de slăbiciune din creier. Noi trebuie 
să invingem în lupta la sol! îşi spuse el şi ochi o 
nouă navetă duşmană. 

Primii inamici îşi făcuseră apariţia, din 
navetele deja aterizate. Probabil, învăţaseră 
ceva din eşecurile anterioare. Se strecurau în 
fugă, din ruină în ruină, căutând adăpost. 
Pretutindeni, însă, erau întâmpinați cu foc. Zaris 
îşi scoase dezintegratorul şi începu vânătoarea. 
Se bucura de faptul că nu era un singur loc din 
care alcorii să nu riposteze. Conaţionalii săi se 
ascunseseră printre ruine şi trăgeau în carne 
vie. Noi valuri de invadatori luau însă locul celor 
căzuţi. 

Un inamic se strecurase pe sub zidul de est al 
palatului guvernamental şi ajunsese în preajma 
adăpostului lor. Zaris riscă un gest de curaj. Sări 
afară din ruine, cu  razerul pe poziția 
paralizantă. Îl lovi pe agresor de la mai puţin de 
zece metri, apoi porni în salturi către el. Casca 
duşmanului căzuse, lăsând vederii capul rotund, 
acoperit cu păr rar şi roşcat. Guvernatorul alcor 
îl prinse de gulerul bluzei, în dreptul cefei şi 
începu să-l târască. Garda sa îl proteja cu foc 
continuu asupra duşmanilor. Guvernatorul 
ajunse cu prinsul în gura adăpostului şi strigă: 

— Ben, vino şi ia-ți prizonierul! Nu are nici 
cincizeci de kilograme. Fă-l să vorbească! 


Lăsă inamicul în mâinile translatorului şi se 
întoarse la luptă. Observă că gestul său 
semănase curaj în alcori. Deja, îi putea zări 
printre mine. Se apropiau pe tăcute şi loveau 
prin surprindere. Câţiva îndrăzneţi zăceau însă 
în plină stradă. Fuseseră răpuşi de armele cu 
laser ale inamicilor. 

Lupta din oraş dură aproape toată ziua, cu 
pierderi de ambele părţi. Mai multe, din partea 
invadatorilor. Printre mine, zăceau sute de 
cadavre cenuşii, calcinate ori sfâşiate. Zaris şi 
garda sa nu mai aveau nicio imagine de 
ansamblu, deoarece centrul de comandă fusese 
distrus de bombele inteligente iar posturile de 
holoviziune încetaseră să transmită. Mai mult ca 
sigur, fuseseră lovite şi ele. În ciuda lipsei de 
informaţii, cei aproape cincizeci de alcori din 
jurul lui Zaris se încăpăţânau să-şi păstreze 
adăpostul şi să ucidă cât mai mulţi inamici. Din 
când în când, făceau incursiuni prin resturile 
clădirilor vecine, lichidând duşmani şi însufleţind 
alcorii. 

Către seară, inamicii supraviețuitori începură 
să se retragă câtre navetele lor. Nu voiau să 
lupte noaptea. Alcorii profitară de ocazie şi 
înaintară până în preajma navetelor, din 
adăpost în adăpost. 

— Trageţi cu încărcături biologice! comandă 
Zaris. Nu-i vor ucide, dar vor duce bolile în 
echipajele lor. Şi gaze de luptă, să-i îngrozim! 


Alcorii porniră cu mult curaj în ultima bătălie. 
Deja, câtre vest, se zăreau  astronavele 
duşmane. Se întorceau să-şi recupereze 
navetele de luptă. O confruntare crâncenă se 
încinse în preajma navetelor duşmane. Inamicii 
abandonaseră lupta şi încercau să scape. Alcorii 
trăgeau în plin. 

— Loviţi navetele cu rachete! strigă Zaris, să 
acopere zgomotul luptei. Să nu scape prea 
mulţi, căci vor reveni! 

Navetele începură să fie incendiate una câte 
una. Duşmanii alergau dezorientaţi, ca nişte 
şobolani. Cădeau sub focul încrucişat al mai 
multor grupe de alcori. Teama îi zăpăcise. Nu 
opuneau nicio rezistenţă. Voiau să fugă cât mai 
departe de acest loc. Mulțimea de cadavre gri 
semăna şi mai mult curaj în alcori. leşeau la 
luptă deschisă, cu armele în secerare. Numai 
lăsarea întunericului mai scăpă câteva zeci de 
inamici în viaţă. Şi aceştia erau însă atinşi de un 
duşman invizibil, deosebit de perfid: viruşi letali. 
Zaris numără numai paisprezece navete 
inamice ridicându-se către astronavele lor. 
Putea spune că învinsese primul val de 
invadatori. Dacă muniţia biologică va funcţiona 
cum a promis Omogo, nu ne vor mai putea 
ataca din nou, raţiona Zaris. Ca un bun 
comandant, dădu ordin să se facă 
numărătoarea morţilor din ambele tabere şi să 
fie trataţi răniții alcori. Pentru inamici nu 


manifestă nicio milă. Aveau câţiva prizonieri. 
Restul trebuiau lichidaţi, să nu fie povară pentru 
alcori. 

În prima parte a nopţii, toţi alcorii valizi 
munciră la adunarea şi transportarea cadavrelor 
către marginea de sud a oraşului. Acolo, câteva 
escavatoare  scăpate din bombardament 
săpaseră gropi adânci, pentru morţii din ambele 
tabere. Inamicii pierduseră aproape două mii de 
combatanți. Dintre alcori, pieriseră mai puţin de 
trei sute, însă Zaris simţea aceasta ca pe o 
enormă pierdere. La ceremonia de 
înmormântare a alcorilor, guvernatorul îşi întâlni 
soţia şi fiica cea mică, Moira. Cei trei copii mai 
mari erau printre ruine, gata să respingă un nou 
atac. 

— S-a terminat invazia? întrebă Deira. 

— Asta vom afla-o mâine, draga mea. Sau, 
poate, în zilele următoare. 

Alcorii se grăbeau să acopere groapa cu 
cadavrele inamicilor, de teamă că gloanţele 
biologice care îi loviseră i-ar fi putut infesta. 
Zaris se întoarse până la fostul palat 
guvernamental, ţinându-şi fiica de mână şi 
discutând cu soţia. O încuraja cum putea mai 
bine. Chiar dacă oraşele erau în ruine, puteau 
rezista în adăposturi, până la reconstruirea lor. 
Măcar natura dătătoare de viaţă nu fusese 
atinsă. Puteau supravieţui şi renaşte din ruine. 
Se despărţiră în faţa adăpostului lui Zaris, cu o 


simplă îmbrăţişare. 

— Dormi câteva ore, Zaris! îl rugă Deira. 
Trebuie să-ţi păstrezi luciditatea şi energia. 

— Voi dormi tot restul nopţii, o asigură el şi 
intră în adăpost. 

Luă loc pe un scaun de pânză şi se întinse, să 
doarmă. Ben se apropie de el şi-i raportă: 

— Domnule guvernator, agresorii provin de pe 
planeta  Gaster. Gasterii cuprind două rase 
distincte. Noi am capturat un soldat din rasa 
inferioară. Rasa superioară nu participă 
niciodată la atacuri terestre. 

— Şi de ce ne-au atacat? 

— Ei se consideră stăpâni absoluţi peste patru 
sisteme solare, printre care şi acesta. Sălbaticii 
de pe planeta Var nu-i deranjau. Intenţionau 
chiar să-i supună unor colonişti de-ai lor. Am 
venit însă noi... 

— Ne urmăresc de multă vreme, ghici Zaris. 

— De mai mult de o sută de ani, confirmă Ben. 
Au pregătit expediţia împotriva noastră în timp 
îndelungat. Între timp, noi am trimis flotila de 
explorare. Aceasta a grăbit reacţia agresivă a 
gasterilor. 

— Sunt humanoizi... 

— Da. Au organizare imperială şi sunt conduşi 
de Holen. Atât am putut afla. 

— În regulă. Odihneşte-te câteva ore, apoi reia 
anchetarea prizonierului! 

— Am înţeles! 


Ben plecă şi Zaris se întinse din nou. Căzu 
aproape imediat într-un somn profund, fără 
vise. 


Dezastrul 


În zorii zilei, Zaris se trezi cuprins de un soi de 
febră a creaţiei. Mâncă în grabă o raţie de 
supravieţuire, apoi ieşi afară, să estimeze 
proporţiile distrugerilor. Spre surprinderea lui, 
mulţi alcori erau deja afară. Priveau mormanele 
de piatră şi moloz, cu mâinile căzute pe lângă 
trupuri şi cu descurajarea întipărită pe feţe. Asta 
nu era deloc bine. Pesimismul putea cuprinde 
masele, transformându-se în disperare şi 
delăsare. Guvernatorul alcor îşi trimise gărzile 
să cheme supraviețuitorii la la o discuţie cu el, 
în piaţa din faţa fostului palat guvernamental, la 
ora nouă. După aceasta, apelă, rând pe rând, 
guvernatorii varangi. Tăvălugul invadatorilor 
trecuse şi peste ei, cam cu aceleaşi efecte. Erau 
însă hotărâți să ia viaţa de la capăt. Orejona îl 
anunţă că supuşii ei suferiseră mai puţine 
pierderi, deoarece erau împrăştiaţi în multe 
oraşe muntoase, pe care inamicii nici nu le 
atinseseră. Omogpo îi dădu prima veste bună: o 
astronavă de-a sa scăpase din bătălia din nadir 
şi revenise pe astroportul din patrie. Era de 
aşteptat ca şi alte astronave să revină. Kobizii şi 
shangii suferiseră cele mai grele pierderi, 


deoarece atacul gasterilor începuse cu «ei. 
Veganii începuseră deja munca de 
reconstrucţie, prin repararea postului planetar 
de televiziune. Era o măsură foarte bună, 
menită să ridice moralul populaţiei. 

La ora fixată, guvernatorul constată că piaţa 
se umpluse de lume. Cei care nu încăpuseră în 
piaţă se căţăraseră pe ruinele din străzile 
adiacente. Tehnicienii scoseseră un aparat de 
emisie din refugiu şi-l instalaseră pe platforma 
rămasă din primul nivel al clădirii. Zaris înaintă 
pe tribuna improvizată şi începu să vorbească: 

— Dragii mei alcori, ştiu că vă doare şi sunteţi 
disperaţi. Şi pe mine m-au încercat astfel de 
trăiri, însă le-am depăşit. Nu trebuie să vă lăsaţi 
pradă deznădejdii! în urmă eu vreo două sute 
de ani, aici, pe Geea, era un imens deşert. Noi l- 
am transformat în grădini, livezi, ogoare, păşuni 
şi lunci. Noi am ridicat fiecare oraş, pe loc 
complet gol şi l-am făcut să arate înfloritor. 
Distrugerile sunt mari, dar nu dezastruoase. 
Atacul nu ne-a afectat pădurile, livezile, 
fermele, viile, cirezile şi turmele de animale. 
Avem ce mânca şi ce îmbrăca cel puţin cinci ani 
de acum încolo, datorită stocurilor făcute din 
timp. Apa râurilor nu a fost infectată, astfel că 
nu ne paşte nicio molimă. Avem la dispoziţie 
toate mijloacele tehnice şi suficient timp să 
refacem Alcoria modernă. 

— Ce s-a întâmplat cu flotila noastră? întrebă 


o voce din mulţime. 

— Majoritatea astronavelor au căzut în luptă, 
apărând cerul Geei. Supraviețuitorii se vor 
întoarce azi sau mâine. Vă recomand ca astăzi 
să vă odihniţi după cumplitul efort al luptei. 
Între timp, specialiştii vor repune în folosinţă 
staţia locală de televiziune. Cea planetară 
funcţionează deja, graţie inginerilor vegani. 
Avem un sistem centralizat de comunicare, aşa 
că ne vom putea înţelege rapid. Mâine, vom 
începe reconstrucţia ţării. Ne vor ajuta şi 
specialişti orioni, deoarece ţara lor a fost mai 
puţin afectată de atac. Sus inimile, alcorilor! 
Viaţa merge înainte. 

Oamenii nu se împrăştiară imediat. Rămaseră 
în grupuri mai mari sau mai mici, să comenteze 
luptele, distrugerile şi îndemnul guvernatorului. 
Zaris consideră că era momentul să dea un 
exemplu personal pozitiv. Merse acasă şi se 
apucă să-şi curețe grădina de piatră şi moloz. 
Soţia şi copiii îndepărtau dărâmăturile de pe 
temelia casei, pentru a face loc liber 
constructorilor. Guvernatorul observă că mai 
mulţi alcori îi urmau exemplul şi continuă 
munca. Îşi curăţă mininaveta orionă şi-i făcu 
proba pe deasupra oraşului. Imaginea capitalei 
era dezolantă, însă împrejurimile neatinse de 
atac erau încântătoare. Recoltele în pârg, 
păşunile cu cirezi şi turme, livezile şi viile într-o 
ordine perfectă... Toate astea îi mai ridicară 


moralul. Către oraş, observă că mai mulţi alcori 
îşi scoseseră aeromobilele şi porniseră prin 
împrejurimi, să se relaxeze. 

La întoarcere, îşi găsi soţia şi copiii urmărind 
comentariile postului rasial de televiziune care 
tocmai intrase în emisie. 

— Lăsaţi asta pentru mâine! îi îndemnă el. 
Acum, mergem să vă umpleţi sufletele de viaţă 
şi speranţă. 

— Dar eu vreau să văd! protestă Lena. 

— Ai  holovizor şi în navetă. Luaţi-vă 
echipamentul, în caz că totuşi vor ataca! 

Deira şi copiii se lăsară convinşi. Firea 
precaută a lui Zaris îşi spuse din nou cuvântul. 
Fiecare trebui să demonstreze că-şi luase hrana 
concentrată, arma şi muniţia. Încă nu erau 
siguri de pace. Zaris porni pe direcţia nord, 
unde se aflau cele mai multe oraşe, fabrici şi 
şantiere. Voia să-şi facă o părere cât mai exactă 
despre distrugeri şi să semene speranţă în 
sufletele  conaţionalilor. De sus, se zăreau 
locuinţele neatinse ale rovilor păstori şi 
agricultori. Aterizară lângă o livadă de meri, în 
care mai mulţi rovi culegeau fructe. Schimbară 
câteva vorbe cu ei, apoi porniră mai departe. In 
primul oraş către nord, populaţia se mişca deja. 
Şenilate grele transportau molozul într-o vale. 
Zaris ateriză şi-i felicită pentru iniţiativă. Le 
spuse vorbe de încurajare pornite din inimă şi-i 
îndemnă să se încadreze în planul de refacere 


ce va fi transmis prin televiziunea locală. 

Se întoarse mult mai însufleţit în navetă şi 
porni pe firul unui râu ce curgea din munţi. 
Imaginile splendide ale naturii neatinse îi 
încântau privirile. Se lăsă furat de speranţe şi 
vise... În doi-trei ani, toate vor fi cum au fost. 
Oraşele vor creşte din nou, fabricile vor lucra, 
oamenii vor avea timp de relaxare... 

— Tată, vino şi vezi! îl strigă Lena din faţa 
holovizorului. 

Zaris trecu aparatul pe pilot automat şi-i făcu 
pe plac. Era gata să glumească pe tema pasiunii 
sale pentru filme, însă zâmbetul îi încremeni pe 
buze. Televiziunea planetară prezenta imagini 
de coşmar. Ciupercile nucleare se ridicau pe 
teritoriul shangilor şi nori imenşi de praf 
întunecau pământul. Desigur, nicio navetă 
duşmană nu coborâse la sol, să nu cadă pradă 
propriilor arme de distrugere în masă. 
Guvernatorul înlemnise. 

— Au descoperit că au fost contaminaţi cu 
arme biologice şi se răzbună, rosti el. Abia acum 
vine dezastrul. 

— Ce înseamnă dezastru, tată? întrebă micuța 
Moira. 

— Asta aş vrea să ştiu şi eu, murmură Zaris şi- 
şi scoase videotelefonul. 

Contactă grupa operativă de sub fostul palat 
guvernamental. || găsi ca şef pe Galer, unul 
dintre consilieri săi. 


— Galer, trimite oamenii în adăposturi! ordonă 
el cu un glas aspru şi răguşit. Să închidă bine 
uşile şi să nu privească exploziile ce vor urma! 
Nimeni nu iese din adăposturi în următoarea 
săptămână! Rovii să se ascundă, cu turmele şi 
cirezile, în pădurile apropiate! Ai înţeles? 

— Înţeles! 

— Strigă mesajul la staţia de pe platformă, să- 
| aud şi eu! 

Zaris rămase cu videotelefonul deschis până 
ce se convinse că mesajul său fusese transmis 
corect către toată populaţia alcoră. Abia atunci 
realiză că el şi familia erau lipsiţi de orice 
protecţie împotriva exploziilor nucleare de mare 
putere. Unda de şoc ne va izbi de pământ şi 
radiaţia penetrantă ne va ucide, descoperi el 
situaţia critică în care se aflau. Cuprinse dintr-o 
privire harta Alcoriei şi luă imediat decizia: 

— Nu avem timp să ne întoarcem în Tamira. 
Ne refugiem într-un adăpost al rachetiştilor din 
munţi! 

Schimbă cursul navetei şi acceleră la maxim. 
Din zbor, făcea apeluri de identificare către 
rachetişti. Norocul lor că aceştia îi recunoscură 
glasul şi-l ghidară către platforma stâncoasă a 
bateriei. Zaris sări din navetă şi începu să dea 
ordine din mers: 

— Retrageţi-vă în adăpost şi închideţi bine 
porţile blindate! Urmează un atac nuclear foarte 
puternic. 


— Şi navetele? întrebă şeful staţiei, Vilad. 

— Aveţi unde le adăposti? 

— Da. 

— Şi ele, tot înăuntru! Deschideţi holovizorul 
pe postul planetar! 

Rachetiştii le oferiră cele mai bune locuri din 
adăpost şi le serviră un prânz cald. Un singur 
observator rămăsese lângă uşa de intrare, 
urmărind printr-un fel de telescop ce se 
întâmpla afară. Din când în când, raporta prin 
staţia din interior cele observate. Când anunţă 
apariţia flotilei duşmane, Zaris îşi lăsă familia şi 
se apropie de uşă. Înlocui observatorul de la 
post şi-şi lipi ochiul de lentila aparatului. Gasterii 
veneau ca nişte păsări de pradă, în stoluri de 
câte cinci astronave. Întotdeauna, ultima 
astronavă din formaţie lepăda cumplita bombă. 
După aceasta, îşi relua locul în fruntea formaţiei 
şi o altă astronavă se pregătea să arunce 
mortala încărcătură. 

Zaris observă prima ciupercă nucleară, 
departe, către est şi inima i se răci. Nici măcar 
natura nu va scăpa de cataclism, îi şoptea 
gândul rău din creier. Animalele şi vegetația vor 
fi iradiate. Nu vom putea recolta nimic. Câţiva 
ani, vom trăi numai din raţii stocate... Dacă nu 
vor fi iradiate şi acelea... Pământul se zgudui 
brusc, ca o fiinţă vie. Un agresor aruncase o 
bombă asupra orăşelului învecinat. Ciuperca 
atomică se ridică spre înălţimi, apoi valuri de 


praf întunecară vederea. Zaris îşi trase ochiul 
din lentila aparatului şi rămase câteva clipe 
gânditor. Gasterii atacau fără milă, să distrugă 
orice urmă de viaţă. Nici ei nu vor mai putea 
cobori pe Geea, descoperi Zaris. Dacă am 
rezista câţiva ani în adăposturi, fără a fi 
contaminati... ar mai fi o speranţă. 

Se întoarse la locul său şi căzu pe gânduri. 
Alungase orice disperare din suflet. Analiza 
situaţia geenilor ca o persoană din afară. Nu era 
totul pierdut. O parte din populaţie va 
supravieţui şi va lua viaţa de la capăt. Va fi greu 
de reconstruit civilizaţia modernă cu care 
veniseră. Nu era însă imposibil. Un efort de 
câteva zeci de ani... în această stare de spirit, îl 
găsi telefonului lui Omogo. Imperatorul negru 
era, după glas, puternic şocat: 

— Zaris, ne prăbuşim fără scăpare... 

— Nu dispera. Omogo! Şi noi am suferit un 
atac nuclear. Ne vom reface, omule. 

— Poate, voi. Supuşii mei mor pe capete. 
Inamicii ne-au lovit depozitul de arme biologice. 

— Ce grozăvie! scăpă Zaris o expresie pe care 
n-ar fi folosit-o în mod normal. 

— Grozăvie e puţin spus. Întregul meu neam 
va muri, Zaris. 

— Mobilizează-ţi  farmaciştii şi doctorii, să 
creeze antidoturi! îi porunci alcorul. Injectează 
toată populaţia şi ţine-o izolată în adăposturi! 
Jungla vă va salva. 


— Aş vrea eu... Mulţumesc pentru încurajare! 

Legătura se întrerupse şi Zaris se trezi 
murmurând: 

— Şi oamenii vor cunoaşte boli cumplite... 

— Ce fel de boli? tresări Deira. 

— Cumplite. Arsenalul biologic al lui Omogo a 
fost distrus. Microbii se răspândesc deja în 
atmosferă. 

— Poate rămân pe plan local. 

— Rotaţia Geei îi va împrăştia pretutindeni. 
Vânturile, curenţii de aer... toate grăbesc 
dispersarea lor. 

— Vor ajunge şi la noi? 

— Da. Acum ştiu ce înseamnă dezastru. Vă 
rog să mă lăsaţi să gândesc! 

Guvernatorul alcor se retrase către capătul 
refugiului, în întuneric. Rămase acolo până 
seara târziu, numai cu sine însuşi. Când reveni 
între rachetişti şi membrii familiei, arăta obosit 
dar calm. Îi anunţă cu glas blând: 

— Nu e pierdut totul. Putem supravieţui 
dezastrului. Apoi, ne putem ridica din nou la 
nivelul de civilizaţie deja atins. Curaj! 

Noaptea, dormi pe o simplă saltea, cu Moira în 
braţe, s-o încălzească. Loviturile nucleare 
distruseseră centralele electrice iar generatorul 
rachetiştilor furniza un curent slab, numai cât să 
lumineze şi să încălzească superficial grota. 
Dimineața, se trezi mohorât şi merse direct la 
indicatorul de radiații. Îl privi nemulțumit, de 


parcă aparatul ar fi fost vinovat că arăta un 
nivel de radiaţii ucigător. În timpul zilei, Zaris 
schimbă câteva mesaje cu ceilalţi lideri varangi. 
Toţi se aflau în situaţii similare. Aşteptau în 
adăposturi să scadă nivelul de radiaţii. Nu 
aveau informaţii de afară, de la rovii rămaşi în 
păduri şi prin grote naturale. Kiras, şeful 
jeranilor, îi prezentă un tablou îngrozitor. 
Populaţia şi vitele muriseră pe capete. Pomii 
păliseră iar recoltele luaseră foc. Până şi iarba 
era pârjolită. El se întreba cât va mai trăi, 
deoarece fusese surprins înafara adăpostului... 

Zaris nu reuşi să mănânce nimic în timpul 
zilei. Stătea pe gânduri şi cugeta la soarta 
coloniei geene. Fuseseră ghinionişti când îşi 
stabiliseră patria lor în preajma răzbunătorilor 
gasteri. E drept că erau disperaţi şi Geea li se 
prezentase ca o izbăvire, dar... Vegherii îi 
avertizaseră că galaxia era dominată de 
civilizaţii războinice. Abia acum le înţelegea 
fuga din această lume, către un tărâm cât mai 
îndepărtat. 

În timpul nopţii, Geea începu să se cutremure 
puternic. Zaris sări în picioare, cu mintea 
limpede. Încerca să înţeleagă ce se întâmpla. 
Erau din nou atacați? Ilnamicii foloseau o nouă 
armă? Cutremurul se opri după câteva minute. 
Curând, însă, o nouă replică le mişcă pământul 
de sub picioare. Muntele se mişca ca o frunză-n 
vânt. 


— Cutremur, rosti Zaris cu voce răguşită. 
Bombardamentele nucleare au mişcat plăcile 
tectonice şi au declanşat vulcanii. 

— Şi ce urmează? întrebă Oanes, curiosul 
familiei. 

— S-ar putea să urmeze ceva teribil, băiete. 

— Adică? 

— S-ar putea schimba relaţiile dintre uscat şi 
apă. O parte din scoarţa Geei se va scufunda în 
apele oceanului planetar. În locul de ciocnire a 
plăcilor tectonice, se vor ridica noi porţiuni de 
uscat. Poate chiar munţi. 

— Şi la noi? întrebă Lena tremurând. 

— Poate că şi la noi. Geea e o planetă tânără, 
cu multă magmă fierbinte în interiorul nucleului. 

— Ne vom prăpădi? 

— În niciun caz! negă Zaris, să le menţină 
moralul ridicat. Avem naveta. Putem zbura cu 
ea până întâlnim uscat stabil. Nu vă faceţi griji! 

Incurajările sale fură contrazise de un nou 
cutremur şi mai puternic. Aşchii de stâncă 
săreau din pereţii grotei. Vuietul prelung şi 
înfundat al planetei ţinu minute în şir. 
Cutremurele se repetară toată noaptea, la 
intervale aproape regulate. Ceva neobişnuit se 
întâmpla în măruntaiele Geei. Refugiații reuşiră 
să aţipească abia în zori, când planeta se linişti. 

x 

Zilele treceau şi nivelul de radiaţie nu scădea. 

Acelaşi lucru se întâmpla şi în refugiile celorlalţi 


varangi, şi ale veganilor. Shangii, sirusanii şi 
orionii avuseseră parte de ploi torențiale, în 
urma cărora norul radioactiv mai scăzuse în 
intensitate. Kobizii nu răspundeau deloc la apel. 
Zaris se temea că îi înghiţise oceanul, pe 
continentul lor subţire şi jos, înconjurat de apă. 
Niciun post de televiziune nu funcţiona. Doar 
shangii, sirusanii şi orionii, favorizați de o climă 
caldă, se puteau pregăti de activităţi de 
refacere. Varangii şi puţinii jerani supraviețuitori 
trebuiau să treacă de o iarnă grea, în adăposturi 
prost încălzite, cu generatoare minuscule. 
Veganii  anunţaseră pierderi masive de 
populaţie, fapt pentru care erau decişi să 
rămână în adăposturi câteva luni. Ei, cei mai 
rasaţi humanoizi din Alianţă, se dovediseră cel 
mai puţin rezistenți la agresiunea radioactivă. 
Despre rovi nu se cunoştea nimic. 

Zilele treceau, se prefăceau în săptămâni şi 
ploile nu mai veneau. Zaris măsura peştera cu 
paşi largi, cât era ziua de lungă. Nu mai avea 
stare. Voia să vadă cu ochii săi ce se alesese din 
planeta sa. Voia informaţii pe care să poată ţese 
un nou vis. Radiația se încăpăţâna să rămână 
ridicată. Mult prea ridicată pentru a risca o 
incursiune în exterior. Era în joc nu numai viaţa 
lui. Vieţile celor dragi şi ale rachetiştilor puteau 
fi secerate de o greşeală de-a sa. Guvernatorul 
alcor îşi înăbuşea sentimentul de neputinţă şi 
nerăbdare, făcând planuri. Toate erau însă 


numai simple ipoteze. Nu ştia nimic sigur 
despre situaţia de afară. 

În fine, în a doua jumătate a toamnei, ploile 
începură să curgă. Ploua de câteva zile, des şi 
rece, ca în prag de iarnă. Zaris urmărea 
indicatorul de radiaţie cu inima bătând de 
emoție. Radiația scădea. Particulele radioactive 
erau antrenate de picăturile de ploaie. Unele 
pătrundeau în pământ, odată cu apa. 
Majoritatea însă se scurgeau în pâraie şi râuri, 
călătorind către mare şi ocean. Acolo, în imensa 
cantitate de apă, se diluau şi-şi scădeau puterea 
distructivă. Vom trece şi de această încercare, 
se autosugestiona Zaris. 

Când ploile încetară, guvernatorul alcor îşi 
începu pregătirile de incursiune. Nu îndrăzni să- 
şi ia cu el familia. Se echipă într-un costum de 
protecţie din stocul rachetiştilor şi-şi scoase 
naveta afară din hangar. Soarele strălucea palid 
şi rece. Zaris decolă şi porni la joasă înălţime 
către sud-est. intenţiona să ajungă în fosta 
capitală Tamira, să afle informaţii de la oamenii 
de încredere. Pe drum, începu să realizeze 
proporţiile dezastrului. Întâlni mii de stârvuri de 
animale în descompunere ori numai oase. 
Fiarele de pradă se hrăniseră, dar se şi 
contaminaseră. Probabil, agonizau prin păduri. 
Cadavrele rovilor, adunate în grămezi, aşa cum 
îi prinseseră loviturile nucleare, se 
descompuneau. Păşunile erau gălbui, căci iarba 


fusese pârjolită. Frunzele şi fructele căzuseră de 
pe pomii de toamnă, într-un covor gros, prin 
livezi. Prin viile golaşe de frunze, atârnau 
ciorchini de struguri stafidiţi. Doar câteva păsări 
mai săgetau prin văzduhul curăţat de apă. O 
linişte de mormânt se întinsese peste zona 
rurală a Alcoriei. 

Nu zări nici un singur om viu printre ruinele 
survolate. Destule cadavre se descompuneau 
însă, la vedere, în cele mai neobişnuite locuri. 
Toţi erau alcori şi au murit, gândi Zaris cu inima 
strânsă. Câţi or mai fi rămas în viaţă? Mormanul 
de ruine care fusese cândva o mândră capitală 
îl întâmpină tăcut ca un mormânt. Guvernatorul 
alcor ateriză în fosta piaţă din faţa ruinelor 
palatului său. Riscă o scurtă cercetare a 
ruinelor. Nimeni nu era în adăpostul din care ei 
porniseră la luptă. Toţi plecaseră la familiile lor, 
în adăposturi. Câteva cadavre descărnate îi 
apărură în cale. Recunoscu trupul firav al 
prizonierului gaster şi răsuflă uşurat. Nu era 
imun la radiaţie. Aceasta însemna că inamicii nu 
vor reveni prea curând pe Geea. 

Zaris ieşi în stradă şi rămase nehotărât. 
Tăcerea de mormânt îl împresura din toate 
părţile. Nu avea de la cine obţine informaţii. Toţi 
se îngropaseră în adăposturi pentru multă 
vreme. Nu avea rost să-i caute pe sub ruine, să-i 
deranjeze din viaţa lor. Ei aveau măcar speranţa 
că, mai târziu, vor putea să-şi reia viaţa 


normală. Se întoarse la navetă, îşi şterse cu 
grijă picioarele cu o lavetă înmuiată într-un 
decontaminant şi urcă la bord. Decolă şi porni 
direct către nord-vest, spre refugiul din munţi. 
Trebuia să-şi adune toată răbdarea de care era 
în stare, pentru a trece de iarnă. Primăvara 
putea fi o speranţă. Urma de văzut cum se va 
comporta vegetația şi ce animale mai 
rezistaseră... Nu mai aruncă nicio privire către 
sol. Era sătul de câtă moarte văzuse. Voia să 
mai poată crede, să mai poată spera... 

Ajuns pe platoul din faţa refugiului, îşi lăsă 
naveta afară, din precauţie. Nu voia să ducă în 
interior niciun fir de material radioactiv. Când 
intră în grotă, câteva zeci de priviri întrebătoare 
îl întâmpinară. 

— Ne aşteaptă o iarnă grea, îi vesti el, căci nu 
voia să vorbească despre cele văzute. Trebuie 
să ne pregătim pentru geruri straşnice. Putem 
face focul cu lemne de afară, din pădure. 

— Dar ce-ai văzut în oraş? îl întrebă copila cea 
mică, Moira. 

— Oameni ca şi noi, minţi el. Stau în 
adăposturi şi aşteaptă să vină primăvara. 

Niciun adult nu-l întrebă nimic. Înţeleseseră că 
văzuse lucruri oribile, despre care nu voia să 
vorbească. 

x 

Prima zăpadă îi prinse pe refugiaţi ceva mai 

pregătiţi să înfrunte frigul. Scobiseră o vatră de 


foc cu horn şi adunaseră mai multe lemne pe 
platoul din faţă. Erau pregătiţi să le introducă în 
cantităţi mici, cât să ardă o zi, pentru a nu ridica 
nivelul de radiaţie din interior. Aveau căldură, 
hrană şi apă. Puteau rezista până în primăvară. 
Seara, se adunau în jurul focului şi discutau pe 
îndelete, să-şi omoare timpul. Depănau amintiri 
din vremurile bune şi făceau planuri timide 
pentru viitor. Cel mai adesea, Zaris tăcea, cu 
privirile pierdute în flăcările vioaie. Nu 
îndrăznea să mai spere prea mult, pentru a nu 
suferi dezamăgiri.  Învăţase să lase 
evenimentele vieţii să curgă de la sine. Nu era 
încă un înfrânt, dar nimic din rebelul de altă 
dată nu mai putea fi ghicit în persoana sa. 

În unele nopţi, auzeau lupii urlând chiar la uşa 
adăpostului. Aceasta îi bucura teribil. Dacă 
fiarele supravieţuiseră, oamenii de ce ar fi fost 
mai prejos? Într-o zi friguroasă, un jeran 
aproape îngheţat căzu la poarta lor. Avea faţa 
acoperită de răni purulente şi trupul acoperit cu 
un soi de veşmânt din piei de animale. Îi privea 
rugător, cu ochi aproape umani. Nu putea fi 
periculos, aşa că îl duseră în adăpost. Deira şi 
Lena se ocupară de tratarea rănilor sale iar 
Zaris încercă să-i afle aventura. Jeranul nu 
cunoştea însă limba alcoră iar nimeni dintre ei 
nu putea conversa în dialectul jeran. Se 
cunoştea că bietul om pribegise mult, prin codri, 
în luptă dreaptă cu fiarele. Singurele lui arme 


erau o secure şi un cuţit. După aproape două 
luni de şedere, jeranul scoase primele cuvinte în 
limba alcoră. Erau cuvinte simple, din cele 
folosite zilnic de alcorii din refugiu. Încerca să 
explice nenorocirea care se abătuse asupra lui 
şi nu reuşea. Rănile de pe faţă i se cicatrizaseră 
şi-i dădeau o înfăţişare fioroasă. Zaris se bucura 
însă că medicamentele create din timp de pace 
se dovediseră eficiente pentru tratarea plăgilor 
radioactive. 

Primăvara înainta greu, cu încălziri şi răciri 
succesive. Printre zăpezile de pe culmea 
muntoasă, apărură primele petece de iarbă şi 
plante perene. Zaris le studie cu aviditate şi 
descoperi că nu păreau cu nimic afectate de 
radioactivitate. Dacă vegetaţia învie, vom învia 
și noi, îşi spuse el. Avem o bază de plecare şi 
suficienţi oameni pentru a reconstrui Alcoria. Nu 
era însă deloc sigur de cuvântul suficienţi. Nu-şi 
putea face o părere despre numărul 
supravieţuitorilor. Tocmai din această cauză, se 
grăbea să părăsească refugiul pentru a se 
întoarce în Tamira. Numai grija pentru 
sănătatea copiilor îl mai ţinea pe loc. 

Când primăvara puse stăpânire pe plaiul 
muntos, Zaris îşi adună familia în navetă şi-şi 
luă rămas bun de la rachetişti. Le promise că va 
trimite cât de curând o navetă după ei, apoi 
decolă. Porni în jos, pe firul apei, la mică 
înălţime, să poată observa totul. Vegetaţia îşi 


revenea splendid. Prin livezi, se zăreau pomi 
uscați, însă destui gemeau de floare. Nimeni nu 
se ocupa de ei şi acesta era un semn prost. 
Insemna că rovii fuseseră afectaţi în totalitate 
sau, în cel mai bun caz, în proporţie de masă. 
Cârduri neregulate de animale domestice 
rătăceau pe pajişti. Fapt îmbucurător, multe 
aveau pui. Când însă Zaris observă un miel cu 
două capete şi un vițel cu cinci picioare, înţelese 
că şi animalele supraviețuitoare erau iradiate 
mai mult sau mai puţin. Important însă era că 
supravieţuiseră în sălbăticie şi se înmulţiseră. 
Savanţii le puteau vindeca. 

Când survolă ruinele fostelor oraşe, observă 
oameni izolaţi rătăcind fără rost. Se cunoştea că 
nimeni nu-i organiza şi nu le dădea vreun scop 
în viaţă. Nu opri însă. Renaşterea alcoră trebuia 
să înceapă din Tamira. 

La vederea oraşului drag, Zaris simţi că 
întinerea şi o nouă energie îl cuprindea. Se 
simţea din nou în stare să ridice totul din mine. 
Ateriză în piaţa din faţa fostului palat 
guvernamental şi salută cei câţiva oameni aflaţi 
în preajmă. Aceştia tresăriră şi se adunară iute 
în jurul său. Mulţi aveau plăgi de radiaţie vizibile 
sau bandajate. Toţi erau palizi şi slăbiţi, semn 
că radiaţiile pătrunseseră până în adăposturi. 

Zaris trecu cu vederea aceste inconveniente. 
Le ţinu o scurtă cuvântare, asigurându-i că vor 
reveni la viaţă normală, în câţiva ani. Pentru 


început, le promise că va ridica urgent un spital, 
în care să fie îngrijiţi cei bolnavi şi prea slăbiţi să 
muncească. Încheie rugându-i să anunţe din om 
în om că revenise la post şi-i convoca pe toţi 
alcorii valizi la palat, a doua zi, la ora zece. Nu-i 
chemase imediat, deoarece voia să-şi facă o 
părere cât mai exactă despre situaţia 
populaţiei, a stocurilor de alimente şi a surselor 
de energie electrică. Deja, avea un plan în cap 
şi începuse să-l completeze cu informaţiile 
culese la faţa locului. 

Întreaga familie munci toată după amiaza 
pentru amenajarea subsolului casei ca locuinţă. 
Făcură curăţenie şi decontaminară fiecare 
obiect din adăpost. După aceasta, aleseră 
resturi de mobilier încă folosibile şi-şi amenajară 
locuri de dormit. Puteau rezista şi în această 
formulă o vreme. Grădina îi uimise, de cum o 
văzuseră. larba, florile şi pomii nu păreau deloc 
atinşi de pârjol. În serile de vară, puteau dormi 
şi afară. Entuziasmul lor nu era însă deloc 
contagios. Câţiva alcori trecură să-i vadă, 
schimbară saluturi şi cam atât. Nimeni nu se 
grăbea să părăsească adăposturile. 

x 


Senzaţia de dezastru iremediabil se accentuă 
în inima lui Zaris când văzu starea alcorilor care 
se prezentaseră la sfat. Mai puţin de o mie de 
persoane slăbite ca nişte umbre şi multe cu 
plăgi vizibile îl ascultau cu feţe posomorâte. Se 


vedea clar că nu mai credeau în nimic bun şi nu 
mai aşteptau nicio revenire la viaţă. Moartea îşi 
pusese amprenta până şi pe chipurile copiilor. 
Zaris îşi înfrânse amarul şi vorbi din inimă: 

— Dragi alcori, un inamic deosebit de crud ne- 
a lovit fără milă. Am reuşit să-l învingem, cu 
mari pierderi. El s-a răzbunat, lovindu-ne cu 
arma atomică. Mai mult de atât nu ne mai poate 
face. Foarte probabil, agresorii gasteri nu vor 
mai reveni la Geea, sute de ani în viitor. 

— Şi ce folos? îl interpelă cineva din mulţime. 
Noi vom fi morţi cu toţii. 

— Veţi trăi. Avem medicamente, avem 
medici... 

— Bolile noastre sunt incurabile, hârâi aceeaşi 
voce. Vom muri. 

— Ba veţi trăi! îl contrazise Zaris ferm. 

— lţi dă mâna să vorbeşti. Tu ai fugit departe 
de cataclism şi nu te-a atins radiaţia. 

Zaris rămase stupefiat. Boala produsese 
mutații cumplite în firile oamenilor. O insultă de 
tipul celei auzite nu mai înghiţise niciodată. Îşi 
păstră calmul şi continuă: 

— Eu am fost surprins cu familia în câmp 
deschis. Ne-am refugiat în munţi, la rachetişti. 
Suntem sănătoşi pentru că am respectat 
întocmai regulile de apărare împotriva radiaţiei. 

— Şi pentru că n-aţi fost în preajma focarului 
de explozie, rosti aceeaşi voce cârcotaşă. 

— Asta nu are importanţă. Important e ce vom 


face pentru însănătoşirea populaţiei şi refacerea 
vieţii civilizate. Am nevoie de specialişti să 
repunem în funcţiune uzina electrică. Am nevoie 
de constructori, să ridicăm un spital pentru cei 
bolnavi. Cine se oferă voluntar, să lucreze 
alături de mine şi de familia mea? 

— Toţi suntem muribunzi, omule, nu înţelegi? 
îi replică alt alcor. 

— Cine se simte în stare să mai pună umărul 
la treabă să rămână pe loc! Ceilalţi, vă rog să 
părăsiţi piaţa şi să aşteptaţi vizitele medicilor! 
Toţi vă veţi însănătoşi. 

În piaţă rămaseră mai puţin de o sută de 
persoane. Zaris îi chestionă rapid asupra 
specialităţii, apoi îi împărţi în trei echipe. Cei cu 
pregătire medicală fură trimişi la Deira, pentru 
instruire şi tratament medical. Ei urmau să 
participe la învierea celor prea slăbiţi şi grav 
bolnavi. O echipă de electronişti şi energeticieni 
plecă spre ruinele uzinei electrice, s-o repună în 
funcţiune. În fine, câţiva arhitecţi şi constructori 
trebuiau să ridice un spital, cât de rudimentar, 
pentru cei foarte grav bolnavi. Zaris rămase cu 
ei, deoarece se simţea nevoia de forţă de 
muncă brută şi el era cel mai în putere. 

Încă din prima zi de muncă, Zaris înţelese că 
toţi locuitorii oraşului erau mai mult sau mai 
puţin bolnavi. Vlaga îi părăsise, oboseau repede 
şi se mişcau fără chef. Nici exemplul său 
personal nu produse vreun efect. Bolnavii 


deveniseră irascibili şi egoişti. Trebuiau trataţi 
serios, cât mai urgent posibil. Ca tare, îşi 
concentră eforturile pentru dezgroparea de sub 
ruine a depozitului de medicamente. Le scoase 
şi le cără cu spatele, împreună cu câţiva 
voluntari, la bunkerul de sub fostul palat, unde 
se instalase spitalul provizoriu. Deira şi câţiva 
medici valizi plecară din casă în casă, să le 
împartă. În lipsa ei, soţul amenajă vreo douăzeci 
de locuri de zăcut, pentru cei foarte grav 
bolnavi. Seara, căzu frânt, fără să mănânce. 

Dimineaţa, guvernatorul  alcor se trezi 
nemulţumit. | se părea că nu făcuse nimic. Se 
prezentă la locul proiectatului spital şi începu să 
aleagă piatra folosită în acest scop. 
Constructorii căutau praful de mortar în ruinele 
fostului lor depozit de materiale de construcţie. 
Zaris îi împinse din spate să zidească primele 
pietre pe temelia neatinsă a unei vile mai mari. 
Voia ca supraviețuitorii să observe că 
promisiunile se realizau şi să se mobilizeze 
pentru a se vindeca şi a munci. Credea din nou 
cu tărie că Alcoria avea un viitor. Când 
aterizaseră pe Geea, ei fuseseră mai puţin de o 
mie şi trei sute de bărbaţi, femei şi copii. După 
dezastru, rămăseseră în viaţă cel puţin zece mii 
de suflete, în toată Alcoria. Viaţa putea 
transforma această scânteie în flacără. Îi trebuia 
doar un impuls iniţial puternic. El se străduia să- 
| dea. 


În mai puţin de o lună, spitalul era gata. Nu 
strălucea de lux, dar putea găzdui circa o sută 
de bolnavi grav. Construcţia era mai grosolană 
decât fostele adăposturi pentru animale, 
deoarece fusese ridicată din materiale de 
adunătură. Era însă un pas înainte. Inginerii 
reuşiseră să repare generatorul din uzina 
electrică, astfel că energia ajungea la 
majoritatea  adăposturilor, prin cabluri de 
suprafaţă. Ar fi fost timpul ca tot mai mulţi 
alcori să se alăture efortului de ieşire din criză. 
Zaris trăi o profundă dezamăgire când, la 
chemarea sa, se prezentară şi mai puţine 
persoane decât prima dată. Alcorii prezenţi erau 
la fel de murdari, cu hainele rupte şi cu feţele 
împietrite de deznădejde, ca şi la primul 
contact. Guvernatorul se strădui să trezească o 
fărâmă de speranţă în ei, însă nu reuşi. Singura 
replică cât de cât edificatoare pentru moralul 
supravieţuitorilor a fost dată de un biofizician: 

— Zaris, ştim că suntem condamnaţi la 
moarte. Lasă-ne să murim liniştiţi! Numai o 
expediţie a Alianţei ne-ar mai putea salva. Cerul 
însă este pustiu şi gol... 

— Veţi trăi! repetă guvernatorul CU 
încăpățânare. De azi încolo, sunteţi obligaţi să 
vă treziţi la ora şapte. Imediat ce v-aţi trezit, vă 
spălaţi,_ vă  dezinfectaţi rănile şi luați 
medicamentate! Fiecare îşi înghite raţia de 
alimente şi iese afară, la o plimba e în natură! 


Cei care se simt în stare de muncă se prezintă 
la mine, să primească sarcini! În câteva zile, 
veţi primi haine decontaminate, din depozitul 
central. Să nu vă mai văd în zdrenţele astea! 
Sunteţi oameni moderni, nu nişte creaturi 
sălbatice. 

Nimeni nu-i răspunse la ordin. Erau prea 
slăbiţi sau prea nepăsători de soarta lor s-o mai 
facă. A doua zi, guvernatorul, împreună cu o 
grupă de voluntari, trecură din adăpost în 
adăpost, să culeagă bolnavii  deplasabili. 
Intâlniră situaţii şocante, care îi făcură pe cei 
mai slabi de înger să se îndoiască de rostul 
muncii lor. La multe adăposturi, morţii în 
descompunere zăceau chiar la intrare, abia 
târâţi afară. O femeie îşi ţinea fetiţa moartă 
lângă ea, pe podeaua murdară. Umbre 
scheletice ţipau la vederea luminii solare. Răni 
îngrozitoare supurau netratate, deşi bolnavii 
primiseră medicamente. Mulţi delirau despre 
salvarea din ceruri... 

Zaris şi voluntarii munciră câteva zile să 
transporte bolnavii la spital, să îngroape morii 
şi să facă ordine în adăposturi. Într-un refugiu 
de la marginea oraşului, Zaris îşi descoperi fiul, 
nora şi nepotul morţi. Ragnar cu Aida şi Gudur 
fuseseră surprinşi de explozie la ferma lor din 
câmpie. Instinctul îi mânase să se refugieze în 
oraş, unde îşi găsiseră sfârşitul. Guvernatorul 
alcor rămase tăcut lângă cadavrele lor, câteva 


minute. După aceea, le puse cu mâna lui în 
camion, pentru îngropare în afara oraşului. Ceva 
se rupsese în el, însă. Seara îi spuse Deirei: 

— Simt că am pierdut lupta cu destinul. 

— Acum, când treburile încep să meargă? se 
miră Deira. Eşti numai obosit şi dezamăgit, 
dragule. 

— Da, sunt obosit. Teribil de obosit. 

Se culcă, fără a-i spune soţiei de pierderea 
fiului cel mare şi-a familiei sale. Nu avea rost s-o 
întunece şi pe ea. 

În dimineaţa zilei următoare, Zaris îşi încărcă 
naveta cu medicamente, hrană concentrată şi 
haine pentru rovi.  Încredinţă conducerea 
treburilor unuia din voluntari, îi luă cu el pe 
Oanes şi Lena şi plecă spre adăpostul rovilor de 
pe malul fluviului. Schimbarea de mediu îl mai 
învioră puţin. Natura revenise rapid la viață, 
încât era greu să ghiceşti rănile de anul trecut. 
Livezile şi păşunile erau înverzite. O cireadă de 
vite mânată de un rov îl mişcă profund pe Zaris. 
lată că fiinţele astea inferioare reacţionează mai 
bine decât alcorii civilizaţi, gândi el. Pe măsură 
ce se apropia de satul rovilor, observă ogoare 
cultivate şi grădini de legume. Speranţa începu 
să prindă aripi. 

Ateriză în mijlocul satului şi cobori din navetă. 
Câteva zeci de rovi se grăbiră să-l înconjoare. 
Erau cam palizi şi zdrenţuiţi, dar foarte puţini 
prezentau plăgi de radiaţie. 


— V-am adus medicamente, haine şi alimente, 
anunţă el. 

— Mare prăpăd a fost, stăpâne, glăsui unul 
dintre rovi. Au murit mai mult de jumătate din 
colonia noastră. 

— Alcorii au avut pierderi şi mai mari, îi 
informă Zaris. Au fost mai aproape de centrul 
exploziei. Vreo mie mai trăiesc, dar mulţi sunt 
bolnavi. 

— Noi ne-am continuat treaba, continuă rovul. 
Eu sunt Meg şi am fost ales şef al comunităţii. 
Am curăţat câmpurile de stârvuri şi am cultivat 
ogoarele. Ne-am îngropat morţii... 

— Bine, Meg. Hai să descărcăm 
medicamentele! Lena se va ocupa de bolnavii 
voştri. Noi vom împărţi raţii de alimente 
concentrate şi haine noi fiecărui rov. 

— Dar noi avem alimente din recoltă, stăpâne. 

— Nu sunt sigur că sunt sănătoase, Meg. În 
orice caz, laptele şi legumele nu vă pot face mai 
mult rău decât bombardamentul nuclear. 

Toţi se apucară de treabă. Meg rămase lângă 
Zaris, informându-i despre evoluţia comunităţii 
de rovi. Supravieţuiseră mai mult de o mie, din 
care vreo şapte sute nu prezentau semne de 
boală. Stătuseră ascunşi în subsoluri, apoi 
făcuseră baie zilnic, în fluviu. Se 
decontaminaseră natural ori aveau o rezistenţă 
mai mare la radiaţia penetrantă. În timpul iernii, 
mai  zăcuseră. Odată cu primăvara, se 


organizaseră şi trecuseră la treabă. 

Seara, Zaris şi copiii plecară aproape 
entuziasmați de activitatea rovilor. Duceau cu ei 
lapte şi legume proaspete, pentru bolnavii din 
Tamira. Oamenii aveau nevoie de probe 
concrete ale revenirii la viaţă, pentru a crede în 
viitor. Zaris îşi făcea calcule, pe baza celor 
văzute. Dacă şi rovii din preajma celorlalte 
oraşe rezistaseră la fel de bine, putea folosi o 
forță de circa treizeci de mii de sclavi. Încă vreo 
zece-douăsprezece mii de alcori... Cam la atâta 
se redusese populaţia ţării sale. Nu erau chiar 
puţini. Puteau conta şi pe un spor demografic, 
după însănătoşirea completă a populaţiei. În 
vreo zece ani, vom incepe să trăim oarecum 
normal, raţiona Zaris. Cam în cincizeci de ani, 
am putea reface fermele, fabricile, uzinele, 
institutele... Poate chiar într-o sută, dar merită 
efortul. Începuse să viseze din nou, în ciuda 
rănilor care îi sângerau sufletul. 

A doua zi, câţiva voluntari începură să împartă 
lapte şi legume printre bolnavii din Tamira. 
Zaris trimise alţi cinci voluntari, cu aeromobile, 
să recupereze  rachetiştii din munţi. Erau 
aproape treizeci de femei şi bărbaţi valizi, 
capabili de muncă şi de procreere. Cam în astfel 
de termeni gândea guvernatorul alcor. Viaţa 
raţională trebuia salvată şi dezvoltată pe 
planetă. Se consultă telefonic şi cu ceilalţi 
guvernatori  varangi. Aceştia îi prezentară 


situaţii la fel de dezastruoase ca şi în Alcoria. 
Unii îşi pierduseră familiile sau erau bolnavi. 
Pretutindeni, varangii dovediseră o rezistenţă 
mai slabă decât a rovilor. Toţi încercau să-şi 
organizeze viaţa, cu mari eforturi şi cu rezultate 
foarte modeste. Erau într-un punct critic. 
Aşteptau o salvare din altă parte: de la o altă 
colonie, din Alianţă... Nu mai aveau destulă 
încredere în forţele proprii şi în posibilitatea 
revenirii la o viaţă normală. 

Zaris înţelese ce avea de făcut ca guvernator. 
În următoarele trei săptămâni, vizită toate 
comunităţile de alcori şi rovi din Alcoria. În 
fiecare loc, organiza lupta împotriva bolii de 
radiaţie, încuraja oamenii şi-i punea la muncă, 
să se ridice din nou la nivelul de fiinţe civilizate. 
Stabili un sistem de legături telefonice cu 
fiecare lider de comunitate, încât să se poată 
sprijini reciproc. Îi ajută pe cei mai loviți să-şi 
refacă navetele de transport, aeromobilele şi 
generatoarele electrice. Oriunde apărea, 
semăna speranţă şi încredere. Viaţa începuse să 
mişte în Alcoria. Nu însă destul de rapid, faţă de 
visele lui Zaris. El redevenise obsedat de creaţie 
şi muncă. Mai mult şi mai mult, şi mai mult... 

Către sfârşitul verii, Mikal veganul le propuse 
guvernatorilor valizi să se întâlnească ca de 
obicei, în Noul Hanab. Era o propunere menită 
să spargă izolarea dintre colonii şi să unească 
eforturile tuturor pentru refacerea vieţii distruse 


de agresiunea gasteră. Încă din timpul survolării 
teritoriului vegan, Zaris fu impresionat plăcut de 
activitatea confraţilor lor. Fermele de pe traseu 
erau refăcute iar în oraşe apăruseră primele 
case. Chiar şi câteva fabrici funcționau. Deci, cu 
bună organizare şi multă ambiţie, se poate, 
concluzionă el. 

Ateriză în faţa palatului guvernatorilor din 
Noul Hanab. Acesta fusese refăcut în condiţii 
mai modeste, dar era funcţional. Putea fi folosit 
şi ca spital ori ca sală de întruniri, de populaţia 
vegană. Zaris pătrunse în palat, salutând cu 
bucurie în suflet fiecare persoană cunoscută. 

Işi ocupă locul său la masa de consiliu şi 
începu să schimbe informaţii cu Roles aliothul. 
Bătrânul era bolnav şi nu numai din cauza 
radiaţiei.  Viruşii lui  Omogo, eliberaţi în 
atmosferă, începuseră să producă victime în 
rândul tuturor coloniştilor. Roles lupta din greu 
cu boala, dar nu se lăsa învins. 

Ca de obicei, Mikal veganul deschise lucrările 
consiliului guvernatorilor din colonii: 

— Fraţi şi surori, ne întâlnim în condiţii 
vitrege. Nu are rost să trecem în revistă 
suferinţele pe care le trăiesc populaţiile noastre, 
deoarece le cunoaşteţi cu toţii. Kobizii lipsesc de 
la adunare, deoarece au decăzut cumplit. După 
agresiunea nucleară, au fost loviți de cutremure 
şi de valuri uriaşe, care le-au înghiţit aproape 
jumătate de continent. Shangii au făcut câteva 


incursiuni pe teritoriul lor, însă nu au avut cu 
cine discuta. Regele Zigan e mort iar populaţia 
s-a împrăştiat în natură. Trăiesc ca sălbaticii, 
culegând fructe din pomi şi vânând animale. Au 
locuinţe improvizate din lut, crengi şi frunze. 
Sunt ca şi pierduţi pentru civilizaţia noastră. 

— Ar trebui să trimitem o misiune permanentă 
între ei, propuse Orejona. Stabilim un plan de 
recivilizare, pe care să-l aplice misiunea? 

— Întâi să ne salvăm propriile populaţii! o 
întrerupse Shang Di grosolan. Neamul meu 
moare de radiaţie şi alte boli. Nu mai avem nicio 
astronavă, să fugim din faţa dezastrului. 
Suntem legaţi de Geea şi trebuie să ne revenim. 
Kobizii, pentru mai târziu. 

Mikal trecu sub tăcere propunerea Orejonei şi 
continuă: 

— Specialiştii noştri au pus la punct un 
medicament complex, împotriva bolii de radiaţie 
şi a viruşilor din atmosferă. Acesta dezvoltă 
imunitatea, dar reduce alte caracteristici 
specifice nouă, nemuritorilor. În primul rând, ne 
reduce durata de viaţă şi capacitatea 
intelectuală. În compensație, ne dezvoltă forţa 
fizică şi rezistenţa la boli. Vă putem furniza 
cantităţi nelimitate din acest medicament. 

— Adică, vom redeveni sălbatici? se interesă 
Sen Kai. 

— Nu chiar sălbatici, răspunse Mikal. Mai puţin 
longevivi şi mai puţin inteligenţi. E un sacrificiu 


pe care noi, veganii, îl facem pentru 
supravieţuire. 

— Nu e mai uşor să vă metisaţi cu rovii? 
întrebă  Orejona. Noi am practicat această 
metisare încă din timpul zborului către Geea. 
Am obţinut metişi rezistenți la boli şi efort fizic, 
însă cu capacități intelectuale superioare 
rovilor. 

— Ce oroare! exclamă Gema megreza. 
Nemuritori combinaţi cu animale... 

— Eu vreau cel puţin o mie de rovi, pentru 
experienţă, ceru Shang Di. Dacă viaţa noastră 
poate continua prin metişi, de ce să nu folosim 
această oportunitate? 

— Şi eu vreau o mie de rovi, ceru Omogo. Voi 
metisa clasa inferioară, să fie mai rezistentă la 
eforturi şi boli. Noi ne putem permite să zacem, 
însă ei au multe treburi de făcut. 

Discuţia pe tema metisării rovilor luă avânt. 
Zaris îi puse capăt rapid, însă: 

— Vă pot da maxim zece mii de rovi. Câte o 
mie, pentru fiecare colonie. Am nevoie de 
restul, pentru muncile noastre. Alcorii abia îşi 
revin din lovitură. 

Oferta sa fu acceptată de toţi, cu excepţia 
megrezilor. Zaris pretinse însă ca fiecare să vină 
cu navetele, să-şi ia rovii. Aceasta ridică o nouă 
problemă: lipsa de navete. Nu se mai puteau 
construi astronave, datorită lipsei personalului 
calificat, dar navetele erau de necesitate 


stringentă.  Orejona se oferi să crească 
producţia de navete aer-apă şi să le livreze la 
preţuri moderate. Veganii prezentară şi ei un 
model de navetă de mari dimensiuni, pentru 
călătorii lungi şi transporturi grele. Varangii se 
angajară să reia producţia de aeromobile, 
pentru uzul tuturor cetăţenilor Geei. Shangii nu 
aveau niciun mijloc tehnic de oferit, deoarece 
lovitura principală îi pusese la pământ. Sen Kai 
promise însă că vor relua mineritul, furnizând 
galgor pentru toate navetele şi aeromobilele. 
Geenii făcuseră front comun în faţa dezastrului. 
Asperităţile dispăruseră. Se înțelegeau rapid şi 
săreau să se ajute unul pe altul. Toţi 
înţeleseseră că puteau reuşi numai împreună. 
x 


Zaris ajunse în Tamira după miezul nopții. Îşi 
lăsă naveta încărcată cu medicamentele vegane 
în fața fostului palat, în grija voluntarului de 
serviciu pe comandamentul de urgență. Porni 
Spre casă cu paşi moi, mai obosit decât de 
obicei. O găsi pe Deira în grădină, aşteptându-l. 
Luă loc lângă ea pe banca de piatră şi o informă 
cu cele decise de consiliul guvernatorilor. 

— Copiii mei nu se vor metisa cu rovii! 
exclamă ea indignată. Suntem produsul a 
miliarde de ani de evoluţie şi selecţie dirijată. 
Nu, mai bine morţi! 

— Şi eu gândesc la fel, o asigură Zaris. Voi 
permite însă alcorilor să se metiseze. Fiecare să 


decidă după conştiinţa proprie. 

— Nici medicamente nu le dau copiilor, îl 
anunţă Deira. Ce folos că vor trăi, dacă vor 
ajunge efemeri? Nu ne putem permite să 
stingem rasele noastre, Zaris! 

— În acest caz, nu vom lua nici noi 
medicamente, dragă. Vom înfrunta pericolul 
împreună, toată familia. 

— Aşa e bine, declară mândră vegana. Dă-le 
rovi celor care au cerut! Imparte 
medicamentele alcorilor care doresc să trăiască 
în orice condiţii! Nu-i minţi însă, Zaris! Spune-le 
exact ce efecte produc medicamentele! 

— Nu intenţionam să mint, iubito. Viaţa merită 
salvată numai dacă rămânem civilizaţi. Kobizii 
au decăzut în sânul naturii, în numai câteva 
luni. 

— Ei nici nu atinseseră nivelul nostru de 
civilizaţie, Zaris. Erau simpli sclavi ai draconilor. 
Un soi de rovi ceva mai evoluaţi. 

— Ne-am înţeles, draga mea. Ştim exact ce 
avem de făcut. Nici toţi corasialii tăi vegani nu 
acceptă metisarea şi folosirea medicamentelor. 
Vom păstra o rasă pură împreună cu ei. 

— Aşa e bine. Să mergem şi noi la culcare, 
căci mâine te aşteaptă noi eforturi! 

x 


În următoarea săptămână, Zaris livră rovii 
către coloniile care îşi trimiseră navetele şi 
împărţi medicamentele în rândul alcorilor. Mai 


mult de jumătate din populaţia Alcoriei refuză 
însă să se trateze cu medicamentul vegan. 
Ţineau prea mult la capacităţile lor intelectuale 
şi la viaţa lungă, câştigată prin selecţie de 
miliarde de ani. Niciun alcor nu acceptă 
metisarea cu rovii. Mândria de rasă superioară 
era deasupra dorinţei de a supravieţui în 
urmaşi. Ei se născuseră alcori şi doreau să aibă 
urmaşi din aceeaşi rasă. 

Viaţa din Alcoria se mai înviorase după 
ultimele măsuri şi veşti. Ideea că nu erau 
singurii suferinzi coaliză mulţi alcori în lupta 
pentru viață. Numărul voluntarilor care 
munceau pentru comunitate creştea în fiecare 
zi. Specialiştii lucrau la organizarea postului 
local de televiziune. Auziseră că al veganilor 
funcţiona deja şi nu voiau să rămână cu nimic 
mai prejos. Fiecare zi aducea câte un eveniment 
sau o veste îmbucurătoare. Zaris nu le putea 
recepționa, însă. De la o zi la alta, se simţea tot 
mai slăbit. Îşi ascundea starea faţă de soţie, să 
nu-i interzică activitatea. El voia să participe 
activ la ridicarea alcorilor din dezastru, către o 
nouă eră de civilizaţie. Era gata să plătească cu 
viaţa pentru acest vis. 


Agonie, speranţă, agonie... 


La începutul toamnei, Zaris căzu grav bolnav. 
Cu ultimele puteri, îl numi în locul său pe 


tânărul Alges şi anunţă vestea în toate 
comunităţile alcore. După aceasta, se prezentă 
la spital şi intră într-un lung coşmar fierbinte şi 
roşu. Atât simţea şi vedea el. Medicii luptau din 
răsputeri să-i salveze viaţa, însă întâlneau un 
inamic foarte perfid, ce nu se lăsa cunoscut. Nu 
era boala de radiaţie. Erau viruşii de luptă pe 
care Zaris îi luase de la Roles aliothul, în scurta 
lor întâlnire. Câteva zile după el, întreaga sa 
familie se prezentă sfârşită la spital. Deira şi 
copiii aveau aceleaşi simptome. Doctorii 
împărţiră clădirea spitalului în două, deoarece 
bănuiau că boala familiei Zaris era contagioasă. 
Într-adevăr, destul de curând şi alţi alcori fură 
internaţi cu aceeaşi boală. Pielea li se înroşea şi 
crăpa, lăsând un lichid urât mirositor, de culoare 
verzuie, să curgă din răni. Temperatura se ridica 
spre febră continuă, astfel că bolnavii erau 
inconştienţi o mare parte din timp. 

Abia către miezul iernii, biochimiştii găsiră 
antidotul pentru virusul ucigaş. Îl aplicară cu 
succes şi treziră la viaţă sute de bolnavi din 
întreaga  Alcorie. Pentru mulţi, descoperirea 
venea prea târziu. Printre cei decedați înainte 
de descoperire, se numărau Deira şi Mirad. 
Această cumplită veste îl lovi pe Zaris din prima 
zi de convalescenţă. Viteazul alcor rămase mut 
pentru mult timp. Când îşi reveni din şoc, şopti 
numai pentru el: 

— Agonizăm dar nu trăim. Viaţa noastră a 


devenit o agonie... 

Pentru început, ceru să-şi vadă copiii. Lena, 
Oanes şi Moira zăceau plini de răni, dar 
respirau. Medicii îl asigurară că vor trăi. Zaris 
privea trupurile chinuite de boală cu ochii goi. 
Viaţa i se părea din ce în ce mai mult o agonie. 
Se informă de la Alges despre ce se întâmplase 
în timpul bolii sale. Veştile nu erau deloc bune. 
Câteva mii de alcori muriseră de bolile produse 
de viruşi. Niciunul dintre cei vaccinaţi cu 
medicamentul vegan nu căzuse, însă. La fel, 
rovii păreau imuni la viruşi. Dacă ne stingem şi 
noi, ultimii varangi-alcori, continentul nostru va 
fi locuit de sălbatici, gândi Zaris cu mânie 
împotriva sorții potrivnice. Cât de mult se poate 
sălbătici un alcor tratat cu medicamentul vegan, 
oare? Alcorii mei să ajungă simpli lucrători în 
fabrici şi agricultori? Blestemat destin! Cumplită 
soartă! 

Aproape de anul nou, Zaris ieşi din spital 
împreună cu fiica cea mică, Moira. Ceilalţi doi 
copii, Lena şi Oanes, mai necesitau tratamente 
de câteva săptămâni. Cei doi se întoarseră în 
adăpostul lor dezinfectat de voluntari şi se 
apucară de făcut ordine. Moira voia să ştie ce se 
întâmplase cu mama şi frăţiorul ei mai mare. 
Nici Zaris nu ştia ce să creadă, aş că îi spuse la 
întâmplare: 

— Ei au plecat într-o lume mai bună şi mai 
sigură decât asta, micuţo. 


— La bunicul Incer, în Vega? 

— Da, ei au plecat în cer, la bunicul vostru. 

— Mi-e dor de mama. Vreau să plecăm şi noi 
în cer. 

— Încă nu se poate, iubita mea. Mai târziu, 
peste câţiva ani... 

Fetiţa nu mai comentă nimic. Boala o 
maturizase devreme. Cresc copiii, gândi Zaris. 
Cresc şi nu ştiu ce viitor vor avea. Lena ar trebui 
să se mărite... E timpul ca Oanes să meargă la o 
facultate, dar de unde? Moira nu mai are 
şcoală... Grijile pentru copii îl măcinau pe 
nesimţite. Se simţea deja bătrân şi neîmplinit. 
Un început de regret după lumile Alianţei se 
strecurase în sufletul său. 

De anul nou, Zaris ieşi cu Moira în stradă, să 
simtă pulsul alcorilor. Aproape toţi 
supraviețuitorii îşi părăsiseră adăposturile, să 
nu se simtă singuri. Câteva bidoane de vin din 
producţia anilor trecuţi treceau din mâna în 
mână. Alcorii încercau să se înveselească. 
Zadarnic, însă. Zaris citea în minţile lor ca într-o 
carte deschisă. Era o petrecere tristă, însoţită 
de teama zilei de mâine. Alcorii începuseră să 
simtă ca muritorii obişnuiţi. Aproape ca rovii. 

În primăvară, Zaris descoperi că o musculiţă 
atinsese proporţii gigantice faţă de specia ei. O 
urmări un timp, apoi căută un loc însorit, în care 
obişnuiau să se adune şopârlele verzi aduse din 
lumea vegană. Constată că şi acestea îşi 


măriseră talia de câteva ori. O neagră 
presimţire îl străfulgeră. Formă numărul lui 
Shang Di şi aşteptă ca imperatorul să-i 
răspundă. În locul lui, apăru figura lui Sen Kai. 

— Shang Di a murit, Zaris, îl anunţă acesta. Te 
pot ajuta cu ceva? 

— Observ mutații genetice în lumea animală. 
Voi? 

— Şi noi. Reptilele au crescut de câteva ori în 
volum. Se pare că le prieşte radiaţia. Elefanții şi- 
au dublat trupurile... E bine că avem mai multă 
carne. 

— Sen Kai, nu te bucura! Un proces 
necontrolabil s-a declanşat în natură. Poate 
deveni periculos. 

Shangul ridică nepăsător din umeri şi închise. 
Zaris îşi continuă cercetările, însă. Apelă şi la 
biologi calificaţi. 

Aceştia îl informară că numai o parte din 
vegetale şi animale îşi modificaseră programul 
genetic sub influenţa radiaţiei. Era un proces 
încă în studiu, deoarece nu descoperiseră 
regulile după care se produceau mutaţiile. Zaris 
le mulţumi, apoi căzu pe gânduri. Rațiunea 
începu să-l critice. Se ocupa de problemele 
altora, în loc să le rezolve pe ale sale. Luă 
hotărârea să-i înveţe pe Moira şi Oanes tot ce 
cunoştea el, în câţiva ani şi trecu la treabă. Lena 
avea deja calificarea de medic, aşa că o lăsă pe 
drumul ei. În fiecare seară, Zaris le vorbea celor 


doi copii mai mici despre tot ce-şi amintea din 
studiile sale. Le răspundea pe îndelete la 
întrebări, să fie sigur că înțelegeau corect lumea 
în care trăiau. În restul timpului, munceau la 
repararea casei lor. Sperau s-o termine până în 
iarnă, să nu mai fie obligaţi să trăiască 
înghesuiți în adăpostul strâmt. 

Către mijlocul verii, Lena îi anunţă că se va 
muta la soţul ei. 

— E mutant? întrebă Zaris instinctiv. 

— E un alcor care a luat medicamentul vegan, 
tată, îl contrazise Lena. Măcar e sănătos şi 
munceşte bine. 

— ÎI cunosc? 

— Posibil. Biologul Gove îţi spune ceva? 

— E un bărbat de nădejde, fata mea. Să fiţi 
fericiţi! 

— Fericirea e un lucru relativ în această lume 
nesigură, tată. Vom trăi frumos, vom face copii 
aproape alcori... 

— Alcoro-vegani, o corectă Zaris în mod 
automat. Mama ta a fost vegană. Zestrea ei 
genetică e foarte puternică. 

— Dacă tu vrei să le spui aşa... 

După mutarea Lenei la casa soţului ei, Zaris îşi 
făcu obiceiul să plece în excursie, cu cei doi 
copii mai mici, în fiecare zi liberă. Vizită rând pe 
rând comunităţile alcore cunoscute anterior. 
Oamenii îl primeau cu bunăvoință, deoarece 
încă îl considerau guvernator. Alges nu prea 


avea mână de conducător gospodar. În multe 
locuri, culturile se sălbăticeau din lipsă de 
maşini agricole şi de rovi calificaţi. O singură 
fabrică de alimente conservate intrase în 
funcţiune. Prea puţin faţă de necesarul de 
alimente al populaţiei, după terminarea raţiilor 
de supravieţuire. Alcorii începeau să depindă 
prea mult de darurile naturii şi asta nu era bine. 
Nu se mai produceau ploi artificiale iar irigaţiile 
acopereau suprafeţe mai mici. Oamenii se 
învăţaseră să muncească mai puţin şi asta îl 
deranja teribil pe Zaris. 

După o astfel de vizită, Zaris se prezentă la 
palatul refăcut al guvernatorului. Îi spuse lui 
Alges tot ce-l durea, fără niciun fel de 
menajamente. Tânărul îl ascultă politicos, apoi îi 
răspunse la fel de deschis: 

— Oamenii trebuie să se odihnească şi să se 
refacă după suferinţele îndurate, Zaris. Avem 
noroc că Geea e bogată. Producem mai multe 
alimente decât putem consuma. 

— Dar tineretul nu mai cunoaşte tehnologiile 
aduse de noi din lumile Alianţei. Nu mai învaţă 
ce ar trebui... Sunt în pericol de sălbăticire... 

__— Tineretul trăieşte liber, bătrâne Zaris. 
Invaţă şi munceşte numai cât este necesar. 

— Fabricile de maşini agricole şi aeromobile 
sunt în paragină... 

— Le vom pune în funcţiune anul viitor. Nu e 
nicio grabă. Bine că am scăpat de molimă şi 


populaţia creşte din nou. 

Zaris plecă din palatul guvernatorului cu un 
gust amar în gură. Unde era splendida obsesie 
pentru cunoaştere şi creaţie, specifică alcorilor? 
Unde era sentimentul răspunderii pentru viaţa 
generaţiilor viitoare? Alcorii se lăsau duşi de 
lene şi nepăsare, ca şi cum ar fi fost hipnotizaţi 
de un duh nevăzut. Nici jeranii nu-şi mai 
păstraseră obiceiurile impuse de alcori. Pe 
timpul vizitării lor, Zaris fusese uimit de 
sălbăticia în care ajunseseră să trăiască. Îşi 
construiseră case din piatră şi bârne, fără 
ferestre şi fără încălzire electrică. Vetrele de foc 
fumegau chiar în interiorul caselor. O singură 
fabrică de pânzeturi din in, cânepă şi lână mai 
funcţiona. In rest, jeranii depindeau de roadele 
fiecărui an. Reveniseră la obiceiurile străbunilor 
semisălbatici. 

Zaris era hotărât să nu cedeze în faţa valului 
de delăsare şi decădere. Apelă telefonic toţi 
guvernatorii varangi cunoscuţi. Majoritatea nu-i 
răspunseră. Muriseră ori se retrăseseră din 
funcţii. Noua generaţie privea mai uşuratic viaţa 
şi acţiona mai lent pentru refacerea obiectivelor 
industriale distruse de agresori. Se mulţumeau 
să-şi asigure strictul necesar unei vieţi liniştite, 
pe spatele rovilor din plantaţii şi ferme. Nici 
Mikal veganul nu mai era guvernator. Suferea 
de o boală necunoscută, țintuit la pat. Noul 
guvernator, Rafan, îi spuse clar că viaţa evolua 


în ritmurile normale. Nu putea extenua oamenii 
la munci inutile. Avea un program de redresare 
lăsat de Mikal şi-l aplica punct cu punct. Mai 
mult nu putea face. Shangii erau şi mai 
demoralizaţi decât alcorii. Sirusanii profitau de 
clima blândă şi natura darnică de pe continentul 
lor, pentru a munci mai puţin. Numai Orejona se 
ţinuse de cuvânt: producea şi livra navete 
submersibile şi arme uşoare. Îşi ţinea bine în 
mână supuşii, în ciuda vârstei înaintate. 

Zaris se dădu bătut. Îşi spuse că poate era el 
prea grăbit să revadă civilizaţia pe care o 
fondase pe Geea. Făcu un efort şi-şi termină 
casa. Nu era mare lucru, dar lui i se părea mai 
grozavă decât un palat. Avea geamuri 
recuperate din clădirile distruse şi sistem de 
încălzire electric. Fiecare copil dispunea de 
propria cameră. Aveau şi o sufragerie dotată cu 
holovizor, să poată urmări ştirile din Alcoria. 
Zaris îşi transformă sufrageria în sală de curs. 
Le predă celor doi copii, în continuare, 
cunoştinţe din amintiri şi din puținele 
înregistrări  videoholografice  scăpate din 
cataclism. Oanes vădea înclinații către tehnică 
iar Moira, către ştiinţele naturii. Seară după 
seară, Zaris şi copiii discutau până noaptea 
târziu. Alcorul se încăpăţâna să menţină copiii la 
cel mai înalt nivel de cunoaştere atins de 
civilizaţia lor. 

Toamna, toţi alcorii din oraşe trebuiră să 


participe la culesul roadelor de pe câmp, 
deoarece rovii erau depăşiţi de sarcini. O bună 
parte din recoltă fu strânsă manual, deoarece 
nu mai dispuneau de maşini adecvate. Oamenii 
nu păreau însă să acorde vreo importanţă 
acestui fapt. Culesul le producea plăcere şi prilej 
de distracţii. În fiecare seară, taberele de 
culegători răsunau de cântece şi strigăte. Viaţa 
se refăcea din resturi, însă nu în direcţia visată 
de Zaris. Ceva sălbatic şi străin se strecurase în 
firile alcorilor. Era chemarea ancestrală a omului 
sălbatic, copil al naturii. Nicio ştiinţă alcoră nu 
lămurise problema originii străbunilor sălbatici, 
din urmă cu câteva miliarde de ani. Zaris îşi 
bătea capul să dezlege această enigmă. In 
sinea lui, se temea că alcorii vor involua din nou 
la nivelul sălbatic, de copii ai naturii. O poziţie 
foarte periculoasă pentru viitor, gândea Zaris. 
x 

La căderea iernii, Zaris decise să facă o lungă 
călătorie de instruire a copiilor, prin țările calde. 
Îşi pregăti pe îndelete naveta şi o încărcă cu 
suficientă hrană concentrată. Alese cu grijă 
medicamentele de care ar fi putut avea nevoie. 
În final, scoase din refugiu o cutie mărişoară cu 
geeni de aur şi-i numără. Moira îl observă şi se 
interesă imediat: 

— Ce sunt aceştia? 

— Bani. 

— Şi ce faci cu ei? 


— Cumpărăm ce ne trebuie, în locurile în care 
se practică comerţul. 

— Cum cumpărăm? insistă fetiţa nevinovată. 

— Negociem cu cei care au lucrurile pe care le 
dorim noi. Ei vor cere mai multe monede iar noi 
vom oferi mai puţine. În final, vom ajunge la o 
înţelegere. Noi le dăm banii şi ei ne dau ceea ce 
dorim. 

— De ce atâta tevatură, când am putea lua ce 
dorim? 

— Pentru că, în alte ţări, bunurile nu sunt ale 
noastre. Fiecare vinde ce produce şi cumpără ce 
nu are. 

— E o prostie! 

Zaris o luă lângă el şi-i explică pe îndelete 
sistemul economic din ţările monarhiste. Moira 
asculta foarte atentă, să prindă fiecare detaliu. 
În final, spuse: 

— E foarte complicat de trăit în imperii. 

— Dar clima şi natura sunt încântătoare, îi 
spuse Zaris. Te vei simţi foarte bine. 

Oanes, mai evoluat, studia harta cu traseul 
excursiei. Tatăl îi promisese că-l va lăsa să 
piloteze naveta pe timpul călătoriei şi-l invitase 
să studieze toate civilizațiile de pe traseu. 
Înainte de a pleca, Zaris îi făcu o vizită 
guvernatorului Alges. Îl informă despre intenţia 
de a hoinări trei-patru luni prin lume şi-l întrebă 
dacă-i putea face vreun serviciu. Tânărul 
guvernator îl asigură că stăpânea bine situaţia 


de nivel mondial, astfel că nu avea nevoie de 
niciun fel de ajutor. Zaris citi o umbră de orgoliu 
prost direcționat în spusele succesorului său, 
însă nu comentă nimic. Era tânăr şi avea timp 
să înveţe din greşeli şi suferinţe, aşa cum 
învățase şi el. 

Cei trei porniră pe un viscol puternic, în 
direcţia sud, către ţara veganilor. Naveta luneca 
ca o nâlucă prin cerul plin de fulgi iar ei discutau 
despre îndepărtata lume vegană din Alianţă, de 
unde veniseră primii colonişti ai ţării. Ninsoarea 
îi părăsi după aproape două ore şi cerul senin se 
arătă privirilor. Traversară o mare interioară şi 
zăriră primele coline înverzite. Intrau în ţara 
veganilor... 

În mod vizibil, veganii păstraseră destul din 
ordinea lor tradiţională. Oraşele survolate erau 
reconstruite în mare parte. Canale de irigaţii 
brăzdau terenurile lucrate bine. Livezile se 
înşiruiau de parcă ar fi fost trasate la linie, din 
aer. Până şi vitele de pe păşuni păşteau în cirezi 
şi turme regulate. Cele câteva fabrici întâlnite în 
cale arătau că veganii nu renunţaseră la 
refacerea tehnologiei superioare cu care 
veniseră pe Geea. 

Zaris ateriză într-un loc anume destinat din 
Noul Hanab şi porni cu copiii prin oraş. Nici 
veganii nu reuşiseră să atingă perfecțiunea 
primelor construcţii, dar clădirile lor erau mult 
mai îngrijite decât ale alcorilor. Foarte puţini 


oameni se plimbau pe stradă. Abia spre seară, 
zăriră copii jucându-se în parcuri. Senzaţia de 
ordine militară, asemănătoare cu a vegherilor, 
nu-l slăbea pe Zaris. Din punctul său de vedere, 
asemenea ordine era de preferat dezordinii care 
pusese stăpânire pe alcori. Vegani; sunt ajutaţi 
şi de climă, găsi el o scuză corasialilor lui. 

Seara, îl vizitară pe Mikal în spital. Bătrânul 
vegan, numai piele şi os, era încă lucid. 
Răspunse salutului lui Zaris, apoi întinse mâna 
să atingă obrazul Moirei: 

— Vegană pură... 

— Puritatea raselor noastre se pierde, Mikal, îi 
aminti Zaris. 

— Daa... Biologii noştri au inseminat femele 
de rov cu spermă de vegan. Copiii sunt blonzi 
cu ochi albaştri... Ce spui, Zaris? 

— E rezolvarea unei grele dileme, pentru mine 
şi pentru tine, nu? 

— Da, da... Au creat o nouă rasă, între vegani 
şi rovi. 

— Poate că e mai bine, Mikal. 

— Sigur că e mai bine. Vom avea forţă de 
muncă, să refacem tehnologia spaţială. Vom 
relua programul de expansiune humanoidă în 
Univers. 

Oamenii se sălbăticesc şi se stâng iar bătrânul 
visează expansiune universală, gândi Zaris. 
Precis, nu mai ştie ce se întâmplă în lumea 


A 


Geei. || părăsi pe Mikal cu sentimentul că se 


despărţea de un vis nebunesc. Expansiunea era 
scoasă din discuţie pentru viitorul apropiat. 
Problema fundamentală era supraviețuirea şi 
conservarea informaţiilor ştiinţifice aduse din 
lumile Alianţei. 

Zaris şi copiii hoinăriră patru zile prin ţara 
veganilor, s-o cunoască. Din loc în loc, se 
observau urmele războiului şi semnele delăsării. 
Nici măcar veganii nu erau capabili să 
stăpânească fenomenele de după războiul 
nuclear. În a cincea zi, trecură culmile muntoase 
către imperiul lui Omogo. Generalul negru mai 
juca încă rol de imperator, însă treburile ţării 
erau conduse de succesorul său, Lumun. 
Subcontinentul ocupat de sirusani se prezenta 
într-o dezordine fermecătoare. Jungla acoperea 
mari suprafeţe. Din loc în loc, apăreau orăşele 
modeste, înconjurate de livezi, păşuni şi 
câmpuri agricole. Drumurile abia se zăreau prin 
desişul verde. Doar unul, drumul aurului, ce 
lega capitala Abiba de mine şi topitorii, era 
pietruit. 

Cei trei călători aterizară în capitala Abiba, 
într-o seară de sărbătoare. Numai câteva clădiri 
fuseseră reparate, însă populaţia nu părea să se 
sinchisească de aceasta. Câteva sute de 
sirusani cântau şi dansau în stradă. Zaris se opri 
şi studie cu interes trupurile aproape goale, 
strălucind de transpiraţie, prinse în vârtejul 
dansului condus de o muzică ritmică. Desculți, 


cu  busturile goale şi drogati cu plante 
halucinogene, constată el critic. Sirusanii au 
pornit pe calea junglei mai rapid decât era de 
aşteptat. Locuiesc deja în colibe abia încropite 
din câţiva pari şi câteva frunze. Dacă Lumun nu- 
i instruieşte, s-ar putea să se înveţe cu acest fel 
de trai. Lenea se învaţă mai uşor decât munca. 

Doi mercenari sirusani îmbrăcaţi în uniforme 
se opriră în faţa lui. Unul dintre ei i se adresă în 
limba Alianţei: 

— Comandante Zaris, regentul Lumun vă 
invită la palat. 

— Sunt cu copiii mei... 

— Merg şi ei. 

Mercenarii nu aşteptară vreo acceptare. Se 
întoarseră, încadrară familia lui Zaris şi porniră 
către palatul din apropiere. 

— Ne-au arestat ca-n filme, tată? întrebă 
Moira. 

— O, nu! Regentul acestei ţări ne invită la el în 
palat. 

— Şi el e negru? 

— Toţi sirusanii sunt negri, fetiţo. 

Garda palatului prezentă onorul. Încă mai 
păstra ceva din ordinea şi disciplina teribililor 
mercenari  sirusani din Alianţă. Lumun îi 
întâmpină într-un hol cu pilaştri de marmură şi-i 
invită pe fotolii din lemn maron închis, cu 
încrustaţii de aur. 

— Ce face imperatorul? se interesă Zaris 


politicos. 

— Suferă cu inima. Medicii îi pregătesc un 
transplant. 

— Va fi greu să găsească un donator, într-o 
populaţie atât de mică. 

— Îl găsim, îl lichidăm şi-i dăm împăratului o 
inimă nouă, răspunse Lumun scurt. Cu ce ocazie 
prin imperiul nostru? 

— Călătorie de plăcere. Arăt copiilor lumea 
geeană. 

— Da, nu mai ai răspunderi. Eu sunt îngrijorat, 
însă, comandante Zaris. 

— De ce? 

— După atacul nuclear, oamenii şi-au 
schimbat firile. Sunt mai interesați de distracții 
şi lenevie, decât de antrenament şi muncă. O fi 
de vină radiația? 

— Cred că e un efect psihologic normal. 
Supraviețuitorii vor să se bucure de viață, cât 
mai pot. V-am dat rovi să muncească în locul 
lor... 

— Rovii? Numai masculii muncesc. Femelele 
fac copii în fiecare an. Geneticienii noştri sunt 
profund surprinşi. 

— De ce? 

— Copiii obţinuţi dintre sirusani şi femele de 
rovi par din trei rase deosebite. Toţi sunt negri 
ca noi, însă unii rămân pitici, alţii arată mai 
deschişi la culoare şi ultimii seamănă perfect cu 
rovii. 


— Important e că obţineţi forţă de muncă. 

— Asta, peste vreo douăzeci de ani. Acum, ne 
confruntăm cu un fel de lene cronică. Nici copiii 
nu mai învaţă cum învăţam noi. 

— Probabil, sunt afectaţi de radiaţii şi viruşi. 

— Posibil. Cât rămâneţi la noi? 

— Am dori să vizităm ţara, în câteva zile. Se 
poate? 

— Se poate. Vă dau un ghid, deoarece 
populaţia tânără nu înţelege decât limba 
sirusană. E bine? 

— Perfect! Mulţumesc, Lumun! 

— Îţi eram dator, comandante Zaris. Am 
învăţat multe de la tine. Păcat că nu mai 
conduci Alcoria! 

— Am lăsat tineretul să se afirme. 

— Şi crezi că ai făcut bine? 

Zaris nu avea răspuns la întrebare. Şi-o 
pusese şi el, de mai multe ori. Argumentase pro 
şi contra. Întotdeauna, raţiunea îi demonstrase 
că  greşise când abandonase funcţia de 
guvernator. Continuă discuţia cu Lumun pe 
tema mineritului şi a producţiei de armament. 
Voia să se asigure că sirusanii salvau o parte 
din tehnologia de vârf. Agricultura şi zootehnia 
nu mai erau o problemă pe Geea înverzită. 
Târziu, către miezul nopţii, Zaris şi copiii se 
întoarseră la naveta lor. Duceau cu ei un dar 
mai puţin obişnuit: o statuetă din aur pur, 
reprezentându-i pe imperatorul Omogo. 


În următoarele zile, cei trei alcori, însoţiţi de 
ghidul sirusan, hoinăriră de-a lungul şi de-a latul 
subcontinentului din sud. Cu această ocazie, 
Zaris constată că Omogo nu se prea omorâse cu 
firea. Intreaga parte de est a imperiului său nu 
fusese atinsă de mână de om. Pământul roşcat 
aştepta sămânţa de iarbă şi arbori. Natura 
acţiona pentru cucerirea ei, însă foarte lent. 
Multe din oraşele din junglă erau abandonate şi 
cotropite de vegetaţie. Ici, colo, întâlneau câte 
un sat format din câteva cabane simple, din 
bambus şi stuf. Unii supraviețuitori sirusani se 
întorseseră cu miliarde de ani în timp, aproape 
de epoca de piatră. Zaris privea tot acest regres 
cu un zâmbet îngheţat. Avusese şi el un vis de 
om normal, să creeze viaţa pe o planetă nouă. 
Ce se alesese din visul său? Pierduse şi oamenii 
pe care îi dusese cu el prin infinitul universal, 
pierduse şi speranţa unui viitor civilizat. Nici nu 
mai ştia încotro să-şi îndrepte imaginaţia şi 
visele. 

x 
_ Sen Kai îi primi cam suspicios apelul de survol. 
Il acceptă totuşi, când Zaris preciză că era 
însoțit doar de doi copii. Îi invită chiar în Mandal, 
capitala imperiului shang. Alcorul conduse 
direct către locul fixat de Sen Kai, pentru a evita 
orice încurcătură. Shangii aveau firi sucite şi 
înainte de atacul nuclear. Nu putea risca niciun 
conflict. Trebuia să se pună sub ocrotirea 


autorităţii supreme. 

Sen Kai îl primi fără formalităţi, într-o casă 
mare, însă construită din lemn. Răspunse 
imediat mirării lui Zaris: 

— Cutremurele nu ne permit construcţii de 
piatră, alcorule. Suntem pe o bucată din scoarţa 
Geei care se ridică, cutremurându-se mereu. La 
nord, se încreţesc munţi noi. Această câmpie va 
deveni un podiş înalt, în câteva milioane de ani. 
Munţii din est se vor scufunda însă în ocean. 
Urmaşii vor căuta galgor cu submarinele. 

— Te-ai documentat bine, îl felicită Zaris. 

— E o problemă de viaţă şi de moarte. 
Geologii kobizi nu au studiat bine terenul şi s-au 
trezit cu oceanul peste ei. Ai noştri au lucrat 
temeinic, prefigurând mişcările viitoare ale 
scoarţei. Ştim în ce direcţie să ne întindem 
imperiul. La nord, prin junglă, până la munţii cei 
noi. 

— Şi reptilele uriaşe nu vă creează probleme 
în junglă? 

Shangul zâmbi satisfăcut: 

— Le-am creat duşmani naturali, Zaris. 

— Nu! 

— Ba da. Veganii ne-au vândut câteva sute de 
ouă de reptile carnivore, din mai multe specii. 
Le-am incubat şi le-am dat drumul în natură. 
Bestiile se vor sfâşia între ele. 

— Dar vor ataca şi oamenii, şi animalele 
domestice... Mikal n-ar fi permis aşa ceva. 


— Mikal e terminat, alcorule. Guvernatorul 
Rafan ştie să facă afaceri bune, căci e lipsit de 
prejudecăţi. 

— Ştiu eu dacă aţi procedat înţelept... 

— ŞI ce-ţi pasă? Reptilele uriaşe nu vor ajunge 
niciodată pe continentul vostru. Ele sunt 
problema noastră. Mai bine spune ce vrei! 

— Nimic important. Călătoresc cu copiii, să le 
arăt Geea. Se poate vedea şi ţara voastră? 

— Numai cât vă arătăm noi, puse shangul 
condiţia. Vă dau un însoțitor, să vă arate ce 
poate fi văzut. 

— Plătesc şi un ghid pentru ţara kobizilor. 

Ochii piezişi ai lui Sen Kai străluciră scurt. 
Ezită, apoi spuse: 

— Ţie nu-ţi iau plată, Zaris. Ai fost un 
comandant drept şi un guvernator bun cu noi. 

— Mulţumesc, Sen Kai! Aţi reuşit metisarea cu 
rovii mei? 

— Reuşit. Urmaşii vor fi mai mari şi mai păroşi 
decât noi. E bine însă că sunt buni la munci 
grele şi se înmulţesc rapid. 

— Să-i trataţi cu blândeţe! îl sfătui Zaris. 

— Îi tratăm exact ca şi pe shangii din clasa 
inferioară. Mai vrei ceva? 

— Nu. Îţi mulţumesc pentru amabilitate! 

— N-ai pentru ce. Voi apela la tine, în caz de 
nevoie. Serviciu contra serviciu. 

Zaris înclină capul în semn de salut şi ieşi 
afară, unde îl aşteptau Oanes şi Moira. Nu-şi 


putea da seama ce aveau shangii de ascuns, de 
nu-i permiteau să viziteze toată ţara. În zilele 
următoare, avea să afle, dintr-o scăpare a 
ghidului, secretul ascuns de shangi: cultivau un 
drog foarte puternic, interzis în lumile Alianţei. Îl 
aduseseră cu ei din lumea lor şi continuau să-l 
consume. Drogul se obținea din seminţele unei 
plante anuale, cu flori roşii. Zaris nu era însă 
interesat de acest secret. El urmări ordinea cu 
care shangii îşi construiseră oraşele şi-şi lucrau 
câmpurile. Erau mult mai harnici decât alcorii, 
deşi suferiseră la fel de pe urma atacului 
nuclear. Întregul lor imperiu era înverzit şi toate 
luncile de fluvii erau cultivate. Fabricile de 
produse alimentare funcționau şi minerii lucrau 
în ture, pentru extragerea galgorului. Zaris nu 
putea să-şi dea seama dacă shangii evoluau 
normal sau involuau, deoarece nu primise acces 
la toate informaţiile lor. 

După trei zile, ghidul pentru kobizi se îmbarcă 
în naveta lor şi luară direcţia către sud-est, 
peste ocean. Abia după trei ore de navigaţie cu 
mare viteză, apăru uscatul. Ghidul urmărea 
harta sa, căutând locul în care se stabiliseră cei 
mai mulţi supraviețuitori kobizi. Îi duse drept la 
țintă şi-i avertiză să nu ia armele cu ei la 
întâlnirea cu băştinaşii. Aceştia locuiau chiar la 
marginea junglei, în colibe din bambus 
acoperite cu frunze. Către dreapta lor, se 
zăreau livezi de bananieri, cocotieri şi alţi pomi, 


destul de bine organizate. În faţa colibelor, 
zăcea o navetă de mici dimensiuni, destul de 
nouă, în aparenţă. Kobizii din sat ieşiră să-i 
întâmpine. Majoritatea purtau încă resturi din 
uniforma lor tradiţională, formată din bluză, 
pantaloni şi pantofi. Mulţi erau goi până la brâu 
şi destui erau desculți. 

Ghidul îi conduse în faţa unui bătrân cu faţa 
uscăţivă şi păr alb. 

— El este Wula, şeful comunităţii. Încă mai ştie 
să manevreze o navetă. 

Zaris îl salută politicos şi începu cu el o 
discuţie prin interpret. Se interesă de progresele 
făcute până la dezastru şi de soarta 
supravieţuitorilor. Bătrânul răspundea destul de 
corect şi concis, semn că nu-şi pierduse complet 
educaţia. Astfel, Zaris află că ei, kobizii, 
cultivaseră întreaga zonă repartizată şi 
populaseră cu animale o bună parte din ea. 
Biologii lor inițiaseră geneza faunei marine, 
astfel că aveau carne din belşug. Ridicaseră şi 
un oraş, însă acesta fusese distrus pe timpul 
atacului. După război, fuseseră încercaţi de 
cutremure dese şi de inundaţii. Supraviețuitorii 
se adunaseră în mai multe comunităţi conduse 
de şefi diferiţi, deoarece regele Zigan murise. 
Dacă nu i-ar fi ajutat clima şi vegetaţia, ar fi 
murit şi ei. 

Incet, încet, Zaris îi câştigă încrederea lui 
Wula. Acesta se oferi să-i servească drept ghid 


al lumii sale, pe care o survolase cu naveta, în 
repetate rânduri. Alcorul acceptă şi porniră 
împreună în expediţie. Timp de trei zile, 
survolară ceea ce mai rămăsese din continentul 
fărâmiţat de bombardament şi cutremure. Până 
şi Zaris recunoscu că băştinaşii nu puteau face 
mai mult. Se despărţi de ei în cei mai buni 
termeni şi zbură câtre Shangia, să returneze 
ghidul dat de Sen Kai. 
x 

După trei săptămâni de la plecarea din 
Alcoria, Zaris atinse limitele continentului 
Orejonei. Clima caldă şi ploioasă favorizase 
dezvoltarea unei vegetaţii luxuriante. Din loc în 
loc, jungla făcea loc unor orăşele înconjurate de 
ferme, livezi şi păşuni. Zaris naviga la joasă 
altitudine, să poată observa activitatea orionilor. 
În jurul minelor, mogâldeţe cât nişte şoricei se 
mişcau vioaie. Fabricile întâlnite funcționau, un 
semn bun pentru viitorul civilizat al băştinaşilor. 
Pe lângă altele, orionii deţineau monopolul 
producerii de cauciuc natural. Erau singurii care 
aduseseră arbori de cauciuc, din patria lor 
primară. În ferme, nu se zăreau comute mari, ci 
numai diverse soiuri de caprine şi ovine, pur 
orione. Lanurile de porumb şi tarlalele de cartofi 
se întindeau pe terase străjuite de garduri din 
piatră. Viaţa în imperiul Orejonei fusese cel mai 
puţin afectată de bombardamentul nuclear, 
deoarece continentul din vest fusese atacat 


ultimul, după ce gasterii îşi cam epuizaseră 
muniţia. 

Zaris simţea că ceva învia în sufletul său, cu 
fiecare imagine paşnică, prosperă şi civilizată 
văzută. Ateriză în Tenoh, capitala imperiului 
orion, cuprins de o bucurie calmă şi sigură. La o 
adică,  varangii aveau de unde importa 
civilizaţie. Se îndreptă cu copiii direct către 
palatul imperial, fără a-şi face vreo problemă 
despre protocol. O ştia pe Orejona de prea mult 
timp, să se mai formalizeze. Doi gardieni 
echipați foarte elegant îi întâmpinară la intrare 
şi-i conduseră până în sala tronului. Autoimpusa 
împărăteasă îi aştepta pe un fotoliu de marmură 
acoperit cu o blană de jaguar. Purta o rochie 
verde deschis, colier şi brățări de aur. De 
aproape însă, puteai observa că fermecătoarea 
orionă îmbătrânea. 

De parcă i-ar fi citit gândul, Orejona se ridică 
şi-l sărută pe Zaris pe obraz, spunând: 

— Îmbătrânim, comandante. Vremea ne bate 
la poartă şi ne întreabă ce am făcut cu vieţile 
noastre. 

— Nu le-am irosit chiar în zadar, încercă 
alcorul să fie optimist. 

Orejona îi sărută la fel de natural pe Oanes şi 
Moira, apoi constată: 

— Ai copii foarte  reuşiţi, Zaris. Rasă 
superioară, vegano-alcoră. 

— Mai am o fiică în patrie. Deira şi cei doi 


băieţi mai mari s-au prăpădit. 

— Am auzit şi-mi pare rău pentru tine, 
alcorule. Nu e târziu să mai faci copii. [i-aş 
putea da o orionă sau o metisă... 

— Nu, mulţumesc, Orejona! Mi-am închinat 
viaţa acestor ultimi copii. 

— Ce exemplu dai tu, Zaris, alcorilor tăi? 
insistă oriona. Poţi spori populaţia şi te abţii?! 

— Noi avem o morală mai severă, se apără 
Zaris. 

— Ştiu, râse Orejona. Ştiu încă din Alianţă. Ne 
consideraţi pe noi, orionele, nişte dezmăţate, 
obsedate sexual. 

— Să zicem, mai pătimaşe! propuse Zaris 
împăciuitor. 

— Înseamnă că primeşti o femeie de la mine? 
Ţi-ar încălzi zilele... 

— Nu e timpul potrivit, Orejona. Poate mai 
târziu. 

— Cum vrei. Anii trec însă şi nu iartă pe 
nimeni. Asta îmi spune acest craniu, arătă ea 
către o măsuţă din dreapta tronului. 

Alcorul privi curios obiectul indicat de Orejona. 
Un craniu uman lucrat perfect, cu laserul, îl 
privea cu orbitele goale. O stranie forţă se 
degaja din el ori aşa i se părea lui. 

— Aveţi timp şi de artă, constată el. 

— Avem, confirmă Orejona. Imperiul orion are 
mai multă populaţie decât tot continentul 
varangilor. Asta demonstrează că am fost 


înţeleaptă când am aprobat metisarea cu rovii. 

— Aşa se pare... 

— Nu se pare, ci este, Zaris! Avem rovi pentru 
cele mai brute munci, Avem metişi pentru 
munca în fabrici şi şantiere. Clasa nobiliară 
orionă nu trebuie să facă aproape niciun efort. 
Noi ne ocupăm de organizare şi conducere. 

— Felicitări pentru succese! Mi-a plăcut ce am 
văzut în imperiul tău. Cine îţi va lua locul, însă? 

— Încă nu-i timpul să mă gândesc la 
succesiune. Mai am de trăit cel puţin o mie de 
ani. 

— Daa... 

— Mai avem multe de făcut împreună, 
comandante. Ar trebui să-ţi reiei funcţia de 
guvernator, deoarece Alges e un trântor. Eu n- 
aş ţine un astfel de bărbat în casa mea. 

— Dacă alcorii mă vor alege din nou... 

— Fără dacă, Zaris! Puterea se ia în primul 
rând cu forţa, de cele mai înzestrate şi mai 
hotărâte persoane. 

— Mă voi gândi la asta, Orejona. Acum aş vrea 
să hoinăresc cu copiii mei prin imperiul tău. Le 
arăt lumea geeană. 

— Mergem împreună, cu o navetă mai mare şi 
mai elegantă, se oferi împărăteasa. Eu îmi 
vizitez supuşii, voi vă scăldaţi privirile... 

— De acord, acceptă Zaris fără ezitare. Când 
plecăm? 

— Mâine e bine? 


— Mâine. 

— În regulă. Acum, vă ocupați camerele 
repartizate aici, în palat! Vă spălaţi şi voi, vă 
relaxaţi, vizitaţi capitala... Sunteţi oaspeţii mei 
de vază. Toţi supuşii au aflat asta, la televizor. 

Zaris se lăsă în mâinile ambiţioasei orione. Işi 
primi camera, făcu o baie fierbinte şi-şi schimbă 
hainele. leşi apoi afară, îşi adună copiii şi plecă 
prin oraş, să vadă şi să înţeleagă societatea 
orionă. Cu toată împărţirea în caste, oamenii 
arătau mulţumiţi. Cele mai neaşteptate produse 
se vindeau în bazaruri şi pieţe. Cei trei alcori se 
întoarseră la naveta lor, după bani. Moira voia 
să cumpere diverse fleacuri, doar de plăcerea 
gestului. Zaris o sorbea din ochi cum se târguia 
şi se topea de plăcere. O mică femeiuşcă 
cochetă şi tenace se ridica în fetiţa sa de numai 
doisprezece ani. Moira îşi cumpără brățări şi 
coliere din bronz şi aramă, să arate ca 
împărăteasa. Oanes puse ochii pe un glob din 
cristal de stâncă, cu gravuri ciudate, de animale 
şi păsări. Moira nu se lăsă mai prejos. Işi luă o 
rochiţă de mătase maron şi o pereche de 
papucei din piele galbenă, după modelul 
elegantelor orione întâlnite pe stradă. Oanes 
optă pentru un condor din bronz, cu ochi de 
piatră colorată... Copiii se  întreceau în 
cumpărături, sub ochii încântați ai tatălui. 
Descoperiseră o lume zgomotoasă şi veselă, 
care îi fermeca. 


x 


Naveta împărătesei era de mari dimensiuni şi 
deosebit de elegantă. Suita şi garda imperială 
ocupară nivelul inferior, alături de echipaj. 
Orejona împreună cu musafirii săi urcară la etaj, 
într-un salon imens, prevăzut cu dom. Aparatul 
se ridică silențios de la sol şi porni spre nord. 
Holovizorul din salon transmitea deja imagini de 
la plecare, într-un limbaj deosebit de 
respectuos. Orejona reuşise să-şi impună cultul 
său personal, în ceva mai mult de două sute de 
ani de domnie. 

Populaţia fiecărei comunităţi vizitate ieşea în 
faţa  alaiului imperial cu flori şi fructe 
tradiţionale. Toţi cântau şi aclamau din toată 
inima. Un asemenea comportament era greu de 
înţeles de către alcorul democrat. Vizitară, rând 
pe rând, uzina de navete spaţiale, câteva fabrici 
de produse alimentare, un şantier naval, câteva 
şcoli şi o universitate. Peste tot, orionii munceau 
cu râvnă contra unor plăţi în bani. Calitatea 
locuinţelor indica gradul de bogăţie al 
proprietarilor. Motivația îmbogăţirii, pe care 
Orejona o adusese din sistemul ei solar, 
producea efecte asupra majorităţii. Zaris se 
întreba însă până unde se putea îmbogăţi un 
om şi ce putea face cu averea în exces. 

La sfârşitul vizitei, Orejona îl anunţă pe Zaris 
că-i făcea cadou o navetă aer-apă mai mare şi 
mai elegantă, ca pentru un guvernator. 


— O pot plăti, argumentă Zaris. 

—E un dar imperial, alcorule, îi replică 
Orejona. Nu-l poţi refuza, căci m-ai jigni. 
Primeşte-l şi nu uita că puterea se ia mai ales cu 
forţa! 

— Nu am nimic altceva să-ţi dau în schimb. 

— Mi-ai dat prietenia ta sinceră, Zaris. E mai 
mult decât crezi. 

Alcorul acceptă darul şi, ajutat de copii, îşi 
mută lucrurile din vechea navetă. În dimineaţa 
stabilită de comun acord cu Orejona, îşi luă 
rămas bun de la orioni şi plecă spre est, către 
Alcoria.  Văzuse multe lucruri bune şi-şi 
schimbase starea de spirit. Mergea hotărât să 
activeze toți alcorii, cu orice metodă la 
îndemână. 

x 

Odată întors în patrie, Zaris se prezentă la 
postul local de teleholoviziune şi chemă alcorii 
la o adunare de alegeri a unui nou guvernator. 
Enumeră şi exemplifică erorile şi lipsurile din 
activitatea lui Alges care îi justificau gestul. A 
doua zi, îl învinse pe Alges într-un duel verbal, 
în strigătele de mulţumire a aproape o mie de 
alcori prezenţi. Imediat după adunare, Zaris îşi 
luă agenda şi se mută în palatul guvernamental. 
Înainte de plecare, îşi instrui copiii să-şi înveţe 
lecţiile lăsate pe disculeţe de holovizor şi să-l 
viziteze zilnic. Nu voia să sacrifice viitorul Moirei 
şi al lui Oanes pentru binele public. Îşi dorea să 


rămână un tată perfect şi să redevină un 
guvernator activ. 

Pentru început, îşi formă un consiliu şi o gardă 
din cei mai destoinici voluntari. Repartiză 
fiecăruia un sector de activitate pentru 
coordonare şi impuse un serviciu permanent, în 
ture de zi şi de noapte, în centrul de comandă. 
Puse în funcţiune fabrica de mortar şi acceleră 
construcţiile de locuinţe, profitând de primăvara 
timpurie. Refăcu o creşă, două şcoli şi 
universitatea, să asigure viitorul copiilor şi 
tinerilor. Impuse reluarea activităţii în şantierul 
de construcţii de submarine, ca principală 
ramură tehnică cu producţie de export şi 
apărare. Organiză activitatea liderilor de oraşe, 
mai întâi, telefonic şi mai apoi, prin vizite de 
lucru. 

Astfel, muncind zi şi noapte, Zaris reuşi să 
imprime un ritm de activitate organizată tuturor 
alcorilor, până către finele verii. Toamna, scoase 
toată populaţia validă din oraşe, la recoltat şi 
pregătirea terenului pentru noi plantări de pomi. 
Cu această ocazie, înnoi întregul parc de maşini 
agricole, printr-un schimb economic cu varangii 
megrezi. Când primii fulgi de nea îşi făcură 
apariţia, Zaris dădu ordin ca întreaga populaţie 
să fie încartiruită în casele deja terminate, 
pentru a trăi civilizat. Nu încetă construcţiile de 
interior nici în timpul iernii. Îi instrui pe 
proiectanți şi constructori să zidească bunkere 


solide, antiatomice, în fiecare subsol de clădire. 
Ţinu cu dinţii de această măsură, în pofida 
faptului că majoritatea alcorilor credeau că nu 
vor mai fi atacați niciodată. 

larna, Zaris îşi luă câţiva luptători şi plecă la 
jerani, să reînnoade relaţiile de bună vecinătate. 
Le duse în dar alimente concentrate, pânzeturi 
din producţia proprie şi maşini agricole. Alcorii îi 
găsiră pe jerani relaxaţi în semicivilizaţia lor. Se 
încălzeau la sobe alimentate cu lemne şi beau 
cantităţi exagerate de bere făcută din hamei. 
Foloseau vase grosolane, făcute din aramă, lut 
ars, lemn şi coame de vite. În locuinţele lor fără 
ferestre, în care lumina solară nu pătrundea 
niciodată, ardeau opaițe cu seu de oaie, ce 
răspândeau un miros îngrozitor. Nu aveau apă 
curentă, fapt pentru care se spălau rar. Bărbile 
şi pletele de sălbatici îi făceau să arate fioroşi. 
In mod vădit, apucaseră pe panta involuţiei. 
Incepuseră chiar să adore nişte zei inventati, 
despre care le vorbiseră străbunii lor. 

Zaris se sfătui îndelung cu bătrânul Kiras, 
şeful comunităţii jerane. Îl instrui cât putu mai 
bine în probleme de organizare a muncii 
maturilor şi a educării copiilor. Între timp, 
specialiştii alcori puseră în funcţiune centrala 
electrică pe galgor şi repartizară energie în 
fiecare locuință. Guvernatorul alcor scoase 
toate holovizoarele din navetă şi le instală în 
casele liderilor din sfatul obştii pe care se baza 


Kiras. Înainte de a pleca înapoi în Alcoria, Zaris 
îl puse pe Kiras să noteze un plan de muncă pe 
timp de un an, să fie sigur că jeranii vor fi 
mobilizați cum trebuia. Nu mai ruga, nu mai 
convingea. Poruncea, aşa cum văzuse la 
Orejona. Înţelesese că, în anumite cazuri, binele 
se putea face şi cu forţa. 

In primăvară, o rază de lumină se aprinse în 
sufletul încrâncenatului guvernator alcor. Fiica 
mai mare, Lena, aduse pe lume un băiat, pe 
care îl numi Jalac, după străbunicul patern. Zaris 
reaminti alcorilor tradiţia iniţială referitoare la 
naşteri. Timp de trei zile, mulţi membri din 
comunitatea capitalei trecură să vadă pruncul şi 
să se veselească cu câte un pahar de vin. În 
continuare, naşterile se înmulţiră, astfel că un 
vânt de voie bună trecea prin capitala Tamira. 
Viaţa triumfa asupra moroi... Zaris nu se hotăra 
însă să ordone inseminarea femeilor de rovi cu 
spermă de alcori, deşi veganii făcuseră acest 
pas mare pe calea modificărilor genetice. ÎI 
oprea o oroare instinctivă, nejustificată raţional. 
Avea nevoie de mai multă forţă de muncă şi de 
mai mulţi oameni rezistenți, însă... 

A doua zi după sărbătoarea solstițiului de 
vară, consiliul guvernatorilor din colonii se 
întruni, după o lungă pauză, în Vegania. Zaris 
plecă la sfat cu un set de măsuri foarte precise 
în cap. Era hotărât să-şi impună punctul de 
vedere faţă de toţi ceilalţi. Începuse să se simtă 


din nou comandantul unei escadre lovite şi în 
pericol. Guvernatorul Rafan îl întâmpină cu o 
veste proastă: prietenul său, bătrânul Mikal, 
murise cu visul neîmplinit. Până în ultima clipă a 
vieţii, susţinuse că geenii trebuiau să reia 
expansiunea universală. Zaris trecu peste acest 
moment şi-i salută pe ceilalţi cunoscuţi. Sen Kai 
dovedise un oarecare altruism, aducându-l la 
întâlnire şi pe liderul principal al kobizilor, Wula. 
Orejona era la fel de lunecoasă şi zâmbitoare ca 
de obicei. ÎI felicită pentru reluarea funcţiei şi-i 
reaminti de obligaţia de a-şi lua o nouă nevastă, 
pentru a face copii alcori. Lumun sirusanul era 
întunecat, deoarece o nouă molimă de origine 
necunoscută îi secera supuşii. 

Zaris se opri între varangii săi, să schimbe 
impresii şi să cunoască noii apăruţi. Roinar 
kaidul, cam de aceeaşi vârstă cu el, se ţine 
bine. Megreza Gema arăta încă tânără pentru 
vârsta ei. Roles aliothul murise, lăsând în locul 
său fiul cel mare, Balder. Tamuz din Mizar, 
Bander din Phecda, Cucas din Merak şi Andras 
din Dubhe îşi păstraseră funcţiile pe toată 
durata dezastrului. Varangii se sfătuiră separat, 
pentru dezvoltarea producţiei industriale şi a 
schimburilor între ei. Trebuiau să revină în topul 
producătorilor civilizaţi, detronând orionii. 

Rafan începu şedinţa cu un moment de 
reculegere în memoria celor dispăruţi. In 
continuare, prezentă o scurtă dare de seamă 


privind situaţia naţiunii geene, la zi. Pe întreaga 
planetă, mai trăiau aproape un milion de fiinţe 
umane şi rovi. O populaţie neglijabilă, faţă de 
spaţiul imens pe care îl ocupa. În final, 
guvernatorul vegan le propuse să refacă prin 
eforturi comune centrul mondial de cercetări 
interdisciplinare, spre a conserva şi dezvolta 
informaţiile aduse din Alianţă. Propunerea îi fu 
acceptată fără murmur, deoarece toţi simțeau 
lipsa informaţiilor moderne şi a specialiştilor de 
valoare. Institutul urma să funcţioneze în Noul 
Hanab, deoarece veganii puneau la dispoziţie 
localul şi aparatura necesară. 

Rând pe rând, guvernatorii din colonii îşi 
prezentară propunerile de lichidare a urmărilor 
atacului, de creştere a populaţiei şi de instruire 
modernă a generaţiilor tinere. Toţi înţeleseră că 
erau în pericol de involuţie şi se străduiau să 
rămână măcar la nivelul atins înainte de 
cataclism. În fine, veni rândul lui Zaris. Acesta 
se ridică, îşi roti privirile asupra fiecărui 
guvernator, apoi începu să vorbească: 

— Nu sunt obsedat, dar mă încearcă o 
presimţire că n-am depăşit pericolul unei invazii 
sau al unui atac. Vă sugerez insistent să ne 
pregătim din timp şi pentru o astfel de situaţie 
neplăcută. Nu mai avem decât o astronavă, în 
dotarea sirusanilor, aşa că nu ne mai putem 
opune în spaţiu. Trebuie să ne pregătim de 
apărare, rezistenţă şi conservarea vieţii la sol. 


În acest scop, trebuie să refacem staţia de 
observare de pe Selena şi să ţinem singura 
astronavă în spaţiu, cu misiune de patrulare şi 
cercetare. Fiecare colonie trebuie să-şi 
construiască adăposturi sigure, în inima 
munților ori sub apă, în care să se poată retrage 
întreaga populație sau măcar nuclee de 
recivilizare. Savanţii noştri să conserve în refugii 
cantităţi îndestulătoare de material 
reproducător vegetal şi animal, pentru cazul în 
care natura va fi distrusă. Producţia de navete 
spaţiale şi armament să fie intensificată. Fiecare 
cetăţean matur să înveţe să lupte la sol şi să se 
apere de radiații. Impreună, trebuie să 
construim o fabrică de medicamente necesare 
în caz de atac nuclear, chimic şi bacteriologic... 

Zaris îşi expunea planul înainte, cu toate că 
observase grimase de neplăcere chiar şi în 
rândul varangilor. Îşi încheie expunerea scurt: 

— Noi, alcorii, ne vom pregăti în acest stil. 
Dacă nu-mi  aprobaţi măsurile, veţi fi 
răspunzători faţă de populaţiile conduse. 

Urmară dezbateri pătimaşe pentru fiecare 
punct din planul lui Zaris. Numai o parte din 
măsuri primiră votul de acceptare, dintr-un 
singur motiv: lipsa de putere economică şi de 
forţă de muncă calificată. Zaris rămase rece, ca 
şi cum n-ar fi fost atins deloc în orgoliul său. În 
realitate, plecă de la consiliul guvernatorilor cu 
senzaţia unei pierderi. Se hotărî însă să reia 


propunerile, una câte una, pe măsură ce geenii 
se întăreau economic şi demografic. Astfel, cu 
conştiinţa împăcată, se apucă să aplice măsurile 
imaginate de el în Alcoria. Muncea ca un 
disperat şi avea pretenţia ca şi ceilalţi alcori să 
facă la fel. Până în iarnă, termină primele refugii 
din munţi şi creeă o bază submarină la mare 
adâncime. O flotă de douăzeci de submarine, 
comandate de prietenul său devotat Valas, 
vizita din când în când baza submarină şi o dota 
cu materialele aduse de pe uscat. Zaris o vizită 
o singură dată şi se declară satisfăcut. Le 
preciză marinarilor că, în caz de atac nuclear, se 
va retrage cu cei mai fideli colaboratori în ea. 
x 

Trecuseră şapte ani de la atacul nuclear şi 
niciun nou pericol nu se arătase din spaţiu. 
Zaris stătea pe terasa palatului guvernamental 
şi urmărea zborul unor albine, între florile de 
cais şi piersic. Viaţa îşi lecuia rănile din ce în ce 
mai rapid. În urmă cu vreo trei ani, îşi călcase 
pe inimă şi aprobase inseminarea unor femele 
de rovi cu spermă de alcori. Metişii rezultați 
arătau destul de reuşiţi şi-i mai liniştiseră 
conştiinţa. 

Terminase refugiile din munţi şi din mare, 
dotându-le cu tot ce era necesar supravieţuirii 
de lungă durată. Reconstruise toate oraşele din 
Alcoria, pentru uzul populaţiei reduse de război. 
Rasa alcoră creştea constant şi avea unde se 


educa şi instrui. Varangii se adunaseră din 
cenuşă şi ţineau din nou locul prim între 
coloniile geene. 

Nici de familie nu se putea plânge. Oanes 
urma o facultate de construcţii de nave din 
Alcoria iar Moira, ajunsă domnişoară, locuia într- 
un internat din Vegania şi se pregătea pentru 
meseria de biolog. Lena era fericită în căsătorie 
şi-i mai dăruise o nepoată, pe care o numise 
Deira, în amintirea mamei sale. Se putea 
considera un tată şi un bunic fericit. Amintirea 
Deirei stătea între el şi oricare altă femeie 
întâlnită. Rațiunea îi dicta să se căsătorească 
din nou, să mai facă prunci din rasa superioară. 
Inima îl oprea însă. Figura Deirei îl vizita des, 
mai ales în somn. Îi pătrunsese în toate fibrele 
fiinţei şi n-o putea scoate din ele. Nici nu voia s- 
o scoată. Uneori, în nopţile singuratice, discuta 
cu ea ca şi cum ar fi fost vie. 

Suntem legaţi de Geea până ce vom construi 
din nou o flotilă de astronave, gândea Zaris cu 
ochii la albinele harnice. Peste vreo cinci ani, 
ne-am putea apuca de reconstruit şantierul de 
astronave. În vreo douăzeci de ani, am putea 
avea o mică flotilă... Apoi, în următoarele 
decenii, am putea-o mări... Ofiţerul de serviciu 
pe comandamentul din palat îi aduse situaţia 
cerută anterior. Zaris îi mulţumi şi se adânci în 
studiul cifrelor. Producţia industrială creştea şi 
se anunțau recolte bune. Aveau nevoie de noi 


maşini agricole, de mecanizatori calificaţi din 
rândul rovilor... Zaris aţipi la soare, pe terasă, 
cu gândul la creaţie. Se trezi după vreo oră, cu 
gâtul înţepenit. Da, trebuie să dorm mai mult 
acasă, gândi el. Mă văd oamenii şi-şi fac altă 
impresie... 

Seara, guvernatorul alcor întârzie mult în 
grădina casei sale. Mireasma florilor îi amintea 
de Tamira natală şi de primele întâlniri cu Deira. 
Tinereţea se scursese pe furiş şi el nu 
observase. Doar amintirile îl mai ţineau legat de 
ea. Într-un târziu, se ridică şi intră în casă. Porni 
holovizorul şi puse un disculeţ cu holograme din 
tinereţe. Deira îi apăru din nou strălucitoare şi 
pură ca o floare de crin. O asculta vorbind şi 
râzând, cu un aer pierdut. Se visa şi el trăind din 
nou în lumile ultracivilizate ale Alianţei. Mult 
după miezul nopţii, merse la culcare. Se întinse 
în patul răcoros, închise ochii şi se 
autosugestionă că toate îi mergeau splendid. 
Adormi pe nesimţite. 

Un cumplit coşmar îl cuprinse către ziuă. 
Figurile unor humanoizi ceva mai puţin cenuşii 
dar la fel de ridaţi ca şi gasterii văzuţi pe timpul 
atacului îl priveau cu ochii mari şi răi. Din gurile 
lor ieşeau nişte sunete neinteligibile. Zaris se 
trezi transpirat şi cu un început de panică în 
suflet. Făcu un duş, se îmbrăcă în costumul 
aproape militar şi ieşi pe terasă. Se întinse pe 
un fotoliu, cu palmele lipite şi căzu într-o lungă 


meditaţie. 

La răsăritul soarelui, Zaris era deja la palatul 
guvernamental. Îl apelă pe guvernatorul vegan 
prin videotelefon. Acesta îi răspunse cu voce 
somnoroasă: 

— Nu poţi dormi, Zaris? 

— Rafan, ai cei mai buni specialişti în 
precogniţie şi teledetecţie. Adună-i imediat şi 
pune-i să se concentreze pe zenit! Foarte 
probabil, vor stabili că o flotă duşmană se 
îndreaptă către sistemul nostru solar. 

— Delirezi? Te-ai trezit şi prezicător? 

— Fă ce ţi-am spus, dacă ţii la viaţa ta şi a 
celor conduşi! Executarea! 

Tonul agresiv îl sperie puţin pe Rafan. Se 
întreba dacă Zaris mai era în toate minţile. 
Anunţă totuşi garda de la palat să convoace 
specialiştii indicaţi de guvernatorul alcor. Nu 
avea nimic de pierdut dacă-i punea să exerseze 
puţin. 

Zaris îl luase deja la rând pe Lumun: 

— Împărate, dă ordin astronavei tale să 
cerceteze zenitul! Se pare că o flotilă inamică 
vine încoace. 

— De unde ştii? 

— Premoniţie şi precogniţie. 

— Fără glume! 

— Nu glumesc. Verifică şi ce spun specialiştii 
vegani! Îl lăsă pe Lumun nedumerit şi începu să 
apeleze guvernatorii varangi. Nici măcar unul 


nu-i dădu crezare. Alcorul nu se lăsă însă bătut. 
Îl contactă pe Sen Kai şi-i dădu alarma în aceiaşi 
termeni seci. Nu acceptă nicio replică. Formă 
numărul Orejonei şi aşteptă să-i răspundă. 

— Zaris, să nu-mi spui că te-ai hotărât pentru 
o orionă! gânguri aceasta. 

— Fetiţo, situaţia e proastă, o informă el rece. 
Agresorii vin din nou. 

— Nu! 

— Te-am informat. Faci ce vrei. Te îmbrăţişez 
ca pe o soră. Sper să ne mai vedem în această 
lume. 

Închise telefonul şi rămase pe gânduri. 
Furtuna îi bântuia prin creier şi el încerca s-o 
stăpânească. Îşi adunase toată forţa sa de alcor. 

Către ora zece, Rafan îl anunţă cu glas gâtuit 
de emoție sau de frică: 

— Zaris, vin. Aşa spun specialiştii. 

— Fiecare pe cont propriu, îi replică Zaris. Vă 
urez succes, veganilor! 

Formă imediat numărul lui Oanes şi-i porunci 
scurt: 

— la naveta şi fugi în Vegania! Adu-o pe Moira 
acasă! Ai termen până diseară la ora douăzeci şi 
două. 

— De ce, tată? întrebă flăcăul nedumerit. 

— Vin duşmanii. Ne retragem în adăposturi, 
fiule. 

— Bine, tată. Plec imediat. 

Zaris închise telefonul şi rămase nemişcat. Mai 


avea nevoie de încă o confirmare pentru a porni 
mecanismul retragerii, pregătit din timp. 
Aceasta sosi către seară, din gura lui Lumun. 
Imperatorul negru îi comunică faptul că 
observatorii de pe astronava sa identificaseră 
inamicii la două zile de marş. 

— E bine, îl încurajă Zaris. Avem timp să ne 
pregătim. 

Se despărţi de Lumun şi rămase câteva 
minute în cugetare. Îşi formula apelul către 
alcori, jerani şi rovi, în cât mai puţine cuvinte. 
Când acesta îi deveni clar, intră direct pe postul 
naţional de televiziune şi începu să vorbească: 

— Dragi alcori şi jerani, vă rog să nu intraţi în 
panică! O flotilă gasteră se află la două zile de 
marş de Geea. Vă rog să vă luaţi armamentul, 
muniţia, alimentele concentrate, 
medicamentele şi echipamentul de 
supravieţuire de lungă durată! Plecaţi în ordine 
către  refugiile stabilite, cu aeromobilele şi 
navetele! Vom ţine legătura prin holovizoarele 
din adăposturile sigure. Vă urez noroc! Sper să 
ne reîntâlnim după atac. Acest apel se va 
repeta din sfert în sfert de oră, până ce toţi veţi 
fi în adăposturile de supravieţuire. 

Inchise emisia aparatului şi formă numărul 
şefului postului alcor de televiziune. Se convinse 
că operatorii erau repartizaţi conform schemei 
stabilite, în cele mai importante refugii din 
Alcoria. După aceasta, anunţă liderii de 


comunităţi să-şi trimită rovii în  refugiile 
pregătite pentru ei. Zaris comanda cu voce 
fermă şi convingătoare. El, însă, parcă trăia într- 
un vis rău. Se dedublase. O parte conducea 
conform planului. O alta striga disperată că 
viaţa geeană va fi schilodită din nou. Îşi termină 
treaba şi ieşi pe terasă, să vadă cum i se 
executau ordinele. 

Deja pe cer fulgerau navete şi aeromobile. 
Primii alcori se refugiau în adăposturile din 
munţi. Numai o elită restrânsă, stabilită de 
Zaris, era destinată refugiului de sub mare. 
Aceştia trebuiau să plece în timpul nopţii, cu 
guvernatorul, după ce se asigurau că oraşele se 
goliseră. 

Aproape de căderea nopţii, lui Zaris îi veni o 
idee. II contactă pe Lumun şi-i sugeră să nu 
sacrifice inutil astronava de patrulare. Era mai 
bine s-o coboare la sol şi s-o ascundă în junglă. 
In caz de dezastru masiv, supraviețuitorii o 
puteau copia, să construiască din nou o flotilă. 
Sirusanul îi mulţumi pentru sfat şi-i ură mult 
noroc. Norocul depinde în cea mai mare parte 
de acţiunile noastre, îi replică Zaris în gând. 

x 

Trecuse de miezul noptii. Nici o singură lumină 
nu strălucea în Tamira. In piaţa palatului 
guvernamental, câteva navete de mari 
dimensiuni aşteptau ultimii refugiați alcori: 
liderii şi membrii lor de familie. Zaris mai 


verifică odată întregul echipament şi stinse 
lumina din biroul pentru situaţii excepţionale. La 
ieşirea din palat, puse un luptător să coboare 
drapelul alcor şi să-l ia cu el. După aceasta, urcă 
în navetă şi dădu ordinul de plecare spre mare. 
Flota de submarine a comandantului Valas era 
deja alertată. 

Ajunseră la ţărmul mării. Submarinele 
aşteptau la cheiuri, cu câte o gardă la scările de 
urcare. Zaris îl trimise pe Oanes să scufunde 
naveta într-un golf adânc, încât să poată fi 
recuperată ulterior. El şi Valas rămaseră pe 
cheu, repartizând refugiații pe submarine. 
Acestea plecau, pe măsură ce se umpleau. 
Înainte de a urca pe puntea submarinului său, 
Zaris mai aruncă o privire la uscat. Arăta atât de 
fermecător şi paşnic în lumina zorilor! Ne vom 
întoarce sau nu? se întrebă guvernatorul în 
gând, coborând scările către cabina sa. 

Navigară către nord-est, până în locul în care 
munţii coborau adânc în apă. Submarinul 
pătrunse în baza ascunsă şi poarta de metal se 
închise în urma lui. După câteva minute, opriră 
la un cheu luminat artificial. Refugiații coborâră 
şi fură conduşi către apartamentele repartizate 
din timp. Valas rămase în turnul de comandă, să 
scruteze orizontul prin periscop. Prima zi se 
scurse însă fără niciun fel de evenimente. Către 
miezul nopţii următoare, începură cutremurele. 
Acestea se succedau la intervale neregulate şi 


zguduiau întregul munte sub care era ascunsă 
baza. Spre ziuă, un vulcan începu să erupă la 
câţiva kilometri către dreapta lor. Planeta se 
zguduia din toate măruntaiele. 

Acum, agonizează şi planeta, gândea Zaris 
plin de ură la adresa agresorilor. /-au distrus 
echilibrul tectonic nenorociţii. Dacă o lovesc 
intens, în locuri sensibile, ar putea-o sfărâma. In 
acest caz, nimic nu va mai avea importanţă. 
Valas îl trezi din gânduri: 

— Vino, Zaris! Se văd. 

Guvernatorul alcor se prezentă în turnul de 
control şi puse ochiul în lentilele periscopului. 
Escadra duşmană îi apăru foarte aproape. 
Venea în lanţ, cu soarele în spate. Din loc în loc, 
în urma lor, se ridicau ciupercile exploziilor 
nucleare.  Gasterii bombardau în duşmănie. 
Unele proiectile produceau o ceaţă verzuie. Au 
învățat să producă armament chimic şi biologic, 
gândi Zaris şi simţi că îi scădea curajul. 
Bombele cădeau tot mai aproape. Pământul se 
frământa ca o fiinţă vie în dureri. Flăcările 
radiaţiei luminoase incendiau totul în cale. 
Undele de şoc rupeau arborii de pe litoral ca pe 
nişte aşchii. Norul de fum şi praf acoperi lumina 
soarelui. Zaris îşi desprinse ochii din periscop şi 
rosti simplu: 

— E grav. Nu vor să ne ocupe. Vor să ne 
distrugă complet. 

Valul de bombe trecu mai departe, către vest. 


Planeta continua să agonizeze sub ei. Tremura, 
se zguduia, se zbătea. Era şi ea pe muchie de 
cuţit, între viaţă şi moarte. Zaris stătea 
încremenit în cabina sa. Asculta gemetele de 
agonie ale Geei. O ruga în gând, ca pe o fiinţă 
vie, să nu se lase înfrântă, să nu moară. Acest 
gând, să nu se sfărâme planeta, i se înfipse 
adânc în creier şi-l urmări zile în şir, cât dură 
agonia Geei. 

După vreo zece zile, cutremurele îşi reduseră 
intensitatea. Atmosfera rămase însă la fel de 
plină de praf, încât nu se zărea soarele. Inamicii 
folosiseră cantităţi sporite de bombe. Vegetaţia 
şi animalele erau în pericol. Nici oamenii nu se 
puteau socoti în siguranţă. Mai multe refugii nu 
răspundeau la apelul televizat al guvernatorului. 
Fuseseră distruse de bombardament. Altele 
erau avariate şi oamenii luptau cu agresorii 
invizibili, radiaţia şi viruşii de luptă. Mai puţin de 
un sfert din refugiile din munţi scăpaseră 
neatinse. Nu se cunoştea nimic despre jerani şi 
rovi. 

Zaris contactă pe rând liderii varangi şi 
guvernatorii celorlalte colonii. Toţi suferiseră 
pierderi grele. Nimeni nu vedea încă lumina 
soarelui. În multe locuri, izbucniseră boli 
necunoscute. Planeta continua să tremure uşor. 
Sute de vulcani noi fuseseră observați. O parte 
din continentul shangilor se prăbuşise în ocean, 
în timp ce o porţiune de uscat se ridicase brusc 


din apă. Agonie, speranţă şi iar agonie, cugeta 
Zaris în camera sa din refugiu. Oare, ce ne mai 
aşteaptă? 


Cumplita întoarcere 


Soarele rămase acoperit aproape un an. 
Lumina lui galbenă şi rece abia se zărea prin 
norul de praf radioactiv. În raza periscopului, nu 
apărea niciun arbore, niciun pom. Pământul gri- 
verzui se zărea în depărtare. Nivelul de radiaţie 
era atât de ridicat, încât ar fi ucis chiar şi un om 
îmbrăcat în echipament de protecţie. Posturile 
de televiziune din  adăposturile montane 
căzuseră rând pe rând, după fiecare cutremur. 
Zaris se încăpăţâna să transmită în continuare, 
prin postul din refugiul subteran, deşi nu mai 
era sigur că măcar câţiva alcori îl recepţionau. 
Izolarea căzuse peste sinistraţii alcori. Deplină 
izolare, generatoare de cele mai negre gânduri. 
Mai puţin de patru sute de alcori de toate 
vârstele vegetau în refugiul ascuns în rădăcina 
muntelui submarin. Gândeau mult şi vorbeau 
puţin. Doar educatorii şi copiii conversau mai 
mult, obligaţi de programele şcolare. Ceilalţi nu 
aveau nimic de făcut. Doar să aştepte condiţii 
favorabile pentru a se întoarce pe uscat. 

Zaris răbda cu stoicism izolarea şi lipsa de 
activitate. Număra zilele şi-şi umplea agenda cu 
planuri de viitor. Nu concepea ca geenii să n-o 


ia din nou de la capăt. Erau obligaţi s-o facă, 
deoarece, fără astronave, nu mai puteau părăsi 
planeta. În cel mai bun caz, puteau relua 
producţia de astronave peste vreo cincizeci de 
ani. Între timp, însă, trebuiau să mănânce şi să 
se îmbrace, să-şi rezolve necesităţi de strictă 
supravieţuire. Stocurile de alimente conservate 
după primul atac nu-i puteau susţine mai mult 
de douăzeci de ani. 

Important era să supravieţuiască cât mai mulţi 
oameni sănătoşi şi pregătiţi pentru muncă de 
înaltă calificare. 

De Ziua Genezei, refugiații organizară o mică 
petrecere, să-şi amintească de începuturi. 
Guvernatorul alcor le ţinu o scurtă cuvântare de 
îmbărbătare, căci îi simţea  dezamăgiţi şi 
tensionaţi. În continuare, rămase pe marginea 
salonului central, privindu-şi  corasialii. Nu-i 
anima nicio speranţă, nu manifestau niciun 
strop de veselie. Purtau în ei o disperare 
crâncenă şi tăcută. Nesiguranţa se citea pe 
feţele tuturor, Asta îl împinse pe Zaris să ia o 
hotărâre riscantă. Plecă cu un submarin până la 
golful în care Oanes lăsase naveta şi se 
transferă pe ea singur. Dacă era de murit, se 
pierdea un singur om. Conta pe faptul că orionii 
care construiseră naveta o înzestraseră cu o 
solidă izolaţie împotriva radiaţiilor nucleare. 

Guvernatorul ieşi cu naveta din apă, într-o 
ploaie de stropi. Întâlni lumina soarelui şi 


închise ochii surprins. Îi deschise după câteva 
secunde şi redresă naveta. Uscatul de sub el 
era pătat ca blana unui leopard. Pâlcuri de 
verdeață se zăreau prin cenuşiul brun al 
pământului. Câţiva pomi şi arbori chirciţi de foc 
dăduseră flori pe ramuri tinere. Pe locul oraşului 
se întindeau mormane de ruine tăcute. Zaris se 
orientă în spaţiu şi luă direcţia Tamirei. Peisajul 
dezolant îl descurajase dar nu complet. Ei 
începuseră geneza primară pe un pământ 
complet gol. O puteau relua în noile condiţii. De- 
a lungul fluviului, zări mai multe vite rătăcite, 
fără păstor. Mai câtre nord, unde fuseseră 
fermele, mormane de stârvuri de animale în 
descompunere zăceau împrăştiate pe păşunile 
de culoare verde gălbui. Locuinţele rovilor de pe 
malul fluviului erau la pământ. Până şi pădurea 
dintre fluviu şi Tamira era pătată intens de 
uscăturile brune, rezultat al incendiului. 
Deasupra Tamirei, Zaris văzu primele păsări. 
Erau corbi. Căutau vitele muribunde retrase la 
umbra ruinelor. Nicio clădire din capitala sa nu 
rezistase şocului şi cutremurelor. Guvernatorul 
porni către munţi, cu intenţia de a vedea ce se 
întâmplase cu alcorii ascunşi acolo, de tăceau 
de mai multe luni. În cale, întâlni un lac 
necunoscut, apărut între două văi. Un râuleţ 
nou apărut, curgând din munţi, îl alimenta. 
Coamele muntoase se profilau în zare, însă îşi 
schimbaseră configuraţia ştiută. Un pisc după 


care el se orienta de obicei dispăruse. Zaris 
reduse altitudinea şi survolă terenurile în care 
fuseseră refugiile. Pornise anume sirena, să fie 
auzit. Nicio fiinţă omenească nu se arătă însă. 
Alcoria părea depopulată total. Zaris se întoarse 
la submarin cu inima strânsă. Dacă nici oameni 
pentru reconstrucţie nu mai avea... 

În următoarele luni, guvernatorul fu tratat 
pentru plăgi produse de radiaţie. Aceasta 
pătrunsese prin scutul navei şi-i atacase 
organismul. Zăcea pe spate, cu ochii în tavanul 
camerei şi cu gândurile rătăcite. Nu mai avea 
putere să viseze. În locul său, comandantul 
Valas ordonă ca nimeni să nu mai părăsească 
baza ascunsă înainte ca radiaţia să scadă la o 
limită suportabilă. 

Lunile treceau şi se făceau ani. Radiația 
scădea cumplit de încet. Singurul eveniment din 
viaţa lui Zaris fu căsătoria Moirei. Nici măcar nu 
protestă la aflarea veştii că fiica lui de numai 
douăzeci şi unu de ani urma să devină mamă. 
Simţea ceva îngrozitor. Simţea că alcorii săi 
porniseră pe cumplitul drum al întoarcerii către 
rădăcina străbună sălbatică. Deveneau tot mai 
efemeri în impulsuri şi în comportament. În 
durerea sa, Zaris încerca să se consoleze, să 
găsească o cât de mică latură pozitivă a 
situaţiei. Bine că nu s-a sfărâmat planeta! îşi 
repeta el cu încăpățânare. Avem pe ce trăi şi 
vom renaşte. Vom renaşte cu siguranță... 


Veştile aduse de patrula plecată să studieze 
uscatul, la patru ani de la bombardament, nu-i 
confirmă nici măcar parţial afirmaţiile. 
Exploratorii  văzuseră mai multe animale 
sălbatice, câţiva rovi în zdrenţe şi bolnavi, însă 
niciun alcor. Videotelefonul nu mai funcţiona de 
mai bine de doi ani, semn că satelitul de 
comunicaţii se prăbuşise. Din această cauză, 
Zaris nu putea schimba informaţii măcar cu 
ceilalţi varangi, dacă nu şi cu guvernatorii 
celorlalte colonii. 

In al nouălea an de la bombardament, Zaris 
decise să plece cu patrula de explorare a 
uscatului. Era vară şi spera să vadă mai multe 
lucruri  îmbucurătoare. Într-adevăr,  zăriră 
primele cete de metişi şi rovi culegând legume 
din fostele ferme. Erau însă murdari, zdrenţuiţi 
şi înfricoşaţi. La vederea navetei, fugiră şi se 
ascunseră în pădure. Gestul lor era inexplicabil. 
Nu coborâră la sol, în urmărirea lor. Observară 
numai că legumele se sălbăticiseră, crescând 
spontan, în diverse locuri mai umede. Nu le 
cultiva şi nu le întreținea nimeni. Pomii încă vii 
duceau povară de roade, dar livezile se răriseră 
simţitor. Abia la baza munţilor, un alcor 
îmbrăcat în costum de protecţie, ca un 
scafandru, apăru printre stânci. Dispăru însă la 
fel de repede, la vederea navetei. În sfârşit, 
Zaris înţelese ce se întâmpla cu oamenii: 
fuseseră atacați şi la sol, din navete duşmane. 


Fugeau şi se ascundeau ca fiarele. Întregul 
echipaj se întoarse dezamăgit de starea în care 
ajunseseră fiinţele umane din Alcoria. 

x 

După paisprezece ani de la bombardament, 
specialiştii anunțară că radiația la sol coborâse 
sub limita de pericol. Puteau coborî pe uscat. 
Zaris chemă toţi maturii la sfat, să decidă 
asupra viitorului lor. Studie încă o dată 
informaţiile adunate de patrulele de cercetare a 
Alcoriei şi se prezentă în faţa supravieţuitorilor 
calm şi sigur. Era hotărât să ia de la capăt lupta 
cu un destin potrivnic. Numără atent alcorii 
prezenţi, cu tot cu membrii echipajelor de 
submarine. Erau şase sute optzeci şi trei de 
oameni, de cele mai diverse profesii. 
Majoritatea, specialişti de elită în diferite ştiinţe. 
Prea puţini apți şi pregătiți pentru o muncă 
brută, de crescători de animale şi agricultori. 

— Nu suntem într-o situaţie disperată, îşi 
începu el discursul. Avem o bază submarină 
modernă, confortabilă şi sigură. Rezervele de 
galgor ne asigură independenţa energetică 
pentru mai mult de o mie de ani. Le şi putem 
mări, făcând o incursiune până la depozitele 
shangilor. Zece submarine ne permit să 
cutreierăm marea până în ţinuturile veganilor şi 
sirusanilor. Putem ieşi chiar în oceanul planetar, 
să căutăm orionii, shangii şi kobizii. 

— Dar avem numai o navetă, puse unul din 


participanţi degetul pe rană. 

— Da, confirmă Zaris, o singură navetă aptă 
să transporte cincizeci de persoane sau o 
încărcătură echivalentă. Nu dispunem de 
tehnologie pentru a construi noi navete sau 
aeromobile. Trebuie să avem grijă de naveta 
noastră ca de ochii din cap. Suntem forţaţi de 
nevoia de alimente şi apă potabilă să ieşim pe 
uscat. 

— Cu cât mai repede, cu atât mai bine, îl 
întrerupse o voce. 

— Nu vă pripiţi! replică Zaris. Pe uscat, nu 
avem locuinţe şi energie electrică, nici nu le 
putem procura prea curând. Maşinile agricole 
rămase după atacul nuclear sunt într-o stare 
jalnică iar sistemul de irigaţii a fost distrus. Cum 
să producem hrana naturală, de origine 
vegetală şi animală, cu mâinile goale? Totuşi, 
trebuie s-o producem, deoarece rezervele din 
baza submarină se vor epuiza în maxim şase 
ani. Afară e o toamnă ploioasă, care ne 
împiedică să lucrăm şi va urma o iarnă grea. Nu 
ne putem aventura pe uscat, aici. 

— Dar unde? 

— Numai o zi de navigaţie cu submarinele ne 
desparte de țărmurile calde şi umede a 
subcontinentului din sud. 

— Dar e al veganilor şi sirusanilor, argumentă 
un participant. 

— Cred că acum nu mai e al nimănui, ca şi 


Alcoria, ripostă Zaris mohorât. Am putea emigra 
către sud, să ne stabilim colonia între vegani şi 
sirusani. Clima blândă şi natura bogată ne vor 
asigura supraviețuirea. 

— Nu putem părăsi Alcoria! protestă biologul 
Jivan. În refugiile din munţi mai sunt alcori de-ai 
noştri. Trebuie să-i regăsim, să ne refacem 
comunitatea. Chiar şi rovii trebuie adunaţi şi 
instruiți din nou. 

— Eu v-am prezentat o cale uşoară de ieşire 
din criză, spuse Zaris. Dacă rămânem în Alcoria, 
nu ne putem întoarce în Tamira, deoarece nu 
avem locuinţe şi electricitate. Putem însă 
rămâne în zona deltei, să refacem civilizaţia 
noastră din ruine. Şi mai bine ar fi dacă ne-am 
stabili pe ambele ţărmuri de mare, cu câte o 
colonie. În acest caz, vom ţine legătura cu 
submarinul sau naveta şi ne vom ajuta reciproc. 

— Alcoria!  Alcoria! scandară mai multe 
glasuri. 

— Vă înţeleg sentimentele, rosti guvernatorul 
încălzit de reacţia pozitivă. Şi eu iubesc Alcoria 
din tot sufletul. Ca lider, însă, trebuie să vă 
prezint situaţia aşa cum este. Aici, în Alcoria, va 
trebui să locuim în continuare pe submarine şi 
să muncim din greu la refacerea primului oraş. 
Înainte de toate, trebuie să construim uzina 
electrică, o fabrică de maşini agricole şi una de 
prelucrare a produselor agricole. Astfel, vom 
evita criza de alimente şi vom pune baza 


dezvoltării ulterioare. Ne aşteaptă muncă brută, 
începând de la extragerea minereurilor şi până 
la cultivarea pământului. Trebuie să uităm că 
suntem elita alcorilor şi să muncim orice este 
nevoie. Chiar şi copiii vor munci din primăvară şi 
până în toamnă. Numai iarna vor urma cursuri 
în baza submarină şi, mai târziu, în oraş. Bine? 

— Nu! răspunse naturalistul Leodor franc. 
Prima soluţie e mai bună. Să ne împărţim în 
două grupe, să ne creştem şansele de succes! 
Eu vreau să plec în colonia din sud. Cine mai 
vine? 

Mai multe voci i se alăturară. Zaris li se adresă 
acestora: 

— Cei care plecaţi în colonia din ţara caldă 
veţi primi un sprijin de pornire. Vă vom da un 
generator cu galgor recuperat din ruinele 
oraşelor, maşini agricole ŞI material 
reproducător din rezerva stocată în bază. Asta, 
pentru cazul că nu veţi găsi nimic din culturile 
veganilor şi sirusanilor. Trei submarine vă vor 
duce pe ţărmul de sud al mării şi vor rămâne la 
dispoziţia voastră. Vă rog să vă alegeţi un lider 
şi să faceţi un plan de acţiune fundamentat 
ştiinţific! Puteţi părăsi adunarea noastră, să vă 
sfătuiţi în sala mică. 

Câteva zeci de familii se desprinseră din 
mulţime şi se îndreptară spre locul indicat de 
Zaris. Guvernatorul continuă: 

— Până la căderea iernii, vom recupera toate 


maşinile agricole rămase prin ruinele fermelor, 
vom pune în funcţiune uzina electrică şi vom 
construi un adăpost provizoriu pentru animalele 
capturate, spre domesticire. Mai mult, nu 
putem. În timpul iernii, ne vom pregăti pentru 
campania din primăvară. Mulţumiţi? 

O adiere de încredere atinsese alcorii prezenţi. 
Zaris îi împărţi în echipe, funcţie de specialitate. 
Inginerul Dapix şi câţiva energeticieni urmau să 
repare uzina electrică. Medicul veterinar Vanda 
adună o grupă de specialişti pentru capturarea 
animalelor sălbăticite. Zaris îşi alese câţiva 
voluntari cu care să cutreiere Alcoria, cu scop 
de a recupera generatoare electrice, maşini 
agricole şi orice alt bun folosibil. Spera ca pe 
timpul acestor incursiuni să întâlnească şi alţi 
supraviețuitori alcori sau barem metişi şi rovi. 
La sfârşitul adunării, alcorii băură câte un pahar 
de vin, să simtă din plin reînceperea unei vieţi 
noi. 

x 

Ploaia contenise şi soarele palid, de toamnă 
târzie, se arătase printre nori. Zaris ateriză şi-şi 
invită echipajul să coboare, pentru scotocirea 
obişnuită. In navetă, aveau deja un generator 
electric, câteva maşini agricole şi ceva mobilier 
recuperat din ruine. Lucrau zilnic, din zori şi 
până la căderea nopţii, de aproape trei 
săptămâni. Recuperaseră destule bunuri, însă 
niciun om. Grupele de rovi şi metişi întâlnite se 


refugiaseră în păduri, înainte de a le putea 
spune un cuvânt. 

Echipajul se desfăşură în linie şi începu să 
caute printre ruinele orăşelului montan. Sperau 
să găsească maşini pentru prelucrarea pietrei şi 
lemnului, folosibile la construcţiile ulterioare. 
După câţiva paşi, se auzi o mică pocnitură şi 
unul din alcori se prăbuşi strigând. Toţi se 
aruncară printre stânci şi moloz, la adăpost. E 
lovitură de razer, gândi Zaris şi strigă tare, în 
limba alcoră: 

— Sunt guvernatorul Zaris. Nu mai trage, 
alcorule! 

După câteva secunde, trei umbre ieşiră la 
iveală dintre ruine. Erau îmbrăcate în costume 
de protecţie împotriva radiaţiilor şi purtau 
măşti. Zaris se ridică în picioare şi exclamă: 

— Fraţilor, i-am gasit! Am găsit 
supraviețuitori. 

Cei trei se apropiară cu razerele în mâini şi-l 
priviră de aproape. În fine, îşi scoaseră măştile 
şi unul spuse: 

— Domnule guvernator, nu-mi vine să cred. 
Eram siguri că am rămas singurii oameni 
raţionali din Alcoria. 

— Ştiţi ce-i în Alcoria? 

— Ştim. Am explorat-o cu o navetă şi opt 
aeromobile. E prăpăd. 

— Înseamnă că sunteţi mai mulţi în acest 
refugiu... 


— Şaizeci şi şapte de supraviețuitori alcori. 
Către nord, mai e un refugiu cu treizeci şi opt de 
oameni valizi. Altceva nu am găsit. 

— E bine. Noi suntem aproape o mie, exageră 
Zaris, pentru a-i ridica moralul. După această 
iarnă, vă vom lua într-un oraş pe care îl 
construim în deltă. Cine e lider aici? 

— Hersig, răspunse alcorul. Inginer metalurg. 

— Perfect! Spune-i că, la primăvară, vom veni 
după voi. 

— Şi dacă nu veniţi? 

— Vă urcați în navetă şi navigaţi către sud-est. 
Ne veţi găsi la gurile fluviului. Până atunci, 
recuperaţi din ruine tot ce poate fi folosit! 

— Noi căutăm reptile în hibernare. Sunt foarte 
gustoase. 

— Incă nu e bine să mâncaţi hrană naturală. 

— N-avem încotro. Am terminat rezervele de 
hrană concentrată. Vânăm ce pică, culegem 
fructe şi legume crescute pe câmpuri... Trăim. 

— Cheamă-l pe Hersig! Vă dăm noi raţii să 
treceţi iarna. 

— Mai bine mergem noi la el. Nu prea e 
sănătos. 

Cei trei porniră către muntele din stânga. 
Zaris nu mai recunoscuse adăpostul, deoarece 
multe stânci se prăbuşiseră în fața lui. Le 
escaladară şi ajunseră la poartă. Aceasta se 
deschise după ce unul dintre însoțitori strigă o 
parolă. In refugiul lung şi îngust, ardea lumina 


electrică, însă era cam umezeală şi frig. 
Supraviețuitorii se buluciră să-i atingă şi să le 
vorbească. Erau fericiţi să vadă alcori după 
atâta timp de izolare. Bătrânul Hersig stătea pe 
un şezlong şi-i privea nemişcat. Se ridică cu 
greutate, să-l salute pe guvernator. Zaris îl 
informă pe scurt care era situaţia lor şi-i ceru să 
trimită naveta, să le dea raţii de hrană pentru ei 
şi vecinii lor. 

Atmosfera se destinsese, însă guvernatorul 
observă, cu ochi critici, că alcorii din refugiu 
erau murdari, slabi şi purtau haine zdrenţuite. 
Nu rezistaseră bine la cataclism. Se mângâie cu 
ideea că, din primăvară, îi putea reciviliza, la 
baza din deltă. Hersig numi echipajul navetei de 
transport a ajutoarelor şi-i însoţi până la poarta 
blindată. Încă nu-i venea să creadă că în Alcoria 
mai trăiau oameni civilizaţi. 

x 

În timpul iernii, Zaris rămase aproape două 
luni în colonia lui Leodor de pe ţărmul 
subcontinentului sudic. Îi ajută pe cei şaptezeci 
şi trei de colonişti să-şi construiască un adăpost 
din lemn şi să cultive semințele primite din 
bază. Din când în când, făcea incursiuni către 
centrul subcontinentului, către ţările veganilor şi 
sirusanilor. Pretutindeni întâlnea ruine şi culturi 
părăsite. Băştinaşii nu se vedeau. Era greu de 
crezut că muriseră toţi. Mai probabil, îi înghiţise 
jungla. Împreună cu câţiva colonişti, recuperă 


multe maşini şi bunuri folosibile din ruinele 
fostei capitale vegane, Noul Hanab. La plecare, 
lăsă în urmă o mică colonie activă, hotărâtă să- 
şi organizeze o nouă viaţă la limita junglei. 

Viaţa din baza submarină căpătase alte 
ritmuri. Toţi învățau să lucreze pământul şi să 
îngrijească animale, sub îndrumarea puţinilor 
specialişti rămaşi. Se pregăteau pentru fătările 
din primăvară a primelor oi şi capre capturate, 
precum şi pentru cultura legumelor. Pomi erau 
destui, însă trebuiau îngrijiţi, să-şi revină 
complet. Mecanicii reparau maşinile agricole pe 
submarinele de lângă coastă. Uzina electrică 
era aproape gata de a intra în funcţiune. Se 
părea că treburile intrau pe un făgaş normal. 

Către finele iernii, Leodor îl informă pe Zaris, 
printr-un curier adus cu submarinul, că hoarde 
de mulatri şi rovi le devastau grădinile de 
zarzavaturi. Cerea aprobarea să-i lichideze, 
deoarece păreau tulburaţi psihic; nu vorbeau şi 
refuzau orice contact direct cu coloniştii alcori. 
Guvernatorul îi interzise să ucidă o singură fiinţă 
humanoidă şi-i sugeră să paralizeze sălbaticii, 
pentru a-i prelucra ulterior. În sinea lui, mai 
spera că supraviețuitorii vegani şi sirusani vor 
ieşi din refugii şi-şi vor lua în primire supuşii. 

De îndată de primăvara atinse coastele mării, 
guvernatorul împărţi efectivul de alcori rămaşi 
în mai multe echipe de muncă. Puţinii 
constructori, ajutaţi de forţă de muncă brută, 


trebuiau să reconstruiască clădirea uzinei 
electrice şi să se apuce de primele locuinţe pe 
uscat. În lipsă de mortar fabricat industrial, 
urmau să folosească lutul argilos, ca liant al 
pietrelor recuperate din ruine. O altă echipă 
trebuia să ridice un saivan rudimentar, la 
marginea pădurii, pentru adăpostirea animalelor 
recuperate. Zootehnicienii învăţară să mulgă 
manual caprele şi oile, deoarece nu 
recuperaseră niciun dispozitiv electric de muls. 
Nu se punea problema mulsului vacilor, 
deoarece nu reuşiseră să captureze şi să 
îmblânzească niciuna. Bovinele se sălbăticiseră 
complet, încât umblau în cirezi pe pajiştile din 
marginea pădurilor. Acolo erau vânate de micile 
hoarde de rovi şi metişi ascunşi în codru. A 

Cea mai grea sarcină revenea agricultorilor. In 
baza submarină, mai aveau doar semințe de 
grâu şi secară. Pe fostele câmpuri de cultură, 
orzul, meiul, floarea soarelui şi sfecla creşteau 
în stare sălbatică, din seminţele căzute, an de 
an, pe pământ. Acelaşi lucru se întâmplase şi cu 
legumele. Cele rămase pe  tarlale se 
sălbăticiseră, încât dădeau rod scăzut. In bază, 
mai dispuneau de o cantitate mică de seminţe 
de leguminoase şi câteva mii de răsaduri, în 
seră. Fiecare sămânță era deosebit de 
valoroasă. Sinistraţii nu mai aveau însă seminţe 
sau butaş de pomi şi arbuşti fructiferi. Trebuiau 
să-i îngrijească, să-i altoiască şi să-i înmulțească 


pe cei scăpaţi de cataclism. Aşa se face că mai 
mult de jumătate din alcorii refugiaţi în bază se 
angrenară în munca brută, la pământ. Foloseau 
puţinele maşini agricole recuperate şi unelte 
improvizate de mecanicii de pe submarine. Erau 
conştienţi că luptau pentru o sursă de 
supravieţuire. În loc de sistemele de irigaţii 
distruse, începură să folosească ţevi recuperate 
din ruine şi canale săpate manual. 

Munca în aer liber, sub razele solare, îi întărea 
fizic pe alcori. Zaris se întreba însă cu câte 
milenii îi dăduse înapoi, în natură. Privea la 
oamenii săi, echipați numai în şorturi şi cu 
picioarele goale, murdari de pământ sau de 
bălegar, muncind mai crâncen decât rovii, 
deoarece nu aveau experienţă. Suprarasaţii 
alcori coborâseră în natură şi se luptau cu ea, 
pentru a-i smulge roade necesare supravieţuirii. 
Numai de nu ne-ar înghiţi natura, îşi spunea 
Zaris îngrijorat. Coloniştii lui Leodor din ţara 
caldă paralizaseră şi capturaseră câţiva rovi şi 
metişi sălbăticiţi. Aceştia se integraseră atât de 
puternic în natura sălbatică, încât procesul de 
recivilizare a lor decurgea deosebit de greoi. 
Alcorii nu-şi puteau explica de ce aceştia 
uitaseră o bună parte din limbaj, într-un timp 
atât de scurt şi de ce deveniseră atât de 
violenţi. Copiii născuţi după cataclism erau 
aproape sălbatici. Zaris  insistase însă ca 
singurul psiholog din grupa lui Leodor să facă 


toate eforturile posibile pentru a-i civiliza. 

La începutul verii, Leodor îl chemă urgent pe 
Zaris în colonia sa, deoarece aveau probleme 
grave. Guvernatorul lăsă conducerea 
reconstrucției oraşului Lagar şi a strânsului 
recoltei în sarcina consilierului Masen şi plecă cu 
submarinul câtre colonia alcoră. Găsi o mare 
parte din efectiv bolnavă grav şi câţiva morţi. 
Simptomele bolii îi erau cunoscute. Suferise şi el 
de aceeaşi boală. Nu era boala de radiaţie, ci 
produsă de viruşi mortali. O singură sursă de 
infectare îi veni în minte: rovii şi metişii 
capturați. Ei deveniseră imuni la boli, deoarece 
îi ajuta natura sălbatică. Alcorii, însă, erau 
deosebit de sensibili, ca orice ultracivilizaţi mai 
puţin adaptaţi la natură. 

Zaris rămase pe loc, convins că devenise imun 
la boală. Trimise un submarin către Lagar, cu 
sarcina de a aduce medici şi medicamente 
pentru bolnavii din colonia lui Leodor. Numită 
de băştinaşi Darika. După o matură chibzuinţă, 
dispuse eliberarea tuturor rovilor şi metişilor în 
natură. Nu putea risca vieţile tuturor coloniştilor 
din Darika pentru o acţiune de caritate. Să 
lăsăm viaţa universală să-şi spună cuvântul în 
privința sălbăticiţilor! le spusese el alcorilor din 
colonia Darika. În continuare, guvernatorul luptă 
alături de medici pentru salvarea celor atinşi de 
viruşi. La plecarea din Darika, Zaris făcea 
bilanţul demografic: şapte morţi şi unsprezece 


nouă născuţi. Viaţa se ridica din moarte. 

In Lagar, avu parte de o surpriză plăcută. 
Lângă cele cinci locuinţe cam grosolane ridicate 
deja, staţionau trei navete orione. Zaris 
recunoscu imediat naveta imperială a Orejonei 
şi cobori din submarin cuprins de o mare 
bucurie. Nu mai erau singuri pe o planetă 
sălbatică. Aveau aliați în lupta pentru 
conservarea civilizației adusă din Alianţa 
Civilizaţiilor Humanoide. Apariţia Orejonei îi mai 
reduse avântul născut din gânduri pozitive. 
Aceasta era slabă, cu pielea galbenă şi zbârcită. 
In mod vădit, suferea de o boală cumplită. 

— Inima sus, fetiţo, că mai avem destule 
speranţe! o salută el... 

— Fetiţa a ajuns o babă muribundă, Zaris, îi 
răspunse împărăteasa cu tristeţe în glas. lar 
speranţa e şi ea bolnavă. Până la voi, n-am 
întâlnit o singură colonie în refacere. 

— Poate că mai stau ascunşi în refugii. Nu se 
poate să fi murit toţi varangii. 

— Dar sirusanii şi veganii, Zaris? Am survolat 
ţările lor şi n-am întâlnit o singură colonie 
activă. Numai hoarde de mutanţi şi vite 
răzleţite. 

— Sunt ascunşi pe undeva! îşi apără Zaris 
dreptul la speranţă. Dacă am reuşi să ridicăm 
un satelit de telecomunicaţii în atmosferă, i-am 
putea găsi cu videotelefoanele. 

— Eu nu mai am specialişti în stare să 


construiască un satelit de telecomunicaţii, 
alcorule. Tu? 

— Nici eu. 

— Deci, ne predăm în faţa imposibilului. 

— Nu! negă Zaris vehement. La iarnă, 
electroniştii mei vor studia materiale despre 
sateliți de comunicaţii. Până în primăvară, vom 
construi unul. 

— Pe ce să studieze, Zaris? Ai un singur 
holovizor în funcţiune? 

— Deocamdată, nu. Am însă energie electrică 
şi destule ruine în care să caut piesele necesare 
satelitului. 

— E un punct câştigat, recunoscu oriona. De 
data asta, însă, noi suntem la pământ. Mi-au 
mai rămas vreo două mii de orioni, rovi şi metişi 
din toată populaţia imperiului. Nu mai pot 
fabrica măcar o lingură, căci nu mai am 
specialişti în prelucrarea metalelor. 

— Te poţi baza pe flotila de navete deja 
construite... 

— Cât, Zaris? O mie de ani? Hai să spunem 
două mii de ani! Vom reuşi noi să reproducem 
civilizaţia Alianţei în două mii de ani? 

Zaris privi mohorăât la locuinţele grosolane, 
mai proaste decât adăposturile pentru animale 
şi răspunse mohorât: 

— Nu ştiu, Orejona. Te invit în baza noastră 
subacvatică, să discutăm în condiţii mai 
civilizate. Poate doar aşa să mai căpătăm un pic 


de curaj. 
x 

După plecarea Orejonei, Zaris rămase mult 
timp pe gânduri. Situația coloniştilor era 
deosebit de proastă. Orionii nu mai erau 
capabili să producă tehnologie avansată. Ca şi 
ei, deveniseră agricultori, în luptă dură pentru 
asigurarea hranei. Alcorii nu dispuneau de 
maşinile necesare pentru recoltarea şi 
prelucrarea cerealelor. Trebuiau să le culeagă 
manual şi să le consume în stare brută. Aceasta 
impunea construirea unor depozite pentru 
păstrarea mai îndelungată a hranei. Numai 
simplul gând că vor fi nevoiţi să depindă de 
hrana produsă de la an la an îi întuneca mintea 
guvernatorului. Wu avem dreptul să ne lăsăm 
sclavi ai pământului! se revoltă el. Nu vedea 
însă nicio altă posibilitate de supravieţuire. 
Poate migraţia către sud, în teritorii mai calde şi 
cu minereuri destule. Cu cine însă să prelucreze 
minereurile? Şi rezerva de galgor care scădea 
continuu... 

Zaris decise să facă un zbor de explorare 
către ţinutul shangilor, pentru a mai scăpa de 
gânduri negre şi nesiguranţă. Voia să se asigure 
că măcar galgorul le va ajunge pentru câteva 
mii de ani. 

Primii shangi întâlniți arătau deplorabil şi nu 
vorbeau limba Alianţei. Pescuiau într-un lac, cu 
sulițe şi plase improvizate din resturi de maşini 


şi ţesături. Erau aproape goi, însă prietenoşi. Îi 
invitară prin semne la prânzul lor, încropit pe un 
foc aprins între câteva colibe din crengi. Zaris şi 
cei patru exploratori care îl însoțeau acceptară 
invitaţia, cu scop de a strânge informaţii despre 
involuţia shangilor. Un singur cuvânt părea 
cunoscut de băştinaşi - Sen Kai. La rostirea lui, 
arătară către cer, apoi către est. Guvernatorul 
alcor deduse că Sen Kai mai dispunea de o 
navetă cu care îşi vizita supuşii şi locuia undeva 
către est. 

Pe măsură ce înaintau către est, exploratorii 
alcori întâlneau tot mai des grupe de shangi 
ceva mai organizate. Locuiau tot în colibe, însă 
lucrau pământul cu maşini agricole şi unelte 
confecţionate din metal. Într-una din aceste mici 
colonii, întâlniră un bătrân care le înţelegea 
limba. Acesta le povesti pe îndelete grozăvia 
bombardamentului şi suferinţele îndurate în 
refugiile lor. leşiseră la muncă numai de doi ani, 
la porunca imperatorului Sen Kai. Acesta locuia 
într-un oraş nou, Lasal, către poalele munţilor 
din răsărit. Venea pe la ei, din când în când, 
pentru a inspecta munca şi a le da ordine. /ncă 
e bine, gândi Zaris. Dacă shangii se vor ridica, 
ne vom ridica şi noi. 

După multe hoinăreli pe deasupra imperiului, 
reuşiră să identifice oraşul Lasal. Era o 
adunătură de case lipite unele de altele, ca un 
fort. Deasupra uneia, flutura drapelul shang, 


galben cu o stea roşie. În piaţa din faţa 
clădirilor, zăcea o navetă de producţie orionă. 
Un păârâiaş de munte trecea printre case. 
Imperiul shang era condus dintr-un sătuc cu mai 
puţin de două sute de locuitori. Ei, care 
avuseseră cea mai mare populaţie... 

Zaris cobori din navetă frământat de gânduri 
negre. Se părea că pământul sclavizase toţi 
coloniştii, fără scăpare. Shangii ieşiseră din 
case, încântați de vizita unor străini. Sen Kai, 
echipat corect, într-o uniformă kaki, de 
explorator, le ieşi în cale. Până şi el, veşnicul 
cârcotaş, era bucuros să vadă oameni. 

— Zaris, fratele meu, mă bucur că aţi scăpat 
din urgie! 

— Nu mai puţin mă bucur eu, la vederea 
voastră, îl asigură alcorul. Încă staţi bine, faţă 
de noi. Am numărat, pe drum, mai mult de două 
mii de shangi. Niciun rov sau metis, însă. Ce s-a 
întâmplat cu ei? 

— Sunt mai la nord, în junglă, răspunse Sen 
Kai, făcând o grimasă de neplăcere. Nu mai vor 
să asculte de ordinele mele. Se organizează în 
bande şi ne fură din recolte. 

— Nici rovii şi metişii din celelalte colonii, cu 
excepţia celei orione, nu mai lucrează, îl 
informă Zaris. S-au învăţat cu viaţa de 
culegători şi vânători. 

— Asta e cât se poate de prost, murmură Sen 
Kai. Nu mai avem forţă de muncă pentru minerit 


şi prelucrarea materiilor prime. 

— Şi noi tot asupra producţiei de hrană ne-am 
concentrat, spuse Zaris. E prima măsură de 
supravieţuire, nu? 

— Poate că da, însă specialiştii în tehnologii 
moderne se descalifică sau mor. Cu cine vom 
mai ridica o nouă lume, comandante? 

Alcorul îi arătă cerul: 

— O escadră a Alianţei ar putea veni să vadă 
cum am evoluat. Ei ne-ar putea ajuta. 

— Noi nu mai credem în ajutor extern, Zaris. 
Încercăm să repunem în funcţiune minele şi 
uzinele. 

— Felicitări! Noi n-am ajuns încă atât de 
departe. 

— Nici noi n-am făcut mare lucru. Vreo sută de 
mineri şi metalurgişti lucrează la acest proiect. 
Sunt încă slăbiţi de radiaţii şi de şocul psihic 
prin care au trecut. 

— Mă bucur că măcar tu ai rămas ferm pe 
poziţii, Sen Kai. 

Shangul îl privi în ochi, apoi îşi descheie bluza. 
Pieptul îi era acoperit de plăgi prost bandajate. 

— Am riscat şi m-am fript, Zaris. Am părăsit 
refugiul prea devreme. Din această cauză, sunt 
măcinat de boală. Nu ştiu dacă voi supravieţui. 
Ne înghite acest pământ, alcorule. 

— V-am adus câteva daruri, încercă Zaris să-l 
încurajeze. Un holovizor în funcţiune, seminţe 
de legume şi cereale, câteva videotelefoane, să 


ne putem auzi... 

— Ai un satelit pe orbită?! tresări Sen Kai. 

— Încă nu. Până la primăvară, sper să-l 
ridicăm. Şi orionii îl aşteaptă. 

— Toţi aşteptăm un eveniment pozitiv major, 
Zaris. Probabil, vrei să ştii dacă mai avem 
depozitul de galgor purificat. 

— Normal, nu? 

— Îți dau o veste proastă, comandante. 
Depozitul a fost lovit de o bombă nucleară. A 
explodat şi a ars. Un pustiu de sticlă topită, de 
câteva sute de hectare, se întinde pe locul în 
care a fost. 

— Veţi relua extracția, îl asigură Zaris. 

— Şi tehnologia de purificare? îi puse Sen Kai 
întrebarea care îl frământa de mult timp. Nu 
mai suntem în stare să purificăm galgorul, 
prietene. Poate, peste sute de ani... 

— Şi atunci va fi bine, spuse Zaris, pentru a-i 
ridica moralul. Important e să nu ne pierdem cu 
firea şi să nu lăsăm sălbăticia să pătrundă în 
noi. 

— A şi pătruns, Zaris, dar tu nu eşti conştient 
de ea. A pătruns ca un duh invizibil şi ne-a 
modificat firile. Nu mai arăţi deloc ca pe timpul 
expediției. 

— Îmbătrânim, găsi Zaris o scuză. 

— Şi ne abrutizăm de muncă grea, pentru 
care nu am fost pregătiţi. 

— Trebuie să ne păstrăm însuşirile de rasă 


superioară! 

— Nu putem, Zaris, argumentă shangul. 
Trebuie să lucrăm din greu, ca sclavii, pentru a 
ne asigura hrana şi îmbrăcămintea. Măcar atât 
să păstrăm din civilizaţia noastră: o hrană 
sănătoasă şi îmbrăcăminte decentă. 

— Putem şi vom face mai mult! ripostă Zaris. 
Ne vom ridica din nou măcar la nivelul avut la 
aterizarea pe Geea. 

— Dacă vă ridicaţi voi, noi vă vom urma, îl 
asigură Sen Kai. Singuri, nu ne simţim în stare. 

Zaris se despărţi de shangi cu o determinare 
rece în creier. El era considerat comandantul 
răspunzător pentru situaţie. De la el se aşteptau 
primele progrese. Trebuia să dea exemplu de 
succes. Trebuia să ridice civilizaţia geeană din 
nou, înainte de a se epuiza rezervele de galgor. 
Adică, în mai puţin de o mie de ani. 

x 


Recolta din acel an nu se dovedi pe măsura 
aşteptărilor lor. Seceta şi lipsa de irigații erau de 
vină. Alcorii munciră însă ca disperaţii să 
culeagă şi să pună la adăpost şi ultimul bob. 
Alte semințe nu aveau şi rezerva de hrană 
concentrată din bază scădea văzând cu ochii. 
larna îi prinse pe alcori în baza subacvatică. 
Locuiau cam înghesuiți, deoarece efectivul lor 
crescuse cu aproape o sută de persoane venite 
din refugiul din munți. Specialiştii în diverse 
domenii tehnice şi agricole începură cursurile de 


pregătire pentru anul următor. Copiii reluară 
studiul organizat. Tehnicienii lucrau la proiectul 
unui satelit mai modest, dar rezistent. Încă era 
bine... Zaris stătea în faţa agendei sale şi 
plănuia de zor ridicarea unei noi civilizaţii. Nu se 
lăsase înfrânt de grozăviile trăite şi văzute. 

Înainte de anul nou, Leodor îl informă pe Zaris 
că intrase în contact cu primii supraviețuitori 
vegani şi  sirusani care îşi părăsiseră 
adăposturile. Rafan murise în bombardament, 
astfel că sinistraţii vegani erau conduşi de 
Herod, un fost navigator de astronavă. Aveau o 
navetă şi mai multe aeromobile în funcţiune, cu 
care prospectau întregul teritoriu, în căutarea 
supravieţuitorilor şi a materialelor folosibile. 
Colonia  sirusană era condusă de Sebek, 
deoarece nimeni nu mai ştia nimic de Lumun. ŞI 
ei dispuneau de două navete şi câteva 
aeromobile. Mai mult, astronava sirusană 
ascunsă în junglă scăpase întreagă. Aveau un 
model pentru copiere ulterioară. Informaţiile îl 
înviorară pe Zaris. Lumea geeană ieşea din 
ascunzişuri la o nouă viaţă. Încă mai erau 
speranţe de revenire la civilizaţia avută. 

Către sfârşitul iernii, un şir de cutremure 
deosebit de violente afectară serios baza 
subacvatică. Alcorii se văzură nevoiţi să-şi mute 
toate proviziile şi materialele pe submarine şi 
pe uscat, în oraşul Lagar. Oraş era un fel de a 
zice. Număra numai unsprezece case grosolane, 


o uzină electrică şi un depozit de alimente. 
Aveau însă lumină electrică şi apă încălzită în 
boilere improvizate. Țineau încă cu dinţii de 
civilizaţie. Evenimentele  împiedicară însă 
construcţia satelitului de comunicaţii. Coloniile 
geenilor rămâneau în continuare izolate între 
ele. Zaris trecu bine şi de această încercare. 
Continua să-şi planifice în amănunt activităţile 
de viitor, pe un an, pe un deceniu, pe un secol. 
Îşi vedea lumea ridicându-se şi crescând mai 
ales în visele din somn. Credea cu putere că va 
învinge toate chemările sălbăticiei. 

O dată cu sosirea primăverii, Zaris începu 
explorările câtre vest. Căuta supraviețuitori din 
celelalte seminţii varange. Se convinsese că nu 
puteau obţine un progres real fără câteva sute 
de mii de oameni bine organizaţi. Găsi mai 
multe grupe izolate de varangi către litoralul 
mării, pe locul fostelor ferme de vegetale şi 
animale. Supraviețuitorii se retrăseseră spre 
sud, în căutarea hranei. Locuiau în fostele 
hambare şi depozite, fără lumină electrică şi 
fără apă. Alcorul organiză fiecare comunitate de 
varangi întâlnită, stabilind sarcini precise pentru 
perioada următoare. În primul rând, îi obligă pe 
varangi să exploreze zona de nord a 
continentului, în căutarea celor de trebuinţă 
unei vieți civilizate: generatoare electrice, 
mijloace de transport, maşini agricole, 
mobilier... Zaris nu mai ruga şi nu mai pierdea 


timp cu convingerea. Comanda ca un imperator. 
Observase că sinistraţii reacţionau mai bine la o 
astfel de atitudine. Voiau să fie conduşi de o 
voinţă superioară. Zaris era tocmai omul potrivit 
pentru aceasta. La întoarcerea din expediţie, 
guvernatorul alcor aduse în Lagar câteva cuşti 
cu păsări domestice primite de la ceilalţi 
varangi. Nu-şi imaginase că va ajunge vreodată 
să se bucure de câteva păsări, cu care alcorii 
puteau relua ciclul de creştere. 
x 

Anii treceau şi evoluția comunităţilor geene 
era mult prea lentă pentru speranţele lui Zaris. 
Nu  reuşiseră să construiască satelitul de 
comunicaţii, aşa că schimbau informaţii prin 
curieri cu navete, în mod periodic. Guvernatorul 
alcor era îngrijorat mai ales de faptul că toţi 
geenii începuseră să moară prematur. Mureau 
chiar şi indivizi născuţi pe Geea, după prima 
colonizare. Majoritatea coloniştilor veniţi odată 
cu el dispăruseră. Noile generaţii creşteau şi se 
căsătoreau rapid, ca şi cum s-ar fi temut că nu 
vor mai apuca să trăiască. Nu făceau însă destui 
copii, pentru a produce un spor demografic 
substanţial. Radiațiile le afectaseră sistemul 
general de reproducere şi capacitatea 
intelectuală. Tinerii nu mai posedau tenacitatea 
străbunilor, nici dorința lor teribilă de 
cunoaştere şi creaţie. Munceau conştiincioşi în 
locurile ordonate, însă nu dovedeau niciun fel 


de iniţiativă. În mod vizibil, suferiseră mutații 
genetice. 

După vreo treizeci de ani de la ultimul 
bombardament gaster, în comunitatea alcoră 
din Lagar se născu un prunc păros, cu 
mandibula ieşită în relief şi cu ochii înfundaţi în 
orbite. Medicii şi biologii discutară mult asupra 
acestui caz. Ulterior, însă, se născură şi alţi copii 
cu însuşiri similare, astfel că nimeni nu le mai 
dădu importanţă. Atavismele cu care se năşteau 
aceşti prunci nu le afecta capacitatea de 
învăţare. Zaris vedea în acest fenomen însă 
altceva. El vedea întoarcerea alcorilor către 
sălbăticia primară din care evoluaseră strămoşii 
foarte îndepărtați. Ar fi trebuit să fie mulţumit 
de cele realizate, însă spectrul sălbăticiei îl 
bântuia cumplit. Aveau din nou un oraş cu 
grădini şi străzi largi. Fabricile de ţesături şi de 
conservare a alimentelor funcționau. Începuseră 
să producă din nou metal şi primele maşini 
agricole. Se prefigura un progres. Zaris, însă, îl 
simţea înşelător şi de scurtă durată. Se zbătea 
cumplit pentru fiecare nouă cucerire a alcorilor 
şi a celorlalţi varangi. Exportă progresele în 
celelalte colonii. Voia să ridice lumea... 

Lumea nu părea dispusă să facă eforturi de 
ridicare, însă. Prin păduri şi jungle rătăceau 
hoarde de mutanţi rezultate din rovi şi metişi. 
Abia dacă mai ştiau să aprindă un foc. Jeranii, 
pe care Zaris îi vizitase o singură dată, se 


întorseseră la stilul semisălbatic de viaţă al 
străbunilor lor. Cultivau puţine vegetale şi 
creşteau puţine animale. Preferau să vâneze 
animale de carne şi să culeagă roadele 
comestibile ale pământului. Majoritatea 
rămăseseră să locuiască în peşterile din timpul 
refugiului. Trăiau în jurul focurilor, deoarece nu 
mai aveau niciun generator electric. Nu păreau 
însă să simtă vitregiile naturii. Cei mai vechi 
înviaseră credinţele străbune în diverse spirite 
supranaturale. Chiar şi alcorii care îi ajutaseră 
atât de mult erau un fel de zei, în ochii lor. 
Sirusanii contribuiau destul de puţin la efortul 
geenilor de revenire la civilizaţia astrală, din 
care coborâseră loviți de gasteri. Educaţia 
războinică, cu care veniseră din patria sirusană, 
le ocupa o bună parte din viaţă. Natura darnică 
din zona lor de trai îi făcea din ce în ce mai 
leneşi. Preferau să culeagă roadele pomilor 
crescuţi natural şi să cultive cât mai puţin, cât 
pentru a supravieţui de la un an la altul. Multe 
animale se sălbăticiseră, dar ei preferau să le 
vâneze, în loc de a le captura şi a le domestici. 
Construcţiile lor erau simple improvizații iar din 
tehnologie păstraseră doar producerea aurului. 
Veganii, varangii, shangii şi orionii se zbăteau 
să salveze măcar moştenirea astrală. Kobizii se 
pierduseră în junglele din sudul continentului lor 
şi nimeni nu mai avea timp să se ocupe de ei. 
Liderii celor patru rase încă superioare se 


adunau o singură dată pe an, pentru a-şi 
coordona eforturile de reconstrucţie a lumii 
geene. Progresele erau însă destul de mici, în 
fiecare an. Zaris visa un fluviu uriaş şi furios, 
venind din viitor către trecut. Acesta urla, gata 
să-l înghită şi să-i poarte pe căile periculoase 
ale sălbăticiei. Dacă ne intoarcem în timp, vom 
fi pierduţi, spunea el la fiecare întrunire a 
liderilor. Vom ajunge la fel ca hoardele de 
mutanţi. Trebuie să ne opunem, fraţi şi surori! 

Era însă greu să te opui curentului decadent şi 
involutiv. Stafia lui Omogo, fostul imperator 
sirusan, devenise zeu în minţile multor 
băştinaşi. Da, sirusanii din clasa inferioară 
divinizau străbunul venit din cer, prin ritualuri 
ciudate. 

Aşteptau ca sufletul lui să se întoarcă, 
împreună cu alţi zburători supranaturali, pentru 
a-i ajuta. Aceste credinţe şi ritualuri se 
răspândeau treptat în întreaga colonie sirusană. 

Uneori, Zaris simţea că nu mai putea lupta 
împotriva diverselor manifestări involutive. 
Atunci, o gheară îi apuca inima şi plămânii 
rămâneau fără aer. Educaţia îl oprea să 
izbucnească nervos. Se consuma prin interior, în 
singurătate. Părul îi albise complet şi o reţea de 
riduri fine îi acoperea faţa. Se încăpăţâna să-şi 
facă în continuare planurile pe agendă, deşi 
majoritatea alcorilor ajunseseră să trăiască la 
întâmplare, de la un sezon la altul. Planurile nu 


prindeau viaţă şi asta îl deprima groaznic. Într-o 
zi, Hasen îi aduse o veste şocantă: câţiva alcori 
păstori şi legumicultori fugiseră. 

— Cum să fugă? întrebă Zaris surprins. Nu au 
unde. 

— Sunt tineri şi  instinctuali, domnule 
guvernator, îi explică Hasen. Fetele mutanţilor 
sunt foarte atractive. 

— Alcorii mei?! 

— Da, au fugit la mutanti, după femei. Noi nu 
avem câte una pentru fiecare bărbat. 

— Alcorii mei... ce-au ajuns... 

Guvernatorul rămase ca trăsnit, cu privirile 
pierdute. A doua zi, făcu un atac cerebral şi 
căzu la pat. Oanes şi Moira sosiră în grabă, să-şi 
vadă tatăl. Acesta era conştient, însă vorbea cu 
greutate. Îşi cuprinse copiii într-o privire apoasă, 
de om obosit: 

— Cumplita chemare sălbatică... m-a învins. 

— Tată, trebuie să-ţi revii! se ruga Moira. 

— De ce? Să mă întorc cu turma în trecutul 
bestial? Eu am fost mereu un om al viitorului. 

— De dragul viitorului, trebuie să trăieşti, tată, 
pledă Oanes. 

— Fiul meu, eu mă topesc, şopti Zaris cu 
greutate. Vă las o moştenire firavă şi 
contradictorie. 

— Noi vom învinge, tată. 

— Pătrundeţi în hoardele de mutanţi, cu fugari 
instruiți să-i  civilizeze! Aceasta e soluţia 


salvatoare. 

— Nu te îngrijora, tată! Comunitățile civilizate 
sunt puternice. 

— Sunt insulițe luminoase într-un ocean de 
ignoranță, fiule. Mutanţii ne-au depăşit de 
câteva ori, deoarece fac copii mulţi, mânaţi de 
instinct. 

— Dar sunt efemeri, tată. 

— Şi voi deveniți efemeri, cu fiecare zi 
petrecută pe această planetă. Întreabă 
specialiştii cât vor trăi urmaşii voştri de peste 
câteva mii de ani! 

— Ştiu, tată. Vor trăi numai câteva sute de 
ani, în cel mai bun caz. 

— Această planetă ne-a învins, Oanes. 

— Nu, tată. Încă mai sperăm să vină mesagerii 
Alianței, să ne scoată din criză. 

— Pentru mine, va fi târziu. Mă prăpădesc, 
fiule... 

Zaris rămase surd şi mut la insistențele 
copiilor şi medicilor. În primăvară, se stinse pe 
terasa casei sale. Încă mai murmura: Cumplită 
întoarcere... 


Legendele zeilor 


Trecuseră mai mult de cinci sute de ani de la 
moartea lui Zaris alcorul. Fiul acestuia, Oanes, 
călătorea cu submarinul către colonia lui Leodor 
din țara caldă. Tânărul bărbat cugeta la cele 


făcute pentru îndeplinirea ultimei dorinţe a 
tatălui său. Reuşise să stabilizeze o mare 
comunitate de mutanţi între junglă şi ţărmul 
mării, lângă gura deltei marelui fluviu Nol. 
Progresele acestora erau observabile, dar prea 
lente. În anii trecuţi, îi învățase să producă focul 
prin ciocnirea unor pietre de cremene şi prin 
frecarea unui băț uscat într-o scobitură făcută în 
alt lemn la fel de uscat. îi ajutase să 
îmblânzească câteva animale, să-şi asigure în 
permanenţă lapte şi carne. Le dusese păsări 
domestice din Lagar, numai să le crească şi să 
le înmulțească. Îi învățase să cultive legume şi 
cereale în pământul gras, rămas după 
revărsările de primăvară ale fluviului. Găsise un 
limbaj comun cu ei, prin translatorul metis 
Zurva. Îi obligase pe cei maturi să-şi acopere 
mijlocul cu ţesături din fibre vegetale. Oanes 
credea că făcuse deja primii paşi pentru 
civilizarea acestora. 

Acum, Oanes şi Zurva le duceau sălbaticilor 
grâu, secară şi mei, în vase mari de argilă, 
confecţionate de alcorii din Lagar. Alte vase, 
mai mici, erau destinate uzului individual. 
Civilizatorul alcor spera că va mobiliza cei mai 
inteligenţi şi mai harnici dintre ei să le 
reproducă. Era pregătit să le facă şi o 
demonstraţie practică de transformare a lutului 
argilos în ceramică neagră. Se documentase 
bine, căci nu voia să dea greş. 


Comandantul submarinului îl anunţă că 
ancorase în golful obişnuit. Oanes tresări, trezit 
din gânduri, apoi îi ordonă să pună bunurile în 
barca  pneumatică. El îşi trase fermoarul 
costumului de scafandru autonom şi îşi împinse 
ochelarii pe frunte. Se pregătea să înoate vreo 
doi kilometri, până la mal. Zurva, echipat la fel, 
era deja lângă barca plină cu produse. Lumina 
soarelui de răsărit poleise apa în culori galben- 
roşietice. Cei doi porniră către țărm, să facă 
vizita periodică la mutanţii sălbatici. Înainte de a 
atinge ţărmul, auziră strigăte puternice şi mai 
mulţi mutanţi, de ambele sexe şi de toate 
vârstele, ieşiră din colibe. El-Oanes! El-Oanes! 
strigau mutanţii. În limbajul lor sărac, aceasta 
însemna zeul Oanes. Cei doi alcori ieşiră din 
mare, cu apa şiroind pe ei. Mutanţii se 
adunaseră în grup şi ridicau mâinile cu palmele 
deschise către cer, murmurând: El-Oanes! El- 
Oanes! Câţiva înaintară până lângă barcă, să 
descarce darurile. 

Oanes ieşi din apă şi se aşeză pe scaunul de 
piatră pe care mutanţii îl ciopliseră în cinstea 
lui. Zurva luă loc în dreapta sa şi conversaţia cu 
mutanţii începu. Discutară aproape o oră despre 
darurile aduse şi despre cele întâmplate în 
comunitate în lipsa lor. După aceasta, Oanes luă 
presa făcută din scânduri şi începu să le arate 
cum se confecţionau cărămizile. Mutanţii îl 
priveau în extaz. Credeau că producea 


cărămizile prin magie. Oanes îndemnă pe unul 
dintre ei să-l imite. Îi dădu presa şi-i arătă cum 
se lucra lutul moale. Operaţiunea părea plăcută, 
astfel că mai mulţi mutanţi se îngrămădiră să ia 
presa. Zurva le împărţi presele confecţionate 
din timp şi-i lăsă să lucreze pe colina însorită. El 
şi Oanes se retraseră, să discute cu bătrânul 
Maruk, căpetenia comunităţii. În ochii celorlalţi 
mutanţi, Maruk era şi vrăjitor, deoarece chema 
zeii la sfat şi primea leacurile acestora pentru 
diferite boli. 

Oanes luă locul în scaunul de piatră, netezi 
nisipul din faţa sa, luă un beţişor şi începu să 
deseneze. Maruk îl urmărea atent, cu ochii larg 
deschişi. Zurva numea fiecare animal şi lucru 
desenat iar Maruk repeta cuvântul de mai multe 
ori, până îl rostea fără greş. Către prânz, pe 
nisip, se înşiruiau câteva zeci de desene: un 
soare, un om, o capră, un peşte, un porumbel... 
Era destul. Băştinaşii obişnuiau să doarmă când 
soarele era foarte puternic. Oanes îi anunţă prin 
Zurva că va reveni peste cinci zile şi se întoarse 
în mare. Translatorul rămase pe loc, să 
supravegheze restul activităţilor. Seara, la 
lumina focului, Zurva le arăta mutanţilor stele 
de pe bolta întunecată. De acolo veniseră zeii 
alcori, le spunea Zurva, metisul recivilizat. Ei 
zburau cu păsări de foc şi puteau lovi cu fulgere 
orice fiinţă neascultătoare. Ei, zeii cei înţelepţi, 
aveau un oraş alb, pe celălalt țărm al mării. 


Aveau şi peşti uriaşi, cu care înotau pe sub apă, 
până aici, la ei. Mutanţii ascultau cu sufletul la 
gură minunile pe care Zurva le văzuse în ţara 
zeilor. 

După cinci zile, Oanes reveni între mutanţi şi 
le arătă cum să construiască un cuptor de ars 
ceramica. Când acesta fu gata, aprinse focul cu 
mâna lui, folosind o brichetă. Mutanţii scoaseră 
exclamaţii de uimire. Focul ardea cărămizile 
uscate din cuptor, pregătindu-l pentru prima 
şarjă de ceramică. Deja, Zurva le arăta 
băştinaşilor cum se modela primul blid, prima 
cană. Oanes gândea că, peste câţiva ani, va 
putea încerca să construiască primul cuptor de 
topit cositorul şi arama. Minereuri se găseau din 
belşug la poalele munţilor de dincolo de fâşia de 
junglă rezultată din fosta livadă plantată de 
vegani. E greu să fii zeu, cugetă Oanes. Trebuie 
să ştii răspunsuri exacte la cele mai neobişnuite 
întrebări. Mai mult, trebuie să poţi face minuni 
din ce în ce mai complicate, pentru încântarea 
şi instruirea acestor ființe abia ieşite din 
bestialitate... 

x 

Tenoh, capitala imperiului orion, era în 
sărbătoare. Terasele din jurul oraşului gemeau 
de orioni, metişi şi rovi. Veniseră de la mari 
depărtări, prin munți, jungle şi deserturi, să 
aducă ofrande zeiţei-mamă Orejona şi zeului- 
tată Omitot, soțul ei. În acel an, ploile veniseră 


la timp, astfel că recoltele de porumb, batate, 
cartofi, tabac şi manioc erau bogate. Zeii 
fuseseră darnici cu oamenii, aşa că trebuiau 
veneraţi cum se cuvenea. 

Orejona stătea întinsă pe o canapea de lemn, 
în apartamentul ei din palatul imperial. Băuse 
un suc energizant, preparat de medicii orioni, 
apoi se lăsase pe mâinile servitoarelor metise. 
Acestea îi frecau trupul cu substanţe parfumate 
şi-o machiau cu grijă, pentru apariţia în public. 
Păru-i alb fusese vopsit într-un negru lucios, iar 
bijuteriile aşteptau pe măsuţă, pentru a fi 
asortate la îmbrăcăminte. Soţul ei orion, Omitot, 
aştepta răbdător pe un fotoliu, fumând tabac. 
Era îmbrăcat într-un costum de astronaut de 
culoare portocalie şi avea la îndemână casca cu 
vizoare mari şi alungite, în formă de elipsă. Aşa 
trebuiau să-l vadă supuşii din teritorii, ca pe un 
zeu atotputernic şi intangibil. Vârsta îl încerca şi 
pe el, însă medicii orioni îl asiguraseră că va 
mai trăi vreo sută de ani. Cam tot atât îi 
dăduseră şi Orejonei. 

Orejona era gata de a intra în scenă. Purta o 
rochie verde smarald, cu guler înalt şi cu 
mâneci lungi, menite să-i ascundă pielea 
zbârcită. Pe cap, purta coroana de aur, cu pietre 
roşii. Mâinile îi erau acoperite de mănuşi lungi, 
peste care străluceau brățări de aur. Picioarele 
îi erau complet acoperite de cizme din piele 
moale.  Impărăteasa-zeiţă se apropie de 


fereastră şi aruncă o privire afară. Cele trei 
navete aşteptau cu echipajele îmbrăcate în 
straie rămase de la vechii exploratori astrali. 
Câţiva luptători orioni, purtând în spate aparate 
individuale de zbor, aşteptau înşiruiţi în linie. 

— Să înceapă! porunci împărăteasa. 

Sirenele de pe navete începură să sune 
prelung.  Zburătorii individuali se  ridicară 
vertical, apoi porniră către est, spre platoul pe 
care aştepta mulţimea. Trecură în zbor pe 
deasupra supuşilor care ridicaseră mâinile către 
ei, apoi începură să se rotească, scrutând 
mulţimea cu ochii lor ageri. Nicio tulburare nu 
trebuia să se producă la apariţia zeilor... 

Sunetul sirenelor încetă. Mulțimea aştepta 
tăcută. Navetele se ridicară deasupra zidurilor şi 
lunecară lin, către platoul uriaş, înconjurat de 
terase.  Gardienii  orioni aşteptau în faţa 
mulţimii, cu armele pregătite. 

Prima navetă atinse platoul.  Gardienii 
sloboziră fulgere de foc din razere, în sus, pe 
deasupra mulţimii. Naveta imperială cobori în 
faţă, către marginea platoului. Orejona apăru în 
cadrul uşii, într-un halou de lumină. Desfăcu 
încet mâinile şi le ridică spre cer. Mulțimea căzu 
în genunchi, murmurând: Orejona, zeiţă-mamă, 
îndură-te de noi! Impărăteasa cobori cu atenţie 
scările, urmată de Omitot. Amândoi se opriră în 
faţa mulţimii imploratoare şi întinseră braţele. 
Din razerul lui Omitot ţâşneau fulgere. Orejona 


începu să vorbească iar tălmaciul desluşea 
supuşilor spusele ei: 

— Sunteţi un popor ales şi iubit de zei. V-am 
dat roade bogate, să trăiţi fericiţi. V-am învăţat 
multe lucruri bune şi vă vom mai învăţa. Se 
apropie însă timpul ca noi, zeii cei vechi şi buni, 
să ne retragem în cer. 

Mulțimea gemu deznădâăjduită. Mii de mâini se 
ridicară  imploratoare câtre ea şi Omitot. 
Orejona îi asigură: 

— Vom avea în continuare grijă de voi, din 
cer. Vă vom vedea orice faptă şi vă vom auzi 
fiecare rugă. Să fiţi harnici şi să ascultați 
poruncile noastre! Vă dau puterea vieţii eterne, 
din forţa mea orejonă. Bucuraţi-vă că aveţi zei 
blânzi şi darnici! Slăviţi-i în fiecare zi! 

Orejona simţi că o cuprindea o slăbiciune 
puternică. Picioarele îi tremurau deja. Încheie 
mai rapid adresarea: 

— Popor ales, să trăieşti veşnic! Aceasta este 
voinţa zeilor. 

Ameţeala o cuprinsese, însă se ţinea tare, 
destul de conştientă. Ridică lent braţele către 
cer, rămase nemişcată câteva clipe, apoi se 
întoarse şi păşi către navetă. Nu-şi mai permitea 
călătorii lungi, prin imperiu său ori prin colonii, 
deoarece rezervele de galgor erau pe sfârşite. 
Navetele se ridicară spre soare, până ce 
deveniră puncte abia vizibile. După aceasta, 
coborâră lent în curtea palatului imperial. 


Orionii zburători continuau să se rotească 
deasupra mulțimii  hipnotizate.  Murmurele 
deveniseră vuiet: Orejona, zeiţă-mamă, nu ne 
părăsi! Omitot, zeu-tată, rămâi alături de noi! În 
palat, cei doi imperatori se odihneau sub 
supravegherea medicilor. Îşi jucaseră rolurile şi 
pentru acest an. Mai târziu, alţi zei mai tineri 
vor trebui să sugestioneze mulțimile de supuşi. 
Moartea se apropia inexorabil de ei. 
x 


Veganul Zius, însoțit de doi luptători din rasa 
sa, plutea cu aeromobilul către o comunitate de 
metişi din interiorul junglei. Momentan, se 
opriseră să urmărească o scenă de vânătoare 
mai puțin obişnuită. Doi metişi aproape albi 
urmăreau un pigmeu negru, cu sulițele ridicate. 
Creatura mică şi neagră urla din toată puterea, 
căci nu vedea nicio cale de scăpare din faţa 
uriaşilor blonzi şi pletoşi. Prima suliță aruncată îl 
străpunse din spate şi-i ieşi prin piept. Pigmeul 
căzu urlând în continuare. Mutanţii se apropiară 
în salturi. Unul din ei scoase cuțitul de la brâu şi 
se aplecă asupra rănitului. Îi reteză o mână şi 
începu să muşte din ea cu poftă. Celălalt îi 
despică pigmeului toracele şi-i smulse inima. 
Sângele i se scurgea printre degete, din inima 
încă vie. Mutantul muşcă din ea, murdărindu-şi 
faţa de sânge. Mânca şi scotea strigăte 
sălbatice, de satisfacţie. 

— Intervenim! ordonă Zius. 


Aeromobilul cobori ca o săgeată către cei doi 
vânători. Aceştia rămaseră stană de piatră. 
Lumina  razerelor îi orbi imediat. Căzură 
inconştienţi, cu bucăţi de pradă în mâini şi în 
guri. Nici nu simţiră că erau urcați în aeromobil. 

— Înainte! porunci Zius încruntat. 

Veganul nu era deloc încântat de progresele 
pe care le făceau mutanţii din colonia educată 
de ei. Îi învăţaseră până şi scrisul, însă ei se 
încăpăţânau să păstreze obiceiuri şi ritualuri din 
perioada de neagră sălbăticie. Printre ele, 
canibalismul ritualic. Mutanţii nu ucideau alţi 
humanoizi de foame, ci datorită credinţei că le 
smulgeau puterea vitală. Aveau destulă hrană 
în colonia lor, inclusiv animale de carne. Cei mai 
şireţi şi mai îndrăzneţi mutanţi vânau însă în 
continuare metişi din alte rase, pe ascuns de 
ochii zeilor. Zius cugeta cam ce pedeapsă 
trebuia să le aplice infractorilor. 

Aeromobilul survolă câmpurile cultivate şi 
cobori către satul format din vreo sută de colibe 
rotunde, lucrate cu migală, din bambus şi stuf. 
Ateriză în dreapta unei plăci înalte, din piatră 
cioplită perfect, cu laserul. Din colibe, ieşeau în 
fugă mutanţi şi mutante, cu copii de mână. Toţi 
erau blonzi, aproape ca veganii. Purtau un fel de 
şorţuri şi cuțite lungi, făurite din bronz, la brâu. 
În rest, erau goi şi desculți. Zius cobori şi se opri 
în faţa tablei legilor. În urma lui, cei doi luptători 
cărau mutanţii capturați. Mulțimea de mutanţi 


îngenunchease, cu privirile îndreptate către 
Zius. Acesta începu să le vorbească: 

— V-am spus că fulgerele zeilor vor ucide pe 
oricine va omori şi va mânca altă fiinţă 
omenească. Ei au făcut-o. Mânia zeilor e mare. 

— Indurare! gemu mulţimea. 

— Ridicaţi-vă şi priviți pedeapsa zeilor! 
porunci Zius. 

Mutanţii se ridicară şovăielnic. Cei doi 
prizonieri erau deja conştienţi. Se târau pe 
pământ, urlând şi implorând. 

— Fulgerele zeilor! rosti Zius ferm. 

Cei doi luptători îşi scoaseră razerele, le 
comutară pe fascicole incendiare şi luară la ochi 
păcătoşii. 

— Acum să lovească mânia mea! 

Razele de foc îi cuprinseră pe cei doi canibali. 
Erau vânjoşi şi rezistenți. Se ridicaseră urlând şi 
se zbăteau ca nişte torţe vii. Mulțimea murmura 
îngrozită. Zius arătă către tabla legilor şi 
porunci: 

— Citiţi toţi, în cor! 

Mutanţii ridicară privirile şi începură să 
murmure: 

— Să te supui fără împotrivire zeilor veniţi din 
stele! Să nu gândeşti rău la adresa nici unui 
zeu! Să munceşti cu râvnă, de la răsăritul 
soarelui şi până la apus! Să nu ucizi fiinţe 
omeneşti şi să nu mănânci carne de om! Să nu 
faci copii cu mama ori cu sora ta! Să nu iei 


lucrul sau animalul altuia!... 

Zius asculta posomorât. Figura lui mânioasă îi 
îngrozea pe mutanţi. Ştiau că vor fi pedepsiţi 
deoarece nu ieşiseră la muncă, ci leneviseră în 
colibe. Veganul îi puse să citească de câteva ori 
tabla legii. Intre timp, el gândea la o pedeapsă 
pentru lenevia descoperită. 

Mulțimea terminase şi aştepta înfricoşată. 
Zius ridică mâna şi arătă astrul zilei: 

— Soarele munceşte în fiecare zi, de 
dimineaţa şi până seara. Cine nu va face la fel 
va simţi fulgerul zeilor. Acum, veţi suferi numai 
o mică pedeapsă. 

Cei doi luptători aşteptau cu razerele reglate 
în poziţia de atac psihic. În această poziţie, 
armele produceau atacuri de panică şi dureri 
atroce în tot corpul. 

— Lăsaţi copiii să plece în colibe! ordonă Zius. 
Voi aranjaţi-vă pe un singur rând! 

Strigăte de implorare izbucniră. Zius rămase 
surd şi mut. Copiii fugiră înspăimântați în colibe, 
privind din uşi la ce se întâmpla cu părinţii lor. 
Razerele porniră să vâjâie. Mulțimea izbucni în 
urlete de durere şi spaimă. Mâna lui Zius arăta 
către câmpurile cultivate. O goană nebună 
cuprinse mutații. În câteva clipe, întregul sat era 
gol. 

— Bestiile trebuie condiţionate cu durere sau 
plăcere, explică Zius celor doi luptători. Numai 
astfel, le vom putea civiliza. 


Cei trei vegani urcară în aeromobil şi porniră 
către următoarea comunitate de mutanţi. In 
urma lor, cei pedepsiţi lucrau ca apucaţii. 

x 


În jungla sirusană era mare forfotă. Bărbaţi şi 
femei cu făclii în mâini se îndreptau către locul 
în care zăcea ultima astronavă. Se pregăteau să 
celebreze împreună ziua zeilor stelari. Doar 
câţiva dintre ei mai purtau resturi din 
echipamentul străbunilor. Majoritatea îşi 
acoperiseră doar organele genitale cu o mică 
plasă din fibre vegetale. Nu se simțeau deloc 
jenaţi de această situaţie. Copiii şi adolescenţii 
de ambele sexe umblau complet goi. 

Bătrânul Sesek, şeful comunității de 
supraviețuitori sirusani, se urcase pe puntea 
principală a astronavei, înconjurat de o gardă 
care mai poseda încă razere. Privea calm şi 
împăcat mulțimea de făclii ce înconjura treptat 
astronava. Unul din luptătorii din spate duse la 
gură o scoică spiralată şi scoase un sunet lung, 
ca vuietul mării. Mulțimea de sirusani se linişti 
ca prin farmec. Doar o pală de vânt foşnea prin 
frunzele arborilor imenşi. Sesek păşi până 
aproape de marginea punţii şi ridică braţele 
către cerul bleumarin, punctat cu stele: 

— Fraţi sirusani, bucuraţi-vă de ziua zeilor! 
Străbunii noştri zei au venit din cea mai 
luminoasă stea a cerului, arătă el cu degetul 
către steaua Sirius. Erau cei mai înţelepţi şi cei 


mai viteji dintre zei. Ei au învins duşmanii, în 
marele război al zeilor şi ne-au lăsat moştenire 
această maşină zburătoare. 

Nu mai ştim să zburăm însă, la timpul potrivit, 
spiritele străbunilor zei ne vor dezvălui secretul. 
Să ne rugăm lor, pentru luminarea minţilor 
noastre! 

Mulțimea începu să se roage, cu glasuri 
scăzute. De pe punte, Sesek conducea ruga: 

— Spirit al marelui zeu Omogo, ocroteşte-ne şi 
luminează-ne minţile! Dă-ne din nou puterea de 
a zbura prin ceruri, asemenea păsărilor! Duhuri 
înțelepte şi bune ale rasei noastre, ocrotiţi-ne zi 
şi noapte! Faceţi câmpurile să rodească şi 
animalele de hrană să se înmulțească! 

Ruga continuă în noaptea clară, aproape 
jumătate de oră. După aceasta, Sesek începu să 
vorbească din nou: 

— Noi, sirusanii, suntem poporul ales de zeii 
cei buni, viteji şi înţelepţi. Noi suntem mai mult 
decât atât. Noi suntem coborâtori direcţi din zeii 
cei vechi care au făcut această lume. Să nu 
uitaţi aceasta, sirusanii mei! Noi suntem 
stăpânii acestei lumi, deoarece străbunii noştri 
au creat-o. Tot ce se produce pe acest pământ 
ni se cuvine nouă. Dacă cineva se împotriveşte 
voinţei noastre încalcă porunca zeilor. În acest 
caz, îi vom zdrobi cu forţa armelor noastre 
rămase de la zei şi le vom lua tot ce ne trebuie. 

Luptătorii din gardă descărcară fulgere din 


razerele îndreptate către cer. Mulțimea tropăia 
pe loc şi ţipa încântată de cele auzite. Sesek 
ridică glasul: 

— Bucuraţi-vă, urmaşi ai zeilor viteji! Mâine, 
vom porni către miazănoapte, să luăm în 
stăpânire bunurile ce ni se cuvin de la oamenii 
albi. 

Un sunet ritmic, de buştean scobit, lovit cu un 
ciocan de lemn, izbucni. Mulțimea începu să se 
legene, asemenea unui lan de grâu bătut de 
vânt. Sirusanii înconjurară astronava cu paşi 
mărunți, de dans. După ce  înconjurară 
astronava de două ori, se opriră în aşteptare. 

— Gustaţi din nectarul zeilor! îi îndemnă 
Sesek. Bucuraţi-vă şi slăviţi zeii ocrotitori! 

Mai multe oale cu meia, o băutură fermentată, 
din fructe şi frunze, fură descoperite. Fiecare 
participant îşi luă băutura, în nuci de cocos 
scobite. Un mare rug fu aprins în mijlocul poienii 
şi sirusanii începură să sară în jurul lui. Sunetul 
ritmic, de tam-tam, crescu în intensitate. 
Dansatorii strigau şi ţopăiau, făcând gesturi 
largi cu mâinile. Sesek îşi privea mulţumit 
supuşii. Erau bine dezvoltați şi bine pregătiţi 
pentru luptă. Nu se îndoia că-i vor învinge pe 
oamenii albi din nord şi le vor lua tot avutul. Era 
dreptul lor, de coborâtori din zei... 

x 

Visun, liderul varangilor megrezi, îşi văzuse 

visul cu ochii. În urmă cu cincizeci şi doi de ani, 


plecase din ţara sa lovită de secetă şi ger. Îl 
urmaseră aproape două mii de megrezi, cu 
turmele şi cirezile lor. Porniseră cu tot avutul 
strâns în două aeromobile şi pe câteva sute de 
care, către răsărit. Ziua mergeau iar noaptea 
dormeau în corturi sau sub cerul liber. 
Suferiseră de foame şi sete, în mai multe 
rânduri. Câteva sute de megrezi muriseră la 
trecerea munţilor, dar ei nu se dăduseră bătuţi. 
lnaintaseră mereu către răsărit, în căutarea 
unui ţinut călduros şi bogat. Acum, îl aveau în 
faţa ochilor. Era un podiş jos, în trepte, 
coborând către sud. Un fluviu leneş curgea prin 
mijlocul lui. Păşunile erau neobişnuit de bogate 
şi clima foarte caldă. Din loc în loc, pădurile 
erau întrerupte de livezi părăsite şi de lanuri de 
orez sălbatic. Cineva trăise acolo cândva, însă 
dispăruse. Era locul ideal pentru comunitatea 
megrezilor. Toţi supraviețuitorii priveau cu 
recunoştinţă la Visun. 

Liderul organiză tabăra, înconjurând-o cu 
carele de transport. Oamenii aprinseră focuri şi 
începură să-şi încropească mâncare din roadele 
pământului şi din carnea animalelor. Seara 
cobora încetişor peste mulţimea de megrezi. In 
faţa unui foc, bătrânul Sad povestea tinerilor 
care voiau să asculte întâmplări de demult: 

— La început, Geea era complet golaşă şi 
nimic nu trăia pe ea. Străbunii varangi au venit 
din lumea celor opt stele şi au făcut tot ce 


vedeţi. Ei au făcut câmpurile să rodească, 
pădurile să crească, florile să înflorească. Ei au 
creat toate animalele şi le-au dat nume. Ei 
zburau prin cer cu maşini mai mari de sute de 
ori decât automobilele noastre. Au venit însă 
duşmani din ceruri şi o luptă aprigă s-a încins 
între zeii noştri străbuni şi străinii agresori. 
Inamicii au atacat cu arme care ucid până şi 
pruncul din pântecele mamei. Oraşele noastre 
au fost distruse şi străbunii s-au refugiat în 
munţi. Pe atunci, îi conducea o femeie vitează, 
Gema megreza... 

Visun se rezemase de un car şi asculta 
spusele bătrânului Sad. El nu ştia mai multe, 
deoarece se născuse în refugiu, după ultimul 
bombardament. Îi rămăsese însă de la tatăl său 
o amuletă de aur închipuind lumea celor opt 
stele din care plecaseră varangii. Privirile i se 
ridicară spre cerul înstelat. Recunoscu fără greş 
patria străbunilor stelari. Spusele tatălui său îi 
răsunară din nou în urechi: Sa/vatorii voştri vor 
veni cu astronave, din lumea celor opt stele. 
Asta să spui şi tu copiilor tăi! Varangii din cer 
vor cobori pe Geea, să vă ridice la viaţă 
adevărată. Să nu uitaţi niciodată să priviţi cerul 
înstelat şi să-i chemaţi pe varangi cu sufletele 
voastre! 

Aşa se nasc legendele, gândi Visun. Cum se 
vor transforma ele, trecând din generaţie în 
generaţie? Urmaşii urmaşilor noştri vor mai 


cunoaşte adevărul despre străbunii astrali? 
Nimeni din jur nu-i putea răspunde acestor grele 
întrebări. 
x 

Huangdi, fiul lui Sen Kai, devenit împărat al 
shangilor după moartea tatălui său, studia 
naveta cu nemulțumire în suflet. Indicatorul de 
galgor tindea către zero. Mai putea zbura cu ea 
vreun an-doi, apoi trebuia să-şi găsească alt 
mijloc de a-şi vizita supuşii. Acest lucru nu-l 
încânta deloc. Ce fel de împărat şi zeu era el, 
dacă nu mai putea cobori din cer, cu tunete şi 
fulgere care să-i îngrozească pe shangi şi 
metişi? Plecă furios în casă şi porni holovizorul 
moştenit de la părinţii săi. Studie pentru a mia 
oară schema instalaţiei de purificat galgor, aşa 
cum îi rămăsese pe o hologramă. Niciunul din 
specialiştii de după dezastru nu era în stare s-o 
înţeleagă. Cu atât mai puţin, s-o reproducă. 
Fără galgor, maşina zeilor era metal mort. 
Huangdi ieşi în grădină, să se mai liniştească. 

Imperatorul shang se opri în faţa pietrei 
funerare sub care zăceau rămăşiţele tatălui său. 
Reciti cele scrise, pentru nu se ştie a câta oară 
şi mângâie steaua cu cinci colţuri de deasupra. 
Era steaua-soare a planetei din care venise tatăl 
său, sub conducerea înţeleptului Shang Di. 
Monumentul acestuia, mai mare şi mai luxos 
decât al tatălui său, era mai către fundul 
grădinii. Era compus dintr-o piramidă din 


marmură, în vârful căreia se sprijinea o sferă. Pe 
cele patru feţe ale piramidei, era scrisă, în limba 
shangă, povestea lui Shang Di, imperator şi zeu 
venit din lumea stelelor. El crease această lume 
din nimic, cu forţa geniului său, spunea 
povestea.  Făcuse pământul să  rodească, 
păsările să zboare şi animalele să se supună 
shangilor. Când şi-a terminat opera, s-a ridicat 
din nou în ceruri, să vegheze asupra urmaşilor 
de pe Geea. 

Dacă cele scrise sunt adevărate, de ce spiritul 
lui Shang Di nu ne ajută? se întrebă Huangdi. 
Acum avem cea mai mare nevoie de ajutor... 
Huangdi se lăsă mânat de un impuls 
superstiţios. Puse palma dreaptă pe sfera de 
marmură şi rosti o rugă către Shang Di. ÎI 
imploră să-i dezvăluie taina  galgorului 
îmbunătăţit, să poată folosi în continuare 
naveta şi maşinile electrice moştenite. Când 
termină, îşi simţea sufletul mai uşurat. Îşi 
încredinţase soarta în mâinile zeilor. El, singurul 
reprezentant al zeilor pe Geea, trebuia să 
primească ajutorul lor. Numai astfel, îşi putea 
conduce şi ajuta sutele de mii de supuşi 
răspândiţi în întregul imperiu. Soarta lor 
depindea de bunăvoința pe care el trebuia s-o 
câştige din mâinile zeului Shang Di. 

Huangdi se întoarse în casă şi începu să 
răscolească printre discurile de holovizor. Căuta 
unul în care să se descrie cel mai sigur 


procedeu de invocare a zeului suprem, Shang 
Di. Nu-l găsi şi rămase pe gânduri. Dacă însuşi 
împăratul nu reuşea să câştige bunăvoința 
atotputernicului Shang Di, ce puteau face 
shangii de rând? Frământările lui continuară 
multe zile. Nicio iluminare nu-l atingea. 
Impăratul păşea tăcut pe coridoarele casei sale 
de lemn preţios, mişcând buzele într-un dialog 
tăcut cu el însuşi. Servitorii erau însă convinşi 
că discuta cu zeul cel mare, Shang Di. Ei, la fel 
cu shangii din clasa inferioară, nu aveau nici 
cea mai mică îndoială că marele zeu îi ocrotea 
prin împărat. 
x 

Un cutremur puternic trecuse prin pământul 
kobizilor. În mai multe locuri, înghiţise oameni şi 
animale.  Colibele din bambus fuseseră 
dărâmate. Peştii din lacuri dispăruseră şi 
animalele fugiseră îngrozite. Supraviețuitorii se 
adunau încet, încet, în jurul colibei vraciului 
Pago. In mod miraculos, aceasta scăpase 
neatinsă. De bună seamă, era un semn al zeilor. 
Pago era un mesager al spiritelor nevăzute şi 
trebuia să-i ajute. După multe rugăminţi, 
bătrânul acceptă să iasă din colibă şi să le 
vorbească. 

— Aţi supărat spiritul broaştei țestoase care 
ţine pământul pe carapacea ei, explică bătrânul. 
Ea este străbuna a tot ce este viu. Din ouăle ei, 
au ieşit oamenii şi animalele. Trebuie să 


îmbunăm spiritul broaştei țestoase. 

Bătrânul Pago intră în colibă şi scociori printre 
lucrurile sale. Reveni între kobizii îngroziţi, cu o 
carapace de broască ţestoasă şi câteva oscioare 
în mână. Puse oscioarele în carapace şi o aşeză 
cu atenţie pe pământ. După aceasta, îşi luă 
toiagul şi începu să păşească în jurul carapacei, 
murmurând cuvinte de neînțeles pentru 
asistenţă. Murmurul său creştea în intensitate şi 
bătrânul se mişca tot mai iute. La un moment 
dat, scăpă toiagul, ridică braţele şi căzu cu faţa 
în sus. Kobizii îl priveau speriaţi. 

După o tăcere de câteva minute, bătrânul 
Pago începu să vorbească: 

— Spiritul marii broaşte țestoase v-a iertat. 
Mergeţi din nou la cules şi la pescuit! Când veţi 
mai prinde o broască ţestoasă, să mi-o aduceţi, 
să cer dezlegare de la marea străbună pentru a 
o mânca! 

Kobizii şovăiau nu tocmai convinşi. Bătrânul îi 
îndemnă: 

— Mergeţi! Vreţi să supăraţi din nou spiritul 
marii străbune? 

Semisălbaticii se împrăştiară. Bătrânul Pago 
intră în coliba sa, puse carapacea şi oasele la 
locul lor, pentru vreo magie ulterioară. După 
aceasta, îşi muie trei degete într-un vas cu 
argilă portocalie şi le trecu peste frunte. Îşi frecă 
uşor palmele şi începu să murmure un cântec. 
În el, era vorba de marea broască ţestoasă, 


creatoarea tuturor fiinţelor. 
x 

Oanes zbura către sud, însoțit de câțiva 
luptători. Pândarii lui Leodor îl informaseră că în 
jungla dintre vegani şi sirusani se auziseră 
zgomote de luptă cu razerele. Aşa ceva era de 
neconceput, însă informația trebuia verificată. 

Naveta survola un ținut pietros şi arid, cu 
iarbă puţină. Câţiva metişi mânau cârduri de 
capre costelive. Oanes reduse altitudinea de 
zbor, să-i poată observa mai bine. Prima reacţie 
a băştinaşilor a fost fuga. Naveta era însă foarte 
aproape. Metişii se aruncară cu capetele în 
ţărână, fără a-i privi. Nu avea cu cine discuta. 
Oanes luă altitudine şi acceleră pe direcţia sud. 
În urma lui, păstorii discutau aprins. 

— Au fost elohim, susţinea un bătrân slab, 
îmbrăcat în zdrenţe. Elohim a făcut lumea 
noastră. Ei au despărţit pământul de cer şi au 
pus stelele pe boltă. Ei ne dau ploaia, soarele şi 
vântul... Temeţi-vă de mânia elohimilor, căci 
sunt necruţători cu muritorii! 

Bătrânul îşi continua delirul său mistic, cu 
fervoare crescândă. Oanes însă ajunsese 
departe. Urmele unui cumplit măcel se zăreau 
în faţa lui. Câteva sute de sirusani, vegani şi 
metişi zăceau morţi. Toţi, ucişi de razere, semn 
sigur că luptaseră cu armele străbunilor. 

— Aşa ceva nu trebuia să se întâmple, 
murmură Oanes. Timpul omenirii a fost dat 


înapoi, la ora zero. Nimeni nu mai poate 
prevedea ce se va întâmpla cu noi. Planeta 
sălbatică ne-a învins. Suntem pierduţi pentru 
eternitate. 


Codul lui Zamolxe 


Când am terminat de citit sinteza informaţiilor 
obţinute de  extratereştri despre trecutul 
Omenirii, capul îmi vuia ca un stup, de prea 
multe gânduri contradictorii. Câteva sute de 
milioane de ani din istoria Umanității erau încă 
în negură, aşteptând minţi scormonitoare care 
să-i scoată la lumină. Am adunat cu grijă 
însemnările făcute pe baza studierii informaţiilor 
extratereştrilor. Intenţionam să le public, cu 
scopul de a lumina cât de cât minţile întunecate 
ale contemporanilor mei. După aceasta, i-am 
solicitat lui  Svidur Khom - Zamolxe o 
întrevedere, pentru a-mi clarifica unele 
nelămuriri. 

— Eşti şocat, Varain? m-a întrebat 
comandantul patrulei vegano-alcore. 

— Da, sunt profund zguduit. Omenirea în care 
m-am născut este semisălbatică şi orbecăie prin 
întuneric, punându-și în primejdie viitorul. 

— Ai acceptat un adevăr dureros, Varain. Mai 
acceptă unul! 

— Care? 

— Dacă Umanitatea nu se civilizează deplin în 


acest secol, se va autodistruge în următorul. 
Calea actuală a Omenirii nu dă nicio speranţă 
generaţiilor viitoare. Ele sunt condamnate să 
moară în războaie nucleare, chimice sau 
biologice ori, în cel mai blând caz, datorită 
epuizării resurselor energetice şi de hrană ale 
planetei voastre. 

— Deci, urmează un ciclu involutiv, am 
concluzionat eu, cu o disperare rece în suflet. 

— Nu neapărat. Îţi voi da un cod simplu de 
cunoaştere şi comportare, creat special pentru 
Umanitatea pământeană din această fază de 
evoluţie. Dacă pământenii îşi vor însuşi şi vor 
respecta întocmai normele din cod, îşi vor 
asigura progresul şi evoluţia către o societate 
planetară sănătoasă, cultă, creatoare şi morală. 
In caz contrar, se vor autodistruge total ori vor 
recădea în cea mai neagră bestialitate. 

Am primit codul din mâna extraterestrului 
Zamolxe. L-am studiat punct cu punct, 
minunându-mă de claritatea şi simplitatea sa. Îl 
reproduc cu speranţa că va trezi sămânţa 
omenească superioară măcar în câteva sute de 
contemporani. Pentru primul pas pe calea 
progresului, sunt suficiente şi numai câteva sute 
de creiere luminate. Mai târziu, vor trebui 
milioane, zeci de milioane... 

1. Universul este necreat, etern, infinit, unic, 
în continuă mişcare şi transformare. Savanţii 
Alianţei Civilizaţiilor Humanoide au ajuns la 


această concluzie după studii şi explorări făcute 
în mai mult de cinci miliarde ţie ani. Teoria 
naşterii Universului din explozia unei stele 
imense, prin aşa zisul big-bang, este complet 
neadevărată. Savanţii pământeni au ajuns în 
această eroare, deoarece pot observa doar o 
infimă moleculă din Univers. Ei au încercat să 
extrapoleze informaţii despre partea relativ 
cunoscută la întregul Univers, procedeu total 
neştiinţific. Unele galaxii şi nebuloase s-au 
născut din explozia unor gigantice astre, însă 
acest procedeu de mişcare şi transformare nu 
stă şi la originea Universului. 

Încercarea unor savanţi pământeni de a-i 
stabili Universului o vârstă este puerilă şi 
neproductiv. Noi, exploratorii astrali, am 
întâlnit civilizații raționale mai vechi de 
cincisprezece miliarde de ani, adică, mult mai 
vechi decât presupusa vârstă a Universului. 
Termenul etern defineşte cel mai corect relația 
dintre Univers şi timp. Speculaţiile pământenilor 
asupra timpului sunt naive şi nefolositoare. 
Fiecare civilizaţie astrală îşi măsoară timpul 
după alte metode şi de la alte limite din trecut, 
conform unor convenţii conştiente. Timpul nu 
este nici material, nici spiritual, ci o simplă 
convenţie umană destinată să pună ordine în 
succesiunea evenimentelor. El nu curge în nicio 
direcţie şi se măsoară întotdeauna din trecut, 
prin prezent, către viitor. 


Teoria Universului finit, limitat de cunoştinţele 
pământenilor despre infima moleculă de Univers 
cunoscută, este total neadevărată. Exploratorii 
Alianţei au călătorit miliarde de ani lumină, în 
toate direcţiile spaţiale, fără a întâlni vreun 
început, sfârşit sau frontieră. O judecată simplă 
ne obligă să ne întrebăm ce ar putea fi dincolo 
de graniţa Universului finit. Tot Univers, desigur. 
Pământenii trebuie să-şi corecteze această 
eroare, prin folosirea sintagmei zona din Univers 
cunoscută de noi. Nici măcar savanții Alianţei 
nu au o schemă de ansamblu a Universului şi 
nici n-o pot imagina în mod ştiinţific. În orice loc 
din Univers, spaţiul are numai trei dimensiuni. 
Teoriile contrare acestei reguli sunt simple 
speculaţii. 

Noţiunea de universuri paralele este complet 
neştiințifică. În urma unor lungi călătorii prin 
spaţiul universal, exploratorii Alianței au 
descoperit că Universul este unic şi continuu. 
Intre galaxiile care îl compun nu există niciun fel 
de frontiere. Spaţiul intergalactic şi interstelar 
nu este un vid perfect, fapt pentru care toate 
mişcările din el se produc cu frecare şi eliberare 
de energie. 

Universul static, de tipul celui imaginat de 
mistici, nu există. Toată materia din Universul 
real se află intr-o continuă mişcare şi 
transformare, conform unor legi cunoscute 
parțial şi de pământeni. Tot ce se descompune 


într-o parte din Univers se recompune în altă 
parte, conform unei ecuaţii simple privind 
relaţia dintre energie şi materia condensată. Nu 
există niciun pericol de distrugere a întregului 
Univers, în eternitate. Unele stele se stâng şi 
unele planete se distrug, din cauze naturale sau 
în urma intervenţiei nesăbuite a oamenilor. În 
aceste cazuri, energia şi materia rezultate din 
corpurile universale distruse vor fi folosite de 
Univers la compunerea altor corpuri similare. 
Pământul se roteşte în jurai axei sale, în 24 de 
ore, obţinând ziua şi noaptea, prin expunerea 
succesivă a câte unei emisfere către Soare. El 
execută şi o mişcare de revoluţie în jurul 
Soarelui, pe o orbită eliptică, care determină 
anotimpurile, în timp de 365,25 zile terestre. 
Intregul sistem solar se roteşte lent în jurul 
axului galactic, efectuând totodată şi o mişcare 
de translație cu întreaga galaxie, mişcare 
observată de astronomii pământeni. Oprirea 
mişcărilor Pământului şi Soarelui, prin 
încălcarea legii atracției universale, este 
imposibilă. Oamenii pot afecta însă aceste 
mişcări ale Pământului, prin explozii nucleare de 
amploare. În caz extrem, ei ar putea distrage şi 
prăbuşi Terra în spaţiul universal. 

2. Corpurile universale vizibile, numite de 
pământeni corpuri cereşti, nu posedă conştiinţă, 
voinţă, sentimente şi energie vitală de tip 
uman. Ele pot fi compuse din materie arzândă, 


ca stelele sau din materie stinsă, ca planetele, 
sateliții,  cometele,  asteroizii şi  meteoriţii. 
Pământenii sălbatici au confundat aceste 
corpuri cu case ale zeilor sau chiar cu zeii însăşi, 
invocându-le prin diverse ritualuri, pentru a le 
satisface anumite dorințe. În realitate, niciun 
corp ceresc nu poate înțelege şi satisface 
dorințele oamenilor, nu le poate influența viața 
în niciun mod din cele imaginate de astrologi. 

Planetele influențează viața locuitorilor de pe 
ele prin câmpuri invizibile, dintre care cele mai 
importante sunt câmpul gravitational, câmpul 
electromagnetic şi biocâmpul. Câmpul 
gravitațional pământean şi-a pus amprenta pe 
forma corpului uman. El asigură stabilitate 
ființelor şi lucrurilor pe suprafața terestră, 
printr-o accelerație gravitațională de 9,8 m/s. 
Câmpul electromagnetic al Terrei e parțial 
natural şi parţial creat de instalaţiile electrice în 
funcţiune. El influențează funcționarea 
organismelor vii în diverse moduri: orientarea 
păsărilor după meridianele magnetice, reglarea 
circulației sanguine umane funcție de liniile de 
câmp şi altele. 

Biocâmpul invizibil al planetei Pământ produce 
cele mai deosebite fenomene, fapt pentru care 
sălbaticii terrani l-au confundat cu spirite 
benefice sau malefice. Acest câmp este produs 
de întreaga materie vie pământeană şi are ca 
exponent suprem o  Hiperconştiinţă care 


reglează inteligenţa întregii materii vii, începând 
de la cel mai mic microorganism şi până la fiinţa 
supremă, omul. Această Hiperconştiinţă 
invizibilă, atotcunoscătoare şi atoatereglatoare 
în materie de viaţă terestră ar putea fi 
Dumnezeul visat de pământeni. Relaţia dintre 
Hiperconştiinţă Terrei şi oamenii pământeni nu 
este însă deloc democratică şi de masă. Numai 
un număr mic de persoane culte, creatoare şi 
morale sunt inspirate de Hipercongştiinţă să 
descopere informaţii şi reguli care asigură 
progresul şi evoluţia Omenirii către deplină 
civilizare. Marea masă de pământeni este 
impulsionată şi dirijată către viitor de aceşti 
aleşi ai Hipercongştiinţei. Majoritatea ignorantă, 
necreatoare şi imorală nu poate câştiga 
ocrotirea şi inspiraţia Hiperconştiinţei, oricât de 
multe rugi şi ofrande i-ar oferi. Apropierea 
omului de Hiperconştiinţță se poate face numai 
prin cunoaştere ştiinţifică aprofundată, creaţie 
perseverentă de bunuri materiale sau de valori 
intelectuale şi comportare morală desăvârşită. 
În interiorul biocâmpului pământean, se produc 
fenomene aparent miraculoase, cum ar fi 
telepatia, telekinezia, precogniţia, retrocogniţia, 
transferul de informaţie şi energie între diverse 
componente ale materiei vii, inspiraţia. Numai 
inspiraţia coboară din Hiperconştiinţă. Restul 
fenomenelor din biocâmpul planetar se produc 
la interferența dintre biocâmpurile umane şi 


cele inferioare, vegetal sau animal, ori cu 
radiaţiile materiei minerale nevii. Pământenii 
ignoranţi pun aceste fenomene pe seama 
spiritelor nevăzute, benefice ori malefice, sau le 
categorisesc paranormale. 

3. În Universul explorat n-am găsit zei, sfinţi 
sau demoni, de tipul celor invocaţi şi temuţi de 
pământeni. N-am întâlnit nici cerurile şi 
infernurile imaginate de mistici, în nicio direcţie, 
de jur-împrejurul Pământului. O imensă 
pluralitate de lumi humanoide şi non- 
humanoide se mişcă în zona de Univers 
cunoscută. Niciuna din ființele umane şi non- 
umane întâlnite nu întruneşte calităţile de zeu 
sau de diavol imaginate de misticii pământeni. 
De altfel, până la noi, nimeni nu cunoştea de 
existenţa Omenirii pământene. Cu atât mai 
puţin, exista cineva interesat şi capabil să ajute 
Umanitatea terrană, din poziţia de zeu sau 
Dumnezeu, ori s-o chinuie, în calitate de satani, 
demoni, diavoli. 

Humanoizii din cele câteva zeci de mii de lumi 
astrale cunoscute de noi sunt în diferite stadii 
de evoluţie şi cuprind câteva zeci de rase mai 
apropiate sau mai îndepărtate de cele 
pământene. Expansiunea humanoizilor raţionali 
în zona de Univers cercetată este vizibilă, dar şi 
contradictorie. În destule cazuri, humanoizii s-au 
luptat şi se luptă între ei pentru spaţiu vital, 
materii prime, bogății sau alte motive. Non- 


humanii din lumile cunoscute de noi aparţin 
doar de câteva specii şi nu sunt neapărat ostili 
humanoizilor. Cei mai evoluaţi sunt reptiloizii 
raţionali şi vegetalii mobili. Aceştia din urmă 
trăiesc şi se dezvoltă numai prin consum de 
minerale şi fotosinteză, fapt pentru care 
organismele lor seamănă cu ale plantelor şi au 
ca lichid vital o sevă de culoare verde. Posibil ca 
unii extratereştri verzi semnalaţi de pământeni 
să fi aparţinut acestei specii. 

4. În mai mult de cinci miliarde de ani de 
cercetări şi studii, savanții Alianţei n-au elucidat 
problema originii primare a materiei vii, în 
general şi a humanoizilor, în special. Ei au 
concluzionat că. Foarte probabil, suntem un 
produs al  Congştiinţei Universale invizibile. 
Originile secundare ale materiei vii inferioare, 
formate din microorganisme, vegetale şi 
animale, precum şi a fiinţelor raţionale sunt 
bine cunoscute. Microorganismele şi formele 
inferioare vegetale migrează prin Univers, de la 
o planetă la alta, cu ajutorul cometelor şi 
meteoriţilor. Humanoizii şi viul inferior pe care 
îşi duc viaţa, format din vegetale şi animale, se 
extind de pe o planetă pe alta prin migraţie, aşa 
cum au făcut şi străbunii foarte îndepărtați ai 
pământenilor. Un număr redus de non-humani 
migrează după aceleaşi reguli. 

Savanţii Alianţei n-au stabilit cu precizie 
originile humanoizilor, ci doar faptul că aceştia 


au evoluat de la inferior la superior, sub 
inspirația unei Conştiinţe cunoscătoare, 
creatoare şi morale. Faptul că organismele 
oamenilor pământeni seamănă cu ale 
maimuțelor sau ale altor animale nu este 
edificator pentru a lămuri cine le-au fost 
străbunii îndepărtați. Destui humanoizi 
cunoscuţi de Alianţă au organismele radical 
deosebite de ale pământenilor, însă îi apropie 
organul gândirii şi conducerii conştient-volitive, 
creierul. În niciun caz, rasele humanoide 
pământene n-au descins dintr-o pereche 
primordială de oameni creați de zei sau din 
maimuțe superioare. Dacă ar fi descins dintr-o 
singură pereche primordială de maimuțe sau de 
oameni creaţi de zei, oamenii ar fi format o 
singură rasă, cu o singură grupă sanguină şi cu 
un singur model psihic. Savanţii Alianţei au 
găsit originile îndepărtate ale pământenilor în 
exploratorii astrali care au colonizat Terra în 
urmă cu câteva sute de milioane de ani. 

Humanoizii pământeni au organismul format 
din corp material şi suflu vital dezvoltat pe 
aceasta, denumit şi suflet. Numai sufletele 
oamenilor deosebit de culţi, creatori şi morali 
supraviețuiesc după moarte, în Hiperconştiinţa 
planetară. Sufletele maselor ignorante, 
necreatoare şi imorale se dezintegrează la fel ca 
şi forţa vitală din animale şi plante, devenind 
energie primă pentru alte creaţii. 


5. Omenirea pământeană actuală este 
semicivilizată, contradictorie şi în pericol de 
autodistrugere. Ea cunoaşte prea puţine legi de 
viaţă universală şi conţine o masă majoritară 
ignorantă, incapabilă de evoluţie şi progres. 
Umanitatea consumă prea multe materii prime 
şi surse de energie, încât secătuieşte Terra, 
punând în pericol viaţa generaţiilor viitoare. 
Pământenii îşi distrug mediul de trai, prin 
experienţe nucleare, arme biologice, poluare, 
defrişarea pădurilor, schimbarea climei, 
deşertificare şi în alte moduri. Organizarea 
socială proastă, la nivel planetar şi naţional, 
sacrifică multe fiinţe umane capabile de progres 
şi civilizare, prin războaie, crime, accidente, 
boli, subnutriţie şi incultură. 

Umanitatea se poate salva de autodistrugere 
prin instaurarea orânduirii creatorilor morali la 
nivel planetar. Această orânduire se bazează pe 
meritocraţie reală şi asigură progresul continuu 
al Omenirii. Conducerea întregii Umanităţi 
trebuie să se facă centralizat, de câtre un 
guvern mondial ales pe bază de vot democratic 
şi de câtre guverne naţionale subordonate. 
Guvernul mondial trebuie să cumuleze sarcini 
legislative şi executive. Guvernul mondial 
organizează exploatarea rațională a surselor de 
energie şi a altor materii prime. Guvernul ia 
măsuri ştiinţifice împotriva degradării mediului 
natural de trai şi a nivelului de viaţă al 


cetăţenilor. De asemenea, asigură 
culturalizarea rapidă a majorităţii pământenilor 
şi selecţionarea celor mai luminate minţi, pentru 
promovare în structurile de conducere a 
sectoarelor de cunoaştere ştiinţifică, creaţie 
materială şi educaţie morală a populaţiei 
pământene. Guvernul mondial şi guvernele 
naţionale subordonate asigură fiecărui cetăţean 
un nivel de trai decent şi recompensează moral 
sau material cei mai străluciți creatori. Faptul că 
oamenii nu se nasc egal înzestrați psihic şi fizic, 
nu învaţă şi nu muncesc în mod egal justifică 
inegalitatea de poziţii sociale şi de avere. 

Omenirea se poate salva de autodistrugere 
numai dacă înfruntă strâns unită pericolele 
prezentului şi viitorului. În acest scop, guvernul 
mondial şi guvernele naţionale subordonate 
trebuie să acţioneze ferm şi rapid pentru 
stingerea contradicţiilor cu caracter rasial, etnic, 
religios, politic, teritorial, economic ori de altă 
natură.  Orânduirea creatorilor morali este 
incompatibilă cu orice fel de dictatura: 
monarhistă, religioasă, economică, etnico- 
rasială ori politică. Din această cauză, organele 
ei de conducere sunt alese în mod democratic 
de către toţi cetățenii maturi şi responsabili. 

6. Instruirea şi educarea tinerelor generaţii în 
spirit ştiinţific, creator şi moral pot preveni 
involuţia Umanității, până la sălbăticire sau 
autodistrugere. Oricât de bine ar fi înzestrați 


nativ copiii, ei sunt numai candidaţi la 
umanizare; dacă nu sunt educați şi instruiți, 
devin bestii ignorante, necreatoare şi imorale. 
Din această cauză, ei trebuie educați încă de 
mici cu înaltele idealuri umaniste de evoluţie şi 
progres, de cunoaştere ştiinţifică, de creaţie 
paşnică şi de comportare perfect morală. 
Concomitent, trebuie să se combată influenţele 
regresive din mediul de trai, cum ar fi însuşirile 
negative de personalitate, concepţiile mistice, 
viciile şi comportările imorale. 

Guvernul mondial trebuie să stabilească un 
sistem unic de valori morale, însoţit de cele mai 
atractive recompense şi de cele mai severe 
pedepse, încât să asigure educarea rapidă şi 
sigură a tinerelor generaţii. Tinerii din toate 
naţiunile trebuie să aibă acces egal la 
informaţiile ştiinţifice fundamentale, pe baza 
cărora să-şi formeze concepţii corecte despre 
viaţa universală şi abilităţi de a practica 
profesiile dorite. 

7. Injustiţia afectează grav vieţile cetăţenilor 
din societatea pământeană semicivilizată şi 
contradictorie. Ea se manifestă atât în relaţiile 
dintre state, cât şi în relaţiile dintre cetăţeni. 
Importante valori fundamentale ale Umanității 
nu sunt apărate prin legi de drept internaţional 
şi naţional. În numele unui fals umanism, unele 
infracţiuni abominabile sunt pedepsite 
superficial sau deloc. Infractorii ce deţin înalte 


funcţii sau mari averi se sustrag de la judecată 
şi pedeapsă. 

Guvernul mondial şi guvernele naţionale 
subordonate trebuie să stabilească un cod penal 
unic, cu pedepse foarte severe şi un cod de 
procedură penală simplu, imposibil de evitat de 
infractorii naționali sau internaţionali. 
Judecătorii  părtinitori sau corupți să fie 
pedepsiţi întotdeauna cu moartea, spre a curăța 
şi a activiza aparatul de justiţie. Pedeapsa cu 
moartea este recomandată insistent, pentru 
curățarea societăţii umane de elementele care ii 
pun în pericol progresul, evoluția şi civilizarea. 
Ea trebuie decisă de tribunale naţionale şi 
mondiale, după o judecată matură, bazată pe 
probe sigure. Pedeapsa cu moartea trebuie 
aplicată în toate cazurile de încălcare a legilor 
vieții umane civilizate, cum ar fi: 

a. Afectarea nivelului de trai sau a sănătăţii 
unor comunități umane, de către lideri 
incompetenţi sau corupți ori de alţi funcţionari. 

b. Declanşarea de războaie şi tulburări sociale 
soldate cu victime. 

c. Subminarea economiilor naţionale sau a 
celei mondiale. 

d. Afectarea gravă a mediului natural de trai 
al Omenirii. 

e. Uciderea cu intenţie şi discernământ a două 
sau mai multe persoane, a unei femei 
însărcinate, a unei rude apropiate, a unui înalt 


funcţionar naţional sau mondial. 

f. Homosexualitatea şi perversiunile sexuale 
bestiale, care vădesc lipsă de conştiinţă şi 
voinţă umană din partea făptuitorilor. 

g. Genocidul. 

h. Actele de terorism soldate cu una sau mai 
multe victime. 

8. Sunt perfect morale şi legale următoarele 
măsuri: 

a. Transplantul de organe fără aprobarea 
prealabilă a donatorului sau a rudelor acestuia. 

b. Clonarea animalelor şi fiinţelor umane, cu 
scop ştiinţific şi economic. 

c. Eutanasierea persoanelor suferinde care cer 
aceasta, precum şi a copiilor născuţi cu 
handicapuri severe, imposibil de remediat 
întreaga viaţă. 

d. Eutanasierea condamnaților la închisoare 
pe viaţă, la cererea acestora. 

e. Eutanasierea animalelor periculoase pentru 
viaţa oamenilor. 

9. Cunoaşterea ştiinţifică  multidisciplinară 
constituie baza progresului Umanității şi o 
obligaţie fundamentată a fiecărui pământean. 
Guvernul mondial şi guvernele naţionale 
subordonate au obligația de a organiza un 
sistem de învăţământ exclusiv ştiinţific pentru 
tinerele generații şi modalități de perfecționarea 
cunoaşterii ştiinţifice a generațiilor mature, 
aflate în producţie. Ştiinţele asimilate de 


pământeni trebuie să asigure cel puţin 
îndeplinirea următoarelor scopuri: 

a. Formarea unor imagini şi concepţii corecte 
despre organizarea şi funcţionarea Universului 
şi a lumii pământene. Acestea vor determina 
reducerea până la dispariţie a concepţiilor 
greşite, de tip mistico-superstiţios ori filosofico- 
idealist. 

b. Cunoaşterea perfectă a organismului uman, 
cu scopul folosirii la maxim a potenţelor fizico- 
psihice ale acestuia, prelungirii duratei vieţii, 
prevenirii îmbolnăvirilor şi tratării bolilor deja 
apărute. În prezent, pământenii sălbăticiţi îşi 
folosesc numai o mică parte din capacităţile 
psihice ale organismelor. Din această cauză, ei 
trăiesc mult mai puţin decât e programul 
speciei lor, se îmbolnăvesc cu uşurinţă şi 
îmbătrânesc rapid, nu ştiu să se autolecuiască 
de boli cu forţele psiho-fizice proprii şi nu 
asimilează rapid şi corect toate informaţiile de 
care au nevoie în viaţă. Specialiştii în medicină 
şi psihologie trebuie să trezească şi să 
modeleze toate forţele psihice adormite în 
creierele pământenilor, în scop de a le prelungi 
viaţa activă peste vârsta de o sută de ani, a le 
dezvolta capacitatea de cunoaştere şi rezistenţa 
la factorii agresivi din mediu, a le perfecționa 
capacităţile extrasenzoriale utile. 

c. Cunoaşterea perfectă a viului pământean 
inferior, format din vegetale şi animale, cu care 


oamenii  întreţin relaţii telepatice invizibile. 
Oamenii vor redescoperi cum pot capta energie 
vitală din viul vegetal. Ei vor găsi plantele care 
prelungesc viaţa, dezvoltă imunitate şi vindecă 
diverse boli. Noi, exploratorii astrali, vă vom 
dărui plante care acumulează apa din aer, 
pentru a transforma deşerturile în grădini. 
Oamenii trebuie să-şi planifice foarte riguros 
producţia vegetală şi animală, încât să poată 
hrăni populaţia mereu crescândă a Terrei. 

d. Pământenii trebuie să dezvolte cât mai mult 
tehnologiile de informare în masă şi de 
explorare a spațiului cosmic. În acest secol, ei 
trebuie să organizeze primele baze pe Lună şi 
Marte şi să dezvolte condiţii pentru colonizarea 
ulterioară a planetei Venus. Concomitent, 
pământenii trebuie să reducă până la lichidare 
tehnologiile poluante şi mari consumatoare de 
materii prime sau carburanţi. 

Cunoaşterea ştiinţifică trebuie subordonată 
creaţiei de bunuri materiale şi de valori 
spirituale necesare vieţii. Încă de mici, copiii 
trebuie educați în cultul creaţiei şi al creatorilor. 
Societatea umană trebuie să-şi promoveze cu 
insistenţă creatorii originali, inventatorii şi 
inovatorii, ca factori de accelerare a progresului 
şi  civilizării. Cultul sălbatic al războinicilor 
trebuie redus mereu, în favoarea cultului 
creaţiei şi muncii. Toţi pământenii sunt obligaţi 
să muncească potrivit aptitudinilor şi pregătirii 


fiecăruia. Toate formele de parazitism social 
trebuie reprimate cu mijloace morale şi legale. 

10. Guvernul mondial trebuie să elaboreze un 
cod moral unic, cu norme de comportare 
obligatorii între cetăţeni precum şi între state. 
Morala umană trebuie să devină mai puternică 
decât dreptul, oprind cetăţenii să comită fapte 
infamante. În prezent, Umanitatea este afectată 
profund de acţiuni imorale de înalt nivel, între 
state sau între cetăţeni. Viciile pământenilor 
sunt numeroase şi încurajate de cei care le 
exploatează. Lipsa de prevedere şi de 
răspundere pentru evoluția generațiilor viitoare 
este o gravă carenţță morală, putând duce la 
prăbuşirea civilizaţiei umane în sălbăticie, aşa 
cum s-a mai întâmplat în trecutul Omenirii. 
Pământenii dispun deja de mijloace pentru 
distrugerea Lumii lor, dar nu sunt educați moral 
să nu facă gestul fatal. Dacă Umanitatea nu-şi 
va însuşi norme morale ştiinţific fundamentate 
şi deosebit de severe, va decădea în bestialitate 
ori se va autodistruge. Cele mai cumplite 
însuşiri negative şi vicii ale pământenilor 
semicivilizaţi sunt lăcomia, egoismul, consumul 
de droguri, alcoolismul, aberaţiile şi obsesiile 
sexuale, violenţa, lenea de gândire şi acţiune, 
necinstea şi frica. Toată această moştenire 
sălbatică, din mediul bestial, trebuie eradicată 
urgent din creierele pământenilor, printr-o 
educaţie morală severă. 


11. Organizarea economică din prezent pune 
în grav pericol viitorul pământenilor. Orânduirea 
haotică de consum exploatează irațional 
materiile prime limitate ale Terrei, poluează 
masiv atmosfera, creează grave dezechilibre în 
natură şi societate. Din această cauză, acest tip 
de orânduire trebuie înlocuit cu societatea 
creatorilor morali. Întreaga economie mondială 
trebuie să se dezvolte planificat, încât să 
satisfacă necesităţile de consum ale populaţiei, 
fără niciun fel de risipă de materii prime, 
energie umană şi tehnică, fonduri băneşti. 
Majoritatea  covârşitoare a mijloacelor de 
producţie, începând cu terenurile şi terminând 
cu uzinele producătoare, trebuie să devină 
proprietate comunitară naţională sau mondială. 
Guvernul mondial va stabili prin legi clare ce 
bunuri mai pot rămâne în proprietate privată, 
încât să asigure diferenţierea populaţiei funcţie 
de meritele reale şi să recompenseze material 
marii creatori. Dacă principalele bogății naturale 
şi create de pe Terra vor rămâne în proprietate 
privată, pământenii vor simţi chiar în acest 
secol un regres violent, care va secera zeci de 
milioane de vieți. 

Fiecare cetăţean creator al Terrei trebuie să 
fie plătit funcţie de cantitatea, calitatea, 
riscurile şi importanţa socială a muncii depuse. 
Cei mai merituoşi trebuie să fie recompensaţi 
astfel încât să acumuleze mai multă avere 


decât minimul necesar unui trai decent. Cei cu 
înclinații parazitare trebuie izolaţi de societate, 
în locuri în care să înveţe importanţa cunoaşterii 
ştiinţifice şi a creaţiei  material-spirituale. 
Umanitatea nu trebuie să încurajeze şi să 
întreţină niciun fel de paraziți. 

Pentru a preveni autoatribuirea de privilegii, 
toate drepturile şi obligaţiile funcţionarilor 
guvernului mondial şi ai guvernelor naţionale se 
stabilesc prin referendum popular. Aparatul 
funcţionăresc naţional şi mondial trebuie redus 
drastic, în urma unei educaţii morale severe a 
populaţiei şi a liderilor. Guvernul mondial şi 
guvernele naţionale subordonate au ca principal 
obiect de activitate organizarea eficientă a 
economiei mondiale, încât să asigure un nivel 
de trai decent pentru majoritatea populaţiei 
terrane. 

12. În acest secol, confruntarea dintre forţele 
umane progresiste şi cele regresive se va 
intensifica, putând lua şi forme violente. 
Succesul forţelor progresiste şi evolutive nu 
este asigurat automat, de nicio lege universală, 
cum credeau comuniştii utopici. Succesul lor 
depinde de conştiinţele şi voinţele celor mai 
puternici  pământeni-creatori morali. Dacă 
aceştia vor reuşi să lumineze şi să coalizeze 
mari forţe în slujba evoluţiei şi progresului, 
Umanitatea îşi va continua drumul paşnic spre 
viitor. La fel de posibilă este victoria forţelor 


retrograde şi involutive. În acest caz, Omenirea 
va decădea într-o societate semisălbatică, cu 
mari discrepanțe între oamenii culţi şi cei 
ignoranţi, între oamenii bogaţi şi cei săraci. O 
astfel de societate, bazată pe dictatură 
economică, va secătui Terra, în următoarele 
două secole, apoi se va prăbuşi în sălbăticia 
naturală. Din ea, vor rămâne doar insule izolate 
de civilizaţie. 

Creatorii morali trebuie să-şi unească forţele şi 
să-şi impună orânduirea care asigură progresul 
şi civilizarea completă a Umanității. Dacă ei nu 
vor face-o, nicio forţă externă nu va interveni 
pentru a corecta cursul vieţii omeneşti. Zeităţile 
benefice  visate de mistici nu există iar 
exploratorii extratereştri nu sunt dispuşi să-şi 
asume această sarcină. Ei se mulţumesc să 
studieze Umanitatea şi să sugereze măsurile de 
aplicat pentru asigurarea progresului şi civilizării 
complete a pământenilor. Exploratorii 
extratereştri nu vor interveni cu forţe nici măcar 
în caz că Omenirea va fi pustiită de un 
devastator război mondial nuclear. In această 
situaţie, ei se vor retrage în sistemele solare 
învecinate şi-şi vor continua misiunile de 
explorare şi colonizare a unor planete virgine. 

Omenirea pământeană este în cumpănă, între 
progres şi regres, între evoluţie civilizată şi 
involuţie  bestială. Balanța s-a înclinat în 
favoarea regresivilor, deoarece aceştia dispun 


de un imens bazin de forţe, format din masele 
ignorante, închistate în credinţe şi obiceiuri 
sălbatice. Ciclul involutiv a început şi nu se ştie 
dacă va putea fi oprit. În aparenţă, Umanitatea 
evoluează progresiv, prin descoperirile şi 
invențiile ştiinţifice şi tehnologice. În realitate, 
saltul din cunoaşterea şi creaţia tehnologică se 
realizează prin sacrificarea echilibrului natural 
planetar, a vieţii şi sănătății multor oameni, a 
surselor de viaţă civilizată necesare generaţiilor 
viitoare. Dacă pământenii nu se vor debarasa 
de zestrea sălbatică, regresivă şi involutivă, vor 
ajunge din nou în faza de hoarde şi triburi. Ei nu 
vor mai reuşi să-şi făurească mijloace de zbor 
pentru a explora sistemul solar propriu ori alte 
sisteme solare învecinate, ci vor deveni sclavi ai 
gliei, îmbolnăviţi de propriile produse materiale 
şi spirituale. 

13. Mai multe patrule ale unor civilizaţii 
extraterestre studiază situaţia critică a Omenirii, 
fără a interveni direct, în plan material. Unele 
dintre ele se mulţumesc să sugereze informaţii 
şi reguli necesare _civilizării depline a 
pământenilor, în timp ce majoritatea privesc cu 
detaşare faza involutivă în care a intrat 
Umanitatea. Toţi extratereştri evită contacte 
directe de masă cu pământenii, din mai multe 
motive. În primul rând, se tem de viruşii pe care 
aceştia i-ar putea transmite către organismele 
lor sensibile. În al doilea rând, se tem de 


reacţiile violente ale terranilor. În fine, ei 
consideră că pământenii sunt mult prea 
inferiori, aproape bestiali, să merite un efort de 
civilizare. 

Pământenii culti pot schimba atitudinea 
multor extratereştri faţă de Umanitate. Ei se pot 
organiza în mari societăţi ştiinţifice, cu scop de 
a căuta şi a exploata contactele cu extratereştrii 
pentru cunoaştere reciprocă. Ei pot aplica în 
viaţa societăţii măsuri care să dovedească 
extratereştrilor că Umanitatea este raţională, 
responsabilă şi paşnică. Ei pot construi 
astronave cu care să atingă Luna, Marte şi 
Venus, probând faţă de  extratereştri că 
Omenirea a ieşit din faza sălbăticiei. Ei pot 
întâmpina patrulele extraterestre în mod paşnic 
şi deschis către relaţii pe multiple planuri: 
tehnologic, medical, organizatoric... 

Ajutorul extraterestru depinde de atitudinea 
pământenilor. Sunt ei suficient de culţi, paşnici, 
morali şi înţelepţi încât să-l primească de bună 
voie? Până la finele acestui secol, vom afla 
răspunsul... 


Pământenii sunt urmaşii sălbăticiţi ai unor 
extratereştri 


Omenirea actuală nu dispune de informaţii 
absolut sigure despre originile primare ale 
pământenilor. Din această cauză, în acest 


domeniu, operăm cu ipoteze mai mult sau mai 
puţin adevărate. Ipoteza creării oamenilor de 
către zei, în diferite variante, a dominat 
gândirea umană până în urmă cu un secol şi 
jumătate. In anul 1859, biologul englez Charles 
Robert Darwin a introdus în circulaţie publică o 
nouă ipoteză, în volumul Originea speciilor prin 
selecţie naturală sau păstrarea raselor 
favorizate în lupta pentru existenţă. El a 
dezvoltat această ipoteză în lucrarea Originea 
omului şi selecţia naturală, apărută în 1871. In 
această lucrare, savantul englez a emis ipoteza 
că oamenii au evoluat dintr-o specie superioară 
de maimuțe, în ultimul milion de ani. În a doua 
jumătate a secolului trecut, când interesul 
pentru civilizațiile extraterestre a crescut, a 
apărut şi o variantă particulară a teoriei 
darwiniste. Aceasta susţine că saltul de la 
maimuţă la om nu s-a produs prin selecţie 
naturală, sub influenţa factorilor de mediu, ci 
prin intervenţia unor geneticieni extratereştri. 

In această carte, am prezentat romanţat a 
treia ipoteză fundamentală, mai probabilă decât 
primele două:  pământenii sunt urmaşii 
sălbăticiţi ai unor extratereştri. Nu am mai 
întâlnit această ipoteză în alte lucrări, fapt 
pentru care m-am străduit să o imaginez cât 
mai veridic cu putinţă. Aşa cum veţi vedea 
ulterior, ea se poate prezenta în mai multe 
variante susţinute de probe materiale, ştiinţifice 


şi logice. Fiecare dintre cele trei ipoteze 
fundamentale neagă şi exclude celelalte două. 
Vă propun să le analizăm una câte una, cu scop 
de a ne crea propriile convingeri despre originile 
oamenilor pământeni. 

1. Ipoteza creaționistă se prezintă în câteva 
zeci de variante imaginate de străbunii sălbatici 
ai diferitelor popoare antice. Cea mai veche 
variantă creaționistă a fost sistematizată de 
arienii hinduşi, în urmă cu circa patru milenii, în 
cele patru Vede şi în Mahabharata (considerată 
a cincea vedă). Arienii vedici, migraţi din 
Europa, aveau un panteon foarte bogat, din 
care au mai rămas circa 2.000 de zei şi zeități 
inferioare lor. Conform credințelor vedice, zeii 
au făurit cosmosul şi oamenii din trupul 
gigantului Puruşa, sacrificat în acest scop. Din 
cap s-a născut cerul, din gânduri a răsărit Luna, 
din ochi s-a ridicat Soarele, din gură au ieşit zeii 
Indra şi Agni precum şi casta brahmanică, din 
mâini s-au născut luptătorii kşatri, din buric a 
ieşit spaţiul aerian, din coapse, casta vaicya 
(meşteşugarii), din tălpi - Pământul şi casta 
sudras (cudre), adică agricultorii... Cosmogonia 
şi antropogonia vedice sunt cât se poate de 
neştiinţifice şi naive. Ele sunt contrazise fără 
putinţă de tăgadă de toate descoperirile 
ştiinţifice ale Umanității actuale. În pofida 
acestui fapt, ele sunt crezute de aproape un 
miliard de pământeni, deoarece au pătruns în 


dogmele şi ritualurile religiilor hinduistă şi 
budistă. 

Cea mai răspândită variantă creaționistă este 
mitul biblic, mit compilat de antici evrei, sub 
pretinsă revelaţie divină, în ultimele secole 
dinaintea erei noastre. Pe baza lui, s-au creat 
religiile mozaică, creştină şi islamică, religii 
îmbrăţişate, cel puţin formal, de mai mult de 
jumătate din populaţia Lumii. Numărul extrem 
de mare de adepţi ai acestui mit demonstrează 
cât de ignorantă şi de sălbatică este încă 
majoritatea populaţiei pământene. Acest mit şi 
religiile derivate din el se predau nu numai în 
şcoli confesionale, ci şi în cele laice, semănând 
contradicții ireconciliabile în creierele copiilor. 
Mai mult, foarte multe instituţii statale practică 
jurământul pe textul acestui mit ori fac trimiteri 
la el, în diverse forme. Pământenii zboară deja 
prin cosmos, dar nu se pot desprinde total de 
acest mit sălbatic şi neadevărat, datorită 
împotrivirii slujitorilor religioşi şi a liderilor laici 
interesaţi să domine Umanitatea prin ignoranță 
şi misticism. 

Vă propun să analizăm împreună pasajele din 
mitul biblic referitoare la crearea Universului, a 
viului inferior (vegetale şi animale) şi a 
oamenilor de pe planeta noastră, cu scop de a-i 
confirma sau a-i infirma veridicitatea. 

a. Mitul biblic plasează crearea Universului, de 
către zeii elohim, în urmă cu 5.768 de ani, 


adică. În anul 3760 î.e.n. Cronologia de la 
„facerea Lumii” se poate observa în inscripţiile 
de pe zidurile unor mănăstiri creştine, printre 
care şi a mănăstirii Putna din România, aşa că 
nu poate fi reconsiderată de către misticii 
actuali. Autorii mitului biblic pretind că au fost 
inspirați de divinitate la redactarea lui, însă fac 
o eroare grosolană în plasarea cosmogoniei şi 
antropogoniei atât de aproape de zilele noastre. 
Chiar şi numai această eroare gravă descalifică 
total mitul biblic de pretinsul caracter divin şi 
adevărat. lată argumentele: 

° Savanţi din mai multe domenii au 
muncit decenii de-a rândul pentru a stabili 
vârsta moleculei din Univers în care trăim. Ei au 
aproximat-o la minim zece miliarde de ani, o 
cifră zdrobitoare pentru cronologia mistică 
biblică. 

° Vârsta Pământului a fost stabilită cu 
destulă precizie de către savanții actuali. Ea 
este de 4,5-4,6 miliarde de ani, adică, mult mai 
veche decât „facerea” biblică. 

° Pe scoarța terestră, s-au descoperit 
urme de picior încălţat vechi de cinci sute de 
milioane de ani, urme despre care vom discuta 
pe larg la punctul 3 din acest capitol. Cine 
umbla încălţat pe un Pământ încă necreat de 
zeii elohim, zei nominalizați în următoarele 
capitole ale mitului (Yahve, Şabaot, Adonai, Eli) 
şi traduşi de preoţii creştini prin cuvântul 


Dumnezeu? 

° Fosilele de hominizi descoperite de 
antropologi pe Pământ sunt mai vechi de un 
milion de ani, adică mult mai vechi decât 
„facerea lumii biblice sau adamice”. Cea mai 
veche fosilă umană este considerată Lucy din 
Africa. Una dintre fosilele umane mai vechi de 
un milion de ani a fost descoperită în România, 
în localitatea Bugiuleşti din județul Vâlcea. Ea 
este cunoscută în lumea ştiinţifică drept fosila 
„pescarului de la lacul getic”. 

° Majoritatea construcțiilor civilizației 
Mohenjo Daro (valea Indului) sunt mai vechi de 
zece mii de ani, adică dinainte de „facerea 
lumii”. Locuinţe vechi de 8-10.000 de ani au 
fost descoperite şi în România, în localitățile 
Miculinţi, Icoana, Ostrovul Banului şi Cuina 
Turcului. Vetrele de foc descoperite de 
arheologi în diferite locuri de pe Pământ sunt 
vechi de aproape un milion de ani. Cine locuia şi 
făcea focul pe un pământ încă necreat de zeii 
elohim? 

° În urmă cu jumătate de milion de ani, 
oamenii preistorici din Africa, Europa şi Asia 
foloseau deja unelte din silex prelucrat 
(toporaşe, cuțite, vârfuri de suliţi, răzuitoare). 
Aceste unelte au rămas şi sunt probe 
zdrobitoare împotriva aberaţiilor cronologice din 
mitul biblic. 

° În urmă cu 40.000 de ani, străbunii 


europenilor din cultura aurignaciană practicau 
deja gravura şi sculptura în piatră, fildeş şi os, 
vădind primele preocupări artistice şi magice. 
Unde erau atunci zeii elohim? 

° Cea mai veche scriere din lume, 
materializată pe tăbliţele de lut de la Tărtăria, 
județul Mureş, România, este mai veche decât 
presupusa dată de „facere a omului” şi mai 
veche decât scrierea sumeriană (are circa 6.000 
de ani). Cum scriau străbunii noştri, dacă nici nu 
fuseseră încă făcuţi de elohim? 

° În urmă cu 6.000 de ani, deci, înaintea 
„facerii lumii adamice”, egiptenii erau deja 
organizaţi în două regate, prelucrau piatra şi 
papirusul, făceau primele încercări de scriere. 

Exemplele ar putea continua pe zeci de 
pagini. Toate ne duc la concluzia că sălbaticii 
compilatori ai mitului biblic nu erau inspirați 
divin şi nu aveau habar cum se crease şi 
evoluase Omenirea. 

b. Mitul biblic susţine că elohim a creat Lumea 
în şase zile, în următoarea ordine: 

° În prima zi, elohim a făcut lumina şi a 
despărţit-o de întuneric, numind lumina zi şi 
întunericul, noapte. Acest lucru era imposibil, 
deoarece elohim nu crease încă Soarele iar ziua 
şi noaptea sunt produse de rotația Pământului 
în jurul axei sale, în 24 de ore, lucru neştiut de 
sălbaticii creatori ai mitului biblic. Dacă nu 
exista Soarele, nu exista nici lumina şi nu se 


putea număra nicio zi. 

° În a doua zi, elohim a creat tăria 
cerului şi a despărțit apele de deasupra tăriei de 
cele de dedesubt. Această aberaţie este 
preluată din mistica babiloniană, care considera 
Pământul plat ca o plăcintă şi cerul, ca o 
emisferă tare, deasupra căruia exista un 
rezervor de apă, din care curgeau ploile. Noi am 
descoperit că bolta cerească nu este dură, ci 
numai aparentă, ca o poartă deschisă către 
întregul Univers. De asemenea, ştim că ploile nu 
curg dintr-un rezervor, ci rezultă din 
condensarea vaporilor de apă ridicaţi din lacuri, 
mări şi oceane. E trist, dar foarte mulţi ignoranti 
din Lumea noastră mai cred că cerul e tare, 
împărțit în mai multe ceruri suprapuse (şapte 
sau nouă), populate cu zei şi sfinţi. 

° În a treia zi elohim a organizat 
Pământul, despărtind uscatul de apă (mări) şi a 
generat, prin simplu cuvânt, vegetaţia. Nici 
acest lucru nu este adevărat. Savanții 
pământeni au descoperit că Pământul s-a smuls 
din Soare, ca o planetă în flăcări. A continuat să 
ardă vreo două miliarde de ani, astfel că nu 
conținea apă şi nu putea întreține vegetația. 
Abia după apariția atmosferei şi a apei 
condensate, uscatul a început să se răcească, 
permițând apariția primelor forme de viață, de 
tipul microorganismelor unicelulare. Vegetația a 
apărut mult mai târziu şi nu toată deodată. 


° În a patra zi, elohim a creat luminătorii 
de pe boltă, unul pentru zi (probabil, Soarele) şi 
altul pentru noapte (probabil, Luna), numindu-i 
luminătorul mare şi cel mic. larăşi compilatorul 
biblic delirează cumplit. La apariţia sistemului 
nostru solar, în urmă cu circa cinci miliarde de 
ani, pe boltă existau deja stelele din galaxia 
noastră şi din galaxiile vecine, lucru despre care 
elohim nu ştia nimic. În al doilea rând, satelitul 
natural al Pământului, Luna, nu are lumină 
proprie, ci reflectă lumina emisă de Soare. Cum 
vedem, elohim era ignorant în materie de 
astronomie. El considera că Pământul, Soarele 
şi Luna constituiau deja tot Universul. In 
realitate, oricât de mult am iubi aceste corpuri 
cereşti de care depinde viaţa noastră, trebuie să 
recunoaştem că sunt nesemnificative faţă de 
infinitatea de sisteme solare identice sau mai 
mari, din Univers. 

. În ziua a cincea, elohim a creat 
vieţuitoarele acvatice, păsările,  „dobitoace, 
târâtoare şi fiare”. Ştiinţele au demonstrat că 
vieţuitoarele inferioare nu au apărut deodată, ci 
au evoluat în timp, din unele în altele. 

c. În ziua a şasea, elohim a creat bărbatul, 
Adam, din pământ jilav, modelat după chipul 
său şi i-a suflat forţă vitală în nări. După 
aceasta, din carnea lui Adam a creat femeia. 
Eva şi le-a poruncit să se înmulțească. lată 
originile primare ale  pământenilor! strigă 


triumfător ignorantul mistic. Pământenii nu 
puteau descinde insă din Adam şi Eva, din 
următoarele motive: 

° La data presupusei creații a lui Adam 
şi a Evei, anul 3760 î.e.n., pe Pământ trăiau deja 
milioane de oameni de rase diferite, aşa cum 
am văzut din probele prezentate anterior. 

° Perechea primordială Adam şi Eva 
trebuia să fie de aceeaşi rasă, căci erau făcuți 
din aceeaşi materie. Ei trebuiau să posede 
aceeaşi grupă sanguină (Eva fusese făcută din 
carnea şi sângele lui Adam), trebuiau să aibă 
acelaşi tip de Rh (pozitiv sau negativ) şi să aibă 
psihicul cel puţin asemănător, dacă nu identic. 
Realitatea ne demonstrează că sălbaticii 
creatori ai mitului biblic au comis din nou o 
greşeală grosolană. Conform legilor biologice, 
descendenții din Adam şi Eva trebuiau să fie de 
o singură rasă (semită), să aibă aceeaşi grupă 
sanguină şi acelaşi tip de Rh. Cine a născut 
dispăruţii hobiţi şi australopiteci, descoperiţi de 
antropologi? Din cine a descins neagra africană 
Lucy, mai veche cu un milion de ani decăt 
perechea primordială Adam şi Eva? Din cine s-a 
născut „pescarul de la lacul getic”, blond şi cu 
ochi albaştri, ca orice arian, dacă Adam şi Eva 
nu erau creaţi, în urmă cu un milion de ani? Din 
cine s-au născut strămoşii raselor galbenă şi 
roşie? Era imposibilă să coboare din Adam şi 
Eva, din mai multe motive. În primul rând, 


genetica a demonstrat că pruncii moştenesc 
însuşirile fiziologice şi psihice ale părinţilor. 
Rasele menţionate, la fel cu arienii şi negrii, nu 
seamănă cu semiţii Adam şi Eva. O pereche 
semită (brună, cu părul creţ şi ochi negri) nu 
putea naşte copii din rasele albă, neagră, roşie, 
galbenă, hobită şi australopitecă. O pereche 
primordială cu aceeaşi grupă sanguină şi acelaşi 
Rh nu putea naşte copii de opt tipuri diferite 
(din patru grupe sanguine, fiecare cu Rh pozitiv 
sau negativ). În fine, Adam şi Eva nu pot fi 
străbunii îndepărtați ai raselor umane, 
deoarece, conform mitului biblic nefalsificat, au 
făcut numai băieţi (Cain, Abel şi Set). Vă puteţi 
imagina cum au perpetuat Cain şi Set populaţia, 
după uciderea lui Abel? Eu nu. 

În concluzie, mitul biblic nu prezintă nici 
măcar fărâme de adevăr despre Univers, 
naşterea sistemului nostru solar, apariţia vieţii 
inferioare (vegetale, animale) şi umane pe 
Pământ. Acest mit este o colecţie de aberaţii 
sălbatice şi neadevărate, în care mai cred, din 
păcate, destui  ignoranţi. Identificarea lui 
Dumnezeu cu zeii sălbatici din mitul biblic 
(elohim, Eli, Adonai, Şabaot, Yahve) este o 
blasfemie. 

Alte mituri creaţioniste sunt la fel de naive şi 
neadevărate. Anticii chinezi credeau că Lumea 
s-a născut dintr-un ou uriaş. Varianta naşterii 
Lumii din ouă, mai uşoară pentru minţile 


sălbaticilor creatori de mituri, o întâlnim la mai 
multe populaţii asiatice şi ale rasei roşii. Vechii 
greci credeau că bărbaţii şi femeile s-au născut 
din pietrele (oasele Geei), aruncate de eroul 
Deukalion şi soţia sa Pyrrha, la porunca lui 
Zeus. Străbunii europenilor pelasgi susțineau că 
muritorii s-au născut chiar din pământul negru 
al gliei materne. Europenii nordici şi-au imaginat 
că oamenii primordiali au ieşit din gheţurile 
glaciaţiunii linse de o vacă sacră. Cine doreşte 
să cunoască toate variantele creaţioniste poate 
consulta un volum de mitologie. Orice om cult 
care le citeşte constată că miturile sunt 
încercări puerile ale oamenilor sălbatici de a da 
răspunsuri unor întrebări care îi frământau şi le 
depăşeau cunoştinţele. În lipsă de informaţii 
exacte, ei au imaginat tot soiul de variante 
naive şi lipsite de bază în realitatea vieţii 
universale. 

2. Teoria darwinistă a determinat oamenii să 
gândească mai profund la marea lor patrie, 
Universul şi la originile adevărate ale 
pământenilor. În forma îmbunătățită, această 
teorie susține că pământenii sunt produsul 
natural al Universului, produs apărut în „supa 
primordială” (apa caldă a mărilor), în urmă cu 
trei-patru miliarde de ani, sub forma unor 
microorganisme unicelulare primitive. Din 
aceste organisme primitive, ar fi rezultat, prin 
evoluție, toate vegetalele şi animalele de pe 


Pământ. În ce priveşte originea 
microorganismelor primare, părerile sunt 
împărţite. Unii darwinişti susţin că 
microorganismele ar fi ajuns în apa oceanului 
primordial cu un meteorit, ca import din altă 
parte din Univers. Alţii susţin că 
microorganismele primitive s-ar fi creat din 
substanţele topite în apă, sub influenţa unor 
fulgere, care au determinat apariţia 
„cărămizilor” vieţii - ADN şi AM. 

Darwinismul are meritul de a fi demolat 
pretenţia de adevăr a miturilor creaţioniste, prin 
apelarea la date confirmate ştiinţific. Această 
teorie nu este însă perfectă, ci prezintă mai 
multe lacune pe care trebuie să le analizăm: 

a. Pământul rupt din Soare a continuat să ardă 
încă mult timp. Abia în urmă cu 2,5-3 miliarde 
de ani, şi-a stabilizat atmosfera, a condensat 
apa în oceane şi mări, a permis circuitul natural 
al apei (evaporare, condensare, ploaie sau 
zăpadă). Ne putem închipui planeta noastră 
golaşă, cu munţi în relief şi ape la altitudini 
scăzute, aşa cum arăta în urmă cu 2,5-3 
miliarde de ani. Solul încă nu se formase, 
deoarece rocile muntoase nu fuseseră încă 
erodate şi nicio vieţuitoare vegetală sau 
animală nu exista, pentru a fi transformată în 
îngrăşământ. Pe acest pietroi golaş, cu apă 
caldă în oceane şi mări, ar fi trebuit să evolueze 
viaţa, de la microorganismele din „supa 


primordială” şi până la fiinţa supremă, omul, în 
numai 2,5-3 miliarde de ani. Dacă luăm în 
considerare milioanele de specii de vieţuitoare 
dispărute sau încă existente, fiecare cu legile, 
instinctele şi inteligenţa proprie, ne dăm seama 
că evoluția imaginată de Darwin ar fi trebuit să 
se desfăşoare cu o viteză mult mai mare. E 
aproape imposibil ca speciile să fi trecut dintr- 
una în alta superioară într-un timp atât de scurt. 
Naturaliştii au demonstrat că multe vieţuitoare 
inferioare (vegetale şi animale) posedă diverse 
grade de inteligenţă care le permit să citească 
gândurile oamenilor. Cine a înzestrat materia 
vie inferioară cu acest tip de inteligenţă, pe care 
oamenii nu-l mai posedă? De exemplu, savanții 
au demonstrat că o floare pe care ne gândim s- 
o tăiem începe să tremure înainte ca noi să 
facem vreun gest. Animalele sălbatice şi 
domestice ne citesc telepatic stările de spirit... 
Evoluţia microorganismelor primitive, din „supa 
primară” până la vieţuitoare înzestrate cu 
asemenea capacităţi, într-un timp atât de scurt, 
e uimitoare, ca să nu spun de necrezut. 

b. Evoluţia vegetalelor şi animalelor dintr-un 
singur tip de microorganisme primare, în „supa 
primordială”, este imposibilă. Vegetalele au alte 
principii de organizare şi funcţionare a 
organismelor, total diferite de cele ale 
animalelor. Deci, în cel mai bun caz, în „supa 
primordială”, trebuiau să evolueze cel puţin 


două specii de microorganisme primitive, din 
care să evolueze separat vegetalele şi 
animalele 

c. Maimuţele superioare din care au evoluat 
oamenii, în ultimii 70 de milioane de ani, ar fi 
trebuit să se diferenţieze din start, prin rasă, 
grupă sanguină şi Rh. Influențele de mediu nu 
explică diferenţierile rasiale. De exemplu, în 
zona ecuatorială, cu aceleaşi condiţii de mediu, 
s-au format rasele neagră, galbenă, roşie şi 
hobită (azi, dispărută). Chiar dacă am accepta 
teoria conform căreia rasa roşie este o ramură a 
rasei galbene care a emigrat în America, prin 
Behringia, tot rămân diferențieri de tipologie 
rasială între oameni evoluaţi în aceleaşi condiţii 
de mediu. Legile geneticii sunt clare: copiii 
moştenesc însuşirile fiziologice şi psihologice ale 
părinţilor. Nicio pereche de africani pur sânge 
nu pot da naştere la copii albi sau mulatri, după 
cum nicio pereche de arieni nu poate procrea 
copii negri. Probabilitatea ca rasele umane să fi 
rezultat din mutații suferite de hominizii primari, 
în urma unor influenţe din mediu, este redusă. 
Ce factori din mediu puteau schimba atât de 
radical culoarea pielii, a ochilor şi părului? In caz 
de  găsire a acestor factori, cine s-au 
transformat, negrii în blonzi cu ochi albaştri şi 
verzi ori albii în negroizi cu păr şi ochi negri? 
Cum au apărut grupele sanguine? 

În concluzie, darwinismul este o ipoteză 


posibil adevărată despre originea vieţii pe 
Pământ, în general şi a evoluţiei oamenilor, în 
special. Ea are unele lacune, însă e mult mai 
credibilă şi mai apropiată de adevăr decât orice 
teorie creaționistă. 

3. Pământenii sunt urmaşii sălbăticiţi ai unor 
extratereştri. 

Această ipoteză prezintă avantajul că este 
foarte optimistă. Convingerea că nu suntem 
singuri într-un Univers populat cu zei şi demoni, 
ca în universurile imaginate de mistici, ne dă 
mai mult curaj de viaţă. Nu ne asupresc niciun 
fel de zei sau demoni invizibili, inventaţi de 
sălbatici, ci trăim într-o lume liberă, 
asemănătoare altor lumi raţionale din Univers. 
Ne putem aştepta ca, oricând, să fim vizitaţi de 
humanoizi din alte lumi sau chiar din lumea din 
care au plecat strămoşii îndepărtați. Dacă am 
involuat din extratereştri superiori, datorită unor 
mutații produse de arme nucleare sau altor 
cauze, ne putem aştepta să evoluăm din nou 
către modelul perfect al străbunilor din ceruri. 

Ipoteza enunțată în titlu poate explica 
diferenţierile rasiale, de grupe sanguine şi de 
Rh, prin faptul că, de la bun început, 
extratereştrii colonizatori au posedat aceste 
însuşiri diferite. Ea poate explica apariţia vieţii 
inferioare pe Pământ, prin aducerea vegetalelor 
şi animalelor de pe alte planete din Univers, de 
către extratereştrii colonizatori. Ipoteza nu dă 


răspuns, însă, la problema fundamentală care 
frământă multe minţi de oameni curioşi: Cum a 
apărut viaţa primară în Univers? Nu avem 
informaţii să putem explica modul în care au 
apărut humanoizii extrateregştrii, în altă zonă din 
Univers, nici cum au apărut vegetalele şi 
animalele aduse de ei pe Pământ. Dacă nu 
avem informaţii, e mai bine să ne abţinem de a 
fabula şi a crea sisteme de false adevăruri, cum 
au făcut străbunii sălbatici. 

Străbunii extratereştri ar fi putut ajunge pe 
Terra virgină, direct împărţiţi în rase, din mai 
multe cauze, cum ar fi: 

a. Ei puteau fi exilați dintr-o lume superioară, 
din anumite motive, cam cum am imaginat în 
partea beletristică a cărţii. 

b. E posibilă şi varianta că străbunii 
extratereştri au fost exploratori eşuaţi pe Terra 
sălbatică, unde nu au mai reuşit să-şi repare 
astronavele, nici să reproducă tehnologia 
civilizaţiilor astrale de origine. În acest caz, ei şi- 
au creat un mediu natural de viaţă şi s-au 
adaptat lui, pentru a supravieţui în urmaşi. 

c. La fel de posibilă e şi varianta că străbunii 
extratereştri au colonizat Pământul, au trăit un 
timp pe această planetă, apoi s-au întors în 
civilizațiile lor, lăsând în urmă metişi sau 
mutanţi din care au evoluat oamenii actuali. 

Putem lăsa imaginaţia să brodeze multe alte 
variante ale ipotezei originii extraterestre a 


pământenilor. Pe ce ne bazăm însă, când le 
emitem? lată câteva probe care par să confirme 
această ipoteză, demolând celelalte două, 
creaționistă şi evoluționistă (darwinistă): 

a. In localitatea Antelope Springs, statul Utah, 
din SUA, a fost descoperită o rocă formată în 
cambrian, deci, cu circa 500 de milioane de ani 
în urmă. Ea conţine urma unui picior uman 
încălţat şi un trilobit strivit, ca mărturie. Cine 
umbla încălţat pe Terra în prima perioadă a erei 
paleozoice, cambrianul? Conform teoriei 
darwiniste, în acea perioadă, viaţa de pe 
planetă se reducea la trilobiţi, arheociatide şi 
brahiopode  nearticulate. Primii strămoşi ai 
oamenilor sunt plasați abia în terţiarul cuprins 
între 70 şi un milion de ani în urmă 
(Parapithecus,  Propliopithecus,  Dryopithecus, 
Oreopithecus, Ramaphitecus). Ipoteza 
creaționistă nu trimite atât de mult în trecut nici 
zeii primordiali, ca să nu mai vorbim de oameni. 
Această urmă plantară a fost însă studiată şi 
datată de cercetători foarte serioşi. Ea sfidează 
inteligenţa umană, cerându-i un răspuns. Cel 
mai probabil, un explorator extraterestru a 
călcat cu piciorul încălţat pe pământul Terrei 
virgine din cambrian. 

b. La Muzeul Omului din Paris, Franţa, poate fi 
admirat un craniu de cristal de stâncă găsit în 
Mexic. Este executat perfect, cu o tehnologie pe 
care noi n-o cunoaştem încă şi posedă o 


cavitate vidată în interior. Dacă e luminat din 
lateral, în jurul său apare o aureolă iar în orbite 
se formează diverse imagini. Craniul nu poate fi 
datat, dar nu se putea să fi fost cizelat de 
azteci, cum s-a bănuit iniţial, deoarece aceştia 
n-au avut tehnologii superioare celor din 
societatea actuală. Cine, când şi în ce scop l-a 
făurit? Cine a acţionat pe planeta noastră cu o 
tehnologie de cizelare superioară laserului? 

c. După cum ştiţi, cărbunii de pământ se 
formează din lemn, printr-un proces subteran 
lent şi lung de milioane de ani. În 1869, într-o 
mină de cărbuni din Ohio, SUA, a fost 
descoperită o placă de ardezie încastrată în 
masa de cărbune situată la treizeci de metri 
adâncime. Pe placă sunt gravate mai multe 
semne imposibil de descifrat. Vechimea acestei 
plăci a fost stabilită destul de exact - 250 
milioane de ani. Cine scria pe continentul 
american în ultima perioadă a paleozoicului? 
Străbunii darwinişti ai oamenilor erau încă 
maimuțe iar zeii nu se inventaseră, deoarece nu 
exista nicio minte de om sălbatic să-i 
imagineze. Un singur răspuns posibil: în urmă 
cu 250 de milioane de ani, pe continentul 
american al Terrei, trăiau fiinţe raţionale, care 
foloseau scrisul. Erau  extratereştri sau 
reprezentanţii unei civilizaţii mai vechi, ce nu se 
încadrează în tiparele darwinist şi creaţionist? 

d. În anul 1973, într-o mină de lângă Aiud, 


România, a fost găsit un obiect neobişnuit, 
încastrat în rocă. Obiectul are forma unui picior 
de robot, este făcut dintr-un aliaj de aluminiu şi 
a fost datat relativ exact - 150.000 de ani 
vechime. Civilizatia actuală a inceput să 
producă aluminiu prin electroliză abia în urmă 
cu vreun secol. Obiectul enigmatic este păstrat 
la muzeul din Cluj-Napoca, fără a se face vâlvă 
în jurul lui. Cine prelucra aluminiu pe Terra în 
urmă cu 150 de milenii? Pe atunci, nu existau 
nici elohim, nici „lumea adamică creată” de ei. 
Euhomininii erau abia în pleistocen, în 
interglaciaţia Riss-Wurm, tinzând către Homo 
Erectus, Homo neanderthalensis, Homo sapiens. 
Dacă terranii sălbatici nu prelucrau încă nici 
piatra, cine a făcut obiectul de aluminiu? 
Probabil, obiectul a fost pierdut de vreun 
explorator extraterestru sau de vreun 
supraviețuitor încă civilizat dintr-o comunitate 
umană mult mai veche decât bănuiesc 
darwiniştii. În partea beletristică a cărții, am 
prezentat astfel de comunităţi de urmaşi de 
extratereştri încă civilizaţi mult timp după 
cataclismul nuclear. Ei ar fi putut fi afectaţi şi de 
un cataclism natural, de pildă, de lovirea Terrei 
de către un meteorit uriaş sau de către o 
cometă. 

e. Alte piese enigmatice sunt cataramele de 
centură din mormântul generalului chinez Ciu- 
Su (265-316 e.n.). Acestea conţin 85 aluminiu, 


10 cupru şi 5 mangan. Chinezii nu ştiau să 
producă aluminiu în acea perioadă, cum nu ştia 
niciun alt pământean. De unde a fost procurată 
foaia metalică din care au fost făcute 
cataramele? A fost găsită, ca relicvă a unei 
civilizaţii mai vechi ori a fost primită de la o 
civilizaţie extraterestră? 

f. În 1961, un american căutător de minerale 
semiprețioase a cules o geodă, de pe o culme 
de 1300 de metri înălţime a munţilor Coso, din 
statul California. Aceasta a fost datată de un 
geolog, cu vechimea de 500.000 de ani. 
înăuntrul geodei, în loc de obişnuita cavitate, a 
fost găsită o piesă din ceramică cu miez de 
metal, de tipul unei bujii sau al unui alt 
dispozitiv electric. Cine a aruncat această piesă, 
la vremea când zeii mitici nici nu se născuseră 
iar hominizii ajunseseră abia în faza toporaşului 
de piatră? 

g. Toti am învăţat la fizică faptul că prima pilă 
de curent continuu a fost construită de italianul 
Alessandro Volta, în anul 1800 e.n. Cum se 
explică atunci folosirea energiei electrice de 
către mai mulţi iniţiaţi antici din Orientul 
Apropiat? Au primit secretele de la o civilizaţie 
mai veche sau de la extratereştri? De exemplu, 
în 1939, arheologul german Wilhelm Koenig 
efectua săpături în localitatea Khujut Rabu'a din 
lrak (anticul Babilon). Cu această ocazie, a 
descoperit o pilă electrică veche de 2.000 de 


ani. Aceasta era compusă dintr-un cilindru de 
aramă, lipit cu un aliaj de plumb-cositor de tipul 
celui folosit şi în prezent. În interiorul cilindrului 
era o vergea de fier corodată şi resturi uscate 
din electrolitul folosit. „Pila” antică a fost 
copiată de inginerul american Willard Gray, 
folosind ca electrolit sulfatul de cupru. Bateria 
confecţionată astfel a funcţionat fără probleme. 
Aceasta înseamnă că anticii utilizatori ai „pilei” 
ştiau şi ceva chimie, pentru a prepara 
electrolitul potrivit. 

Mai multe probe atestă folosirea electricităţii 
pentru electroliză şi galvanoplastie, în urmă cu 
2-3000 de ani. În mai multe locuri din Egipt 
(Memphis, Theba, Sfinx) au fost găsite obiecte 
poleite cu aur prin tehnici de galvanoplastie. 
Deci, vechii egipteni cunoşteau şi foloseau 
electricitatea. Mai multe surse istorice antice 
relatează că preoţii egipteni produceau fulgere 
şi electrocutări în temple, cu scop de a 
impresiona supuşii. Istoricii Lucius Pison şi Pliniu 
precizează că această magie (electricitatea) a 
fost preluată şi de romani, numai pentru uzul 
regilor. Regele Numa este menţionat ca prim 
utilizator al acestei energii. După el, regele 
Tullius Hostilius a fost ucis de o descărcare 
electrică (electrocutat). 

Cine a iniţiat anumiţi oameni antici în tainele 
electricităţii? Vizitatori extratereştri mai noi ori 
supraviețuitorii unei înalte civilizaţii mai vechi? 


h. În anul 1963, C.S. Downyx vizita un trib din 
Noua Guinee, al cărui nivel de evoluţie era cam 
de tipul paleoliticului timpuriu. În satul de colibe 
de la poalele muntelui Wilhelmina, exploratorul 
a făcut o descoperire şocantă: mai multe sfere 
dintr-un soi de piatră, aşezate în vârfuri de pari, 
intrau în funcţiune la căderea nopţii, furnizând 
lumină asemănătoare neonului. Descoperirea sa 
a readus în atenţie „lămpile veşnice” primite de 
pământeni de la „oameni din cer”. S-a repus în 
discuţie o însemnare mai veche, a cronicarului 
conquistador Barco Centenerra. Acesta notase 
că, în timp ce atacau o cetate din Matto Grosso, 
la izvoarele Paraguayului, a observat că 
băştinaşii posedau o „lună mare”, care lumina 
întreaga cetate, din vârful unui stâlp. Când au 
fost înfrânți, băştinaşii au luat obiectul care 
lumina numai noaptea şi au dispărut în junglă. 

Mai multe relatări ale unor savanţi din Evul 
Mediu fac referiri la astfel de „lămpi veşnice” de 
origine necunoscută. Ce credeţi că ar putea fi 
aceste lămpi? Dispozitive de acumulare a 
energiei solare, cu scop de iluminare pe timp de 
noapte, de tipul celor apărute recent şi pe piaţa 
noastră? Dispozitive mai complexe, care 
foloseau energia din câmpul electric terestru? 
Instalaţii care foloseau un combustibil nuclear 
cu timp de consumare foarte îndelungat? In 
orice caz, utilizatorii lor erau prea ignoranţi să le 
fi confecţionat. De la cine le-au primit? De la 


ultimii urmaşi au unei civilizaţii extraterestre 
stinse sau de la extratereştri proaspăt sosiți pe 
Terra? 

i. Sunteţi convinşi că americanul Robert Fulton 
a construit primul motor cu abur din Lume, în 
1807? Şi eu eram convins, până ce am aflat că 
matematicianul grec Heron (sec. |. î.e.n.) 
folosea forţa aburului pentru a deschide 
automat uşi monumentale, a produce sunete de 
trompetă (ca la sirenele de locomotivă), sau 
pentru a determina păsări din aramă să scoată 
anumite triluri. Descoperise singur secretul ori îl 
primise de la o civilizaţie superioară? 

j. Oare, unii preoţi antici moşteniseră aparate 
video sau de televiziune, de la o civilizaţie 
superioară, posibil extraterestră? Istoricul grec 
Pausanias relata că, într-un templu, a văzut o 
oglindă în care s-a zărit doar vag, deoarece era 
ceţoasă. În schimb, în oglindă se vedeau zei şi 
zeițe. Oglinda era încastrată în perete, astfel că 
nu i se vedea spatele. Se ştie că istoricii greci 
erau foarte riguroşi în materie de observări şi 
descrieri iar oglinda „magică” seamănă teribil 
cu un ecran de televizor. 

k. În prezent, sute de milioane de ignoranţi 
cred că Soarele se roteşte în jurul Pământului, 
aşa cum credeau şi sălbaticii compilatori ai 
mitului biblic şi sălbaticii or urmaşi religioşi. În 
anul 1633, Galileo Galilei, adept al teoriei 
heliocentrice fondate de Nikolaus Copernicus, a 


fost forţat de Inchiziţie să abjure această 
concepţie ştiinţifică. Atunci, Galilei ar fi rostit 
celebra expresie E pur şi mouve (Şi totuşi se 
mişcă). Ei, bine, sistemul heliocentric n-a fost 
descoperit pentru prima dată de Copernic 
(1473-1543 e.n.), ci de egipteni, care l-au 
transmis grecilor. Conform celor scrise de 
Ovidiu în Metamorfoze, Pitagora (560-500 î.e.n.) 
a aflat de la preoţii egipteni că Terra se învârte 
în jurul propriei axe, cât şi în jurul Soarelui. 
Sistemul heliocentric a fost preluat şi susţinut 
de astronomul grec Aristarch din Samos, dar nu 
s-a impus, deoarece „contrazicea voinţa zeilor”. 
De unde cunoşteau preoții egipteni, cu 2000 de 
ani înainte de Copernic, sistemul heliocentric? 
Aceasta nu se putea descoperi prin intuiţie, ci 
numai pe bază de observaţii astronomice. 
Civilizaţia egipteană s-a ridicat pe baza câtorva 
cunoştinţe ştiinţifice prea timpurii pentru 
vremea ei (electricitatea, sistemul heliocentric, 
îmbălsămarea morţilor etc.). De unde au obținut 
egiptenii aceste informaţii ştiinţifice exacte, în 
urmă cu 2500 de ani? Cunoştinţele lor au trecut 
în lumea europeană, prin greci, devenind 
secrete ascunse în Vatican. De exemplu, în 
perioada 960-970 e.n., călugărul benedictin 
Gerbert d'Aurillac a construit un dispozitiv cu 
care demonstra sfericitatea Pământului şi elipsa 
descrisă de acesta în jurul Soarelui, a inventat 
paratrăsnetul, orga cu aburi şi ceasul acţionat 


de o greutate. Tot el a descoperit metoda de 
calcul a fracţiilor şi a creat un „cap magic”, care 
funcţiona în sistem binar, răspunzând prin Da 
sau Nu întrebărilor puse, ca un calculator. 
Umilul călugăr şi-a ascuns sursele de inspiraţie, 
dar contemporanii le puneau pe seama studierii 
vechilor scrieri greceşti, arabe şi indiene. A 
urcat în ierarhia bisericească, mai întâi ca 
arhiepiscop, apoi ca papă (papa Silvestru al 
doilea). 

|. Teoretic, oamenii n-au fost contemporani cu 
dinozaurii. Practica pare să contrazică 
cronologia darwinistă. |n anul 1984, o expediţie 
a Academiei de Ştiinţe din R.S.S. Turkmenă a 
descoperit, în sud-estul statului lor, urme de 
picioare goale ale unui Homo Sapiens, 
intersectate cu urme de dinozaur vechi de 150 
milioane de ani. Conform teoriei darwiniste, 
strămoşii sălbatici ai oamenilor nici nu 
apăruseră pe atunci, în mezozoic. Dar dacă 
urmele de picioare goale aparţineau vreunui 
metis ori mutant de tipul celui descris de mine 
în partea beletristică a cărţii? Supraviețuitorii 
sălbăticiţi ai unei expediții extraterestre 
hoinăreau printre dinozauri, în căutare de 
hrană... 

m. În anul 1959, o expediție comună sovieto- 
chineză a studiat o arie din pustiul Gobi unde 
nisipul fusese transformat în sticlă. Temperatura 
pentru producerea sticlei variază între 1400 şi 


1600 grade Celsius, temperatură ce nu poate fi 
obţinută prin arderea lemnelor în aer liber. Cine 
a transformat nisipul în sticlă? Cum se face că, 
în preajmă, sunt urme de bocanci similare cu 
cele ale cosmonauţilor actuali, însă vechi de 
sute de mii de ani? Un imens deşert de sticlă 
asemănător celui din pustiul Gobi se găseşte în 
Iran (deşertul de sticlă verde). Ipoteza? 
Temperatura ridicată, ce a transformat siliciul în 
sticlă, a fost produsă, în ambele cazuri 
analizate, de decolarea unei navete spațiale (a 
unui vehicul similar) ori de explozia în aerul de 
deasupra a unei bombe. 

n. Toate legendele amerindiene vorbesc 
despre zei civilizatori cu pielea albă, părul şi 
barba blonde sau roşcate şi ochi albaştri: Manco 
Capac în Peru, Bochica în Noua Grenadă, 
Quetzalcoatl în Mexic, Viracocha în Peru, Bolivia 
şi Chile. Aceştia au sosit dinspre răsărit, i-au 
învăţat pe băştinaşi agricultura, prelucrarea 
metalelor, meşteşugurile, artele, astronomia şi 
întocmirea legilor, apoi au plecat, promițând că 
vor reveni. Amerindienii roşii nu-şi puteau 
imagina zei albi, dacă nu i-ar fi văzut. Respectul 
pentru zeii albi i-au făcut să nu se opună 
conquistadorilor spanioli, decât mult prea tărziu. 
Până aici, e legendă. De aici încolo, vorbim de 
probe. Conquistadorii spanioli au observat între 
nobilii incaşi persoane înalte şi blonde, de 
ambele sexe, total diferite de băştinaşii roşii. 


Acestea erau foarte respectate de incaşi, pe 
motiv că erau descendenţi direcţi ai zeilor albi. 
În 1977, membrii unei expediţii anglo-braziliene 
care explorau Matto Grosso au fost înconjurați 
de circa o sută de persoane blonde, de ambele 
sexe, înalte de doi metri. Niciuna nu purta 
tatuaje şi nu era vopsită ca băştinaşii 
amerindieni. Deşi aveau arcuri, săgeți şi lănci, 
nu i-au atacat. Ciudaţii blonzi i-au studiat pe 
exploratori, apoi au dispărut în junglă, în urma 
unei comenzi rostite de o căpetenie. De unde a 
apărut populația blondă, înaltă şi cu ochi 
albaştri din Matto Grosso? Limba lor seamănă 
cu incaşa veche. Cine au fost zeii blonzi, 
civilizatori ai amerindienilor? La cât păreau de 
pricepuţi, erau oameni dintr-o civilizație 
superioară. Rămâne de văzut dacă erau urmaşii 
sălbăticiţi ai unor extratereştri sau proveneau 
dintr-o veche civilizaţie umană stinsă. 

Legendele amerindiene ale zeilor blonzi, 
confirmate de probele arătate, seamănă teribil 
cu legenda fiilor cerului din Cartea lui Enoh. 
Această legendă nu este însă confirmată de 
nicio probă materială, mai veche sau mai nouă, 
aşa că nu o putem folosi în susţinerea ipotezei 
noastre 

o. In mai multe locuri de pe planeta noastră, 
au fost descoperite schelete ale unor oameni 
uriaşi comparativ cu statura noastră actuală. 
Intr-o peşteră din localitatea caucaziană 


Alguetca, au fost găsite câteva schelete umane 
de 2,8-3 metri, în 1964. Un schelet uriaş, 
descoperit în China, înalt de 3 metri, pare să 
aibă vârsta de 300.000 de ani. În zona Agadâr 
(Kazahstan), au fost găsite unelte uriaşe, vechi 
de circa 30.000 de ani, aparţinând unui 
humanoid de circa 4 metri. Cel mai înalt schelet, 
de 5,18 metri, a fost găsit la Gargayan, în 
Filipine. Schelete mai modeste, de numai 2,4 
metri, au fost semnalate în judeţul Buzău, 
România. Cine erau uriaşii? Conform afirmațiilor 
scriitorului tibetan Lobsang Rampa, făcute într-o 
carte autobiografică apărută în Anglia şi Franţa, 
în 1957, uriaşii erau extratereştri care trăiseră 
în Tibet, pe timpul când această zonă era o 
câmpie scăldată de ocean, adică, în urmă cu 40 
de milioane de ani. Nicio probă materială nu 
susţine această afirmaţie. Uriaşii puteau fi 
extratereştri,  metişi,  mutanţi sau oameni 
sălbatici (yeti). În orice caz, scheletele sunt 
probe sigure că au existat şi erau mult deosebiți 
de noi, oamenii actuali. 

p. Oamenii antici de pe intreaga planetă par 
să fi fost obsedati de construcția de piramide. 
Găsim piramidele lor în China, Egipt, Franţa, 
America Centrală şi de Sud. Aceste construcţii 
greoaie nu par a avea o utilitate practică. N-au 
fost construite oare pentru a semnala ceva unor 
zei care veneau de sus? 

q. In mitologia majorităţii popoarelor, apar zei 


veniți din constelații diverse, folosind aparate 
de zburat şi arme asemănătoare celor moderne. 
E posibil ca astfel de legende să fi fost 
imaginate de sălbaticii pământeni. La fel de 
posibil e ca sălbaticii să fi văzut şi descris 
extratereştri şi aparatele sau armele lor. De 
pildă, amerindienii susţin că zeiţa Orejona a 
venit din cer, zburând cu o luntre înaripată, a 
făcut copii cu muritorii, apoi s-a retras în 
văzduh. Mulţi zei ai amerindienilor erau oameni 
zburători, astfel că li se construiau temple cu 
intrarea prin acoperiş. Aparatele de zbor din 
legendele hinduse, vymanele, seamănă cu 
avioanele moderne iar armele zeilor, „mai 
strălucitoare decât Soarele”, cu proiectilele 
nucleare. Folclorul dogonilor africani susţine că 
zeii civilizatori au venit din sistemul stelei Sirius, 
stea pe care ei o studiază cu atenţie. Mitologia 
chineză susţine că zeul suprem Shang Di 
locuieşte în constelația Ursa Mare. Legendele 
româneşti numesc constelația Casiopeia 
„Scaunul lui Dumnezeu”... Se poate ca unele 
legende să exprime frânturi de adevăr despre 
Zeii extratereştri care au avut contacte directe 
cu pământenii, în anumite faze de evoluţie a 
acestora. 

r. Dacă din mulţimea de mărturii privind 
contactele directe dintre  extratereştri şi 
pământeni, din ultimul secol, oprim numai cele 
confirmate de mai mulți martori oculari ori de 


regresie hipnotică, obţinem un material 
informativ credibil şi impresionant. E normal să 
judecăm în termeni pozitivi: extratereştrii care 
ne studiază nu ne vor răul, ci urmăresc altceva. 
De pildă, ei îşi pot căuta metişii sau mutanţii din 
vizitele anterioare. La fel de bine, ei se pot 
interesa de progresele noastre, deoarece 
suntem „cobaii” din „laboratorul” lor - Terra. Nu 
putem exclude nici varianta că extratereștrii 
sunt din mai multe rase, aşa cum i-au descris 
martorii oculari, cu interese diferite sau 
contradictorii faţă de pământeni. 

Multe alte probe în favoarea ipotezei originii 
extraterestre a pământenilor pot fi găsite prin 
situri arheologice, muzee, cărţi şi publicaţii 
ştiinţifice. Dacă nu suntem integral extratereştri 
sălbăticiţi, putem fi metişi sau mutanţi ai 
extratereştrilor din vechime. În extremis, putem 
fi şi produse de inginerie genetică ale unor 
extratereştri, adică, descendenţi perfecţionaţi 
dintr-o specie de maimuțe sau dintr-o altă 
specie de vieţuitoare, astăzi dispărută. Cine 
doreşte să aprofundeze problemele discutate în 
acest capitol poate consulta următoarea 
bibliografie: 

- Istoria Lumii în date, Editura Enciclopedică 
Română, Buc., 1972. 

- Inteligența materiei de Dumitru Constantin 
Dulcan, Editura TEORA, 1992. 

- Dicționar de mitologie generală de Victor 


Kernbach, Editura Ştiinţifică şi Enciclopedică, 
Buc., 1989. 

- Sfidarea timpului de Sorin Ştefănescu, 
Editura ZONA. 

- Vedele şi Mahabharata. 

- Biblia hazlie de Leo Taxil, Editura Politică, 
limba română, în ultimul secol. 

- Cosmosul apropiat şi îndepărtat, Editura 
Ştiinţifică, Buc., 1963. 

- Creierul lui Broca - De la Pământ la stele de 
Carl Sagan, Editura Politică, Bucureşti, 1989. 

- Ce ştim şi ce nu ştim încă despre Pământ şi 
Cer de Isac Asimov, Editura Elis, 1996. 

- Encyclopedia of the Unexplained de Richard 
Cavendish şi pr. J.B. Rhine, ARKANA, Penguin 
Books, England. 

- Legea lui Manu, Editura Charter B. 

- Istoria credințelor şi ideilor religioase de 
Mircea Eliade, Editura Universitas, Chişinău, 
1992. 

- Egypt de Hans Hofer, Ada Publications Ltd, 
1993. 

x 

Seria ORIGINI îşi propune să urmărească 
evoluția Omenirii pământene, de la geneza 
extraterestră primară şi până în zilele noastre. 
Ea va cuprinde 8-10 volume, descriind involuţia 
şi evoluţia comunităţilor humanoide din ultimele 
nouă sute de milioane de ani. Următorul volum 


din această serie, LUPTELE ZEILOR, va apărea 
către finele acestui an. 


